YAWHAN

1

1 Shawng ningpawt e Mungga nga ai; dai Mungga gaw Karai Kasang hte rau rai nga ai rai nna, dai Mungga nan Karai Kasang rai nga ai. 2 Dai Mungga gaw shawng ningpawt e Karai Kasang hte rau rai nga ai. 3 Arai yawng mayawng gaw shi a marang e tai nga ai; nga manga hta shi n lawm ai tai wa ai gaw, langai mi muk n nga ai. 4 Shi hta asak daju rai nga ai; dai asak gaw masha ni a nhtoi rai nga ai. 5 Dai nhtoi gaw nsin hta htoi nga ai rai nna, nsin mahtang gaw dai hpe n chye hkap la wu ai. 6 Karai Kasang e shangun dat ai, Yawhan mying ai wa langai mi, du sa ai: 7 dai wa gaw, dai nhtoi a lam sakse hkam ya nna, yawng mayawng shi a jaw e kamsham mu ga nga, sakse sa tai na matu, du sa ai. 8 Dai wa gaw dai nhtoi n rai; dai nhtoi a lam sakse hkam ya na she, du sa ai. 9 Mungkan ga de sa nga let, masha nlang hte hpe jahtoi ya ai nhtoi majing chyawm gaw, nga nga sai. 10 Shi gaw mungkan ga e nga nga ai hte, mungkan ga mung shi a marang e nan tai wa sai: raitimung mungkan ga gaw shi hpe n chye wu ai. 11 Shi gaw shi a mung ga de du sa ra ai raitimung, shi a baw sang ni gaw shi hpe n hkap la ma ai. 12 Shi a amying ningsang hpe kamsham ai ni ngu ai, shi e hkap la mala ni hpe, Karai Kasang a kashu kasha tai lu na ahkang shi jaw mu ai: 13 dai ni gaw, asai hte shaprat ai ni n rai, hkumshan a myit hte mung n rai, masha a myit maw ai hku hte mung n rai, Karai Kasang e shaprat ai ni she rai ma ai. 14 Dai Mungga gaw masha a hkumshan dagraw la nna, chyeju hte tengman ai hpring let, anhte hta nga nga yu sai rai nna, Kawa hta na Kasha shingtai a hpung shingkang zawn, anhte shi a hpung shingkang hpe, mu lu sagaw ai. 15 Shi a lam Yawhan sakse hkam ya nna jahtau tsun wu ai gaw, Nye a hpang e du sa ai wa gaw, nye a shawng na wa rai nga ai majaw, nye a shawng e rai nga sai, ngu nna ngai tsun ai wa gaw, ndai wa rai nga ai, nga ai. 16 Kaning rai nme law, anhte mahkra gaw, shi a hkum tsup ai hta na, chyeju htap mi hta htap mi, lu la saga ai. 17 Jep ai tara gaw Mawshe a lata hte jaw da ai, rai nga ai. chyeju hte tengman ai lam gaw, Yesu Hkristu a marang e tai wa ai, rai nga ai. 18 Karai Kasang hpe gade ai muk galoi mung n mu yu ai; Kawa a lahpyen e rawng nga ai Kasha shingtai gaw, Karai Wa a hkum shadan dan nu ai. 19 Yuda masha ni gaw Yerusalem mare na, hkinjawng hte Lewi masha ni hpe Yawhan hpang de shangun dat nna, Nang gaw kadai rai nga n ta? ngu nna san shangun mu yang, shi hkam ai sakse lam gaw, da ndai rai nga ai: 20 shi gaw, Ngai Hkristu n rai nngai, nga nna n ip n nyet ai sha, yin la wu ai. 21 Shaloi shanhte gaw, Dai rai yang gaw, nang Elia rai n ni? ngu nna san mu yang, shi gaw, N rai nngai, ngu wu ai: Dai myihtoi rai n ni? ngu nna bai san mu yang, N rai nngai, ngu nna bai htan wu ai. 22 Dai rai nna shanhte gaw, Anhte hpe shangun dat ai ni e wa tsun dan na ga lu n ga, Nang gaw kadai rai nga n ta? Na a hkum hpe nang kaning ngu n ta? ngu nna shi hpe bai san mu yang, Yawhan gaw, 23 Ngai gaw, myihtoi Esaia htawn tsun ai hte maren, Dai Madu a lam shading mu, nga nna nam e jahtau ai wa a nsen rai nga nngai, ngu mu ai. 24 Dai shangun kasa ni chyawm gaw, Hparishe ni kaw na rai ma ai. 25 Bai shanhte gaw, Nang gaw, Hkristu mung n rai, Elia mung n rai, dai myihtoi wa mung n rai n yang gaw, nang hpa rai baptisma jaw n ta? ngu nna shi hpe san mu yang, 26 Yawhan gaw, Ngai gaw hka hta baptisma jaw nngai; nanhte a ka-ang e, nanhte n chye ai wa langai mi tsap nga ai: 27 dai wa gaw nye a hpang e du sa ai wa rai nga ai; shi a kyepdin sumri pyi ngai n raw ging nngai, ngu nna shanhte hpe htan mu ai. 28 Ndai lam ni gaw, Yawhan baptisma jaw let nga nga ai, Yawdan hka wora hkran na Behtani kahtawng e byin ai, rai nga ai. 29 Hpang shani e Yawhan gaw, shi hpang de Yesu sa wa ai hpe, hkap mu wu yang, Mungkan ga a yubak gun la kau ya ai, Karai Kasang a Sagu Kasha hpe yu yu mu! 30 Ngai hta shawng nga ai wa langai mi, nye a hpang e du na ra ai; shi gaw nye a shawng e rai nga sai, ngu nna ngai tsun ai wa gaw, ndai wa rai nga ai. 31 Ngai gaw, shi kadai re ai mung n chye nngai; raitimung, shi gaw Israela masha ni a man e danpru na matu, hka hta baptisma jaw let, ngai du sa nngai, nga ai. 32 Dai hta kaga Yawhan gaw, Wenyi gaw sumsing lamu de nna hkrudu zawn yu hkrat wa ai hpe, ngai mu se ai: dai wenyi mung shi a ntsa e nga nga ai. 33 Ngai gaw, shi kadai re ai mung n chye nngai: raitimung, ngai hpe hka hta baptisma jaw shangun dat ai wa, ngai hpe tsun nngai gaw, Kadai wa a ntsa e, dai Wenyi yu hkrat wa nna nga nga ai hpe, nang mu ai rai yang, dai wa gaw chyoi pra ai Wenyi hta baptisma jaw ai wa rai nga ai, nga ai. 34 Dai hte maren ngai mu se ai rai nna, ndai wa gaw Karai Kasang a Kasha re ai, ngai sakse hkam we ai, nga nna sakse hkam ya wu ai. 35 Bai hpang shani e, Yawhan hte shi a sape lahkawng rau tsap nga ma ai rai nna, 36 Yesu lai sa wa nga yang, Yawhan gaw shi hpe mada yu nna, Karai Kasang a Sagu Kasha hpe yu yu mu! ngu mu ai. 37 Dai sape yan gaw shi tsun ai ga na nna, Yesu kaw hkan sa ma ai. 38 Yesu gaw kayin yu nna, dai yan hkan sa ai hpe mu wu yang, Nan hpa tam myit ta? ngu nna hkap san mu ai. Shan gaw, Rabai e, nang kanang nga n ta? ngu nna shi hpe nhtang san mu ai: ( Rabai ngu ai ga lachyum gaw, Sara nga ai, rai nga ai.) 39 Yesu gaw, Sa marit, shaloi nan mu na marin dai, ngu nna shan hpe tsun wu ai. Dai re ai majaw, shan hkan sa nna, shi nga ai shara kanang re ai mung mu ma jang, dai shani tup shi hte rau nga nga ma ai: dai ahkying gaw ahkying shi daram rai nga ai. 40 Yawhan tsun ai ga na nna, shi kaw hkan sa ai yan hta na langai mi gaw, Simun Petru a kanau Andre rai nga ai. 41 Dai wa gaw shi a kahpu Simun hpe shawng mu nna, An gaw Meshia hpe mu saga ai, ngu nna shi hpe tsun dan wu ai: ( Meshia ngu ai ga lachyum gaw, Hkristu nga ai, rai nga ai.) 42 Shaloi shi gaw Yesu hpang de shi hpe woi wa wu ai. Yesu gaw shi hpe hkap yu nna, Nang gaw Yawhan a kasha Simun rai nga ndai: nang Kehpa ngu ai mying lu na rin dai, ngu wu ai: ( Kehpa ngu ai ga lachyum gaw, Petru nga ai, rai nga ai.) 43 Hpang shani e shi gaw Galile mung de rai wa mayu nga ai. Shaloi Yesu gaw Hpilip hpe mu wu ai rai nna, shi hpe, Ngai kaw hkan nang rit, ngu wu ai. 44 Hpilip gaw Andre yan Petru nga ai Betsaida mare na rai nga ai. 45 Hpilip gaw Nahtanela hpe mu nna, Mawshe gaw tara laika ni hta, myihtoi ni mung myihtoi laika ni hta, sha-ang nna ka da ai, Yosep a kasha, Nazaret mare na Yesu hpe anhte mu sagaw ai, ngu nna shi hpe tsun dan wu ai. 46 Nahtanela gaw, Nazaret mare na arai kaja lama mi pru lu a ni? ngu nna htan wu ai. 47 Hpilip gaw, She, sa yu rit, ngu wu ai. Shaloi Yesu gaw, Nahtanela shi hpang de sa wa ai hpe mu wu yang, shi hpe sha-ang nna, Sawt ai myit n rawng ai, Israela masha majing hpe yu yu mu, ngu wu ai. 48 Nahtanela gaw, Nang ngai hpe kanang nna chye n ta? ngu nna shi hpe san wu ai. Yesu gaw, Hpilip e nang hpe garai n shaga kaw nna, dai maihpang hpun npu e nang naw nga yang, ngai nang hpe mu de ai, ngu nna shi hpe htan wu ai. 49 Nahtanela gaw, Rabai e, nang gaw Karai Kasang a Kasha rai nga ndai; Israela masha ni a hkawhkam nang rai nga ndai, ngu nna shi hpe htan wu ai. 50 Shaloi Yesu gaw, Ngai nang hpe maihpang hpun npu e mu de ai, ngu ai majaw, nang kam n ni? dai hta grau kaba ai amu nang mu na rin dai. 51 Bai Yesu gaw, Ndai nanhte hpe teng teng tsun made ga, Sumsing lamu hpaw malang wa nna, Karai Kasang a lamu kasa ni gaw, Masha Kasha a ntsa e lung wa yu wa rai nga ai hpe, nanhte mu na marin dai, ngu nna shi hpe htan tsun wu ai.

2

1 Dai hpang masum ya du ai shani e, Galile mung na Hkana kahtawng e, num hkungran ai poi rai nga ai rai nna, Yesu a kanu gaw dai poi hta lawm nga ai: 2 Yesu hpe mung, Shi a sape ni hte nawng, dai poi de shaga mu ai. 3 Tsabyi ma mat jang Yesu a kanu gaw, Shanhte tsabyi n lu masai, ngu nna shi hpe tsun wu ai. 4 Shaloi Yesu gaw, Numsha e, ngai nang hte hpa seng a ta? nye a ahkying garai n du li ai, ngu nna shi hpe htan wu ai. 5 Raitimung shi a kanu gaw, Shi nanhte hpe tsun matsun galaw mu, ngu nna shangun ma ni hpe tsun da mu ai. 6 Ya dai yang e, Yuda masha ni a jasan jaseng ai htung hte maren, dang lahkawng masum daram ram shang ai, nlung yam kru shadun tawn ai nga malu ai. 7 Yesu gaw, Ndai yam ni hta ntsin ja bang jahpring mu, ngu nna shangun ma ni hpe tsun mu ai: dai rai nna shanhte gaw, yam nten dem rai hkra hkra ja bang ma ai. 8 Bai Yesu gaw, Ya kamai la nna poi up wa hpe wa jaw mu, ngu nna shanhte hpe tsun wu yang, shanhte wa jaw ma ai. 9 Poi up wa gaw ntsin na byin ai tsabyi hpe chyim yu nhtawm, dai kanang na lu la ai gaw, ntsin ja ai ma ni chye ma timung, poi up wa gaw n chye wu ai majaw, la nnan wa hpe shaga la nna, 10 Masha ni kadai mung tsabyi kaja shawng jaw ga ma ai; dai lu law ma jang she, n jet ai baw jaw ma ai: nang gaw tsabyi kaja hpe ya du hkra kyem da ndai, ngu wu ai. 11 Shingrai Yesu gaw shi dan ai lamik kumla ni hta, shawng dan hpang ai gaw, Galile mung na Hkana kahtawng e dan nna, shi a hpung shingkang dan shapraw wu ai: shi a sape ni mung, shi hpe kamsham ma ai. 12 Dai hpang shi gaw, kanu, kanau ni hte shi a sape ni hte nawng, Kaperna-um mare de yu wa nna, dai yang e mung, gade ya wa n hkring nga ma ai. 13 Ya Yuda masha ni a Shalai wa poi du wa ra ai rai nna, Yesu gaw Yerusalem mare de lung wa sai. 14 Shaloi nawku Htingnu e sagu, dumsu, hkrudu dut ai ni hte, gumhpraw byan sha ai ni dung nga ma ai hpe, shi mu wu ai rai nna, 15 shingri hte galaw ai lasik la nhtawm, shanhte mahkra hpe mung, sagu dumsu ni hpe mung, dai nta na shachyut nna, gumhpraw byan sha ai ni a gumhpraw ni hpe ru kau ya ai hte, shanhte a ku ni hpe kanawng kadawng kau ya mu ai: 16 hkrudu dut ai ni hpe mung, Ndai rai ni la wa mu; nye Wa a nta hpe hpaga nta hkum shatai mu, ngu nna tsun mu ai. 17 Dai shaloi, Na nta hta manoi ai nja nhpra myit gaw, ngai e sha kau na ra ai, nga nna ka da ai ga hpe, sape ni dum ma ai. 18 Shing re ai majaw Yuda masha ni gaw, Nang ning rai galaw ai gaw, anhte hpe hpa lamik kumla madun dan n ta? ngu nna shi hpe tsun mu ai. 19 Yesu gaw, Ndai htingnu hpya kau mu; masum ya laman e ngai dai hpe sharawt na we ai, ngu nna shanhte hpe htan mu ai. 20 Shing nga ai majaw, Yuda masha ni gaw, Ndai nawku Htingnu hpe mali shi kru ning tup galaw ai re ai, nang chyawm gaw masum ya laman e sharawt lu na wu ni? ngu mu ai. 21 Raitimung, Yesu tsun ai gaw, shi a hkum hkrang ngu ai htingnu hpe, sha-ang nna nga ai, rai nga ai. 22 Dai re ai majaw si ai ni kaw na hkrung sharawt la ai hkrum wu ai shaloi, sape ni gaw shi shing nga tsun ai ga hpe dum ma ai rai nna, Chyum laika hpe mung, Yesu tsun da ai ga hpe mung, kamsham ma ai. 23 Dai Shalai wa poi nhtoi ni a laman e Yerusalem mare hta shi naw nga nga yang, masha law law wa, shi dan ai lamik kumla mu lu ma ai majaw, shi a mying ningsang hpe kamsham ma ai. 24 Yesu chyawm gaw, masha yawng mayawng a lam chye da wu ai majaw mung, masha kraw kata e kaning nga ai myit rawng nga ai hpe, shi nan chye nga ai rai nna, 25 masha wa a lam hpe gade ai muk sakse sa hkam ya na, n ra ai majaw mung, shi hkum nan shanhte hta myit n krem da wu ai.

3

1 Raitimung, Yuda masha ni hta salang rai nga ai Nikodi mying ai Hparishe langai mi nga ai: 2 dai wa gaw shana e Yesu kaw sa nna, Rabai e, nang gaw Karai Kasang kaw nna du sa ai sara rai nga ndai hpe, anhte chye ga ai: nang dan ai lamik kumla ni gaw, Karai Kasang n lawm yang gaw, kadai mung n galaw lu ai, ngu nna shi hpe tsun wu ai. 3 Yesu gaw, Ngai nang hpe gaja wa teng teng tsun de ga, Ntsa de nna n shangai ai masha gaw, Karai Kasang a mungdan mu lu na n rai, ngu nna shi hpe htan wu ai. 4 Bai Nikodi gaw, Masha gaw aprat kaba sayang, kaning rai bai shangai lu na a ta? kanu a hkritung de bai shang nna shangai lu na a ni? ngu nna san wu yang, 5 Yesu gaw, Ngai nang hpe gaja wa teng teng tsun de ga, Hka hte Wenyi e n shangai ai masha gaw, Karai Kasang a mungdan hta shang lu na n rai; 6 hkumshan hte shangai ai gaw, hkumshan rai nga ai; Wenyi hte shangai ai chyawm gaw, wenyi rai nga ai. 7 Ntsa de nna shangai lu na myit dai, ngu nna ngai tsun ai hpe hkum mau et. 8 Nbung gaw bung wa mayu ai de bung wa nna, de a wu ai nsen hpe nang na dat wu timung, kanang na bung wa nna, gade rai wa ai gaw, nang n chye dat ndai; dai hte maren, Wenyi e shangai ai masha shagu mung shingrai nga ai, ngu nna htan wu ai. 9 Shaloi Nikodi gaw, Dai gaw kaning rai byin lu na a ta? ngu nna shi hpe bai san wu yang, 10 Yesu gaw Nang gaw Israela masha ni hta sara wa mi ting rai da nhtawm, ndai lam nang n chye n ni? 11 Ngai nang hpe gaja wa teng teng tsun de ga, Anhte gaw tinang chye ai lam tsun ga ai, mu yu saga ai hte maren sakse hkam ga ai; raitimung anhte a sakse ga hpe, nanhte n hkap la myit dai. 12 Dinghta ga hte seng ai lam sha ngai tsun yang pyi, nanhte n kam lu myit yang gaw, sumsing lamu hte seng ai lam wa, ngai tsun made yang gaw, kaning rai kam lu na myit ta? 13 Sumsing lamu de na yu hkrat wa ai hte, sumsing lamu e nga nga yu ai Masha Kasha hta kaga, kadai mung sumsing lamu de lung wa yu ai n rai. 14 Mawshe gaw nam mali e lapu hpe sharawt da ai zawn, 15 Masha Kasha hta kamsham ai ni nlang hte gaw, htani htana asak lu la hkra, Masha Kasha mung sharawt da ai hkrum na ra ai. 16 Kaning rai nme law, Karai Kasang a Kasha hpe kamsham ai ni nlang hte gaw, hten bya n hkrum ai sha, htani htana asak lu la mu ga nga, Karai Kasang gaw shi a Kasha shingtai hpe jaw kau ai kaw du hkra, mungkan ga hpe tsawra wu ai. 17 Mungkan ga hpe tara dara u ga nga nna, Karai Kasang gaw dai Kasha hpe mungkan ga de shangun dat wu ai n rai; mungkan ga gaw shi a marang e hkyehkrang la ai hkrum lu na she, shangun dat wu ai. 18 Shi hpe kamsham ai wa gaw tara dara ai n hkrum lu ai; n kam n sham ai wa chyawm gaw, Karai Kasang a Kasha shingtai a mying ningsang hpe n kam n sham ai majaw, ya e pyi tara dara ai hkrum nga ai. 19 Tara dara ngu ai mung, Nhtoi gaw mungkan ga de shang sai, raitimung, masha ni a arawn alai n shawp nga ma ai majaw, shanhte gaw nhtoi hta nsin hpe grau tsaw ma ai, dai gaw tara dara hkrum ai lam nan rai nga ai. 20 Kaning rai nme law, n shawp n kap ai amu galaw ai wa gaw, nhtoi hpe ndawng n wawm nga ai rai nna, tinang galaw ai amu majaw, daru sharin kau ai n hkrum n ga nga, nhtoi de n sit sa wa ai. 21 Tengman ai lam hkan galaw ai wa chyawm gaw, tinang galaw ai amu Karai Kasang hta shachyen nga ai gaw, danpru u ga nga, dai nhtoi de sit sa wa ai, ngu nna shi hpe htan wu ai. 22 Dai hpang e Yesu gaw shi a sape ni hte nawng, Yuda mung hkan e du hkawm ma ai rai nna, dai yang e shanhte hte rau hkring nga nna baptisma jaw wu ai. 23 Yawhan mung, Salim makau na Enun ngu ai shara e, hka law nga ai majaw, dai yang e baptisma jaw let nga nga ai rai nna, mung masha ni gaw dai de baptisma sa hkam ma ai. 24 Kaning rai nme law, Yawhan gaw htawng hta jahkrat kau ai, garai n hkrum wu ai. 25 Dai re ai majaw, Yawhan a sape ni gaw, dai jasan jaseng ai lam a nhkan e, Yuda masha langai mi hte ndang kalang hkat ma ai. 26 Dai rai nna shanhte gaw Yawhan hpang de wa nhtawm, Rabai e, Yawdan hka wora hkran e nang hte rau nga nga nna, nang sakse hkam ya ai wa gaw, yu u, shi mung baptisma jaw nga ai rai nna, yawng mayawng shi hpang de du sa ma ai, ngu nna shi hpe tsun dan mu ai. 27 Shaloi Yawhan gaw, Sumsing lamu de na jaw ai sha n rai yang gaw, masha gaw hpa mung n lu la lu ai. 28 Ngai gaw Hkristu n rai nngai, shi a shawng e shangun dat ai wa she rai nngai, ngu nna ngai tsun ni ai gaw, nanhte nan nye a sakse ni rai nga myit dai. 29 Num nnan lu ai wa gaw, la nnan rai nga ai; la nnan a makau e tsap nga nna, shi a ga na la ai jinghku wa gaw, la nnan a nsen majaw ja ja kabu nga ai: shing re ai kabu gara lam gaw, ngai hta dik wa sali ai. 30 Shi gaw jat wa na ra ai, ngai chyawm gaw yawm wa na rai nga nngai. 31 Ntsa de nna du sa ai wa gaw, yawng a ntsa na rai nga ai: dinghta ga na rai nga ai wa gaw, dinghta ga hte seng nga ai rai nna, dinghta ga a lam sha chye tsun nga ai: sumsing lamu de nna du sa ai wa chyawm gaw, yawng a ntsa na rai nga ai. 32 Mu mamu na mana a lam shi sakse hkam nga ai; shi hkam ai sakse hpe gade ai muk n hkap la ya mu ai. 33 Shi a sakse lam hpe hkap la ai wa chyawm gaw, Karai Kasang gaw tengman nga ai, nga nna dazik shakap ai wa rai nga ai. 34 Karai Kasang e shangun dat ai wa gaw, Karai Kasang a mungga tsun nga ai: kaning rai nme law, Karai Kasang gaw shadawn sharam nna sha, Wenyi jaw wu ai n rai. 35 Kawa gaw Kasha wa hpe tsawra wu ai rai nna, yawng mayawng shi a lata hta ap ya nu ai. 36 Kasha wa hpe kamsham ai wa gaw, htani htana asak lu la wu ai: Kasha wa a ga hpe n madat ai wa chyawm gaw, asak hkrung lam mu na wu ai n rai: Karai Kasang a sindawng kahtet ai gaw, dai wa a ntsa e anga nga ai, ngu nna htan mu ai.

4

1 Yesu gaw shi hkum nan baptisma n jaw timung, shi a sape ni jaw ma ai rai nna, 2 Yesu gaw Yawhan hta grau nna sape shatai ai hte baptisma jaw nga ai gaw, Hparishe ni na masai hpe, dai Madu chye wu jang, 3 Yuda mung na shi pru nhtawm, Galile mung de bai wa ai. 4 Shaloi shi Samari mung ka-ang hku ga wa lu na rai nga ai. 5 Dai majaw shi gaw, Yaku e shi a kasha Yosep hpe jaw ai ga dachyawk makau na, Suhka ngu ai Samari mung na mare langai mi de du wa ai: dai yang e Yaku a hka htung nga nga ai. 6 Yesu gaw lam hkawm ba ai majaw, dai hka htung makau e dung nga ai: dai aten gaw hkying kru daram rai nga ai. 7 Shaloi Samari numsha langai mi hka ja na pru sa ai: Yesu gaw, Ngai hpe ntsin jaw lu e, ngu nna shi hpe hpyi wu ai: 8 shi a sape ni chyawm gaw shahpa mari na matu, mare de sa mat ma ai. 9 Dai rai nna Samari numsha gaw, Nang Yuda masha rai da nhtawm me, ngai Samari numsha hpe, hpa rai ntsin hpyi n ta? ngu nna shi hpe tsun wu ai: kaning rai nme nga yang, Yuda masha ni gaw Samari masha ni hte n kanawn ga ma ai. 10 Shaloi Yesu gaw, Karai Kasang a kumhpa hte, Ngai hpe ntsin jaw lu e, nga nna nang kaw hpyi ai wa hpe, nang chye wu taw gaw, nang shi kaw hpyi nna, shi gaw nang hpe hkrung ai ntsin jaw na nit dai, ngu nna shi hpe htan wu ai. 11 Dai numsha mung, Madu e, nang ntsin ja na rai hpa mung n lu ndai, hka htung mung sung nga ai; dai re ai majaw dai hkrung ai ntsin gaw, nang kanang na lu n ta? 12 Anhte a wa Yaku gaw ndai hka htung anhte hpe jaw da ma ni ai rai nna, shi hkum nan hte shi a kashu kasha ni, shi a yamnga ni, ndai hta na lu masai: nang gaw shi hta grau kaba n ni? ngu nna shi hpe tsun wu ai. 13 Shaloi Yesu gaw, Ntsin ndai lu ai wa kadai mung, hpang bai gara na ra ai; ngai jaw ai ntsin lu ai wa chyawm gaw, galoi mung hpang gara na n rai: 14 dai ngai jaw ai ntsin gaw, dai wa hta htani htana asak a matu lwi pru ai hka hpawk tai na ra ai, ngu nna shi hpe htan wu ai. 15 Shaloi dai numsha gaw, Madu e, ngai hpang mung n gara, nang de mung hka n sa ja ra n ga, ntsin dai jaw e, ngu nna shi hpe hpyi wu ai. 16 Yesu gaw, Na madu wa hpe naw wa shaga la nna, nang de sa rit, ngu wu ai. 17 Dai numsha gaw, Ngai la n lu nngai, ngu nna htan wu ai. Yesu gaw, Ngai la n lu nngai, nga nna nang tsun ai ga gaw, rai nga lit dai: 18 kaning rai nme law, nang la manga lu yu nit dai; ya na la gaw, na a madu wa n rai lit dai; ndai lam hta nang teng ai ga tsun nit dai, ngu nna shi hpe tsun wu ai. 19 Shaloi dai numsha gaw, Madu e, nang myihtoi rai nga ndai ngai dum se ai: 20 anhte a ji wa ni gaw ndai bum e nawku ga ma ai; nanhte chyawm gaw, nawku mai ai shara, Yerusalem mare e sha rai nga ai, nga nna tsun ga myit dai, ngu wu ai. 21 Yesu gaw, Numsha e, nye ga hpe kam u: ndai bum e mung n rai, Yerusalem mare e mung n re ai, Wa hpe nawku na aten gaw du na ra ai. 22 Nanhte gaw tinang n chye ai hpe nawku myit dai; anhte chyawm gaw tinang chye ai hpe nawku ga ai: kaning rai nme law, hkyehkrang la ai lam gaw, Yuda amyu hta na rai nga ai. 23 Raitimung, tengman ai hku nawku ai ni gaw, wenyi hta mung, tengman ai hta mung, Wa hpe nawku na aten gaw, du wa ra ai rai nna, ya e pyi rai nga ai: Wa gaw shingrai nawku ai ni hpe tam nga ai. 24 Karai Kasang gaw Wenyi rai nga ai: shi hpe nawku ai ni gaw, wenyi hta mung, tengman ai hta mung, nawku lu na rai nga ai, ngu nna shi hpe tsun wu ai. 25 Dai numsha mung, Hkristu ngu ai Meshia du na ra ai gaw, ngai chye nngai; dai wa du jang gaw, shi anhte hpe lam magup tsun madun na ra ai, ngu wu ai. 26 Shaloi Yesu gaw, Nang hte ga tsun nga ai, ngai gaw, dai wa nan rai nngai, ngu nna shi hpe tsun wu ai. 27 Dai shaloi shi a sape ni du wa nna, shi numsha hte shaga nga ai hpe, wa mau ma ai; raitimung, Nang hpa ra n ta? ngu na mung, Shi hte hpa rai shaga nga n ta? ngu na mung, gade ai muk n san wam mu ai. 28 Dai rai nna dai numsha gaw, shi a ntsin dibu tawn kau da nna, mare de bai wa nhtawm, mare masha ni hpe, 29 Ngai galaw ai lam yawng, ngai hpe bai tsun dan ya ai wa hpe sa yu maru: dai wa gaw Hkristu rai na kun? ngu nna wa tsun mu ai. 30 Shanhte mung mare de na pru sa nna, shi kaw sa du ma ai. 31 Dai laman e sape ni gaw, Rabai e, shat sha u, ngu nna shi hpe agaw mu ai. 32 Shi gaw, Nanhte n chye ai shahpa ngai lu da we ai, ngu nna shanhte hpe htan mu ai. 33 Dai majaw, sape ni gaw, Masha langai ngai shi e shat sa jaw masai kun? nga nna shada san tsun ma ai. 34 Dai rai nna Yesu gaw, Ngai e shangun dat ai wa a myit hku hkan galaw na hte, shi a magam bungli shangut lu na gaw, nye a shahpa rai nga li ai. 35 Nanhte gaw, Ya shata mali naw ra ai, dai lai jang she mam dan ten du na re ai, nga myit dai n rai myit ni? Yu mu, ngai nanhte hpe tsun made ga, yi hkauna ni hta dan na mam, ya e pyi myin htoi nga ai hpe, sharawt mada yu mu: 36 gat ai wa hte dan ai wa rau kabu lu na she, dan ai wa mung shabrai lu la nna, htani htana asak a matu nsi nai si shu la lu ai. 37 Kaning rai nme law, langai mi gaw gat, langai mi gaw dan re ai, nga ai ga gaw, ndai yang e gaja teng nga ai. 38 Nanhte n-gun n dat ai kaw na dan la nu, ngai nanhte hpe shangun dat made ai: masha kaga ni makan bungli galaw masai rai nna, nanhte gaw shanhte a makan bungli hta shang la nga myit dai, ngu nna shanhte hpe tsun mu ai. 39 Dai numsha e, Ngai galaw ai lam yawng shi ngai hpe bai tsun dan ya ai, nga nna sakse hkam ai ga majaw, dai mare na Samari masha law law wa, Yesu hpe kamsham ma ai. 40 Dai rai nna, Samari masha ni shi hpang de du ma yang, shanhte hte anga nga na hpyi ma ai majaw, dai yang e ni ni hkring nga ai. 41 Shi a ga majaw mung kamsham ai ni grau law wa ma ai: 42 dai ni gaw dai numsha hpe, Ya gaw, na a ga majaw sha anhte kamsham ai n rai saga ai: anhte nan na la lu nna, ndai wa gaw mungkan ga a Hkyehkrang la ai Madu teng teng rai nga ai chye saga ai, ngu mu ai. 43 Ni ni lai jang shi gaw dai yang na pru nna, Galile mung de rai mat wa ai: 44 kaning rai nme law, myihtoi gaw tinang mung e arawng n lu ga ai, nga nna Yesu gaw shi hkum dai sakse hkam nga ai. 45 Dai rai nna, Galile mung de du jang, Galile masha ni gaw poi nhtoi rai yang na, Yerusalem mare e shi galaw dan ai amu mahkra hpe mu ma ai majaw, shi hpe hkap la ma ai: kaning rai nme nga yang, shanhte mung dai poi de sa ma ai. 46 Dai majaw shi gaw, ntsin hpe tsabyi shatai ai shara, Galile mung na Hkana kahtawng de bai sa du ai. Shaloi e Keperna-um mare na du langai mi a shadang sha gaw machyi nga lu ai. 47 Yesu gaw Yuda mung na Galile mung de du wa ai hpe, dai du wa na wu yang, shi Yesu hpang de sa nna, shi a kasha hpe yu wa shamai ya na hpyi wu ai: shi gaw si wa magang nga ai. 48 Dai re ai majaw Yesu gaw, Nanhte lamik kumla hte mauhpa amu n mu myit yang gaw, nanhte hpa mung n kam n sham myit dai, ngu nna shi hpe tsun wu ai. 49 Dai du wa chyawm gaw, Madu e, ngai sha garai n si yang yu wa ga law, ngu nna hpyi wu yang, 50 Yesu gaw, Wa nu, na nsha gaw bran salit dai, ngu nna shi hpe tsun dat wu ai. Dai du wa gaw, Yesu tsun ai ga hpe kam let wa mat ai. 51 Shingrai shi wa nga yang, shi a mayam ni shi hpe sa tau nna, kasha bran sai lam, tsun dan mu ai. 52 Dai majaw machyi bran ai aten ahkying san wu yang, shanhte gaw, Mani ahkying sanit e hkum kahtet ai gaw kawp mat sai, ngu nna htan mu ai. 53 Dai rai nna dai ahkying gaw, Na nsha bran salit dai, nga nna Yesu shi hpe tsun ai ahkying nan rai nga ai hpe, kawa chye wu ai rai nna, shi hkum nan hte shi a nta masha nlang hte gaw, kamsham mat ma ai. 54 Ndai lamik kumla gaw Yesu Yuda mung nna, Galile mung de du wa ai, lahkawng lang bat yang na lamik kumla rai nga ai.

5

1 Dai hpang Yuda masha ni a poi langai mi nga ai rai nna, Yesu gaw Yerusalem mare de lung wa ai. 2 Ya Yerusalem mare hta dai sagu chyinghka makau e, jarawp manga gap da ai hte, Hebre ga hku Behtesda ngu ai hka lawng langai mi nga ai. 3 Dai jarawp ni hta, machyi makaw re ai, myi kyaw ai, lagaw hten ai, hkum katsing si ai masha law law taw nga ma ai. 5 Dai yang e sumshi matsat ning tup machyi ai masha langai mi mung lawm nga ai. 6 Yesu gaw dai wa kaleng taw nga ai hpe mu nna, shingrai machyi nga ai na la sai, chye wu ai majaw, dai wa hpe, Nang mai mayu n ni? ngu nna san wu ai. 7 Dai machyi ai wa gaw, Madu e, hka shamu jang hka lawng de ngai hpe woi shang na masha n lu nngai; ngai shang sa wa nga yang, masha kaga langai ngai nye a shawng e shang mat mat re ai, ngu nna shi hpe htan wu ai. 8 Shaloi Yesu gaw, Rawt u, na a hpun panep la hpai nna hkawm wa su, ngu nna dai wa hpe tsun wu ai. 9 Dai wa gaw shaloi jang mai mat ai rai nna, shi a hpun panep hpai let hkawm mat wa ai. 10 Dai shani gaw laban nhtoi rai nga ai. Dai re ai majaw Yuda masha ni gaw, dai machyi mai ai wa hpe, Dai ni laban nhtoi rai nga ai rai nna, nang hpun panep n mai hpai ndai, ngu mu ai. 11 Shaloi dai wa gaw, Ngai e shamai ya ai wa e, Na a hpun panep la hpai nna hkawm wa u, ngu nngai, ngu nna shanhte hpe htan wu ai. 12 Shanhte gaw, Nang hpe, Hpun Panep la hpai nna hkawm wa u, nga ai wa gaw, kadai wa rai ta? ngu nna san mu ai. 13 Raitimung, machyi mai ai wa gaw, kadai re ai mung n chye dat wu ai: kaning rai nme law, dai yang e masha hpawng nga ai majaw, Yesu gaw mayun pru mat wa sai. 14 Dai hpang Yesu gaw nawku Htingnu e dai wa hpe mu hkrup nna, Yu u, nang ya hkam kaja nit dai: shawng na hta grau ai tsinyam n hkrum n ga, yubak hkum bai galaw et, ngu nna shi hpe tsun wu ai. 15 Dai wa gaw pru wa nna, shi hpe shamai ya ai wa gaw Yesu rai nga ai hpe, Yuda masha ni e tsun dan wu ai. 16 Laban nhtoi e shing re ai amu galaw ai majaw, Yuda masha ni gaw Yesu hpe zingri shatsang mu ai. 17 Shaloi Yesu gaw, Nye Wa gaw ya du hkra pyi amu a galaw nga ai rai nna, ngai mung galaw nngai, ngu nna shanhte hpe htan mu ai. 18 Dai rai nna, laban nhtoi jahprai ai hta n-ga, Karai Kasang hpe nan shi a Kawa nga nna, shi hkum dai hpe Karai Kasang hte shabung wu ai majaw, Yuda masha ni gaw shi hpe sat kau lu na lam, grau nna tam ma ai. 19 Dai re ai majaw Yesu gaw, Ngai nanhte hpe gaja wa teng teng tsun made ga, Kasha gaw tinang a myit hte hpa mung n galaw lu ai; Kawa galaw ai lam mu mamu hpe sha hkan galaw lu ai: Kawa galaw ai lam shagu, Kasha mung hkan galaw lu na rai nga ai. 20 Kawa gaw Kasha hpe tsawra wu ai rai nna, shi hkum dai galaw ai lam yawng mayawng Kasha wa hpe madun wu ai: nanhte mau mahka hkra, ya na hta grau kaba ai lam ni hpe mung, Kasha wa hpe madun na ru ai. 21 Kaning rai nme law, Kawa gaw si ai ni hpe sharawt nna jahkrung ya ai hte maren, Kasha wa mung shi ra mara ni hpe jahkrung ya wu ai. 22 Dai hta kaga, Kawa hpe hkungga ai hte maren, masha yawng Kasha wa hpe hkungga mu ga nga, Kawa gaw kadai hpe mung tara n dara ai sha, tara dara ai ahkang mahkra Kasha wa hpe ap ya nu ai. 23 Kasha wa hpe n hkungga ai wa gaw, shi e shangun dat ai Kawa hpe mung n hkungga ai rai nga ai. 24 Nanhte hpe ngai gaja wa teng teng tsun made ga, Nye a ga madat nna ngai e shangun dat ai wa hpe kamsham ai wa gaw, htani htana asak lu la wu ai rai nna, tara dawdan ai kaw n du ai sha, si nga ai kaw nna hkrung nga ai de, kawt lai wa sai. 25 Ngai nanhte hpe gaja wa teng teng tsun made ga, Si nga ai ni gaw, Karai Kasang a Kasha a nsen na lu na ahkying du wa ra ai rai nna, ya e pyi rai nga ai: na la ai ni mung hkrung nga na mara ai. 26 Kaning rai nme nga yang, Kawa gaw shi hkum dai hta asak rawng nga ai hte maren, Kasha wa hpe mung, shi hkum dai hta asak rawng lu na lam jaw nu ai rai nna, 27 shi gaw Masha Kasha rai nga ai majaw, tara dara na ahkang mung shi e ap ya nu ai. 28 Dai lam hpe hkum mau myit: kaning rai nme law, lup ni hta rawng nga ai ni nlang hte gaw shi a nsen na nna, pru lu na ahkying du na ra ai: 29 kaja ai lam hkan galaw ai ni gaw, asak hkrung ai a bai rawt ai de, n shawp ai lam hkan galaw ai ni gaw, tara dawdan hkrum ai a bai rawt ai de, pru lu na mara ai. 30 Ngai gaw nye a myit hte hpa amu mung n galaw lu nngai: ngai gaw na ai hte maren sha jeyang nngai; nye a jeyang ai hku mung dingman li ai: kaning rai nme law, ngai gaw nye myit hku hkan na n tam nngai, ngai e shangun dat ai wa a myit hku hkan na she tam nngai. 31 Ngai dai nye a lam sakse hkam la nngai rai yang gaw, ngai hkam ai sakse teng na li ai n rai. 32 Nye a lam sakse hkam ai wa gaw, kaga mi she nga ai:dai wa nye a lam hkam ya ai sakse gaw, tengman ai sakse rai nga ai hpe, ngai chye nga nngai. 33 Nanhte gaw Yawhan hpang de kasa shangun dat myit dai rai nna, shi gaw tengman ai lam maga de sakse hkam ya nu ai. 34 Ngai lu ai sakse chyawm gaw masha kaw na n rai: raitimung, nanhte hkyehkrang la ai kaw du myit ga, ngu nna ndai lam ngai tsun nngai. 35 Yawhan gaw tu grung ai hte htoi nga ai pyengdin rai nga ai rai nna, nanhte gaw shi a ahtoi hta e, tawng marang mi kabu nga mayu myit dai. 36 Raitimung, ngai lu ai sakse gaw Yawhan hkam ya ai sakse hta grau kaba li ai: kaning rai nme nga yang, Wa gaw, ngai gunhpai shangut na matu ngai hpe ap ya nna, ya ngai gunhpai nga ai amu ni e pyi, ngai hpe Wa e shangun dat ai lam sakse hkam ya nga ai. 37 Ngai hpe shangun dat ai nye Wa mung nye a lam sakse hkam ya ni ai. Nanhte gaw shi a nsen galoi mung n na yu myit dai: shi a gawng shing-yan hpe mung n mu yu myit dai: 38 dai hta kaga shi a mungga mung nanhte hta n rawng lu ai: kaning rai nme law, shi shangun dat ai wa hpe, nanhte n kam n sham myit dai. 39 Chyum laika ni hta nna nanhte htani htana asak lu la na re ai, nga nna myit myit dai majaw, dai laika ni hta nanhte hkan sawk yu yu rai myit dai: dai laika ni nan nye a lam sakse hkam nga ai: 40 dai re ai mi, asak hkrung ai lu la na matu nanhte gaw ngai hpang de n sa mayu myit dai. 41 Masha jaw ai arawng sadang gaw ngai n hkam la nngai: 42 raitimung, Karai Kasang a tsawra ai myit nanhte hta n rawng nga ai gaw, ngai chye nngai. 43 Ngai gaw nye Wa a amying hte du sa nngai raitimung, nanhte ngai hpe n hkap la myit dai; kaga wa mi tinang a amying hte du sa ai rai taw gaw, dai wa hpe nanhte hkap la na rai nga myit dai. 44 Shada da jaw ai arawng sadang hkam la nna, langai sha rai nga ai Karai Kasang e jaw ai arawng sadang hpe n tam ai ni, nanhte wa mi, kaning rai kamsham lu na myit ta? 45 Wa a man e ngai nanhte hpe mara shagun na hkum nawn myit; nanhte hpe mara shagun na wa gaw langai mi she nga ai; dai wa gaw, nanhte shamyet shanat nga ai Mawshe nan rai nga ai. 46 Mawshe hpe nanhte kam myit dai rai yang gaw, ngai hpe mung kam na manit dai: kaning rai nme law, Mawshe gaw nye a lam ka da nu ai. 47 Shi ka da ai laika ni hpe, nanhte n kam myit yang gaw, nye a ga hpe kaning rai kam lu na myit ta? ngu nna shanhte hpe tsun mu ai.

6

1 Dai hpang Yesu gaw, Tiberi ngu ai Galile nawng wora hkran de rap sa wa ai. 2 Machyi makaw hkrum ai ni hta, shi galaw dan ai lamik kumla ni hpe mu ma ai majaw, masha wunawng kaba shi kaw hkan nang ma ai. 3 Shaloi Yesu gaw dai bum de lung wa nna, shi a sape ni hte rau dung nga ai. 4 Ya, Shalai wa ai poi ngu ai, Yuda masha ni a poi, du na ni wa sai. 5 Dai re ai majaw Yesu mada yu nna, masha wunawng kaba shi kaw sa wa ai hpe mu wu yang, shi gaw Hpilip hpe, Ndai ni sha na muk anhte kanang sa mari na i? ngu nna san wu ai. 6 Shing nga san ai gaw, Hpilip hpe chyam yu na nga nna rai nga ai: kaning rai nme law, kaning di na gaw, shi dai chye da nu ai. 7 Hpilip gaw, Gumhpraw ni tsa a matu mari timung, masha hkum shagu, kachyi mi hpra sha na pyi law na n rai, ngu nna htan wu ai. 8 Shaloi, shi a sape ni hta na Simum Petru a kanau Andre gaw, 9 Muk-yaw muk tawng manga hte, nga lahkawng lu ai lasha ma langai mi nang e nga nga ai; raitimung, nde wa law ai masha ni a matu gaw kanang dang law na rai ta? ngu nna tsun dan wu ai. 10 Yesu gaw, Masha ni hpe dung nga shangun mu, ngu mu ai. Dai yang e tsingdu mung htat nga ai. Shingrai lasha hkying manga daram dung nga ma ai. 11 Shaloi Yesu gaw dai muk tawng ni hpe la nna, shakawn ya nhtawm, dung nga ai ni hpe karan jaw wu ai; dai hte maren nga hpe mung shanhte ra ai made, karan jaw mu ai. 12 Shanhte sha hkru ma jang, shi gaw, Hpa mung n mat u ga, ngam ai ahkyep alep ni hpe hkan hta la mu, ngu nna shi a sape ni hpe tsun mu ai. 13 Dai hte maren shanhte hkan hta la nna, dai muk-yaw muk tawng manga hta na, sha ai ni a ngam ai ahkyep alep, mung shi lahkawng hpring tup lu la ma ai. 14 Dai re ai majaw, shi madun ai lamik kumla hpe, shawa masha ni mu ma yang, shanhte gaw, Gaja wa teng teng ndai wa gaw mungkan ga de du sa ra ai myihtoi rai nga ai, nga ma ai. 15 Dai masha ni gaw shi hpe adip la nna, hkawhkam shatai na maw ma ai hpe, Yesu chye wu ai majaw, shi hkrai sha dai bum de bai mayun lung mat wa ai. 16 Shana de du jang shi a sape ni gaw nawng de yu wa nna, 17 li jawn nhtawm, nawng wora hkran na Kaperna-um mare de rap sa wa ma ai. Ya nsin sin nna, Yesu mung shanhte kaw garai n du wa ai: 18 nbung laru mung ru wa ai rai nna, nawng e hka leng ni hta nga ai. 19 Dai re ai majaw mai masum mali daram shap sa wa sayang, Yesu gaw hka ntsa e hkawm let, li makau du hkra du sa wa ai hpe, shanhte hkap mu nna, hkrit kajawng nga ma ai. 20 Shi chyawm gaw, Ngai she rai nngai, hkum hkrit myit, ngu wu ai. 21 Dai majaw shanhte gaw shi hpe li hta hkap shalun la mayu ma ai rai nna, dai li mung shanhte du na ra ai danam de, shaloi jang du wa ai. 22 Hpang shani e nawng wora hkran e tsap nga ma ta ai shawa masha ni gaw, li langai sha hta kaga shaje li n nga ai hpe mu ma ai hte, Yesu gaw dai li hta shi a sape ni hte rau n shang nang ai, sape ni hkrai shang ma ai hpe, dum ma ai: 23 ( raitimung, dai Madu shakawn ai hpang, shanhte muk sha ai shara a makau de, Tiberi mare na li ni du ma ai ): 24 dai re ai majaw dai kaw Yesu mung, shi a sape ni mung, n nga masai hpe, shawa masha ni chye mu yang, shanhte mung dai li ni hta jawn nna, Yesu hpe tam let Kaperna-um mare de hkan du nang ma ai. 25 Shingrai dai nawng wora hkran e shi hpe mu mu yang, shanhte gaw, Rabai e, nang nang de galoi du nit ta? ngu nna san mu ai. 26 Yesu gaw, Ngai nanhte hpe gaja wa teng teng tsun made ga, Lamik kumla mu myit dai majaw, nanhte ngai hpe tam ai n rai myit dai; muk lusha nna hkru kat ai majaw sha, tam ai rai nga myit dai. 27 Hten bya chye ai lusha a matu hkum shaja myit; Masha Kasha nanhte hpe jaw lu ai htani htana asak a matu, agrin nga ai lusha lu la na she shaja mu: kaning rai nme law, dai wa gaw, Kawa Karai Kasang a dazik kap ai wa rai nga ai, ngu nna htan mu ai. 28 Dai majaw shanhte gaw, Anhte Karai Kasang a amu gunhpai na gaw, kaning di na rai ta? ngu nna shi hpe san mu yang, 29 Yesu gaw, Karai Kasang a amu ngu ai gaw, shi shangun dat ai wa hpe kamsham ai lam, ngu ai rai nga ai, ngu nna shanhte hpe htan wu ai. 30 Dai re ai majaw shanhte gaw, Anhte mu lu nna nang hpe kam na gaw, nang hpa lamik kumla madun nga n ta? nang hpa magam gun nga n ta? 31 Shi gaw shanhte sha na matu, sumsing lamu de nna muk jaw mu ai, nga nna ka da nga ai hte maren, anhte a ji wa ni gaw nam mali hkan e manna muk lusha ma ai, ngu nna shi hpe tsun mu ai. 32 Shaloi Yesu gaw, Ngai nanhte hpe gaja wa teng teng tsun made ga, Nanhte hpe sumsing lamu de na muk jaw ai gaw Mawshe n rai; nye Wa she sumsing lamu de na dai tengman ai muk nanhte hpe jaw myit dai: 33 kaning rai nme law, Karai Kasang a muk ngu ai gaw, sumsing lamu na yu wa nna, mungkan ga hpe asak jaw ai hpe ngu ai, rai nga ai, ngu nna shanhte hpe tsun mu ai. 34 Dai rai nna shanhte gaw, Madu e, muk dai anhte hpe galoi mung a jaw nga mi, ngu mu ai. 35 Yesu gaw, Asak muk gaw ngai rai nga nngai, ngai hpang de sa ai wa gaw kawsi hkrum na n rai, ngai hpe kamsham ai wa mung, galoi mung hpang kara hkrum na n rai. 36 Raitimung, nanhte gaw ngai hpe mu da ninglen n kam myit dai, ngu nna ngai nanhte hpe tsun masade ai. 37 Wa e ngai hpe ap ya ai yawng mayawng hte gaw, ngai hpang de du na mara ai; ngai hpang de du sa ai wa hpe mung, gaja wa ngai n kanawng kau na nngai. 38 Kaning rai nme law, sumsing lamu nna ngai yu sa ai gaw, nye a myit hkan na ngu, yu sa nngai n rai, ngai hpe shangun dat ai wa a myit hkan na she, yu sa ai rai nngai. 39 Ngai hpe shangun dat ai wa a myit mung, ngai e ap ya ai yawng mayawng hte hta na, langai mi muk ngai n shayet ai sha, hpang jahtum na nhtoi hta sharawt la na, nga nna myit ai rai nga ai. 40 Hpa rai nga yang, Kasha wa hpe mu nna, kamsham ai wa kadai mung htani htana asak lu la na gaw, nye Wa a myit ra ai hku rai nga ai: ngai mung hpang jahtum na nhtoi hta, dai wa hpe sharawt na we ai, ngu nna shanhte hpe tsun mu ai. 41 Dai rai nna Yesu shi nan, Sumsing lamu de na yu wa ai muk ngai rai nga nngai, nga ai majaw, Yuda masha ni shi a lam aput angun let, 42 Ndai wa gaw Yosep a kasha Yesu n rai ni? shi a kanu kawa hpe anhte chye gaw ai n rai ni? Dai re ai mi, Ngai gaw sumsing lamu de na yu wa nngai, nga nna kaning rai tsun lu a ta? nga ma ai. 43 Shaloi Yesu gaw, Nanhte shada da hkum tsun angun myit: 44 ngai hpe shangun dat ai nye Wa e lau la ai wa n rai yang gaw, kadai mung ngai hpang de du sa lu na n rai; du sa ai wa hpe mung, hpang jahtum na nhtoi hta ngai sharawt la na we ai. 45 Masha yawng mayawng gaw Karai Kasang a sharin achyin ai lu la ai ni rai na mara ai, nga nna myihtoi laika ni hta ka da ai hte maren, nye Wa kaw na madat la nna, sharin achyin la ai ni yawng hte gaw, ngai hpang de du sa ma ai. 46 Shinggyim masha langai mi e me Wa hpe mu yu ai n rai; Karai Kasang kaw nna du sa ai wa chyu sha, Wa hpe mu yu nu ai. 47 Nanhte hpe ngai gaja wa teng teng tsun made ga, Kamsham ai wa gaw htani htana asak lu la lu ai. 48 Ngai gaw asak muk rai nga nngai. 49 Nanhte a nji nwoi ni gaw nam mali hkan e manna muk sha nna, si wa masai. 50 Ya na muk gaw, masha wa sha nna n si u ga nga, sumsing lamu de na yu wa ai muk rai nga ai. 51 Ngai gaw sumsing lamu de na du yu wa ai, hkrung ai muk rai nga nngai: muk ndai sha ai wa kadai mung, htani htana ahkrung nga na ra ai: mungkan ga a asak hkrung nga na matu, ngai jaw ai muk chyawm gaw, nye a shan rai nga li ai, ngu nna shanhte hpe htan mu ai. 52 Dai re ai majaw Yuda masha ni, Ndai wa gaw, kaning di nna anhte hpe shi a ashan jaw sha lu na a ta? nga nna shada da tsun hkat ma ai. 53 Dai rai nna Yesu gaw, Ngai nanhte hpe gaja wa teng teng tsun made ga, Masha Kasha a ashan nanhte n sha, shi a asai hpe mung n lu myit yang gaw, nanhte hta asak n rawng lu ai. 54 Nye a ashan sha nna, nye a asai lu ai wa gaw, htani htana asak lu la nu ai: dai wa hpe mung, hpang jahtum na nhtoi hta ngai sharawt la na we ai: 55 kaning rai nme law, nye a ashan gaw tengman ai shahpa rai li ai; nye a asai mung, tengman ai luhpa rai li ai. 56 Nye a ashan sha nna, nye a asai lu ai wa gaw, ngai hta rawng nga ai; dai wa hta mung ngai rawng nga nngai. 57 A hkrung nga ai nye Wa gaw, ngai hpe shangun dat ai rai nna, ngai gaw Wa a majaw hkrung nga nngai hte maren, ngai hpe sha ai wa mung, nye a majaw hkrung nga na ra ai. 58 Da ndai gaw sumsing lamu de nna du yu wa ai muk rai nga ai: nji nwa ni sha nna si wa ai muk zawn n rai: ndai muk sha ai wa gaw, htani htana ahkrung nga na ra ai, ngu nna shanhte hpe tsun mu ai. 59 Ndai gaw, Kaperna-um mare na tara jawng hta, shi sharin shaga nga yang, tsun ai ga rai lu ai. 60 Dai re ai majaw shi a sape ni law law wa dai ga na jang, Ga ndai gaw yak la ai ga rai nga ai, kadai wa madat lu na i? nga ma ai. 61 Shing nga nna shi a sape ni tsun ngun nga ma ai hpe, Yesu shi a myit hta chye wu ai majaw, shi shanhte hpe, Ga ndai gaw nanhte hpe myit hten shangun wa sa ni? 62 Dai Masha Kasha, myi nga ai shara de bai lung wa ai hpe nanhte mu myit yang gaw, kaning nga na myit ta? 63 Asak jahkrung ai gaw Wenyi rai nga ai; hkumshan gaw hpa lam mung n la ai: ngai nanhte hpe tsun ai mungga gaw, Wenyi rai nga ai, asak mung rai nga ai. 64 Raitimung nanhte hta na nkau mi gaw n kam n sham myit dai, ngu mu ai. Kaning rai nme law, Yesu gaw, n kam n sham ai ni kadai rai ma ai mung, shi hpe ap kau na wa kadai re ai mung, shawng nna chye da nga ai. 65 Dai rai nna shi gaw, Dai lam majaw she, nye Wa a ahkang hte n rai yang gaw, kadai mung ngai hpang de ndu n sa lu ai, ngu nna ngai nanhte hpe tsun masade ai, ngu mu ai. 66 Dai nga ai majaw shi a sape ni law law wa nhtang mat wa nna, shi kaw bai n hkan nang masai. 67 Dai rai nna Yesu gaw sape shi lahkawng hte hpe, Nanhte mung wa mat mayu myit ni? ngu nna san mu ai. 68 Shaloi Simun Petru gaw, Anhte kadai hpang de wa na rai nga a ta? nang gaw htani htana asak hte seng ai mungga lu ndai: 69 nang gaw Karai Kasang a Chyoi pra ai wa rai nga ndai hpe, anhte kamsham saga ai rai nna, chye nga ga ai, ngu nna shi hpe htan wu ai. 70 Bai Yesu gaw, Nanhte shi lahkawng hpe ngai lata la masade ai, n rai ni? raitimung, nanhte hta na langai mi gaw nat matse rai nga ai, ngu nna shanhte hpe htan mu ai. 71 Shing nga ai gaw, Simun Iskarut a kasha Yuda hpe sha-ang nna tsun ai rai nga ai: kaning rai nme law, dai wa gaw shi hpe ap kau na wa rai nga ai hte, sape shi lahkawng hta mung lawm nga ai.

7

1 Dai hpang Yesu gaw Galile mung hkan e jawt hkawm nga ai: Yuda masha ni shi hpe sat kau na tam ma ai majaw, Yuda mung e n hkawm mayu wu ai. 2 Dai shaloi e Yuda masha ni a Sum poi, ngu ai poi, du ra ai rai nna, shi a kanau ni gaw, 3 Nang galaw ai amu a lam ni hpe na a sape ni mung mu lu mu ga, ndai mung na pru nna, Yuda mung de sa wa su: 4 kajai gumhkawng na hpe ra ai wa gaw, makoi magap rai nna hpa mung n galaw ga ai. Nang ndai amu lam galaw ndai rai yang gaw, mungkan ga e na a hkum shadan dan u, ngu nna shi hpe tsun mu ai. 5 Kaning rai nme law, shi a kanau ni pyi shi hpe n kam n sham ma ai. 6 Dai re ai majaw Yesu gaw shanhte hpe, Nye a ahkying garai n du li ai; nanhte a ahkying chyawm gaw, tutnawng a rai nga ai. 7 Mungkan ga gaw nanhte hpe ndawng n wawm rai lu ai n rai; ngai hpe ndawng n wawm nga ai: kaning rai nme law, de a arawn alai n shawp ai hpe, ngai sakse hkam nngai majaw rai nga ai. 8 Dai poi de nanhte lung wa mu: ngai chyawm gaw ndai poi hta garai n lung na nngai: kaning rai nme law, nye a ahkying garai n du li ai, 9 nga nna shanhte hpe tsun dat nhtawm, shi gaw Galile mung e naw hti nga ai. 10 Raitimung, kanau ni dai poi de lung mat wa ai hpang, shi mung, dan dan n re ai sha, mayun nna sa ai zawn, lung wa wu ai. 11 Dai majaw Yuda masha ni gaw dai poi hta shi hpe tam nna, Dai wa kanang rai nga a ta? nga ma ai. 12 Shawa masha ni hta mung shi a lam wu wu di di law nga ai hte, nkau mi gaw, Shi gaw masha kaja rai nga ai, nga ma ai; bai nkau mi gaw, N rai, mung masha ni hpe woi shadam ai wa rai nga ai, nga shajang ma ai. 13 Raitimung, Yuda masha ni hpe hkrit ai majaw, kadai mung shi a lam leng leng n tsun ma ai. 14 Ya dai poi nhtoi a ka-ang hkup rai wa jang, Yesu gaw nawku Htingnu de lung nna sharin shaga nga ai. 15 Dai re ai majaw Yuda masha ni gaw mau ai hte, Ndai wa gaw n sharin yu ai mi, laika kaning rai chye lu ai ga i? nga ma ai. 16 Dai majaw Yesu gaw, Ngai sharin shaga ai ga gaw nye a ga n rai, ngai hpe shangun dat ai wa a ga rai nga ai: 17 Dai wa a myit hkan mayu ai wa rai yang gaw, sharin shaga ai ga ndai, Karai Kasang kaw na re ai, shing n rai, nye a myit hte tsun nga ai ga re ai, chye ginhka lu na wu ai. 18 Tinang a myit hte tsun ai wa gaw, tinang a arawng sadang tam ai rai nga ai: tinang hpe shangun dat ai wa a arawng sadang tam ai wa chyawm gaw, tengman nga ai rai nna, shi hta n ding n man ai n rawng lu ai. 19 Mawshe gaw nanhte hpe jep ai tara jaw da sai, n rai ni? raitimung, nanhte hta na kadai mung, dai tara n hkan myit dai. Ngai hpe sat kau na hpa rai tam myit ta? ngu nna shanhte hpe htan mu ai. 20 Shaloi hpawng nga ai masha ni gaw, Nang hta nat rawng nga ai: nang hpe sat kau na kadai tam a ta? ngu nna htan mu ai. 21 Yesu gaw, Ngai amu langai mi galaw se ai rai nna, nanhte yawng mau manit dai. 22 Matu gadoi ai lam gaw Mawshe kaw nna n rai, ji wa ni kaw nna she, Mawshe nanhte hpe dai tara jaw da myit dai rai nna, laban nhtoi hta pyi nanhte masha hpe matu gadoi ai lam jaw myit dai: 23 shingrai Mawshe a tara n hten lu hkra, masha wa laban nhtoi e matu gadoi hkam la lu ai re ai mi, laban nhtoi hta masha hkum ting hpe shamai ya ai majaw, nanhte ngai hpe pawt bu nga myit ni? 24 Myiman tau nna hkum jeyang myit, dingman ai hku she jeyang mu, ngu nna shanhte hpe htan mu ai. 25 Dai re ai majaw Yerusalem mare na masha nkau mi gaw, Sat kau na tam ai gaw, ndai wa hpe n rai ni? 26 Yu mu, shi dan dan leng leng hkaw tsun nga nna, shi hpe mung hpa n ngu mu hka: ndai wa nan Hkristu rai nga ai gaw, du ni gaja wa chye manu ai kun? 27 Raitimung, ndai wa kanang na re ai gaw, anhte chye ga ai; Hkristu du sa yang chyawm gaw, kanang na danpru na gaw, kadai chye ai n rai, nga ma ai. 28 Dai re ai majaw Yesu gaw nawku Htingnu e sharin shaga nga yang, Nanhte ngai hpe chye nga myit dai; ngai kanang na re ai mung chye myit dai: ngai gaw nye a myit hte du sa nngai n rai; raitimung ngai hpe shangun dat ai, nanhte n chye ai wa gaw, tengman nga ai. 29 Dai wa gaw ngai hpe shangun dat nngai rai nna, shi kaw na ngai du sa nngai majaw, ngai shi hpe chye we ai, ngu nna jahtau wu ai. 30 Dai rai nna shanhte gaw shi hpe rim la na maw ma ai; raitimung, shi a ahkying garai n du lu ai majaw, gade ai muk shi hpe n rim lu mu ai. 31 Hpawng nga ai masha ni hta chyawm gaw, shi hpe kamsham ai ni law law wa rai nga ma ai rai nna, Hkristu du sa yang ri, ndai wa galaw ai hta, grau ai lamik kumla dan lu na a ni? nga nna tsun shajang ma ai. 32 Hpawng nga ai masha ni gaw, shi a majaw shing nga tsun wu ma ai hpe, Hparishe ni na ma yang, hkinjawng agyi ni hte Hparishe ni gaw, shi hpe rim la na matu, hpyen du ni hpe shangun dat ma ai. 33 Dai re ai majaw Yesu gaw, Ngai nanhte hte rau tawng marang mi sha naw nga nna, ngai hpe shangun dat ai wa hpang de wa mat na nngai: 34 shaloi nanhte ngai hpe tam timung, mu na myit dai n rai: ngai nga ai shara de mung nanhte n du lu na myit dai, ngu mu ai. 35 Dai majaw Yuda masha ni gaw, Anhte n mu tam lu hkra, ndai wa gaw gade sa wa na ra ai i? Heleni masha ni hta bra nga ai ni hpang de sa nna, Heleni masha ni hpe sharin shaga na wu ai kun? 36 Nanhte ngai hpe tam timung n mu na myit dai; ngai nga ai shara de mung nanhte n du lu na myit dai, nga ai ga gaw hpa nga ai ga rai lu ai i? nga nna shada da tsun ma ai. 37 Shaloi dai poi a jahtum nhtoi ngu ai nhtoi kaba hta Yesu gaw tsap da nna, Hpang kara ai wa nga yang gaw, ngai hpang de sa lu rit. 38 Ngai hpe kamsham ai wa gaw, Chyum laika hta tsun ai hte maren, dai wa a kraw lawang hta na asak hkrung ai ntsin a hka nu lwi pru nga na ra ai, ngu nna jahtau tsun wu ai. 39 Shing nga ai gaw, shi hpe kamsham ai ni lu la na Wenyi hpe, sha-ang nna tsun ai rai nga ai: kaning rai nme law, Yesu gaw shi a hpung shingkang garai n danhkung ai majaw, Wenyi garai n jaw wu ai. 40 Shing nga ai ga na ma yang, hpawng nga ai ni hta na nkau mi gaw, Ndai wa gaw gaja wa dai myihtoi rai nga ai: 41 nkau mi mung, Ndai wa gaw Hkristu nan rai nga ai, nga ma ai. Raitimung, nkau mi gaw, Ataw! Hkristu wa mi Galile mung na pru na a ni? 42 Hkristu gaw Dawi a lakung hta na prat wa nna, Dawi a shara ngu ai Betlehem kahtawng na she, paw pru na re ai, nga nna Chyum laika hta rawng ai, n rai ni? nga hkat ma ai. 43 Dai rai nna hpawng nga ai masha ni hta, shi a majaw bra wa shara rawng wa malu ai. 44 Shanhte hta na nkau mi gaw shi hpe rim la mayu ma timung, kadai wa mung shi hpe n rim lu mu ai. 45 Dai re ai majaw hpyenbu ni, hkinjawng agyi ni hte Hparishe ni hpang de bai du wa ma yang, dai ni gaw, Dai wa hpe hpa rai n woi wa myit ta? ngu nna hkap san mu yang, hpyenbu ni gaw, 46 Wora wa zawn nga nna sharin shaga ai kadai mung n nga yu ai, ngu nna htan mu ai. 47 Shaloi Hparishe ni gaw, Nanhte hpe wa mung lau kau lu manit ni? 48 Du agyi ni hta na mung, Hparishe ni hta na mung, dai wa hpe kamsham ai kadai nga a ta? 49 Tara n chye ai, ndai shawa hpawng chyawm gaw, dagam dala hkrum sha ai ni rai nga ma ai, ngu nna shanhte hpe htan mu ai. 50 Shanhte hta lawm ai, shawng de Yesu kaw sa ai wa Nikodi chyawm gaw, 51 Anhte a tara gaw masha hpe, shi hkum nan e n san yu ai mi, shi galaw ai lam garai n chye yang, dawdan ga a ni? ngu nna shanhte hpe san mu ai. 52 Shanhte gaw, Nang mung Galile masha rai nga n ni? Galile mung de na kadai myihtoi mung n paw pru yu ai, nang she gawn yu u, ngu nna shi hpe htan mu ai. 53 ( Shaloi shanhte langai hte langai tinang a nta de wa mat ma ai:)

8

1 Yesu chyawm gaw Tsanlun bum de pru mat wa ai. 2 Bai jahpawt jau jau e nawku Htingnu de shi sa wa ai rai nna, masha nlang hte shi kaw sa ma ai; shi dung let shanhte hpe sharin shaga nga ai. 3 Shaloi laika ka ai sara ni hte Hparishe ni gaw, shut hpyit nga ai masha num langai mi hpe dun sa nna, ka-ang e shatsap tawn da nhtawm, 4 Sara e, ndai numsha hpe shut hpyit nga yang, mu hkrup sagaw ai: 5 ndai zawn re ai numsha hpe, nlung hte kabai sat kau lu na re ai, nga nna Mawshe gaw jep ai tara hta anhte hpe matsun jaw da ma ni ai: ya nang gaw kaning ngu na wu ta? ngu nna shi hpe san mu ai. 6 Shing nga san ai gaw, shi hta mara shagun na lam mu lu hkra, shi hpe chyam dinglik yu ai rai nga ai. Yesu chyawm gaw ga de gum nna, ga hta layung hte ka nna nga nga ai. 7 Shanhte shing nga bai kahtap san san rai ma ai majaw, shi rawt mada yu nna, Nanhte hta na mara n lu ai wa, shi hpe shawng nlung hte kabai mu, ngu nna shanhte hpe tsun mu ai. 8 Shing nga ngut jang shi bai gum nna, ga hta ka nga ai. 9 Shanhte dai ga na jang, agyi salang ni shawng pru wa kaw nna, langai hte langai pru mat wa ma ai: shingrai Yesu hkrai sha hti nga ai hte, dai numsha mung myi na shara e anga nga ai. 10 Shaloi Yesu bai rawt mada yu nna, Numsha e, ya shanhte kanang rai wa ma sata? nang hpe gade ai muk n jeyang a ni? ngu nna shi hpe san wu yang, 11 numsha gaw, Madu e, gade ai muk n jeyang nngai, ngu nna htan wu ai. Shaloi Yesu gaw, Ngai mung nang hpe n jeyang na nngai: wa nu; ya kaw nna yubak hkum galaw nit, ngu nna tsun dat wu ai.) 12 Dai re ai majaw Yesu shanhte hpe bai tsun mu ai gaw, Ngai gaw mungkan ga a nhtoi rai nga nngai: nye a hpang hkan nang ai wa gaw, nsin hta n hkawm n sa lu na rai nna, asak a nhtoi lu la na ra ai, ngu mu ai. 13 Dai rai nna Hparishe ni gaw, Nang dai na a lam sakse hkam ndai rai nna, na a sakse gaw n teng nga lit dai, ngu nna shi hpe tsun mu ai. 14 Shaloi Yesu gaw, Ngai dai nye a lam sakse hkam yang pyi, nye a sakse teng nga li ai: ngai kanang na pru sa nna, gade rai wa na mung, ngai chye nngai: nanhte chyawm gaw, ngai kanang na pru sa nna, gade rai wa na mung n chye myit dai. 15 Nanhte gaw hkumshan lam hku sha dawdan myit dai; ngai gaw kadai hpe mung n dawdan nngai. 16 Gaja wa dawdan nngai rai yang mung, ngai dawdan ai hku tengman li ai: kaning rai nme law, ngai gaw langai sha rai nga nngai n rai; ngai mung, ngai hpe shangun dat ai, nye Wa mung, rai nga ga ai. 17 Rai sa, sakse lahkawng a ga gaw tengman nga ai, nga nna nanhte a tara hta ka da nga ai. 18 Ngai gaw tinang dai sakse hkam ya ai wa rai nga nngai: ngai hpe shangun dat ai, nye a Wa mung, nye a lam sakse hkam ya ai wa rai nga ai, ngu nna shanhte hpe htan mu ai. 19 Dai rai nna shanhte gaw, Na Nwa gaw kanang nga lit ta? ngu nna shi hpe san mu ai. Yesu gaw, Nanhte ngai hpe mung, nye Wa hpe mung, n chye myit dai: ngai hpe chye myit taw gaw, nye Wa hpe mung, chye na manit dai, ngu nna bai htan mu ai. 20 Ga ndai gaw nawku Htingnu e sharin shaga nga yang, alu gawk e tsun ai ga rai nga ai: shi a ahkying garai n du lu ai majaw, shi hpe gade ai muk n rim lu mu ai. 21 Dai re ai majaw shi shanhte hpe bai tsun mu ai gaw, Ngai wa mat na nngai, shaloi nanhte ngai hpe tam na marin dai; tinang a yubak hta mung, nanhte si na myit dai: ngai wa ai shara de mung, nanhte n du lu na myit dai, ngu mu ai. 22 Dai majaw Yuda masha ni gaw, Ngai wa ai shara de nanhte n du lu na myit dai. nga nna shi tsun ai gaw, shi hkum dai sat na wu ai kun? nga ma ai. 23 Shaloi shi gaw, Nanhte lawu tsang na rai nga myit dai; ngai chyawm gaw lahta tang na rai nga nngai: nanhte gaw ndai mungkan ga na rai myit dai; ngai chyawm gaw ndai mungkan ga na n rai nngai. 24 Dai majaw, nanhte gaw tinang a yubak hta si na marin dai, ngu nna ngai nanhte hpe tsun ni ai: kaning rai nme law, ngai dai wa rai nga nngai hpe, nanhte n kam myit yang gaw, nanhte tinang a yubak hta si na myit dai, ngu mu ai. 25 Dai nga ai majaw shanhte gaw, Nang kadai rai nga n ta? ngu nna shi hpe san mu ai. Yesu gaw, Shawng shawng de nna ngai nanhte hpe a tsun nga nngai hte maren, ngai wa rai nga nngai. 26 Ngai hta nanhte a lam tsun hparan shara hte jeyang shara law law nga ai: raitimung, ngai hpe shangun dat ai wa gaw, tengman nga ai rai nna, shi kaw na ngai na la mala hpe mungkan ga hpe ngai tsun dan we ai, ngu mu ai. 27 Kawa a lam shaang nna shi shanhte hpe tsun nga ai gaw, shanhte n chye na ma ai. 28 Dai majaw Yesu gaw, Dai Masha Kasha hpe nanhte sharawt da ai shaloi she, ngai gaw dai wa rai nga nngai mung, ngai gaw nye myit hte hpa mung n galaw ai sha, nye Wa ngai hpe sharin nngai hte maren, dai ga ngai tsun nga nngai mung, nanhte chye na marin dai. 29 Ngai hpe shangun dat ai wa gaw ngai hte rau anga nga ai; ngai hkrai sha nga u ga, nga nna shi ngai hpe n jahti kau nngai: kaning rai nme law, shi sharawng awng ai amu hpe, ngai tutnawng e a galaw nga nngai, ngu mu ai. 30 Dai ga tsun nga yang, masha law law wa shi hpe kamsham ma ai. 31 Dai re ai majaw Yesu gaw shi hpe kamsham ai Yuda masha ni hpe, Nanhte nye a ga hta agrin nga myit yang gaw, nye a sape teng teng nanhte rai nga myit dai: 32 tengman ai lam mung nanhte chye lu na marin dai rai nna, dai tengman ai gaw, nanhte hpe shalawt dat na ra ai, ngu nna tsun mu ai. 33 Shaloi shanhte gaw, Anhte Abraham a amyu rai ga ai rai nna, kadai kaw lang mi muk n yam yu ga ai: dai she rai yang, Shalawt dat na myit dai, nga nna nang kaning rai tsun lu n ta? ngu nna san mu ai. 34 Yesu gaw, Ngai nanhte hpe gaja wa teng teng tsun made ga, Yubak galaw ai wa kadai mung, yubak a mayam rai nga ai. 35 Mayam ngu ai gaw, nta e tutnawng anga nga lu ai n rai: kasha chyawm gaw tutnawng anga nga lu ai. 36 Dai re ai majaw Kasha wa e nanhte hpe shalawt dat myit yang gaw, nanhte gaja wa teng teng lawt lu na myit dai. 37 Nanhte Abraham a amyu rai myit dai gaw, ngai chye nga nngai: raitimung, nye a ga nanhte hta n rawng nga malit dai majaw, ngai hpe sat kau na nanhte tam nga myit dai. 38 Ngai gaw nye Wa kaw na mu la ai hte maren, tsun nga nngai: nanhte mung nanhte a kawa kaw na, na la ai hte maren, galaw nga myit dai, ngu nna shanhte hpe htan mu ai. 39 Shaloi shanhte mung, Abraham gaw anhte a Wa rai nga mali ai, ngu nna shi hpe htan mu ai. Yesu gaw, Nanhte Abraham a kasha rai myit yang gaw, Abraham a lailen hku nanhte hkan galaw na myit dai. 40 Ya gaw, nanhte hpe Karai Kasang kaw na, na la ai tengman ai lam tsun dan ai wa, ngu ai ngai hpe, nanhte sat kau na tam myit dai: Abraham gaw dai zawn re ai n rai. 41 Nanhte gaw nanhte a kawa a lailen hku hkan galaw myit dai, ngu nna tsun mu ai. Shanhte gaw, Anhte n-gyi amyu n rai ga ai. Karai Kasang ngu ai anhte a Wa langai sha rai mali ai, ngu nna, shi hpe tsun mu ai. 42 Shaloi Yesu gaw, Karai Kasang nanhte a Kawa rai malit yang gaw, nanhte ngai hpe tsawra na myit dai: kaning rai nme law, ngai gaw Karai Kasang kaw na pru nna du sa nngai, nye a myit hte ngai du sa nngai n rai, shi gaw ngai hpe shangun dat nngai. 43 Ngai tsun ai lam nanhte hpa rai n chye na myit ta? Nye a ga n madat la lu ai majaw, rai nga myit dai. 44 Nanhte gaw, nanhte a kawa ngu ai, gumlau Nat hta na prat wa ai ni rai nga myit dai rai nna, nanhte a kawa a kayut ai hku mung, hkan mayu myit dai: shi gaw shawng npawt kaw nna, masha sat ai wa rai nga ai rai nna, shi hta tengman ai lam n rawng lu ai majaw, tengman ai lam hta n nga lu ai: shi masu magaw ga tsun yang, shi a myit hta na hte maren tsun nga ai: shi gaw masu ai wa rai nga ai hte, masu magaw ai a kawa mung, rai nga ai. 45 Ngai tengman ai lam tsun nngai majaw, nanhte n kam n sham myit dai. 46 Ngai hta ra rawng ai gaw, nanhte hta na kadai madun lu na myit ta? tengman ai lam she ngai tsun ai rai yang gaw, hpa rai nanhte n kam myit ta? 47 Karai Kasang hte seng ai wa gaw, Karai Kasang a ga madat nga ai; nanhte gaw Karai Kasang hte n seng ai majaw, n madat myit dai, ngu nna shanhte hpe tsun mu ai. 48 Shaloi Yuda masha ni gaw, Nang Samari masha rai ndai, nat shang ai wa mung rai ndai, ngu nna anhte tsun ai ga gaw, jaw la nga ai n rai ni? ngu nna shi hpe bai htan mu ai. 49 Yesu gaw, Ngai nat shang ai wa n rai nngai: nye Wa hpe she ngai hkungga nngai, nanhte chyawm gaw ngai e jahpoi myit dai. 50 Raitimung ngai gaw nye a arawng sadang n tam nngai; tam ya ai wa hte jeyang ya ai wa langai mi rai nga ai. 51 Nanhte hpe ngai gaja wa teng teng tsun made ga, Nye ga hku hkan ai wa gaw galoi mung n si na ra ai, ngu nna bai htan mu ai. 52 Bai Yuda masha ni gaw, Nang nat shang ai wa rai nga ai gaw, ya anhte chye saga ai: Abraham hte myihtoi ni pyi si mat wa masai; nang wa chyawm gaw, Nye ga hku hkan ai wa gaw, galoi mung n si na ra ai, nga nna tsun lu ndai. 53 Nang wa mi, si mat wa sai, anhte a Wa Abraham hta grau kaba nga n ni? myihtoi ni mung si mat wa masai; nang gaw kadai wa tai nga n ta? ngu na shi hpe tsun mu ai. 54 Yesu gaw, Nye hkum hpe ngai shagrau nngai rai yang gaw, nye a arawng hpa n tai li ai; ngai e shagrau ai wa gaw, nye Wa rai nga ai: dai wa hpe nanhte a Karai Kasang re ai, nga nna nanhte tsun myit dai; 55 raitimung nanhte shi hpe n chye myit dai, ngai chyawm gaw chye nga nngai. N chye nngai, ngu yang gaw, nanhte zawn masu ai wa ngai rai na ra ai: ngai chyawm gaw shi hpe chye nga nngai rai nna, shi a ga hpe mung hkan nga nngai. 56 Nanhte a kawa Abraham gaw nye a nhtoi mu lu na hpe, sharawng awng nga ai rai nna, mu lu ai hte kabu gara nga ai, ngu nna htan mu ai. 57 Dai re ai majaw Yuda masha ni gaw, Nang gaw asak manga shi ning pyi garai n du ai mi, Abraham hpe mu yu nu ni? ngu nna shi hpe tsun mu ai. 58 Shaloi Yesu gaw, Nanhte hpe ngai gaja wa teng teng tsun made ga, Abraham garai n nga yang nna ngai nga ni ai, ngu nna shanhte hpe tsun mu ai. 59 Dai rai nna shanhte gaw shi hpe kabai na nga nna, lungdin hta ma ai: Yesu chyawm gaw makoi mat nna, nawku Htingnu na pru mat wa ai.

9

1 Ya shi lai sa wa nga yang, hkritung nna myi kyaw ai wa langai mi hpe mu wu ai. 2 Shaloi shi a sape ni gaw, Rabai e, ndai wa myi n mu ai shangai wa ai gaw, yubak galaw ai kadai wa rai ta? ndai wa rai ni? kanu yan kawa rai ni? ngu nna san mu ai. 3 Yesu gaw, Ndai wa yubak galaw ai n rai, kanu yan kawa mung n rai; shi hta Karai Kasang a magam amu danhkung na matu, rai nga ai. 4 Ngai hpe shangun dat ai wa a magam amu hpe, shani nhtoi naw rai nga yang, anhte gunhpai lu na rai nga ai: kadai muk amu n gun n hpai lu ai shana ahkying du na ra ai. 5 Ngai gaw mungkan ga e naw nga ai hte yang, mungkan ga a nhtoi ngai rai nga nngai, ngu nna htan mu ai. 6 Shing nga tsun ngut jang, shi gaw ga hta mayen prat bang nna, hkumpup galaw la nhtawm, dai wa a myi hta chya ya nna, 7 Silum hka lawng de sa kashin su, ngu nna shi hpe tsun dat wu ai: dai hte maren shi sa kashin nna, myi mu ai hte bai wa ai: ( Silum ngu ai gaw, shangun dat ngu ai, rai nga ai.) 8 Dai rai nna htingbu ni hte, shawng de shi hpyi sha ai wa re ai mu ga ai ni gaw, Ndai wa gaw, dung nga nna hpyi sha ai wa n rai ni? nga ma ai. 9 Nkau mi gaw, Dai wa nan re ai, nga ma ai. Bai nkau mi gaw, Dai wa n rai, dai wa hte gaw bung ai, nga ma ai. Dai wa chyawm gaw, Ngai nan dai wa rai nngai, ngu nna tsun wu ai. 10 Shaloi dai ni gaw, Rai taw, na a myi kaning rai mu lu lit ta? ngu nna shi hpe san mu ai. 11 Shi gaw, Yesu ngu ai wa hkumpup galaw la nna, nye a myi hta chya ya nhtawm, Silum hka lawng de sa kashin u, nga ai hte maren ngai sa kashin we yang, myi mu lu li ai, ngu nna htan mu ai. 12 Shaloi shanhte gaw, Dai wa kanang nga nga a ta? ngu nna bai san mu yang, Shi gaw, Ngai n chye nngai, ngu nna bai htan wu ai. 13 Shanhte gaw, shawng de myi n mu ai wa hpe Hparishe ni hpang de woi sa mu ai: 14 Yesu hkumpup galaw la nna, dai wa a myi hpaw ya ai shani gaw, laban nhtoi rai nga ai. 15 Bai Hparishe ni mung, dai wa hpe, shi a myi kaning rai mu lu ai lam san mu yang, dai wa gaw, Nye a myi hta shi hkumpup bang ya nna, ngai kashin kau dat we yang mu wa li ai, ngu nna shanhte hpe htan mu ai. 16 Shaloi Hparishe ni nkau mi gaw, Dai wa gaw laban nhtoi n gawn ai majaw, Karai Kasang kaw na du sa ai wa n rai, nga ma ai: bai nkau mi gaw, Yubak lu ai masha gaw, ning re ai lamik kumla kaning rai galaw lu na a ta? nga ma ai. Shing nga nna shada da bra mat ma ai. 17 Dai rai nna shanhte gaw myi n mu ai wa hpe, Na a myi hpaw ya ai majaw, shi a lam nang kaning ngu da wu ta? ngu nna bai san mu yang, shi gaw, Dai wa gaw myihtoi rai nga ai, ngu nna bai htan mu ai. 18 Yuda masha ni gaw myi mu ai wa a kanu yan kawa hpe shaga nna, Ndai wa gaw hkritung nna myi kyaw ai, nga ai, nan a kasha rai malit ni? dai rai yang, ya kaning rai mu lu lu ta? 19 nga nna shan hpe garai n san yang, dai wa shawng de myi n mu ai, ya she mu ai hpe, n kam ma ai. 20 Dai wa a kanu yan kawa mung, Ndai gaw an a kasha rai nga ai, hkritung nna myi n mu ai mung rai nga ai, an chye nga ga ai: 21 raitimung, ya kaning rai mu lu ai, an n chye gaw ai, gade ai shi a myi hpaw ya ai mung, n chye ga ai: shi hpe san yu mu: shi asak mung kaba sai, shi a lam gaw shi tsun na ra ai, ngu nna htan mu ai. 22 Shi a kanu yan kawa gaw Yuda masha ni hpe hkrit ma ai majaw, shing ngu tsun mu ai: kaning rai nme nga yang, Yesu gaw Hkristu re ai, nga nna yin la ai wa kadai hpe raitimung, tara jawng na shapraw kau na, nga nna Yuda masha ni ya nna pyi bawng hkut da masai. 23 Dai majaw dai wa a kanu yan kawa gaw, Shi asak kaba sai, shi hpe san yu mu, ngu mu ai. 24 Dai re ai majaw shanhte gaw dai myi n mu ai wa hpe lang mi bai shaga nna, Karai Kasang hpe shagrau u; dai wa gaw yubak kap ai wa rai nga ai anhte chye ga ai, ngu nna shi hpe tsun mu ai. 25 Shaloi dai wa gaw, Shi yubak kap ai wa re ai n re ai, ngai n chye nngai: ngai shawng de myi n mu ai, ya chyawm gaw mu lu ni ai, dai lam langai sha ngai chye nngai, ngu nna shanhte hpe htan mu ai. 26 Bai shanhte gaw, Shi nang hpe kaning di a ta? na myi kaning di jahpaw ya a ta? ngu nna san mu ai. 27 Dai wa gaw, Ya sha mung ngai nanhte hpe tsun ni ai, nanhte she n na myit dai; hpa rai bai na mayu myit ta? nanhte mung shi a sape tai mayu myit ni? ngu nna shanhte hpe bai htan wu ai. 28 Shaloi shanhte gaw shi hpe jahpoi asawng let, Nang chyawm shi a sape rai nga ndai, anhte gaw Mawshe a sape ni rai nga ga ai: 29 Karai Kasang gaw Mawshe hpe mungga jaw ai anhte chye ga ai; dai wa kanang na re ai gaw, anhte n chye ga ai, ngu mu ai. 30 Shaloi dai wa gaw, Nye a myi shi hpaw ya lu nga timung, shi kanang na re ai hpe nanhte n chye ai gaw, mauhpa lam rai nga ai. 31 Yubak kap ai ni a ga Karai Kasang n madat nga ai gaw, anhte chye ga ai: Karai Kasang hpe nawku hkungga nna, shi a myit hkan ai wa rai yang gaw, dai wa a ga madat ya nga ai. 32 Hkritung nna myi kyaw ai wa a myi hpe, gade ai hpaw ya lu ai nga ai mung, lamu ga lat kaw nna galoi mung n na yu ai. 33 Dai wa Karai Kasang kaw na n rai yang gaw, hpa mung galaw lu na n rai, ngu nna shanhte hpe htan mu ai. 34 Shaloi shanhte gaw, Nang wa mi hkum ting yubak hta na shangai wa da nhtawm me, anhte hpe sharin nga n ni? ngu nna jawm htan nhtawm, dai wa hpe kanawng shapraw kau mu ai. 35 Dai wa hpe shapraw kau ai lam Yesu na wu ai rai nna, shi hpe mu tam jang, Masha Kasha hpe nang kamsham nga n ni? ngu nna san wu ai. 36 Dai wa gaw, Madu e ngai kamsham lu na, Masha Kasha gaw kadai wa rai ta? ngu nna htan wu yang, 37 Yesu gaw, Dai wa hpe nang mu yu nit dai hta n ga, ya nang hte shaga ai wa gaw, dai wa nan rai nga ai, ngu nna shi hpe tsun wu ai. 38 Shaloi dai wa gaw, Madu e, ngai kamsham nga nngai, nga nna shi hpe nawku wu ai. 39 Bai Yesu gaw, Myi n mu ai ni myi mu lu na matu mung, mu nga ai ni n mu lu na matu mung, mungkan ga a tara dara ai lam tai na ngai sa du nngai, ngu wu ai. 40 Shi kaw nga ai Hparishe ni dai ga na ma yang, Rai taw, anhte mung myi n mu ga ni? ngu nna shi hpe san mu ai. 41 Yesu gaw, Nanhte myi n mu myit taw gaw, yubak n nga na myit dai: ya gaw, Anhte myi mu ga ai, nga nga myit dai: de a majaw nanhte hta yubak mara nga ai.

10

1 Ngai nanhte hpe gaja wa teng teng tsun made ai gaw, Sagu lawng de chyinhka lam hku n shang ai, kaga nna shingtawt shang ai wa gaw, lagut, damya rai nga ai. 2 Chyinghka lam hku shang ai wa chyawm gaw, sagu ni hpe rem ai wa rai nga ai. 3 Chyinghka sin ai wa mung, dai wa hpe gaw hpaw ya ga ai; sagu ni mung shi a nsen madat ma ai rai nna, shi gaw tinang a sagu ni hpe amying hte shaga nna, shinggan de woi shapraw praw di wu ai. 4 Shi a sagu nlang hte hpe woi shapraw nhtawm, sagu ni a shawng e sa wa wu ai rai nna, sagu ni mung shi a nsen hpe chye chyap ma ai majaw, shi kaw hkan nang ma ai. 5 Tsasam wa a nsen hpe gaw, sagu ni n chye n chyap ma ai majaw, tsasam wa kaw n hkan hkraw ai she, hprawng mat wa ma ai, ngu nna, shanhte hpe tsun mu ai. 6 Yesu gaw dai ga shadawn shanhte hpe tsun mu ai; raitimung shi hpa lam tsun ai gaw, shanhte n chye na ma ai. 7 Dai re ai majaw Yesu shanhte hpe bai tsun mu ai gaw, Ngai nanhte hpe gaja wa teng teng tsun dan made ga, Ngai gaw sagu ni shang ai chyinghka hku rai nga nngai. 8 Nye a shawng e pru ai ni nlang hte gaw, lagut damya rai nga ma ai: sagu ni mung shanhte a ga hpe n madat ya ma ai. 9 Ngai gaw chyinghka hku rai nga nngai: ngai hta shang ai wa gaw, hkyehkrang la hkrum na wu ai rai nna, shang wa pru wa rai lu ai hte, udat shara mu na wu ai. 10 Lagut gaw, lagu na, sat na, hpya sha na nga nna she sa ga ai: ngai chyawm gaw, sagu ni asak hkrung lu na hte nhpaw n-ya lu la mu ga, ngu nna, sa ring ngai. 11 Ngai gaw sagu rem wa kaja rai nngai: sagu rem wa kaja gaw, sagu ni a matu tinang a asak nawng ya kau lu ai. 12 Sagu ni hpe madu ai wa n re ai, nchyang she rai yang chyawm gaw, chyahkyawn sa wa ai mu jang, sagu ni hpe kau da nna hprawng mat wa ga ai; chyahkyawn mung sagu ni hpe amya sha nna shabra kau nga ai: 13 dai wa gaw nchyang sha rai nga ai majaw, sagu ni a matu n tsang ai hprawng mat wa ai. 14 Ngai gaw sagu rem wa kaja rai nngai: nye Wa gaw ngai hpe chye ai rai nna, ngai mung Wa hpe chye nngai zawn, 15 nye a sagu ni hpe ngai chye nngai, nye a sagu ni mung ngai hpe chye ma ai: sagu ni a matu mung, nye a asak ngai nawng ya kau nngai: 16 Ndai ulawng hte n seng ai sagu kaga mung ngai naw lu nngai: dai sagu ni hpe mung ngai woi wa lu na rai nna, dai ni mung nye a nsen madat na mara ai; shaloi sagu hpung langai sha, sagu rem wa langai sha, rai na ra ai. 17 Ngai gaw nye a asak hpe bai lu la n ga, ngu nna asak nawng ya kau nngai majaw, nye Wa ngai hpe tsawra nngai. 18 Nye asak hpe gade ai kashun la ya lu ai n rai: nye a myit hte ngai nawng ya kau nngai: nawng ya kau na ahkang hte bai lu la na ahkang ngai lu nngai: dai ahkang gaw nye Wa kaw na ngai lu la ni ai, ngu mu ai. 19 Shaloi dai ga a majaw, Yuda masha ni hta hka bra na lam bai pru wa malu ai. 20 Shanhte hta na law law gaw, shi nat shung nna mana nga ai: shi a ga hpe hpa rai madat nga myit ta? nga ma ai. 21 Nkau mi gaw, Shi a ga gaw nat shung ai wa a ga n rai: nat gaw myi n mu ai wa a myi hpe hpaw ya lu a ni? nga ma ai. 22 Ya Yerusalem mare e Engeni poi rai nga ai: 23 nshung ta mung rai nga ai; Yesu gaw nawku Htingnu na Shawlumon a jarawp e htinglet hkawm nga ai. 24 Dai shaloi Yuda masha ni gaw shi hpe grup rai nna, Nang galoi du hkra anhte hpe kam shut shangun nga na n ta? Nang Hkristu rai n yang gaw anhte hpe leng leng tsun dan mi, ngu mu ai. 25 Yesu gaw, Ngai tsun ni ai, nanhte mahtang n kam myit dai; nye Wa a mying hte ngai galaw ai amu ni gaw, nye a lam sakse hkam ya nga ai. 26 Raitimung, nanhte gaw nye a sagu n rai myit dai majaw n kam myit dai. 27 Nye a sagu ni gaw, nye a nsen madat ma ai rai nna, ngai shanhte hpe chye nngai, shanhte mung nye a hpang hkan nang ma ai: 28 ngai shanhte hpe n htum n wai asak jaw da we ai rai nna, shanhte galoi mung hten bya ai hkrum na n rai; nye a lata na shanhte hpe gade ai kashun la ya lu na n rai. 29 Shanhte hpe nye a lata hta ap ya ai, nye Wa gaw, yawng hta grau kaba nga ai rai nna, kadai mung Wa a lata na shanhte hpe kashun la ya lu na n rai. 30 Ngai hte nye Wa gaw langai sha rai nga ai, ngu nna shanhte hpe htan mu ai. 31 Shaloi Yuda masha ni gaw, shi hpe kabai na nga, nlung bai hta ma ai. 32 Yesu gaw, Nye Wa kaw na amu kaja law law wa ngai nanhte hpe madun masade ai: dai amu ni hta na gara mahtang a majaw, ngai hpe nlung hte kabai na myit ta? ngu nna san wu ai. 33 Yuda masha ni gaw, Kaja ai amu a majaw nang hpe kabai na n rai, shatan ai ga tsun ndai hte, nang dai masha rai da nna, Karai Kasang hpyi hpun ndai majaw kabai na ga ai, ngu nna htan mu ai. 34 Shaloi Yesu gaw, Nanhte Karai daw ni rai nga myit dai, ngu nna ngai tsun made ai, nga nna nanhte a tara laika hta ka da nga ai n rai malit ni? 35 Chyum laika hta na ga hpe n kau mai ai rai nna, Karai Kasang a mungga dep la lu ai ni hpe, Karai daw ni ngu lu ai rai yang gaw, 36 nye Wa e shachyoi shapra nna, ndai mungkan ga de shangun dat ai wa, Ngai Karai Kasang a Kasha rai nngai, nga nna tsun ai a majaw, dai wa hpe, Nang shatan nhkan ga tsun ndai, mai ngu a ni? 37 Ngai nye Wa a amu n galaw nngai rai yang gaw, ngai e hkum kam myit. 38 Dai ngai galaw nngai rai yang gaw, ngai e n kam timung, ngai hta nye Wa nga nga ai mung, nye Wa hta ngai nga nga ai mung, nanhte mu chye nna chye na lu myit ga, dai amu ni hpe kamsham mu, ngu nna shanhte hpe htan mu ai. 39 Shaloi shi hpe rim la na shanhte bai tam ma ai: shi chyawm gaw shanhte a lata na pru mat wa ai. 40 Yawhan baptisma jaw hpang ai shara, Yawdan hka wora hkran de, shi bai rap nna dai yang e sa nga nga ai. 41 Masha law law wa shi kaw du sa nna, Yawhan gaw gaja wa hpa lamik kumla madun ai n rai: ndai wa a lam Yawhan tsun matsun chyawm gaw tengman nga ai, nga ma ai. 42 Dai yang e mung masha law law wa shi hpe kamsham ma ai.

11

1 Dai shaloi Mari hte kana Marhta nga ai Behtani kahtawng na, Lazaru ngu ai wa langai mi, machyi nga ai. 2 Dai Mari gaw Madu hpe mura chya nna, lagaw hpe shi a kara hte katsut kau ai numsha rai nga ai: dai machyi nga ai Lazaru gaw, shi a kayung rai nga ai. 3 Dai re ai majaw dai yan nau gaw shi hpang de masha shangun dat nna, Madu e, yu u, nang tsawra ai wa gaw machyi nga ai, ngu nna tsun dan mu ai. 4 Yesu gaw dai ga na jang, Dai machyi gaw si machyi n rai: de a majaw Karai Kasang a Kasha hpung shingkang danpru u ga nga nna, Karai Kasang a hpung shingkang matu byin ai rai nga ai, ngu nna tsun dat wu ai. 5 Yesu chyawm gaw Marhta hpe mung, shi a kanau hte Lazaru hpe mung tsawra wu ai. 6 Dai majaw shi machyi nga ai lam na jang, Yesu gaw shi nga ai shara e ni ni naw hkring nga ai. 7 Dai hpang shi gaw, Anhte Yuda mung de bai sa saga, ngu nna sape ni hpe tsun wu ai. 8 Shaloi sape ni gaw, Rabai e, Yuda masha ni ya pyi nang hpe nlung hte kabai sat na tam nga ma yang me, dai de naw bai sa na n ni? ngu mu ai. 9 Yesu gaw, Lani mi hta ahkying shi lahkawng re ai, n rai ni? Shani chyingtung e hkawm sa ai wa gaw, ndai mungkan ga a nhtoi hpe mu lu ai rai nna, ahtu kataw n rai ga ai: 10 shana nsin e hkawm sa ai wa chyawm gaw, shi hta nhtoi n rawng ai majaw, ahtu kataw ga ai, ngu mu ai. 11 Shing nga nhtawm, Anhte a jinghku wa Lazaru yup nga ai: raitimung, shi hpe jasu na ngai sa na nngai, ngu nna shanhte hpe bai tsun mu ai. 12 Dai re ai majaw sape ni gaw, Madu e, shi yup nga ai she rai yang gaw, bran wa na ra ai, ngu nna htan mu ai. 13 Yesu gaw Lazaru si sai lam tsun wu timung, shanhte gaw majoi na yup ai hpe tsun ai rai daw, nga nna myit ma ai. 14 Dai majaw Yesu gaw, Lazaru si sai: 15 nanhte kamsham lu na matu, dai yang e ngai n nga hkrup ai majaw, nanhte a lam ngai kabu nngai: raitimung shi hpang de sa wa saga, ngu nna leng leng tsun dan mu ai. 16 Dai rai nna Didumu ngu ai Htawma gaw, Shi hte rau si nang na, anhte mung hkan nang saga, ngu nna sape manang ni hpe tsun mu ai. 17 Shingrai Yesu du yang, Lazaru gaw lup hta rawng ai mali ya rai sai hpe, mu wu ai. 18 Behtani kahtawng gaw Yerusalem mare hte mai lahkawng daram sha gang nga ai rai nna, 19 Marhta yan Mari a kayung wa a majaw, shan hpe shalan shabran na nga, Yuda masha law law wa sa ma ai. 20 Yesu du ra ai hpe Marhta na jang, shi hpe sa tau la na nga sa wa ai: Mari chyawm gaw nta e naw dung nga ai. 21 Shaloi Marhta gaw, Madu e, nang nang e nga ndai rai taw gaw, ngai yung n si na re ai. 22 Ya raitimung Karai Kasang kaw nang hpyi mahpyi hte gaw, Karai Kasang nang hpe jaw na ndai ngai chye nngai, ngu nna Yesu hpe hkap tsun wu ai. 23 Shaloi Yesu gaw, Ning yung wa gaw bai rawt na ra ai, ngu wu ai. 24 Marhta gaw, Hpang jahtum na bai hkrung rawt ai nhtoi hta, shi mung bai rawt na ra ai gaw, ngai chye nngai, ngu wu ai. 25 Bai Yesu gaw, Ngai gaw bai hkrung rawt ai lam hte asak hkrung ai lam rai nga nngai: 26 ngai hpe kamsham ai wa gaw, si mat timung ahkrung nga na ra ai: asak hkrung nna ngai hpe kamsham ai wa kadai mung, si ai galoi mung n hkrum na ra ai. Ga ndai hpe nang kam n ni? ngu nna shi hpe tsun wu ai. 27 Shaloi Marhta gaw, Rai sa, Madu e, nang gaw ndai mungkan ga de du sa sai, Hkristu ngu ai Karai Kasang a Kasha rai nga ndai hpe, ngai kam nga nngai, ngu nna shi hpe htan wu ai. 28 Shing nga nhtawm shi a kanau Mari hpe wa lagyim shaga nna, Sara nang de nga nga nna, nang hpe shaga nga ai, ngu wu ai. 29 Mari gaw dai ga na jang alawan rawt una Yesu hpang de sa wa ai. 30 Yesu chyawm gaw kahtawng de garai n shang ai sha, Marhta sa tau ai shara e naw rai nga ai. 31 Dai majaw shalan shabran ga tsun chyai let, Mari hte rau nta e nga nga ai Yuda masha ni gaw, Mari alawan rawt nna pru wa ai hpe mu ma yang, lup de sa hkrap na rai sam ai nga, myit nna shi kaw hkan nang ma ai. 32 Mari gaw Yesu nga ai shara de du nna shi hpe mu jang, shi a lagaw nhpang e dingnyawm dagup let, Madu e, nang nang e nga ndai rai taw gaw, ngai yung n si na re ai, ngu wu ai. 33 Mari gaw hkrapngu hkrapngoi rai nga ai hpe mung, shi kaw hkan nang ai Yuda masha ni hkrapngu hkrapngoi ma ai hpe mung, Yesu mu wu yang, shi a wenyi hta shi yawn madai ai hte, myit law ai rai nna, 34 Shi hpe kanang lup da mu ta? ngu nna san wu ai. Shan gaw, Madu e, sa yu rit, ngu nna htan mu ai. 35 Yesu mung myi prwi pru nga ai. 36 Dai majaw Yuda masha ni gaw, Yu mu, shi gaw dai wa hpe grai wa tsawra nga a hka! nga ma ai. 37 Bai nkau mi gaw, Myi n mu ai wa hpe myi hpaw ya lu ai, ndai wa gaw, Lazaru hpe mung n si u ga nga, n di lu na a ni? nga ma ai. 38 Dai majaw Yesu gaw shi kraw kata e bai yawn madai ai hte lup de sa du ai: dai lup gaw lungpu hku rai nga ai rai nna, lung tawng hte pat da nga ai. 39 Yesu gaw, Nlung dai hpe galau kau mu, ngu mu ai. Shaloi si ai wa a kajan Marhta gaw, Madu e, ya gaw manam na sai; shi si ai mali ya rai sai, ngu nna tsun wu ai. 40 Yesu gaw, Nang kam n yang gaw, Karai Kasang a hpung shingkang nang mu lu na rin dai, ngu nna ngai tsun sade ai, n rai ni? ngu nna shi hpe tsun wu ai. 41 Dai rai nna nlung dai hpe shanhte galau kau mu ai. Shaloi Yesu gaw lamu de mada yu nna, Wa e, nang nye a ga madat ya ndai majaw, ngai nang hpe shakawn nngai law. 42 Nang galoi mung nye a ga a madat ya nga ndai gaw, ngai chye nngai; raitimung, nang ngai hpe shangun dat ndai gaw, ndai grupyin nga ai masha ni kamsham lu mu ga, shanhte a matu ngai ning nga tsun nngai, nga ai. 43 Shing nga tsun ngut jang shi gaw, Lazaru e, pru wa rit law, nga nna nsen kaba hte jahtau dat wu ai. 44 Shaloi si mat sai wa gaw, shi a lagaw lata hta sumpan yan ahkyen nna, myiman e mung hpajet kayawp ai hte pru wa ai, Yesu gaw, Shi hpe raw nna dat dat mu, ngu nna shanhte hpe tsun mu ai. 45 Dai re ai majaw Mari kaw sa hpu ai Yuda masha law law wa, Yesu galaw ai amu hpe mu jang shi e kamsham ma ai. 46 Nkau mi chyawm gaw, Hparishe ni hpang de wa nna, Yesu galaw ai lam wa tsun dan mu ai. 47 Dai rai nna hkingjawng agyi ni hte Hparishe ni gaw, du salang ni hpe shaga jahpawng nhtawm, Anhte kaning re ai rai nga ga ta? dai wa gaw lamik kumla law law madun dan nga ai. 48 Shi hpe ning di a dat da nga ga yang gaw, masha yawng mayawng shi hpe kamsham ma na mara ai rai nna, Roma masha ni mung sa nna, anhte a mungdan hte anhte a amyu hpe kashun la kau na mara ai, nga ma ai. 49 Raitimung, shanhte hta na, dai shaning e hkinjawng agyi aya lu ai, Kayapa ngu ai wa langai mi gaw, Nanhte hpa mung n chye myit dai: 50 amyu ting hten bya n hkrum hkra, ndai amyu a matu masha langai mi si hkam yang gaw, nanhte a matu grau mai nga ai hpe, nanhte n myit yu myit hka, ngu nna tsun wu ai. 51 Ga dai gaw shi a myit hte shi tsun ai n rai: dai shaning e hkinjawng agyi rai nga ai majaw, Yesu gaw amyu masha ni a matu si hkam lu na re ai, nga nna mung, 52 dai amyu a matu sha n rai, shara shagu hkan e bra nga ai, Karai Kasang a kashu kasha ni hpe langai sha di nna, shinggyin jahpawng da na matu si hkam lu na re ai, nga nna mung, myihtoi ga hte tsun ai rai nga ai. 53 Dai shani kaw nna shi hpe sat kau na lam shanhte bawng nga ma ai. 54 Dai majaw Yesu gaw Yuda masha ni kaw, dan dan bai n hkawm ai sha, dai yang na pru nhtawm, nam de ni ai ginwang na Ehprim ngu ai mare de sa wa nna, shi a sape ni hte rau dai yang e nga nga ai. 55 Ya Yuda masha ni a Shalai wa poi du magang ra ai rai nna, masha law law wa tinang a hkum jasan jaseng na matu, poi garai n du yang, kahtawng ginwang hkan na Yerusalem mare de lung wa ma ai. 56 Dai majaw shanhte gaw Yesu hpe tam nna, nawku Htingnu e jawm tsap let, Nanhte kaning rai myit nga myit ta? Shi gaw ndai poi de n sa na myit a ni? nga nna shada da san ma ai. 57 Dai shaloi e hkinjawng agyi ni hte Hparishe ni gaw, shi hpe rim la lu hkra, kadai raitimung shi nga ai shara chye yang gaw, madun lu na re ai, nga nna hkangda masai.

12

1 Dai re ai majaw Yesu gaw, si ai kaw na sharawt la ai Lazaru nga ai Behtani kahtawng de, Shalai wa poi du na kru ya naw ra yang, sa du ai. 2 Shaloi shanhhte gaw shi hpe shana shat hkap daw mu ai rai nna, Marhta gaw shat lusha jau nga ai: Lazaru gaw shi hte dung nga nna lusha ai hta lawm ai wa langai mi, rai nga ai. 3 Shaloi Mari gaw hpu la ai mura nardu sau ajet hkan masum daram la nna, Yesu a lagaw hta chya ya nhtawm, shi a kara hte katsut kau wu ai: dai sau a manam pyaw ai gaw, nhku ting hpring chyat rai nga ai. 4 Raitimung, Yuda Iskarut ngu ai, shi hpe ap kau na ra ai, shi a sape langai mi gaw, 5 Dai mura sau hpe gumhpraw lap masum tsa hte dut nna, matsan mayan ni hpe hpa di n karan jaw wu ta? ngu wu ai. 6 Shi shing nga ai gaw, matsan mayan ni a matu myit ya nna tsun ai n rai: shi gaw gumhpraw jan jum ai wa rai nga ai rai nna, bang da ai gumhpraw hta na sen di sha ai lagut rai nga ai majaw, tsun ai sha rai nga ai. 7 Dai majaw Yesu gaw, Rai nu ga, ngai hpe lajang lup ai shani du hkra, shi dai hpe kyem da u ga: 8 matsan mayan ni gaw nanhte hte rau tut anga nga ai, ngai chyawm gaw nanhte hte tut tut anga nga na n rai, ngu wu ai. 9 Yesu dai yang nga nga ai gaw, Yuda masha ni hta shawa masha law law wa chye ma ai rai nna, shanhte gaw Yesu a majaw sha mung n rai, si ai kaw na shi sharawt la ai Lazaru hpe mung mu yu na nga, du sa shajang ma ai. 10 Dai majaw hkingjawng agyi ni gaw Lazaru hpe mung sat kau na, nga nna bawng nga ma ai: 11 kaning rai nme law, shi a lam majaw Yuda masha law law wa pru sa wa nna, Yesu hpe kamsham ma ai. 12 Dai hpang shani e Yesu gaw Yerusalem mare de sa wa ra ai hpe, dai poi de du sa ai shawa masha law law ni na jang, 13 shanhte gaw namhtan hpun lakung ni daw lang nna shi hpe sa tau la let, Hawsanna: Dai Madu a amying hte du sa ai wa ngu ai, Israela a hkawhkam gaw, a nga u ga law, nga nna garu ma ai. 14 Shaloi Yesu gaw lawze kasha mu nna jawn wu ai: dai gaw, 15 Ziun shayi sha e, hkum hkrit et; Yu u, na a hkawhkam gaw Lawze kasha jawn nna du sa ra ai, nga nna ka da ai hte maren rai nga ai. 16 Dai lam ni hpe shawng e gaw shi a sape ni n chye ma ai: raitimung, Yesu gaw hpung shingkang lu la ai hpang e she, shi hpe sha-ang nna shing nga ka da ai mung, dai hku raw shanhte shi hpe di mu ai mung, dum chye ma ai. 17 Dai lam byin ai gaw, Lazaru hpe lup kata na shaga nna, si ai kaw na sharawt la ai shaloi e, shi hte rau nga ai shawa masha ni e sakse hkam ya ai rai nga ai. 18 Dai lam majaw mung, shawa masha ni shi hpe sa tau ai rai nga ai: kaning rai nme law, shi dai lamik kumla madun dan ai gaw, shanhte na masai. 19 Dai re ai majaw Hparishe ni gaw, Nanhte kaning mung n di lu manit dai gaw, yu mu; gaja wa mungkan ting shi kaw hkan mat wa masai, nga nna shada da tsun shajang ma ai. 20 Dai poi a laman e nawku na nga, lung wa ai ni hta Heleni masha nkau mi lawm ma ai. 21 Dai ni gaw Galile mung na Betsaida mare masha Hpilip kaw sa nna, Hkau e, anhte gaw Yesu hpe hkrum mayu ga ai, ngu nna tsun mu ai. 22 Shaloi Hpilip gaw Andre hpe sa tsun nna, Andre yan Hpilip gaw Yesu hpe sa tsun dan mu ai. 23 Dai rai nna Yesu gaw, Masha Kasha a hpung shingkang danhkung na ahkying du wa ra ai: 24 Nanhte hpe ngai gaja wa teng teng tsun made ai gaw, Mam nhkyep gaw ga hta hkrat nna, n hten mat yang gaw, langai sha a rai nga ai: hten mat yang she, asi law law si wa ai. 25 Tinang a asak lahpawt ai wa gaw asak sum na ra ai: ndai mungkan ga e tinang asak hpe ndawng ai wa chyawm gaw, htani htana na asak lu la hkra, tinang a asak hpe makawp ai tai na ra ai. 26 Nye a amu gunhpai ai wa rai yang gaw, nye a hpang hkan nang ruga: ngai nga ai shara e, nye a shangun ma mung nga na ra ai; nye a amu gunhpai ai wa rai yang gaw, nye Wa dai wa hpe shagrau na ra ai. 27 Ya ngai myit ru nga nngai: ngai kaning ngu tsun na i? Wa e, ndai ahkying hta na ngai hpe hkyehkrang la e: ning ngu yang mung ndai lam a majaw she, ndai ahkying de ngai du wa ni ai: 28 Wa e, na a mying ningsang hpe sha shagrau u law, nga nna shan hpe tsun wu ai. Shaloi sumsing lamu de na ga nsen gaw, Ngai shagrau se ai, bai naw shagrau na we ai, nga nna, ngoi pru wa ai. 29 Dai yang e tsap hpawng nga nna, dai lam na ai ni gaw, Mu ngoi nga ai, nga ma ai: nkau mi mung, Lamu kasa shi hpe sa tsun ai rai nga ai, nga ma ai. 30 Yesu gaw, Nsen ndai gaw nye a matu ngoi pru ai n rai, nanhte a matu mara rai nga ai. 31 Ndai mungkan ga gaw, ya jeyang ai hkrum nga ai, ndai mungkan Du wa gaw, ya shinggan de shaden kau ai, hkrum na rai wa sai. 32 Ngai chyawm gaw ga nna sharawt tawn da ai hkrum jang, ngai masha yawng hpe, ngai hpang de gang la na we ai, ngu nna htan mu ai. 33 Shing nga ai gaw, shi si hkam na kumla madun nna, tsun ai rai nga ai. 34 Dai nga ai majaw shawa masha ni gaw, Hkristu gaw htani htana agrin nga na re ai, nga nna she tara laika hta rawng ai anhte na yu ga ai: dai re ai mi, nang gaw, Masha Kasha sharawt da ai hkrum lu na ra ai, nga ai gaw, hpa nga ai rai lit ta? Masha Kasha dai gaw, kadai wa mi rai ta? ngu nna shi hpe htan mu ai. 35 Dai rai nna Yesu gaw, Dai nhtoi gaw nanhte hta loi hkring mi sha naw nga na sai: dai nsin gaw nanhte hpe n lep myit ga, nanhte hta nhtoi naw nga yang hkawm sa mu: nsin e hkawm sa ai wa gaw tinang gade sa wa ai mung, n chye wu ai. 36 Nanhte hta nhtoi naw nga nga yang, nhtoi a kashu kasha ni tai lu myit ga, nhtoi hpe kamsham nga mu, ngu nna shanhte hpe tsun mu ai. Yesu gaw ndai ga tsun ngut jang pru nna, shanhte kaw na makoi mat nga ai. 37 Lamik kumla ndai hte wa shanhte a man e shi madun dan mu timung, 38 Madu e, anhte tsun ai shiga hpe kadai kam ya a ta? Dai Madu a lata mung kadai kaw dan yu a ta? nga nna myihtoi Esaia tsun ai ga dik wa kam ma ai. 39 Bai Esaia tsun ai hta, na re ai majaw, shanhte gaw shi hpe n Shanhte myi e n mu, myit masin hte n chye na nna, Ngai shanhte hpe n shamai mai gaw, Myit n kayin lu mu ga, 40 Shanhte a myi hpe shi magap ya nna, Shanhte a myit masin hpe mung, shaja ya wu ai, nga ai ga majaw, shanhte n kam n sham lu ma ai. 41 Esaia gaw shi a hpung shingkang mu lu ai rai nna, shi a lam shing nga tsun ai rai nga ai. 42 Raitimung, du ni hta pyi law law wa shi hpe kamsham shajang ma ai: dai raitimung, Tara jawng na shapraw kau na hpe tsang nna, Hparishe ni a jaw e n yin hkraw ma ai: 43 kaning rai nme law, Karai Kasang kaw na arawng sadang lu la na hta, masha kaw na arawng sadang lu la na hpe, grau ra ma ai. 44 Bai Yesu jahtau nna tsun ai gaw, Ngai hpe kamsham ai wa gaw, ngai hpe kamsham ai n rai; ngai e shangun dat ai wa hpe kamsham ai rai nga ai. 45 Ngai hpe mada mu ai wa gaw, ngai e shangun dat ai wa hpe mada mu ai rai nga ai. 46 Ngai hpe kamsham ai yawng hte gaw, nsin hta n rawng nga mu ga, ngu nna nhtoi tai let, ngai mungkan ga de du sa ring ngai. 47 Nye a ga na la nhtawm, n hkan nang ai wa kadai hpe mung ngai jeyang na n rai: kaning rai nme law, mungkan ga hpe jeyang na ngu nna, ngai du sa nngai n rai, mungkan ga hpe hkye la na she sa nngai. 48 Ngai hpe n hkap la ai hte nye a ga n hta la ai wa hpe, jeyang na madu kaga mi nga ai: ngai tsun ai mungga e nan, hpang jahtum na nhtoi hta, dai wa hpe jeyang na ru ai. 49 Ngai chyawm gaw nye myit hte tsun ai n rai; ngai kaning ngu sharin shaga na gaw, ngai hpe shangun dat ai, nye Wa e matsun jaw dat ni ai. 50 Shi a ga matsun gaw htani htana na asak rai nga ai, ngai chye nga nngai: dai re ai majaw, ngai tsun matsun gaw, nye Wa e hkang dat ai hte maren she, ngai tsun nngai law, ngu wu ai.

13

1 Ya dai Shalai wa poi garai n du yang, Yesu gaw ndai mungkan ga nna, shi a Kawa hpang de htawt wa na ahkying du wa sai, chye wu ai rai nna, mungkan ga e nga ai shi a masha ni hpe tsawra nga ai re ai hte maren, jahtum nhtoi du hkra shanhte hpe tsawra mu ai. 2 Shana shat sha nga yang, gumlau Nat gaw Simun a kasha Yuda Iskarut a kraw kata e shi hpe ap kau na, hpaji daw bang ya boi nu ai rai nna, 3 Yesu gaw Kawa e shi a lata de nga yawng nga pra ap ya nu ai mung, Karai Kasang kaw na shi pru sa nna, Karai Kasang hpang de bai wa na rai nga ai mung, chye wu ai majaw, 4 shat sha nga ai kaw na shi rawt nna, shi a palawng kaba raw kau nhtawm, hpajet langai mi la nna nshang e kyit wu ai. 5 Dai hpang angdung hta ntsin bang la nna, sape ni a lagaw hpe kashin ya nhtawm, shi kyit ai hpajet hte katsut kau ya ya di mu ai. 6 Shingrai Simun Petru kaw du yang, dai wa gaw, Madu e, nang wa mi ting, nye a lagaw kashin na n ni? hkap ngu wu ai. 7 Yesu gaw, Ngai galaw ai lam nang ya n chye timung, hpang de she chye na rin dai, ngu nna shi hpe htan wu ai. 8 Petru gaw, Nye a lagaw hpe nang galoi mung n kashin lu na ndai, bai ngu wu ai. Bai Yesu gaw, ngai nang hpe n kashin lu yang gaw nang ngai hte n seng ndai, ngu nna shi hpe tsun wu ai. 9 Shaloi Simun Petru gaw, Madu e, nye lagaw sha n rai, lata hte abaw mung kashin ya rit bai ngu wu ai. 10 Yesu gaw, Hka shin ngut sai wa gaw, lagaw hta kaga, hpa kashin shara n nga sai: dai wa a hkum ting gaw sanseng nga sai; nanhte mung sanseng nga myit dai, raitimung, nanhte yawng wa n rai, ngu wu ai. 11 Kaning rai nme law, shi hpe ap kau na wa kadai re ai gaw, shi chye da wu ai: dai re ai majaw, Nanhte yawng wa sanseng myit dai n rai, ngu nna tsun wu ai. 12 Shingrai shanhte a lagaw kashin ya ngut nna, shi a palawng kaba la hpun nhtawm, bai dung nga let shi gaw, Ya nanhte hpe ngai galaw ai lam, nanhte chye da mu ni? 13 Nanhte ngai hpe, Sara nga nna mung, Madu nga nna mung, hkungga myit dai: dai hte maren ngai rai nga nngai majaw, nanhte a ga mung rai la sai. 14 Dai rai nna, Madu mung, Sara mung rai da ninglen, ngai pyi nanhte a lagaw kashin nngai rai yang gaw, nanhte mung, nanhte shada a lagaw mai kashin myit dai. 15 Nanhte hpe ngai galaw ai zawn, nanhte mung hkan galaw myit ga, ngu nna ngai nanhte a matu kasi kamang tawn da ni ai. 16 Ngai nanhte hpe gaja wa teng teng tsun made ga, Mayam wa gaw madu hta grau ai n rai, kasa mung shangun dat ai wa hta grau ai n rai. 17 Ndai lam ni hpe nanhte chye nna, dai hpe hkan shatup myit yang gaw, nanhte a lu myit dai. 18 Nanhte yawng hpe sha-ang nna ngai tsun nngai n rai: ngai lata la ai ni hpe gaw, ndai chye da we ai: raitimung, Nye a shat sha ai wa gaw, shi a lahtin hte ngai hpe shingdit nngai, nga nna ka da ai ga shadik na a majaw rai nga ai. 19 Dai lam byin pru ai shaloi, ngai dai wa rai nga nngai gaw, nanhte kamsham myit ga, ngu nna garai n byin yang na tau tsun magang da made ai. 20 Ngai nanhte hpe gaja wa teng teng tsun made ai gaw, Ngai shangun dat ai wa e hkap la ai wa gaw, ngai hpe hkap la ai, rai nga ai: ngai e hkap la ai wa mung, ngai hpe shangun dat ai wa e hkap la ai, rai nga ai, ngu nna shanhte hpe tsun wu ai. 21 Yesu gaw shing nga tsun ngut jang, shi a myit hta yawn la ai hte, Ngai nanhte hpe gaja wa teng teng tsun nngai gaw, Nanhte hta na marai langai mi, ngai hpe ap kau na myit dai, ngu nna sakse hkam nga ai. 22 Dai rai nna sape ni gaw, kadai hpe sha-ang nna tsun ai mung n chye mu ai majaw, myit ung ang ai hte shada da mada hkat ma ai. 23 Shaloi Yesu tsawra ai sape langai mi gaw, sha ku makau e, Yesu a lahpyen hta hkrawn taw nga ai rai nna, 24 Simun Petru gaw, Shi kadai hpe sha-ang nna tsun nga a ta, anhte hpe tsun dan mi, ngu nna dai sape hpe dingsi tsun wu ai. 25 Shaloi dai sape gaw, Yesu a lahpyen de kayin shamyet nna, Madu e, kadai mahtang rai ta? ngu nna san wu ai. 26 Dai re ai majaw Yesu gaw, Ngai muk n-gup mi tsing nna jaw ai wa rai na re ai, nga nhtawm, dai muk n-gup mi tsing la nna, Simun Iskarut a kasha Yuda hpe jaw wu ai. 27 Dai wa dai muk n-gup mi la sha ngut jang, Satan gaw shi hta shang nu ai. Dai re ai majaw, Yesu gaw, Nang galaw ra ai amu lau lau galaw u, ngu nna shi hpe tsun wu ai. 28 Hpa majaw shi e shing nga tsun ai gaw, sha ku makau e dung nga ai ni hta, kadai mung n chye ma ai. 29 Kaning rai nme law, Yuda gaw gumhpraw jan jum ai wa rai nga ai majaw, Yesu gaw shi hpe, Poi na matu anhte lang ra ai sa mari u, nga sam ai, nga nna mung, shing n rai, Matsan mayan ni hpe lama ma sa jaw u, nga sam ai, nga nna mung, shanhte hta nkau mi myit ma ai. 30 Yuda gaw dai muk n-gup mi la sha nhtawm, shaloi jang pru mat wa ai: dai shaloi gaw shana nsin rai nga ai. 31 Dai wa pru mat wa ai hpang Yesu gaw, Masha Kasha gaw, ya hpung shingkang danhkung nga ai rai nna, Karai Kasang mung Masha Kasha a hkum hta hpung shingkang danhkung nga ai. 32 Karai Kasang gaw shi hkum nan Masha Kasha a hpung shingkang shapraw ya na wu ai: rai sa, gade n na yang shi hpe hpung shingkang shapraw ya na ra ai. 33 Ngai sha ni e, ngai nanhte hte hkring mi naw nga na nngai. Nanhte ngai hpe tam na marin dai: Ngai wa ai shara de mung nanhte n du lu na myit dai, ngu nna Yuda masha ni hpe ngai tsun ai hte maren, nanhte hpe mung ngai tsun dan made ai. 34 Nanhte shada da tsawra nga mu, ngu nna tara ningnan ngai nanhte hpe jaw da made ai: ngai nanhte hpe tsawra made ai zawn, nanhte mung shada da tsawra nga na rai myit dai. 35 Shingrai nanhte shada tsawra ai myit rawng nga myit yang gaw, nanhte nye a sape ni rai nga myit dai gaw, masha yawng mayawng chye lu na mara ai, ngu mu ai. 36 Simun Petru gaw, Madu e, nang gade sa mat wa na n ta? ngu nna Yesu hpe san wu ai. Yesu gaw, Ngai sa wa ai shara de, nang ya n hkan lu na ndai, hpang de she hkan nang lu na rin dai, ngu nna htan wu ai. 37 Bai Petru gaw, Madu e, ngai nang hte rau hpa rai ya n hkan lu na rai ta? Na a majaw nye a asak ngai nawng kau ya na we ai, ngu wu ai. 38 Bai Yesu gaw, Nang wa nye a majaw, na asak nawng kau na wu ni? Nang hpe ngai gaja wa teng teng tsun de ga, U garai n goi yang, nang ngai hpe masum lang nyet kau na rin dai, ngu nna shi hpe htan wu ai.

14

1 Nanhte myit hkum ru myit: Karai Kasang hpe kam mu, ngai hpe mung kam mi. 2 Nye wa a nta e nga shara law law nga ai; dai n nga yang gaw, N nga, ngu nna ngai n tsun ai, nga na n rai: kaning rai nme law, nanhte a matu nga shara lajang na she, ngai wa na nngai. 3 Shingrai ngai wa nna, nanhte a matu nga shara lajang da nhtawm, ngai nga nga ai shara e nanhte mung nga lu hkra, ngai bai sa nna, nanhte hpe ngai hpang de woi la na made ai. 4 Ngai sa wa ai shara de du ai lam nanhte chye nga myit dai, ngu mu ai. 5 Shaloi Htawma gaw, Madu e, nang gade sa wa na pyi, anhte n chye ga ai mi, lam kaning rai chye ga ta? ngu nna shi hpe tsun wu ai. 6 Yesu gaw, Lam gaw ngai rai nga nngai, tengman ai hte asak mung, ngai rai nga nngai: ngai hta nna n rai yang gaw, kadai mung nye Wa kaw n du wa lu ai. 7 Nanhte ngai hpe chye manit dai rai yang gaw, nye Wa hpe mung chye na manit dai: ya kaw nna nanhte shi hpe chye manit dai, mu mung mu manit dai, ngu nna shi hpe tsun wu ai. 8 Hpilip mung, Madu e, Wa hpe anhte e madun mi, shaloi anhte myit dik na ga ai, ngu wu ai. 9 Yesu gaw, Hpilip e, ngai nanhte hte nde nlaw na hkra nga nga sa timung, nang ngai hpe n chye n ni? Ngai hpe mu yu ai wa gaw, Wa hpe mu yu nu ai: dai re ai mi, Wa hpe anhte e madun mi, nga nna hpa rai tsun n ta? 10 Ngai gaw Wa hta nga nngai mung, Wa gaw ngai hta nga nga ai mung, nang n kam n ni? ngai nanhte hpe tsun ai ga gaw nye a myit hte ngai tsun ai n rai: ngai hta rawng ai nye a Wa gaw, shi a amu galaw nga ai. 11 Ngai gaw Wa hta nga nngai mung, Wa gaw ngai hta nga nga ai mung, kamsham nga mi: dai n rai yang gaw, dai amu ni hpe tau yu nna pyi, kamsham nga mi. 12 Nanhte hpe ngai gaja wa teng teng tsun made ai gaw, Ngai hpe kamsham ai wa gaw, ngai galaw ai amu lu galaw na ra ai; dai hta grau kaba ai amu mung, lu galaw na ra ai: kaning rai nme law, ngai gaw Wa hpang de wa na nngai. 13 Shingrai, Wa gaw Kasha a marang e hpung shingkang lu la hkra, nye a amying gang nna, nanhte hpyi mahpyi, ngai madat ya na nngai. 14 Nanhte nye a amying gang nna, ngai kaw lama ma hpyi myit yang, hpyi ai hte maren ngai madat ya na nngai. 15 Nanhte ngai hpe tsawra myit dai rai yang gaw, nye a ga matsun hkan shatup na myit dai. 16 Ngai mung Wa kaw hpyi nna, Wa mung, nanhte hte prat tup rau nga na matu, tengman ai hte seng ai Wenyi ngu ai Shalan Shabran ai wa kaga, nanhte kaw shangun dat ya na ra ai. 17 mungkan ga gaw dai Wenyi hpe n mu n chye ma ai majaw, n hkap la lu ma ai: nanhte chyawm gaw dai Wenyi hpe chye nga myit dai; kaning rai nme law, shi gaw nanhte hte rau rai nga ai, nanhte hta mung rawng nga na ra ai. 18 Nanhte hpe jahkrai zawn ngai kau da na n rai: nanhte hpang de ngai bai sa na ring ngai. 19 Loi hkring mi rai jang, mungkan ga gaw ngai hpe n mu dat na nu ai: nanhte chyawm gaw naw mu lu na marin dai: kaning rai nme law ngai ahkrung nga nngai majaw, nanhte mung ahkrung nga na marin dai. 20 Ngai gaw nye Wa hta nga nga nngai mung, nanhte ngai hta nga nga myit dai mung, ngai nanhte hta nga nga nngai mung, dai shani e nanhte chye lu na marin dai. 21 Nye a ga matsun lu la nna hkan shatup ai wa gaw, ngai hpe tsawra ai wa rai nga ai: ngai e tsawra ai wa hpe, nye Wa mung tsawra na wu ai: ngai mung dai wa hpe tsawra ai hte, ngai hkum nan shi e shadan dan na we ai, ngu nna shi hpe tsun wu ai. 22 Yuda Iskarut n re ai, kaga Yuda gaw, Madu e, na a hkum anhte hpe shadan dan nhtawm, mungkan ga hpe n shadan dan na gaw, hpa majaw rai na a ta? ngu nna san wu ai. 23 Yesu gaw, Ngai e tsawra ai wa rai yang gaw, nye ga matsun hkan shatup na ra ai: nye Wa mung dai wa hpe tsawra na wu ai rai nna, an lahkawng gaw dai wa kaw sa nna shi hte rau hpawng de nga na ga ai. 24 Ngai e n tsaw n ra ai wa gaw, nye a ga n hkan shatup lu ai, dai hta kaga, nanhte na la lu ai mungga gaw, nye a ga n rai li ai, ngai hpe shangun dat ai, nye Wa a mungga rai nga lu ai. 25 Ngai nanhte hte rau naw nga nga yang, ga ndai ngai nanhte hpe tsun da masade ai. 26 Nye Wa e nye a amying hte shangun dat na ra ai, Shalan Shabran ai wa ngu ai, Chyoi pra ai Wenyi gaw, nanhte hpe lam magup sharin ya nna, ngai nanhte hpe tsun da ai ga yawng mayawng, nanhte hpe shadum shahprang ya na ra ai. 27 Ngwi pyaw ai gaw ngai nanhte hta da ya masade ai; nye a ngwi pyaw ai nanhte hpe ngai jaw made ai: mungkan ga na ni jaw ai zawn, ngai nanhte hpe jaw made ai n rai. Nanhte myit hkum ru myit, hkrit mung hkum hkrit myit. 28 Ngai wa nna, nanhte kaw bai sa na ring ngai, ngu nna ngai nanhte hpe tsun ai gaw, nanhte na manit dai: nanhte ngai hpe tsawra myit dai rai yang gaw, Wa hpang de ngai wa ai majaw, nanhte kabu na rai myit dai; kaning rai nme law, Wa gaw ngai hta grau kaba nga ai. 29 Dai amu byin pru wa ai shaloi, nanhte kamsham lu myit ga, ngu nna garai n byin pru yang, ngai nanhte hpe tsun da made ai. 30 Ya kaw nna ngai nanhte hte ga law law n tsun lu na ni ai: kaning rai nme law, mungkan ga a Du wa gaw, du magang ra ai: dai wa chyawm gaw nye a ntsa e hpa ahkang mung n lu na wu ai: 31 raitimung, ngai nye a Wa hpe tsawra nga nngai gaw, mungkan ga chye lu na hte, nye Wa e ngai hpe matsun jaw dat ai hte maren she, ngai galaw nga nngai. Rawt mu, dai yang nna sa wa saga.

15

1 Ngai gaw tengman ai tsabyi ru rai nga nngai, nye Wa gaw tsabyi sun madu rai nga ai. 2 Ngai hta asi n si ai lakung shagu hpe gaw, shi krum kau wu ai: asi si ai lakung shagu hpe chyawm gaw, asi grau si u ga nga, tsan kau ya wu ai. 3 Nanhte chyawm gaw, ngai nanhte hpe tsun dan ai mungga majaw, ya e pyi asan apra rai manit dai. Ngai hta noi nga mu, ngai mung nanhte hta noi nga na nngai. 4 Tsabyi lakung gaw tsabyi ru madung hta n jung n noi yang gaw, shi chyu sha asi n si lu ai zawn, nanhte mung ngai hta n jung n noi myit yang gaw, asi n si lu na myit dai. 5 Ngai gaw tsabyi ru madung rai nga nngai, nanhte gaw lakung lakying ni rai nga myit dai: ngai hta noi nga nna, ngai mung dai wa hta noi nga ai rai yang gaw, dai wa gaw asi law law si wa lu ai: kaning rai nme law, ngai hte hka jang, nanhte hpa mung n galaw lu myit dai. 6 Ngai hta n jung n noi ai wa gaw, lakung lakying hpe zawn kabai kau ai hkrum nna hkraw mat wa ai hte, masha ni e magawn la nhtawm, wan hta kabai bang nna, hkru krawp mat ai kaw du wa ai. 7 Nanhte ngai hta noi nga nna, nye ga mung nanhte hta noi nga ai rai yang gaw, nanhte hpa hpyi mayu yang hpyi mu, hpyi ai hte maren nanhte e madat ya na ra ai. 8 Nanhte asi law law si wa ai a majaw, nye Wa a hpung shingkang danhkung wa nna, nanhte mung, nye a sape ni teng na myit dai. 9 Wa gaw ngai hpe tsawra ai zawn, ngai mung nanhte hpe tsawra made ai: nye a tsawra ai hta maju jung nga mu. 10 Ngai gaw nye Wa a ga matsun hkan shatup nna, shi a tsawra ai hta maju jung nga nngai zawn, nanhte mung nye a ga matsun hkan shatup myit yang gaw, nye a tsawra ai hta maju jung na myit dai. 11 Nye a kabu gara ai myit nanhte hta rawng nga na hte, nanhte a kabu gara ai gaw hpring tup wa na matu, ga ndai ngai nanhte hpe tsun da made ai. 12 Ngai nanhte hpe tsawra made ai zawn, nanhte shada da tsawra nga mu, dai gaw nye a ga matsun rai li ai. 13 Jinghku wa a matu tinang a asak nawng kau hkra tsawra ai myit hta, grau kaba ai tsawra ai myit gaw kadai hta mung n rawng nga ai. 14 Nanhte nye a ga matsun hkan shatup myit yang gaw nanhte nye a jinghku ni rai nga myit dai. 15 Ya kaw nna ngai nanhte hpe mayam n ngu na ni ai; kaning rai nme law, mayam gaw madu galaw ai amu hpe n chye wu ai: nanhte hpe jinghku she ngai ngu na made ai; nye Wa kaw na ngai na la ai hte yawng, ngai nanhte hpe chye shangun masade ai. 16 Nanhte ngai hpe lata la myit dai n rai, ngai she nanhte hpe lata la made ai rai nna, nanhte gaw pru sa nna, asi si na hte, nanhte a asi grin nga u ga, ngu nna mung, nye a amying hte Wa kaw nanhte hpyi mahpyi lu la mu ga, ngu nna mung, ngai nanhte hpe san da masade ai. 17 Nanhte shada da tsawra nga myit ga, ngu nna she, ngai nanhte hpe ndai ga matsun ni jaw da made ai. 18 Mungkan masha ni nanhte hpe ndawng n yawt myit yang, nanhte hpe garai n rai yang, ngai hpe shawng ndawng ma ai gaw, chye nga mu. 19 Nanhte mungkan ga hte seng ai ni rai myit yang gaw, mungkan ga gaw tinang hte seng ai ni hpe tsawra nga masai: nanhte chyawm gaw mungkan ga hte seng ai ni n rai myit dai hte, ndai mungkan ga na ngai nanhte hpe lata la made ai majaw, mungkan ga gaw nanhte hpe ndawng n yawt ai rai nga ai. 20 Mayam gaw madu hta grau kaba ai n rai, ngu nna ngai nanhte e tsun ai ga hpe dum nga mu: ngai hpe pyi zingri zingrat ma ai rai yang gaw, nanhte hpe mung zingri zingrat na mara ai: nye a ga madat mara ma ai rai yang gaw nanhte a ga hpe mung madat mara ya na mara ai. 21 Raitimung shanhte gaw nye amying a majaw, dai lam yawng nanhte hpe di na mara ai: kaning rai nme law, ngai e shangun dat ai wa hpe shanhte n chye ma ai. 22 Ngai shanhte hpe n sa tsun ai rai taw gaw, shanhte hta mara n nga na re ai: ya chyawm gaw shanhte a mara lawt na lam, ndang shara n nga ma sa lu ai. 23 Ngai hpe ndawng ai wa gaw, nye Wa hpe mung ndawng ai, rai nga ai. 24 Masha kaga n di lu ai amu, ngai shanhte hta n di nngai rai taw gaw, shanhte hta mara n nga na re ai: ya chyawm gaw shanhte ngai hte nye Wa hpe mu da ninglen, an lahkawng hpe ndawng n yawt rai masai. 25 Raitimung dai gaw, Mara n nga nga timung, shanhte ngai hpe ndawng n yawt ma ai, nga nna shanhte a tara laika hta ka da ai ga dik wa na matu, rai nga ai. 26 Nye Wa kaw nna, nanhte hpang de ngai shangun dat ya na ring ngai, Shalan Shabran ai wa ngu ai, Wa kaw nna pru sa ai tengman ai a Wenyi du jang, shi gaw nye a lam sakse hkam ya na ra ai. 27 Nanhte mung, shawng nnan kaw nna ngai hte rau nga manit dai majaw, sakse hkam nga myit dai.

16

1 Nanhte myit kataw shara n nga malit ga, ngu nna she, ndai lam ngai nanhte hpe tsun da made ai. 2 Shanhte gaw tara jawng ni hta nna, nanhte hpe shapraw kau na mara ai: gaja wa nan, nanhte hpe sat kau lu ai wa kadai mung, Karai Kasang a magam hpe gunhpai nngai, nga nna myit la ai aten du wa ra ai. 3 Shanhte gaw nye Wa hpe mung, ngai hpe mung n chye ma ai majaw, shing di na mara ai. 4 Raitimung, shanhte a nhtoi du ai shaloi, ngai nanhte hpe ning ngu tsun hkap da sai gaw, nanhte dum lu myit ga, ngu nna ga ndai ngai nanhte hpe tsun nngai: shawng de gaw ngai nanhte hte rau naw nga nngai majaw, ngai nanhte hpe ning ngu n tsun yu nngai. 5 Ya chyawm gaw, ngai hpe shangun dat ai wa hpang de ngai wa na ni ai: nanhte hta na mung, Nang gade wa na n ta? nga nna ngai hpe kadai n san yu myit dai. 6 Raitimung, ndai lam ni ngai nanhte hpe tsun made ai majaw, nanhte a myit masin hta yawnhkyen ai hpring mat ma salit dai. 7 Ning nga timung, tengman ai lam she ngai nanhte hpe tsun nngai: ngai wa ai gaw nanhte a akyu matu rai nga ai: kaning rai nme law, ngai n wa yang gaw, dai Shalan Shabran ai wa nanhte kaw du sa na n rai: ngai wa jang chyawm gaw, ngai shi hpe nanhte hpang de shangun dat na we ai. 8 Dai wa du jang shi gaw mungkan ga hpe, yubak mara lu ai lam mung, dinghpring lu ai lam mung, tara jeyang na lam mung, dawdan da na wu ai: 9 yubak mara lu ai lam dawdan da na gaw, shanhte ngai hpe n kam n sham ma ai majaw, rai na rai nga ai: 10 dinghpring lu ai lam dawdan da na gaw, ngai gaw nye Wa hpang de wa mat nna, htawmhpang de nanhte ngai hpe n mu lu na majaw, rai na rai nga ai; 11 tara jeyang ai lam dawdan da na gaw, ndai mungkan ga a Du wa tara jeyang hkrum sai majaw, rai na rai nga ai. 12 Ngai nanhte hpe tsun da na lam law law naw nga ai raitimung, nanhte ya garai n hkam la lu myit dai. 13 Raitimung, dai tengman ai Wenyi du sa jang, shi gaw tengman ai lam yawng mayawng nanhte hpe madun na ra ai: dai wa gaw shi a myit hte tsun na ra ai n rai; na la lu ai hte made tsun dan na ra ai: htawmhpang de byin na ra ai lam mung, shi nanhte hpe tsun dan na ra ai. 14 Dai wa gaw, ngai lu ai hta na shaw la nna, nanhte hpe tsun shana ya na rai nga ai majaw, nye a hpung shingkang shapraw ya na ra ai. 15 Nye Wa lu malu gaw ngai lu ai rai nga ai: dai majaw, ngai lu ai hta na shi shaw la nna, nanhte hpe tsun shana ya na ra ai, ngu nna ngai tsun ni ai. 16 Hkring mi rai jang, nanhte ngai hpe n mu na myit dai; hkring mi bai rai jang, bai mu lu na myit dai, ngu mu ai. 17 Shing nga ai majaw shi a sape ni nkau mi gaw, Hkring mi rai jang, nanhte ngai hpe n mu na myit dai; hkring mi bai rai jang, bai mu lu na myit dai, nga nna mung, Wa hpang de ngai wa na nngai, nga nna mung, shi anhte hpe tsun mi ai ga gaw, hpa nga ai ga re ai i? nga nna shada da san shajang ma ai: 18 bai shanhte gaw, Hkring mi rai jang, nanhte ngai hpe n mu na myit dai, hkring mi bai rai jang bai mu na myit dai, ngu nna ngai tsun ai ga hpe, nanhte shada jawm san hkat da mu ni? 20 Ngai nanhte hpe gaja wa teng teng tsun made ga, Nanhte gaw hkrapngu hkrapngoi ai hte, sharung shayawt ai hkrum na marin dai; mungkan masha ni chyawm gaw kabu gara lu na mara ai; nanhte gaw yawnhkyen ai hkrum na marin dai, raitimung, nanhte a yawnhkyen ai gaw kabu gara ai bai tai na ra ai. 21 Numsha gaw kasha shangai na rai yang, shi a shangai nhtoi gu sai majaw, yawnhkyen nga ai, raitimung, kasha shangai ngut jang, ndai dinghta ga e masha langai mi shaprat tawn nu ai majaw, kabu gara nga ai rai nna, shawng na ru tsang ai hpe bai n dum wu ai. 22 Dai hte maren nanhte ya yawnhkyen nga myit dai: raitimung, nanhte hte ngai bai hkrum lu nna, nanhte a myit masin kabu gara na ra ai: dai nanhte a kabu gara ai hpe kadai kashun la ya lu na n rai. 23 Dai nhtoi hta nanhte ngai hpe hpa mung n san ra na myit dai: ngai nanhte hpe gaja wa teng teng tsun made ga, Wa kaw na lama ma hpyi myit yang, nye amying a marang e shi nanhte hpe jaw na ra ai. 24 Ya du hkra nye a amying hta gang nna, nanhte hpa mung n hpyi yu myit dai: nanhte a kabu gara ai hpring tup wa hkra, lu la na matu, hpyi nga mu. 25 Ndai lam ni hpe ga shadawn hku hte ngai nanhte hpe tsun dan masade ai; ga shadawn hku hte n re ai sha, Wa a lam nanhte hpe dan dan leng leng tsun dan na ahkying gaw, du na ra ai. 26 Dai nhtoi e, nanhte nye a amying hpe gang nna hpyi na marin dai; nanhte a matu mara nye Wa kaw ngai hpyi na, n ngu nngai: 27 kaning rai nme law, nanhte ngai hpe tsawra myit dai rai nna, ngai gaw Wa kaw na pru sa nngai hpe, nanhte kamsham myit dai majaw, Wa gaw shi hkum nan nanhte hpe tsawra nga ai. 28 Ngai gaw Wa kaw na pru sa nna, mungkan ga de du sa ni ai; bai mungkan ga hpe ngai kau da nna, Wa hpang de wa na nngai, ngu mu ai. 29 Shaloi shi a sape ni gaw, Yu u, ya gaw ga shadawn hku hte n re ai, dan dan leng leng nang tsun nit dai: 30 yawng mayawng hpe nang chye nga ndai mung, gade ai nang hpe hpa n san ra ai mung, ya anhte chye saga ai: dai re ai majaw nang Karai Kasang kaw na du sa ndai gaw, anhte kam saga ai, ngu nna tsun mu ai. 31 Yesu bai htan wu ai gaw, Nanhte ya kam manit ni? 32 Yu mu, nanhte bra mat nna, ngai hkrai hpe sha kau da nhtawm, langai hte langai tinang a shara de wa mat na ahkying gaw du wa ra ai rai nna, ya pyi du ra ai: raitimung ngai gaw, ngai hkrai nga nngai n rai, Wa gaw ngai hte rau rai nga ai. 33 Nanhte ngai hta ngwi pyaw ai lu la myit ga, ngu nna, ndai ga ngai nanhte hpe tsun ni ai: nanhte gaw mungkan ga e nni nkri hkrum sha myit dai: raitimung, dakring dakan rai nga mu; ngai gaw mungkan ga hpe dang kau da ni ai, ngu mu ai.

17

1 Dai lam ni Yesu tsun nga ninglen, lamu de mada yu nna, Wa e, nye ahkying du sali ai: ngai nsha wa a lata de nang ap ya ai yawng mayawng hpe shi htani htana asak jaw nga u ga, hkrung mahkrung a ntsa e up ai ahkang aya nang shi hpe jaw nit dai hte maren, 2 ngai nsha wa e na a hpung shingkang shapraw ya lu n ga, nsha wa a hpung shingkang hpe mung, shapraw ya e law. 3 Htani htana asak ngu ai chyawm gaw, langai sha rai nga ai hte tengman re ai nang Karai Kasang hpe mung, nang shangun dat ai wa Yesu Hkristu hpe mung, shanhte chye chyang lu ai hpe, ngu ai, rai nga ai. 4 Ngai gunhpai na matu, nang ngai e ap ya ai amu hpe, ngai gunhpai ngut se ai rai nna, ga ntsa e na a hpung shingkang shapraw da ya se ai. 5 Wa e, ginding aga garai n lat kaw nna, nang hte rau ngai lu nga ai hpung shingkang ngu ai, nang hkum hte nan, ya mung ngai hta danhkung shangun e law. 6 Mungkan ga na nang ngai e ap ya ai masha ni hpe, na a amying ningsang ngai shadan ya se ai; shanhte gaw na a ni rai ma ai rai nna, nang shanhte hpe ngai e jaw nit dai; shanhte mung na a mungga hkan shatup masai. 7 Nang ngai hpe jaw majaw yawng, nang kaw na rai nga ai gaw, ya shanhte chye masai: 8 kaning rai nme law nang ngai e jaw dat ai mungga hpe, ngai shanhte hpe jaw mawe ai rai nna, shanhte mung dai hpe hkap la masai majaw, nang kaw na ngai pru sa nngai gaw, shanhte gaja wa teng teng chye ma ai hte, nang ngai hpe shangun dat ndai mung, kamsham ma ai. 9 Shanhte a matu mara ngai hpyi nngai: mungkan masha ni a matu mara hpyi nngai n rai; nang ngai hpe jaw ai ni a matu she hpyi nngai; kaning rai nme law, shanhte gaw, na a ni rai nga ma ai: 10 dai hta kaga, ngai lu malu gaw na a rai nga ai; nang lu malu mung, nye a rai nga ai rai nna, nye a hpung shingkang shanhte hta danhkung li ai. 11 Ya kaw nna ngai gaw mungkan ga e n nga nngai, ndai ni chyawm gaw, mungkan ga e nga nga na rai ma ai: ngai gaw nang hpang de wa na rai nga nngai. Chyoi pra ai Wa e, an gaw langai sha rai nga ga ai zawn, ndai ni mung rai nga mu ga, nang ngai e jaw ai ni hpe, na a mying ning sang hta shagrin shangang da u. 12 Ngai shanhte hte rau nga nga ai hte yang, nang ngai e jaw ai ni hpe, na a amying ningsang hta ngai shagrin shangang da nna, shanhte hpe makawp maga mase ai: shanhte hta na hten bya ai a kasha hta kaga gaw, langai mi muk n hten n bya ma ai. dai wa a hten bya ai chyawm gaw, Chyum laika hta rawng ai ga dik wa na matu rai nga ai. 13 Ya gaw nang hpang de ngai wa na rai nna, nye a kabu gara ai gaw shanhte hkum hta nan hpring tup wa malu ga, ngu nna mungkan ga e, ga ndai ngai tsun da nga nngai. 14 Na a mungga ngai shanhte hpe jaw da mase ai: ngai gaw mungkan ga na n rai nngai hte maren, ndai ni mung mungkan ga na n rai ma ai majaw, mungkan masha ni shanhte hpe ndawng nga ma ai. 15 Ndai ni hpe mungkan ga na htawt la na, ngai hpyi nngai n rai, n shawp n kap ai hta na shanhte hpe makawp maga na she, ngai hpyi nngai. 16 Ngai gaw mungkan ga na n rai nngai hte maren, ndai ni mung mungkan ga na n rai ma ai. 17 Na a tengman ai lam hta, shanhte hpe shachyoi shapra ya mu; na a mungga gaw, tengman ai lam rai nga lit dai. 18 Nang ngai hpe mungkan ga de shangun dat ndai zawn, ngai mung shanhte hpe mungkan ga de shangun dat da mawe ai. 19 Shanhte hkum nan, tengman ai lam hta chyoi pra nga mu ga, ngu nna ngai gaw shanhte a matu mara, nye hkum dai shachyoi shapra tawn se ai. 20 Ndai ni a matu sha ngai hpyi nngai n rai; shanhte tsun dan ai ga a majaw, ngai hpe kamsham ai ni a matu mung, ngai hpyi nga nngai: 21 nang ngai hpe shangun dat ndai gaw, mungkan ga na ni kamsham lu mu ga, dai ni nlang hte gaw langai sha tai nna, Wa e, nang ngai hta nga nga nna, ngai mung nang hta nga nga nngai zawn, dai ni nlang hte gaw, an hta nga nga na matu, ngai hpyi nga nngai. 22 An gaw langai sha rai nga ga ai zawn, ngai gaw shanhte hta nga nga nna, nang mung ngai hta nga nga ai a marang e, shanhte langai sha tai wa nna, langai sha hta hkum tsup wa lu na matu mung, 23 nang ngai hpe shangun dat ndai hte nang ngai hpe tsawra ndai zawn, shanhte hpe mung tsawra nga ndai gaw, mungkan masha ni chye lu na matu mung, nang ngai e jaw ai hpung shingkang hpe, ngai shanhte hpe jaw da mase ai. 24 Wa e, gingding aga garai n lat kaw nna, nang ngai hpe tsawra nga ndai majaw, nang ngai e jaw ai hpung shingkang hpe, ngai hpe jaw da ai ni mung mada mu lu mu ga, ngai nga ai shara e shanhte ngai hte rau nga nga lu na hpe, ngai ra nga nngai. 25 Dinghpring ai Wa e, mungkan ga na ni nang hpe n chye ma timung, ngai chye nga nngai: nang ngai hpe shangun dat ndai gaw, ndai ni mung chye nga ma ai: 26 nang ngai e tsawra ai n-gaw nwai myit gaw, shanhte hta anga nga u ga mung, ngai shanhte hta anga nga na matu mung, na a mying ningsang hpe ngai shanhte e shachye shachyang mase ai rai nna, a shachye shachyang nga na nngai law, nga ai.

18

1 Yesu gaw dai ga tsun ngut jang, shi a sape ni hte rau pru wa nna, Kedron hkaraw wora hkran de rap sa ma ai: dai yang e sun nga nga ai rai nna, shi gaw sape ni hte dai de shang wa ma ai. 2 Yesu gaw shi a sape ni hte law law lang dai de a sa ga nga ai majaw, shi hpe ap kau na wa Yuda mung, dai shara hpe chye da wu ai. 3 Dai rai nna Yuda gaw, hpyen langa ni hte, Hkinjawng agyi ni hte Hparishe ni kaw na, hpyenbu ni hpe lu la jang, pyengdin, shanan, ri nhtu hte rai nna, dai de sa wa ma ai. 4 Yesu gaw, shi hta byin wa ra ai lam yawng hpe chye wu ai majaw sit sa nna, Nanhte kadai hpe tam myit ta? ngu nna shanhte hpe san mu ai. 5 Shanhte gaw, Nazaret na Yesu hpe tam ga ai, nga nna shi hpe htan ma ai. Yesu gaw, Ngai nan rai nga nngai, ngu nna shanhte hpe tsun mu ai. Shi hpe ap kau na wa Yuda mung dai ni hte rau tsap nga ai. 6 Dai rai nna shi gaw, Ngai nan rai nga nngai, ngu wu yang, dai ni gaw hpang de kanut wa nna, ga hta kadawng taw mat ma ai. 7 Bai shi gaw, Kadai hpe tam myit ta? ngu nna shanhte hpe bai san mu yang, shanhte gaw, Nazaret na Yesu hpe tam ga ai, nga nna bai htan ma ai. 8 Yesu gaw, Ngai nan rai nga nngai, ngu nna nanhte hpe ngai tsun masade ai: ngai hpe tam ai rai myit yang gaw, ndai ni gaw wa manu ga, ngu nna htan wu ai: 9 dai gaw, Nang ngai e jaw ai ni hta na, langai mi hpe muk ngai n shayet kau nngai, nga nna shawng de shi tsun ai ga dik wa na matu, rai nga ai. 10 Simun Petru gaw nhtu hpye nga ai rai nna, dai hpe shaw nhtawm, hkinjawng agyi wa a mayam hpe kahtam nna, dai wa a hkra maga na ana di mat lu ai: dai mayam a amying gaw Malhku ngu ai rai lu ai. 11 Dai re ai majaw Yesu gaw, Na a nhtu dai hpe n-ga hta shawn bang kau u: nye Wa ngai e jaw ai gawm hpe ngai n lu na rai ni? ngu nna Petru hpe tsun wu ai. 12 Shaloi hpyen ma ni, hpyenbu wa hte, Yuda masha ni a agyi ni gaw, Yesu hpe rim la nna gyit ngut jang, Anna hpang de shawng woi wa mu ai: 13 kaning rai nme law, shi gaw dai shaning e hkinjawng agyi tai ai, Kayapa a katsa wa rai nga ai. 14 Dai Kayapa gaw, Amyu masha ni a matu masha langai mi si yang grau mai ai, nga nna Yuda ni hpe hpaji daw ya ai wa rai nga ai. 15 Shaloi Simun Petru hte kaga sape langai mi gaw, Yesu kaw hkan nang ma ai. Dai kaga sape wa gaw, hkinjawng agyi hte chye chyap ai rai nna, hkinjawng agyi wa a nta npan de, Yesu hte rau hkan shang nang ai: 16 Petru chyawm gaw shinggan maga chyinghka lam makau e hti tsap nga ai. Dai majaw hkinjawng agyi wa hte chye chyap ai sape kaga gaw pru nna, chyinghka sin ai num hpe tsun nhtawm, Petru hpe shashawn la wu ai. 17 Shaloi chyinghka sin ai num gaw, Nang mung dai wa a sape ni hta na langai mi rai n ni? ngu nna Petru hpe san wu ai. Shi gaw, N rai nngai, ngu nna htan wu ai. 18 Dai shaloi kashung ai majaw, mayam ni hte agyi ni gaw, nra hte wan wut nna, wan kra let tsap nga ma ai: Petru mung dai ni hte rau tsap nna, wan kra nang nga ai. 19 Shaloi hkinjawng agyi wa gaw Yesu hpe, shi a sape ni a lam hte shi sharin shaga ai lam, san wu ai. 20 Yesu gaw, Ga ntsa e ngai dan dan leng leng hkaw tsun ni ai: Yuda masha nlang zuphpawng ai Tara jawng ni hta mung, nawku Htingnu hta mung ngai tut tut sharin shaga ni ai: makoi magap nna ngai hpa mung n hkaw n tsun nngai. 21 Nang ngai e hpa rai san n ta? Ngai kaning ngu hkaw tsun nngai gaw, na la ai ni hpe san yu u; ngai tsun ai ga hpe shanhte chye ma ai, ngu nna htan wu ai. 22 Shing ngu wu yang makau e tsap nga ai agyi langai mi gaw Yesu hpe kahpret nna, Hkinjawng agyi wa mi ting hpe, nang shing nga htan lu n ni? ngu wu ai. 23 Yesu gaw, Ngai tsun ai ga n kaja yang gaw, n kaja ai ngu nna sakse hkam u; ga kaja she ngai tsun ai rai yang me, nang hpa rai ngai hpe kahpret n ta? ngu nna htan wu ai. 24 Dai rai nna Anna gaw, gyit da nga ai ta, shi hpe hkinjawng agyi Kayapa hpang de sa bang shangun dat wu ai. 25 Simun Petru chyawm gaw wan kra let tsap nga ai. Shaloi shanhte gaw, Nang mung shi a sape ni hta na rai n ni? ngu nna shi hpe san mu ai. Shi gaw, N rai nngai, ngu nna nyet kau wu ai. 26 Petru e kahtam nna, na di ai wa hte hpunau daw ai, hkinjawng agyi a mayam langai mi mung, Nang sun e dai wa hte rau nga ndai hpe, ngai mu nngai, n rai ni? ngu wu ai. 27 Dai majaw Petru bai nyet kau wu ai: dai shaloi jang u goi ra ai. 28 Bai shanhte gaw Yesu hpe, Kayapa kaw nna Pretori Htingnu de sa bang mu ai: dai ten gaw jahpawt manap jau e rai nga ai: shanhte gaw awu asin re ai n hkrum ai sha, dai Shalai wa poi sha lu na matu, tinang dai Htingnu nhku de n shang ma ai. 29 Dai re ai majaw Pilat gaw shanhte nga ai de pru nna, Ndai wa hta nanhte hpa mara shagun mu ta? ngu nna san wu ai. 30 Shaloi shanhte gaw Ndai wa n kaja ai amu galaw ai wa n rai yang gaw, anhte nang kaw sa bang na ga ai n rai, ngu nna htan mu ai. 31 Dai re ai majaw Pilat gaw, Nanhte dai shi hpe la nna nanhte a tara hte maren jeyang mu, ngu nna shanhte hpe htan wu ai. Yuda masha ni, Anhte gaw kadai hpe sat na ahkang mung n lu ga ai, ngu nna bai htan mu ai. 32 Shanhte shing nga ai gaw, Yesu shi kaning re ai lam hte si hkam lu na, nga nna kumla jaw let, tsun da ai ga dik wa na matu, rai nga ai. 33 Dai majaw Pilat gaw Htingnu kata de bai shang nna, Yesu hpe shaga la nhtawm, Nang Yuda masha ni a hkawhkam rai nga n ni? ngu nna shi hpe san wu ai. 34 Yesu gaw, Dai gaw na a myit hte nang san n ni? shing n rai, masha kaga e nye a lam nang hpe tsun dan ma ni? ngu nna htan wu ai. 35 Pilat gaw, Ngai Yuda masha rai nga a ni? Na a amyu masha ni hte hkinjawng agyi ni gaw, nang hpe ngai kaw sa ap nga ma ai; nang hpa galaw shut nit ta? ngu nna htan wu ai. 36 Yesu gaw, Nye a mungdan gaw ndai mungkan ga na n rai li ai; nye a mungdan ndai mungkan ga na re ai rai yang gaw, ngai Yuda masha ni a lata de n shang hkra, nye a ali ama ni gasat na masai: ya chyawm gaw nye a mungdan ndai yang na n rai li ai, ngu nna htan wu ai. 37 Dai re ai majaw Pilat gaw, Rai taw, nang hkawhkam teng nga n ni? ngu nna san wu ai. Yesu gaw, Nang tsun ai hte maren ngai Hkawhkam teng nga nngai: dai ngu nna tengman ai a maga de sakse hkam na matu, ngai shangai jinghkai wa ni ai hte, mungkan ga de du sa ring ngai: tengman ai hte seng ai ni nlang hte gaw, nye a ga nsen madat ma ai, ngu nna htan wu ai. 38 Pilat gaw, Tengman ngu ai gaw hpa rai ta? ngu nna shi hpe tsun wu ai. Shing nga nhtawm Yuda masha ni kaw shi bai pru nna, Ndai wa hta hpa mara mung ngai n mu nngai. 39 Raitimung, Shalai wa poi e masha langai mi ngai nanhte hpe dat ya ga ai htung, nanhte hta nga ai hte maren, Yuda masha ni a Hkawhkam wa hpe nanhte e dat ya na, nanhte ra myit ni? ngu nna san wu ai. 40 Shaloi shanhte gaw, Dai wa hpe n rai, Baraba hpe dat ya mi, nga nna bai jahtau tsun ma ai: Baraba chyawm gaw damya rai nga ai.

19

1 Dai re ai majaw Pilat gaw Yesu hpe gang la nna kayat wu ai. 2 Hpyen masha ni mung ju hpun hte kagup hkri la nhtawm, shi a baw hta shagup ya nna, palawng ahkyeng mung shi hpe jahpun mu ai: 3 shing di nhtawm, shi hpang de shanhte sit sa nna, Yuda ni a Hkawhkam e, nang a lu nit ga law, nga nna tsun let shi hpe kahpret ma ai. 4 Shaloi Pilat gaw shinggan de bai pru nna, shanhte hpe, Yu mu, ndai wa hta hpa mara mung ngai n mu nngai gaw, nanhte chye lu myit ga, ngu nna ngai shi hpe nanhte hpang de shapraw dan made ai, ngu wu ai. 5 Yesu mung, ju kagup gup ai hte palawng ahkyeng hpun let pru wa ai. Shaloi Pilat gaw, Ndai masha wa hpe yu mu! ngu nna shanhte hpe tsun mu ai. 6 Dai majaw hkinjawng agyi ni hte du agyi ni gaw shi hpe mu jang, Wudang hta jen da u, jen da u, nga nna jahtau ma ai. Shaloi Pilat gaw, Nanhte nan shi hpe la nna jen da mu; ngai gaw shi hta hpa mara mung n mu nngai, ngu nna shanhte hpe tsun mu ai. 7 Shaloi Yuda masha ni gaw, Anhte mung tara lu ga ai; ndai wa gaw shi hkum hpe Karai Kasang a Kasha hpyi hpun ai a majaw, dai tara hte maren si ging nga ai, ngu nna shi hpe htan mu ai. 8 Pilat gaw dai ga na ai majaw grau hkrit nga ai rai nna, 9 Htingnu nhku de bai shang nhtawm, Yesu hpe, Nang kanang na rai n ta? ngu nna san wu ai. Yesu chyawm gaw ga hkaw mi muk n htan wu ai. 10 Dai majaw Pilat gaw, Nang ngai hte ga n tsun hkraw n ni? Ngai nang hpe dat dat lu ai ahkang hte, wudang hta jen da lu ai ahkang lu nngai, nang n chye n ni? ngu nna shi hpe tsun wu ai. 11 Yesu gaw, Nang hpe ntsa de nna, ahkang jaw da sai n rai taw gaw, nye a ntsa e hpa ahkang mung, nang n lu na ndai: dai majaw ngai hpe nang kaw sa ap ya ai wa gaw, yubak grau kaba lu ai, ngu nna, shi hpe htan wu ai. 12 Shing nga ai majaw Pilat gaw Yesu hpe dat dat na lam tam nga ai: Yuda masha ni mahtang, Nang dai wa hpe dat dat n yang gaw, nang Kehta hkawhkam a jinghku n rai nit dai: tinang dai tinang hkum hpe hkawhkam shatai la ai wa gaw, Kehta hkawhkam hte nhtan shai ai wa rai nga ai, nga nna jahtau ma ai. 13 Pilat gaw dai ga na jang, Yesu hpe woi shapraw nhtawm, Hebre ga hte Gabahta ngu ai Nlung nep ai shara e tara tingnyang hta dung nga ai. 14 Ya, Shalai wa poi a matu shachyip ai nhtoi rai nga ai hte, hkying kru daram mung rai sai. Shaloi Pilat gaw Yuda masha ni hpe, Nanhte a hkawhkam wa hpe yu yu mu, ngu mu ai. 15 Dai re ai majaw shanhte gaw, La kau u, la kau u, wudang hta jen da kau u! nga nna jahtau ma ai. Bai Pilat gaw, Nanhte a Hkawhkam wa hpe wudang hta ngai jen da na rai ni? ngu nna shanhte hpe san wu ai. Shaloi hkinjawng agyi ni gaw, Kehta hkawhkam hta kaga, anhte hkawhkam n lu ga ai, ngu nna htan mu ai. 16 Dai re ai majaw Yesu hpe wudang hta jen da kau mu ga nga, shanhte a lata de ap ya kau wu ai. 17 Dai rai nna shanhte gaw Yesu hpe woi dun wa mu ai: Yesu gaw shi a wudang shi dai hpai nna, Pungkum ngu ai shara de pru sa wa ai; dai shara hpe Hebre ga hte Golgohta nga ma ai: 18 shanhte gaw dai yang e shi hpe wudang hta jen da ma ai; shi hte rau marai lahkawng hpe mung, maga mi de langai ngai di jen da mu ai rai nna, Yesu gaw dai yan a lapran e rai nga ai. 19 Pilat mung masat dingsat laika ka la nna wudang hta shakap da wu ai. Dai ka ai gaw, Yuda ni a Hkawhkam Nazaret wa Yesu, nga ai rai lu ai. 20 Yesu hpe jen da ai shara gaw mare hte mung ni nga ai hte, dai laika hpe Hebre ga, Latin ga, Heleni ga hte ka da nga ai majaw, Yuda masha law law wa dai masat dingsat laika hpe hti ma ai. 21 Shing nga ka da ai majaw, Yuda masha ni a hkinjawng agyi ni gaw, Pilat hpe, Yuda ni a Hkawhkam nga nna hkum ka, Ngai gaw Yuda masha ni a Hkawhkam rai nngai, nga nna shi tsun ai, ngu nna she ka u, ngu nna sa tsun mu ai. 22 Pilat gaw, Ngai ka ai hku ngai ka da se ai, ngu nna htan mu ai. 23 Hpyen masha ni gaw Yesu hpe jen da ngut jang, shi a hpun palawng hpe la nna, mali brang di ga karan nhtawm, hpyen masha langai mi e daw daw la mu ai: dai kata palawng hpe mung shing di na maw mu ai: raitimung, kata palawng gaw shakung n rawng ai, lawng du nna htum hkra da ai rai nga ai. 24 Dai majaw shanhte gaw, Palawng ndai hpe anhte n gang je ai sha, kadai mahtang la ang na gaw hpaida da ga, nga nna shada da tsun ma ai; dai gaw, Shanhte nye a hpun nba hpe shada karan la nna, Nye a kata palawng hpe mung hpaida da ma ai, nga nna laika hta rawng ai ga dik wa na matu rai nga ai. 25 Dai majaw hpyen masha ni shingrai galaw ma ai. Ya Yesu a wudang makau e shi a kanu hte, kanu a nau na Klopa a madu jan Mari hte, Magdala Mari hte tsap nga ma ai. 26 Dai majaw Yesu gaw kanu hte shi tsawra ai sape, makau e tsap nga ma ai hpe, mu wu yang, kanu hpe, Numsha e, ning sha hpe yu u, ngu wu ai. 27 Dai sape hpe mung, Ning nu hpe yu u, ngu wu ai. Dai shani kaw nna dai sape gaw, Yesu a kanu hpe shi a nta e woi tawn da wu ai. 28 Dai hpang Yesu gaw amu mahkra ngut sai hpe chye wu jang, Ngai hpang kara nngai, nga nna laika shadik na matu tsun wu ai. 29 Dai yang e ntsin hkri hte hpring nga ai di bu langai mi dung nga ai: dai majaw shanhte gaw hka kamu hta ntsin hkri jahpring la nhtawm, maiaw ndung hta shakap nna, shi a n-gup hta gawn ya mu ai. 30 Yesu gaw dai ntsin hkri hkap lu ngut jang, Ngut ma sali ai, nga nhtawm, baw nga di nna, nsa jahti kau wu ai. 31 Dai shani gaw shachyip ai nhtoi rai nga ai hte, hpang shani mung Laban nhtoi kaba rai nga ai majaw, laban nhtoi e wudang hta mang n noi nga u ga, Yuda masha ni gaw dai ni a lagaw kayat daw nna, dai mang ni hpe htawm kau na, Pilat kaw ahkang hpyi ma ai. 32 Dai majaw hpyen masha ni sa nna, shi hte rau jen da ai yan a lagaw hpe kayat daw ya mu ai: 33 Yesu kaw du yang, shi si mat boi sai hpe shanhte mu ma ai majaw, shi a lagaw hpe gaw n daw ya mu ai: 34 raitimung hpyen masha langai mi gaw, shi a garep hpe ri hte galun waw ya wu ai rai nna, shaloi jang sai hte ntsin pru wa ai. 35 Dai lam mu ai wa gaw sakse hkam wu ai rai nna, shi a sakse gaw tengman lu ai: nanhte mung kamsham lu myit ga, tengman ai ga shi tsun nga ai gaw, shi dai chye nga ai. 36 Kaning rai nme law, dai lam byin ai gaw, Shi a nra langai mi muk daw na n rai, nga ai laika ga dik wa na matu rai nga ai. 37 Bai laika langai mi hta, shanhte galun waw ai wa hpe shanhte mu lu na maru ai, nga ai. 38 Dai hpang, Yuda masha ni hpe hkrit ai majaw, mayun de nna Yesu a sape tai nga ai, Aramahti mare na Yosep ngu ai wa gaw, Yesu a hkum tsawp hpe shayu la na, Pilat kaw ahkang hpyi wu ai; Pilat mung ahkang jaw dat wu ai: dai re ai majaw shi sa nna dai hkum tsawp shayu la wu ai. 39 Shawng de shana e shi kaw sa chyai ai, Nikodi mung sa ai rai nna, mura hte achyaw kayau ai manam pyaw ai baw, joi sumshi dang la sa ai. 40 Shaloi shan gaw Yesu a hkum tsawp hpe la nhtawm, Yuda masha ni a makoi mayang ai hking hte maren, manam pyaw ai baw hte sumpan e kayawp ahkyen mu ai. 41 Shi hpe jen da kau ai shara e sun langai mi nga ai: dai sun e masha langai mi hpe muk garai n makoi yu ai lup ningnan langai mi nga ai. 42 Yuda masha ni a shachyip ai nhtoi rai nga ai hte, lup dai mung ni nga ai majaw, shan gaw Yesu hpe dai yang e tawn da mu ai.

20

1 Hpang na nhtoi bat shawng shani, nhtoi garai n htoi yang, Magdala Mari gaw jau jau e lup de sa wa ai rai nna, lup chyinghka la ai nlung sit mat nga ai hpe, mu wu ai. 2 Dai majaw shi gaw Simun Petru yan Yesu tsawra ai sape hpang de gat wa nhtawm, Dai Madu hpe lup de na shanhte la mat wa nna, kanang tawn da mu ai mung, anhte n chye ga ai, ngu nna shan hpe tsun mu ai. 3 Dai majaw Petru yan kaga sape gaw, pru nna lup de sa wa ma ai. 4 Shan rau gat sa wa ma yang, dai kaga sape gaw Petru hpe gat lai kau da nna, lup de shawng sa du ai: 5 shaloi shi gum yu wu yang, sumpan gin-yan taw nga ai sha mu wu ai: raitimung, shi gaw kata de n shang ai. 6 Simun Petru chyawm gaw shi a hpang e hkan gat nang nna, dai de du jang, kata de shang yu wu ai: 7 sumpan gin-yan taw nga ai mung, baw na hpajet gaw sumpan hte rau n re ai, kaga ga rai nna katsu taw nga ai mung, shi mu wu ai. 8 Dai majaw lup de shawng du ai, dai kaga sape mung hkan shang wa nna, mu lu ai hte kamsham wu ai. 9 Kaning rai nme law, Yesu gaw si ai ni kaw na bai hkrung rawt na ra ai, nga nna rawng ai Chyum laika hpe, shan garai n chye ma ai. 10 Shaloi dai sape yan gaw nta de bai wa ma ai. 11 Mari chyawm gaw, dai lup shinggan e hkrap let tsap nga ai: shingrai hkrap let shi gum nna, lup kata de yu yu di wu ai; 12 shaloi hpraw tu ai hpun palawng bu hpun ai lamu kasa lahkawng gaw, Yesu a moi mang tawn ai shara a baw ngu na de langai mi, lagaw ngu na de langai mi, dung nga ai hpe mu wu ai. 13 Dai yang gaw, Numsha e, hpa rai hkrap nga n ta? ngu nna san mu ai: shi gaw, Nye Madu hpe la mat wa nna, kanang tawn da ma ai mung, n chye nngai majaw rai nngai, ngu nna shan hpe htan mu ai. 14 Shing nga nhtawm, shingdu de shi kayin wa ai rai nna, Yesu tsap nga ai hpe mu wu ai; raitimung, dai wa Yesu rai nga ai gaw, shi n chye wu ai. 15 Yesu mung, Numsha e, hpa rai hkrap nga n ta? nang kadai hpe tam n ta? ngu nna shi hpe san wu ai: shi chyawm gaw dai wa hpe sun sin ai wa rai daw ai nga, myit nna, Tsa e, nang shi hpe hpai la kau ndai rai yang gaw, kanang tawn da ai, ngai hpe tsun dan e, ngai la wa na nngai, ngu nna shi hpe tsun wu ai. 16 Shaloi Yesu gaw, Mari e, ngu nna shaga wu ai. Shi mung kayin let, Raboni, ngu nna Hebre ga hte htan wu ai: dai gaw, Sara nga ai, rai nga ai. 17 Bai Yesu gaw, Ngai e hkum hkra et; kaning rai nme law, ngai Wa hpang de ngai garai n lung wa nngai: raitimung, ngai nau ni hpang de wa nna, Ngai gaw nye a Wa hte nanhte a Kawa, nye a Karai Kasang hte nanhte a Karai Kasang hpang de lung wa sa na da, ngu nna shanhte hpe wa tsun dan su, ngu nna shi hpe tsun dat wu ai. 18 Shaloi Magdala Mari gaw wa nna, Dai Madu hpe ngai mu lu se ai, nga nna mung, shi ngai hpe shing nga htet dat ai, nga nna mung, tsun dan wu ai. 19 Dai re ai majaw, dai nhtoi bat shawng shani na nsin rim e, Yuda masha ni hpe hkrit ma ai majaw, sape ni nga ai nta e chyinghka ni la kau ma sayang, Yesu sa du nna shanhte hpe a ka-ang e tsap let, Nanhte ngai pyaw nga myit ga, ngu nna shanhte hpe tsun wu ai. 20 Shing nga ngut jang, shi shanhte hpe shi a lata hte garep madun wu ai. Sape ni mung dai Madu hpe mu lu yang, kabu gara nga ma ai. 21 Bai Yesu gaw, Nanhte ngwi pyaw nga myit ga; nye Wa ngai hpe shangun dat nngai hte maren, ngai mung nanhte hpe shangun dat made ai, ngu nna shanhte hpe tsun mu ai. 22 Shing nga nhtawm, sape ni a ntsa e shi kawut nna, Chyoi pra ai Wenyi hkap la mu: 23 gade a yubak mara hpe raitimung, nanhte raw dat myit yang gaw, raw mat na ra ai; gade a yubak mara hpe raitimung, nanhte shagun da myit yang gaw, mara nga na ra ai, ngu nna shanhte hpe tsun wu ai. 24 Shingrai Yesu sa du ai shaloi, sape shi lahkawng hta lawm ai Didumu ngu ai Htawma gaw, shanhte hte rau n nga ang ai. 25 Dai rai nna kaga sape ni shi hpe, Anhte gaw Madu hpe mu lu saga ai, ngu nna tsun dan mu ai. Shaloi Htawma gaw, Shi a lata hta hpri hkang ngai n mu, dai hpri hkang hta nye a layung hte nan ngai n shawn yu, shi a garep hta nye a lata n manaw yu lu yang gaw, ngai n kam nngai, ngu nna shanhte hpe tsun wu ai. 26 Dai hpang matsat ya rai jang, sape ni gaw nhku e bai rawng nga ma ai rai nna, Htawma mung shanhte hte rau rai nga ai. Chyinghka la da nga yang, Yesu sa du nna shanhte a ka-ang e tsap let, Nanhte ngwi pyaw nga myit ga law, ngu wu ai. 27 Shaloi shi gaw Htawma hpe, Na a layung nang de ladawn nna, nye a lata hpe yu u; na a lata ladawn nna, nye a garep hpe mung manaw yu u; n kam hkum rai et, kamsham nga u, ngu wu ai. 28 Dai rai nna Htawma gaw, Nye a Madu, nye a Karai Kasang rai nga ndai, ngu nna shi hpe htan wu ai. 29 Yesu gaw, Nang gaw ngai e mu lu ai majaw sha kam n ni? n mu timung, kamsham ai ni gaw a lu ma ai, ngu nna shi hpe tsun wu ai. 30 Laika ndai hta n ka da ai lamik kumla kaga law law mung, Yesu gaw shi a sape ni a man e galaw dan nu ai: 31 raitimung, Yesu gaw, Karai Kasang a Kasha ngu ai, Hkristu rai nga ai hpe, nanhte kamsham lu nna, shi mying ningsang a marang e asak hkrung ai lu la myit ga, nga nna ndai hte wa ka tawn nga ai.

21

1 Dai hpang Yesu gaw Tiberi nawng makau e, sape ni hpe shi hkum bai madun dan mu ai; dai shaloi na madun dan ai lam gaw, ning rai nga ai: 2 Simun Petru hte Didumu ngu ai Htawma, Galile mung Hkana kahtawng na Nahtanela, Zebedi a kasha yan, kaga sape lahkawng, dai hte rau nga ma ai. 3 Shaloi Simun Petru gaw, Ngai nga sa hkan ni ga, ngu nna shanhte hpe tsun wu ai. Shanhte gaw, Anhte mung hkan sa na ga ai, nga ma ai. Shaloi shanhte pru sa nna li hta shang ma ai: dai shana shanhte gaw langai mi muk n lu ma ai. 4 Nhtoi htoi wa yang, Yesu gaw nawng hkin-gau ntsa e tsap nga ai: raitimung sape ni gaw, Yesu re ai, n chye mu ai. 5 Dai majaw Yesu gaw shanhte hpe, Ngai sha ni e, nanhte shahpa lama ma lu myit ni? ngu nna san wu ai; shanhte gaw, N lu ga ai, ngu nna shi hpe htan mu ai. 6 Shaloi shi gaw, Dai li a hkra maga de sumgawn jahkrat mu, shaloi lu na myit dai, ngu nna shanhte hpe tsun mu ai. Dai hte maren shanhte jahkrat nna, nga law law wa magawn la lu ai majaw, sumgawn pyi n gang lu mu ai. 7 Dai rai nna Yesu a tsawra ai sape gaw, Madu she rai nga ai, ngu nna Petru hpe tsun wu ai. Madu re ai nga ai hpe Simun Petru na jang, shi sing-gu krin rai nga ai majaw, ntsa palawng hta labu nna, nawng de gan shang wa ai. 8 Kaga sape ni chyawm gaw, hkin-gau hte manga shi lam sha gang nga ai majaw, nga hte hpring chyat re ai sumgawn karawt let, li kaji hte du wa ma ai. 9 Shanhte gaw hkarang ntsa de du wa ma yang, nra wan mang hta, nga kakang da ai hte, muk tawn da ai hpe, mu mu ai. 10 Shaloi Yesu gaw, Ya nanhte lu la ai nga hta na la wa marit, ngu wu ai. 11 Dai majaw Simun Petru lung nna, nga kaba latsa e manga shi masum ting rawng ai sumgawn hpe hkarang ntsa de karawt shalun wu ai: dai hte wa law timung, sumgawn gaw n je lu ai. 12 Shaloi Yesu gaw, wa marit, jahpawt shat wa sha maru, ngu nna shanhte hpe tsun mu ai. Shi Madu rai nga ai hpe sape ni chye ma ai majaw, shanhte hta na kadai mung, Nang kadai rai n ta? ngu nna n san wam mu ai. 13 Yesu gaw dai muk la nna sape ni hpe sa jaw mu ai; nga hpe mung dai hte maren sa jaw mu ai. 14 Yesu shi si ai ni kaw na bai hkrung rawt ai hpang, sape ni hpe shi a hkum madun dan ai hta na, ndai gaw masum lang na rai nga ai. 15 Ya shanhte jahpawt shat sha ngut jang, Yesu gaw Simun Petru hpe, Yawhan a kasha Simun e, ndai ni tsawra ai hta, nang ngai hpe grau tsawra n ni? ngu nna san wu ai. Shi gaw, Rai sa, Madu e, ngai nang hpe tsawra nga nngai gaw, nang chye nga ndai, ngu nna htan wu ai. Shaloi Yesu gaw, Nye a sagu kasha ni hpe bau nga u, ngu nna shi hpe tsun wu ai. 16 Bai lahkawng lang, Yawhan a kasha Simun e, nang ngai hpe tsawra nga n ni? ngu nna shi hpe san wu ai. Shi gaw, Rai sa, Madu e, ngai nang hpe tsawra nga nngai gaw, nang chye nga ndai, ngu nna bai htan wu ai. Yesu gaw, Nye a sagu ni hpe rem nga u, ngu wu ai. 17 Bai masum lang, Yawhan a kasha Simun e, nang ngai hpe tsawra nga n ni? ngu nna san wu ai. Masum lang du hkra, Nang ngai hpe tsawra nga n ni? nga nna shi hpe san wu ai majaw Petru myit yawn nna, Madu e, nang gaw yawng mayawng hpe chye nga ndai; ngai nang hpe tsawra nga nngai gaw, nang chye nga ndai, ngu nna, htan wu ai. Yesu gaw, Nye a sagu ni hpe bau nga u. 18 Nang hpe ngai gaja wa teng teng tsun de ga, Nang shabrang nga ai hte yang, na a hkum hpe nang dai shingkyit kyit nna, sa mayu ai shara shagu de sa lu ndai: raitimung, nang dingla jang chyawm gaw, na a lata yan hpe nang lalam nna, masha kaga gaw nang hpe kyit ya nhtawm, nang n ra ai shara de woi sa wa na rin dai, ngu nna shi hpe tsun wu ai. 19 Shing nga tsun ai gaw, Petru gaw kaning re ai si lam hte Karai Kasang a hpung shingkang shapraw lu na hpe, tau nna tsun ai rai nga ai. Ga dai tsun ngut jang, Yesu gaw Petru hpe, Ngai kaw hkan nang rit, ngu wu ai. 20 Shaloi Petru kayin yu wu yang, Yesu tsawra ai sape ngu ai, shawng de shana shat sha nga ai shaloi, Yesu a sinda hta shamyet nna, Madu e, nang hpe ap kau na wa gaw kadai mahtang rai ta? nga nna san ai sape hkan nang nga ai hpe, mu wu ai. 21 Petru gaw dai wa hpe mu jang Yesu hpe, Madu e, rai taw, ndai wa gaw kaning rai na ra ta? ngu nna san wu ai. 22 Yesu gaw, Ngai du sa ai nhtoi du hkra, ngai shi hpe nga nga shangun mayu nngai, dai nang hte hpa seng a ta? nang gaw nye hpang hkan nang rit, ngu nna htan wu ai. 23 Ga dai majaw, dai sape gaw si na n rai, nga nna hpunau ni hta tsun shajang ma ai: raitimung, dai sape hpe n si na re ai, nga nna Yesu tsun ai n rai; Ngai du sa ai nhtoi du hkra, ngai shi hpe nga nga shangun mayu nngai, dai nang hte hpa seng a ta? nga nna tsun ai sha, rai nga ai. 24 Dai sape wa gaw ndai lam ni hpe sakse hkam nna, ndai lam ni ka da ai wa rai nga ai: shi a sakse tengman nga ai gaw, anhte chye ga ai. 25 Yesu galaw ai amu kaga law law wa naw nga ai; dai amu ni a lam shagu hpe hkan ka da yang, dai ka da ai laika ni gaw mungkan ga hta pyi a shang na re ai, ngu nna ngai myit nngai law.