AMO

1

1 Yuda hkawhkam Uzia hte, Israela hkawhkam Yosha a kasha Yeroboam a lakhtak e, dai nnang nawn garai n nawn yang, ni ning a shawng e, sagu rem ai ni hta lawm ai, Tekoa masha Amo gaw, Israela hpe lakap nna mu ai mungga, da ndai rai nga ai. 2 Shi tsun ai gaw, Yehowa Ziun bum kaw na shabam let, Yerusalem mare kaw na nsen sharawt na ra ai; sagu rem ai ni a udat shara ni yawn nga nna, Hkarmela bum pungding nyip nyui mat na ra ai. 3 Yehowa ning nga ai: Damasku mare a yubak masum hta n-ga, yubak mali majaw, ngai ari n jaw ai, nga na n rai; kaning rai nme law, shanhte gaw, mam dup ai hpri rai hte, Geliad mung hpe dup manu ai. 4 Dai rai nna ngai gaw, Hazaela nta nhku de wan jahkrat dat nna, Benhada a hkawhkam htingnu ni hpe hkru kau na ra ai. 5 Damasku a chyinghka htinggrang hpe ngai agrawp kau nna, Awen kadit e shanu nga ai ni hte, Eden nta na du sumdoi lang ai wa hpe, shamyit kau na nngai: Suri masha ni gaw, Kira mung de bawngdung sa wa na mara ai, nga nna Yehowa tsun ai. 6 Yehowa ning nga ai: Gaza mare a yubak masum hta n-ga, yubak mali majaw, ngai ari n jaw ai, nga na n rai: kaning rai nme law, shanhte gaw amyu ting hpe, Edom masha ni a lata hta ap ya na matu, bawng rim wa mu ai. 7 Dai rai nna ngai gaw, Gaza bunghku ntsa e wan jahkrat nna, de a htingnu ni hkru mat na ra ai. 8 Ashdod shara e shanu nga ai ni hte, Ashkelon mare na du sumdoi lang ai wa hpe, shamyit kau na nngai: Ekron hpe ngai hkap gasat nna, naw ngam nga ai Hpilisti masha ni gaw, hten byak hkrum na mara ai, nga nna Madu Yehowa tsun ai. 9 Yehowa ning nga ai: Turu mare a yubak masum hta n-ga, yubak mali majaw, ngai ari n jaw ai, nga na n rai: kaning rai nme law, shanhte gaw kahpu kanau shada tawn da ai ga shaka n hkan ai, amyu ting hpe, Edom masha ni a lata de ap kau ma ai: 10 dai rai nna ngai gaw Turu a bunghku ntsa e wan jahkrat nna, de a htingnu ni hkru mat na ra ai. 11 Yehowa ning nga ai: Edom amyu a yubak masum hta n-ga, yubak mali majaw, ngai ari n jaw ai, nga na n rai: kaning rai nme law, shi gaw matsan hpa n dum ai, kahpu kanau wa hpe nhtu hte hkan shachyut let, pawt sindawng ai hte tut tut amya je kau nna, masin galoi n si hkraw ai. 12 Dai rai nna ngai gaw, Teman ntsa e wan jahkrat nna, Bozra htingnu ni hkru mat na ra ai. 13 Yehowa ning nga ai: Ammon a kashu kasha ni a yubak masum hta n-ga, yubak mali majaw, ngai ari n jaw ai, nga na n rai; kaning rai nme law, shanhte gaw, tinang a lamu ga hpe maden jat na matu, Gelead mung na na-um nasin re ai num ni hpe ahkri ga kau manu ai: 14 dai rai nna, ngai gaw, hpyen majan shani garu jahtau ai hte, laru bungsha hte rau, Raba bunghku ntsa e wan shachyi nna, de a htingnu ni hkru mat na ra ai: 15 shanhte a hkawhkam, shi hkum hte du salang ni gaw, bawngdung mat wa ai hkrum na mara ai, nga nna Yehowa tsun ai.

2

1 Yehowa ning nga ai: Moba a yubak masum hta n-ga, yubak mali majaw, ngai ari n jaw ai, nga na n rai: kaning rai nme law, shi gaw Edom hkawhkam a nrut nra ni hpe, namhtun ju nga ai: 2 dai rai nna ngai gaw, Moba ntsa e wan jahkrat nna, Keriot a htingnu ni hkru mat na ra ai: Moba gaw, wu kadu ai, garu jahtau ai, pahtau dum ai hte rau, si mat na ra ai; 3 de a ka-ang e tara agyi wa hpe ngai jahtum kau nna, shi hte rau du ni yawng hpe, sat kau na nngai, nga nna Yehowa tsun ai. 4 Yehowa ning nga ai: Yuda a yubak masum hta n-ga, yubak mali majaw, ngai ari n jaw ai, nga na n rai: kaning rai nme law, shanhte gaw Yehowa a tara hpe kau da nna, shi a matsun maroi ga hpe, hkan nang ma ai, n rai; shanhte a kaji kawa ni hkan nang yu ai masu ga gaw, shanhte hpe mung shut kau shangun mu ai: 5 dai rai nna ngai gaw, Yuda ntsa e wan jahkrat nna, Yerusalem a htingnu ni hkru mat na ra ai. 6 Yehowa ning nga ai: Israela a yubak masum hta n-ga, yubak mali majaw, ngai ari n jaw ai, nga na n rai: kaning rai nme law, shanhte gaw, dinghpring ai wa hpe gumhpraw hte, matsan mayan wa hpe kyepdin man mi hte, dut kau ma ai; 7 shanhte gaw matsan mayan ni a baw hpe, ga nhpu hte magap kau na ndawt nga nna, sumnung ai ni a lam hpe shanut kau ma ai; nye a chyoi pra ai amying ningsang awu asin hkrum hkra, kawa hte kasha gaw mahkawn langai sha hte jawm kanawn ma ai: 8 shanhte gaw tang da ai nba hpe tawn hkungri shagu makau e nep nna yup ma ai: shawa la ai gumhpraw hte mari ai tsabyi jahku hpe, shanhte a Karai Kasang a nta hta lu ma ai. 9 Raitimung ngai gaw, arit hpun hte maren tsaw nna, wamyi hpun zawn ja ai Amori masha ni hpe, shanhte a man e shaza kau ni ai: gaja wa, ndung de na asi hpe mung, npawt de na aru hpe mung ngai shaza kau nngai. 10 Amori masha ni a mungdan hpe madu lu na matu, ngai nanhte hpe Egutu mung na woi shapraw nna, mali shi ning tup, nam mali hkan e woi lakawn wa nngai. 11 Nanhte a kasha ni hta na, myihtoi, nanhte a shabrang ni hta na, Nazari masha, ngai shatai ni ai. Israela kashu kasha ni e, ndai lam rai nga ai, n rai ni? nga nna Yehowa san ai. 12 Nanhte chyawm gaw Nazari masha ni hpe tsabyi jahku lu shangun nna, myihtoi ni hpe, Myihtoi hkum htoi myit, nga nna jet myit dai. 13 Yu mu, hkauling hte hpring ai leng, li dip nga ai hte maren, nanhte a shara hta, ngai nanhte hpe dip na nngai. 14 Larau ladau re ai ni, hprawng lu na n rai; n-gun ja ai ni, tinang a n-gun dat lu na, n rai; share wa gaw, tinang a asak hpe hkrang la lu na, n rai: 15 ndan lang ai wa mung, tsap nga lu na n rai; grai chye gat ai wa gaw, lawt lu na n rai; gumra jawn ai wa mung, tinang a asak hpe hkrang la lu na n rai; 16 share ninghkrin ni hta nden grau ja ai wa gaw, dai shani hta e, singgu krin hprawng na ra ai, nga nna Yehowa tsun ai.

3

1 Israela kashu kasha ni e, Mungdan ting na amyu ni mahkra hta, nanhte hpe hkrai ngai chye nga nngai majaw, nanhte a shut hpyit ai nlang hte hpe, ngai nanhte a ntsa e du shangun na nngai, 2 nga nna Egutu mung na woi shapraw ai amyu ting hpe lakap sha-ang nna, Yehowa tsun ai ga hpe madat mara la mu. 3 Marai lahkawng myit n hkrum yang, rau hkawm lu a ni? 4 Hkanghkyi gaw htim na shan n nga yang, nam mali e shabam ga a ni? hkanghkyi uram gaw, shahpa n lu rim yang, shi a nhkun kata e nying ga a ni? 5 Ga ntsa e mahkam n hkam yang, u lu ga a ni? Hkam da ai mahkam hta hpa n lu yang, htim ga a ni? 6 Mare hta pahtau dum yang, mare masha ni n hkrit kajawng na ma ni? Yehowa kaw na n rai yang, tsin-yam tsindam lama ma, mare hta byin na a ni? 7 Gaja wa, Madu Yehowa gaw, shi myit maw ai lam, shi a shangun ma myihtoi ni hpe garai n shapraw dan yang, hpa mung galaw na n rai. 8 Hkanghkyi shabam yang, n hkrit ai, kadai nga na rai ta? Madu Yehowa shaga yang, myihtoi n htoi na, kadai wa rai ta? 9 Samari mung na bum ni a ntsa e zuphpawng nna, de a kabring kabrawng kaba ai hte, de a ka-ang e nga ai adip arip hkrum ai ni hpe mada yu mu, ngu nna Ashdod a htingnu ni hte, Egutu mung na htingnu ni hta, ashi shabra nga mu. 10 Kaning rai nme law, tinang a htingnu ni hta kashun kashe hte, hpya lu hpya sha ai sut, mahkawng da ai ni gaw, malang ai hku n chye galaw ma ai, nga nna Yehowa tsun ai. 11 Dai re ai majaw, Madu Yehowa ning nga ai: Hpyen wa gaw du nna, mungdan hpe wang tawn nhtawm, shi gaw na a n-gun hpe shayawm nna, na a htingnu ni gaw, hpya kau ai hkrum na ra ai. 12 Yehowa ning nga ai: Sagu rem wa gaw hkanghkyi a n-gup na lagaw lahkawng, shing n rai, na daw mi sha gare la lu ai zawn, Samari mare hta yupku jut e dung nna, Damasku panep ntsa e hkrawn taw nga ai Israela kashu kasha ni gaw, gare la ai hkrum na mara ai. 13 Madat mara mu; Yaku a nta a lam sakse hkam nna mara shagun mu, nga nna Zaw nawng zaw wa up ai, Madu Yehowa tsun ai. 14 Kaning rai nme law, Israela amyu hpe, tinang a shut hpyit ai majaw, ari jaw ai shani hta, Betela hkungri ni hpe mung, ngai ari jaw na nngai: dai hkungri a nrung ni daw kau ai hkrum nna, ga de di hkrat na ra ai. 15 Dai hta kaga, kashung ta na nta hte nlum ta na nta hpe, ngai run kau na nngai: magwi kawng nta ni hten mat nna, galu kaba ai nta ni, htum mat na ra ai, nga nna Yehowa tsun ai.

4

1 Samari bum ntsa e shanu nga nna, matsan mayan ni hpe adip arip hte, kadawn nga ai ni hpe zingri zingrat let, tinang a madu wa ni hpe, Lu na tsabyi jahku shapraw ga, nga nna tsun ai Bashan upra ni e, ndai ga madat mara mu: 2 yu mu, Nanhte hpe chyinghkyi hte, naw ngam nga ai ni hpe, nga myit hte, woi dun wa na nhtoi du na ra ai, nga nna Madu Yehowa shi a chyoi pra ai hkum hta dagam da nu ai. 3 Nanhte langai hte langai, manang jan shada kanawng let, bunghku waw ai hku matsut pru nna, Harmon shara de shaden kau ai hkrum na marin dai, nga nna Yehowa tsun ai. 4 Tara tawt lai ai amu galaw na matu, Betela de sa mu; tara tawt lai ai amu shalaw na matu Gilgala de lung mu: nanhte a shagu hkungga hpe jahpawt shagu nawng ya nna, masum ya din din htamshi hta htammi la sa mu; 5 matsi rawng ai muk hte chyeju dum ai kumhpa nawng ya nna, dingsa jaw ai kumhpa dawjau let, ndai lam shana ya mu: kaning rai nme law, Israela kashu kasha ni e, nanhte gaw ndai lam sharawng awng nga myit dai, nga nna Madu Yehowa tsun ai. 6 Ngai chyawm gaw, nanhte a mare shagu hta hku wa hte, nanhte a shara shagu hta shahpa taw ai lam shabyin dat timung, nanhte gaw ngai hpang de n wa myit dai, nga nna Yehowa tsun ai. 7 Dai hta kaga ngai gaw, nmut ta garai n du yang, shata masum, nanhte a ntsa e marang n htu shangun ni ai; mare langai mi a ntsa e marang jahtu nngai, bai langai mi a ntsa e jahpawng da nngai; mungdaw mi a ntsa e marang htu, n htu ai mungdaw mahtang, hkunhkraw nga ai. 8 Shingrai mare lahkawng masum ntsin lu na matu mare kaga de sa wa timung, hkru kat lu ma ai n rai: raitimung, nanhte gaw ngai hpang de n wa myit dai, nga nna Yehowa tsun ai. 9 Bai ngai gaw hkau pyi pyi nna mam maru ru ai hte nanhte hpe ari jaw nngai: hkakrit hkadawn ni, nanhte a shat mai sun ni, tsabyi sun ni, lakum hpun ni hte tsanlun hpun ni malaw maga sha kau ya timung, nanhte gaw ngai hpang de n wa myit dai, nga nna Yehowa tsun ai. 10 Egutu mung e hkrum ai ana zinli hpe, ngai nanhte hpang de shangun dat ni ai: nanhte a shabrang ni hpe nhtu hte ngai sat kau nna, nanhte a gumra ni hpe, gawt kau ni ai: nanhte a hpyendap na hpu hkying ai hpe, nanhte a ladi hta mawng shangun timung, nanhte gaw ngai hpang de n wa myit dai, nga nna Yehowa tsun ai. 11 Karai Kasang gaw Sodom hte Gomora hpe galau ka-up kau ai zawn, nanhte a mare nkau mi hpe ngai galau ka-up kau nna, nanhte gaw wan mang na gare la ai wan htaw daw zawn, tai nga timung, nanhte gaw ngai hpang de n wa myit dai, nga nna Yehowa tsun ai. 12 Dai re ai majaw, Israela e, ngai nang hpe ning rai naw galaw na nngai: dai lam ngai nang hta galaw na nngai majaw, Israela e, na a Karai Kasang hpe hkrum na, hkyen nga u. 13 Kaning rai nme law, yu u, bum ni hpe gaw da nna, nbung hpe hpan da ai hte, masha a myit mang ai hpe shapraw shadan chye ai wa, jahpawt nhtoi hpe nsin shatai ai hte, ga ntsa na tsaw htum ai shara ni hpe kabye hkawm ai wa gaw, Zaw nawng zaw wa up ai, Karai Kasang Yehowa, mying ai wa rai nga ai.

5

1 Israela dap e, ya ngai na a lam sharung shayawt ai ga hpe, madat mara la u. 2 Israela hkawnsek kataw nga sai, htawmhpang de rawt lu na n rai: shi gaw shi a ga hta kabai jahkrat kau ai hkrum nga ai; shi hpe bai sharawt ai wa n nga ai. 3 Kaning rai nme law, masha hkying mi shapraw ai mare hta latsa, latsa shapraw ai mare hta marai shi sha, Israela dap hta ngam nga na ra ai, nga nna Madu Yehowa tsun ai. 4 Bai Yehowa gaw Israela dap hpe, Ngai hpe hkan tam mi, shaloi nanhte hkrung nga na myit dai; 5 Betela hpe hkum tam myit; Gilgala de hkum shang myit; Bera-sheba de hkum lai sa myit: kaning rai nme law, Gilgala gaw teng teng bawngdung hkrum na ra ai; Betela gaw be lagya tai na ra ai. 6 Yehowa hpe hkan tam mu, shaloi nanhte hkrung nga na myit dai; shing n rai, shi gaw Yosep a nta ntsa e wan zawn lung nna, kadai n sat lu hkra, Betela shara hpe hkru kau na ra ai, nga ai. 7 Tara malang ai hpe lashi pila shatai nna, dinghpring ai lam hpe ga de jahkrat kabye kau ai ni e, 8 kru majan hte wala shingtau hpan da ai wa; si ai shingnip hpe jahpawt nhtoi zawn, shani nhtoi hpe shana zawn, hpajang da ai wa; nammukdara hka hpe shaga nna, lamu ga ntsa e ru dat ai wa; 9 hpyendap ni hten byak ai hkrum hkra, wa-ngan ni hpe akajawng sha jahten shabyak chye ai wa hpe, hkan tam mu: shi a amying shingteng Yehowa rai nga ai. 10 Shanhte gaw, mare chyinghka lam e sharin achyin ai wa hpe ndawng nna, malang ai ga tsun ai wa hpe, matsat kau manu ai. 11 Nanhte gaw matsan mayan ni hpe adip arip di nna, mam hkaulaw hpyi ai majaw, tawk ai nlung hte wahpang gaw da timung, dai hta rawng lu na myit dai n rai; tsawm ai tsabyi sun hkai sharing da timung, tsabyi jahku lu lu na myit dai, n rai. 12 Kaning rai nme law, nanhte a tawt lai ai yubak amyu myu hte, nanhte a mara gade kaba nga ai hpe, ngai chye nngai: nanhte gaw dinghpring ai ni hpe zingri zingrat nna, sake manawn sha let, matsan mayan ni hpe mare chyinghka lam e n tara ai hku dawdan myit dai. 13 Dai rai nna, ndai aten gaw n shawp ai aten rai nga ai majaw, nyan rawng ai wa gaw, atsin sha nga na ra ai. 14 Nanhte ahkrung nga lu hkra, kaja ai hpe tam mu; n kaja ai hpe koi kau mu; dai rai yang, nanhte tsun ai hte maren: Zaw nawng zaw wa up ai Karai Kasang Yehowa, nanhte hte rau nga na ra ai. 15 N kaja ai hpe ndawng nna, kaja ai hpe tsawra mu: mare chyinghka lam e tara malang ai hku tawn da mu: shingrai yang, Zaw nawng zaw wa up ai Karai Kasang Yehowa gaw, naw ngam nga ai Yosep a masha ni hpe, matsan dum dam nhten. 16 Dai re ai majaw, Zaw nawng zaw wa up ai Karai Kasang, Madu Yehowa ning nga ai: Lam nmaw yawng hta, hkrap shabam nga nna, mare lam shagu hta, Ala, ala, nga nna jahtau na mara ai: yawnhkyen na matu, yi hkauna galaw ai wa hpe mung, hkrap shabam na matu, sharung shayawt chye ai wa hpe mung, shanhte shaga na mara ai. 17 Kaning rai nme law, ngai na a ka-ang hku ga hkawm wa na nngai majaw, tsabyi sun ni yawng, hkrap shabam na mara ai, nga ai. 18 Yehowa a nhtoi hpe marit ai ni, dingnye lu ma ai; Yehowa a nhtoi du na, nanhte a matu hpa akyu nga a ta? dai nhtoi gaw, htoi na n rai, nsin tai na ra ai. 19 Masha gaw hkanghkyi hprawng nna, tsap hkrum ai zawn, nta nhku de shang nna, shakum hta shamyet yang, lapu kawa hkrum ai zawn, tai na ra ai. 20 Yehowa a nhtoi gaw, htoi na n rai, nsin tai na ra ai, n rai ni? gaja wa nsin mak rai nna, hpa mung htoi na n rai. 21 Nanhte galaw ai poi ni hpe ngai ndawng nna, matsat kau nngai; nanhte a shawa zuphpawng ni hta, ngai sharawng awng nga na n rai. 22 Gaja wa, nanhte gaw, wan nat hkungga hte shadung hkungga ngai hpe nawng ya timung, ngai n hkap la na nngai: hpum sau ai yamnga ni hpe, mahku hkungga jaw timung, ngai hpa n nawn na nngai. 23 Nanhte a mahkawn mangoi ga a wu ngoi ai hpe, jasim kau mu; na a tingse ni a mahku, ngai n na ra nngai. 24 Tara malang ai lam hka zawn, dinghpring ai lam tut lwi ai hka nu zawn, lwi nga u ga. 25 Israela amyu e, nanhte gaw nam mali hkan e, shagu hkungga hte shadung kumhpa, mali shi ning tup, ngai hpe nawng ya myit ni? 26 Gaja wa nanhte gaw, tinang a matu galaw tawn ai, nanhte a hkawhkam wa a sum hte, nanhte a hpara shagan sumla shadun ai sumpu hpe, hpai hkawm manit hka! 27 Dai re ai majaw, Damasku mare tawt hkra, ngai nanhte hpe bawngdung sa shangun na nngai, nga nna Zaw nawng zaw wa up ai, Karai Kasang a mying shingteng mying ai, Yehowa tsun nga ai.

6

1 Ziun bum ntsa e ngwi pyaw nga nna, Samari bum ntsa e hkrithpa n dum nga ai, Israela masha ni shamyet shanat nga ai, masha ni a daru magam rawng ai ni gaw, dingnye lu ma ai. 2 Hkalna de sa nna, mada yu mu; dai kaw nna, galu kaba ai Hamat de sa mu; dai hpang Hpilisti mung na Gat mare de yu wa mu: nanhte gaw, ndai mung ni hta grau kaja nga myit ni? nanhte a lamu ga jarit, shanhte a lamu ga jarit hta grau dam nga a ni? 3 Nanhte gaw ari hkrum na nhtoi hpe sharen kau nna, kashun kashe ni a tingnyang hpe shani tawn myit dai: 4 magwi kawng yupku hta nanhte kaleng taw nga nna, panep ni hta hkum chyan nga ai hte, sagu hpung na sagu kasha hpe mung, dumsu ulawng na dumsu kasha hpe mung, sha myit dai: 5 nanhte gaw tingse dum let, nchyun chyun nna, Dawi a dum ai baw, tinang a matu galaw myit dai: 6 tsabyi jahku hpe gawm hta lu nhtawm, kaja htum ai sau hte tinang hkum hpe chya myit dai: shanhte chyawm gaw, Yosep a hkala nba hkrum ai lam, hpa n yawn ma ai. 7 Dai re ai majaw shanhte gaw, shawng rim mat wa hkrum ai ni hte rau, bawngdung sa wa nna, kaleng taw let, tinang hkum hpe chyan ai ni a pyaw daw kadaw ai lam, htum mat na ra ai. 8 Zaw nawng zaw wa up ai Karai Kasang Yehowa gaw, Yaku a gumrawng gumtawng ai hpe ngai matsat kau nna, shi a htingnu ni hpe ndawng nga nngai: dai re ai majaw ndai mare hte, dai hta rawng marawng hpe, ngai ap kau na nngai, nga nna Madu Yehowa tinang hkum hpe dagam nna tsun nga ai. 9 Shingrai nta langai mi hta marai shi ngam nga timung, shanhte si na mara ai. 10 Ya si mat ai wa a kawa doi, mang nat ai wa hte rau sa nna, si mang hpe nhku de na shapraw yang, nta jut e makoi nga ai wa hpe shaga nna, Nang hte rau langai mi naw nga a ni? ngu nna san wu yang, dai wa gaw, N nga sai, nga nna htan jang, kawa doi gaw, Atsin sha nga u, Yehowa a amying hpe shaga mai ai n rai, nga nna daru kau na ra ai. 11 Kaning rai nme law, yu u, Yehowa htet da ai hte maren, galu kaba ai nta gaw waw malawng kau ai, nta kaji gaw, je malang kau ai, hkrum na ra ai. 12 Gumra gaw lung bra hkan e gat lu a ni? dumsu hte dai hpe shawt lu a ni? nanhte mahtang tara malang ai hku shagri, dinghpring ai hpe lashi pila hte galai kau manu ai; 13 nanhte gaw hpa n re ai hta kabu nna, Anhte gaw, tinang n-gun hte nrung shatut lu ga ai, nga nna grang dakat myit dai. 14 Raitimung, Israela dap e, yu mu, nanhte hpe hpyen ai amyu langai mi ngai sharawt nna, shanhte gaw Hamat mashang kaw nna, Araba hka shi du hkra, nanhte hpe zingri zingrat na myit dai, nga nna Zaw nawng zaw wa up ai Karai Kasang Yehowa tsun ai.

7

1 Madu Yehowa ndai lam ngai hpe madun nngai: yu u, hkawhkam a mam dan ai hpang, mam nhpan tu ai aten e, shi gaw dinggam-yaw wunawng wuwa hpe hpan da nna, 2 dai ni gaw, mung ting na tsit lali ai hpe sha kau ai majaw, ngai gaw, Madu Yehowa e, mara dat kau ya e; Yaku kaji nga ai majaw, kaning rai rawt lu na rai ta? ngu nna hpyi nngai. 3 Yehowa mung dai lam myit malai nna, Dai lam byin lu na, n rai, nga nna tsun ai. 4 Madu Yehowa ndai lam ngai hpe bai madun nngai: yu u, wan hte ari jaw na matu, Madu Yehowa wan shaga nna, dai gaw sung htum ai shara kaba hpe hkru kau nna, mungdaw hpe hkru magang nga ai. 5 Shaloi ngai gaw, Madu Yehowa e, naw hkring u: Yaku kaji nga ai majaw kaning rai rawt lu na rai ta? ngu nna hpyi nngai. 6 Madu Yehowa mung dai lam myit malai nna, Dai lam byin lu na, n rai, nga nna tsun ai. 7 Bai shi ngai hpe madun nngai, yu u, Madu gaw, shadawn sumri hte shading ai bunghku makau e tsap nga nna, shi a lata hta shadawn sumri lang nga ai. 8 Shaloi Yehowa gaw, Amo e, nang hpa mu nga n ta? nga nna san yang, ngai gaw, Shadawn sumri hpe mu nngai, ngu nna htan we ai. Shaloi dai Madu gaw, Yu u, Nye amyu Israela a ka-ang e, shadawn sumri shayu dat na nngai: htawmhpang e ngai shanhte hpe shalai dat na n rai; 9 Isak a tsaw ai kawng ni katsi katsang shara, Israela a chyoi pra ai nta ni marawng marang tai mat nna, ngai gaw Yeroboam a nta nhtu hte gasat na nngai, nga nna ngai hpe tsun ai. 10 Dai ga majaw, Betela hkinjawng Amazia gaw, Israela hkawhkam Yeroboam hpang de ga shana dat nna, Amo gaw Israela amyu ka-ang e, nang hpe gumlau nga ai: shi a ga nlang hpe, mungdan n hkam lu ai. 11 Kaning rai nme law, Amo gaw, Yeroboam nan nhtu hte si nna, Israela gaw ndai mungdan kaw na, bawngdung ai de, teng teng woi wa ai hkrum na ra ai, nga nna tsun ai, ngu dat wu ai. 12 Dai hta n-ga Amazia gaw, Myihtoi wa e, Yuda mung de hprawng wa nu; dai yang e myihtoi htoi nna, asak bau u; 13 Betela shara hta chyawm gaw, htawmhpang de myihtoi hkum htoi et: dai ga hkawhkam a chyoi pra ai shara hte, hkawhkam htingnu rai nga ai, ngu nna Amo hpe tsun wu ai. 14 Dai rai nna Amo gaw, Ngai myihtoi n rai nngai, myihtoi kasha mung n rai nngai; yamnga rem nna, lakum si lajang ai wa ngai rai nga nngai: 15 Yehowa mahtang sagu hpung de na ngai hpe lata la nna, Sa su, nye a amyu Israela hpe myihtoi htoi u, nga nna ngai hpe hkang dat ai. 16 Dai re ai majaw Yehowa a ga ya madat u: Nang gaw, Israela hpe lakap nna myihtoi hkum htoi et; Isak a dap hpe sha-ang nna, ga hkum tsun et, nga nna tsun ndai majaw, Yehowa ning nga ai: 17 Na a madu jan gaw ndai mare hta shawa num tai na ra ai; na a shayi shadang sha ni nhtu hte si mat nna, na a lamu ga gaw shadawn sumri hte karan kau ai hkrum na ra ai: nang nan n san n seng ai mung hta si wa nna, Israela gaw tinang a lamu ga kaw na, bawngdung ai de, teng teng woi wa ai hkrum na ra ai, ngu nna Amazia hpe htawn tsun wu ai.

8

1 Madu Yehowa ndai lam ngai hpe bai madun nngai: yu u, myin ai namsi hpring ai ka langai mi dan nga ai. 2 Shaloi shi gaw, Amo e, nang hpa mu n ta? nga nna san yang, ngai gaw, Myin ai namsi hpring ai ka langai mi mu nngai, ngu nna htan we ai. Shaloi Yehowa gaw, Nye amyu Israela myin nna, di kau ai hkrum na ra ai; htawmhpang e ngai shanhte hpe shalai dat na n rai. 3 Dai aten hta e nawku htingnu na mahkawn mangoi ga, hkrap shabam ai hte galai mat na ra ai: si mang ni law nga nna, shara shagu hta na atsin sha kabai kau na mara ai, nga nna Madu Yehowa ngai hpe tsun ai. 4 Matsan mayan ni hpe gumhpraw hte, hpa n lu ai ni hpe kyepdin man mi hte, mari la lu nna, hkaulan mam shingrun dut kau lu na matu, 5 dang hpe kaji, joi hpe kaba shangun nna, maw sha map sha let, Anhte mam dut lu na, shata praw hkaulan mam dut lu na, laban nhtoi lau lai u ga, nga nna tsun let, 6 hpa n lu ai ni hpe gamaw kau mayu ai hte, matsan mayan ni hpe mungdan kaw na jahtum kau mayu ai ni e, ndai ga madat mara mu. 7 Yehowa gaw, Yaku a gumrawng gumtawng ai hpe dum let, Gaja wa, shanhte amu bungli hpe ngai galoi mung malap mali kau na n rai, ngu nna dagam da nu ai. 8 Ndai ga majaw lamu ga gari awam nna, dai hta shanu nga ai ni yawng, yawnhkyen nga na, n rai ni? gaja wa dai gaw, hka nu zawn tung rawt nna, Egutu hka nu zawn lim wa ai hte bai hkyet mat na ra ai. 9 Madu Yehowa ning nga ai: Dai aten hta, ngai gaw, shani ka-ang e jan shang shangun nna, lamu san ai shani hta mungkan ga hpe jasin kau na nngai. 10 Nanhte a pyaw poi ni hpe yawnhkyen ai hte, nanhte a mahkawn mangoi ga hpe sharung shayawt ai hte, ngai galai kau na nngai; masha yawng lachyit nba kyit nna, abaw yawng krin nga na lam, ngai shabyin na nngai; kasha shingtai si ai majaw hkrap ai zawn ngai hkrap shangun nna, de a jahtum ai gaw n hpru n mai ai nhtoi zawn tai na ra ai. 11 Yu mu, ndai mungdan hta, ngai hku wa shangun ai aten du na ra ai: kawsi hpang gara hku wa n rai, Yehowa a mungga hpe n na lu ai hku wa, rai na ra ai. 12 Mung masha ni gaw, Yehowa a mungga hpe tam let, nawng mi kaw nna nawng mi du hkra, dingdung kaw nna dingda du hkra, gat nwan hkawm timung, n mu lu na ma ai. 13 Dai shani e tsawm htap ai hkawnsek ni hte, n-gun ja ai shabrang ni gaw, hpang gara ai hte ba mat na mara ai. 14 Samari a shut hpyit ai lam hkan nna, Dan e, na a hpara hkrung nga ai hte maren, nga nna mung, Berasheba a htunghking grin nga ai hte maren, nga nna mung, tsun dagam ai ni gaw kadawng mat nna, galoi mung bai rawt lu na n rai, nga nna Madu Yehowa tsun ai.

9

1 Dai Madu gaw, dai tawn hkungri makau e tsap nga ai hpe, ngai mu nngai: shi gaw, Chyinghka hkinbawng ni ashun awam hkra, nta shadaw ni hpe adawt agrawp kau nna, mung masha ni a baw ntsa e ru bun shangun mu; ngai shanhte hpe htum hkra nhtu hte sat kau na nngai: langai mi pyi hprawng lu na n rai, langai mi muk lawt lu na n rai. 2 Shanhte gaw katsan ga du hkra nhkun htu timung, nye a lata dai kaw na shanhte hpe shaw la na ra ai; sumsing lamu de lung timung, ngai shanhte hpe shayu dat na nngai. 3 Hkarmela bum pungding e, makoi nga ma timung, ngai shanhte hpe tam shapraw na nngai: ngai kaw na lawt hkra, nammukdara hpungtang e makoi nga timung, shanhte hpe kawa na baren, ngai hkangda na nngai. 4 Hpyen ni shanhte hpe bawng rim mat wa timung, shanhte hpe sat kau na nhtu, dai shara e ngai hkangda na nngai: chyeju madun na n rai, ari jaw na matu, ngai shanhte hpe mada yu na nngai. 5 Kaning rai nme law, Zaw nawng zaw wa up ai Madu Yehowa gaw, lamu ga hpe ahtawk yang, dai gaw byawng mat wa nna, dai hta shanu nga ai ni yawng, yawnhkyen nga na mara ai: dai gaw hka nu zawn tung rawt nna, Egutu hka nu zawn bai hkyet mat na ra ai: 6 shi gaw sumsing lamu ntsa e shi a gawk ni hpajang da nna, ginding aga ntsa e shi a lamu udaw htawk da wu ai; nammukdara hka hpe shi shaga nna, lamu ga ntsa e ru dat wu ai: shi a mying shingteng Yehowa rai nga ai. 7 Israela kashu kasha ni e, nanhte gaw nye a man e Hkusha kashu kasha ni zawn, rai nga myit dai, n rai ni? Ngai gaw Israela amyu hpe Egutu mung na, Hpilisti masha ni hpe Hkaphtora mung na, Suri masha ni hpe Kira mung na, woi shapraw nga ai, n rai ni? nga nna Yehowa tsun ai. 8 Yu mu, Madu Yehowa gaw yubak kap ai mungdan hpe mada yu nna, dai hpe ga ntsa na shamyit kau na ra ai: raitimung, Yaku a amyu hpe ngai atsai awai shamyit kau na n rai. nga nna Yehowa tsun ai. 9 Kaning rai nme law, yu mu, ngai htet da nna, n-gu hpe hking hta hking ai zawn, maigan amyu ni hta Israela amyu hpe ngai hking na nngai: raitimung, shingrun tum mi pyi, ga de hkrat na n rai. 10 Ari ahpri anhte hpe dep lu na n rai, dai hte anhte hkrum na n rai, nga nna nye a amyu hta tsun ai yubak kap ai ni yawng, nhtu hte si na mara ai. 11 Nye a amyu masha ni gaw, naw ngam nga ai Edom amyu masha ni hte, nye a amying mying ai maigan amyu ni mahkra hpe, madu lu na matu, 12 daw mat ai Dawi a sum hpe, dai shani e ngai sharawt nna, de a waw malawng ai hpe pat kau na nngai; de a marawng marang ni hpe ngai bai sharawt nna, moi chyaloi nhkoi na zawn de da na nngai, nga nna dai amu shabyin ai Yehowa tsun nga ai. 13 Yu mu, yi hkauna shawt ai wa gaw, mam dan ai wa hte, tsabyi si kabye ai wa gaw, nli gat ai wa hte, matut lu na nhtoi du na ra ai: bum ni gaw, dwi ai tsabyi jahku yun nna, kawng ni yawng, jahku hkrai rai na ra ai, nga nna Yehowa tsun ai. 14 Bawngdung mat wa hkrum ai nye a amyu Israela hpe ngai nhtang wa shangun nna, shanhte gaw marawng marang tai mat ai mare ni hpe bai de da nna, shanu nga na mara ai; shanhte gaw tsabyi sun hkai nna, tsabyi jahku lu na mara ai; sun galaw nna, namsi sha na mara ai. 15 Ngai shanhte hpe tinang a lamu ga hta hkai da nna, ngai shanhte hpe jaw da ai, shanhte a lamu ga hta na, htawmhpang de baw kau ai hkrum na n rai, nga nna na a Karai Kasang Yehowa tsun nga ai.