YAWHAN LANGAI

1

1 Shawng npawt kaw nna nga ai rai nna, anhte na yu ai hte, anhte a myi hte mu yu ai hpe, anhte mada yu ai hte anhte a lata hte hkra ai, asak hkrung ai mungga a lam, anhte nanhte hpe gawn dan ga ai; 2 Dai asak gaw danpru wa ai rai nna, Kawa hte rau nga nga yu sai hte, nanhte kaw danpru wa sai, htani htana na asak hpe, anhte mu yu nna, de a lam nanhte hpe sakse hkam ya ai hte gawn dan ga ai; 3 Rai sa, nanhte mung anhte hte kanawn mazum lu myit ga, anhte mu yu ai hte na yu ai lam hpe, anhte nanhte hpe mung gawn dan ga ai; anhte chyawm gaw, dai Kawa hte shi a Kasha Yesu Hkristu hte kanawn mazum nga ga ai. 4 Anhte a kabu gara ai lam dik wa mali ga, ndai hte gaw anhte ka ya dat ga ai. 5 Karai Kaasang gaw nhtoi rai nga ai hte, shi hta nsin hpa mung nrawng nga ai, da ndai gaw, shi kaw na anhte na yu ai hte, nanhte hpe gawn dan ai shiga rai nga ai. 6 Anhte shi hte kanawn mazum ai ni rai nga ga ai, nga ninglen nsin hta hkawm nga yang gaw, anhte masu ga ai rai nna, tengman ai amu hpe n-galaw nga ga ai. 7 Shi gaw dai nhtoi hta rawng nga ai hte maren, anhte mung dai nhtoi hta hkawm nga yang gaw, anhte langai hte langai kanawn mazum ai ni rai nga ga ai hte, shi a Kasha Yesu a asai gaw, anhte hta na yubak nlang hte hpe jasan jaseng kau ya mi ai. 8 Anhte yubak n rawng ga ai, nga nna tsun ga yang gaw, anhte hkum hpe anhte hkalem kau ga ai rai nna, tengman ai myit anhte hta n rawng saga ai. 9 Anhte a yubak hpe anhte madun nem ga yang gaw, anhte a yubak hpe raw dat kau na hte n ding n man ai nlang hte hta na, anhte hpe jasan jaseng mi ga, shi kangka nga ai hte dinghpring ai wa rai nga ai. 10 Anhte yubak n-galaw saga ai, nga nna tsun ga yang gaw, anhte shi hpe masu ai wa shadu nna, shi a mungga anhte hta nrawng ga ai.

2

1 Ngai shu ngai sha ni e, nanhte yubak n-galaw myit ga, ndai hte gaw ngai nanhte hpe ka dat nngai. Raitimung, masha langai ngai yubak galaw hkrup a yang gaw, dai Kawa a man e, htinglu htinglai ya ai wa, Yesu Hkristu ngu ai dinghpring ai Madu gaw, anhte lu ga ai; 2 shi gaw, anhte a yubak a matu mara gawng malai hkungga rai nga ai; anhte a yubak a matu mara sha n rai, mungkan ting a matu mara mung rai nga ai. 3 Shi a hkangda ai ga hte hpe anhte hkan nang ga yang gaw, anhte shi hpe chye chyap nga ai hpe, anhte chye ga ai. 4 Ngai shi hpe chye chyap nngai, nga nna marai langai ngai tsun a timung, shi a hkangda ai ga hpe n hkan nang a yang gaw, dai wa gaw masu ai wa rai nga ai hte, dai tengman ai gaw shi hta n rawng nga ai. 5 Kadai raitimung shi a mungga hpe hkan nang a yang gaw, Karai Kasang a tsawra ai lam, dai wa hta e kaja wa teng teng dik wa salu ai: anhte shi hta rawng nga ga ai gaw, ndai lam majaw anhte chye lu ga ai. 6 Shi hta de nga nngai, nga nna tsun ai wa gaw, shi rai nga ai hte maren, dai wa mung rai nga u ga. 7 Tsawra ai ni e, ningnan hkangda ai ga nrai, shawng npawt kaw nna nanhte lang nga ai hkangda ai ga ningsa hpe, ngai nanhte hpe ka dat nngai: nanhte na yu manu ai mungga gaw, dai hkangda ai ga ningsa rai nga ai. 8 Bai maga mi de hkangda ai ga ningnan ngai nanhte hpe ka dat nngai: dai gaw shi hta e mung, nanhte hta e mung, teng nga ai: kaning rai nme law, dai nsin gaw hkoi mat wa nna, dai tengman ai nhtoi gaw, ya e pyi htoi tu nga ai. 9 Ngai dai nhtoi hta e de nga nngai, nga ninglen shi a kahpu kanau hpe ndawng n yawt ai wa kadai mung, dai nsin hta e ya du hkra naw alup nga ai. 10 Shi a kahpu kanau hpe tsawra ai wa gaw, dai nhtoi hta e de nga ai rai nna, shi hta e myit kataw shara n rawng nga ai. 11 Shi a kahpu kanau hpe ndawng n yawt ai wa chyawm gaw, dai nsin hta e de nga ai rai nna, dai nsin hta e hkawm sa nga ai: dai nsin gaw shi a myi hpe shakyaw kau ya wu ai majaw, tinang sa wa ai lam hpe shi nchye wu ai. 12 Shu sha ni e, shi a mying nsang a marang e nanhte yubak hpe raw dat kau ai hkrum myit dai majaw, ngai nanhte hpe ka dat nngai. 13 Ji Wa ni e, shawng npawt kaw nna nga nga ai wa hpe, nanhte chye nga myit dai majaw, ngai nanhte hpe ka dat nngai. Shabrang ni e, ndai nhkru ai wa hpe, nanhte dang kau myit dai majaw, ngai nanhte hpe ka dat nngai. 14 Ma kaji ni e, dai Kawa hpe nanhte chye nga myit dai majaw, ngai nanhte hpe ka dat masa de ai. Ji wa ni e, shawng npawt kaw nna nga nga ai wa hpe, nanhte chye nga myit dai majaw, ngai nanhte hpe ka dat masa de ai. Shabrang ni e, nanhte n-gun ja myit dai rai nna, karai Kasang a mungga gaw, nanhte hta rawng nga ai hte, ndai nhkru ai wa hpe dang kau myit dai majaw, ngai nanhte hpe ka dat masa de ai. 15 Dinghta ga hte dinghta ga e nga ai arai hpe, hkum tsaw ra myit. Marai langai ngai dinghta ga hpe tsawra a yang gaw, dai Kawa a tsawra ai myit gaw, shi hta e n rawng nga ai. 16 Kaning rai nme law, dinghta ga hta e nga ai, hkumshan kayut ai lam, myit marin ai lam hte ndai prat na grang ai lam nlang hte gaw, dai Kawa kaw nna pru ai nrai: dai gaw dinghta ga kaw nna pru ai rai nga ai. 17 Dai dinghta ga hte de a marin ai lam chyawm gaw, lai mat lu ai rai ti mug, Karai Kasang a myit ai hku hpe hkan galaw ai wa gaw, htani htana e anga nga ai. 18 Ma kaji ni e, hpang jahtum ai ahkying ya e rai nga ai rai nna, nanhte na yu mu ai hte maren, antihkristu ngu ai wa gaw du na ra ai; rai sa, ya e pyi, antihkristu law law wa paw pru masai: dai re ai majaw, hpang jahtum ai ahkying, ya e rai nga ai hpe anhte chye nga ga ai. 19 Anhte kaw na shanhte pru ma timung, anhte hte nseng ga ai. Kaning rai nme law, anhte hte seng taw gaw shanhte anhte hte anga nga na mara ai: raitimung, shanhte nlang anhte hte n seng ga ai gaw dan wa u ga, shanhte pru wa ma ai. 20 Nanhte mahtang gaw dai Chyoi Pra ai wa kaw na nam man chya ai chyeju hpe hkam la lu myit dai rai nna, yawng mayawng hte hpe chye lu myit dai. 21 Dai tengman ai ga hpe nanhte nchye myit dai majaw, ngai nanhte hpe ka dat made ai nrai; nanhte dai hpe chye nna, hpa masu ai ga mung, tengman ai ga hte n seng nga ai majaw, ngai nanhte hpe ka made ai. 22 Yesu gaw, Hkristu nrai nga ai, nga nna n dang kau ai wa sha nrai yang gaw, masu ai wa gaw kadai rai nga a ta? Dai Kawa hte dai Kasha hpe n dang kau ai wa nan, dai antihkristu ngu ai wa, rai nga ai. 23 Dai Kasha hpe n dang kau ai wa kadai raitimung, dai Kawa hte mung nseng lu ai. Dai Kasha hpe aw law ai wa chyawm gaw, dai Kawa hte mung seng nga ai. 24 Shawng npawt kaw nna nanhte na yu ai lam gaw, nanhte hta anga nga u ga. Shawng npawt kaw nna, nanhte na yu ai ga hte nanhte hta anga nga myit yang gaw, nanhte mung dai Kasha yan Kawa hta e anga nga na marin dai. 25 Anhte hpe jaw da ai ga n dat chyawm gaw, n htum n wai asak hkam la na ga n dat rai nga ai. 26 Nanhte hpe lam shadam ai ni a majaw, ndai hte gaw ngai nanhte hpe ka dat masade ai. 27 Nanhte hta chyawm gaw, shi kaw nna nanhte lu la ai nam man chya ai chyeju gaw, anga nga ai rai nna, kadai wa mi nanhte hpe sharin shaga lu na shara nnga ai. Raitimung, shi a namman chya ai chyeju gaw, lam shagu hta e nanhte hpe sharin shaga nga ai hte, dai gaw tengman nga ai rai nna, masu ai hpa n lawm ai sha, nanhte hpe sharin shaga nga ai hte maren, shi hta e nanhte anga nga myit dai. 28 Ya chyawm gaw, shu sha ni e, shi danpru a yang gaw, shi du ra ai nhtoi hta e, anhte nden ja ai myit rawng lu nna, shi a man e kaya kahpa n hkrum u ga, shi hta e anga nga mu. 29 Shi gaw dinghpring nga ai hpe nanhte dum nga myit yang gaw, dinghpring ai amu galaw ai wa kadai raitimung, shi e shangai dat ai wa rai nga ai, nanhte chye nga myit dai.

3

1 Yu mu, Karai Kasang a kashu kasha ni anhte hpe ngu shamying mi ai majaw, dai Kawa gaw anhte hpe kade wa tsawra da mi hka: shi a kashu kasha ni mung anhte rai nga ga ai. Dai rai nna, mungkan ga gaw shi hpe nchye wu ai majaw, anhte hpe mung nchye mi ai. 2 Tsawra ai ni e, Karai Kasang a kashu kasha ni, anhte ya e rai nga ga ai rai nna, anhte hpa mi tai na, garai n danpru nga ai: raitimung, shi danpru nga yang, anhte shi hte bung na ga ai, anhte chye ga ai: kaning rai nme law, shi hkum hpe nan anhte mu lu na gaw ai. 3 Shi hta e, dai zawn myit mada lu ai masha gaw, shi hkum nan chyoi pra nga ai hte maren, tinang hkum hpe mung shachyoi shapra nga ai. 4 Yubak galaw ai wa kadai raitimung, tara tawt lai ai amu mung galaw nga ai. Yubak gaw tara hpe tawt lai ai amu rai nga ai. 5 Shi gaw yubak hpe la kau na matu danpru nga ai hpe, nanhte chye myit dai: shi hta e mung yubak n rawng nga ai. 6 Shi hta e nga ai wa kadai raitimung, yubak n galaw nga ai: yubak galaw ai wa kadai raitimung, shi hpe nmu nchye wu ai. 7 Shu sha ni e, kadai mung nanhte hpe lam n shadam myit ga: shi gaw dinghpring nga ai hte maren, dinghpring ai amu galaw ai wa kadai mung, dinghpring nga ai. 8 Yubak galaw ai wa gaw, Nat kaw na rai nga ai; kaning rai nme law, Nat gaw shawng npawt kaw nna, yubak galaw nga ai. Dai rai nna, Nat a amu bungli hpe sharun jahten kau u ga, Karai Kasang a Kasha gaw paw pru wa sai. 9 Karai Kasang kaw nna shangai ai wa gaw, yubak n galaw ai: kaning rai nme law, shi a nli gaw shi hta rawng nga ai rai nna, Karai Kasang kaw nna shangai wa sai majaw, shi yubak galaw lu ai nrai. 10 Dai lam hte Karai Kasang a kashu kasha ni hte, Nat a kashu kasha ni gaw dan ginhka pru ai: kadai raitimung, dinghpring ai amu n galaw ai hte, shi a kahpu kanau hpe n tsaw n ra ai wa gaw, Karai Kasang kaw nna, rai nga ai n rai. 11 Anhte shada da tsawra nga u ga she, da ndai gaw shawng npawt kaw nna nanhte na yu ai ga matsun rai nga ai. 12 Dai n hkru ai wa hte seng ai Ka-in gaw, shi a kanau hpe sat kau wu ai zawn n rai. Shi hpe hpa re ai majaw, sat kau wu hka? Shi a amu bungli n kaja nga lu ai hte, shi kanau a amu bungli mahtang kaja nga ai majaw, shi hpe sat kau wu ai rai. 13 Hpunau ni e, mungkan ga gaw nanhte hpe ndawng n yawt nga ai hpe hkum mau nga myit. 14 Hpunau ni hpe tsawra nga ga ai majaw, anhte si ai kaw nna hkrung ai de kawt lu sagaw ai, anhte chye ga ai: tsawra ai myit n rawng ai wa gaw, si ai hta naw nga nga ai. 15 Shi a kahpu kanau wa hpe ndawng n yawt ai wa kadai raitimung, masha hpe sat kau ai wa rai nga ai: masha hpe sat kau ai wa kadai raitimung, n htum n wai asak shi hta n rawng nga ai, nanhte chye nga myit dai. 16 Shi gaw anhte a matu mara shi a asak kau da ai lam hpe yu yang, tsawra ngu ai lam hpe anhte chye nga ga ai: anhte mung, hpunau ni a matu mara, anhte a asak kau da na, sut nga ai. 17 Kadai raitimung, ga ntsa a sutgan lu nga ai hte, shi a kahpu kanau matsan mayan rai nga ai hpe, mu ninglen, shi a matsan dum ai myit hpe pat kau wu yang gaw, Karai Kasang a tsawra ai myit gaw, dai zawn re ai wa hte e kaning rai nga lu na rai ta? 18 Shu sha ni e, ga hte shinglet hte sha n rai, amu bungli hte, tengman ai ga hte, anhte tsawra nga ga. 19 Shingrai yang, anhte gaw tengman ai hta nga nga ai hpe, anhte chye lu ga ai rai nna, Karai Kasang a man e, anhte a myit hpe jahkam da lu ga ai: 20 kaning rai nme law, anhte a myit anhte hpe yubak shagun a yang gaw, Karai Kasang gaw anhte a myit hta grau kaba nga ai rai nna, yawng mayawng hte chye nga ai. 21 Tsawra ai ni e, anhte a myit anhte hpe yubak n shagun yang gaw, Karai Kasang a man e, anhte n den ja ai myit rawng nga ga ai rai nna, anhte a hpyi mahpyi shi kaw nna, anhte lu la na ga ai: 22 kaning rai nme law, shi a hkangda ai ga hpe anhte hkan shatup ga ai rai nna, shi a man e sharawng awng ai amu hpe galaw ga ai. 23 Shi a anhte hpe hkangda mi ai hte maren, shi a Kasha Yesu Hkristu a amying nsang hta kamsham nna, shada da tsawra myit ga, dai gaw shi a hkangda ai ga rai nga ai. 24 Shi a hkangda ai ga hpe hkan shatup ai wa gaw, shi hta e anga nga ai rai nna, shi mung dai wa hta e anga nga ai: shi anhte hpe jaw da ai Wenyi a majaw, anhte hta e shi anga nga ai gaw, anhte chye nga ga ai.

4

1 Tsawra ai ni e, wenyi shagu hpe hkum kam nga myit; dai wenyi ni Karai Kasang kaw na rai nga ma ai kun, chyam yu nga mu; kaning rai nme law, masu ai myihtoi law law wa, mungkan ga de sa wa masai. 2 Karai Kasang a Wenyi hpe chye matsing na lam da ndai rai nga ai: Yesu Hkristu gaw masha a hkumshan dagraw nna du sa ai, nga nna yin la nga ai wenyi shagu gaw, Karai Kasang kaw na rai nga ai: 3 Yesu hpe n yin la ai wenyi shagu chyawm gaw, Karai Kasang kaw na rai nga ai, n rai: dai wenyi gaw, nanhte na yu manit dai hte maren, du magang ra ai, rai sa, ya e pyi, mungkan ga de sa nga ai, antihkristu a wenyi rai nga ai. 4 Shu sha ni e, nanhte gaw Karai Kasang kaw na rai nga myit dai rai nna, shanhte hpe dang kau manu ai: kaning rai nme law, nanhte hta e rawng nga ai wa gaw, mungkan ga e nga nga ai wa hta grau nna kaba nga ai. 5 Shanhte mahtang dai mungkan ga kaw nna rai nga ma ai: dai re ai majaw, shanhte gaw mungkan ga a aga hpe ga ma ai rai nna, mungkan ga gaw shanhte hpe madat mara nga ai: 6 Anhte mahtang Karai Kasang kaw nna rai nga ga ai: Karai Kasang hpe chye chyang ai wa gaw, anhte a ga hpe madat mara nga ai; Karai Kasang kaw na n rai nga ai wa chyawm gaw, anhte a ga hpe madat mara nga ai n rai. Dai lam hpe yu yang, tengman ai lam a wenyi hte, lam shadam ai wenyi hpe, anhte chye ginhka lu ga ai. 7 Tsawra ai ni e, anhte shada da tsawra nga ga: tsawra ai myit gaw, Karai Kasang kaw na rai nga ai rai nna, tsawra ai myit rawng ai wa kadai raitimung, Karai Kasang kaw na shangai wa sai hte, Karai Kasang hpe chye chyang nga ai. 8 Tsawra ai myit n rawng ai wa gaw, Karai Kasang hpe chye chyang wu ai n rai: kaning rai nme law, Karai Kasang gaw tsawra ai myit rai nga ai. 9 Karai Kasang gaw shi a Kasha shingtai hpe mungkan ga de shangun dat wu ai rai nna, anhte gaw shi a marang e ahkrung nga ma li ga, nga ai rai nna, dai gaw anhte hta e, Karai Kasang a tsawra ai myit danpru ai lam rai nga ai. 10 Anhte gaw, Karai Kasang hpe tsawra nga ga ai n rai, shi hkum nan anhte hpe tsawra nga ai hte, anhte a yubak a matu mara gawng malai hkungga tai u ga, shi a Kasha hpe shangun dat ai lam gaw, tsawra ai lam madung rai nga ai. 11 Tsawra ai ni e, Karai Kasang gaw anhte hpe ndai hte wa tsawra mi ai teng yang gaw, anhte mung shada da mai tsawra nga ga ai. 12 Karai Kasang hpe gadai muk, galoi e mung, n mada mu lu ai: anhte shada da tsawra nga ga yang gaw, Karai Kasang gaw anhte hta e rawng nga ai rai nna, shi a tsawra ai myit gaw, anhte hta e dik wa lu ga ai. 13 Shi a Wenyi a chyeju shi anhte hpe jaw da mi ai majaw, shi hta e anhte anga nga ai hte shi mung anhte hta e anga nga ai hpe, anhte chye nga ga ai. 14 Mungkan ga a Hkyehkrang la ai madu tai u ga, Kawa gaw dai Kasha hpe shangun dat wu ai gaw, anhte mada mu ai hte sakse hkam ga ai. 15 Yesu Hkristu gaw Karai Kasang a Kasha rai nga ai, nga nna yin la ai wa kadai hta e raitimung, Karai Kasang anga nga ai rai nna, shi mung Karai Kasang hta e anga nga ai. 16 Karai Kasang gaw anhte e rawng da ai tsawra ai myit hpe, anhte chye nga ga ai hte kamsham nga ga ai. Karai Kasang gaw tsawra ai myit rai nga ai; tsawra ai lam hta e anga nga ai wa gaw, Karai Kasang hta e anga nga ai rai nna, Karai Kasang mung shi hta e anga nga ai. 17 Dai dawdan ai nhtoi hta e, anhte nden ja ai myit rawng lu hkra, dai tsawra ai lam gaw, anhte hta e dik wa sai: kaning rai nme law, shi rai nga ai hte maren, anhte mung ndai mungkan ga e a rai nga ga ai. 18 Tsawra ai myit hta e hkrit kang ai myit n rawng lu ai; hkrit kang ai myit ari hkrum nga ai majaw, hkum chyip re ai tsawra ai myit gaw, hkrit kang ai myit hpe shaden kau wu ai: hkrit kang nga ai wa chyawm gaw, tsawra ai myit garai n hkum lu ai. 19 Shi gaw shawng nnan e anhte hpe tsawra mi ai majaw, anhte mung, tsawra nga ga ai. 20 Marai langai ngai, Ngai gaw Karai Kasang hpe tsawra nga nngai, nga nhtawm me, shi a kahpu kanau wa hpe ndawng n yawt nga yang gaw, dai wa gaw masu ai wa rai nga ai. Kaning rai nme law, tinang mu lu ai kahpu kanau wa hpe n tsawra a yang gaw, tinang n mu lu ai Karai Kasang hpe tsawra lu na n rai. 21 Karai Kasang hpe tsawra nga ai wa gaw, shi a kahpu kanau wa hpe mung tsawra lu na, nga ai dai gaw shi kaw nna anhte lu la ai hkangda ai ga rai nga ai.

5

1 Yesu gaw Hkristu nan rai nga ai, nga nna kamsham ai wa kadai raitimung, Karai Kasang kaw na shaprat ai wa tai nga ai rai nna, dai shaprat ai wa hpe tsawra ai wa kadai raitimung, shi kaw na shaprat hkrum ai wa hpe mung tsawra wu ai. 2 Karai Kasang hpe tsawra nga ai hte, shi a hkangda ai ga hpe hkan galaw ga yang gaw, Karai Kasang a kashu kasha ni hpe mung anhte tsawra nga ga ai hpe, anhte chye nga ga ai. 3 Kaning rai nme law, Karai Kasang a hkangda ai ga hpe hkan galaw ai lam gaw, shi hpe tsawra ngu ai lam rai nga ai; shi a hkangda ai ga chyawm gaw, yak la nga ai n rai. 4 Karai kasang kaw nna shaprat ai wa kadai raitimung, dai mungkan ga hpe dang kau nu ai: padang lam chyawm gaw, anhte a makam masham rai nga mali ai. 5 Yesu gaw Karai Kasang a Kasha rai nga ai, nga nna kamsham ai wa sha n rai yang gaw, mungkan ga hpe dang kau ai wa, kadai rai nga a ta? 6 Dai wa gaw hka hte mung, asai hte mung sa du nna, Yesu Hkristu ngu ai nan rai nga ai: hka hta sha n rai, hka hta e raitimung, asai hta e raitimung, shi sa du nga ai. 7 Dai Wenyi gaw tengman ai npawt rai nga ai majaw, dai Wenyi nan sakse hkam nga ai. 8 Kaning rai nme law, masum hte ngu ai gaw, Wenyi mung, ahka mung, asai mung sakse hkam ya ma ai rai nna, dai masum hte gaw langai sha rai nga ma ai. 9 Masha a sakse anhte hkam ga yang gaw, Karai Kasang a sakse dai hta grau nna kaba nga ai: kaning rai nme law, Karai Kasang shi a Kasha hpe sakse hkam ya ai gaw, nga nna Karai Kasang a sakse lam rai nga ai. 10 Karai Kasang a Kasha hpe kamsham ai wa hta e, ndai sakse ga a rawng nga ai: Karai Kasang hpe n kam n sham ai wa chyawm gaw, shi hpe masu ai wa shadu wu ai; kaning rai nme law, Karai Kasang gaw shi a Kasha a lam sakse hkam ya ai sakse ga hpe, shi n kam wu ai. 11 Dai sakse ga chyawm gaw, Karai Kasang anhte hpe n htum n wai asak jaw mani ai hte, ndai asak mung shi a Kasha hta e rawng nga ai, rai nga ai. 12 Dai Kasha hpe lu ai wa gaw, asak hpe mung a lu nga ai: Karai Kasang a Kasha hpe n lu ai wa chyawm gaw, dai asak hpe mung n lu wu ai. 13 Karai Kasang a amying nsang hpe kamsham ai ni, nanhte gaw, n htum n wai asak lu la manit dai, nanhte chye lu myit ga, ndai lam hte ngai nanhte hpe ka dat masade ai. 14 Karai Kasang a myit ai hku hte maren, anhte lama ma hpyi ga yang gaw, shi anhte hpe madat mara na ra ai, nga nna, dai gaw shi a man e anhte a myit sharawng ai lam rai nga ai. 15 Anhte a hpyi mahpyi hpe shi madat mara nga ai, anhte chye ga yang gaw, shi kaw anhte hpyi nga ai lam hpe anhte lu la gaw ai, anhte chye nga ga ai. 16 Kahpu kanau langai ngai nsi ging ai yubak galaw nga ai hpe, marai langai ngai mu hkrup a yang gaw, shi akyu hpyi mai ai rai nna, n si ging ai yubak galaw ai ni hta lawm ai rai yang, Karai Kasang gaw dai wa hpe asak jaw na ra ai. Si ging ai yubak mung rai nga ai: de a matu mara hpyi nem na ngai n tsun nngai. 17 N ding n hpring ai amu nlang hte gaw, yubak rai nga ai: raitimung, n si ging ai yubak mung rai nga ai. 18 Karai Kasang kaw na shaprat ai wa kadai raitimung, yubak n galaw ga ai, anhte chye ga ai; Karai Kasang kaw na shaprat ai wa gaw, shi hkum hpe hkang lu ai hte, dai n hkru ai wa gaw, shi hpe n kahtep lu ai. 19 Anhte gaw Karai Kasang kaw na rai nga ga ai, rai nna, mungkan ting gaw dai n hkru ai wa hta e lup mat wa ai hpe, anhte chye nga ga ai. 20 Dai hta kaga, Karai Kasang a Kasha du wa sai rai nna, dai tengman ai wa hpe chye chyang lu na myit, shi anhte hpe jaw da mi ai gaw, anhte chye nga ga ai: dai tengman ai wa hta e, ngu ai, shi a Kasha Yesu Hkristu hta e, anhte anga nga ga ai. Dai wa gaw, tengman ai Karai Kasang hte, n htum n wai asak mung, rai nga ai. 21 Ngai shu ngai sha ni e, gawngngu sumla ni hpe koi gam nga mu law.