SHAWLUMON A MAHKAWN GA

1

1 Mahkawn mangoi ga mahkra hta, grau htum ai Shawlumon a mahkawn mangoi ga. 2 Shi gaw, shi pup ai hte ngai hpe pup ya u ga; Na a sumtsaw sumra gaw, tsabyi jahku hta grau kaja nga ai. 3 Na namman gaw, manam pyaw ai sau rai nga ai; Na amying shingteng gaw ru bun ai sau rai nga ai: Dai rai nna hkawnsek ni nang hpe tsawra ma ai. 4 Ngai hpe dun la e; nang hpang de anhte hprawng na ga ai: Hkawhkam wa gaw, shi yup gawk de ngai hpe shashawn timung, Na a majaw anhte kabu gara nna pyaw wa na ga ai; Na a sumtsaw sumra hpe tsabyi jahku hta grau shakawn na ga ai: gaja wa teng teng shanhte nang hpe tsawra nga ma ai. 5 Yerusalem a shayi sha ni e, Ngai gaw, Kedera sum ni zawn, ahpraw chyang timung, Shawlumon a nba grang ni zawn, naw tsawm nga nngai. 6 Ngai gaw jan kahtet nna, ahpraw chyang nngai majaw, Ngai hpe hkum yu dingrawng mi: Nye nu a shadang sha ni gaw ngai hpe ndawng nna, Tsabyi sun ni hpe lajang shangun ma ai: Nye tsabyi sun chyawm gaw, ngai n lajang lu nngai. 7 Nye myit masin tsawra ai, nja wa e, Na sagu ni hpe nang kanang rem ai hpe mung, ani chyingtung e, kanang hpum shangun ai hpe mung, tsun dan e. Ngai hpa majaw, na manang ni a sagu hpung ni makau e, Myiman magap ai num zawn, tam pru na rai ta? 8 Numsha ni hta grau tsawm ai na e, nang n chye yang, Sagu hpung ni a lagaw hkang hkan sa nna, Sagu rem ai ni a sum ni makau e, na bainam kasha ni hpe rem nga u. 9 Nye a nja jan e, Hpara-u a leng gumra hte Ngai nang hpe shadawn yu de ga. 10 Na a shabyi ni lakan hte mawn nna, Na a du gaw lungseng gali nga ai. 11 Anhte gaw, aja lakan hte gumhpraw gawp ni Na a matu naw galaw ya na ga ai. 12 Hkawhkam wa gaw shi a sha ku makau e naw dung nga yang, Ngai lang ai nardu sau manam mawng nga li ai: 13 Ngai tsawra ai wa mahtang, nye sinda lapran e tsat ai Mura nhtan hte bung nga ai. 14 Bai, ngai tsawra ai wa gaw, Engedi tsabyi sun e tu ai, Pan tsun nhpawng hte bung nga ai. 15 Yu u, nye nja jan e, nang hpraw tsawm nga ndai; Gaja wa, tsawm htap nga ndai: Na a myi gaw hkrudu myi hte bung nga ai. 16 Yu u, ngai tsawra ai wa e, nang mahtang Tsawm htap nna, tsawra mai nga ndai; 17 An a yupku mung, tsit lali ai shara rai nga ai: An a nta ngau gum ni arit hpun, Lapa ni gaw, marau hpun, rai nga ai.

2

1 Ngai chyawm gaw, Sharun pa na mari pan, Kadit hkan e tu ai hkalaw pan sha, rai nga nngai. 2 Nye nja jan gaw, ju singwum e tu ai hkalaw pan zawn, shayi chyinghkawn ni a ka-ang e, dan nga ai. 3 Ngai tsawra ai wa mahtang, maling e tu ai lwi dwi hpun zawn, Brang sek ni a ka-ang e, dan nga ai. Ngai gaw shi a shingnip kata e ngwi pyaw let dung nga nna, De a asi gaw nye a n-gup hta dwi nga ai. 4 Shi gaw, poi galaw ai nta hta ngai hpe shashawn nna, Nye ntsa na dawnghkawn gaw, sumtsaw sumra rai nga ai. 5 Ngai gaw sumtsaw sumra hte machyi nngai majaw, Ngai hpe tsabyi si hte shadaw, lwi dwi si hte shapyaw. 6 Shi a pai lata nye a baw npu e tawn nna, Shi a hkra lata ngai hpe ginshum u ga. 7 Yerusalem a shayi chyinghkawn ni e, Tsawra ai myit, shi hkrai n pru yang, Dai hpe hkum jasu, hkum jahprang mu yaw, Ngu nna, nam na ashu ashan ni hte chyahkyi ni hpe dum let, Ngai nanhte hpe htet da nngai law. 8 Ngai tsawra wa a nsen law! Yu u, shi du ra ai: Bum ni hpe shi gumtawng lai nna, Kawng ni hpe shingtawt lai nga ai. 9 Ngai tsawra ai wa gaw, chyahkyi yan shat krang la hte bung nga ai; Yu u, shi gaw anhte a bunghku shinggan de tsap nga ai: Hkuwawt hku mada yu let, Hkinji hku azi yu nga ai. 10 Ngai tsawra ai wa shaga nna, ngai hpe tsun ai gaw: Nye a nja jan e, nye tsawm htap ai num e, Rawt nna sa wa su. 11 Yu u, nshung ta lai sai, Marang mung hpawng nna lamu san sai. 12 Pa hkan e nampan pu sai; U ni kashai ai aten mung, du ra ai: An a ga hta hkrudu tut du ai nsen mung, na lu sai. 13 Lakum hpun gaw tsit ai si hpe shamyin nu ai; Tsabyi ru ni mung pu pu nna, Ngwi pyaw bat shamawng ma ai. Nye nja jan e, nye tsawm htap ai num e, Rawt nna sa wa su. 14 Bum na lungbra ni hte, nhkap hkan e shanu nga ai, Nye a hkrudu e: Na a myiman ngai mu lu n ga, Na a nsen ngai na lu n ga; Na a myiman mung, hpraw tsawm nga ai. 15 Tsabyi ru ni hpe jahten ai nam gwi ni hte, Nam gwi hkalung ni hpe, an a matu rim la mu: An a tsabyi ru ni gaw apu pu masai, nga ai. 16 Ngai tsawra ai wa gaw, nye a rai nga ai, Ngai mung shi a rai nga nngai. Shi gaw hkalaw pan prang e sagu ni hpe shayaw nga ai. 17 Ngai tsawra ai wa e, shani nhtoi garai n katsi ai hte, Shingnip shingna garai n hkoi mat yang, Kayin nna, Behtera bum ntsa e nga ai, Chyahkyi hte shat krang la zawn, tai nga u.

3

1 Shana aten e, nye yupra ntsa e, Nye myit masin tsawra ai wa hpe, ngai tam nngai: Ngai tam timung n mu nngai. 2 Shaloi ngai gaw, Ngai rawt nna mare hkan e kahkrang hkawm na n-ngai; Nye myit masin tsawra ai wa hpe, Nmaw lam hkan e mung, mare htingwang hkan a mung, tam na nngai, Nga nna tsun let tam timung, n mu nga nngai. 3 Mare sin ai ni ngai hpe mu hkrup nna, ngai gaw, Ataw, nye myit masin tsawra ai wa hpe, n mu ya myit ni? Ngu nna san nngai. 4 Shanhte hte loi mi lai yang, Nye myit masin tsawra ai wa hpe ngai mu hkrup nngai: Ngai shi hpe jum shadang nna, nye nu a nta hte, Ngai hpe shangai chyinghkai ai gawk de, Garai n shashawn yang, n dat hkraw nngai. 5 Yerusalem a shayi chyinghkawn ni e, Tsawra ai myit, shi hkrai n pru yang, Dai hpe hkum jasu, hkum jahprang mu yaw, Ngu nna, nam na ashu ashan ni hte chyahkyi ni hpe dum let, Ngai nanhte hpe htet da nngai law. 6 Mura, lawban hte, hpaga ga ai ni dut ya ai, Manam pyaw ai baw amyu myu chya shamut nna, Wanhkut zawn mawng let, Zaibru jang de na lung wa ai wa gaw, kadai wa rai ta? 7 Yu mu, dai gaw Shawlumon a krau rai nga ai; Israela share ninghkrin ni hta na, Share kru shi, de a grupyin e, sin nga ma ai. 8 Shanhte yawng nhtu lang nna, hpyen amu chye galaw ma ai. Shana na hkrithpa makran ai majaw, Langai hte langai tinang a nhtu hpye ma ai. 9 Hkawhkam Shawlumon gaw Lebanon a hpun hte Shi a matu reng ai hpaichyau shachyaw wu ai. 10 De a shadaw ni gumhpraw, nep ai gaw aja, Dung ai shara hpe hkyeng mang ai nba hte shangut wu ai. De a kata de gaw, Yerusalem shayi sha ni, Tsawra ai myit hte ka shamawn da mu ai. 11 Ziun shayi chyinghkawn ni e, pru marit: Hkungran nna, myit masin kabu gara ai nhtoi hta, Kanu shagup ya ai, janmau gup nga ai, Hkawhkam Shawlumon hpe mada yu mu law.

4

1 Yu u, nye a nja jan e, nang hpraw tsawm ndai; Gaja wa, tsawm htap nga ndai. Na a myi gaw myiman magap shinggan e, Hkrudu myi hte bung nga ai: Na a kara gaw, Gilead bum lanem e, Hpum nga ai bainam hpung hte bung nga ai. 2 Na a wa ni mung, mun rep kau nna Kashin ai kaw na lung wa ai, sagu hpraw hpung hte bung nga ai. Langai hte langai manang lu nna, Langai mi muk yet mat ai, n rai. 3 Na a nten ni, hkyeng tsawm ai sumri hte bung nna, Na a n-gup tsawm htum nga ai: Na a shabyi ni, myiman magap shinggan e, Hkainu si shari hte bung nga ai. 4 Na a du gaw, Dawi a langchyi hte bung nga ai: Dai hta e, share ninghkrin ni a ri nhtu hte, N-gang kaji kaba noi da nga ai. 5 Na a madoi chyuhpang yan gaw, Hka law pan prang e chyai nga ai, Shan nga hkalung marun hte bung nga ai. 6 Shani nhtoi garai n katsi ai hte Shingnip shingna garai n hkoi mat yang, Ngai gaw, nye a mura bum hte lawban kawng de lung wa na nngai. 7 Nye a nja nan e, nang hkum ting tsawm htap nga ndai; Hpa hten za ai hkang mung, nang hta n nga ai. 8 Nye num ningnan e, Lebanon bum kaw nna, Ngai hte rau, Lebanon bum ga na, pru wa rit. Amana bum pungding, Senira hte Hermon pungding, Hkanghkyi ni shanu nga ai ginlawng hku ni hte, Rawng gawk ni shingbyi nga ai bum ntsa na, hkawm pru u. 9 Ngai jan, nye num ningnan e, Nang gaw nye myit masin hpe kashun la nu ai: Na a myi ze du yin rai nna, nang gali ai hkachyi hte Nang nye a myit masin hpe kashun la nu ai. 10 Ngai jan, nye num ningnan e, Na a tsawra ai gaw, gade pyaw nga a hka! Na a tsawra ai gaw, tsabyi hta grau kaja nga ai: Na a manam pyaw ai sau gaw, lawban amyu mahkra hta, grau kaja nga ai law. 11 Nye num ningnan e, na nten gaw git baw zawn yun nga ai; Na shinglet npu e lagat jahku hte nga chyu hpring nga ai: Na a hpun palawng a abat gaw, Lebanon bum na nngawt hte bung nga ai. 12 Ngai jan, nye a num ningnan gaw, Shakum kum ai sun, pat da ai hka hpawk hte, Dazik kap da ai hka htung rai nga ai. 13 Na bawng ni gaw, dwi ai asi si ai amyu myu hte Hkainu si sun rai nga ai: Nardu hte kayau ai hinna hpun, 14 Nardu hpun, chyamka hpun, Gumshu, maza hpun hte, lawban hpun amyu myu, Mura, achyaw hte grau manam pyaw ai baw yawng, lawm nga ai. 15 Sun ni hpe ntsin jaw na matu hka hpawk, Hkrung ai ntsin rawng ai hka htung, Lebanon bum na lwi ai hka shi, nang rai nga ndai. 16 Dingdung nbung e, rawt u; dingda nbung e, wa rit; Nye sun a manam pyaw ai baw mawng wam nga mu ga, De a ntsa e bung sun nga mu. Ngai tsawra ai wa gaw, shi a sun hta shang nna, De a dwi sau ai namsi sha nga u ga.

5

1 Ngai jan, nye num ningnan e, nye sun de ngai shang ni ai: Nye mura hte manam pyaw ai baw ngai di la ni ai; Nye gitbaw hte lagat jahku hpe, ngai sha lu ni ai; Nye nga chyu hte rau lagat jahku hpe ngai lu lu ni ai: Makyin jinghku ni e, sha mu; Tsawra ai ni e, lu mu, hkru hkra lu mu. 2 Ngai yup pyaw nga timung, nye myit dum nga ai: Ngai tsawra ai wa gaw, Ngai jan, nye nja jan, Nye hkrudu, ra n rawng ai nye a num e, hpaw ya e law: Nye baw gaw mari hte, nye kara gaw shana na saiwan hte madi nga ai, nga nna akawk let tsun nga ai. 3 Ngai gaw hpun palawng raw ni ai, kaning rai bai bu hpun na rai ta? Lagaw mung shin ni ai, kaning rai bai agang kau na rai ta? 4 Nye tsawra ai wa gaw, chyinghka lakran hku shi a lata manaw bang da nga ai rai nna, Nye a myit masin gaw shi a lam kadau nga ai majaw, 5 Ngai tsawra ai wa a matu hpaw ya na, ngai rawt nngai; Nye a lata na mura sau, nye layung ni hta na, mura sau jet, Chyinghka htinggrang ni a ntsa e, hkrat kapya nga ai. 6 Nye tsawra ai wa matu, ngai hpaw nga yang, Ngai tsawra ai wa gaw kayin nna hkawm mat wa sai: Shi a ga dum let, ngai myit kahpra nga nngai: Ngai shi hpe tam timung, n mu, Shaga timung, n htan pru nga ai. 7 Mare sin hkawm ai ni gaw ngai hpe mu hkrup nna, Ngai hpe kayat jahpye mi ai: Bunghku sin ai ni gaw, nye a myiman magap kashun la ya ma ai. 8 Yerusalem a shayi chyinghkawn ni e, Ngai tsawra ai wa hpe nanhte mu hkrup yang, Ngai sumtsaw sumra hte machyi nga ai lam, shi hpe tsun shana ya mi, ngu nna ngai nanhte hpe htet da nngai law. 9 Numsha ni hta grau tsawm ai na e, na a tsawra ai wa gaw, Kaga tsawra ai wa hta, kaning rai grau nga a ta? Nang anhte hpe ning rai htet da lu hkra re ai, Na a tsawra ai wa gaw, kaga tsawra ai wa hta, kaning rai grau nga a ta? 10 Ngai tsawra ai wa gaw, hpraw ai hkyeng ai ningchya pru nna, Masha mun mi hta, dawnghkawn zawn rai nga ai. 11 Shi a baw gaw ja jet hte bung nga ai. Shi a kara gaw htat nna, uhka mun zawn chyang nga ai. 12 Shi a myi gaw, nga chyu hte kashin nna tsawm tsawm hkrep tawn ai hte, Hka shi ni a makau e dung nga ai hkrudu hte bung nga ai. 13 Shi a shabyi gaw manam pyaw ai baw tu ai nampan lawk hte, shatmai lap kaja shatut ai ten na hte bung nga ai. Shi a nten gaw mura jet kapya ai hka law pan hte bung nga ai. 14 Shi a lata gaw, mek-yoi hte hkrep ai lachyawp hte bung nga ai; Shi a hkum hkrang gaw nila hte sup ai magwi kawng hpraw hte bung nga ai. 15 Shi a lagaw, ja jet machyaw hta shadun ai, lung hpraw shadaw hte bung nga ai; Shi a arawng, Lebanon bum hte arit hpun zawn danhkung nga ai. 16 Shi a n-gup hta na ga dwi ga sau pru nga ai: Rai sa, shi gaw hkum ting tsawra mai nga ai. Yerusalem na shayi chyinghkawn ni e, Dai wa gaw, ngai tsawra ai wa, nye a kanawn wa, rai nga ai.

6

1 Numsha ni hta grau tsawm ai na e, Na a tsawra ai wa gaw, gade sa wa sata? Anhte nang hte rau shi hpe hkan tam lu hkra, Na a tsawra ai wa gaw, gara de ang wa sata? 2 Ngai tsawra ai wa gaw, shi a sun hta namsi sha nna, hka law pan di la na nga, Shi a sun hte, manam pyaw ai nampan lawk de, yu wa sai. 3 Ngai tsawra ai wa gaw, nye a rai nga ai, ngai mung shi a rai nga nngai; Shi gaw hka law pan prang e shi a sagu ni hpe shayaw nga ai. 4 Nye nja jan e, nang gaw Tirza mare zawn, tsawm nga ndai; Yerusalem mare zawn, tsawm htap nga ndai; Dawnghkawn lang ai luksuk zawn, hkrit mai nga ndai. 5 Na a myi ngai hpe hkum azi yu et; Dai ni ngai hpe myit kahpra shangun masai. Na a kara gaw, Gilead bum lanem e, Hpum nga ai bainam hpung hte bung nga ai. 6 Na a wa ni mung, kashin ai kaw na lung wa ai, Sagu hpraw hpung hte bung nga ai: Langai hte langai manang lu nna, Langai mi muk yet mat ai, n rai. 7 Na a shabyi ni, myiman magap shinggan e, Hkainu si shari hte bung nga ai. 8 Hkawhkam jan ni kru shi, lashi num ni matsat shi, Mahkawn ni n dang hti hkra, law nga ma timung, 9 Nye a hkrudu, ra n rawng ai, nye a jan chyu sha, rai nga ai. Shi gaw kanu a kasha shingtai rai nga ai; Shi hpe shangai ai kanu a tsawra htum ai ma, shi rai nga ai. Amyu shayi sha ni shi hpe mu nna shaman ya mu ai; Hkawhkam jan ni hte lashi num ni pyi shi hpe shakawn ma ai. 10 Jahpawt manap ahtoi zawn danhkung ai hte, Shata zawn hpraw tsawm, ajan zawn kabrim nna, Dawnghkawn lang ai luksuk zawn hkrit mai ai jan gaw, kadai rai ta? 11 Kadit e tu ai namsi bawng ni hpe yu na matu mung, Tsabyi ru ni majawm n majawm, Hkainu si ni pu n pu, mada yu na matu mung, Ngai gaw namsi sun de yu wa nngai. 12 Nye a myit ra katu ai majaw, n dum shami e, Arawng sadang lu ai ni a leng ni ngai hpe shinggrup ma ai. 13 Shulami num e, wa rit, wa rit; Anhte nang hpe mu lu hkra, wa rit, wa rit. Mahkana-im ka manau ai mada yu ai zawn, Shulami num hpe, hpa mada yu shara nga a ta?

7

1 Du shayi sha e, kyepdin din nna na a lagaw gade tsawm a hka. Na a lagaw yan gaw, shatsawm chye ai janghkam wa galaw ai mawn sumli ai lungseng hte bung nga ai. 2 Na a hkum gaw, lum lum re ai gawm hte bung nna, Dai hta e kayau ai tsabyi jahku hte hpring nga ai: Na nshang gaw hka law pan hkrep ai, Hkaulan mam bum hte bung nga ai. 3 Na a madoi chyuhpang yan gaw, Shan nga hkalung marun hte bung nga ai. 4 Na a du gaw magwi kawng langchyi hte bung nga ai; Na a myi gaw Heshbon mare na Batrabim chyinghka makau e nga ai hka lawng hte bung nga ai. Na a ladi gaw Damasku mare de man yawng ai, Lebanon langchyi hte bung nga ai. 5 Na a baw gaw, Hkarmela bum hte, Na kara gaw, hkyeng mang ai ari hte, bung nga ai: Hkawhkam wa pyi de a kara hkri hta gyit hkang ai hkrum nga ai. 6 Nja jan e, ngwi ngawn nga na matu, Nang gade tsawm htap nna pyaw nga a hka! 7 Ndai, na a hkum shing-yan gaw ma-un hpun hte bung nna, Na a madoi chyuhpang gaw de a namsi sumbaw rai nga ai. 8 Ngai gaw, Ndai ma-un hpun hta ngai lung na nngai! De a lakung lakying ni hpe ngai jum na nngai. Na a madoi chyuhpang gaw tsabyi si sumbaw zawn, Nang sa ai nsa gaw magaw si sama zawn, rai nga u ga. 9 Na a n-gup gaw kaja htum ai tsabyi jahku zawn rai nga u ga: Dai tsabyi jahku gaw ngai tsawra ai wa a matu pyaw ai luhpa rai nga nna, Yup pyaw ai ni a n-gup de ndum shami lwi du nga ai. 10 Ngai hpe tsawra ai wa gaw nye a rai nga ai: Shi ngai hta hkrai a manoi nga ai. 11 Ngai tsawra ai wa e, sa rit, pa ga de hkawm sa ga, Kahtawng hkan e shana shalai ga: Jahpawt jau jau rawt nna, tsabyi sun de sa wa ga; 12 Tsabyi ru ni majawm n majawm mung, de a nampan ni pu n pu mung, Hkainu si ni pu an n an mung, mada yu ga: Dai yang e nye a tsawra myit nang hpe ap na de ai. 13 Ngai tsawra ai wa e, dudim hpun ni manam pyaw nga ai: Anhte a chyinghka makau e, dwi ai sau ai, namsi amyu myu nsa nnan, Na a matu ngai mahkawng da nngai.

8

1 Nye nu a chyu chyu ai ma, Ngai yung majing zawn, nang rai n ga le: Dai rai yang, ngai nang hpe shinggan e mu hkrup nna, Nang hpe pup yang, kadai mung ngai hpe jahpoi lu na n rai. 2 Ngai gaw nye nu a nta de nang hpe woi shashawn nna, shi nan nang hpe sharin achyin na ra ai: Ngai gaw, tsi kayau ai tsabyi jahku hte, Nye a hkainu si jahku, nang hpe lu shangun na de ai. 3 Shi a pai lata nye a baw npu e tawn nna, Shi a hkra lata ngai hpe ginshum na ra ai. 4 Yerusalem a shayi chyinghkawn ni e, Tsawra ai myit shi hkrai n pru yang, Dai hpe hkum jasu, hkum jahprang mu yaw, Ngai nanhte hpe htet da nngai law. 5 Shi a tsawra ai wa a lata hta shamyet let, Nam mali de na pru ai num gaw, kadai wa rai ta? Ngai nang hpe ndai magaw hpun npu e jasu ni ai: Dai yang e na nnu gaw, nang hpe shangai nna, Nang hpe shangai ai kanu shinggyim machyi hkrum sai. 6 Ngai hpe na a myit masin ntsa e dazik zawn, Na a lahpum ntsa na dazik zawn shakap e. Kaning rai nme law, sumtsaw sumra gaw si hkrung si htan hte maren ja nga ai; Nsu nnawn myit gaw Katsan ga hta grau yak nga ai; shi a n-gun gaw wan n-gun hte, Yehowa kaw na myihprap n-gun rai nga ai. 7 Hka law law sumtsaw sumra hpe n sat kau lu ai, Hka hpungla ni pyi, dai hpe n lim kau lu ai. Masha wa gaw shi a nta e rawng marawng hpe, sumtsaw sumra matu jaw kau mayu timung, N kaw n law di ai hkrai hkrum na ra ai. 8 Anhte kaw kajan kaji langai mi nga ai: shi gaw chyu hka garai n bawng ai. Dai kajan hpe hpyi ai shani hta, Anhte shi a matu, kaning di na rai ta? 9 Shi bunghku tai yang, shi a ntsa e gumhpraw langchyi gaw da na ra ai; Shi chyinghka tai yang, arit hpunpyen hte kum na ra ai. 10 Ngai gaw bunghku rai nga nngai; nye a madoi chyuhpang langchyi hte bung nga ai; Dai rai nna ngai shi a man e myiman pa ni ai. 11 Shawlumon gaw Bala-hamon hkan e tsabyi sun langai mi nga ai; Shi gaw dai hpe sun sin ai ni a lata de ap ya mu ai: De a namsi sha lu ai majaw, langai hte langai gumhpraw hkying hkying jaw mu ai. 12 Nye a tsabyi sun chyawm gaw, nye a man e rai nga ai: Shawlumon e, nang lap hkying mi la nna, Nye sun sin ai ni mahtang lap ni tsa la mu ga. 13 Sun ni hta shanu nga ai num e, Kanawn manang ni na a nsen hpe madat la ma ai; Ngai mung na lu u ga. 14 Ngai tsawra ai wa e, alawan sa rit: Lawban tu ai bum ni a ntsa e, Chyahkyi hte, shing n rai, shan nga hkalung zawn, tai nga u law.