YOELA

1

1 Da ndai gaw Pehtuela a kasha Yoela kaw du ai, Yehowa a mungga rai nga ai. 2 Dingla ni e, ndai ga madat mara mu; mungdan hta shanu ai ni nlang hte gaw, na la mu. Ndai zawn re amu nanhte a aprat e, shing n rai, nji nwa ni a aprat e, byin yu a ni? 3 Dai lam nanhte a nshu nsha ni hpe hkai dan mu; shanhte gaw tinang a kashu kasha ni hpe, hkai dan mu ga; bai shanhte gaw shu mashi shu masha prat na ni hpe hkai dan mu ga. 4 Shingtai ngam da ai gaw, dinggam-yaw sha kau sai; dinggam-yaw ngam da ai gaw, hkakrit sha kau sai; hkakrit ngam da ai gaw, shingchyut sha kau sai. 5 Ru kru ni e, yup hprang nna, hkrapngu hkrapngoi mu; tsabyi lu lai ai ni e, nanhte lu na matu, dwi ai tsabyi jahku htum mai sai majaw, sharung shayawt nga mu. 6 Kaning rai nme law, hti n dang law ai, n-gun ja ai amyu, nye a mungdan ntsa de lung wa sai: de a awa gaw hkanghkyi a awa zawn, de a kawng gaw hkanghkyi yi a kawng zawn, rai nga ai. 7 Shi gaw nye a tsabyi ru hpe shaza kau nna, nye a lakum hpun hpe agrawp kau nu ai: shi dai hpe atsai awai hpyi gaw kau nna, kabai kau nu ai; de a lakung lakying ni hpraw nga ai. 8 Hkawn ram prat e si mat ai madu wa matu, lachyit nba bu hpun nna sharung shayawt ai hkawnsek zawn, sharung shayawt nga u. 9 Yehowa a nta kata e, lusha kumhpa hte dumhpung hkungga, htum mat sai: Yehowa a amu gunhpai ai hkinjawng ni gaw, yawnhkyen nga ma ai. 10 Yi hkauna ni hkam nga ai; mungdan gaw yawn nga ai: kaning rai nme law, nai mam san mat sai, tsabyi jahku ningnan ma mat sai, asau hkyet mat sai. 11 Yi hkauna galaw ai ni e, mak mat mu; tsabyi sun lajang ai ni e, hkrap shabam mu: hkaulan mam, muk-yaw mam hte pa ga na hkai nmai hten mat sai. 12 Tsabyi ru gaw nyui mat sai, lakum hpun gaw hkraw mat sai; hkainu si hpun, ma-un hpun, magaw si hpun hte pa ga na hpun mahkra nyip nyui mat sai: gaja wa, shinggyim masha ni hta kabu gara ai lam wai mat sai. 13 Hkinjawng ni e, lachyit nba bu hpun nna, hkrap shabam mu; tawn hkungri a amu gunhpai ai ni e, sharung shayawt mu: nye a Karai Kasang a man e dawjau ai ni e, sa marit; lachyit nba bu hpun let, shana tup taw nga mu: kaning rai nme law, lusha hkungga hte dumhpung hkungga hpe, nanhte a Karai Kasang a nta e, n nawng ya nga myit hka. 14 Lusha gam ai aten san da mu; shawa hpawng zuphpawng mu; dingla ni hte mung masha ni mahkra hpe, nanhte a Karai Kasang Yehowa a nta hta jahpawng nna, Yehowa hpe hpyi jahtau mu. 15 Ala, dai nhtoi du ra ai; Yehowa a nhtoi ni magang wa nna, dai gaw hten byak ai shani zawn, Chyahtum Chyalai N-gun rawng ai wa kaw na, du na ra ai. 16 Anhte a man e lusha shahpa mung anhte a Karai Kasang a nta na kabu gara ai hte sharawng awng hpa mung, htum mat sai, n rai ni? 17 Nli ni gaw ga kata e krau mat sai; nai mam ni kan mat ai majaw, mam dum ni man mat nna, ulawng ni daw mat ma ai. 18 Yamnga ni grai nbaw nga ma ai; dumsu hpung ni udat shara n nga ai majaw, myit htum ma ai; gaja wa, sagu hpung ni htum mat ma ai. 19 Yehowa e, ngai nang hpe shaga nngai; gaja wa, awan gaw nam mali na udat shara ni hkru kau nu ai; wan shinglet gaw, pa ga na hpun ni mahkra hpe hkru kau nu ai. 20 Pa ga na yamnga ni pyi, ba galawp let nang hpe marit nga ma ai; kaning rai nme law, hka shi hka gai ni hkyet mat nna, nam mali na udat shara ni, hkru mat sai.

2

1 Ziun mare hta e, pahtau dum mu; nye a chyoi pra ai bum ntsa e garu jahtau mu; mung masha ni yawng hkrit gari nga mu ga; kaning rai nme law, Yehowa a nhtoi du ra ai, dai gaw ni magang ra ai: 2 dai nhtoi gaw nsin sin ai hte sin mak nna, sumwi mung ai hte chyang htat ai nhtoi, rai nga ai; bum ni a ntsa e jahpawt manap nhtoi pri rai nga ai zawn, law la ai hte n-gun atsam rawng ai amyu du ra ai: dai zawn re ai gaw, shawng de galoi n byin yu ai; shanhte a hpang e mung, prat shaning law law du hkra, byin yu na n rai. 3 Shanhte a shawng e wan hkru nga ai, shanhte a hpang e wan shinglet grung nga ai: mungdan gaw, shanhte a man e Eden sun zawn rai nga nna, shanhte lai ai hpang, katsi katsang re ai zaibru jang, tai nga ai: gaja wa, shanhte a lata na lawt lu ai, hpa mung n nga ai. 4 Shanhte a hpraw nsam gaw gumra hte bung nna, shanhte gaw gumra jawn ai ni zawn, gat nga ma ai. 5 Dai ni gaw, bum pungding ntsa e, ngoi ai hpyen leng zawn, yi hku hkru ai wan shinglet zawn, hpyen htim na matu hkyen tawn ai n-gun ja ai amyu zawn, wu nna, gumtawng shingtawt nga ma ai. 6 Shanhte a man e masha amyu ni myit htum mat nna, myiman yawng chyang mat nga ai. 7 Shanhte gaw share ninghkrin zawn gat nna, hpyen masha zawn, mare bunghku hpe lung ma ai; langai hte langai n shai ai, tinang lam ang ang hkan sa ma ai. 8 Kadai mung manang wa hpe n hkra ai; tinang lam tinang hkan hkawm ma ai: ri nhtu hkra timung, hkala nba n hkrum ma ai. 9 Dai ni gaw mare ntsa e shingtawt hkawm ma ai; mare bunghku ntsa e gat hkawm ma ai; nta ni hta lung shang ma ai; lagu lagut zawn, hkuwawt hku shang bang wa ma ai. 10 Dai ni a man e lamu ga ashun awam nga ai; sumsing lamu ni gari nga ai; ajan hte shata sin mat nna, shagan ni a nhtoi mat ma ai: 11 Yehowa gaw shi a luksuk ni a man e, shi a nsen sharawt nga ai; shi a hpyendap gaw, nachying gaba nga ai; shi a mungga hpajang ai wa gaw, n-gun ja nga ai: kaning rai nme law, Yehowa a nhtoi gaw, galu kaba ai hte grai hkrit mai ai nhtoi rai nga ai; kadai wa hkam lu na rai ta? 12 Ya raitimung, Yehowa gaw, Lusha gam let, hkrapngu hkrapngoi nna, sharung shayawt let, nanhte a myit masin mahkra hte ngai hpang de nhtang wa marit: 13 nanhte a hpun palawng n rai, myit masin hpe gang je kau nna, nanhte a Karai Kasang Yehowa hpang de bai wa marit: shi gaw matsan dum ai hte chyeju jaw ai myit, galu kaba ai hte ngaw nwai ai myit, rawng nna, ari jaw na lam myit malai nga ai. 14 Nanhte a Karai Kasang Yehowa hpe, lusha kumhpa hte dumhpung hkungga, naw nawng ya lu hkra, shi myit malai lu nna, nanhte hpang de nhtang wa let, shaman ai chyeju nanhte hpe n gam jaw na, kadai wa chye lu a ta? nga nna tsun ai. 15 Ziun mare hta e, pahtau dum mu; lusha gam ai aten san da mu; shawa hpawng zuphpawng mu: 16 mung masha ni hpe jahpawng mu, shawa hpung hpe shachyoi shapra mu; dingla ni hpe jahpawng mu; ma kaji ni hte chyu chyu ai ni hpe hpawng shangun mu: la ningnan wa gaw shi a gawk kaw na, num ningnan gaw shi shim ai shara kaw na, pru mu ga. 17 Yehowa a amu gunhpai ai hkinjawng ni gaw, nta jan hte tawn hkungri lapran e hkrapngu hkrapngoi let, Yehowa e, na a amyu hpe matsan dum e law; maigan amyu ni anhte a ntsa e up nga nna, na a sali wunli masha ni aroi arip hkrum hkra, shanhte a lata hta anhte hpe hkum ap kau et: Shanhte a Karai Kasang kanang nga a hka? Nga nna masha amyu ni hta, hpa majaw tsun shajang na ma ta? nga nna tsun mu ga. 18 Shaloi Yehowa gaw shi a mungdan a lam lahpawt lama dum nna, shi a amyu masha ni hpe matsan dum nga ai. 19 Dai hta kaga Yehowa gaw shi a amyu masha ni hpe htan nna, Yu mu, ngai gaw nanhte hpang de nai mam, tsabyi jahku hte sau shangun dat nna, nanhte hkru kat na marin dai: maigan amyu ni hta, ngai nanhte hpe, htawmhpang de aroi arip jahkrum na, n rai: 20 dingdung maga na luksuk laba ni hpe, ngai nanhte kaw na tsan tsan de jahtaw kau nna, akrin akraw hte katsi katsang re ai mung de, shachyut kau na nngai: dai ni a man maga sinpraw nawng de, shingdu maga sinna nawng de dep nna, de a manam ai hte hpu hkying ai gaw mawng pru na ra ai: kaning rai nme law, Yehowa amu kaba galaw nu ai. 21 Mungdan e, hkum hkrit et; kabu gara ai hte sharawng awng nga u: kaning rai nme law, Yehowa gaw amu kaba galaw nu ai. 22 Pa ga na ashu ashan ni e, hkum tsang myit; kaning rai nme law, nam mali na udat shara ni tu prut nga ai; namsi hpun ni si si nga ai; lakum hpun hte tsabyi ru ni, ja kat nga ma ai. 23 Dai rai nna, Ziun a kashu kasha ni e, kabu gara nga mu; nanhte a Karai Kasang Yehowa hta, sharawng awng nga mu: kaning rai nme law, shi gaw marang nhpaw hpe, ram ai hte maren, nanhte hpe jaw manit dai; gaja wa shi gaw, shawng shata kaw nna, marang nhpaw hte marang shadoi nanhte a ntsa e jahtu nu ai. 24 Shingrai mam chyarang ni hkaulan mam hte hpring nna, htumbyen ni tsabyi jahku hte asau kabrat na ra ai. 25 Ngai nanhte hpang de shangun dat ai, nye a hpyen luksuk kaba ngu ai, dinggam-yaw, hkakrit, shingchyut hte shingtai sha kau ai shaning ni, ngai nanhte hpe bai hkin ya na nngai. 26 Shaloi nanhte gaw lusha law nna, hkru hkru kat kat sha let, nanhte hte mauhpa amu galaw ai, nanhte a Karai Kasang Yehowa a mying ningsang hpe shakawn kungdawn na marin dai; nye a amyu masha ni mung, htawmhpang de kaya kahpa galoi n hkrum na masai. 27 Dai hta n-ga, ngai gaw Israela amyu ka-ang e rai nga ai mung, ngai nanhte a Karai Kasang Yehowa rai nga nna, ngai hta shaje n nga ai mung, nanhte chye lu na marin dai: nye a amyu masha ni mung, htawmhpang de kaya kahpa galoi n hkrum na masai. 28 Dai hte a hpang e ngai gaw, ashan yawng a ntsa e nye a Wenyi hpe ru jaw nna, nanhte a shayi shadang sha ni myihtoi htoi na mara ai; nanhte a dingla ni yupmang mu na mara ai; nanhte a brang ram ni shingran mu na mara ai; 29 rai sa, dai nhtoi hte yawng, nye a nchyang la ni hte, nye a nchyang jan ni a ntsa e mung, nye a Wenyi hpe, ngai ru jaw na nngai. 30 Sumsing lamu hta e mung, ginding aga ntsa e mung, mauhpa amu ngu ai, asai, awan hte wanhkut shadaw hte hpe, ngai madun na nngai. 31 Galu kaba re ai hte, hkrit mai ai, Yehowa a nhtoi garai n du yang, ajan hpe nsin hte, shata hpe asai hte, galai kau na ra ai. 32 Dai shaloi e, Yehowa a mying ningsang hpe gang shaga ai wa kadai mung, mawai hkrang la ai kaw du na ra ai: kaning rai nme law, Yehowa tsun da sai hte maren, Ziun bum hte Yerusalem mare hta e, shanglawt ni nga nga na mara ai; naw ngam nga ai ni hta, Yehowa shaga la ai ni, lawm na mara ai.

3

1 Kaning rai nme law, yu u, Yuda mung hte, Yerusalem mare na, bawngdung hkrum ai ni hpe ngai nhtang wa shangun ai ladaw aten e, 2 maigan amyu ni yawng hpe ngai jahpawng nna, Yehosahpat kadit de yu wa shangun na nngai: shanhte gaw nye a sali wunli amyu Israela masha ni hpe, maigan amyu ni hta bra wa shangun ai majaw, dai yang e ngai shanhte hpe dawdan na nngai: shanhte gaw nye a mungdan hpe karan nna, 3 nye a amyu masha ni a matu hpaida da ma ai; lasha ma hpe shawa num hte, tsabyi jahku lu na matu, numsha ma hpe tsabyi jahku hte, galai ma ai. 4 Gaja wa, Turu, Sidon hte Hpilisti ginwang mungdaw ni e, nanhte ngai hte hpa seng a ta? nanhte ngai hpe matai dawp na rai myit ni? Ngai hpe matai dawp yang, nanhte a matai dawp ai lam, ngai nanhte a baw ntsa e alawan a kajawng sha nhtang dat na nngai. 5 Nanhte gaw nye a aja gumhpraw kashun la nna, nye a hpu ai arung arai hpe, nanhte a nawku nta ni hta hpai tawn da ai majaw mung, 6 Yuda hte Yerusalem a kashu kasha ni hpe, tinang a buga na tsan tsan de htawt kau na matu, Heleni masha ni hpang de dut kau ai majaw mung, 7 yu mu, nanhte dut kau ai shara kaw na ngai shanhte hpe sharawt nna, nanhte a matai dawp ai lam, nanhte a baw ntsa de nhtang dat na nngai. 8 Ngai nanhte a shayi shadang sha ni hpe, Yuda kashu kasha ni a lata hta dut kau nna, shanhte gaw tsan tsan e shanu nga ai Sheba amyu masha ni hpang de, shanhte hpe bai dut kau na mara ai: kaning rai nme law, dai lam Yehowa tsun da sai. 9 Maigan amyu ni hpe ndai lam tsun dan mu; hpyen majan matu, nhtan di dun mu; share ninghkrin ni hpe jasu mu: hpyen masha ni yawng sit sa nna, lung wa mu ga. 10 Nanhte a najawn ni hpe, nhtu, nhkyau ni hpe, ri, dup mu: n-gun n ja ai wa gaw, Ngai n-gun ja nngai, nga nna tsun u ga. 11 Grupyin e nga ai maigan amyu ni yawng hte e, alawan sa nna, hpawng nga mu: Yehowa e, na a share ninghkrin ni hpe dai de yu wa shangun u. 12 Maigan amyu ni rawt nna, Yehosahpat kadit e lau lung wa mu ga: kaning rai nme law, dai yang e ngai dung nga nna, grupyin na amyu ni mahkra hpe, dawdan na nngai. 13 Nmut ta du sai majaw, nhkyau hpe dat dat mu; tsabyi htumbyen hpring nna, yam ni kabrat nga ai majaw, sa marit, tsabyi si hpe kabye mu: kaning rai nme law, shanhte a n hkru n hkra ai lam law la nga ai. 14 Jeyang shangut ai kadit hta e, Yehowa a nhtoi du magang ra ai majaw, wunawng wuwa ni, jeyang shangut ai kadit hta e dè nga ma ai. 15 Ajan hte shata sin mat nna, shagan ni n htoi mat ma ai. 16 Yehowa gaw Ziun bum kaw na shabam nna, Yerusalem mare kaw nna, nsen sharawt na ra ai; sumsing lamu hte ginding aga ashun awam na ra ai: raitimung Yehowa gaw, shi amyu a shingbyi shingwung shara, Israela kashu kasha ni a ngang ai hpyendap, tai na ra ai. 17 Shingrai, nye a chyoi pra ai Ziun bum ntsa e shanu nga ai, nanhte a Karai Kasang Yehowa, ngai rai nga ai hpe, nanhte chye lu na marin dai: dai shaloi e Yerusalem mare chyoi pra ai shara tai nna, tsasam masha ni dai mare hpe htawmhpang de kabye lu na, n rai. 18 Dai aten e, bum ni gaw, dwi ai tsabyi jahku yun nna, kawng ni gaw, nga chyu lwi na ra ai: Yuda hka lawng hka hkawng ni yawng, hka lwi na ra ai; Yehowa nta kaw na hka hpawk hpaw pru nna, Shitim kadit hpe madit na ra ai. 19 Yuda mung na kashu kasha ni hpe zingri zingrat nna, shanhte a mungdan hta mara n kap ai sai jahkaw kau mu ai majaw, Egutu mung katsi katsang shara, Edom mung shingran katsi ai zaibru jang, tai na ra ai. 20 Yuda mung chyawm gaw, htani htana, Yerusalem mare gaw, prat mi hte prat mi, agrin nga na ra ai. 21 Jahkaw kau ai asai majaw, matai garai n dawp timung, ya ngai dawp na nngai: kaning rai nme law, Yehowa gaw Ziun bum e shanu nga ai law.