HOSEA

1

1 Yuda hkawhkam ni Uzia, Yohtam, Ahaza, Hezekia hte Israela hkawhkam, Yosha a kasha Yeroboam a lakhtak e, Beri a kasha Hosea kaw du ai, Yehowa a mungga gaw, da ndai rai nga ai. 2 Yehowa gaw Hosea hpe ga tsun hpang yang, Nang sa su; shawa num hte hpawn, shi shaprat ai liknga ma ni hpe woi la u; kaning rai nme law, dai mungdan gaw Yehowa kaw na yit mat wa nna, grai shut hpyit nga ai, ngu nna shi hpe tsun wu ai. 3 Shingrai shi sa nna, Dibla a shayi sha Gome hpe la wu ai; shi gaw na-um nasin rai wa nna, shadang sha shangai wu ai. 4 Shaloi Yehowa gaw, Dai ma hpe, Yezrela, shamying u; kaning rai nme law, gade n na yang, Yezrela shara e jahkaw kau ai asai hpe, Yehu a nta ntsa e ngai matai dawp nna, Israela mungdan hpe jahtum kau na we ai. 5 Dai shani jang, ngai gaw, Yezrela kadit e, Israela ndan hpe agrawp kau na nngai, ngu nna shi hpe tsun wu ai. 6 Bai, shi gaw, na-um nasin rai nna, shayi sha shangai wu ai: shaloi Yehowa gaw, Shi a amying hpe, Lo-ruhama, shamying u: kaning rai nme law, Israela amyu a yubak hpe raw dat kau hkra, ngai htawmhpang e shanhte hpe hpa matsan dum na, n rai. 7 Yuda nta hpe chyawm gaw, matsan naw dum na nngai; shanhte hpe hkyela yang, ndan, ri nhtu, hpyen majan, hpyen leng, gumra jawn ai ni hte, hkyela na n rai; shanhte a Karai Kasang Yehowa a magam hte hkyela na nme ai, ngu nna shi hpe tsun wu ai. 8 Ya shi gaw, Lo-ruhama hpe chyu jahka ngut jang, na-um nasin bai rai nna, shadang sha shangai wu ai. 9 Shaloi Yehowa gaw Shi hpe Lo-ami, shamying u; kaning rai nme law, nanhte gaw nye a amyu n rai; ngai mung nanhte a Karai Kasang n rai na nngai, ngu wu ai.

2

1 Raitimung, Israela kashu kasha ni a nambat gaw n dang hti nna, n hteng yu lu ai Nammukdara zaibru daram law na ra ai, rai nna, Nanhte gaw nye a amyu n rai, ngu nna shanhte hpe tsun ai shara e nan, Nanhte gaw ahkrung nga ai Karai Kasang a kashu kasha ni rai nga myit dai, nga nna shanhte hpe tsun na mara ai. 2 Dai hta kaga, Yuda kashu kasha ni hte Israela kashu kasha ni gaw, rau zuphpawng nna, tinang a matu baw langai sha san da nhtawm, dai mung de na lung wa na mara ai; kaning rai nme law, Yezrela nhtoi gaw, galu kaba ai nhtoi rai na ra ai. 3 Nanhte a nhpu nnau ni hpe, Ami, nanhte a nna njan ni hpe, Ruhama, ngu nna shaga mu. 4 Nanhte a kanu hte dangrang hkat mu, dangrang hkat mu; shi gaw nye a madu jan n rai, ngai mung shi a madu wa n rai; shi gaw shi a shawa num myiman hpe kau da nna, la shaw ai amu hpe koi kau u ga: 5 shing n rai yang, shi a hpun palawng ngai raw kau nna, shi shangai ai shani zawn, singgu krin shatai na we ai; zaibru jang zawn ngai shi hpe shakrin kau nna, hkunhkraw ai ga zawn, jahti da nhtawm, hpang kara ai hte sat kau na we ai. 6 Gaja wa, shi a kasha ni gaw, liknga ma ni rai nga ai majaw, ngai shanhte hpe matsan n dum na nngai: 7 shanhte a kanu gaw, shawa num rai nga ai; shanhte hpe gawngli ai kanu gaw, kaya kahpa amu galaw nu ai: shi gaw, Nye a muk, nye a ntsin, sagu mun, lachyit ri, sau hte luhpa ngai hpe jaw ai, nye a sumtsaw sumra ni hpang de, ngai hkannang na nngai, nga nna tsun sai. 8 Dai rai nna, yu u, Ngai gaw na a lam hpe, ju hpun hte nhpan kum da nna, pru wa na hku n mu lu hkra, grupyin e bunghku gaw da na nngai. 9 Shi gaw sumtsaw sumra ni hpe, hkan shachyut timung n dep, tam timung n mu jang, Shawng na nye madu wa hpang de ngai bai wa na nngai; shi hte rau nga ai gaw, ya na hta grau kaja nga ai, nga nna tsun na ra ai. 10 Ngai nan, nai mam, tsabyi jahku ningnan hte asau, shi hpe karan jaw ai mung, shanhte Bala hpara hpe sakjaw ai aja gumhpraw hpe mung, ngai shi hta shalaw nga ai hpe, shi n dum nga ahka! 11 Dai rai nna, mam dan ai aten e, nye a nai mam hpe, tsabyi si shup ai aten e, nye a tsabyi jahku hpe, ngai dawm la nna, shi hkum hpe jahpun mai ai, nye a sagu mun hte lachyit ri hpe, gare la kau na nngai. 12 Ya e pyi, shi a sumtsaw sumra ni a man e, shi a hpun palawng ngai raw kau nna, kaya jahkrum na nngai; nye a lata na shi hpe mawai la ai wa gaw, kadai n nga ai. 13 Dai hta n-ga, ngai gaw, shi a kabu gara ai lam mahkra hte, shi a poi shani, shata praw shani, laban nhtoi ni hte, madat da ai shawa hpawng nlang hte hpe, jahtum kau na nngai. 14 Da ndai gaw nye a sumtsaw sumra ni ngai hpe jaw ai kumhpa rai nga ai, nga nna shi lakap tsun ai tsabyi ru ni hte lakum hpun ni hpe, ngai shamyit kau nna, nam mali shatai kau ai hte, pa ga na ashu ashan ni, dai hpe sha kau na mara ai. 15 Balim hpara ni a man e manam pyaw ai baw natnawng nna, gali lakan ni hte shi hkum hpe mawn sumli let, sumtsaw sumra ni a hpang e hkannang nna, ngai hpe malap kau ai aten majaw, ngai shi hpe dawdan na nngai, nga nna Yehowa tsun ai. 16 Shingrai, yu u, ngai shi hpe shalen nna, nam mali hku woi wa let, ngwi pyaw ga shi hpe tsun na nngai. 17 Dai yang e shi a tsabyi sun ni hpe ngai shi hpe bai jaw nna, Ahkora kadit gaw myit mada chyinghka tai na ra ai: shingrai shi gaw, hkawnsek prat e, Egutu mung na pru wa ai shani e zawn, ngai hpe bai htan na ra ai. 18 Dai shani e nang ngai hpe, Ishi, nga nna shaga na rin dai; htawmhpang e, Bali, nga nna ngai hpe shaga lu na n rai, nga nna Yehowa tsun ai. 19 Kaning rai nme law, ngai gaw, Balim ngu ai amying ni shi a n-gup na tsan kau nna, htawmhpang e dai amying ni hpe dum tsun sa na, n rai. 20 Dai shani e ngai shanhte a matu, pa ga na matse labye ni, ntsa malen pyen ai u ni, ga e gumrawt hkawm ai baw hte, ga shaka tawn da nna, dai mungdan hta na, ndan ri nhtu, hpyen majan jasim kau ai hte, shanhte hpe apyaw alaw yup shangun na mawe ai. 21 Ngai gaw nang hpe nye a matu tutnawng la na nngai; gaja wa, dinghpring ai, tara dara ai, n-gaw nwai ai, matsan dum ai hku hkan nna, ngai nang hpe la na nngai. 22 Kangka ai hku pyi ngai nang hpe la nna, nang gaw Yehowa hpe chye lu na rin dai. 23 Dai aten e ngai madat na nngai: sumsing lamu a ga hpe ngai madat nna, dai hte gaw lamu ga hpe madat na mara ai; 24 lamu ga mung, nai mam, tsabyi jahku ningnan hte asau ni a ga madat na ra ai: nlang hte gaw Yezrela ga hpe madat na mara ai. 25 Ngai gaw dai amyu hpe, nli zawn ga hta, nye a matu gat hkai nna, matsan dum n hkrum ai shayi sha hpe ngai matsan dum na we ai: nye a amyu n re ai ni hpe, Nang nye a amyu rai nga ndai, ngu nna shanhte hpe tsun na mawe ai: shanhte mung, Nang gaw anhte a Karai Kasang rai nga ndai, nga nna tsun na mara ai, nga nna Yehowa tsun ai.

3

1 Bai Yehowa gaw, Israela kashu kasha ni hpara shaje hkan tam nna, tsabyi si dik ra nga timung, ngai Yehowa nan shanhte hpe tsawra nga ai hte maren, nang sa nna, sumtsaw sumra lu ai la shaw ai num hpe naw tsawra u, nga nna ngai hpe tsun ai. 2 Shingrai ngai dai num hpe gumhpraw tawng shi manga, mukyaw mam dang hpai hte shaw la nhtawm, 3 Nang gaw ngai hte rau na na wa nga sha na ndai: shawa num hkum tai, la shaje kaw mung nang wa na n rai; ngai mung dai zawn nang hte hkrai nga na nngai, ngu nna shi hpe tsun nngai. 4 Kaning rai nme law, Israela kashu kasha ni gaw, nhtoi na na wa hkawhkam n lu, du mung n pru, shagu hkungga n nawng ya, masat dingsat shadaw kata, hpa hkai lawng hte terahpim sumla n lu ai, nga nga na mara ai. 5 Dai hpang Israela kashu kasha ni gaw bai wa nna, tinang a Karai Kasang Yehowa hte, shanhte a hkawhkam Dawi hpe, hkan tam let, hpang jahtum na nhtoi ni hta Yehowa hte shi a mai kaja ai hpang de, hkrit hkungga ai myit hte du na mara ai.

4

1 Israela kashu kasha ni e, Yehowa a ga madat mara nga mu: kaning rai nme law, dai mungdan hta kangka ai, matsan dum ai hte Karai Kasang hpe chye chyang ai myit n nga ai majaw, Yehowa gaw mung masha ni hte tara dangrang hkat na amu rawng nga ai. 2 Matsa mawa, masu ai ga, masha sat ai, lagu lagut hte numshaw lashaw ai amu hkrai, rai nga ai: shanhte hpya sha nna, masha sat ai yubak matut manoi rai nga ai. 3 Dai re ai majaw, dai mungdan gaw yawnhkyen nga nna, dai hta shanu nga ai ni yawng hte hpawn, pa ga na ashu ashan ni, ntsa malen u ni gawngkya na mara ai: gaja wa, nammukdara nga ni pyi, htum mat na mara ai. 4 Raitimung, kadai mung n daru u ga; kadai mung n sharin u ga: kaning rai nme law, na a amyu masha ni gaw, hkinjawng wa hte pyi nhtan shai ai ni zawn, rai nga ma ai. 5 Nang gaw shani chyingtung e ahtu kataw na rin dai; myihtoi wa mung, shana aten e nang hte rau ahtu kataw na ra ai: ngai gaw na nnu hpe shamyit kau na nngai. 6 Nye a amyu masha ni gaw, chye chyang ai myit kata ai majaw, shamyit kau ai hkrum masai: nang gaw chye chyang ai lam gangkau ai majaw, ngai nang hpe gangkau nna, nang nye a hkinjawng tai lu na n rai: na a Karai Kasang a tara hpe nang malap kau ndai majaw, na nshu nsha ni hpe ngai nan malap kau na nngai. 7 Shanhte law htam wa ai hte maren, ngai hpe yubak galaw masai: ngai shanhte a arawng sadang hpe, kaya kahpa hte shayu kau na nngai. 8 Nye amyu masha ni a yubak gaw, shanhte a galaw lu galaw sha shara rai nga ai: dai ni a shut hpyit ai hta, shanhte myit manoi nga ma ai. 9 Shingrai yu maya masha ni hta byin ai zawn, hkinjawng ni hta mung byin na ra ai: shanhte a arawn alai hpe ngai sawk yu nna, shanhte galaw ai hte maren matai htang na nngai. 10 Shanhte gaw Yehowa hpe shinggan kau ai majaw, shanhte sha timung, hkru kat lu ai, n rai; liknga lam shachyut timung, law htam wa na, n rai. 11 Liknga lam, tsabyi jahku hte chyaru, myit hpe shamak kau nga ai. 12 Nye a amyu masha ni gaw, tinang a hpuntawng hte bawng yu ma ai; shanhte a dawhkrawng gaw, hpaji daw ya ai: liknga lam hta kayut ai majaw, shanhte lam dam nna, shawa num tai let, tinang a Karai Kasang npu na, pru mat wa ma ai. 13 Shanhte gaw bum pungding ntsa e mung, kawng ni a ntsa e mung, shingnip tsawm ai wamyi hpun, libna hpun hte magyeng hpun npu e mung, hkungga nawng ya nna, manam pyaw ai baw natnawng ma ai: dai re ai majaw, nanhte a shayi sha ni shawa num tai nna, nanhte a nnam ni lashaw ai amu galaw ma ai. 14 Nanhte a shayi sha ni shawa num, nanhte a nnam ni la shaw ai num tai yang, ngai shanhte hpe ari jaw na, n rai: kaning rai nme law, la ni pyi shawa num hkan tam nna, n se ai num ni hte rau hkungga nawng ya ma ai: nyan n rawng ai amyu gaw, htum mat ai hkrum na ra ai. 15 Israela amyu e, nang shawa num tai timung, Yuda amyu n shut n hpyit u ga: Gilgala de hkum shang myit; Betawen de hkum lung myit; Yehowa hkrung nga ai hte maren, nga nna hkum dagam myit. 16 Israela amyu gaw, n bik ai upra zawn, myit ja ai madun nga ai: ya Yehowa gaw shanhte hpe sagu kasha zawn, dam lada ai shara e rem na ra ai. 17 Ehprim gaw hpara sumla ni hta matut manoi nga ai; shi nga nga u ga. 18 Shanhte a lu lai sha lai poi lai wa sai; shanhte gaw tutnawng shawa num amu galaw ma ai; mung du ni gaw kaya kahpa amu grai ra ma ai. 19 Nbung gaw tinang a singkaw hte shi hpe ka-up nna, shanhte gaw tinang a shagu hkungga majaw, kaya kahpa hkrum na mara ai.

5

1 Hkinjawng ni e, ndai lam na la mu; Israela dap e, madat mara nga mu; hkawhkam wa htingnu na ni e, matsing mu: nanhte gaw dawdan ai hkrum na myit dai; kaning rai nme law, nanhte gaw, Mizpa shara e mahkam, Tabora bum ntsa e hpyan tawn ai sumgawn, tai manit dai. 2 Htak mat ai ni gaw, sat kau ai amu hte, tinang a yubak shalaw dat mu ai: ngai chyawm gaw, nlang hte hpe daru sharin na nngai. 3 Ehprim hpe ngai chye nngai: Israela gaw, nye a man na makoi mat lu ai, n rai; Ehprim e, ya pyi nang shawa num tai nna, Israela gaw awu asin hkrum nga ai. 4 Shanhte a kraw kata e shawa num myit rawng nna, shanhte Yehowa hpe n chye ma ai majaw, tinang a Karai Kasang hpang de nhtang wa na, shanhte a arawn alai hkum da nga ai. 5 Israela a gumrawng gumtawng ai gaw, tinang a man e dawdan ai sakse tai wa ai; dai re ai majaw, Israela hte Ehprim gaw, tinang a n hkru n hkra ai hta ahtu kataw na mara ai; Yuda amyu mung, shan hte rau ahtu kataw na ra ai. 6 Shanhte gaw tinang a sagu yamnga hpung ni hpe gawt let, Yehowa hpe sa tam timung, shi hpe n mu ma ai: shi shanhte hte tsan gang mat sai. 7 Shanhte gaw tsasam kasha shaprat manu ai majaw, Yehowa hpe myit magaw ai hku di kau manu ai: ya chyawm gaw, shata praw shani gaw, shanhte hte shanhte a yi hkauna ni hpe, shamyit kau na ra ai. 8 Gibea mare hta pahke, Rama mare hta pahtau, dum mu; Betawen shara e jahtau garu mu; Ben-yamin e, hpang de mada yu u. 9 Daru sharin hkrum ai shani e, Ehprim gaw katsi katsang shara tai na ra ai: teng teng byin magang ra ai lam, Israela amyu ni hpe, ngai chye shangun nngai. 10 Yuda du ni gaw, lamu ga jarit hpundung ni hpe sit kau ai ni zawn, rai nga ma ai: ngai gaw shanhte a ntsa de, nye a pawt sindawng ai hpe ntsin zawn, ru dat na nngai. 11 Ehprim gaw masha ni a hkang ai ga hpe hkan hkraw ai majaw, shi gaw zingri zingrat hkrum nna, dawdan ai hte htum mat sai. 12 Dai re ai majaw ngai gaw, Ehprim a matu manut, Yuda nta a matu bya wa ai ana zawn, rai nga nngai. 13 Ya Ehprim gaw tinang a ana ahkya hpe, Yuda gaw tinang a nma hpe mu jang, Ehprim gaw Asuri mung de sa nna, Yuda gaw hkawhkam Yarib hpe shaga wu ai: shi chyawm gaw, nan hpe shamai ya lu ai, n rai, nan a nma hpe kapa ya lu ai, n rai. 14 Kaning rai nme law, ngai gaw Ehprim hta hkanghkyi zawn, Yuda nta hta hkanghkyi uram zawn, rai na nngai; ngai nan amya kawa kau da na nngai; makrang hpai kau yang, kadai mung mawai la lu na, n rai. 15 Shanhte gaw tinang a yubak hpe yin la nna, nye a myiman hpe hkan tam ai du hkra, ngai pru nna, nye a shara de bai wa na nngai: rutsang hkrum yang, shanhte ngai hpe tsam mari hkan tam na mara ai.

6

1 Sa marit, Yehowa hpang de bai wa ga; shi amya kau timung, bai shamai ya na mi ai; jahpye kau timung, nma kayawp ya na mi ai. 2 Ni ni lai yang, shi anhte hpe shalan shabran ya nna, masum ya rai yang anhte hpe bai sharawt ai hte, shi a man e, anhte hkrung nga na ga ai. 3 Anhte chye na lu ga; Yehowa hpe chye lu hkra hkan tam ga: jahpawt manap teng teng du ai zawn, shi du pru na ra ai; shi anhte hpang de, marang shaya hte, lamu ga hpe madit ai marang shadoi zawn, du na ra ai. 4 Ehprim e, ngai nang hpe kaning di na rai ta? Yuda e, ngai nang hpe kaning di na rai ta? Nan a chyeju dum ai myit gaw, jahpawt manap sumwi hte, jau jau e hkoi mat ai mari zawn, rai nga ai. 5 Dai re ai majaw ngai shanhte hpe, myihtoi ni a ga hte kahtum gadaw di kau ni ai; nye a n-gup na pru ai ga hte shanhte hpe sat kau ni ai: ngai jeyang ai lam gaw, htoi tu ai nhtoi zawn, rai nga ai. 6 Kaning rai nme law, hkungga jaw ai lam n rai, chyeju dum ai lam, wan nat hkungga hta Karai Kasang hpe chye chyang ai lam, ngai tsaw nga nngai. 7 Raitimung, shanhte gaw Adam zawn, ga shaka hpe tawt lai kau manu ai: dai yang e shanhte gaw, myit magaw ai hku, ngai hpe di kau ma ni ai. 8 Gilead mare gaw, n shawp ai amu galaw ai ni a mare rai nga ai; sai galu ai lagaw hkang hkrai rai nga ai. 9 Damya hpung ni gaw, masha hpe gyam ai zawn, hkinjawng hpung ni gaw, Shehkem de sa wa ai lam hta, masha hpe sat kau ma ai: gaja wa, shanhte gaw sawse lawklek ai amu galaw ma ai. 10 Israela nta kata e matsat shabat amu ngai mu nngai; Ehprim amyu gaw shawa num tai nna, Israela gaw awu asin di kau ai hkrum sai. 11 Yuda e, nye a amyu masha ni hpe bawngdung ai kaw na ngai nhtang wa shangun yang, na a matu mung, shu la na nsi naisi san da nga ai.

7

1 Ngai gaw Israela hpe shamai ya mayu yang, Ehprim a n shawp ai hte, Samari n hkru ai lam danpru nga ai; kaning rai nme law, shanhte gaw masu matsa lam hkan nna, lagu lagut wa kata de shang ai hte, damya hpung ni, shinggan de hpya lu hpya sha ma ai. 2 Shanhte a n hkru ai amu mahkra hpe ngai matsing nga nngai, shanhte gaw tinang a kraw e n dum ma ai: ya e pyi tinang a amu ni gaw, shanhte hpe wang tawn nga ai; shanhte gaw nye a man e nga nga ma ai. 3 Shanhte gaw tinang a n kaja ai amu hte, hkawhkam wa hpe, tinang a masu ai ga hte, du ni hpe, shapyaw nga ma ai. 4 Shanhte yawng numshaw lashaw ai ni rai nga ma ai: shanhte gaw muk kabaw ai wa kahtet shangun ai wanhtung hte bung nga ma ai: shi gaw shadung gumchya nna, muk wawm ai du hkra, dai wan hpe shagrung ra ai, n rai. 5 Anhte a hkawhkam wa a poi shani hta e, du ni gaw nhpat hkra tsabyi jahku hte nang ma ai; shi gaw n kaw n law re ai ni hpe hkap hkalum la nga ai. 6 Gaja wa shanhte gaw, gyam yu nga let, tinang myit hpe wanhtung zawn kahtet shangun mu ai: shanhte a muk kabaw ai wa gaw, shana tup yup nga timung, dai gaw jahpawt manap e wan shinglet zawn grung nga ai. 7 Shanhte nlang hte gaw, wanhtung zawn kahtet nga nna, tinang a tara agyi ni hpe hkru kau manu ai; shanhte a hkawhkam ni yawng, kadawng mat masai: shanhte hta na, ngai hpe shaga ai wa langai mi n nga ai. 8 Ehprim gaw maigan amyu ni hte kayau nga ai; shi gaw, maga sha kabaw nna, n galau ai muk pa rai nga ai. 9 Tsasam masha ni gaw shi a n-gun sha kau timung, shi dai lam n chye nga ai: shi a baw hta kara ahpraw kayau kaya tu pru timung, shi dai lam n chye nga ai. 10 Israela a gumrawng gumtawng ai gaw, tinang a man e dawdan ai sakse tai timung, shanhte gaw dai daram hkrum ninglen, tinang a Karai Kasang Yehowa hpang de n wa ai hte, shi hpe n tam ma ai. 11 Ehprim gaw myit n rawng ai. angawk ai hkrudu hte bung nga ai: shanhte gaw Egutu hpe shaga, Asuri mung de sa wa ma ai. 12 Shanhte sa wa ma yang, nye a sumgawn hte ngai shanhte hpe ka-up na nngai: ntsa malen u hpe zawn, ngai shanhte hpe ga de jahkrat kau na nngai: shanhte a zuphpawng hta na ma ai hte maren, ngai shanhte hpe ari jaw na nngai. 13 Shanhte ngai kaw na pru mat wa ai majaw, dingnye lu mu ga; ngai hpe shut hpyit ai majaw, hten byak hkrum mu ga: ngai shanhte hpe shaw la mayu timung, shanhte nye a lam masu ga tsun nga ma ai. 14 Shanhte gaw tinang yupku ntsa e hpyi jahtau timung, tinang myit masin hte ngai hpe n shaga ma ai: nai mam hte tsabyi jahku lu la na matu, shanhte zuphpawng nna, ngai hpe gumlau ma ai. 15 Shanhte a lata hpe ngai sharin ya nna, n-gun shaja timung, shanhte gaw nye a lam hkalem ai hku maw ma ai. 16 Ntsa e dung ai wa hpang de, shanhte nhtang wa ma ai, n rai: shanhte gaw n ding ai ndan hte bung ma ai; du ni a shinglet grang ai ga tsun ai majaw, shanhte gaw nhtu hte si na mara ai: dai gaw Egutu mung hta e, shanhte hkrum na asawng asang lam rai nga ai.

8

1 Pahtau dum u; hpyen wa gaw langda zawn Yehowa nta de du ra ai: kaning rai nme law, shanhte gaw nye a ga shaka hpe lai kau nna, nye a tara hpe tawt lai kau manu ai. 2 Shanhte gaw, Nye a Karai Kasang e, anhte Israela amyu nan nang hpe chye ga ai, nga nna ngai hpe jahtau timung, 3 Israela gaw mai kaja ai hpe kau da ai majaw, hpyen wa gaw shi hpe hkan shachyut na ra ai. 4 Shanhte gaw hkawhkam hpe aya dang timung, nye a ahkang hte n rai; du hpe tawn da timung, ngai n chye nngai: shanhte shamyit kau ai hkrum hkra, tinang a aja gumhpraw hte tinang a matu, hpara sumla galaw manu ai. 5 Samari e, na a dumsu kasha hpe shi kau da nu ai; nye a pawt sindawng ai myit, nawku ai ni hpe kahtet nga ai: shanhte gaw gaten du hkra, sanseng ai myit n rawng na ma hka? 6 Kaning rai nme law, dai gaw Israela masha ni shapraw ai sha rai nga ai: lasama wa dai hpe galaw nna, dai gaw Karai Kasang n rai; gaja wa, Samari a dumsu kasha gaw, kahtum gadaw agrawp kau ai hkrum na ra ai. 7 Shanhte gaw nbung nli gat nna, bungsha shu la na mara ai; mam hpun tu na n rai. Nkyang hta shadung rawng na, n rai: rawng timung, tsasam masha ni dai hpe gamaw kau na mara ai. 8 Israela gaw gamaw kau ai hkrum nga ai: ya shanhte gaw masha amyu ni hta, kadai n ra ai hka wan zawn rai nga ma ai. 9 Kaning rai nme law, shanhte gaw shi hkrai rai nga ai lawze nhprang zawn, Asuri mung de lung wa masai: Ehprim gaw sumtsaw sumra ni hpe kumhpa jaw nga ai. 10 Gaja wa, shanhte gaw maigan amyu ni hpe kumhpa jaw timung, ngai shanhte hpe ya shinggyin tawn nna, shanhte gaw gade n na yang, du ni a hkawhkam wa lit majaw, yawm hpang wa na mara ai. 11 Ehprim gaw yubak galaw na matu, tawn hkungri shalaw ai majaw, tawn hkungri ni shi a yubak lam tai wa sai. 12 Ngai gaw nye a tara mun sen shi a matu ka da timung, dai hpe hpa n re ai zawn nawn nga ai. 13 Ngai hte seng ai shagu hkungga gaw, nawng ya ai ni sat nna, de a shan hpe sha ma ai; Yehowa chyawm gaw dai ni hta sharawng lu ai, n rai: ya shi gaw, shanhte a shut hpyit ai hpe dum nna, shanhte a yubak majaw ari jaw na ra ai; shanhte gaw Egutu mung de nhtang wa na mara ai. 14 Kaning rai nme law, Israela gaw tinang a Hpan Madu hpe malap kau nna, nawku Htingnu ni dè da nga ai; Yuda gaw bunghku kum ai mare ni shalaw ma ai; raitimung, ngai gaw mare ni hpe nat kau nna, de a hpyendap ni hkru mat na ra ai.

9

1 Israela e, masha amyu ni zawn, kabu gara ai myit hkum madun et; kaning rai nme law, nang gaw na a Karai Kasang hpe shinggan kau let, shawa num tai nga ndai; nang gaw chyarang shagu hta shawa num shabrai hpyi sha ndai. 2 Mam chyarang hte tsabyi si htumbyen, shanhte a asak hpe bau lu na, n rai; shi gaw, tsabyi ningnan mung lu na, n rai. 3 Shanhte gaw Yehowa a mungdan hta shanu lu na, n rai; Ehprim gaw Egutu mung de nhtang wa nna, shanhte gaw Asuri mung hta e, n san n seng ai shahpa sha na mara ai. 4 Shanhte gaw Yehowa a matu, tsabyi jahku dumhpung ru jaw lu na, n rai, dai hta shi awng sharawng lu na, n rai; shanhte a shagu hkungga gaw, sharung shayawt ai ni a shahpa hte bung na ra ai; sha ai ni yawng awu asin hkrum na mara ai: shanhte a shahpa hpe, tinang hkrai sha mu ga; dai gaw Yehowa a nta hta shawn lu na, n rai. 5 Madat da ai zuphpawng hte, Yehowa a poi shani e, nanhte kaning rai galaw na myit ta? 6 Kaning rai nme law, yu mu, hten byak ai kata na, shanhte pru wa masai; raitimung, Egutu mung hta shanhte hpawng nga nna, Memhpi mare hta lup kau ai hkrum na mara ai: gumhpraw hte shatsawm ai arai ni hpe, tsamat tu lim kau na ra ai: shanhte a janghpang ni hta ju hpun tu na ra ai. 7 Ari jaw na aten du sai; matai htang na shani du sai; Israela amyu chye lu na ra ai: na a law la ai shut hpyit ai hte, ladu lai ai ndawng n yawt myit majaw, myihtoi wa gaw angawk ai wa, wenyi shung ai wa mana bu ai wa, tai nga ai. 8 Ehprim gaw, tinang a Karai Kasang a sin langa tai yu sai: myihtoi wa gaw, lam shagu hta mahkam hkrum nna, shi a Karai Kasang a nta hta, ndawng n yawt ai hkrai rai nga ai. 9 Gibea mare a aprat e zawn, shanhte gaw tinang hkum hpe grai awu asin di kau manu ai: shi gaw shanhte a shut hpyit ai hpe dum nna, shanhte a yubak majaw, ari jaw na ra ai. 10 Ngai gaw, zaibru jang e tu ai tsabyi si zawn, Israela hpe mu hkrup nngai; shawng si ai lakum hpun hta shawng myin ai lakum si zawn, nanhte a nji nwa ni hpe, ngai mu mada nngai: raitimung shanhte gaw, Bala-peora hpang de sa nna, tinang hkum hpe kaya kahpa lam hta ap kau nhtawm, tinang ra ai hpara hte maren, matsat shabat hkum tai wa masai. 11 Ehprim a arawng sadang gaw, u zawn pyen mat na ra ai; shangai chyinghkai n nga, gawngli ai mung n pra, kasha shaprat ai kata na ra ai. 12 Kasha ni hpe bau maka timung, langai mi n ngam hkra, ngai shanhte hpe dawm la kau na nngai: gaja wa, ngai shanhte hpe kau da yang, shanhte dingnye hkrum sha mu ga. 13 Ehprim gaw, ngai mu ai hte maren, Turu mare zawn, ngwi pyaw ai shara hta dè nga timung, shi gaw tinang a kashu kasha ni hpe, sat kau ai wa a lata hta, sa ap ya na ra ai. 14 Yehowa e, shanhte hpe jaw mu: nang hpa jaw na n ni? gawng n li ai kan, chyu n pru ai madoi chyuhpang, shanhte hpe jaw mu. 15 Shanhte a n hkru n hkra ai a npawt yawng, Gilgala mare hta rai nga ai; dai yang e ngai shanhte hpe ndawng n yawt nngai: shanhte a n hkru n hkra ai a amu majaw, ngai shanhte hpe nye a nta na shachyut kau na nngai: htawmhpang e shanhte hpe tsawra na, n rai: shanhte a du ni yawng, gumlau ni rai nga ma ai. 16 Ehprim gaw ahtu adep hkrum ai majaw, tinang aru hkraw mat nna, asi n si lu ma ai; kasha shangai timung, tsawra htum ai kasha ni hpe, ngai sat kau na nngai. 17 Nye a Karai Kasang a ga hpe n madat ai majaw, shi shanhte hpe kau da nna, shanhte gaw maigan amyu ni hta, brak hkawm ai ni tai na mara ai.

10

1 Israela gaw asi si ai, ring ai tsabyi ru rai nga ai: asi law ai made, shi gaw tawn hkungri ni hpe shalaw wu ai; shanhte a mungdan mai kaja ai hte maren, shanhte gaw tsawm ai shadaw sumla ni hpe sharawt ma ai. 2 Shanhte a myit masin bra nga ai; ya shanhte gaw mara kap na mara ai; shi gaw shanhte a tawn hkungri ni hpe run kau nna, shadaw sumla ni hpe agrawp kau na ra ai. 3 Gaja wa, shanhte gaw, Anhte Yehowa hpe n hkrit hkungga ai majaw, anhte hkawhkam n lu ga ai; hkawhkam lu timung, shi anhte a matu hpa galaw lu na rai ta? nga nna ya tsun na mara ai. 4 Shanhte gaw ga kaman tsun nna, ga shaka tawn da yang, masu ai hku dagam ma ai: dai re ai majaw, hkauna lawk e tu ai mana hpun zawn, dawdan ai lam alawan du na ra ai. 5 Samari masha ni gaw, Betawen a dumsu kasha a majaw, hkrit gari na mara ai: kaning rai nme law, de a hpung shinghkang hkoi mat ai majaw, mung masha ni hte, dai hta sharawng awng nga ai sumla hkinjawng ni gaw, yawnhkyen hkrum na mara ai. 6 Dai hpe pyi, Asuri mung de la sa nhtawm, hkawhkam Yarib hpe kumhpa sakjaw na mara ai: Ehprim gaw arawng sum nna, Israela gaw tinang hpaji daw ai majaw, kaya dum na ra ai. 7 Samari mung hte de a hkawhkam wa gaw, hka ntsa na jahpaw zawn rai nga ai. 8 Israela yubak a npawt Awen mung, run kau ai hkrum na ra ai: de a tawn hkungri ni a ntsa e, ju hpun hte tsing tu lim kau nna, mare masha ni gaw, Bum ni e, anhte hpe ka-up mi, kawng ni e, anhte a ntsa e hkrat bun mi, nga nna shaga na mara ai. 9 Israela e, nang gaw Gibea aprat kaw nna, yubak galaw nitdai; dai yang e shanhte naw tsap nga ma ai: hpyen gasat ai gaw, n hkru n hkra ai kashu kasha ni hpe Gibea mare hta e naw dep na, n rai ni? 10 Ngai galaw mayu yang, ngai shanhte hpe shari na nngai: shanhte a yubak amyu lahkawng hta manoi nga yang, masha amyu ni shanhte hpe wang tawn na mara ai. 11 Ehprim gaw ni nna, mam kabye ra ai upra rai nga timung, ngai gaw shi a du bau ntsa e, kandang mara na nngai: Ehprim a du hta jawn ai wa ngai shalun na nngai; Yuda gaw hkaibang galau nna, Yaku gaw masit na ra ai. 12 Tinang a matu dinghpring ai nli gat mu, chyeju nsi naisi shu la mu; jahkam da ai yi hkauna ni hpe galau mu: Yehowa sa nna, nanhte a ntsa e dinghpring ai marang jahtu ai du hkra, shi hpe tam na aten ya rai nga ai. 13 Nanhte gaw tara n lang ai galau hkai nna, n hpru n mai ai hpe dan la manit dai; masu magaw nsi naisi nanhte sha manit dai: kaning rai nme law, nang gaw tinang hkan ai lam hte, law la ai share ninghkrin ni hta, kamhpa nga ndai. 14 Dai re ai majaw, na a amyu masha ni gaw, kabring kabrawng rai wa nna, hpyen majan gasat ai shani hta, Shalman gaw Betarbela hpe run kau ai hte maren, na a hpyendap ni yawng, run kau ai hkrum na ra ai: kanu gaw kasha ni hte rau adit kau ai hkrum masai. 15 Shingrai, nanhte a law la ai yubak majaw, Betela mare hta e dai zawn nanhte hkrum na marin dai: Israela hkawhkam gaw jahpawt nhtoi mahka e, atsai awai jahtum kau ai hkrum na ra ai.

11

1 Israela gaw ma naw rai nga yang, ngai shi hpe tsawra nna, ngai sha hpe Egutu mung na shaga la se ai. 2 Myihtoi ni gaw shanhte hpe je shaga, shanhte je lam dam mat wa ma ai: shanhte gaw Balim hpara ni hpe hkungga nawng ya nna, tawk ai sumla ni hpe manam pyaw ai baw natnawng ya ma ai. 3 Ngai chyawm gaw Ehprim hpe hkawm sharin nngai; nye a lata hta shanhte hpe pawn nngai: raitimung ngai lanu lahku ai hpe, shanhte n chye ma ai. 4 Masha hpe dun ga ai sumri ngu ai, tsawra ai sumri hte, ngai shanhte hpe dun nngai: kandang hpe yawn ya nna, shanhte hpe angwi sha ushat jaw ai wa zawn, ngai rai nga nngai. 5 Shanhte gaw Egutu mung de nhtang wa lu na n rai: ngai hpang de n wa hkraw ai majaw, Asuri wa gaw, shanhte a hkawhkam tai na ra ai. 6 Tinang a hpaji daw ai lam majaw, nhtu tsin-yam gaw, shanhte a mare ni a ntsa e du nna, mare htinggrang ni hpe agrawp kau ai hte shamyit kau na ra ai. 7 Nye a amyu masha ni gaw, ngai kaw na htak mat mayu ai myit rawng nga ma ai: Tsawhtum ai wa hpang de shanhte hpe shaga timung, shi hpe shagrau sha-a mayu ai wa langai mi n nga ai. 8 Ehprim e, ngai nang hpe kaning rai kau da lu na rai ta? Israela e, nang hpe kaning rai ap kau lu na rai ta? Adma mare zawn, nang hpe kaning di shatai kau lu na rai ta? Zeboim mare zawn, kaning di tawn da na rai ta? Nye kraw kata e nye a myit galai nga nna, nye a n-gaw nwai ai myit katu nga ai. 9 Ngai gaw masin pawt kahtet ai hte maren, n dawdan mayu nngai; Ehprim hpe shamyit kau na, ngai nhtang wa na nngai, n rai: kaning rai nme law, ngai gaw masha n rai, Karai Kasang rai nga nngai: na a ka-ang e shanu nga ai Chyoi pra Htum ai wa, ngai rai nga nngai; ngai gaw n-yun bu ai hte du na n rai. 10 Yehowa gaw hkanghkyi zawn shabam nna, shanhte gaw shi hpang de hkannang na mara ai: shi shabam yang, kashu kasha ni gaw, sinna maga de na, hkrit gari ai hte du na mara ai. 11 Shanhte gaw, u zawn Egutu mung na hkrudu zawn Asuri mung na, hkrit gari let du nna, ngai shanhte hpe tinang nang a buga hta shanu nga shangun na nngai, nga nna Yehowa tsun ai.

12

1 Ehprim gaw, masu matsa ga hte, Israela dap gaw, hkalem hkalau ai hte, ngai hpe wang tawn nga ai; Yuda chyawm gaw, Karai Wa hte naw up nga lu nna, Chyoi Pra ai Wa hte, kangka rai nga ai. 2 Ehprim gaw nbung hpe sha nna, sinpraw nbung hpe hkan shachyut nga ai: shi gaw masu matsa ai ga hte hten byak ai lam ni hpe, shani shagu shalaw dat nga ai; shanhte gaw Asuri hkawhkam wa hte ga shaka tawn da nna, Egutu mung de asau la sa ma ai. 3 Yehowa Yuda hte ndang kalang hkat shara naw nga nna, shi gaw Yaku hpe, shi a arawn alai hte maren, ari jaw na ra ai; shi galaw ai amu hte maren, matai dawp na ra ai. 4 Yaku gaw kanu a hkritung e, kahpu a lahtin jum nga ai; shi n-gun an wa yang, Karai Kasang hte kamu hkat wu ai: 5 gaja wa, shi gaw lamu kasa hte kamu hkat nna, dang kau nu ai: shi hkrapngu hkrapngoi nna, shi hpe tawngban nu ai; 6 Zaw nawng zaw wa up ai Yehowa gaw, Betela shara e shi hpe mu hkrup nna, dai yang e anhte hte ga tsun nga ai: shi a masat dingsat amying gaw Yehowa rai nga ai. 7 Dai re ai mjaw, na a Karai Kasang hpang de nhtang wa nu: matsan dum ai hte tara ding ai lam hkannang nna, na a Karai Kasang hpe tutnawng myit mada nga u. 8 Shi gaw Hkanan masha rai nga ai; n man ai joi shi lang nga ai: maw sha map sha ai amu, shi sharawng nga ai. 9 Ehprim chyawm gaw, Gaja wa, ngai sut su nngai; ngai arung arai mahkawng da nngai; raitimung, ngai shakut sharang ai amu mahkra hta, yubak ngu ai n shawp ai hpe, ngai hta mu lu na, n rai, nga nna tsun nga ai. 10 Raitimung, ngai Yehowa gaw, Egutu mung na nang hpe shapraw la ai Karai Kasang rai nga nngai: madat da ai poi shani e nga ai zawn, ngai nang hpe sum hta, bai nga shangun lu na nngai. 11 Ngai gaw myihtoi ni hpe ga tsun ni ai; shingran law law hpe ngai madun ni ai; myihtoi ni a n-gup hte ga shadawn hku tsun nngai; 12 Gilead mung, n shawp ai amu galaw ai rai yang, dai gaw be be kaman sha tai na ra ai: Gilgala hta usu nawng ya ai rai yang, shanhte a tawn hkungri ni gaw, yi hkauna hta dawng ai nlung sumpum zawn, tai na ra ai. 13 Yaku gaw Suri mung de hprawng wa sai; Israela gaw num lu la hkra mayam tai nna, sagu rem nga ai. 14 Yehowa gaw Israela hpe, myihtoi a lata hte Egutu mung na woi wa nna, myihtoi a lata hte bausin hkrum nga ai. 15 Ehprim gaw ngai hpe aja awa pawt bu shangun ni ai; dai re ai majaw, shi jahkaw kau ai sai, shi hta kap nna, shi shatan nhkan ai ga, shi a Madu gaw shi hpe nhtang jaw na ra ai.

13

1 Ehprim gaw ga tsun yang, masha ni hkrit gari nga ma ai; shi gaw Israela hta grau htum ai wa rai nga ai: raitimung, shi gaw Bala hpara hte shut yang, shi si wa sai. 2 Ya shanhte gaw yubak je je galaw nna, tinang nyan hkan let, tinang a gumhpraw hte jaw ai hpara sumla galaw ma ai: yawng hte gaw lasama amu hkrai rai nga timung, shanhte gaw dai sumla ni hpe ga tsun nna, hkungga nawng ya ai wa gaw, dumsu kasha ni hpe pup nga a hka! 3 4Dai re ai majaw shanhte gaw, jahpawt manap na sumwi, jau jau e hkoi mat ai mari, bungsha hte hkoi mat ai mam chyarang na nbun, wanhtung na pru ai wanhkut zawn, tai mat na mara ai. 4 Raitimung, ngai Yehowa gaw, Egutu mung na nang hpe shapraw la ai Karai Kasang rai nga nngai; ngai hta shaje Karai Kasang hpe, nang n chye nu ai: ngai hta kaga, hkyehkrang la ai wa n nga ai. 5 Hkunhkraw ai shara ngu ai, nam mali e, ngai nang hpe chye ni ai. 6 Shanhte a udat shara law ai majaw, hkru kat ma ai: hkru kat ma yang, shanhte myit kaba nna, ngai hpe, malap kau ma ai. 7 Dai re ai majaw, ngai shanhte a matu, hkanghkyi zawn rai nga nngai; rawnggawk zawn, lam makau e gyam yu na nngai. 8 Kasha mat ai tsap kanu zawn, ngai shanhte hpe hkap shadang nna, shanhte a myit masin a sap sanap ashep kau na nngai: ngai gaw dai yang e hkanghkyi yi zawn shanhte hpe kawa sha kau na nngai; matse labye ni shanhte hpe amya sha kau na mara ai. 9 Israela e, nang hpe karum ai wa, ngai hte nan, nang nhtan shai nga ai gaw, nang hpe jahten shabyak ai lam rai nga ai. 10 Na a hkawhkam wa gaw, mare shagu hta nang hpe hkyehkrang la lu hkra, ya kanang rai nga a ta? Anhte hpe hkawhkam hte du jaw mi, nga nna nang hpyi ai tara agyi ni gaw, kanang rai nga ma ta? 11 Ngai pawt bu ai hte, nang hpe hkawhkam jaw ni ai; nye a n-yun bu ai hte, shi hpe dawm la se ai. 12 Ehprim a shut hpyit ai hpe, ngai makai da nna, shi a yubak hpe, mahkawng da ni ai. 13 Shinggyim machyi ai num zawn, shi yawnhkyen hkrum na ra ai; shi gaw gam n rawng ai kasha rai nga ai: shangai nhtoi gu timung, madang nga ai ma rai nga ai. 14 Shingrai ngai gaw shanhte hpe katsan ga de na mawai la na rai ni? sihkrung sihtan kaw na, gare la na rai ni? Sihkrung sihtan e, na a ana zinli, kanang nga a ta? Katsan ga e, nang shapraw ai tsin-yam tsindam, kanang nga a ta? myit malai na lam, ngai n mu nngai. 15 Shi gaw shi a kahpu kanau ni hta mayat maya wa timung, sinpraw nbung du na ra ai; Yehowa a nbung zaibru jang de na bung wa nna, shi a hka hpawk hkyet mat ai hte, shi a hka npun hkraw mat na ra ai: hpyen wa gaw shi a sutdek hta na hpu ai baw arung arai mahkra hpe kashun la na ra ai. 16 Samari gaw tinang a Karai Kasang hpe gumlau ai majaw, mara kap na ra ai: shanhte gaw ri nhtu hte kadawng si na mara ai: ma kaji ni gaw, adit kau ai hkrum nna, na-um nasin re ai num ni, ahkri ga kau ai hkrum na mara ai.

14

1 Israela e, nang gaw na a yubak hte ahtu kataw hkrum ai majaw, na a Karai Kasang Yehowa hpang de nhtang wa u. 2 Tawngban ga tsun nna, Yehowa hpang de nhtang wa let, Anhte a shut hpyit ai nlang raw dat kau ya mi; kaja ai hpe hkapla ya mi; shingrai anhte gaw n-gup ga ngu ai usu nang hpe nawng ya na ga ai. 3 Asuri hkawhkam anhte hpe hkyehkrang la lu ai n rai; anhte gumra jawn na ga ai n rai: tinang a lata hte galaw ai arai hpe, Nanhte gaw, anhte a hpara ni rai nga myit dai, nga nna htawmhpang de n tsun na saga ai: kaning rai nme law, chyahkrai nmai ni, nang hta chyu sha, matsan dum ai lu la na mara ai, ngu nna sa tsun mu. 4 Nye a pawt bu ai myit kawp mat sai majaw, shanhte a htak mat ai hpe ngai shamai shatsai ya nna, hpa n hpyi ai sha, shanhte hpe tsawra na nngai. 5 Ngai gaw Israela ntsa e mari zawn tai na nngai: shi gaw hkalaw pan zawn pu nna Lebanon zawn ru jung na ra ai. 6 Shi a lakung lakying ni gung dam wa nna, shi gaw tsanlun hpun zawn tsawm htap na ra ai: shi a abat gaw Lebanon maling zawn, manam na ra ai. 7 Shi a shingnip hta shanu nga ai ni gaw, nhtang wa lu na mara ai; shanhte gaw nai mam zawn ring wa nna, tsabyi ru zawn pu pu na mara ai: de a sama gaw, Lebanon tsabyi jahku zawn, mawng na ra ai. 8 Ehprim gaw, Hpara sumla ni htawmhpang de, ngai hte hpa seng a ta? nga nna tsun na ra ai. Ngai shi a ga madat nna, shi hpe yu na nngai: ngai gaw tsit lali ai marau hpun zawn rai nga nngai; na a si, ngai kaw na pru na ra ai. 9 Da ndai hte hpe chye na lu hkra, hpaji rawng ai wa, kadai rai ta? dai lam ni hpe chye lu hkra, nyan rawng ai wa, kadai rai ta? kaning rai nme law, Yehowa a lam ni malang nga nna dinghpring ai ni dai hta hkan hkawm na mara ai: tara tawt lai ai ni chyawm gaw, dai lam ni hta ahtu kataw na mara ai law.