GALATI

1

1 Masha kaw na n rai, masha a ahkang majaw mung n re ai sha, Yesu Hkristu hte si mat ai ni kaw na shi hpe sharawt la ai Kawa Karai Kasang a ahkang majaw kasa rai nga ai ngai Pawlu hte, 2 ngai hte rau nga ai hpunau ni nlang hte gaw, Galati mung na Hpung ni kaw ga shana dat ga ai. 3 Anhte a Wa Karai Kasang hte Madu Yesu Hkristu kaw na chyeju hte ngwi pyaw ai gaw, nanhte hta e anga nga malit ga law. 4 Dai Madu gaw, anhte a Kawa Karai Kasang a myit ra ai hte maren, ya e rai nga ai n hkru ai mungkan ga na anhte hpe mawai la u ga, anhte a yubak a matu mara shi hkum hpe nan ap kau ya wu ai. 5 Dai Kawa Karai Kasang kaw, htani htana prat dingsa e hpung shingkang anga nga u ga law. Amen. 6 Hkristu a chyeju hta nanhte hpe shaga la ai wa kaw na nde wa alawan hka wa nna, kabu gara shiga kaga hpang de hkan nang myit dai majaw, ngai amau nga nngai. 7 Dai kabu gara shiga kaga chyawm gaw, kabu gara shiga mai ngu na n re ai sha, Hkristu a kabu gara shiga hpe shabyak mayu nna, nanhte hpe sharu shatsang nga ai ni nkau mi rai nga ma ai. 8 Raitimung, anhte nanhte hpe hkaw tsun dan ai kabu gara shiga hta kaga, anhte mung, sumsing lamu na lamu kasa mung, nanhte hpe hkaw tsun dan a yang gaw, shi dagam dala hkrum u ga. 9 Nanhte hkam la manit dai kabu gara shiga hta kaga, marai langai ngai nanhte hpe hkaw tsun dan a yang gaw, shi dagam dala hkrum u ga, ngu nna shawng e anhte tsun ga ai hte maren, ya e ngai bai naw tsun nga nngai. 10 Kaning rai nme law, ning nga tsun ai gaw, masha myiman pa na ngai ra nga nngai kun? shing n rai, Karai Kasang a myiman pa na ngai ra nga nngai kun? Masha ra ai hku hkan nang na ngai tam nga nngai kun? Masha ra ai hku ngai naw hkan nang nga yang gaw, Hkristu a ali ama ngai rai na nngai n rai. 11 Dai hta kaga, hpunau ni e, ngai hkaw dan yu ai kabu gara shiga gaw, masha myit ai lam hte maren n rai nga ai gaw, ngai nanhte hpe shadum jahprang made ai. 12 Kaning rai nme law, masha kaw na ngai dai hpe hkam la nngai n rai; sharin achyin ya ai hte mung ngai n hkam la ai sha, Yesu Hkristu a shingran ga hte nan hkam la nngai. 13 Yuda htung hta naw nga ai shaloi e, nye a arawn alai a lam nanhte na yu manit dai; Karai Kasang a Hpung hpe nachying ladu lai hkra ngai zingri zingrat nga nna, dai hpe akrin atsai di kau mawe ai. 14 Nye a ji woi ni a matsun maroi ga a lam nachying nja nhpra rai nga nngai majaw, nye a amyu na rau ram manang ni law law hte, Yuda htung hta e ngai grau nna kaba wa nngai. 15 Raitimung, dai Kasha a kabu gara shiga hpe maigan amyu ni hpe hkaw tsun dan u ga, nye nu a hkritung nna pyi ngai hpe san tawn da ai Karai Kasang gaw, 16 shi a chyeju majaw ngai hpe shaga la nna shi Kasha a lam ngai hta shapraw dan na ra nga ai shaloi jang, ngai hkumshan yan asai hpe bawng yu nngai n rai. 17 Dai hta kaga nye a shawng e kasa tai ai ni hte sa hkrum na, ngai Yerusalem de n lung wa ai sha, Arabi mung de sa nhtawm, Damasku mare de bai wa nngai. 18 Dai hpang masum ning lai yang she Kehpa hte jahkrum na, ngai Yerusalem de lung wa nngai rai nna, shi manga ya tup shi hte rau anga nga nngai. 19 Dai Madu a kanau Yaku hta kaga, Kasa gale hpe ngai n mu nngai. 20 Nanhte hpe ngai ka dat ai hta, masu magaw ga n lawm nga ai ngu nna, yu mu, Karai Kasang a man e ngai tsun nga nngai. 21 Dai hpang e Suri hte Kiliki ginwang hkan e ngai sa du nngai. 22 Hkristu hta e nga ai, Yuda mung na Hpung ni chyawm gaw, nye a myiman hpe rai n chye n dum ma ai rai nna, 23 Shawng e anhte hpe zingri zingrat ai wa gaw, tinang nan shawng e akrin atsai di kau ai makam masham lam hpe, ya e hkaw tsun nga ai da, nga nna na la ai hte sha, 24 nye a lam Karai Kasang hpe shakawn kungdawn nga ma ai.

2

1 Dai hpang e shi mali ning lai yang she, Titu hpe mung shalawm let, ngai Barnaba hte rau Yerusalem de bai lung wa nngai. 2 Shingran ga hte maren ngai lung wa nngai rai nna, ngai galaw yu sai amu hte, ya e galaw nga ai amu gaw, kaman lila n rai dam nhten ngu nna, maigan amyu ni hpe ngai hkaw tsun dan ai kabu gara shiga hpe, shanhte a man e mung, arawng lu ai ni a man e kaga lak mung, hkai dan dat made ai. 3 Raitimung ngai hte rau rai nga ai Heleni masha Titu hpe pyi, matu gadoi hkam na n shangun mu ai. 4 Lagyim shashawn ai masu ai hpunau ni a majaw, dai lam ngai galaw nngai n rai; Hkristu Yesu hta e anhte lu la ai lawt wa ai lam hpe kinyu yu nna, anhte hpe mayam shayam na shanhte shang wa ma ai; 5 raitimung, dai kabu gara shiga a tengman ai lam nanhte hta agrin nga lu u ga, shanhte a lawu e ahkying langai mi pyi anhte taw nga ga ai n rai. 6 Arawng lu ai nsan ai ni chyawm gaw, kaning re ai ni rai ma ai kun, ngai hte n seng ga ai; Karai Kasang gaw masha a myiman n tau yu ga nga ai: dai arawng lu ai nsan ai ni gaw, ngai hpe hpa mi mung n sharin set ya mi ai hta n-ga, 7 matu gadoi hkam ai ni hpe dai kabu gara shiga hkaw dan na ahkang, Petru lu la ai hte maren, matu gadoi n hkam ai ni hpe hkaw dan na ahkang, ngai nan lu la ni ai gaw, shanhte mu ma ai. 8 Kaning rai nme law, matu gadoi hkam ai ni a matu mara Petru hpe kasa aya dang da ai wa gaw, maigan amyu ni a matu mara ngai hpe mung kasa aya dang da ni ai. 9 Shingrai ngai hpe jaw da ai chyeju mu ma ai shaloi, dawhpum ngu ging na nsan ai Yaku, Kehpa hte Yawhan hte gaw, shanhte nan matu gadoi ai ni hpang de sa na ma ai rai nna, anhte gaw maigan amyu ni hpang de sa u ga, kanawn manang ngu ai hkra lata gaw ngai hte Barnaba an hpe jaw mi ai. 10 Matsan mayan ni hpe anhte dum na shanhte ra ma ai hte, ngai nan dai lam hta grai shakut sharang mayu nga nngai. 11 Dai hpang e Kepha gaw Antioki mare de sa du ai shaloi, shi hta mara kap nga ai majaw, ngai shi hpe nan daru jet kau we ai. 12 Kaning rai nme law, manang nkau mi gaw Yaku kaw na garai n du ma yang, shi gaw maigan masha ni hte rau shat sha nga ai; dai ni du ma yang, matu gadoi hkam ai ni hpe hkrit kang ai majaw, shi nan maigan ni hte hka nna tsan gang mat wa ai. 13 Yuda gale ni mung shi hte rau dai hte maren hpyi hpun nga ma ai rai nna, Barnaba pyi shanhte a hpyi hpun ai hta lawm mat magang wa nga ai. 14 Ya shanhte gaw dai kabu gara shiga a tengman ai lam hte maren n hkawm nga ma ai gaw, ngai mu mawe ai shaloi, shanhte mahkra a man e Kehpa hpe ngai tsun we ai gaw, Nang gaw Yuda masha rai nga ninglen, Yuda masha zawn n rai, maigan masha ni zawn rai nga nhtawm e, maigan masha ni gaw Yuda ni a hking hkan na, nang kaning rai galaw shangun na n ta? 15 Anhte gaw Yuda amyu jet rai nga nna, maigan masha ni zawn yubak kap ai ni n rai nga ga timung, 16 masha gaw jep ai tara a magam amu hte n rai. Hkristu Yesu a makam masham hta sha dinghpring lu ai gaw, anhte chye nga ga ai majaw, jep ai tara a magam bungli hte n rai, Hkristu hta kamsham ai hte anhte dinghpring lu u ga, anhte pyi Hkristu Yesu hta e kamsham saga ai: kaning rai nme law, jep ai tara a magam bungli hte kadai mung dinghpring ai kaw n du lu ma ai. 17 Ya, Hkristu hta dinghpring ai lu la hkra anhte tam nga let, anhte hkum nan yubak kap ai ni rai nga ga ai, anhte mu hkrup saga yang gaw, Hkristu gaw yubak a ali ama tai nga ai kun? Shing n rai law. 18 Kaning rai nme law, shawng e ngai sharun shabya kau ai lam hpe, ngai bai shagrin nga yang gaw, ngai tawt lai ai masha tai na nngai. 19 Dai hta kaga, ngai gaw Karai Kasang hta e hkrung nga n ga, dai jep ai tara hte seng ai hta, jep ai tara a gawp e ngai si nga nngai. 20 Ngai gaw Hkristu hte rau wudang hta jen da ai hkrum nngai. Ngai hkum nan naw hkrung nga nngai n rai, Hkristu gaw ngai hta e ahkrung nga ai: ya e dai hkumshan hta ngai hkrung nga nngai gaw, ngai hpe tsawra nna, nye a matu mara shi hkum dai shi ap kau ai Karai Kasang a Kasha a makam masham hta sha ngai hkrung nga nngai. 21 Karai Kasang a chyeju hpe ngai gangkau nngai n rai: kaning rai nme law, dinghpring ai gaw jep ai tara hta lu la a yang gaw, Hkristu gaw kaman lila sha si hkam kau nu ai.

3

1 Angawk angak re ai Galati masha ni e, wudang hta jen da ai Yesu Hkristu hpe nanhte a myiman e dem shakap dan sai mi, nanhte hpe gade e hkalau kau myit ta? 2 Dai Wenyi hpe gaw jep ai tara a magam bungli hte nanhte lu la myit dai rai kun? shing n rai, dai makam masham a lam na la ai majaw rai kun? dai lam langai sha nanhte a n-gup na ngai chye la ma yu nngai. 3 Nanhte ndai hte wa angawk angak nga myit ni? Dai Wenyi hta hpa nna galaw hpang myit htawm e, hkumshan hta hpa nna ya shangut na myit ni? 4 Ning san ai nni nkri hpe nanhte kaman sha hkam kau manu ni? gaja wa, dai gaw kaman lila mahkoi rai nga ai kun. 5 Dai hta n-ga, nanhte hpe dai Wenyi shun di ya nna, nanhte a ka-ang e lamik kumla galaw ai wa gaw, jep ai tara a magam bungli hte, shing n rai, dai makam masham a lam na la ai majaw, shabyin lu ai rai kun? 6 Dai hte maren, Abraham gaw Karai Kasang hpe kamsham wu ai rai nna, dai hpe dinghpring ai rai nga ai, shi a matu ngu ya wu ai. 7 Dai re ai majaw, makam masham hte seng ai ni gaw Abraham a kashu kasha ni rai nga ma ai, chye nga mu. 8 Karai Kasang gaw makam masham hte sha maigan masha ni hpe dinghpring shangun na maru ai, nga ai Chyum laika gaw chye da hkrup sai majaw, Abraham hpe ning nga ai kabu gara shiga gaw, Amyu baw shagu gaw na a gawp e gumring gumrat hkrum na mara ai, nga nna shawng e tsun magang nu ai. 9 Dai rai nna, makam masham hte seng ai ni gaw, kamsham ai myit rawng ai Abraham hte rau gumring gumrat hkrum lu na mara ai. 10 Dai hta kaga, jep ai tara a magam bungli hta hpa ai ni kadai raitimung, dagam dala a npu e rai nga ma ai: kaning rai nme law, Tara laika hta ka da mada hte maren galaw na n shatup nga ai wa kadai raitimung, dagam dala hkrum na mara ai, nga nna ka da nga sai. 11 Dai hta n-ga, Dinghpring ai wa gaw kamsham ai hte hkrung nga lu na ra ai, nga nna ka da nga ai majaw, jep ai tara hte Karai Kasang a man e kadai mung dinghpring lu na n re ai gaw, dan dan leng leng rai nga ai. 12 Dai jep ai tara mahtang gaw, makam masham hte n seng ai rai nna, De a lam hte hpe hkan shatup ai wa gaw, dai hta e hkrung nga lu na ra ai, nga ai. 13 Hpun hta e jen da hkrum ai wa kadai raitimung dagam dala hkrum ai wa rai nga ai, nga nna ka da nga ai hte maren, Hkristu gaw anhte a matu mara dagam dala hkrum ai wa tai wa ai majaw jep ai tara a dagam dala kaw na anhte hpe hkrang shaw la mi ai: 14 shingrai Yesu Hkristu a marang e, Abraham a gumring gumrat chyeju gaw maigan masha ni hta byin wa lu na hte, anhte mung dai Wenyi a ga ndat hpe makam masham hte lu la na rai nga ga ai. 15 Hpunau ni e, masha myit ai hku hkan nna ngai tsun n ga: Masha e gaw da ngut sai ga nadat jahpan hpe pyi, kadai mung lai kau lu ai n rai, kadai mung dai hta set jat lu ai n rai. 16 Ya, dai ga ndat ni gaw Abraham hte shi a aru arat hpe tsun da nu ai. Aru arat ni nga ai gaw, law law wa hpe sha-ang ai zawn, shi tsun nga ai n rai: Na a aru arat ngu ai langai wa hpe sha shi tsun nga ai rai nna, dai gaw Hkristu rai nga ai. 17 Dai rai nna ngai tsun nngai gaw, Karai Kasang gaw da ngut sai ga shaka a hpang, mali tsa sumshi ning e du ai jep ai tara gaw, dai ga shaka hpe n shabai lu ai hte, dai ga ndat hpe mung lai kau lu ai, n rai. 18 Kaning rai nme law, dai sali wunli gaw jep ai tara hte seng a yang gaw, ga ndat hte seng nga ai n rai; Karai Kasang chyawm gaw, dai hpe ga ndat hte Abraham hpe jaw da nu ai. 19 Dai rai yang gaw, dai jep ai tara gaw hpa akyu nga a ta? dai ga ndat hta ang ai aru arat du ai du hkra, dai gaw shut hpyit nga ai a majaw set kahtap da nga ai: dai gaw htinglu ya ai wa a lata hte lamu kasa hta na san tawn da ai rai nga ai. 20 Htinglu ya ai wa mahtang gaw, langai sha hte n seng ai sha, Karai Kasang chyawm gaw langai sha rai nga ai. 21 Dai rai nna jep ai tara gaw Karai Kasang a ga ndat hte nhtan shai nga a ni? Shing n rai law; kaning rai nme law, hkrung ai asak jaw lu ai jep ai tara jaw da sai rai yang gaw, dinghpring ai gaw, gaja wa, jep ai tara hta e rai na ra ai. 22 Ya chyawm gaw, Yesu Hkristu hta e rai nga ai makam masham hte seng ai ga ndat gaw, kamsham ai ni hpe jaw ya lu mu ga, Chyum laika gaw yawng mayawng hte hpe yubak a npu e rawng da nu ai. 23 Dai makam masham garai n du yang, anhte jep ai tara a npu e sharen da ai hkrum ga ai rai nna, htawmhpang de paw pru na ra ai makam masham a matu mara, rawng da mi ai. 24 Dai rai nna, anhte gaw makam masham hte dinghpring wa u ga, anhte hpe Hkristu hpang de shangun dat na, jep ai tara gaw anhte a sharin ai sara tai wa sai. 25 Dai makam masham ya du sai majaw, sharin ai sara a npu e anhte naw rai nga ga ai n rai. 26 Kaning rai nme law, Hkristu Yesu hta e kamsham nga myit dai majaw, nanhte nlang hte gaw, Karai Kasang a kashu kasha ni rai nga myit dai. 27 Hkristu hta e baptisma hkam ai ni yawng hte gaw, Hkristu hpe bu hpun sumraw nga myit dai. 28 Nanhte yawng mayawng gaw Hkristu hta e langai sha rai nga myit dai majaw, Yuda wa ngu na mi n nga, Heleni wa ngu na mi n nga; mayam ngu na mung n nga, shanglawt ngu na mung n nga; lasha, numsha ngu na mi mung n nga lu ai. 29 Ya nanhte Hkristu hte seng nga myit yang gaw, nanhte Abraham a aru arat rai nga myit dai hte, dai ga ndat nga ai hte maren, sali wunli hkam la ai ni rai nga myit dai.

4

1 Bai ngai tsun nngai gaw, sali wunli hkam ang ai ma gaw, arai yawng mayawng a madu rai nga timung, ma naw rai nga a yang, mayam wa hte hpa n shai nga ai: 2 kawa madat da ai nhtoi du hkra, bau sin ai wa hte, nta up ai wa a npu e, shi naw rawng nga ai. 3 Dai hte maren, anhte ma naw rai nga ga yang, mungkan ga a hkang ai tara npu e anhte naw yamnga ga ai. 4 Raitimung, aten ladaw gu jang, dai jep ai tara npu e rai nga ai ni hpe hkrang shaw la nna, anhte kasha yin la ai chyeju hkam la lu u ga, 5 numsha hta shangai wa nna, jep ai tara npu e prat wa ai, shi a Kasha hpe nan, Karai Kasang gaw shangun dat wu ai. 6 Ya nanhte gaw kashu kasha rai nga myit dai majaw, Karai Kasang gaw, Aba Wa e, nga nna shaga chye nga ai, shi a Kasha a Wenyi hpe anhte a kraw lawang de shangun dat nu ai. 7 Dai rai nna nang gaw, mayam naw rai nga ndai n rai, kasha nan rai nga nit dai: kasha nan rai nga nit yang gaw, Karai Kasang a marang e sali wunli hkam la ai wa mung, nang rai nga ndai. 8 Raitimung, dai aten e nanhte Karai Kasang hpe n chye nga myit dai majaw, hking madung hku yu yang. Hpara n mai ngu ai ni a npu e, nanhte yamnga myit dai. 9 Ya chyawm nanhte gaw Karai Kasang hpe chye nga ai hta n-ga, Karai Kasang gaw nanhte hpe chye sayang me, n-gun kya ai hte matsan mayan re ai hkang ai tara hpang de, nanhte hpa rai bai nhtang nna, de a mayam bai tai mayu nga myit hka? 10 Nanhte gaw nhtoi, shata, aten ladaw hte shaning hte hpe matsing nga myit dai. 11 Ngai gaw nanhte kaw kaman lila sha shakut sharang kau nga nngai nhten, ngu nna nanhte a lam ngai myit tsang nga nngai. 12 Hpunau ni e, nanhte zawn ngai rai nga nngai majaw, nanhte mung ngai zawn rai nga mu, ngu nna ngai nanhte hpe hpyi nem made ai. 13 Nanhte ngai hpe hpa n shut n hpyit yu myit dai: dai hta n-ga, shawng nnan e dai kabu gara shiga nanhte hpe hkaw dan made yang, ngai hkum hkrang machyi makaw hkrum ai majaw hkring nna hkaw dan made ai gaw, nanhte chye nga myit dai; 14 Nye a hkumshan a majaw nanhte hta nkaw n law shara tai nga raitimung, nanhte ngai hpe matsat kau ai hte ban kau mi ai n re ai sha, Karai Kasang a lamu kasa hpe zawn, gaja wa, Yesu Hkristu hpe zawn, ngai hpe hkap hkalum la mi ai. 15 Dai rai yang gaw, nanhte tinang hkum sha-a ai gaw ya kanang rai nga malit ta? Kaning rai nme law, nanhte gaw tinang a myi malawk la nna, ngai hpe jaw lu taw gaw, jaw na pyi gwi myit dai hpe, ngai nanhte a lam sakse hkam nga nngai. 16 Ya chyawm ngai gaw nanhte hpe dai tengman ai lam tsun dan made ai majaw, nanhte a hpyen wa tai wa ni ai kun? 17 Shanhte gaw nanhte a lam tsang ma timung, mai kaja ai hku tsang ma ai n rai; nanhte gaw shanhte a lam tsang nga myit ga, shanhte gaw nanhte hpe hkum shadang mayu da myit dai. 18 Ngai nanhte hte rau nga nga yang sha, kaja ai lam hpe myit tsang mai na n rai; galoi raitimung kaja ai lam hpe myit tsang nga na, mai kaja nga ai. 19 Nye a ma kaji ni e, Hkristu a shing-yan nanhte hta hkum wa ai du hkra, shangai wa ai shinggyim machyi hpe ngai nanhte a matu naw hkam nga nngai. 20 Nanhte a lam ngai myit law la nga nngai majaw, ya nanhte hte rau nga nga lu nna, nye a nsen galai lu na hpe, ngai ra nga nngai. 21 Jep ai tara npu e nga mayu ai ni e, dai jep ai tara hpe nanhte n chye na nga myit ni? ngai hpe tsun dan mi. 22 Kaning rai nme law, ka da nga ai hte maren, Abraham gaw shadang sha lahkawng lu nga ai; langai mi gaw shingnan num a kasha rai nga ai, langai mi gaw numdung num a kasha rai nga ai. 23 Shingnan num a kasha gaw, masha a hkumshan hte shangai wa sai; numdung num a kasha chyawm gaw, ga ndat hte maren shangai wa sai. 24 Ya dai lam hte gaw ga shadawn rai nga ai; dai num lahkawng gaw dai ga shaka lahkawng hte bung nga ai: langai mi gaw Sina bum kaw na rai nga ai rai nna, mayam tai na matu kasha shangai dat wu ai, Hagara rai nga ai: 25 dai Hagara gaw, Arabi mung na Sina bum rai nga ai: shi gaw ya e de nga ai Yerusalem hte bung nga ai; kaning rai nme law, shi gaw shi a kashu kasha ni hte nawng, mayam rai nga ma ai. 26 Ntsa de rai nga ai Yerusalem chyawm gaw, numdung num rai nga ai rai nna, anhte a kanu mung rai nga mali ai. 27 Kaning rai nme law, Kasha n shangai ai maudung num e, kabu gara nga u; Shinggyim machyi n hkrum ai num e, garu nna kabu jahtau nga u: Gram nga ai num gaw, la lu ai num hta kashu kasha grau nna lu nga ai, nga nna ka da nga ai. 28 Anhte chyawm gaw, hpunau ni e, Isak hte maren ga ndat a kashu kasha ni rai nga ga ai. 29 Shawng nnan e dai hkumshan hte sha shangai ai wa gaw, dai Wenyi hte shangai ai wa hpe zingri zingrat wu ai hte maren, ya e mung byin nga ai. 30 Raitimung, Chyum laika gaw kaning nga tsun a ta? nga yang, Shingnan num hte shi a kasha hpe shapraw kau mu: kaning rai nme law, shingnan num a kasha gaw, numdung num a kasha hte rau sali wunli hpe jawm madu lu na n rai, nga nna tsun nga ai. 31 Dai rai nna, hpunau ni e, anhte gaw shingnan num a kasha ni n rai, numdung num a kasha ni rai nga ga ai.

5

1 Anhte shanglawt tai na matu, Hkristu gaw anhte hpe shalawt dat mi ai: dai re ai majaw agrin nga nna, dai mayam a kandang npu e bai hkum ahkang nga myit. 2 Yu mu, nanhte matu gadoi hkam myit yang gaw, Hkristu gaw nanhte a matu mara hpa akyu n nga ai, ngu nna ngai Pawlu nan nanhte hpe tsun dan made ai. 3 Dai hta n-ga, matu gadoi hkam ai wa gaw, jep ai tara nlang hte hpe shatup la na ra ai, ngu nna matu gadoi hkam ai masha yawng hte hpe, ngai sakse bai hkam nga nngai. 4 Jep ai tara hta dinghpring mayu ai ni, nanhte gaw Hkristu hte daw hka wa manit dai; nanhte chyeju hta na hkrat mat wa manit dai. 5 Anhte mahtang gaw, dinghpring ai lu la na myit mada ai lam hpe, dai Wenyi a jaw e kamsham ai hte a la nga ga ai. 6 Kaning rai nme law, Hkristu hta e matu gadoi hkam ai lam raitimung, matu gadoi n hkam ai lam raitimung, hpa akyu n nga ai rai nna, tsawra myit hte shachyen ai makam masham hkrai sha, akyu rawng nga ai. 7 Nanhte atsawm sha kagat yu manit dai: dai tengman ai lam hpe n madat myit ga, nanhte hpe kadai hkum shadang myit ta? 8 Ya nanhte myit jung ai lam gaw, nanhte hpe shaga la ai wa kaw na pru wa sai n rai. 9 Matsi loi mi gaw muk tawng ting hpe shawawm dat wu ai. 10 Nanhte myit kaga ga n rawng nga myit dai, ngu nna dai Madu hta nanhte a lam ngai myit da nga nngai: nanhte hpe sharu shatsang ai wa gaw, kadai raitimung, tinang mara a jeyang ai hkrum na ra ai. 11 Ya chyawm gaw, hpunau ni e, matu gadoi hkam ai lam ngai naw hkaw nga yang gaw, hpa majaw zingri zingrat ai naw hkrum nga nngai kun? shingrai hkaw tsun yang gaw, wudang a shatan nhkan shara hpe yeng kau nga sai. 12 Nanhte hpe myit shalaw ai ni gaw, tinang dai tinang a gadoi dut kau mu ga, ngai ra nga nngai. 13 Kaning rai nme law, hpunau ni e, shanglawt ahkang lu la myit ga, nanhte hpe shaga da manit dai: raitimung, shanglawt ahkang hpe hkumshan a ginshan hkum shatai mu; tsawra ai myit hte shada da yamnga mu. 14 Na a htingbu wa hpe tinang hkum hte maren tsawra nga u, nga ai ga langai sha hta, dai jep ai tara ting dik wa sai. 15 Shing n rai, nanhte shada da kawa nna sha hkat myit yang gaw, nanhte shada da n shamyit kau myit ga, sadi nga mu. 16 Da ndai ngai tsun nngai gaw, Wenyi hte hkawm nga mu; shaloi hkumshan a marin ai lam hpe nanhte shadik na myit dai n rai. 17 Kaning rai nme law, hkumshan gaw Wenyi hte nhtan shai nna marin nga ai; Wenyi mung hkumshan hte nhtan shai nna marin nga ai: nanhte galaw mayu ai n galaw lu myit ga, dai lahkawng gaw shada da nhtan shai hkat nga ma ai. 18 Dai Wenyi e nanhte hpe lakawn la myit yang gaw, nanhte dai jep ai tara a npu e rai nga myit dai n rai. 19 Hkumshan a bungli gaw dan dan leng leng rai nga ai rai nna, dai hte gaw: hpye ai amu, n san n seng ai amu, ngang ai amu, 20 gawng-ngu sumla naw ai lam, Mandan lakle amu, ndawng n yawt ai, ga law ga la ai, manawn masham ai, pawt sindawng ai, shai wa bra wa ai lam, daw hka wa ai lam, hpung karan wa ai lam, 21 nsu nnawn ai, chyaru nang ai, sawse lawklek ai hte bung ai lam rai nga ma ai; shingrai galaw ai ni gaw, Karai Kasang a mungdan a sali wunli hkam la lu na n rai, nga nna shawng e tsun dan ni ai hte maren, ya mung nanhte hpe tsun shadum nga nngai. 22 Wenyi a asi chyawm gaw tsawra ai kabu gara ai, ngwi pyaw ai, myit galu kaba ai, matsan dum ai, mai kaja ai, kangka ai, 23 myit nem ai hte tinang myit hpe hkang lu na rai nga ai: dai lam hte hpe hkum lu na tara mi n nga ai. 24 Hkristu Yesu hte seng ai ni chyawm gaw, tinang a hkumshan myit mung, myit kayut ai hte marin marit ai hte nawng, wudang hta jen da manu ai. 25 Anhte dai Wenyi hte hkrung nga ga yang gaw, dai Wenyi hte mung hkawm nga ga. 26 Anhte kaman lila grang nga nna, shada da jahte tam ai hte, shada da manawn masham ai, hkum rai nga ga.

6

1 Hpunau ni e, masha langai ngai n dum shami e yubak galaw hkrup a yang gaw, Wenyi rawng ai ni nanhte gaw, shing re ai wa hpe shingdi ai myit hte shadaw shalan rai nga mu: nang mung agung alau n hkrum u ga, tinang dai sadi nga u. 2 Nanhte shada da a lit hpe gunhpai shingtau nna, Hkristu a tara hpe shatup nga mu. 3 Hpa garai n re ai wa gaw, ngai mung langai ngai rai nga nngai, nga nna rai dum a yang gaw, tinang dai tinang hkum hpe hkalem kau wu ai. 4 Langai hte langai gaw tinang a bungli hpe dinglik yu u ga; shaloi shi gaw masha kaga hta n rai, tinang hta sha gumrawng shara rai na ra ai; 5 kaning rai nme law, langai hte langai gaw tinang a lit gunhpai shajang na rai nga ai. 6 Dai mungga hpe sharin achyin la ai wa gaw, sharin achyin ya ai wa hpe mai kaja ai yawng mayawng hte karan kachyan nga u ga. 7 Lam hkum dam myit; Karai Kasang hpe n sawn n sang di lu na n rai: masha gaw gat hkai ai hte maren, dan la na ra ai. 8 Tinang hkumshan hta gat hkai ai wa gaw, hkumshan hta na hten byak ai dan la na ra ai; Wenyi hta e gat hkai ai wa chyawm gaw, Wenyi hta na htani htana asak dan la na ra ai. 9 Kaja ai amu galaw na, anhte n hki n sang nga ga: kaning rai nme law, anhte myit n yaw ga yang gaw, aten ladaw du jang, anhte dan la na ra ga ai. 10 Dai re ai majaw, aten ladaw naw pra nga yang, anhte masha nlang hte hpe mai kaja ai amu galaw nga ga, raitimung, makam masham a dinghku na ni hpe, grau nna galaw nga ga. 11 Gade wa kaba ai laika hkum hte ngai nanhte hpe nye a lata hte ka da nngai gaw, yu yu mu. 12 Hkumshan a ahpraw nsam hpe tau yu ai ni kadai mung, Hkristu Yesu a wudang a majaw zingri zingrat ai n hkrum mu ga, nanhte hpe matu gadoi hkam na, adip arip di myit dai. 13 Kaning rai nme law, matu gadoi hkam ai ni nan, dai jep ai tara hpe shatup ma ai n rai; raitimung, nanhte a hkumshan hta gumrawng gumtawng lu hkra, nanhte matu gadoi hkam na hpe, shanhte ra ma ai. 14 Ngai chyawm gaw, anhte a Madu Yesu Hkristu a wudang hta kaga, gumrawng gumtawng shara n nga u ga: dai hta e mungkan ga gaw nye a matu jen sat kau ai hkrum nna, ngai mung mungkan ga a matu dai hta e jen sat kau ai hkrum ni ai. 15 Kaning rai nme law, matu gadoi hkam ai lam raitimung, matu gadoi n hkam ai lam raitimung, hpa akyu n nga ai: hpan da ai hkum ningnan chyu sha, akyu rai nga ai. 16 Ndai arawn alai hkan nang ai ni yawng mayawng a ntsa e mung, Karai Kasang a Israela amyu majing a ntsa e mung, ngwi pyaw ai hte matsan dum ai gaw, anga nga u ga law. 17 Ya kaw nna kadai mung ngai hpe hkum sharu shatsang manu ga: kaning rai nme law, Yesu a nma hkang nye a hkum shing-yan hta ngai gun hkawm nga nngai. 18 Hpunau ni e, anhte a Madu Yesu Hkristu a chyeju gaw, nanhte a Wenyi hte rau anga nga u ga law. Amen.