HPILEMON

1

1 Hkristu Yesu a bawngdung ai wa, ngai Pawlu hte hpunau Timohti gaw, anhte amu shingtau ai, tsawra ai wa Hpilemon hpe mung, 2 an a kajan Ahpia hpe mung, an a hpyen manang Arhkipo hpe mung, na a nta e shanu ai Hpung hpe mung, ga shana dat ga ai: 3 anhte a Wa Karai Kasang hte Madu Yesu Hkristu kaw na, chyeju hte ngwi pyaw ai gaw, nanhte hta e anga nga malit ga law. 4 Madu Yesu hpe mung, chyoi pra ai ni yawng hte hpe mung, nang tsawra ai hte kamsham lam hkan ai hpe, ngai na nngai majaw, 5 Hkristu a matu anhte hta rawng ai kaja reng ai amu shagu a chye chyang ai lam hta, nang hkan shingtau ai makam masham gaw akyu shapraw lu lit ga, 6 nye a akyu hpyi ai ga hta nang hpe adum nga let, Karai Kasang hpe ngai tut tut a shakawn nga nngai. 7 Kaning rai nme law, hpunau wa e, na a marang e chyoi pra ai ni a myit masin shalan shabran hkrum lu ai majaw, na tsawra myit hta ngai grai wa kabu gara ai hte shangwi shapyaw hkrum nngai. 8 Dai rai nna, nang mai galaw ai lam nang hpe htet dat na, Hkristu hta e ngai grai nden ja ai ahkang lu nngai raitimung, 9 dingla wa Pawlu rai nga nngai hte, ya e Hkristu Yesu a bawngdung ai wa mung rai nga nngai majaw, tsawra ai hku she nang hpe hpyi nem dat na, ngai grau ra nngai: 10 Ngai bawngdung nga yang, ngai shangai la ai, ngai sha Onesimo a matu ngai nang hpe hpyi nem dat nngai; 11 shi gaw shawng de na a matu akyu n rawng timung, ya gaw na a matu mung, nye a matu mung, akyu rawng nga ai: 12 shi hkum nan hpe nang hpang de ngai bai wa shangun dat nngai; dai lam hta e nye a tsawra ai myit du nna lawm nga ai. 13 Dai kabu gara shiga majaw bawngdung ai hta, shi gaw na a malai ngai hpe galaw jaw na, ngai kaw woi nga mayu nngai raitimung, 14 na a chyeju gaw kaning n chyum nna n re ai sha, myit ra ai hku san san rai u ga, na a myit n lawm yang gaw, ngai kaning mung n rai mayu nngai. 15 Kaning rai nme law, hpang de na a mayam wa zawn n rai, ngai du lawm hkra tsawra ai hpunau wa re ai hta n-ga, masha hking hku yu yang mung, Madu a lam hku yu yang mung, na a matu grau nna tsawra mai ai, hpunau wa zawn, 16 tutnawng e nang kaw anga nga lu na she, shi nang hte tawng marang mi hka ai, rai dam nhten. 17 Dai re ai majaw, nang ngai hpe kanawn manang zawn nawn ndai rai yang gaw, ngai hpe zawn shi hpe hkap hkalum la u. 18 Shi nang hpe lama ma shut kau ai rai yang mung, hka kap ai rai yang mung, dai gaw nye a hka shatai u. 19 Ngai Pawlu gaw dai hka wa na, ngu nna nye a lata hte nan ka dat nngai: raitimung, na hkum nan pyi ngai hpe hka wa ra ndai, ngu nna ngai n tsun mayu nngai. 20 Rai sa, hpunau wa e, na a majaw, dai Madu hta, ngai kabu gara nga lu n-ga; Hkristu hta e nye a myit masin hpe shangwi shapyaw ya rit. 21 Na a madat mara na myit hpe kam ya lu de ai majaw, ngai tsun ai hta n-ga nang galaw na rin dai hpe, ngai chye let ka dat nngai. 22 Dai hta kaga, nye a matu nga na shara lajang tawn da u; kaning rai nme law, nanhte a akyu hpyi ai ga majaw, nanhte hpang de bai du na ahkang lu la na, ngai myit mada nga nngai. 23 Hkristu Yesu a majaw nye a bawngdung manang Epahpra gaw, nang hpe shakram dat ai: 24 nye a shingdep shingtau Marku, Aristaku, Dema, Luka mung, nang hpe shakram dat ma ai. 25 Madu Yesu Hkristu a chyeju gaw, nanhte a wenyi hte rau anga nga u ga law.