JAW JAU

1

1 Shaloi Yehowa shawa sum kaw nna Mawshe hpe shaga tsun wu ai gaw, 2 Israela kashu kasha ni hpe nang ning ngu tsun na rai ndai: Nanhte hta na kadai raitimung Yehowa hpe kumhpa jaw mayu myit yang gaw, dumsu, shing nrai, sagu bainam yamnga hpung hta na la sa nna, nawng jau lu na rai myit dai. 3 Jaw mayu ai kumhpa dai dumsu hte wan nat hkungga di na rai yang gaw, ra n rawng ai usu jaw lu na rai wu ai: Yehowa ra sharawng ya ai hkrum lu hkra, shawa sum chyinghka a man e sa jaw lu na rai wu ai. 4 Shi jaw ai wan nat hkungga a baw hta shi a lata mara lu na rai nna, dai gaw shi a mara htingrai na matu hkap la ya na wu ai. 5 Dai usu hpe Yehowa a man e shi sat na rai nna, Arun a shadang sha hkinjawng ni gaw, de a sai la nawng nhtawm shawa sum chyinghka a man na tawn hkungri ntsa grup e lapri na rai mu ai. 6 Bai shi gaw dai hkungga hkum hpe hpyi gaw kau nna, hpya kahtum na rai wu ai. 7 Arun a shadang sha hkinjawng ni gaw tawn hkungri hta wan wut nna, wan mang hta hpun gyawn tawn na rai mu ai: 8 dai hkungri na wan a hpun shinggyawm hta Arun a shadang sha, hkinjawng ni gaw, de a abaw hte asau ni, shan tau ni mara tawn na rai mu ai 9 pu sin ni hte lagaw ni hpe mung shawng kashin kau nhtawm, Yehowa a matu manam pyaw sangau shatai na wan hte nawng ai wan nat hkungga di nna, dai hkum ting hpe tawn hkungri ntsa e hkinjawng wa nat nawng na rai wu ai. 10 Bai jaw jau mayu ai wan nat kumhpa gaw, sagu shing n rai bainam, rai yang, ra n rawng ai ala sa jaw u ga. 11 Dai hpe Yehowa a man tawn hkungri a dingdung maga e sat nna, Arun a shadang sha hkinjawng ni gaw, de a asai hpe tawn hkungri ntsa grup lapri na rai mu ai. 12 Dai hkungga hpe shi hpya kahtum na rai nna, abaw hte asau nawng, hkinjawng wa gaw tawn hkungri na wan a hpun ntsa e mara tawn na rai wu ai: 13 pu sin ni hte lagaw ni hpe shi naw kashin kau nhtawm, hkinjawng wa gaw hkum ting hpe hkungri hta wan hte nawng na rai wu ai: dai gaw, Yehowa a matu manam pyaw sangau tai na, wan hte nawng ai wan nat hkungga rai nga ai. 14 Bai, Yehowa hpe u hte wan nat hkungga jaw mayu ai rai yang, shi a kumhpa gaw hkrudu, shing n rai, ura kasha rai na rai nga ai. 15 Hkinjawng wa gaw dai hpe tawn hkungri de la sa nna, baw manai dut nhtawm, hkungri ntsa e wan hte nat na rai wu ai; de a asai hpe tawn hkungri makau e hkyen kau na rai wu ai: 16 de a mau hte dai hta rawng ai rai hpe shaw kau nhtawm, tawn hkungri a sinpraw maga na dap sumpum hta kabai kau na rai wu ai: 17 dai hpe singkaw hte nawng, n dut ai sha, ga kahpyen nna, hkinjawng wa gaw dai hpe tawn hkungri na wan a hpun hta nat na rai wu ai: dai gaw, Yehowa a matu manam pyaw sangau tai na, wan hte nawng ai wan nat hkungga rai nga ai.

2

1 Masha langai ngai Yehowa hpe shadung hte kumhpa nawng ai rai yang gaw, shi a kumhpa mani ai shadung rai na rai nna, dai hta namman ru jaw nhtawm lawban bang na rai wu ai. 2 Dai hpe Arun a shadang sha hkinjawng ni hpang de shi la sa nna, mani ai shadung, namman hte lawban hta na latup mi magra la nhtawm, wan hte nat nawng ai hkungga, Yehowa a matu manam pyaw ai sangau tai na, shi a matu dum ya na, hkinjawng wa gaw dai hpe tawn hkungri ntsa e nat na rai wu ai 3 Ngam nga ai shadung kumhpa gaw Arun hte shi a shadang sha ni a matu tai na rai nga ai: dai gaw Yehowa hpe wan hte nawng ai kumhpa ni hta na chyoipra reng ai kumhpa rai nga ai. 4 Bai, na a shadung kumhpa dai, wanhtung hta kabaw hkut sai rai yang gaw, namman hte kayau ai matsi n rawng ai muk pa, shing n rai namman hte galu ai matsi nrawng ai muk hkrawp rai na rai nga ai. 5 Bai, na a shadung kumhpa dai, hpri di hpyen hta kaba ai muk rai yang gaw, namman hte kayau ai matsi n rawng ai mani ai shadung hte rai na rai nga ai. 6 Dai hpe nang ahkyep nna namman ru bun na rai wu ai: dai gaw shadung kumhpa rai nga ai. 7 Bai, na a shadung kumhpa dai, di dam hta kangau ai rai yang gaw, namman hte kayau ai mani ai shadung hte rai na rai nga ai. 8 Shing re ai shadung kumhpa amyu hpe Yehowa hpang de nang la sa nhtawm, hkinjawng wa a lata de ap ya nna, shi gaw dai hpe tawn hkungri de la sa na rai wu ai. 9 Bai, hkinjawng wa gaw dai shadung kumhpa hta na dum ya na kumhtaw magra la nhtawm, Yehowa a matu wan hte nat nawng ai manam pyaw sangau di nna, tawn hkungri hta nat na rai wu ai. 10 Ngam nga ai shadung kumhpa gaw Arun hte shi a shadang sha ni a matu tai na rai nga ai: dai gaw Yehowa hpe wan hte nawng ai kumhpa ni hta na chyoi pra reng ai kumhpa rai nga ai. 11 Yehowa hpe nanhte sakjaw ai shadung kumhpa baw hta matsi lawm lu na n rai: Yehowa hpe wan hte kumhpa nawng yang, matsi raitimung, lagat jahku raitimung, nat shalawm lu na n rai. 12 Shawng ngai ai nsi naisi sakjaw ai lam hta Yehowa hpe matsi hte lagat jahku sakjaw lu ai raitimung, manam pyaw hkra nga tawn hkungri hta nat mai na n rai. 13 Shadung kumhpa nawng shagu jum bang lu na rai ndai: na a shadung kumhpa nawng ai hta, na a Karai Kasang a ga shaka jum n bang ai nawng jau lu na ndai n rai: nang nawng jau ai kumhpa shagu hta, jum bang lu na rai ndai. 14 Shawng ngai ai nsi naisi hte Yehowa hpe shadung kumhpa hku nawng mayu yang gaw, shawng myin ai mam gungsi hpe wan hta kakang nna, dai mam gungsi hta na n-gu tum rip la na rai wu ai. 15 Dai hta nang namman ru bun nna lawban bang na rai wu ai: dai gaw shadung kumhpa rai nga ai. 16 Shingrai hkingjawng wa gaw dai rip la ai n-gu nkau mi, namman nkau mi hte lawban mahkra hpe dum ya na kumhtaw di nna nat nawng na rai wu ai: dai gaw Yehowa hpe wan hte nat nawng ai kumhpa rai nga ai.

3

1 Bai shi a kumhpa dai, dumsu hte mahku hkungga di na rai yang gaw, ra n rawng ai ala shing n rai ayi. Yehowa a man e sa jaw na rai wu ai. 2 Shi a hkungga a baw hta tinang a lata mara nhtawm, shawa sum a chyinghka makau e sat na rai nna, Arun a shadang sha hkinjawng ni gaw, de a asai hpe tawn hkungri ntsa grup lapri na rai mu ai. 3 Bai shi gaw, Yehowa man e wan hte nawng ai mahku hkungga shatai na, sau rap hte pu kan hta na sau yawng, 4 mashi marung hta kap ai nhkyun tawng lahkawng hte dai hta kap ai sau, nhkyun tawng yan hte nawng sin hta kap ai sap sanap re ai ni hpe shaw la ngut jang, 5 Arun a shadang sha ni gaw dai hpe tawn hkungri na wan mang e nat da ai wan nat hkungga hta nat shalawm na rai mu ai: dai gaw Yehowa hpe wan hte nat nawng ai manam pyaw sangau rai nga ai. 6 Bai shi a kumhpa dai, Yehowa hpe sagu bainam hte mahku hkungga di na rai yang gaw, ra n rawng ai ala, shing n rai ayi, jaw na rai wu ai. 7 Shi a kumhpa sagu kasha rai yang gaw, Yehowa a man de dai hpe sa jaw na rai wu ai. 8 Shi jaw ai hkungga a baw hta tinang a lata mara nhtawnm, shawa sum a man e sat nna, Arun a shadang sha ni gaw de a sai hpe tawn hkungri ntsa grup lapri na rai mu ai. 9 Bai shi gaw Yehowa a man e wan hte nawng ai mahku hkungga shatai na, de a sau man hte marung tawng matu nna daw la ai sau tawng nmai; sau rap hte pu kan hta na sau yawng; 10 mashi marung hta kap ai nhkyun tawng lahkawng hte dai hta kap ai sau; nhkyun tawng yan hte nawng sin hta kap ai sap sanap re ai ni hpe shaw la ngut jang, 11 hkinjawng wa gaw dai hpe tawn hkungri hta nat na rai wu ai: dai gaw Yehowa a matu wan hte nat nawng ai lusha kumhpa rai nga ai. 12 Shi a kumhpa bainam rai yang gaw, Yehowa man de dai hpe sa jaw na rai wu ai; 13 de a baw hta shi a lata mara nhtawm, shawa sum a man e sat na rai wu ai: Arun a shadang sha ni gaw de a sai hpe tawn hkungri ntsa grup lapri na rai mu ai. 14 Bai shi gaw Yehowa hpe wan hte nawng ai hkungga di na matu, sau rap hte pu kan hta na sau yawng; 15 mashi marung hta kap ai nhkyun tawng lahkawng hte dai hta kap ai sau; nhkyun tawng yan hte nawng sin hta kap ai sap sanap re ai ni hpe shaw la ngut jang, 16 hkinjawng wa gaw dai hpe tawn hkungri hta nat na rai wu ai: dai gaw manam pyaw sangau hku wan hte nawng ai shahpa kumhpa rai nga ai: sau yawng gaw Yehowa a matu hkrai rai nga ai. 17 Nanhte gaw sau man raitimung, asai raitimung, n sha lu na rai myit dai; dai gaw nanhte a nga shara hta, shu mashi shu masha prat dingsa na htani htana ga matsun rai malit dai, ngu wu ai.

4

1 Bai Yehowa gaw Mawshe hpe, 2 Israela kashu kasha ni e ning ngu tsun u: Masha langai ngai Yehowa hkangda ai lam lama ma hta n dum shami tawt lai nna, n di mai ai amu galaw hkrup yang na lam gaw: 3 Namman chya hkam sai hkinjawng wa nan, shawa masha ni hta mara kap hkra, shut hpyit tawt lai kau ai rai yang, shi shut hpyit ai lam a matu htingrai hkungga di na, Yehowa kaw ra n rawng ai usu uram sa jaw na rai wu ai. 4 Dai usu uram hpe shawa sum chyinghka makau, Yehowa a man de la sa nhtawm, dai usu a baw hta shi a lata mara nna Yehowa man e sat na rai wu ai. 5 Shaloi namman chya hkam sai hkinjawng wa gaw, de a sai hpe shawa sum de la shang nna, 6 sai dai hta hkinjawng wa gaw shi a layung kapruk la nhtawm, chyoi pra ai shara a nba shinggang shinggan, Yehowa a man e sanit lang lapri na rai wu ai. 7 Bai hkinjawng wa gaw, dai sai hta na, shawa sum kata Yehowa a man na manam pyaw nat ai hkungri a nrung ni hta chya na rai wu ai: ngam ai asai yawng hpe gaw, shawa sum chyinghka ang na wan nat hkungri a lagaw ninghpang e ru hkaw na rai wu ai. 8 Mahku hkungga di ai usu a sau la ai zawn, htingrai hkungga usu a sau rap hte pu kan hta na kap ai sau yawng; 9 mashi marung hta kap ai nhkyun tawng lahkawng hte dai hta kap ai sau; 10 nhkyun tawng yan hte nawng sin hta kap ai sap sanap re ai usu a sau yawng la nna, wan nat hkungri hta hkinjawng wa gaw dai hpe nat na rai wu ai. 11 Dai usu a ahpyi, ashan, abaw, lagaw, apu akan hte ahkyi re ai, nga hkum ting hpe gaw, 12 dap shinggan na adap sa ru kau kau re ai shara asan de la sa nhtawm, hpun shingjawm nna nat kau na rai wu ai: wan dap ru kau kau re ai shara e dai hpe nat kau na rai wu ai. 13 Bai Israela a shawa hpung nlang hte, Yehowa hkum da ai n galaw mai ai lam lama ma hta shut hpyit tawt lai hkrup nna, shanhte n dum n mi timung mara rawng nga ai rai yang; 14 shanhte shut ai lam danpru ai shaloi e, htingrai hkungga di na matu, shawa hpung gaw usu uram langai mi shapraw nna shawa sum a man e la sa na rai mu ai. 15 Shawa hpung na agyi salang ni gaw, Yehowa a man e shanhte a lata dai usu a baw hta mara nna, dai usu hpe Yehowa a man e sat na rai mu ai. 16 Shaloi namman chya hkam ai hkinjawng wa gaw dai usu sai hpe shawa sum de la shang nna, 17 sai dai hta hkinjawng wa gaw shi a layung kapruk la nhtawm, nba shinggang shinggan Yehowa a man e sanit lang lapri na rai wu ai. 18 Bai hkinjawng wa gaw dai sai hta na shawa sum kata Yehowa a man na hkungri a nrung ni hta chya na rai wu ai: ngam ai asai yawng hpe gaw shawa sum chyinghka ang na wan nat hkungri a lagaw ninghpang e ru hkaw na rai wu ai. 19 Dai usu a asau mahkra shi la nna, hkungri hta nat na rai wu ai. 20 Usu dai hpe shing di hkinjawng na rai wu ai; htingrai hkungga usu hkinjawng ai hku, dai hpe hkinjawng na rai wu ai; shing di shanhte a matu hkinjawng wa htingrai htingrat ya na rai nna, shanhte mara raw dat kau ya ai hkrum na mara ai. 21 Shawng na usu hpe nat kau ai zawn, dai hpe mung dap shinggan de la sa nna nat kau na rai wu ai: dai gaw shawa hpung a matu htingrai hkungga rai nga ai. 22 Bai, du gyi wa raitimung, shi a Karai Kasang Yehowa hkum da ai lam langai ngai hta n dum shami shut hpyit tawt lai hkrup nna, mara rawng ai rai yang, 23 shi shut ai lam bai dum jang, shi a kumhpa a matu ra n rawng ai nam la langai mi sa jaw na rai wu ai. 24 Dai nam la a baw hta shi a lata shi mara nna, Yehowa a man na wan nat hkungga sat ai shara e sat na rai wu ai: dai gaw htingrai hkungga rai nga ai. 25 Shaloi hkinjawng wa gaw dai htingrai hkungga asai hpe shi a layung hte mahkai la nna, wan nat hkungri a nrung ni hta chya na rai wu ai: ngam ai hpe gaw wan nat hkungri a lagaw nhpang e ru hkaw na rai wu ai. 26 De a asau yawng hpe shi la nna, mahku hkungga a sau nawng ai hku tawn hkungri hta nat na rai wu ai: shingrai hkinjawng wa gaw shi a yubak a matu htingrai htingrat ya na rai nna shi mara raw dat kau ya ai hkrum na ra ai. 27 Yu maya masha langai ngai, Yehowa hkum da ai lam lama ma hta n dum shami shut hpyit tawt lai hkrup nna mara rawng ai rai yang, 28 shi shut ai lam chye lu jang, dai yubak a matu kumhpa di na ra n rawng ai nam yi sa jaw na rai wu ai. 29 Dai htingrai hkungga a baw hta shi a lata shi mara nna wan nat hkungga sat ai shara e dai hpe sat na rai wu ai. 30 Shaloi hkinjawng wa gaw de a asai hpe layung hte mahkai la nna tawn hkungri a nrung ni hta chya na rai wu ai: ngam ai asai yawng hpe gaw tawn hkungri a lagaw ninghpang e ru hkaw na rai wu ai. 31 Mahku hkungga a sau la ai zawn, de a sau yawng shi la nna, Yehowa manam pyaw na matu hkinjawng wa gaw tawn hkungri hta dai hpe nat na rai wu ai: shingrai hkinjawng wa gaw shi a matu htingrai htingrat ya na rai nna, shi gaw yubak raw dat kau ya ai hkrum na ra ai. 32 Sagu kasha hte htingrai hkungga jaw mayu yang gaw ra n rawng ai ayi la sa na rai wu ai. 33 Htingrai hkungga, de a baw hta shi a lata shi mara nna wan nat hkungga sat ai shara e htingrai hkungga ngu nna sat na rai wu ai. 34 Shaloi hkinjawng wa gaw dai htingrai hkungga sai hpe shi a layung hte mahkai la nna, wan nat hkungri a nrung ni hta chya na rai wu ai: ngam ai sai hpe gaw tawn hkungri a lagaw nhpang e ru hkaw na rai wu ai. 35 Mahku hkungga a sagu kasha a sau shaw la ai zawn de a sau yawng hpe shi shaw la nna, hkinjawng wa gaw Yehowa hpe wan hte nat nawng ai kumhpa hte rau tawn hkungri hta nat na rai wu ai: shingrai hkinjawng wa gaw shi shut ai mara a matu htingrai htingrat ya na rai nna, shi gaw mara raw dat kau ya ai hkrum na ra ai.

5

1 Masha langai ngai ngai sakse hkam ai wa rai da ninglen, dagam ya ai ga madat la nhtawm, mu ai chye ai hte n tsun ai majaw shut yang, shi mara lu nu ai. 2 Bai, masha langai ngai n san n seng ai ashu ashan a si mang raitimung, n san n seng ai yamnga a si mang raitimung, n san n seng ai gumrawt hkawm ai baw a si mang hpe raitimung n dum shami hkra kau nna n san n seng rai mat yang, shi mara lu nu ai. 3 Bai, shinggyim masha hta kap ai n san n seng ai hpa hpe raitimung n dum shami hkra kau nna, dai hpe bai chye jang shi mara lu nu ai. 4 Bai masha langai ngai, shing di na nga nna, kaja ai amu n kaja ai amu a lam n myit yu ai sha, dagam ai hte ga shaka da kau nna, dai hpe hpang e bai dum jang, shingrai dagam shaka ai lam ni hta shut ai rawng nga la yang gaw shi mara lu nu ai. 5 Shing re ai baw mara lu ai hkrum yang dai mara ni a matu hpyi nem tawng ban lu na rai wu ai: 6 dai shut kau sai mara a matu yubak raw ai hkungga di na, sagu yi kasha, shing n rai bainam yi kasha la sa nna, Yehowa a man de yubak raw ai hkungga matu sa jaw lu na rai wu ai; shingrai hkinjawng wa gaw, dai wa a mara matu htingrai htingrat ya na rai wu ai. 7 Sagu kasha jaw na n lu jang gaw, dai shut ai mara a matu, yubak raw ai hkungga di na langai mi, wan nat hkungga di na langai mi di nna, hkrudu kasha lahkawng, shing n rai ura kasha lahkawng Yehowa a man de la sa lu na rai wu ai. 8 Dai hpe hkinjawng wa kaw shi la sa nna, hkinjawng wa gaw mara raw ai hkungga mahtang shawng nawng ya na rai nna, dai hpe du mahti daw na rai wu ai: hkum hpe chyawm gaw ga mai na n rai. 9 Dai mara raw ai hkungga a asai hpe tawn hkungri shakum grup lapri na rai wu ai: ngam ai hpe gaw tawn hkungri a lagaw nhpang e hkyen hkaw na rai wu ai: dai gaw htingrai hkungga rai nga ai. 10 Bai langai mi hpe gaw tara hte maren wan nat hkungga di nna nawng ya na rai wu ai: shingrai hkinjawng wa gaw dai wa a shut ai mara matu htingrai htingrat ya yang, shi mara lawt na ra ai. 11 Hkrudu shing n rai ura kasha lahkawng mung, n jaw lu sai rai yang, shut ai wa gaw shi a mara raw na matu mani ai shadung uma mi htingrai hkungga shatai na rai wu ai: dai gaw htingrai htingrat hkungga rai nga ai majaw, namman mung, lawban mung, dai hta mai bang na n rai. 12 Dai hpe hkinjawng wa hpang de shi la sa na rai nna, hkinjawng wa gaw dai hta na dum ya na kumhtaw latup mi magra la nhtawm, Yehowa a matu wan hte nawng ai kumhpa hte hpawn, tawn hkungri na wan hta nat nawng na rai wu ai: dai gaw htingrai htingrat hkungga rai nga ai. 13 Ndai lam langai ngai hta shut hkrup yang, shut ai wa a matu hkinjawng wa gaw shingrai htingrai ya na rai nna, shut ai wa gaw yubak raw dat kau ai hkrum na ra ai: ngam ai hte gaw shadung kumhpa zawn, hkinjawng wa a matu rai nga ai, ngu wu ai. 14 Bai, Yehowa Mawshe hpe tsun wu ai gaw, 15 Kadai raitimung Yehowa hte seng ai chyoi pra ai lam hta n-dum shami shut hpyit tawt lai hkrup yang, dai shut ai mara a matu htingrai hkungga di na, chyoi pra ai shara a gumhpraw shen ai joi hku manu sawn nna, ra n rawng ai sagu la Yehowa hpang de la sa lu na rai wu ai: 16 shingrai chyoi pra ai lam shut hpyit tawt lai hkrup ai hte maren, dai lam hpe bai galaw mye nhtawm, dai shut ai a htam manga hta na htammi naw kahtap jaw nna, hkinjawng wa hpe ap ya na rai wu ai: hkinjawng wa mung dai wa a matu mara raw ai sagu la hte htingrai htingrat ya na rai nna, shi yubak raw dat ai hkrum na ra ai. 17 Bai masha langai ngai Yehowa hkum da ai lam lama ma galaw hkrup ai rai yang, tinang shut n dum ai raitimung ra rawng nga ai rai nna, de a yubak gun lu na rai wu ai. 18 Dai rai yang mara raw na hkungga a matu sawn yu nna hkrat ang ai hte hte ra n rawng ai sagu la sa jaw lu na rai wu ai: ndum shami shut hpyit kau ai raitimung, dai shut n dum ai wa a matu hkinjawng wa gaw htingrai htingrat ya nna, shi gaw yubak raw dat kau ai hkrum na ra ai. 19 Dai gaw mara raw ai hkungga rai nga ai: gaja wa teng teng dai wa gaw Yehowa a man e mara lu sai rai nga ai, ngu wu ai.

6

1 Bai Yehowa Mawshe hpe tsun wu ai gaw, 2 Masha langai ngai, manang wa ap da ai arai, shing n rai tang da ai arai a lam masu la ai raitimung, manang wa a arai hpya lu hpya sha raitimung, manang wa hpe dip lu dip sha ai raitimung; 3 manang wa mat ai arai mu yang nyet la nna n teng n man dagam dala nga ai raitimung: 4 shing re ai lam langai ngai galaw hkrup nna, Yehowa a man e mara rawng nga ai rai yang, dai wa gaw shi shut nna mara lu nga sai majaw, shi hpya sha ai arai raitimung, dip la ai arai raitimung, manang wa ap da ai arai raitimung, mat ai kaw na mu ai arai raitimung, 5 n teng n man ai dagam dala nga nna lu la ai arai hpa baw raitimung, arai dai hpe bai jaw nna dai hte nawng de a jahpu sawn nna htam manga hta htammi naw jat jaw na rai wu ai: dai hpe shi ahka yin ai shani hta rai madu hpe wa lu na rai lu ai. 6 Shingrai dai wa gaw mara raw na hkungga a matu jahpu sawn nna hkrat ang ai made ging ai mara raw ai hkungga di na, ra n rawng ai sagu la Yehowa a man de hkinjawng wa kaw la sa lu na rai wu ai: 7 hkinjawng wa mung shi a matu Yehowa a man e htingrai htingrat ya na rai nna, shi shut ai yubak nga manga raw dat kau ya ai hkrum na ra ai, ngu wu ai. 8 Bai Yehowa Mawshe hpe tsun wu ai gaw, 9 Wan hte hkungga nat nawng na tara a lam, Arun hte shi a shadang sha ni hpe ning ngu tsun u: Wan nat hkungga shan hpe tawn hkungri na wan mang hta shana de nna jahpawt du hkra nat da na rai mu ai: dai tawn hkungri na wan hpe tutnawng shagrung da lu na rai mu ai. 10 Hkinjawng wa gaw shi a sumpan palawng hte sumpan bu hkung bu hpun nna, tawn hkungri hta hkru krawp ai hkungga a wan wu hpe magawn la nhtawm, tawn hkungri a makau e tawn na rai wu ai. 11 Bai hpun palawng galai kau nna wan wu dai hpe dap shinggan na san ai shara e sa sa kau na rai wu ai. 12 Tawn hkungri na wan gaw n si ai sha a grung nga lu na rai nga ai: hkinjawng wa gaw jahpawt shagu hpun ju nna, hpun na ntsa e wan nat hkungga mara nat na rai wu ai: dai hta mahku hkungga sau mung nat na rai wu ai. 13 Tawn hkungri na wan gaw galoi mung si mai na n rai; a grung nga lu na rai nga ai. 14 Ndai gaw shadung kumhpa a tara lam rai nga ai: Arun a shadang sha ni gaw, dai hpe Yehowa a man e tawn hkungri hta sa jau lu na rai mu ai. 15 Hkinjawng wa gaw dai shadung kumhpa hta na mani ai shadung latup mi, sau nkau mi hte, dai kumhpa a lawban yawng hpe karan la nna, Yehowa a manam pyaw ai sangau hte dum ya na matu di nna, tawn hkungri hta nat na rai wu ai. 16 Ngam ai hte gaw Arun hte shi a shadang sha ni sha na rai mu ai: dai hpe shawa sum kata na chyoi pra ai shara e, matsi n bang ai, sha na rai mu ai; shawa sum a wang kata e shanhte dai hpe sha na rai mu ai. 17 Dai hpe matsi hte kabaw lu na n rai; ngai e wan hte nawng ai kumhpa ni hta na, shanhte a kumhtaw tai nga u ga, ngu nna ngai jaw da se ai: dai gaw htingrai hkungga hte mara raw ai hkungga zawn, chyoi pra htum ai rai nga ai. 18 Yehowa hpe wan hte nawng ai hkungga ni hta na, kumhtaw dai gaw, nanhte a shu mashi shu masha prat dingsa tai nga na rai nna, Arun a shandang sha ni yawng sha lu na rai ma ai: dai hpe shum ai ni yawng gaw chyoi pra ai ni rai na rai nga ai, ngu wu ai. 19 Bai Yehowa Mawshe hpe tsun wu ai gaw, 20 Arun hte shi a shadang sha ni aya dang hkam la ai shani na Yehowa hpe nawng ya ai kumhpa gaw, ndai rai na rai nga ai: tutnawng na matu shadung kumhpa shatai na, shadung mani uma mi hte, jahpawt e ka-ang hkup shana de ka-ang hkup di nna jau na rai mu ai. 21 Shadung dai hpe sau hte di hpyen hta gumrin kumpa nhtawm, kayau hkut jang la shang wa na rai wu ai: shadung kumhpa dai hpe Yehowa a manam pyaw sangau di na, gang gyi ahkyep nhtawm nawng na rai wu ai. 22 Arun a hkringhtawng dagraw ai kasha mung kumhpa dai jaw lu na rai nga ai: dai gaw Yehowa a matu hkum dingyawng nawng ya ai a htani htana ga matsun rai na rai malit dai. 23 Hkinjawng wa a matu nawng ai shadung kumhpa rai yang gaw hkum dingyawng nat nawng kau na rai wu ai: dai hpe sha mai na n rai, ngu wu ai. 24 Bai Yehowa Mawshe hpe tsun wu ai gaw, 25 Arun hte shi a shadang sha ni hpe htingrai hkungga a lam, nang ning ngu tsun na rai ndai; wan nat hkungga sat ai shara hta, Yehowa a man e htingrai hkungga sat na rai myit dai: 26 dai gaw chyoi pra htum ai rai nga ai. Htingrai hkungga nawng ai hkinjawng wa gaw, dai hkungga shan sha lu na rai nga ai; shan dai hpe, shawa sum a wing kata na chyoi pra ai shara e sha na rai wu ai. 27 Shan dai hpe hkra ai hpa mung chyoi pra ai rai na rai nga ai: de a sai bun ai hpun palawng ni hpe mung, chyoi pra ai shara e hkrut na rai wu ai. 28 Shan dai hpe shadu ai ga di bu hpe gaw agrawp kau na rai wu ai. Magri di rai yang gaw, arut nhtawm, ntsin hte kashin kau na rai wu ai. 29 Hkinjawng ni hta na lasha ni yawng dai mai sha na rai ma ai: dai gaw chyoi pra htum ai rai nga ai. 30 Dai chyoi pra ai shara e htingrai htingrat na matu, shawa sum kata de asai la shawn ai htingrai hkungga shagu a ashan gaw mai sha na n rai: dai gaw wan hte nat kau na rai wu ai

7

1 Da ndai gaw mara raw hkungga a tara rai nga ai: dai gaw chyoi pra htum ai rai nga ai. 2 Wan nat hkungga sat ai shara e mara raw hkungga mung sat na rai wu ai; de a sai hpe tawn hkungri ntsa grup lapri bun na rai wu ai. 3 De a sau yawng shi nawng ya na rai wu ai: dai nmai hta na sau, pu kan hta kap ai sau, 4 mashi marung hta kap ai nhkyun tawng lahkawng hte dai hta kap ai sau, nhkyun tawng yan hte nawng sin hta kap ai sap sanap re ai hte la nna, Yehowa a matu wan hte nawng ai hkungga shatai na, 5 hkinjawng wa gaw dai nlang hte hpe tawn hkungri hta nat nawng na rai wu ai: dai gaw mara raw hkungga rai nga ai. 6 Dai hkungga shan hpe hkinjawng hta na lasha ni nlang sha mai na rai ma ai: dai hpe chyoi pra ai shara e sha na rai mu ai: dai gaw chyoi pra htum ai rai nga ai. 7 Mara raw hkungga mung htingrai hkungga zawn rai nga ai rai nna tara langai sha rai nga ai: dai hte hkap htingrai htingrat ya ai hkinjawng wa gaw, dai hkungga shan mai la na rai wu ai. 8 Masha wa langai ngai e sa jau ai wan nat hkungga hpe hkap nawng ya ai hkinjawng wa gaw, shi nawng ai hkungga hkum a ahpyi la lu na rai wu ai. 9 Wanhtung e kabaw ai shadung kumhpa raitimung, di dam, di hpyen re ai ni hta gumrin ai raitimung, hkap la nawng ya ai hkinjawng wa mai la na rai nga ai. 10 Sau hte kayau ai shadung kumhpa raitimung, sau n rawng ai raitimung, Arun a shadang sha ni nlang maren jawm karan na rai mu ai. 11 Da ndai gaw Yehowa hpe nawng jau na mahku hkungga a tara rai nga ai. 12 Chyeju dum na matu jaw ai rai jang gaw, chyeju dum hkungga ngu na hte rau, sau hte kayau ai matsi n rawng ai muk pa, sau galu ai matsi n rawng ai muk hkrawp, mani ai shadung hpe sau hte kayau nna galaw ai muk pa nawng ya na rai wu ai. 13 Dai hta kaga mahku hkungga hte seng ai chyeju dum hkungga hte rau, matsi rawng ai muk mung jaw na rai wu ai. 14 Dai kumhpa amyu nlang hta na muktawng langai langai la nhtawm Yehowa a manawt kumhpa di nna, dai gaw mahku hkungga a asai lapri bun ya ai hkinjawng wa la na rai wu ai. 15 Bai chyeju dum na matu nawng ai mahku hkungga a shan hpe dai shani jang sha kau na rai nga ai: 16 hpang jahpawt du hkra mai ngam na n rai. Raitimung ga shaka da nna jau ai, shing n rai mayu a jau ai rai yang gaw, kumhpa jaw ai shani e sha nna, hpang jahpawt du hkra ngam ai hpe mung, naw mai sha na rai nga ai: 17 masum ya jahpawt du hkra ngam ai ashan hpe gaw, wan hta nat kau na rai wu ai. 18 Raitimung dai mahku hkungga ashan hpe masum ya nhtoi hta sha ai wa gaw sharawng awng ya ai hkrum na n rai: jau ai wa mung chyeju lu la na n rai; dai gaw matsat shabat rai na ra ai rai nna, sha ai wa gaw tinang a yubak hkrum lu na rai wu ai. 19 N san n seng ai arai e hkra sai hkungga shan hpe mai sha na n rai; wan hte nat kau na rai wu ai: sanseng ai ni chyu sha dai hkungga shan mai sha na rai ma ai: 20 Yehowa hte seng ai mahku hkungga shan hpe n san n seng rai da ninglen sha ai wa kadai mung, shi a amyu hta na sumri dan kau ya ai hkrum na ra ai. 21 Masha hta na wu sin ai arai, yamnga hta na matsat shabat hpa hte, n san n seng ai hpa baw matsat shabat raitimung hkra da nhtawm, Yehowa hte seng ai mahku hkungga shan sha ai wa kadai mung, shi a amyu hta na sumri dan kau ya ai hkrum lu na wu ai, ngu wu ai. 22 Bai Yehowa Mawshe hpe tsun wu ai gaw, 23 Israela a kashu kasha ni hpe ning ngu tsun u: Nanhte gaw dumsu hte sagu bainam re ai ni a sau man sha lu na myit dai n rai: 24 shi hkrai si ai hte matse labye e kawa sat ai sau hpe kaga lam hta lang lu raitimung, gaja nan sha lu na myit dai n rai. 25 Kadai raitimung, Yehowa hpe wan hte nawng jau ai hkungga hta na sau man sha ai wa gaw, shi a amyu hta na sumri dan kau ya ai hkrum lu na wu ai. 26 Nanhte a nga shara shagu hta awu sai, ashan sai re ai hpa baw a sai raitimung, sha lu na myit dai n rai. 27 Lama ma a sai sha hkrup ai wa gaw, shi amyu hta na sumri dan kau ya ai hkrum na wu ai, ngu wu ai. 28 Bai Yehowa Mawshe hpe tsun wu ai gaw, 29 Israela kashu kasha ni hpe ning ngu tsun u: Yehowa hpe mahku hkungga jaw ai wa gaw, shi jaw ai hkungga hta na Yehowa hpe nawng na hte la sa na rai wu ai: 30 Yehowa a matu wan hte nawng ai hkungga hpe shi hkum nan la sa na rai wu ai: Yehowa a man e dai sinda hpe nwat hkungga di na matu, sau man hte hpawn la sa na rai wu ai. 31 Shingrai hkinjawng wa gaw, dai sau hpe tawn hkungri hta nat na rai wu ai: sinda gaw Arun hte shi a shadang sha ni la na rai mu ai. 32 Bai mahku hkungga a hkra magyi hpe manawt hkungga a matu hkinjawng wa hpe sa ya na rai mu ai. 33 Arun a shadang sha ni hta na dai mahku hkungga a asai hte sau man hpe la nawng ya ai wa gaw dai hkra magyi la na rai wu ai. 34 Kaning rai nme law, Israela kashu kasha ni jaw ai mahku hkungga ni hta na, dai nwat sinda hte manawt magyi hpe ngai di la nna, hkinjawng wa Arun hte shi a shadang sha ni hpe, htani htana na kumhpaw jaw da se ai, ngu wu ai. 35 - 36 Dai gaw, Arun hte shi a shadang sha ni Yehowa a man e hkinjawng amu gunhpai nga na matu, shanhte hpe aya dang ai shani e Yehowa hpe wan hte nawng ai kumhpa ni hta na, shanhte lu la ai namman chya ya ai kumhtaw rai malu ai;Israela a kashu kasha ni a lata na kumhtaw dai lu la na matu, Yehowa shanhte hpe namman chya ya ai shani e hkangda ai lam rai nga ai: dai gaw shanhte a shu mashi shu masha prat dingsa na kumhtaw rai nga malu ai. 37 Dai hte gaw Sina nam mali hkan e Israela kashu kasha ni Yehowa hpe hkungga jaw jau na lam, hkangda ai shaloi e, Sina bum ntsa nna Yehowa Mawshe hpe hkang dat ai, 38 Wan nat hkungga, shadung kumhpa, htingrai hkungga, mara raw hkungga, aya dang hkungga hte mahku hkungga ni a tara a lam rai nga ai.

8

1 Bai Yehowa Mawshe hpe tsun wu ai gaw, 2 Arun hte shi a shadang sha ni, shanhte a hpun palawng hte chya na namman, htingrai hkungga a usu, dai sagu la lahkawng hte matsi n rawng ai muk ka mi la sa nna, 3 shawa sum a chyinghka makau e shawa masha ni nlang hte hpe jahpawng tawn mu, ngu wu ai. 4 Shaloi Mawshe Yehowa shi hpe hkang ai hte maren galaw wu ai rai nna, shawa masha ni dai shawa sum a chyinghka makau e hpawng nga ma ai. 5 Shingrai Mawshe gaw, Da ndai gaw nanhte galaw na Yehowa hkangda ai lam rai nga ai, ngu nna hpung masha ni hpe tsun dan wu ai. 6 Shingrai Mawshe gaw Yehowa hkangda ai hte maren Arun hte shi a shadang sha ni hpe shaga la nna hka shin ya nhtawm, 7 Arun hpe palawng jahpun nna shingkyit kyit ya wu ai; palawng galu hte hpa hkai lawng mung hpun ya nhtawm hpa hkai lawng a reng ai shingkyit hte dai hpe kyit ya wu ai. 8 Sinda magap mung shi dagap ya nna, sinda magap a kata e Urim hte Htumim bang da ya wu ai. 9 Shi a baw hta bunghkaw hkaw ya nna, dai chyoi pra ai ja htan bam mung man maga, bunghkaw hta, bam ya wu ai. 10 Bai, Yehowa hkangda sai hte maren Mawshe gaw chya na namman la nhtawm, sum hte dai sum a rai yawng hpe chya nna shachyoi shapra wu ai. 11 Dai namman hte tawn hkungri a ntsa e sanit lang lapri bun nna, tawn hkungri hte seng ai rai nlang hpe mung ntsin htung hte de a shadun hpe mung chya nna shachyoi shapra wu ai. 12 Dai chya ai namman hpe Arun a baw hta ru jaw nhtawm, shi hpe chya nna shachyoi shapra wu ai. 13 Arun a shadang sha ni hpe mung, hpun palawng jahpun nna, shingkyit kyit ya ai hte bunghkaw hkaw ya di wu ai. 14 Bai, Yehowa hkangda sai hte maren, htingrai hkungga usu hpe dun la nna, Arun hte shi a shadang sha ni gaw, htingrai hkungga usu a baw hta tinang a lata mara mu ai. 15 Usu dai hpe sat nhtawm, Mawshe gaw asai la nna, tawn hkungri a ntsa grup na nrung ni hpe shi a layung hte chya wu ai; shingrai dai tawn hkungri hpe jasan jaseng ngut jang ngam ai sai hpe gaw tawn hkungri a lagaw nhpang e ru hkaw nna, dai tawn hkungri hta htingrai htingrat na matu shachyoi shapra wu ai. 16 Bai, pu kan hta kap ai sau mahkra, sin hta magap ai sap sanap, nhkyun tawng lahkawng hte dai hta kap ai sau re ai ni hpe la nna, Mawshe gaw tawn hkungri hta dai hpe nat nawng wu ai. 17 Ahpyi, ashan, ahkyi re ai hkum ting hpe gaw dap shinggan e nat kau mu ai. 18 Bai, Yehowa hkangda sai hte maren wan nat hkungga sagu la dun la nna, Arun hte shi a shadang sha ni gaw sagu la a baw hta tinang a lata mara mu ai. 19 Dai sagu hpe sat nhtawm, Mawshe gaw de a asai hte tawn hkungri ntsa grup hpe lapri bun wu ai. 20 Sagu hkum hpe mung hpya kahtum nna, baw hte shan tau ni hpe sau man hte rau Mawshe nat nawng wu ai. 21 Pu sin ni hte lagaw ni hpe mung kashin la nna, Mawshe gaw sagu hkum ting tawn hkungri hta nat nawng wu ai; dai gaw manam pyaw ai wan nat sangau hkungga rai nga ai: Yehowa hpe wan hte jaw jau ai kumhpa rai nga ai. 22 Bai, Yehowa hkangda sai hte maren, kaga san da ai aya dang hkungga sagu la dun la nna, Arun hte shi a shadang sha ni gaw tinang a lata dai sagu baw hta mara mu ai. 23 Sagu dai hpe sat nhtawm Mawshe gaw de a sai la nna, Arun a hkra na lapyen hta mung, hkra lata yung nu hta mung, hkra lagaw yung nu hta mung chya ya wu ai. 24 Arun a shadang sha ni hpe mung Mawshe shaga la nna shanhte a hkra na lapyen hta mung, hkra lata yung nu hta mung, hkra lagaw yung nu hta mung dai sai hte chya nhtawm, tawn hkungri ntsa grup e lapri bun wu ai. 25 Dai sau man nmai hta na sau, pu kan magap ai sau, sin hta kap ai sap sanap, nhkyun tawng lahkawng hte dai hta kap ai sau, hkra magyi re ai ni hte, 26 Yehowa a man e tawn da ai muk ka hta na matsi n rawng ai muk tawng langai mi, sau hte gumrin ai muk pa mi, muk hkrawp pa mi la nna dai muk ni hpe sau man hte magyi hta mara nhtawm, 27 Aun a lata hte shi a shadang sha ni a lata hta lang da nna nwat hkungga di na matu Yehowa a man e nwat mu ai. 28 Bai dai hpe shanhte a lata na Mawshe dawm la nhtawm, wan nat hkungga ntsa e, tawn hkungri hta e nat shalawm wu ai: dai gaw manam pyaw sangau tai ai aya dang hkungga rai nga ai: Yehowa hpe wan hte jaw jau ai kumhpa mung rai nga ai. 29 Bai Mawshe gaw sinda shan la nna, Yehowa a man e nwat hkungga di nwat wu ai: dai aya dang sagu la a sinda gaw Mawshe a kumhtaw rai nga ai. 30 Bai Mawshe gaw, chya na namman hte tawn hkungri na asai la nhtawm, Arun hte shi a hpun palawng hta mung, shi a shadang sha ni hte shanhte a hpun palawng ni hta mung lapri bun nna, Arun hte shi a hpun palawng, shi a shadang sha ni hte shanhte a hpung palawng hpe shachyoi shapra wu ai. 31 Bai Mawshe gaw Arun hte shi a shadang sha ni hpe, Shawa sum a chyinghka makau e dai sagu shan shadu mu: Arun hte shi a shadang sha ni dai sha na rai mu ai, ngu nna Yehowa ngai hpe hkangda sai hte maren, ashan hpe mung, aya dang ai hte seng ai muk ka hta na muk ni hpe mung, dai yang e sha mu. 32 Ngam ai shan hte muk hpe gaw wan hta nat kau mu. 33 Nanhte hpe sanit ya tup aya dang lam tawn da sai majaw, dai aya dang sanit ya garai n gu gu gaw, shawa sum chyinghka nna hkum pru myit. 34 Nanhte a matu htingrai htingrat ya na, dai ni ning rai galaw ai gaw, Yehowa hkangda ai hku rai nga ai. 35 Dai rai nna, nanhte si ai n hkrum myit ga, sanit ya tup shani shana, shawa sum chyinghka a makau e nga nga nna Yehowa a matsun hkan nga na rai myit dai, nga nna ngai hpe hkangda ni ai, ngu nna tsun mu ai. 36 Yehowa Mawshe hpe hkangda mada yawng, Arun hte shi a shadang sha ni hkan galaw ma ai.

9

1 Shingrai, matsat ya ngu na shani e Mawshe gaw Arun hte shi a shadang sha ni hpe mung, Israela salang ni hpe mung shaga la nna Arun hpe tsun wu ai gaw; 2 Ya nang htingrai hkungga di na matu ra n rawng ai dumsu kasha langai mi, wan nat hkungga di na matu ra n rawng ai sagu la langai mi la nna, Yehowa a man e nawng jau u, ngu wu ai. 3 Bai Israela amyu masha ni hpe, Nanhte mung, htingrai hkungga di na matu, nam la langai mi; wan nat hkungga di na matu ra n rawng ai hte ladu hkrum sai dumsu kasha langai mi, sagu kasha langai mi: 4 Yehowa a man e mahku hkungga di na matu usu langai mi, sagu la langai mi hte, sau kayau ai shadung kumhpa la wa marit: kaning rai nme law, dai ni Yehowa nanhte kaw danpru na ra ai, ngu nna tsun mu, ngu wu ai. 5 Mawshe htet da ai arai ni dai shawa sum a man e shanhte la sa nna, shawa masha ni yawng sit sa let Yehowa a man e tsap nga ma ai. 6 Shaloi Mawshe gaw, Nanhte hkan galaw na lam gaw, Yehowa hkangda ai hku rai nga ai: shingrai Yehowa a hpung shingkang nanhte a man e danpru na ra ai ngu mu ai. 7 Bai Mawshe gaw Arun hpe, Yehowa hkangda ai hte maren, nang dai tawn hkungri de sit sa nna na a matu htingrai hkungga hte wan nat hkungga nawng ya nna, na a matu mung amyu masha ni a matu mung htingrai htingrat ya u: amyu masha ni a kumhpa mung nawng ya nna, shanhte a matu htingrai htingrat ya u, ngu wu ai. 8 Shingrai Arun gaw tawn hkungri de sit sa nna, shi a matu san da ai htingrai hkungga a dumsu kasha sat wu ai. 9 Arun a shadang sha ni mung de a sai shi hpang de la wa ya mu ai rai nna, Arun gaw shi a layung hte dai sai hta kapruk la nhtawm, tawn hkungri a nrung ni hta chya wu ai: ngam ai sai hpe gaw tawn hkungri a lagaw ninghpang e ru hkaw wu ai; 10 htingrai hkungga sau man hte nhkyun sin hta kap ai sap sanap re ai ni hpe tawn hkungri hta nat wu ai: dai gaw Yehowa Mawshe hpe hkangda ai hku rai nga ai. 11 Ashan hte ahpyi gaw dap shinggan e nat kau wu ai. 12 Wan nat hkungga mung sat nhtawm, Arun a shadang sha ni de a sai shi kaw la wa nna, shi gaw dai hpe tawn hkungri ntsa grup lapri wu ai. 13 Bai shanhte gaw wan nat hkungga a shan tau ni hte abaw wa ya mu ai rai nna, dai hpe tawn hkungri hta nat nawng wu ai. 14 Pu sin ni hte lagaw ni hpe mung lajang kashin nna, tawn hkungri na wan nat hkungga hte rau nat shalawm wu ai. 15 Bai shawa masha ni a kumhpa shi la ya ai hte, shawa masha ni a matu htingrai hkungga tai na bainam hpe dun la nna, dai hpe sat nhtawm, yubak hpe htingrai na matu, shawng na zawn nawng ya wu ai. 16 Dai wan nat hkungga mung shi dun la nna, ga matsun hte maren nawng ya wu ai. 17 Shadung kumhpa mung shi la nna, latup mi magra la nhtawm, jahpawt na wan nat hkungga a makau e tawn hkungri hta nat nawng wu ai. 18 Amyu masha ni a matu mahku hkungga usu hte sagu la hpe mung la sat nhtawm, Arun a shadang sha ni de a asai wa ya mu ai rai nna, shi gaw dai hpe tawn hkungri ntsa grup e lapri wu ai: 19 nmai sau hte pu kan magap ai sau, nhkyun yan hte asin a sap sanap re ai usu hte sagu la a sau re ai ni hpe, 20 singda shan ntsa e mara nna tawn hkungri hta nat wu ai: 21 sinda hte hkra magyi hpe Arun gaw Yehowa a man e nwat hkungga di nna nwat wu ai: shing di galaw ai mung Mawshe tsun da ai hku rai nga ai. 22 Shaloi Arun gaw shi a lata shawa masha ni hpang de sharawt let shanhte hpe shaman ya nhtawm htingrai hkungga, wan nat hkungga hte mahku hkungga re ai ni jau ngut nna yu wa ai. 23 Bai Mawshe yan Arun gaw shawa sum kata de shang nna pru wa nhtawm, amyu masha ni hpe shaman ya mu ai: shaloi Yehowa a hpung shingkang gaw amyu masha ni a man e danpru nga ai. 24 Yehowa kaw na wan pru nna tawn hkungri na wan nat hkungga hte sau man ni hpe hkru kau wu ai: shingrai byin wa ai hpe amyu masha ni mu jang, shanhte jahtau garu nna dingnyawm dagup nga ma ai.

10

1 Ya Arun a shadang sha Nadab yan Abihu gaw tinang hte seng ai wan ban pa la nna, wan bang nhtawm, lawban mara ngut jang, Yehowa a man e Yehowa hkangda ai wan n re ai, wan shaje hte nat jau mu ai. 2 Shaloi Yehowa kaw na wan pru nna, shan hpe hkru kau ai hte, shan gaw Yehowa man e si ai hkrum ma ai. 3 Shaloi Mawshe gaw Arun hpe, Ngai kaw sit sa ai wa hta nye a chyoi pra ai lam ngai madun nna, amyu masha ni mahkra a man e ngai hpung shingkang lu la na we ai, nga nna Yehowa tsun ai gaw ndai zawn re ai lam hpe tau nna tsun ai rai nga ai, ngu wu ai. Arun gaw atsin sha rai nga ai. 4 Bai Mawshe gaw, Aun a kawa doi Uzela a kasha Mishaela yan Elasanpan hpe shaga la nna, Sa marit; nanhte a hpunau yan hpe chyoi pra ai shara na dap shinggan de la shapraw kau mu, ngu wu ai. 5 Shan mung sit sa nna, Mawshe hkangda ai hte maren, palawng galu hte re ai si mang hpe dap shinggan de la shapraw kau mu ai. 6 Bai Mawshe gaw Arun hte shi a shadang sha Eleaza yan Ihtama hpe, Nanhte n si wa myit ga hte dai shawa hpung ting a ntsa e Yehowa a pawt ai sindawng n du u ga, nanhte a baw kara hkum hpyan kau myit, palawng mung hkum gang je myit; nanhte a kahpu kanau Israela kashu kasha ni nlang hte gaw Yehowa e dat ai wan hkru lam a majaw hkrapngu hkrapngoi rai nga mu ga. 7 Nanhte n si wa myit ga, shawa sum chyinghka a shinggan de hkum pru myit: kaning rai nme law, Yehowa a chya ai namman nanhte a ntsa e nga nga ai, ngu wu ai. Shanhte mung Mawshe tsun ai hte maren madat ma ai. 8 Bai Yehowa gaw Arun hpe, Nang hte na nshu nsha ni nanhte gaw, 9 si ai n hkrum na hte, chyoi ai hte n chyoi ai, seng ai hte n seng ai chye ginhka na matu mung, 10 Mawshe a n-gup hta Yehowa hkangda ai tara matsun yawng hpe, Israela kashu kasha ni e sharin achyin ya chye na matu mung, 11 nanhte dai shawa sum kata de shang ai shaloi tsabyi jahku hte nang ai baw hpa mung hkum lu myit: dai gaw nanhte a shu mashi shu masha prat dingsa hkan nga lu na matsun maroi rai nga malit dai. 12 Bai Mawshe gaw Arun hte shi hta ngam ai kasha Eleaza yan Ihtama hte hpe, Yehowa e nawng ya ai wan nat kumhpa ni hta na naw ngam ai shadung kumhpa hpe sa la nna, matsi hte n re ai sha dai tawn hkungri makau e sha mu: 13 dai gaw chyoi pra htum ai rai nga ai: dai kumhpa gaw Yehowa hpe wa hte nawng ai kumhpa ni hta na nang hte na a shadang sha ni lu la ging ai kumhtaw rai malit dai majaw, chyoi pra ai shara e sha lu na rai myit dai: ning nga ngai hpe hkangda ni ai. 14 Dai nwat sinda hte manawt magyi hpe chyawm gaw, nang hte na a shayi shadang sha ni yawng sanseng ai shara e sha na rai myit dai: dai gaw Israela a kashu kasha ni jaw jau ai mahku hkungga hta na nang hte na a shadang sha ni lu la ging ai hkumhtaw rai nga ai. 15 Wan hta nawng na sau man hkungga ni hte rau, manawt magyi hte nwat sinda, shanhte la sa na rai nna, dai hpe Yehowa a man e nwat hkungga di nna nwat na rai mu ai: dai gaw Yehowa a matsun nga ai hte maren, nang hte na a shadang sha ni lu la ai prat dingsa na kumhtaw rai malit dai, ngu wu ai. 16 Ya Mawshe gaw htingrai hkungga di na bainam tam shaja nga ai, raitimung dai gaw nat jau boi manu ai: dai majaw shi gaw naw ngam ai Arun a shadang sha Eleaza yan Ihtama hpe masin pawt nna, 17 Htingrai hkungga shan ngu ai gaw, chyoi pra htum ai re ai mi, nan gaw shawa hpung a mara gun ya nna Yehowa a man e shanhte a matu htingrai htingrat ya na she, hkungga shan dai nanhte hpe jaw myit dai rai yang, hpa rai chyoi pra ai shara e n sha myit ta? 18 De a sai mung chyoi pra ai shara kata de n shawn myit hka; ngai hkangda sai hte maren chyoi pra ai shara e dai hkungga shan teng teng sha lu mai myit dai, ngu wu ai. 19 Shaloi Arun gaw, Dai ni shan gaw Yehowa a man e tinang a htingrai hkungga hte wan nat hkungga nawng ya manu ai rai nna, ngai hta ning re ai shoihpa hkrum nga ai: dai majaw ngai dai ni htingrai hkungga shan dai sha we yang gaw, Yehowa wawm na a ni? ngu nna mawshe hpe htan wu ai. 20 Mawshe mung dai na jang shi a myit yin la wu ai.

11

1 Bai Yehowa Mawshe yan Arun hpe tsun wau ai gaw, 2 Israela kashu kasha ni hpe ning ngu tsun mu: Ga ntsa na hkrung nga ai ashu ashan danghta hta na nanhte sha mi ai gaw, ndai rai na rai nga ai: 3 lahkru ga nna shat lai lai ai ashu ashan yawng gaw nanhte sha lu na rai myit dai, 4 Raitimung shat lai lai ai hte lahkru ga ai hta na nanhte n sha mai ai hte gaw ndai rai nga ai: Gawla-uk gaw shat lai lai timung lahkru n ga ai majaw nanhte a matu n san n seng malit dai. 5 Shahpan gaw shat lai lai timung lahkru n ga ai majaw nanhte hta n san n seng rai nga ai. 6 Prangtai gaw shat lai lai timung, lahkru n ga ai majaw nanhte hta n san n seng rai nga ai. 7 Awa gaw lahkru ga timung shat lai n lai ai majaw nanhte hta n san n seng rai nga ai. 8 Shing re ai dusat amyu a ashan gaw nanhte sha mai na nrai; de a si mang hpe mung hkra mai na n rai; dai ni gaw nanhte hta n san n seng ai rai nga ai. 9 Nammukdara hka hte hka nawng hka nu re ai ni hta nga ai hka nga amyu danghta hta na rai yang singgung singkaw tu ai hte asep tu ai baw sha nanhte sha mai na rai myit dai. 10 Singgung hte asep n tu ai nammukdara hka hte hka nawng hka nu re ai ni hta byau nga ai hkrung ai baw yawng hte gaw nanhte hta matsat shabat rai nga malit dai: 11 shing re ai baw a shan nanhte matsat kau na rai myit dai; mai sha na n rai, dai ni a si mang hpe mung, matsat kau na rai myit dai. 12 Hka hta rawng ai singgung asep n hkum ai hpa baw raitimung, nanhte hta matsat shabat rai nga ai. 13 Nanhte matsat mai ai, n sha hpa u amyu gaw ndai ni rai nga ai: dai baw nanhte n sha na matsat kau na rai myit dai: wa hpai kalang, lang da, nga kalang; 14 lang mut, mai bra kalang amyu myu; 15 u hka amyu yawng; 16 u gawla-uk, nsin kalang, hka u, 17 lang ji amyu myu; 18 du du di di, hka u hka, u hku;aw 19 u langang, wunpu u, urum lang da, gawn, u gaw amyu myu; mu-u hte patsip re ai ni rai nga ai. 20 Singkaw tu nhtawm lagaw mali hte hkawm ai baw amyu yawng hpe nanhte matsat na rai myit dai. 21 Raitimung, singkaw tu nhtawm lagaw mali hte hkawm nna, ga hta lahkam na matu, kaga ni hta grau galu ai lagaw tu ai amyu hta na rai yang nanhte sha lu na gaw: 22 dinggamyaw, hkadawn, hkagrit amyu ni, hkadawn kaji amyu ni rai na rai malit dai. 23 Raitimung singkaw tu nhtawm lagaw mali tu ai amyu yawng hpe nanhte matsat na rai myit dai. 24 Dai baw dusat amyu a majaw nanhte n san n seng rai na malit dai: dai ni a si mang hkra ai wa kadai mung shana de du hkra n san n seng rai nga ai. 25 Dai si mang sa la kau ai wa mung shi a hpun palawng hkrut kau na rai wu ai: shana de du hkra mung naw n seng nga ai. 26 Lahkru n ga ai ashan yamnga hte shat lai n lai ai shan yamnga ni gaw nanhte hta n san n seng rai nga ai: dai ni a si mang hkra ai ni mung n san n seng rai nga ai. 27 Lagaw mali tu ai hta na lahpan hte hkawm ai ashu ashan amyu shagu gaw nanhte hta n san n seng rai nga ai. 28 De a si mang htawm kau ai wa gaw shi a hpun palawng hkrut kau na rai wu ai; shana de du hkra mung n san n seng rai nga ai: dai baw amyu ni gaw nanhte hta n san n seng rai nga ai. 29 Ga ntsa e gumrawt hkawm ai dusat amyu ni hta na nanhte matsat mai ai baw ndai ni rai nga ai: 30 malat, ayu hte taute amyu ni; singgu, hkangse, nsang sawn, laknyan hte shingnyen rai na rai nga ai: 31 Dai hte gaw gumrawt hkawm ai baw hta na matsat hpa rai ni rai nga ai: dai ni a si mang hkra ai wa mung shana de du hkra n san n seng rai nga ai. 32 Dai baw si mang hpun ban hkan, hpun nba hkan, shan hpyi rai hkan, lachyit sumpan rai ni hte lang ai arung arai lama ma hta hkrat hkra yang, rai dai gaw n san n seng mat sai rai nna, shana de du hkra hka hta tsing da na rai mu ai: dai hpang sanseng na ra ai. 33 Ga wan langai ngai hta dai si mang hkrat hkra yang, dai gaw n san n seng mat sai majaw, akrawp kau na rai myit dai. 34 - 35 Shahpa shatmai hta dai wan na ntsin hkrat bun yang, sha hpa shatmai dai mung myit mat sai; dai hta na lu hpa mung myit mat sai.Rai lama mi hta dai si mang hkrat hkra yang, arai dai gaw, wanhtung raitimung, di hkawng raitimung, n san n seng mat sai rai nna, nanhte a matu n san n seng sai majaw akrawp kau na rai myit dai. 36 Raitimung, ntsin ing ai hka hpawk raitimung, hka htung raitimung, n san n seng sai n ngu lu ai: dai si mang hkra ai arai chyu sha she n san n seng ai rai nga ai. 37 Gat hkai na nli hta she hkrat hkra yang gaw n san n seng ai n rai. 38 Raitimung hka hta tsing sai nli hta hkrat hkra yang chyawm gaw, nli dai n san n seng rai mat sai. 39 Nanhte sha mai ai dusat hta na shi chyu si ai rai yang, dai si mang hkra ai wa gaw shana de du hkra n san n seng rai nga ai. 40 Si mang dai sha ai wa mung, tinang a hpun palawng hkrut kau na rai wu ai; shana de du hkra n san n seng rai nga ai: dai si mang htawm kau ai wa mung shi a hpun palawng hkrut kau na rai wu ai; shana de du hkra n san n seng rai nga ai. 41 Ga ntsa e gumrawt nna, hkawm ai baw dusat amyu shagu gaw, matsat hpa hkrai rai nga ai majaw, sha lu na myit dai n rai. 42 Lagaw n tu ai, kan hte sha gumrawt hkawm ai baw raitimung, lagaw mali hte gumrawt hkawm ai baw raitimung, lagaw mali hta jan ai hte gumrawt hkawm ai baw hpa raitimung; shingrai ga hta gumrawt hkawm ai hpa baw hpe raitimung, sha lu na myit dai n rai: dai hte gaw matsat shabat rai nga ai. 43 Dai gumrawt hkawm ai baw dusat amyu lama ma hte nanhte a hkum hpe nanhte matsat shabat di lu na n rai; shing re ai hte awu asin di nna, tinang hkum hta n san n seng na hku galaw lu na myit dai n rai. 44 Kaning rai nme law, Ngai nanhte a Karai Kasang Yehowa rai nga nngai: Ngai chyoi pra nga nngai majaw, nanhte mung tinang hkum hpe shachyoi shapra nna, chyoi pra nga mu: ga e gumrawt hkawm ai hpa baw dusat amyu hte muk nanhte a hkum hpe hkum wu kau myit. 45 Kaning rai nme law, Ngai gaw nanhte a Karai Kasang tai na ngu nna, nanhte hpe Egutu mung na shaw la ai Yehowa rai nga nngai: dai rai nna, Ngai chyoi pra nga nngai majaw, nanhte mung chyoi pra nga na rai myit dai. 46 Dai hte gaw, sanseng n sanseng hte, hkung ai dusat amyu hta na hpa baw mai sha na, n mai sha na lam ginhka dan na matu, 47 ashu ashan hte ntsa malen u, hka e nga ai hkrung ai baw shagu, ga ntsa e gumrawt hkawm ai baw shagu hte seng ai tara rai nga ai, ngu wu ai.

12

1 Bai Yehowa Mawshe hpe tsun wu ai gaw, 2 Israela a kashu kasha ni hpe ning ngu tsun u: Numsha gaw, num hking lang ai shaloi sanit ya tup n san n seng hta nga nga ai hte maren, na-um nasin rai nna shadang sha shangai yang mung, sanit ya tup n san n seng hta nga nga na rai wu ai. 3 Matsat ya du ai shani e dai shadang sha hpe matu gadoi ya na rai wu ai. 4 Dai hpang kanu gaw jasan jaseng ai ladaw hte seng ai asai a majaw sumshi masum ya tup naw rawng nga na rai nna, chyoi pra ai arai hpa mung n hkra ai sha, jasan jaseng nthoi garai n gu dingsa chyoi pra ai nta de shang lu na n rai. 5 Numsha shangai ai rai yang gaw num hking lang yang na zawn, nhtoi shi mali ya tup n san n seng hta nga nga nna jasan jaseng ai ladaw hte seng ai asai a majaw kru shi e kru ya naw rawng nga na rai wu ai. 6 Shadang sha shangai ai raitimung, shayi sha shangai ai raitimung, jasan jaseng ai nhtoi gu sayang gaw, wan nat hkungga di na matu ladu hkrum sai sagu kasha langai mi, htingrai hkungga di na matu, hkrudu shing n rai u ra langai mi, shawa sum chyinghka de hkinjawng wa kaw la sa na rai wu ai: 7 hkinjawng wa mung Yehowa a man e dai la nawng ya nna, dai numsha a matu htingrai ya na rai wu ai: shaloi shi gaw sai su ai hta na chyoi pra wa na ra ai. Dai gaw shayi, shadang shaprat yang na ma kanu hte seng ai tara rai nga ai. 8 Sagu kasha n dang yang gaw, u ra lahkawng, shing n rai hkrudu lahkawng, wan nat hkungga a matu langai mi, htingrai hkungga a matu langai mi la sa lu na rai nna, hkinjawng wa gaw shi a matu htingrai htingrat ya na rai wu ai: shaloi shi chyoi pra wa na ra ai, ngu wu ai.

13

1 Bai Yehowa Mawshe yan Arun hpe tsun wu ai gaw, 2 Masha hkum hta akawng ai rai yang mung, gyigu u ai rai yang mung, pang rai hpraw ai rai yang mung, shi a hpyi shan hta manggang kumla la ai rai yang, dai wa gaw hkinjawng Arun hpang de, shing n rai shi a shadang sha hkinjawng wa langai ngai hpang de sa dan lu na rai nna, 3 hkinjawng wa gaw shi a hpyi shan hta byin ai nma yu ya na rai wu ai: dai ningma hta tu ai mun hpraw ai hte ningma hkyawk nga ai rai yang gaw manggang rai nga ai ngu nna n san n seng hku dawdan na rai wu ai. 4 Shi a hpyi shan hta na ningma dai hpraw nhtawm, n hkyawk ai hte amun mung n hpraw yang gaw, hkinjawng wa dai ana kap ai wa hpe sanit ya tup hkum da na rai wu ai: 5 sanit ya du ai shani hkingjawng wa gaw shi hpe yu ya nna, shi a hpyi shan hta ningma dai n yawm n jat yang gaw, sanit ya tup bai hkum da na rai wu ai: 6 sanit ya bai du ai shani e hkinjawng wa shi hpe bai yu nna, shi a ningma n kaba jat ai sha, loi mi bai majing wa yang gaw, dai wa sanseng ai ngu nna dawdan na rai wu ai: dai gaw gyi gu gu ai sha rai nga ai.shi a hpun palawng shi hkrut nna, sanseng na rai nga ai. 7 Raitimung, shi a sanseng lam matu hkinjawng wa yu ya ngut ai hpang e, shi a hpyi shan hta ningma dai hpra wa yang gaw shi hkum hkinjawng wa hpe bai sa madun na rai wu ai: 8 shaloi hkinjawng wa bai yu ya nna, dai gyigu ningma shi a hpyi shan hta hpra wa lu yang gaw, dai wa n san n seng ai ngu nna dawdan na rai wu ai: dai gaw manggang rai nga ai. 9 Manggang ana kap ai wa gaw hkinjawng wa hpang de sa madun lu na rai wu ai: 10 shaloi hkinjawng wa gaw yu ya nna, hpyi shan hta hpraw akawng ai hte tu ai mun hpraw ai rai yang mung, ningma hta shan hkyeng dawng ai rai yang mung, 11 dai gaw shi a hpyi shan hta manggang dingsa rai nga ai rai nna, shi hpe n san n seng ai ngu na rai wu ai: shi n san n seng ai majaw shi hpe jahkring da shara n nga ai. 12 Raitimung, shi a hpyi shan hta manggang dai hpra wa nna, hkinjawng wa mu ai hte maren, manggang kap ai wa a hkum ting abaw nna lagaw hkren hpraw galup nga ai rai yang; 13 dai hpe hkinjawng wa yu yu nna, dai wa a hkum ting hta manggang hpraw galup nga lu yang gaw, shi hpe sanseng ai ngu na rai wu ai: hkum ting hpraw nga lu ai majaw shi sanseng nga ai. 14 Raitimung, shan hkyeng bai dawng yang gaw shi n san n seng rai nga ai. 15 Dai hpe hkinjawng wa bai yu yu nna, shi hpe n san n seng ai ngu na rai wu ai: shan hkyeng gaw n san n seng ai rai nga ai: dai gaw manggang rai nga ai. 16 Shan hkyeng dai bai hpraw pru yang gaw, hkinjawng wa hpang de bai sa madun na rai wu ai: 17 hkinjawng wa yu yu yang, ana dai bai hpraw wa lu yang gaw, ana kap ai wa hpe sanseng ai ngu na rai wu ai: shi gaw sanseng ai rai nga ai. 18 Hpyi shan hta shakrawi tu nna, mai mat ai hpang, 19 dai ningma hkang hta hpraw akawng ai, shing n rai, pang rai hkyeng ai byin pru yang, hkinjawng wa hpe madun dan na rai wu ai: 20 dai hpe hkinjawng wa yu yu yang, hkyawk ai hte mun hpraw ai zawn rai yang gaw, dai wa n san n seng ai ngu na rai wu ai: dai gaw shakrawi hta na byin pru ai manggang rai nga ai. 21 Raitimung hkinjawng wa yu yu yang, mun n hpraw, hpyi hta mung n hkyawk ai sha, majing na zawn rai lu yang gaw, dai wa hpe sanit ya tup hkum da na rai wu ai. 22 shi a hpyi shan hta hpra wa lu yang gaw, hkinjawng wa shi hpe n san n seng ai ngu na rai wu ai: dai gaw manggang rai nga ai: 23 dai pang rai hkyeng ai ningma mung n jat, hpra mung n hpra wa ai rai yang gaw, dai gaw shakrawi hkang rai nga ai: hkinjawng wa mung shi hpe sanseng ai ngu na rai wu ai. 24 Masha a hpyi shan hta wan hkru hkang hkang nna, dai hkang a shan hta pang rai hkyeng ai, shing n rai pang rai hpraw ai byin pru yang, 25 hkinjawng wa yu yu nna, dai pang re ai hta mun hpraw ai hte hkyawk ai zawn rai yang gaw, wan hkru hkang na pru ai manggang rai nga ai: hkinjawng wa mung dai wa hpe n san n seng ai ngu na rai wu ai: dai gaw manggang ana rai nga ai. 26 Hkinjawng wa yu yu yang, ningma na mun n hpraw, hpyi shan mung n hkyawk, majing na zawn sha rai yang gaw, dai wa hpe hkinjawng wa shnit ya dup hkum da na rai wu ai. 27 Sanit ya du ai shani e hkinjawng wa yu yu nna, ningma jat maden wa lu yang gaw, dai wa n san n seng ai ngu na rai wu ai: dai gaw manggang ana rai nga ai. 28 Raitimung, ningma hkang dai n jat, hpyi shan hta mung n hpra wa ai sha, majing na zawn rai yang gaw, wan hkru hkang akawng ai sha rai nga ai rai nna, hkinjawng wa gaw dai wa hpe sanseng ai ngu na rai wu ai: dai gaw wan hkru ai ningma hkang san san she rai nga ai. 29 Numsha, lasha kadai mung, baw hta shing n rai nmun hta an pru ai rai yang, 30 dai hpe hkinjawng wa yu yu nna, mun shinggawng kaji ai hte, htoi htoi nu nu re ai rai yang gaw, hkinjawng wa dai wa hpe n san n seng ai ngu na rai wu ai: dai gaw kara hta rai tim, nmun hta rai tim, pungsaw manggang rai nga ai. 31 Hkingjawng wa dai pungsaw ana hpe yu yu yang pung shan mung n hkyawk, kara mung n chyang yang gaw, hkinjawng wa dai ana kap ai wa hpe sanit ya tup hkum da na rai wu ai: 32 sanit ya du ai shani e hkinjawng wa bai yu yu nna, ana dai n jat wa ai hte amun mung n htoi, pung shan mung hkyawk ai zawn n rai yang gaw, 33 ana kap ai hte shawan da nna, gale de na mun yawng hpe shangun kau ya nhtawm, ana kap ai wa hpe sanit ya tup bai hkum da yu na rai wu ai: 34 sanit ya bai du ai shani, ana dai hpe hkinjawng wa bai yu yu nna, dai ana hkang n maden jat ai hte, pung shan mung n hkyawk yang gaw, hkinjawng wa dai wa hpe sanseng ai ngu na rai wu ai: shingrai shi a hpun palawng hkrut nna, sanseng na rai nga ai. 35 Shi hpe jasan jaseng ai hpang, dai pungsaw ana pung shan hta maden jat wa ai rai yang gaw, 36 hkinjawng wa bai yu yu nna, ana hkang jat maden wa ai rai yang, amun htoi n htoi gawn shara n nga ai; shi n san n seng ai rai nga ai. 37 Ana dai n maden jat ai hte amun mung chyang wa lu yang gaw, dai pungsaw ana mai wa sai rai nna, shi sanseng sai rai nga ai: hkinjawng wa mung shi hpe sanseng ai ngu na rai wu ai. 38 Numsha, lasha kadai mung, hpyi shan hta pang rai hpraw pru yang, 39 hkinjawng wa yu yu nna, dai hpyi shan pang re ai hta mut mut san yang gaw, dai gaw hpyi shan hta na byin pru ai maru sha rai nga ai: shi gaw sanseng nga ai. 40 Kara raw ai wa gaw, baw krin hkra raitimung shi sanseng rai nga ai. 41 Pung man kara raw ai wa pung man krin hkra raitimung, shi sanseng rai nga ai. 42 Raitimung, shi a krin ai baw hta, shing n rai krin ai pung man hta pang rai hkyeng hpraw pru yang, dai gaw shi a pung krin hta, shing n rai pung man hta byin pru ai manggan rai nga ai. 43 Shaloi hkinjawng wa shi hpe yu yu nna, hkum a hpyi shan hta na manggang zawn pung krin, shing n rai pung man krin hta hkyeng hpraw akawng ai rai yang, 44 dai wa manggang kap nga ai rai nna, n san n seng rai nga ai: hkinjawng wa mung shi hpe n san n seng ngu na wu ai: shi a baw hta ana kap nga ai. 45 Manggang kap ai wa gaw je ai hpun palawng bu hpun let, kara hpyan ayai kau nna, lahta nten magap kau nhtawm, N san n seng ai, N san n seng ai, ngu nna jahtau na rai wu ai. 46 Ana dai, n mai dingsa sagaw shi hta awu asin arai nga ai: shi gaw n san n seng rai nga ai: shi hkrai nga nga na rai nna, shi a nga shara gaw dap shinggan e rai na rai nga ai. 47 Manggang ana kap ai hpun nba gaw, sagu nba, shing n rai lachyit nba a 48 ri madung hta raitimung, ri majan hta raitimung, shan hpyi hta raitimung, shan hpyi hte galaw ai rai hpa baw hta raitimung, dai ni hta kap ai ana dai, 49 tsit tsit hkyeng hkyeng re ai rai yang gaw, manggang rai nga ai majaw hkinjawng wa hpe madun na rai wu ai: 50 hkinjawng wa gaw ana kap ai hpe yu yu nna, sanit ya tup dai arai hpe la tawn da na rai wu ai: 51 sanit ya nhtoi hta bai yu nna, ana dai ri madung hta, ri majan hta, shan hpyi hta, shan hpyi hte galaw ai rai hta maden wa yang gaw, dai gaw sha wa ai manggang rai nga ai: dai gaw n san n seng rai nga ai. 52 Shingrai, sagu, lachyit nba a ri madung hta, shing n rai majan hta, shan hpyi arai hta, sha wa ai manggang kap ai majaw, hpun nba dai hpe wan hta nat kau na rai wu ai: gaja wa nat kau na rai wu ai. 53 Bai hkinjawng wa yu yu yang, dai hpun nba hta na ri madung, ri majan hte shan hpyi rai hta ana n maden wa yang gaw, 54 ana kap ai arai hpe hkinjawng wa hkrut kau shangun nna, sanit ya tup bai tawn da na rai wu ai. 55 Shingrai hkrut kau ai hpang hkinjawng wa bai yu yu yang, ana n maden wa timung, ahpraw n lai yang gaw, n san n seng rai nga ai; wan hte nat kau na rai wu ai: dai gaw kata maga, shing n rai shinggan maga tsam mat ai ana rai nga ai. 56 Bai hkinjawng wa yu yu yang, hkrut kau ai hpang e ana dai majing na zawn rai yang gaw, dai hpun nba, shan hpyi, ri madung hte majan hta na ana kap ai hte gang je kau na rai wu ai: 57 raitimung, dai nba hta, ri madung, ri majan hte shan hpyi rai hta naw byin pru yang gaw, sha maden wa ai ana rai nga ai majaw ana kap ai arai hpe wan hta nat kau na rai wu ai. 58 Hpun nba a ri madung, ri majan hte shan hpyi rai hpa baw raitimung, hkrut kau nna ana mai ai hpang, lang mi bai hkrut ai hta sanseng na rai nga ai. 59 Dai hte gaw sanseng ai hte n san n seng ai lam yu yu na matu, manggang kap ai sagu hpun nba, lachyit hpun nba a ri madung, ri majan hte shan hpyi rai ni hte seng ai tara rai nga ai, ngu wu ai.

14

1 Bai Yehowa Mawshe hpe tsun wu ai gaw, 2 Manggang kap ai wa jasan jaseng ai shani e hkan shatsup lu na tara gaw ndai rai nga ai: dai wa hpe hkinjawng wa hpang de woi sa nna, 3 hkinjawng wa gaw dap shinggan de pru nhtawm, yu yu wu yang, dai wa a manggang mai sai rai yang gaw, 4 jasan jaseng hkam la na wa a matu, hkinjawng wa gaw sanseng ai u hkrung lahkawng, marau hpun, hkyeng mang ai sumri hte kungla pu htet la nna, 5 lwi ai hka na ja la ai ntsin di bu hta u langai mi sat na rai wu ai. 6 Shingrai dai u sai rawng ai ntsin di bu hta, marau hpun, hkyeng mang ai sumri, kungla pu hte u hkrung re ai ni hpe kapruk la nhtawm, 7 manggang jasan jaseng hkam la ai wa hpe sanit lang lapri bun nna, dai wa hpe sanseng ai ngu na rai wu ai: u hkrung hpe gaw dat kau na rai wu ai. 8 Jasan jaseng la ai wa gaw tinang a hpun palawng hkrut nna, shi a kara akrin atsai shangun kau nhtawm, hka shin na rai wu ai: shaloi shi sanseng na ra ai: dai hpang dap de shang lu na ra ai, raitimung shi a sum shinggan e sanit ya tup naw nga nga na rai wu ai. 9 Dai sanit ya du ai shani e shi a kara hte nhka mun, myi kaw mun re ai hkum na mun yawng shangun kau nhtawm, shi a hpun palawng hkrut kau nna, hkum shin ai hte sanseng na ra ai. 10 Ya matsat ya ngu na shani e dai wa gaw ra n rawng ai hte ladu hkrum ai sagu ala lahkawng, ayi langai mi hte shadung kumhpa matu sau hte kayau ai shadung uma masum, namman loga mi la sa na rai nna, 11 jasan jaseng ya ai hkinjawng wa gaw, jasan jaseng na wa hpe shawa sum a chyinghka lam e Yehowa a man e dai kumhpa ni hte rau sak na rai wu ai. 12 Shaloi hkinjawng wa gaw sagu la langai mi la nhtawm, Yehowa a man e nwat kumhpa di na matu, namman loga mi hte rau nwat na rai wu ai; 13 sagu la dai hpe htingrai hkungga hte wan nat hkungga sat ai chyoi pra ai shara e sat na rai wu ai: kaning rai nme law, htingrai hkungga shan hpe hkinjawng wa la lu ai zawn, mara raw hkungga shan mung la lu nga ai: dai gaw chyoi pra htum ai rai nga ai: 14 hkinjawng wa gaw dai mara raw hkungga a asai la nna, jasan jaseng na wa a hkra na lapyen hta mung, hkra lata yung nu hta mung, hkra lagaw yung nu hta mung chya ya na rai wu ai. 15 Bai hkinjawng wa namman kau mi la nna shi a pai lata a lahpan hta bang nhtawm, 16 dai hpe shi a hkra layung hte ahtawk la nna, Yehowa a man e sanit lang lapri na rai wu ai: 17 shi a lata hta ngam ai namman dai hpe jasan jaseng na wa a hkra na lapyen, hkra lata yung nu, hkra lagaw yung nu ni hta kap ai mara raw hkungga sai a ntsa e chya kahtap na rai wu ai: 18 shi a lata hta naw ngam ai namman hpe gaw jasan jaseng na wa a baw hta ru jaw nna dai wa a matu Yehowa a man e htingrai htingrat ya na rai wu ai. 19 Shingrai hkinjawng wa gaw jasan jaseng na wa a n san n seng ai a matu htingrai hkungga nawng ya nna, htingrai htingrat ya na rai wu ai: dai hpang wan nat hkungga sat nawng ya na rai wu ai: 20 hkinjawng wa gaw dai tawn hkungri ntsa e wan nat hkungga hte shadung kumhpa nat nawng ya nna, dai wa a matu htingrai htingrat na rai wu ai; shaloi shi sanseng na ra ai. 21 Dai wa matsan la nna, dai hte n dang di yang gaw, shi a matu htingrai htingrat ya na, mara raw hkungga nwat na matu, sagu la kasha langai mi, sau hte kayau ai mani ai muk shadung uma mi, namman loga mi hte 22 hkrudu lahkawng, shing n rai lu la ai made ura kasha lahkawng shi la sa nna, langai mi htingrai hkungga matu, langai mi wan nat hkungga matu rai na rai wu ai. 23 Shingrai, shi a hkum jasan jaseng na matu, matsat ya shani e, Yehowa a man, dai shawa sum chyinghka de hkinjawng wa kaw dai kumhpa ni hpe la sa nna, 24 hkinjawng wa gaw mara raw sagu hte namman la nhtawm, Yehowa a matu nwat hkungga di nna nwat na rai wu ai. 25 Shaloi dai mara raw hkungga sagu shi sat nna, hkinjawng wa gaw de a sai la nhtawm, jasan jaseng na wa a hkra na lapyen hta mung, hkra lata yung nu hta mung, hkra lagaw yung nu hta mung, chya ya na rai wu ai. 26 Bai hkinjawng wa gaw namman nkau mi mung shi pai lata lahpan hta ru bang la nhtawm, 27 dai hpe shi a hkra lata layung hte Yehowa a man e sanit lang lapri na rai wu ai: 28 hkinjawng wa a lata hta ngam ai namman hpe gaw jasan jaseng na wa a hkra na lapyen, hkra lata yung nu, hkra lagaw yung nu ni hta kap ai mara raw hkungga sai hta chya kahtap na rai wu ai: 29 hkinjawng wa a lata hta naw ngam ai namman dai hpe, dai wa a baw hta ru jaw nna Yehowa man e shi a matu htingrai htingrat ya na rai wu ai. 30 Bai dai wa gaw, shi dang lu ai made, hkrudu, shing n rai u ra lahkawng hpe, 31 shadung kumhpa hte hpawn, htingrai hkungga matu langai mi, wan nat hkungga matu langai mi shi la sa nna, hkinjawng wa gaw jasan jaseng hkam ai wa a matu, Yehowa a man e htingrai htingrat ya na rai wu ai. 32 Dai hte gaw, manggang kap nna tinang hkum jasan jaseng na matu, n dang lu ai matsan mayan wa hte seng ai tara rai nga ai. 33 Bai Yehowa Mawshe yan Arun hpe tsun wu ai gaw, 34 Nanhte wa madu la na matu ngai jaw ai Hkanan mung de nanhte du ai shaloi, dai nanhte madu ai mung hta nta langai ngai kaw manggang ana ngai shakap we yang, 35 nta madu gaw hkinjawng wa hpang de sa nna, Nye nta hta manggang kap sam ai, ngu nna tsun shana na rai wu ai: 36 Shaloi dai nta hta rawng marawng awu asin n rai mat na matu, hkinjawng wa gaw dai manggang hpe garai n sa yu yang, dai nta hta rawng marawng htawk kau shangun na rai wu ai: dai hpang hkinjawng wa dai nta hta shang yu nna, 37 ana dai hpe yu yu yang, nlung shakum hkan e hkyawk ai zawn re ai hta, tsit tsit hkyeng hkyeng re ai yan yan rai kap yang gaw, 38 hkinjawng wa pru wa nna, dai nta hpe sanit ya tup la da na rai wu ai. 39 Sanit ya du ai shani e hkinjawng wa bai sa yu nna, nlung shakum hkan e ana maden jat wa yang gaw, 40 dai ana kap ai nlung hpe malawk nna mare shinggan, n san n seng ai shara de kabai kau shangun na rai wu ai. 41 dai nta kata maga grup e mung ahkyen kau shangun na rai wu ai: dai ahkyen kau ai shing-yun hpe mung mare shinggan n san n seng ai shara de htawm kau shangun na rai wu ai: 42 dai la kau ai nlung ni a hkang hta nlung bai bang nna, ang gadi nnan hte chya na rai wu ai. 43 Shingrai nlung shaw kau ai hte ahkyen kau ai di nna, ang gadi nnan chya ngut ai hpang, ana dai bai kap ai rai yang, 44 hkinjawng wa bai sa yu nna, dai nta hta ana maden jat wa ai rai yang gaw, dai gaw tsam wa ai ana rai nga ai rai nna, nta dai n san n seng rai nga ai. 45 Dai re ai majaw dai nta nlung ni, ngau ni, ang gadi hte mahkra run kau nna, mare shinggan n san n seng ai shara de htawm kau na rai wu ai. 46 Dai hta kaga, nta naw la da ai hte yang, kata de shang ai wa gaw, shana de du hkra n san n seng rai nga ai. 47 Dai nta hta shang yup ai wa hpun nba hkrut kau na rai wu ai; shang sha ai wa mung hpun palawng hkrut kau na rai wu ai. 48 Bai dai nta hpe ang gadi nnan chya ngut ai hpang, hkinjawng wa shang yu yang, ana n maden wa yang gaw, ana mai ai re ai majaw, nta dai hpe sanseng ai ngu na rai wu ai. 49 Nta dai hpe jasan jaseng na matu, u lahkawng, marau hpun, hkyeng mang ai sumri, kungla pu re ai ni la nhtawm, 50 lwi ai hka na ja la ai ntsin di bu hta u langai mi sat nna, 51 dai marau hpun, kungla pu, hkyeng mang ai sumri hte u hkrung hpe, u sai rawng ai ntsin hta kapruk la nhtawm, dai nta hpe sanit lang lapri na rai wu ai. 52 Shingrai dai u sai hte lwi ai ntsin, u hkrung, marau hpun, kungla pu hte hkyeng mang ai sumri re ai ni hte dai nta hpe jasan jaseng nna, 53 u hkrung hpe gaw mare shinggan de dat kau na rai wu ai: shing di, dai nta a matu shi htingrai htingrat ya na rai nna, dai gaw sanseng na rai nga ai. 54 Dai gaw sanseng ai hte n san n seng ai lam, shanhte chye ginhka na matu, manggang amyu myu hte pungsaw ana, 55 hpun nba hte nta hta kap ai manggang 56 hpyi shan akawng ai, gyigu gu ai hte pang rai hpraw hkyeng ai ana hte seng ai tara rai nga ai: dai gaw manggang kap ai hte seng ai tara rai nga ai., ngu wu ai.

15

1 - 2 .Bai Yehowa Mawshe yan Arun hpe tsun wu ai gaw, Israela a kashu kasha ni hpe ning ngu tsun mu: Masha langai ngai ari ri ai rai yang, shi a ari ana majaw n san n seng nga ai. 3 - 4 Matsawi tut ayun nga ai raitimung, kalang lang sim ai raitimung, dai wa hpe n san n seng ai ngu na rai nga ai.Shi yup ai yupra mung n san n seng nga ai; hpa hta dung ai raitimung n san n seng rai nga ai. 5 Shi a yupra hkra ai wa kadai mung tinang a hpun palawng hkrut nna, hka shin na rai wu ai; shana de du hkra mung n san n seng rai nga ai. 6 Ari ri ai wa dung ai hkang sa dung ai wa mung, hpun palawng hkrut nna hka shin na rai wu ai; shana de du hkra mung n san n seng rai nga ai. 7 Shi hpe hkra ai wa mung hpun palawng hkrut nna hka shin na rai wu ai; shana de du hkra mung n san n seng rai nga ai 8 Sanseng ai wa hta shi a mayen hkra yang, dai wa gaw shi a hpun palawng hkrut nna, hka shin na rai wu ai; shana de du hkra mung, n san n seng rai nga ai. 9 Ari ri ai wa jawn ai hpa baw hking mung n san n seng rai nga ai. 10 Shi a npu e taw ai rai hkra ai wa mung shana de du hkra n san n seng rai nga ai: dai arai ni hpe hpai ai wa mung hpun palawng hkrut kau nna hka shin na rai wu ai; shana de du hkra mung n san n seng rai nga ai. 11 Ari ri ai wa lata n shin ai hte masha kaga hpe ahtawk yang, dai wa gaw hpun palawng hkrut nna hka shin na rai wu ai; shana de du hkra mung n san n seng rai nga ai. 12 Ari ri ai wa hkra ai ga di mung agrawp kau na rai wu ai: hpun hte galaw ai rai, rai yang gaw ntsin hte kashin kau na rai mu ai. 13 Ari ri ai wa ari mai yang, mai ai shani kaw nna sanit ya gawn yang she, shi a hpun palawng hkrut nna, lwi ai hka hta hkum shin ai hte sanseng wa na rai nga ai. 14 Matsat ya nhtoi e dai wa gaw hkrudu lahkawng, shing n rai u ra kasha lahkawng la sa nna, Yehowa a man, shawa sum chyinghka makau de hkinjawng wa hpe ap ya na rai wu ai: 15 kinjawng wa mung htingrai hkungga a matu langai mi, wan nat hkungga a matu langai mi di nna, nawng ya na rai wu ai: shingrai hkinjawng wa gaw dai wa a ri ana matu Yehowa a man e htingrai htingrat ya na rai wu ai. 16 Lasha langai ngai azu tung yang hkum ting hka shin kau na rai wu ai: shana de du hkra mung n san n seng rai nga ai: 17 azu hkra ai hpun palawng hte shan hpyi arai hpa mung hkrut kau na rai wu ai; shana de du hkra mung n san nseng na rai nga ai. 18 Shing re ai lasha hte numsha nga sha ma ai rai yang, shan lahkawng hka shin na rai mu ai: shana de du hkra mung n san n seng rai nga ai. 19 Numsha gaw num hking lang ai rai yang, sanit ya tup num hking a n san n seng ai hta nga nga na rai wu ai: shi hpe hkra ai wa mung shana de du hkra n san n seng rai nga ai. 20 Num hking lang nna n san n seng ai hte yup nga ai hpa hta mung n san n seng rai nga ai; dung ai hpa hta mung n san n seng rai nga ai.. 21 Shi a yupra hkra ai wa kadai mung tinang a hpun palawng hkrut nna hka shin kau na rai wu ai; shana de du hkra mung n san n seng rai nga ai. 22 Shi a dung shara hkra ai wa mung, tinang a hpun palawng hkrut nna hka shin na rai wu ai;shana de du hkra n san n seng rai nga ai. 23 Shi a yupra hpe raitimung, dung shara hpe raitimung, hkra ai wa gaw, shana de du hkra n san n seng rai nga ai. 24 Hking lang ai numsha hte nga sha ai wa mung, sanit ya tup n san n seng rai nga ai: shi a yupra yawng n san n seng rai nga ai. 25 Num hking n re ai sai su ai, shing n rai, num hking n san n seng ai nhtoi lai sa timung, sai su n sim yang gaw, dai n sim dingsa, num hking n seng yang na zawn, dai numsha gaw n san n seng rai nga ai. 26 Sai su n sim dingsa shi a yupra gaw, num hking n san n seng yang na yupra zawn a rai nga ai: dung shara mung, dai hte maren n san n seng arai nga ai. 27 Dai arai ni hpe hkra ai wa kadai mung, n san n seng rai nga ai majaw, tinang a hpun palawng hkrut nna hka shin na rai wu ai: shana de du hkra mung n san n rai nga ai. 28 Raitimung sai su mai yang gaw, sanit ya gawn yang, dai hpang sanseng na ra ai. 29 Matsat ya du ai shani e shi gaw hkrudu lahkawng shing n rai u ra kasha lahkawng la sa nna, dai shawa sum chyinghka makau. hkinjawng wa kaw ap na rai wu ai: 30 Hkinjawng wa mung htingrai hkungga matu langai mi, wan nat hkungga matu langai mi di nna nawng na rai wu ai: shingrai hkinjawng wa gaw, sai su ai a majaw, n san n seng ai numsha a matu Yehowa a man e htingrai htingrat ya na rai wu ai. 31 Ning rai, Israela kashu kasha ni, shanhte a ka-ang na nye a sum hpe awu asin rai nna, tinang a n san n seng ai hta si ai n hkrum mu ga, shanhte hpe tinang a n san n seng ai lam hta na nanhte jahka la na rai myit dai, ngu wu ai. 32 Ndai hte gaw rai ana lu ai wa ai azu tung nna awu asin re ai lasha, 33 Hking lang ai numsha, azu tung ai la num hte nga sha ai lam, n san n seng ai num hte nga sha ai la re ai ni hte seng ai tara rai nga ai.

16

1 Arun a shadang sha yan Yehowa man de sit sa nna si mat ai hpang, Yehowa Mawshe hpe tsun wu ai gaw, 2 Na nhpu Arun si ai n hkrum u ga, chyoi pra htum ai shara kata sumpu ntsa na chyeju magap hpe shinggang ai nba grang a kata de pagawn hkum shang rit, ngu nna shi hpe tsun u; kaning rai nme law, dai chyeju magap a ntsa na sumwawi hta ngai danpru nga na ring ngai. 3 Chyoi pra ai shara de Arun ning rai shang lu na gaw: htingrai hkungga di na usu uram langai mi, wan nat hkungga di na sagu la langai mi lawm ra na rai nga ai. 4 Dai chyoi pra ai sumpan palawng, sumpan bu hkung bu hpun nna, sumpan shingkyit kyit, sumpan bunghkaw hkaw rai na rai wu ai: dai gaw chyoi pra ai hpun palawng ni rai nga ai; shi hkum hka shin kau nna she dai hpe bu hpun na rai wu ai. 5 Bai, htingrai hkungga matu nam la lahkawng, wan nat hkungga matu sagu la langai mi, Israela shawa hpung kaw na la na rai wu ai. 6 Shingrai Arun gaw shi hte seng ai, shi a htingrai hkungga a usu nawng jau nna, shi hte shi a nta masha ni a matu htingrai htingrat na rai wu ai. 7 Bai dai nam la lahkawng mung, la nna shawa sum chyinghka makau, Yehowa a man e tawn da na rai wu ai. 8 Bai Arun gaw dai bainam lahkawng hpe, Yehowa a matu langai mi, dat kau na matu langai mi di nna, hpaida hte lata na rai wu ai. 9 Shingrai Arun gaw, Yehowa a matu ang ai bainam hpe htingrai hkungga di nna nawng na rai wu ai. 10 Dat kau na ang ai bainam hpe gaw Yehowa a man e ahkrung nawng nna, de a ntsa e htingrai htingrat nhtawm, nam de dat kau na rai wu ai. 11 Bai Arun gaw shi hte seng ai htingrai hkungga a usu la tawn nna, shi hte shi a nta masha ni a matu htingri htingrat na, shi hte seng ai htingrai hkungga a usu hpe sat na rai wu ai. 12 Bai shi gaw Yehowa a man e nga ai tawn hkungri na grung ai wan n-ga wan ban hta jahpring la nhtawm, mani ai lawban latup lang let nba shinggang kata de la shang wa na rai wu ai: 13 Shaloi, shi si ai n hkrum na matu, dai lawban a sangau sakse sumpu a ntsa na chyeju magap hpe mawng bun hkra Yehowa a man e lawban dai hpe wan ban hta bang nat na rai wu ai: 14 Usu sai mung la nna chyeju magap a sinpraw maga hpe layung hte lapri na rai wu ai: dai chyeju magap a man e mung shi a layung hte sanit lang lapri na rai wu ai. 15 Dai hpang amyu masha ni hte seng ai htingrai hkungga bainam sat nna, de a sai hpe nba shinggang kata de la shang nhtawm, usu sai lapri ai zawn chyeju magap ntsa e mung, de a man e mung lapri na rai wu ai: 16 Shingrai Israela a kashu kasha ni a n san n seng ai hte tara tawt lai ai yubak mara yawng a majaw, dai chyoi pra ai shara a matu htingrai htingrat ya na rai wu ai; bai, shanhte a nsan n seng ai a ka-ang e nga ai shawa sum a matu mung, shingrai galaw na rai wu ai. 17 dai chyoi pra ai shara de htingrai htingrat na nga shang wa ai shaloi, tinang a matu hte shi a nta masha ni a matu mung, Israela shawa hpung a matu mung htingrai htingrat ngut nna bai pru wa ai du hkrashawa sum kata e kadai mung nga lu na nrai. 18 Bai Yehowa man na tawn hkungri de pru nna, dai tawn hkungri a matu htingrai htingrat na, usu sai hte bainam sai la nhtawm, tawn hkungri ntsa grup na nrung ni hta chya na rai wu ai. 19 Dai tawn hkungri a ntsa e mung, dai sai hpe layung hte sanit lang lapri ai hte jasan jaseng nna, Israela kashu kasha ni a n san n seng ai hta na shachyoi shapra na rai wu ai. 20 Shingrai chyoi pra ai shara a matu, shawa sum a matu, tawn hkungri a matu htingrai htingrat ai ngut jang, bainam hkrung la tawn na rai wu ai: 21 Arun gaw dai bainam hkrung a baw hta shi a lata lahkawng maga mara let Israela a kashu kasha ni a n hkru n hkra ai hte tara tawt lai ai yubak yawng mayawng tawng ban nna dai bainam baw hta mara da nhtawm san da ai masha a lata hte nam mali de gawt kau shangun na rai wu ai: 22 bainam dai gaw shanhte a yubak nlang katsi katsang re ai shara de gun mat wa ya na rai nna, dai hpe nam mali de dat kau na rai wu ai: 23 Bai Arun gaw shawa sum kata de shang nna, dai chyoi pra ai shara de shang na rai yang shi bu hpun ai sumpan hpun palawng ni raw kau nhtawm, dai shara hta tawn da na rai wu ai: 24 ning rai chyoi pra ai shara langai mi hta shi hka shin kau nna, shi a hpun palawng bu hpun nhtawm, shi hte seng ai wan nat kumhpa mung, amyu masha ni hte seng ai wan nat kumhpa mung nawng jau ai hte shi a matu mung, amyu masha ni a matu mung htingrai htingrat na rai wu ai. 25 Htingrai hkungga sau man hpe mung, tawn hkungri hta nat na rai wu ai. 26 Nam mali de bainam sa dat kau ai wa mung shi a hpun palawng hkrut nna hka shin na rai wu ai; shingrai nna she dap hta shang na rai wu ai. 27 Chyoi pra ai shara e htingrai htingrat na matu la shawn ai asai a htingrai hkungga usu hkum hpe mung, htingrai hkungga a bainam hkum hpe mung, dap shinggan de la shapraw nna, ahpyi, ashan ahkyi re ai ni hpe wan hta nat kau na rai wu ai. 28 Dai sa nat kau ai wa mung, shi a hpun palawng hkrut nna, shi hkum hka shin nhtawm, dap e shang na rai wu ai. 29 Nanhte tutnawng hkan nga na matsun ndai rai nga ai: nanhte hkum nan raitimung, nanhte kaw shingbyi nga ai amyu kaga wa raitimung, shata sanit hta na nhtoi shi ya e hpa amu bungli mung n galaw ai sha, tinang a myit masin hpe shagrit let ban nga na rai mu ai: 30 Kaning rai nme law, dai nhtoi hta, nanhte hpe jasan jaseng na, nanhte a matu htingrai htingrat na rai nga ai: shingrai Yehowa man e nanhte a yubak mara nlang sanseng wa na ra ai. 31 Dai nhtoi gaw nanhte a matu sim sa laban shani rai nga ai rai nna, nanhte a myit masin hpe shagrit nga na rai myit dai: dai gaw prat dingsa na ga matsun rai nga ai. 32 Kawa a hkringhtawng dagraw na matu, namman chya ai hte aya dang hkam la ai hkinjawng wa mung, dai chyoi pra ai sumpan hpun palawng bu hpun nna htingrai htingrat na rai wu ai: 33 Dai wa gaw, chyoi pra ai shara a matu mung, shawa sum a matu mung, tawn hkungri a matu mung hkinjawng ni a matu mung, shawa hpung ting a matu mung htingrai htingrat na rai wu ai. 34 Ndai hte gaw Israela a kashu kasha ni a yubak mara yawng mayawng a majaw, laning mi hta lang mi htingrai htingrat na matu, nanhte tutnawng hkan nang na tara matsun rai nga ai, ngu wu ai. Shing nga Yehowa Mawshe hpe hkangda ai hte maren Aun galaw wu ai.

17

1 Bai Yehowa Mawshe hpe tsun wu ai gaw, 2 Arun hte shi a shadang sha ni hpe mung, Israela kashu kasha ni hpe mung ning ngu tsun mu: Yehowa ning nga hkangda ai: 3 Israela kashu kasha ni hte marai langai ngai, dumsu, sagu, bainam re ai hpe dap kata e sat ai raitimung, dap shinggan e sat ai raitimung, Yehowa a sum man e 4 Yehowa hpe nawng na matu, dai shawa sum chyinghka de n la sa ai rai yang, dai wa gaw asak sat ai mara lu ai wa ngu na rai nga ai: shi gaw sai jahkaw ai wa rai nga ai: shing re ai wa gaw shi a amyu hta na sumri dan kau ya ai hkrum lu na wu ai: 5 ndai gaw, Israela kashu kasha ni nam ga e naw rai yang jaw jau ai kumhpa ni hpe shawa sum chyinghka a man e Yehowa kaw hkinjawng wa hpang de la wa nna, Yehowa hpe mahku hkungga jaw na matu, dan da ai lam rai nga ai. 6 Hkinjawng wa gaw dai hkungga a sai hpe shawa sum chyinghka makau na Yehowa a tawn hkungri hta lapri nna, sau man hpe mung Yehowa a manam pyaw ai sangau matu nat na rai wu ai. 7 Dai hta kaga, namla hpe tinang a hkungga sa jaw nna, hpye ai amu hkan galaw ai zawn, htawmhpang de galaw lu na n rai. Dai gaw, shanhte a shu mashi shu masha prat dingsa madat mara nga na ga matsun rai nga ai. 8 Bai shanhte hpe ning ngu mu: Israela kashu kasha ni hta na raitimung, nanhte kaw shingbyi nga ai amyu kaga wa raitimung, wan nat hkungga hte kaga hkungga hpa baw mung, nawng jau ai rai yang, 9 Yehowa hpe jaw jau na matu shawa sum chyinghka makau de n la sa a yang gaw, dai wa gaw shi a amyu hta na sumri dan kau ya ai hkrum na rai nga ai. 10 Israela kashu kasha ni hta na raitimung, nanhte kaw shingbyi nga ai amyu kaga ni hta na raitimung, marai langai ngai lama ma a sai lusha ai rai yang gaw dai wa hpe ngai ate nna, shi a amyu hta na sumri dan kau ya na we ai. 11 Kaning rai nme law, hkumshan a asak gaw asai hta rawng nga ai: nanhte a myit masin matu htingrai htingrat ya na, dai asai hpe tawn hkungri ntsa e ngai nanhte hpe jaw da se ai; asak rawng ai a majaw, asai gaw htingrai htingrat ya lu ai. 12 Dai re ai majaw, Nanhte kadai mung asai sha lu na n rai; nanhte kaw shingbyi nga ai amyu kaga wa mung, asai sha lu na n rai, ning nga Israela a kashu kasha ni hpe ngai tsun nga nngai. 13 Shingrai, Israela kashu kasha ni hta na raitimung, nanhte kaw sa shingbyi nga ai amyu kaga ni hta na raitimung, marai langai ngai jaugawng gawng nna, sha mai ai ashu ashan, a-u re ai lu yang, de a asai hpe hkaw kau nna aga hte kaput na rai mu ai. 14 Kaning rai nme law, hkumshan ngu ai baw a asak hkrung lam gaw asai hta rawng nga ai re ai majaw, Nanhte gaw hpa baw hkumshan a asai mung sha lu na n rai, ning nga Israela kashu kasha ni hpe ngai tsun nga nngai: hkumshan ngu ai baw a asak jahkai asai hta rawng nga ai; dai rai nna asai sha ai wa kadai mung sumri dan kau ya ai hkrum na ra ai. 15 Nanhte hta na raitimung, shingbyi nga ai wa raitimung, shi hkrai si ai, shing n rai matse labye e kawa sat ai si mang hpya sha ai wa gaw, tinang a hpun palawng hkrut kau nna hka shin na rai wu ai: shana de du hkra n san n seng rai nga ai; dai hpang sanseng na ra ai. 16 Shi hpun palawng n hkrut, hkum hka n shin yang gaw, dai wa gaw, tinang a yubak hkrum lu na rai wu ai, ngu wu ai.

18

1 Bai, Yehowa Mawshe hpe tsun wu ai gaw, 2 Israela kashu kasha ni hpe ning ngu tsun u: Ngai gaw nanhte a Karai Kasang Yehowa rai nga nngai. 3 Nanhte nga yu sai Egutu mung na ahtung a hking nanhte hkan galaw lu na n rai; nanhte hpe ngai woi tawn da na made ai Hkanan mung a ahtung ahking nanhte hkan galaw lu na n rai; shanhte a tara lam nanhte hkan ya lu na n rai. 4 Ngai jaw da ai matsun hku nanhte hkan galaw nna nye a tara lam hkan shatsup lu na rai myit dai: ngai gaw nanhte a Karai Kasang Yehowa rai nga nngai. 5 Dai rai nna, ngai jaw tawn ai tara lam hte ga matsun hpe nanhte hkan nang lu na rai myit dai: dai hte hpe hkan shatsup ai wa gaw de a marang e asak hkrung na rai: ngai gaw Yehowa rai nga nngai. 6 - 7 Kadai raitimung, tinang hte n daw n hkrang ai kaw sa kahtep nna jauwawng wawng lu na n rai: ngai gaw Yehowa rai nga nngai. Na nwa hte sha seng ai na nnu hpe kahtep lu na n rai: shi gaw na nnu rai nga lit dai majaw mai hkra na n rai. 8 Tinang kawa a madu jan ngu ai kadai hpe mung mai kahtep na n rai; dai gaw nwa hte sha seng nga ai. 9 Tinang a chyu rum kajan hpe raitimung, kaga kawa shing n rai kaga kanu kaw na kajan hpe raitimung, na a kajan daw ai hpe kahtep lu na n rai. 10 Tinang a n-shang na hkrat ai kashu hpe kahtep lu na n rai. 11 Kanu kaga ga raitimung, kawa pawng ai kajan hpe kahtep lu na n rai. 12 Na nwa a kajan hpe kahtep lu na nrai; shi gaw na nwa a sai shan rai nga ai. 13 Na nnu a kanau kana hpe kahtep lu na n rai; shi gaw na nnu a sai shan rai nga ai. 14 Na nwa a kahpu kanau wa hte sha seng ai nnu tung nnu doi ngu na nwa di nwa doi wa a madu jan hpe kahtep lu na n rai. 15 Na nsha a madu jan ngu ai ning nam jan hpe kahtep lu na n rai; gaja nan hkra lu na n rai. 16 Hpunau wa a madu jan hpe kahtep lu na n rai; shi gaw na hpunau wa hte sha seng nga ai. 17 Tinang a madu jan hta na shayi sha hpe raitimung, madu jan a kashu shayi sha hpe raitimung, kahtep lu na n rai: dai ni gaw sai shan langai sha rai nga ma ai majaw, shing re ai gaw n shawp ai lam rai nga ai. 18 Tinang a madu jan hpe sharu shatsang ai shatai na, shi naw hkrung nga yang, shi a kanau kana hpe kahkyin lu na n rai. 19 Num hking lang nna n san n seng nga ai numsha hpe mung kahtep lu na n rai. 20 Tinang hkum hpe wu sin kau na hku, masha jan nang shaw lu na n rai. 21 Na a kashu kasha ni e Molok hpara hpe nat nawng lu na n rai: na a Karai Kasang a mying ningsang hpe nang jahpoi lu na n rai: ngai gaw Yehowa rai nga nngai. 22 Num hte kanawn ai zawn lasha shada kanawn lu na n rai; dai gaw matsat shabat lam rai nga ai. 23 Tinang hkum hpe awu asin rai nna dusat dumyeng hte kanawn lu na n rai: numsha ni mung dusat dumyeng a kanawn ai hkam sha lu ai nrai: dai gaw kayau kaya re ai lam rai nga ai. 24 Nanhte a man na ngai gawt kau ai masha amyu shagu ni gaw, shing re ai lam hkan nna awu asin rai ma ai; dai majaw nanhte gaw tinang hkum hpe shing re ai hte awu asin hkum rai myit: 25 Shanhte a lamu ga mung awu asin rai malu ai: de a majaw ngai shanhte hpe yubak jaw nna, shanhte a lamu ga mung tinang a kashu kasha ni hpe nhpat kau na ra ai. 26 Nanhte chyawm gaw nye a tara hte ga matsun hkan shatup nga na rai myit dai: 27 dai mung gaw nanhte a shawng na amyu hpe nhpat kau ai zawn, awu asin bai hkrum nna, nanhte nhpat kau ai n hkrum myit ga, nanhte dai raitimung, nanhte kaw shingbyi nga ai wa raitimung, dai zawn re ai matsat shabat lam hkan lu na myit dai n rai: 28 Kaning rai nme law, shawng na masha ni dai zawn re ai matsat shabat lam hkan galaw ai majaw dai mung gaw awu asin rai nga ai. 29 Shing re ai matsat shabat lam hkan ai wa kadai raitimung, shi a amyu hta na sumri dan kau ya ai hkrum lu na ra ai. 30 Dai rai nna, shawng na masha ni hkan ai matsat shabat lam hta, nanhte hkan lawm nna, tinang hkum hpe tinang dai awu asin n di kau myit ga, nanhte gaw nye a ga matsum hkan shatup nga lu na rai myit dai: ngai gaw nanhte a Karai Kasang Yehowa rai nga nngai, ngu wu ai.

19

1 Bai Yehowa Mawshe hpe tsun wu ai gaw 2 Israela kashu kasha ni a shawa hpung ting hpe ning ngu tsun u: Nanhte a Karai Kasang, ngai Yehowa, chyoi pra nga nngai majaw, nanhte mung chyoi pra nga mu. 3 Nanhte hkum shagu tinang a kanu kawa hpe hkungga lara rai lu na myit dai: ngai tawn da ai laban nhtoi ni hpe mung dum nga lu na rai myit dai: ngai gaw nanhte a Karai Kasang Yehowa rai nga nngai. 4 Gawngngu sumla hkum naw mu; tinang a matu chyaw ai hpra hkum galaw myit: ngai gaw nanhte a Karai Kasang Yehowa rai nga nngai. 5 Yehowa hpe mahku hkungga jaw ai rai yang gaw, shi hkap la ra na hku nawng lu na rai myit dai. 6 Hkungga lang ai shani hte hpang shani e sha na rai myit dai: masum ya ngu na shani du hkra ngam ai hpe gaw nat kau na rai wu ai. 7 Masum ya shani hta kaji sha mi sha ai raitimung, dai gaw matsat shabat lam rai nga ai rai nna, hkap la ya na n rai: 8 Sha ai wa gaw Yehowa a chyoi pra ai arai hpe awu asin di kau nu ai majaw, yubak hkrum lu na rai nna, dai wa hpe shi a amyu hta na sumri dan kau ya na rai wu ai. 9 Tinang a yi hkauna hta ngai ai nai mam shu la yang, njut nnaw hkan na atsai awai dan la lu na n rai; hkauling hta na ngam ai nlim mung gut la lu na n rai. 10 Na tsabyi sun hta na nlim mung bai di la lu na n rai; shi hkrai hkrat ai mung hta la lu na n rai; dai gaw matsan mayan re ai ni hte hkrun lam manam ni a matu ngam da lu na rai myit dai. Ngai gaw nanhte a Karai Kasang Yehowa rai nga nngai. 11 Masha arai hkum lagu myit; masha hpe maw sha map sha ai hte shada masu magaw ga hkum tsun myit. 12 Na a Karai Kasang a mying ningsang n jahpoi myit ga nye mying gang nna n teng n man ai lam hkum dagam myit: ngai gaw Yehowa rai nga nngai. 13 Na a htingbu manang wa hpe adip akrip di lu na n rai, shi a arai hpe mung hpya sha lu na n rai, nchyang ma a shabrai hpe shana tup nhtoi htoi hkra sadang da lu na n rai. 14 Na lahpang ai wa hpe matsa kau lu na n rai; myit hten ai wa a man de ahtu kataw hpa tawn ya lu na n rai: na a Karai Kasang hpe nang hkrit hkungga lu na rai ndai: ngai gaw Yehowa rai nga nngai. 15 Tara jeyang ai lam hta n sun n ang ai hku dawdan ya lu na n rai; matsan jahkrai hpe mung n maga, kaba ai wa a myiman mung n tau ai sha, tengman ai hku hkan nna na a baw sang lapran jeyang ya lu na rai ndai. 16 Na a amyu masha ni hta shi wawn htawn hkawm ai wa nang tai lu na n rai: na a manang wa a asak nang gyam lu na ndai n rai: ngai gaw Yehowa rai nga nngai. 17 Na a hpunau wa hpe ndawng n yawt rai lu na n rai: na a manang wa lu ai mara nang hta n hkra hkra, nang shi hpe teng teng shadum shahprang na rai ndai. 18 Na a amyu masha ni hpe nang hkum nan matai htang lu na n rai: masin n si ai myit mung rawng nga lu na n rai: na a htingbu wa hpe na a hkum hte maren nang tsawra lu na ndai: ngai gaw Yehowa rai nga nngai. 19 Nye a ga matsum nanhte hkan nang lu na rai myit dai: amyu n gadaw ai yamnga shada hpe uli shalum lu na n rai: amyu n gadaw ai hkai nli hpe na a yi hkauna hta kayau gat lu na n rai: ri baw lahkawng hte kayau da ai hpun palawng mung bu hpun lu na n rai. 20 Masha wa e mahtan da nna, garai n hkrang la ai hte dat kau ai garai n hkrum ai laman e, mayam num dai hte shut hpyit ai rai yang, shan lahkawng gaw ari hkrum lu na rai nga ai: raitimung dai numsha gaw shi a mayam naw rai nga ai majaw, sat kau ai hkrum lu na n rai. 21 Mayam madu la wa gaw mara raw hkungga di na matu, sagu la langai mi shawa sum chyinghka, Yehowa a man de la sa na rai wu ai. 22 Shaloi hkinjawng wa gaw dai la wa a shut ai mara a matu, mara raw hkungga sagu la hte Yehowa a man e htingrai htingrat ya na rai wu ai: shingrai dai la wa gaw mara raw kau ya ai hkrum na ra ai. 23 Nanhte ngai jaw ai mung de du nna sha ai baw namsi hpun amyu myu hkai ngut jang, masum ning si ai gaw, matu n gadoi ai amyu hte maren re ai, ngu na rai mu ai: dai hpe sha lu na n rai. 24 Mali ning ngu na hta si ai yawng mayawng gaw chyoi pra na rai nna, Yehowa a chyeju shakawn na matu rai nga ai. 25 Manga ning ngu na hta si ai gaw nanhte sha na rai malit dai: shingrai yang namsi hpun ni grau si wa na mara ai: ngai gaw nanhte a Karai Kasang Yehowa rai nga nngai. 26 Asai rawng ai hpa baw shahpa mung nanhte sha lu na myit dai n rai: mandan lakle amu hte shaba wawt ai lam nanhte hkan galaw lu na n rai. 27 Kara ladu nanhte shangun lu na n rai; nmun mung doi lu na n rai. 28 Si sai wa a matu tinang hkum hpe gadoi jahpye lu na n rai; tinang hkum hta masat hkang jahkang lu na n rai: ngai gaw Yehowa rai nga nngai. 29 Tinang a shayi sha hpe shawa num shatai nna jahpoi lu na myit dai n rai: shingrai taw gaw mung ting hta hpye ai lam hkan nna, n hkru n shawp ai pri rai na ra ai. 30 Ngai tawn da ai laban nhtoi ni hpe nanhte hkan nga nna, nye a chyoi pra ai nta hpe hkungga agam lu na rai myit dai: ngai gaw Yehowa rai nga nngai. 31 Nat lahkum ni hte gumhpan re ai ni kaw hkum sa chyu myit: nanhte a hkum hpe shayuk kau na dai zawn re ai ni hpe hkum tam myit: ngai gaw nanhte a Karai Kasang Yehowa rai nga nngai. 32 Baw hpraw sai wa a man e nang rawt tsap lu na rai ndai; dingla wa a myiman hpe hkungga lu na rai ndai; na a Karai Kasang hpe hkrit hkungga nga lu na rai ndai; ngai gaw Yehowa rai nga nngai. 33 Nanhte a mung e sa shingbyi nga ai tsasam manam hpe zingri zingrat di lu na n rai: 34 Nang hte rau anga nga ai tsasam manam wa hpe na a baw sang hku sawn nna, tinang hkum hte maren tsawra lu na rai ndai: kaning rai nme law, nanhte mung Egutu mung e manam tai yu manit dai: ngai gaw nanhte a Karai Kasang Yehowa rai nga nngai. 35 Nanhte gaw shadawn ai shadang, shen ai joi jang hte hteng ai dang hteng re ai lam ni hta n ding n man ai hku jeyang lu na n rai. 36 Man ai joi jang, man ai joi si, man ai dang, man ai dinghkru lang lu na rai myit dai: ngai gaw nanhte hpe Egutu mung na woi shaw wa ai, nanhte a Karai Kasang Yehowa rai nga nngai. 37 Nanhte gaw, ngai tawn da ai tara hte nye a ga matsun yawng mayawng shatup nga na rai myit dai: ngai gaw Yehowa rai nga nngai.

20

1 Bai Yehowa Mawshi hpe tsun wu ai gaw, 2 Israela kashu kasha ni hpe ning ngu naw tsun mu: Israela amyu hta na raitimung, Israela masha ni hkaw shingbyi nga ai amyu kaga wa raitimung, tinang a kasha Molok hpara hta nawng jau ai wa gaw teng teng si lu na rai wu ai: mung masha ni dai wa hpe nlung hte kabai sat na rai mu ai. 3 Nye a chyoi pra ai nta hpe awu asin rai nna, nye a chyoi pra ai mying ningsang jahpoi na, tinang kasha hpe Molok hpara hta nawng jau ai majaw, dai wa hpe ngai ate nna, shi a amyu hta na sumri dan kau ya na we ai. 4 Molok hpara hta kasha nawng jau ai wa hpe, mung masha ni n yu n gawn ai hte shi hpe n sat ai nga ma yang gaw, 5 Shingrai nga nga ai wa hte shi a nta masha ni hpe ngai matsing nna, shi hpe mung, shi hte rau Molok hpara hta shut hpyit ai ni yawng hpe mung, tinang a amyu hta na sumri dan kau ya na mawe ai. 6 Nat myihtoi ni hte gumhpan hpan ai ni a lam hkan nna, shut hpyit ai wa hpe ngai ate nna shi a amyu hta na sumri dan kau ya na we ai. 7 Dai re ai majaw nanhte hkum shachyoi shapra nna chyoi pra nga mu: ngai gaw nanhte a Karai Kasang Yehowa rai nga nngai. 8 Nye a ga matsun nanhte hkan nga na rai myit dai: ngai gaw nanhte hpe shachyoi shapra ai Yehowa rai nga nngai. 9 Tinang a kanu kawa hpe matsa ai wa kadai mung, sat kau ai teng teng hkrum lu na wu ai: shi gaw kanu kawa hpe matsa ai majaw si ging ai yubak lu nga ai. 10 - 11 Masha wa a num shaw ai wa gaw, shi shaw ai num hte rau sat kau ai teng teng hkrum lu na rai mu ai.Tinang kawa a madu jan hte nga sha ai wa gaw, dai jan hte rau sat kau ai teng teng hkrum na rai ma ai: shan lahkawng gaw si ging ai yubak lu ma ai. 12 Tinang kanam hte nga sha ai rai yang, dai yan gaw sat kau ai teng teng hkrum lu na rai mu ai: shan lahkawng gaw kayau kaya re ai matsat shabat lam galaw ma ai majaw, si ging ai yubak lu ma ai. 13 Numsha hte kanawn ai zawn lasha shada kanawn ai rai yang, dai yan gaw matsat shabat amu galaw ma ai majaw, sat kau ai teng teng hkrum na rai mu ai: shan gaw si ging ai yubak lu ma ai. 14 Masha langai ngai kasha hte kanu hpawn madu jan shatai ai rai yang, dai gaw ladu lai nna n shawp ai lam rai nga ai majaw, nanhte hta dai zawn re ai n nga lu u ga, shanhte masum hpe wan hta nat kau na rai mu ai. 15 Dusat dumyeng hte kanawn ai wa gaw sat kau ai teng teng hkrum lu na wu ai: dai dusat hpe mung sat kau na rai mu ai. 16 Numsha mung tinang hkum hta dusat dumyeng a kanawn hkam sha ai rai yang, dai numsha hte dusat gaw sat kau ai teng teng hkrum lu na rai nga ai: si ging ai yubak nga nna, sat kau ai teng teng hkrum ging ma ai. 17 Masha langai ngai tinang a kawa a shayi sha, shing n rai tinang a kanu a shayi sha ngu ai tinang kajan hte jaiwawng wawng ai rai yang, dai gaw kaya kahpa lam rai nga ai majaw, shan gaw tinang a amyu masha ni a man na sumri dan kau ya ai hkrum lu na rai mu ai: kayung kajan jaiwawng wawng ai majaw tinang yubak hkrum sha lu na rai ma ai. 18 Masha langai ngai nba lang ai num hte kanawn ai rai yang, dai yan gaw shada myit hkrum nna sai su ai lam shadawng shadan mu ai majaw, shan lahkawng tinang amyu hta na sumri dan kau ya ai hkrum lu na rai mu ai. 19 Tinang kawa a kajan, shing n rai kanu a kanau kana hte nga sha lu na n rai: shingrai kamoi kanu ni hte nga sha ai rai yang, shan gaw tinang a yubak hkrum sha lu na rai nga ai. 20 Tinang a kawa di kawa doi a madu jan hte nga sha ai rai yang, kawa di kawa doi hte sha seng ai num hpe shut hpyit ai majaw, shan gaw tinang yubak hkrum sha nna kashu kasha n lu ai si htum na rai ma ai. 21 Tinang a kahpu kanau a madu jan hte nga sha ai rai yang, dai gaw nsan n seng ai lam rai nga ai: hpunau wa hte sha seng ai num hpe shut hpyit ai majaw, shan gaw kashu kasha n lu ai nga na rai ma ai. 22 Shingrai, ngai nanhte hpe woi wa nna madu shangun ai mung gaw, nanhte hpe n nhpat kau u ga, ngai tawn da ai ga matsun yawng hte nye a tara mahkra hpe, nanhte hkan galaw lu na rai myit dai. 23 Nanhte a shawng na ngai gawt kau ai masha amyu ni a htunghking lam hkum hkan myit: shanhte gaw dai zawn re ai lam shagu hkan galaw ma ai majaw ngai shanhte hpe matsat kau mawe ai. 24 Dai majaw, nga chyu hte lagat jahku lwi ai shanhte a mung hpe, nanhte dagraw la na sali wunli shatai na matu nanhte hpe jaw na ngu nna ngai tsun se ai: ngai gaw nanhte hpe amyu gale ni hte jahka la ai, nanhte a Karai Kasang Yehowa rai nga nngai. 25 Dai re ai majaw sanseng ai ashu ashan, n san n seng ai ashu ashan, sanseng ai ntsa malen u, n san n seng ai u re ai ni hpe ginhka chye lu na rai myit dai: n san n seng ngu nna ngai jahka da ai ashu ashan, ntsa malen u, ga ning tsa e gumrawt hkawm ai dusat amyu re ai lama ma hte tinang hkum hpe matsat shabat di lu na n rai. 26 Ngai Yehowa chyoi pra nga nngai rai nna, nanhte nye a ni tai na matu, amyu kaga ni hte jahka da masade ai majaw, nye a chyoi pra ai ni nanhte tai nga lu na rai myit dai. 27 Myihtoi htoi ai, shing n rai gumhpan hpan ai numsha lasha kadai raitimung sat kau ai teng teng hkrum lu na rai nga ai: shing re ai wa hpe nlung hte kabai sat na rai mu ai: shing re ai ni gaw si ging ai ni rai ma ai.

21

1 Bai Yehowa Mawshe hpe tsun wu ai gaw, Arun a shadang sha hkinjawng ni hpe ning ngu tsun u, Nanhte hta kadai mung amyu masha ni si ai hta wu sin ai hkam lu na n rai: 2 rai timung tinang a makyin ngu na kanu kawa, kashu kasha, kahpu kanau hte, 3 la garai n lu ai kajan majing a majaw gaw, wu sin ai hkam mai nga ai. 4 Dai wa gaw shi a amyu masha ni hta adu rai nga ai majaw, shi hkum hpe shayuk na wu sin hkam lu na n rai. 5 Shanhte gaw tinang a baw shangun lu na n rai; nmun mung doi lu na n rai; tinang hkum hpe gadoi jahpye lu na n rai. 6 Shanhte gaw tinang a Karai Kasang a matu chyoi pra nga na rai nna, shanhte a Karai Kasang a mying ningsang hpe jahpoi lu na n rai: kaning rai nme law, shanhte gaw Yehowa hpe wan hte nawng ai kumhpa ngu ai, shanhte a Karai Kasang a lusha hpe nawng jau ma ai: dai rai nna shanhte gaw chyoi pra nga na ma ai. kaning rai nme law 7 Shanhte gaw Karai Kasang a matu chyoi pra nga na rai ma ai majaw, shawa num, sawse seng breng ai num, la hte hka ai num re ai ni la lu na n rai. 8 Na a Karai Kasang a lusha nawng jau ai re ai majaw, shanhte hpe shachyoi shapra nna, na a matu chyoi pra nga na rai nga ai: kaning rai nme law, nanhte hpe shachyoi shapra ai ngai Yehowa chyoi pra nga nngai. 9 Hkinjawng a shayi sha gaw shawa num tai nna tinang hkum dai shayuk ai rai yang, dai gaw kawa hpe shayuk ai hku shang nga ai rai nna, shi hpe wan hte nat kau na rai mu ai. 10 Tinang a kahpu kanau ni hta hkinjawng agyi nga nna, baw hta namman chya ai hte, hkinjawng hpun palawng bu hpun na matu aya dang hkam la sai wa gaw, tinang a kara hpyan ayai lu na n rai, hpun palawng mung gang je lu na n rai: 11 Gade a si mang hpe mung htep lu na n rai; kanu kawa matu pyi wu sin hkam lu na n rai; 12 Chyoi pra ai nta na pru lu na n rai; shi a Karai Kasang a chyoi pra ai nta hpe jahpoi lu na nrai: kaning rai nme law, shi a karai kasang a aya dang ai namman gaw shi a baw hta rai nga ai: ngai gaw Yehowa rai nga nngai. 13 Hkinjawng agyi wa gaw hkawn jet sha la lu na rai wu ai. 14 Gai da jan, la hte hka ai num, sawse seng breng ai num, shawa num re ai ni la lu na n rai: tinang a amyu hta na hkawn jet sha la lu na rai wu ai. 15 Shi a amyu masha ni hta tinang a kashu kasha ni hpe jahpoi kau lu na n rai: kaning rai nme law, shi hpe ngai Yehowa shachyoi shapra da se ai, ngu wu ai. 16 Bai Yehowa Mawshe hpe tsun wu ai gaw, 17 Arun hpe ning ngu tsun u: Shu mashi shu masha prat dingsa, na a amyu matu hta hkum hkrang n hkum ai wa gaw, shi a Karai Kasang a lusha nawng jau na, sit sa lu na n rai. 18 N hkum ai hkum hkrang ngu ai, myi kyaw ai, lagaw hten ai, ladi pyet ai, hkrang shan jan ai: 19 Lata dut ai, lagaw dut ai. 20 Marung htingkung ai, gadun akyek ai, myi machyi ai, maru ru ai, nma hpye ai, adi hten ai re ai ni gaw sit sa lu na n rai; 21 hkinjawng Arun a amyu hta hkum hkrang n hkum ai wa kadai mung Yehowa hpe wan hte nawng ai kumhpa sa jau na sit sa lu na n rai: dai wa gaw hkrang n hkum ai majaw shi a Karai Kasang a lusha nawng jau na sit sa lu na n rai. 22 Chyoi pra ai hte chyoi pra htum ai hte seng ai, shi a Karai Kasang a muk gaw shi sha lu na rai wu ai: 23 Raitimung, shi hta hkrang n hkum ai majaw, nye a chyoi pra ai shara hpe wu sin kau na, tsang ra ai rai nna, nba grang a kata de shang lu na n rai: tawm hkungri de mung sit sa lu na nrai: kaning rai nme law, dai arai ni hpe shachyoi shapra nga ai ngai Yehowa rai nga nngai, ngu wu ai. 24 Mawshe mung Arun hte shi a shadang sha ni, Israaela kashu kasha ni nlang hte hpe shing ngu htawn tsun wu ai.

22

1 Bai Yehowa Mawshe hpe tsun wu ai gaw, 2 Arun hte shi a shadang sha ni gaw, nye a shachyoi shapra ai arai ni a majaw, nye a chyoi pra ai mying ningsang hpe n jahpoi kau mu ga, Israela kashu kasha ni a la sa ai chyoi pra ai arai hte tinang hkum hpe shatsan shagang mu, ngu nna shanhte hpe tsun mu: ngai gaw Yehowa rai nga nngai. 3 Nanhte a shu mashi shu masha prat dingsa hta, Yehowa a matu Israela kashu kasha ni shachyoi shapra ai chyoi pra ai arai ni hpe, tinang hkum n san n seng da ninglen sa htep ai hkinjawng gaw, nye a man e sumri dan kau ai hkrum na wu ai, ngu nna shanhte hpe tsun mu: ngai gaw Yehowa rai nga nngai. 4 Arun a kashu kasha ni hta na manggang gang ai, ari ri ai, kadai raitimung, garai n san n seng dingsa chyoi pra ai arai ni hta sha lu na n rai. Si mang hte seng ai n seng n pra ai arai hkra ai wa, azu tung ai wa, 5 gumrawt hkawm ai baw dusat hta na awu asin hkra ai wa, awu asin re ai lama ma kap nna wu sin nga ai wa hpe hkra hkrup ai wa, 6 shing re ai ni gaw shana de du hkra n san n seng nga na rai ma ai: tinang hkum hpe hka garai n shin yang, chyoi pra ai rai sha lu na n rai. 7 Jan shang jang she shi sanseng wa na rai nga ai: dai hpang chyoi pra ai arai ni sha lu na rai wu ai; dai gaw shi a lusha rai nga ai. 8 Shi hkrai si ai hte matse labye kawa sat ai si mang sha nna, tinang hkum hpe wu sin kau mai na n rai: ngai gaw Yehowa rai nga nngai. 9 Dai rai nna, ngai hkangda ai ga hpe n jahpoi nna, tinang yubak n hkrum sha ai hte si ai n hkrum mu ga, ngai hkangda ai ga shanhte hkan nang lu na rai mu ai: shanhte hpe shachyoi shapra nga ai Yehowa ngai rai nga nngai. 10 Masha tsasam kadai raitimung chyoi pra ai arai ni sha lu na n rai: hkinjawng wa kaw shingbyi nga ai manam hte nchyang wa mung sha lu na n rai. 11 Raitimung, hkinjawng wa shi a gumhpraw hte mari la ai wa mai sha na rai nga ai: shi a nta hta shangai ai ni gaw mai sha na rai ma ai. 12 Hkinjawng wa a shayi sha masha tsasam jan tai ai rai yang gaw, chyoi pra ai manawt hkungga sha lu na n rai. 13 Raitimung madu wa si nna, shing n rai la hte hka nna, kasha n kap ai, kawa a nta de bai wa ai rai yang gaw, kaji yang na zawn kawa a lusha bai sha lu na rai nga ai: masha tsasam wa chyawm gaw gaja wa sha lu na n rai. 14 Masha langai ngai n dum n chye nna chyoi pra ai arai sha hkrup ai rai yang, shi sha hkrup ai chyoi pra ai arai hte nawng htam manga hta htammi hkinjawng wa hpe wa lu na rai wu ai. 15 Shanhte gaw tinang hte seng ai chyoi pra ai arai ni sha yang, ari hkrum ging ai yubak n lawm na matu, 16 Israela kashu kasha ni Yehowa hpe jaw jau ai chyoi pra ai arai ni hpe hkum jahpoi kau mu ga: kaning rai nme law shanhte hpe shachyoi shapra nga ai Yehowa ngai rai nga nngai, ngu wu ai. 17 Bai Yehowa Mawshe hpe tsun wu ai gaw, 18 Arun hte shi a shadang sha ni, Israela kashu kasha ni yawng hte hpe ning ngu tsun mu: Israela kashu kasha ni hta na raitimung, Israela amyu kaw shingbyi nga ai amyu kaga wa raitimung, ga shaka kumhpa rai yang rai, mayu kumhpa rai yang rai, wan nat ai hku Yehowa hpe jaw jau na rai yang gaw, 19 hkap la ra hkra, ra n rawng ai usu rai tim, sagu la rai tim, nam la rai tim, jaw lu na rai mu ai. 20 Lama mara ai gaw jaw lu na n rai; jaw myit timung hkap la ya na n rai. 21 Yehowa hpe mahku hkungga hku, sagu, bainam, dumsu hte ga shaka kumhpa shing n rai mayu kumhpa jau na rai yang gaw, hkap la ra hkra, hkrang hkum ai jaw lu na rai mu ai: ra ai lama mi muk rawng lu na n rai. 22 Myi hten ai, lagaw daw ai, hkum hten ai, bum akawng ai, u chyit chyit ai, nma hpye ai re ai ni gaw Yehowa hpe jaw lu na n rai; tawn hkungri ntsa e mung Yehowa a matu nat nawng lu na n rai. 23 Raitimung, hkrang shan jan ai,, shing n rai hkrang n hkum ai sagu, dumsu gaw mayu hkungga jaw na mai nga ai: ga shaka hte seng ai rai yang gaw, hkap la ya na n rai. 24 Tawk ai, arin ai, gang je ai, gadoi kau ai rai nna dawn kau sai baw Yehowa hpe jaw lu na n rai: nanhte a mungdan hta mung, dai zawn galaw lu na n rai. 25 Dai baw gaw hten ai hte ra rawng sai majaw, amyu kaga ni a lata na raitimung, nanghte a Karai Kasang a lusha matu jaw lu na n rai: jaw timung hkap la ya na n rai, ngu wu ai. 26 Bai Yehowa Mawshe hpe tsun wu ai gaw, 27 Sagu bainam, dumsu ni kasha hkrat ai shaloi sanit ya laman e kanu hte jahka lu na n rai: matsat ya nhtoi kaw nna, Yehowa hpe wan hte nawng ai hkungga di na matu ram nga ai. 28 Dumsu hpe raitimung, sagu hpe raitimung kanu kasha nawng lani jan sha sat lu na n rai. 29 Yehowa hpe chyeju dum hkungga jaw jau na rai yang gaw, hkap la ra na hku jaw jau mu. 30 Dai shani jang sha lu na rai nga ai: hpang shani du hkra ngam da lu na n rai: ngai gaw Yehowa rai nga nngai. 31 Dai re ai majaw nye a tara matsun ni hpe nanhte hkan nang lu na rai myit dai: ngai gaw Yehowa rai nga nngai. 32 Nye a chyoi pra ai mying ningsang hpe nanhte jahpoi kau ya lu na n rai: ngai chyoi pra nga nngai hpe, Israela kashu kasha ni dum nga lu na rai ma ai: nanhte a Karai Kasang tai na matu, Egutu mung na nanhte hpe woi shaw wa nna, 33 nanhte hpe shachyoi shapra nga ai Yehowa rai nga nngai: ngai gaw Yehowa nan rai nga nngai, ngu wu ai.

23

1 Bai Yehowa Mawshe hpe tsun wu ai gaw, 2 Israela kashu kasha ni hpe ning ngu tsun mu: Yehowa a poi nhtoi ngu nna, nanhte san tawn da ai chyoi pra ai zuphpawng ladaw ni gaw, ngai tawn da ai poi ni ngu na rai nga ai. 3 Kru ya tup makan amu shachyen lu na rai nga ai: sanit ya ngu na shani gaw sim sa nga na laban nhtoi hte chyoi pra ai zuphpawng nhtoi rai nga ai: dai shani e hpa amu bungli mung galaw lu na myit dai n rai: nanhte nga ai shara shagu hta, dai gaw Yehowa a laban nhtoi rai nga ai. 4 Da ndai gaw, aten ladaw du jang, nanhte shaga da na chyoi pra ai zuphpawng ngu ai, Yehowa a poi ni rai nga ai. 5 Shata langai ngu na hta shi mali ya shana de, Yehowa a shalai dat ai poi rai nga ai. 6 Bai, dai shata a shi manga ya shani e Yehowa a azuma poi rai nga ai: nhtoi sanit ya tup matsi n rawng ai muk nanhte sha na rai myit dai. 7 Nnan shani hta e chyoi pra ai zuphpawng, hpawng na rai myit dai: makan amu hpa mung galaw lu na myit dai n rai. 8 Sanit ya tup Yehowa hpe wan nat kumhpa nawng jau lu na rai myit dai; dai sanit ya du ai shani, chyoi pra ai zuphpawng bai rai nga ai: makan amu hpa mung galaw lu na myit dai n rai, ngu wu ai. 9 Bai Yehowa Mawshe hpe tsun wu ai gaw, 10 Israela kashu kasha ni hpe ning ngu tsun mu: Ngai nanhte hpe jaw ai mung de nanhte du nna, mam dan ai shaloi, shawng dan hpang ai hkauling gaw hkinjawng wa hpang de la wa na rai myit dai: 11 nanhte a kumhpa hkap la ra hkra, hkinjawng wa gaw laban nhtoi hpang shani e dai hkauling hpe Yehowa man e nwat na rai mu ai. 12 Dai hkauling nwat ai shani e, ladu hkrum ai hte ra n rawng ai sagu la hpe Yehowa matu wan nat hkungga di nna jaw na rai mu ai. 13 Dai hkungga hte seng ai Yehowa a manam pyaw matu wan hte nat nawng na shadung mani uma lahkawng rai na rai nga ai: ru hkaw kumhpa gaw tsabyi jahku loga masum rai na rai nga ai. 14 Nanhte a Karai Kasang hpang de kumhpa sak ai nhtoi garai n du yang, nlung shadung raitimung, nmyi raitimung, nsi katsing raitimung, nanhte sha lu na n rai: dai gaw nanhte nga ai shara shagu e nanhte a shu mashi shu masha prat dingsa hkan nga lu na matsun maroi rai nga ai. 15 Nwat kumhpa hkauling sa jaw ai shani ngu na laban nhtoi hpang jahpawt kaw nna, bat sanit du hkra hti nhtawm, 16 sanit du ai bat a laban nhtoi hpang jahpawt htep, nhtoi manga shi ya hti la nna, Yehowa hpe shadung kumhpa ningnan sa sakjaw na rai myit dai. 17 Yehowa a matu shawng ngai ai nsi naisi shatai na, shadung mani uma lahkawng hpe matsi hte shawawm nna kabaw ai nwat kumhpa muk tawng lahkawng hkawng nanhte a nta na shapraw na rai myit dai. 18 Dai muk tawng hte rau ladu hkrum ai hte ra n rawng ai sagu kasha sanit, usu uram langai mi, sagu la lahkawng mung sa jaw nna, shadung kumhpa hte ru hkaw kumhpa hpawn, Yehowa a manam pyaw na matu, wan hte nawng ai kumhpa di nna, Yehowa hpe wan nat hkungga jaw jau na rai mu ai. 19 Bai nanhte gaw htingrai hkungga matu bainam la langai mi, mahku hkungga matu ladu hkrum ai sagu la lahkawng jaw lu na rai myit dai. 20 Shaloi hkinjawng wa gaw shawng ngai ai nsi a muk hte rau, dai sagu la lahkawng hpe Yehowa man e nwat hkungga di nna nwat na rai wu ai: dai gaw hkinjawng wa a matu Yehowa a man na chyoi pra ai arai rai nga ai. 21 Dai shani hta mung nanhte shada shana la nna, chyoi pra ai zuphpawng hpawng na rai myit dai: makan amu hpa mung galaw lu na myit dai n rai: dai gaw nanhte nga ai shara shagu hta nanhte a shu mashi shu masha prat dingsa hkan nga lu na matsun maroi rai nga ai. 22 Tinang a yi hkauna hta ngai ai nai mam shu la yang, njut nnaw hkan na atsai awai dan la lu na n rai: hkauling hta na ngam ai nlim mung gut la lu na n rai: dai gaw matsan mayan re ai ni hte hkrun lam manam ni a matu ngam da lu na rai myit dai: ngai gaw nanhte a Karai Kasang Yehowa rai nga nngai, ngu wu ai. 23 Bai Yehowa Mawshe hpe tsun wu ai gaw, 24 Israela kashu kashu ni hpe ning ngu tsun mu: Shata sanit hta langai ya ngu na shani gaw, nanhte a matu sim sa nga na nhtoi hte, dumhprang let kabu gara nga na chyoi pra ai zuphpawng nhtoi rai malit dai. 25 Makan amu hpa mung galaw lu na myit dai nrai; Yehowa hpe wan hte nawng ai kumhpa sakjaw lu na rai myit dai, ngu wu ai. 26 Bai Yehowa Mawshe hpe tsun wu ai gaw, 27 Raitimung, ndai shata sanit a nhtoi shi ya gaw, htingrai htingrat nhtoi rai nga ai: dai gaw nanhte a matu chyoi pra ai zuphpawng rai nga ai rai nna, nanhte a myit masin hpe shagrit nga na nhtoi rai malit dai: Yehowa hpe wan hte nawng ai kumhpa sakjaw lu na rai myit dai. 28 Dai shani e hpa amu bungli mung, galaw lu na myit dai n rai: kaning rai nme law, dai shani gaw, nanhte a Karai Kasang Yehowa a man e, nanhte a matu htingrai htingrat ya na, htingrai htingrat nhtoi rai nga ai. 29 Dai shani e tinang myit n shagrit ai wa gaw, tinang a amyu hta na sumri dan kau ya ai hkrum lu na wu ai. 30 Da shani e amu lama ma galaw ai wa hpe, shi a amyu hta na sumri dan kau ya na we ai. 31 Amu makan hpa mung nanhte galaw lu na myit dai n rai: dai gaw nanhte nga ai shara shagu hta nanhte a shu mashi shu masha prat dingsa hkan nga lu na matsun maroi rai malit dai. 32 Dai shani sim sa ai laban nhtoi, tinang a myit shagrit ai shani, rai malit dai: jahku ya shana kaw nna hpang shani na shana du hkra nanhte ban sa lu na rai myit dai. ngu wu ai. 33 Bai Yehowa Mawshe hpe tsun wu ai gaw, 34 Israela kashu kasha ni hpe ning ngu u: Dai shata sanit a nhtoi shi manga ya kaw nna sanit ya tup, Yehowa a matu sum poi rai nga ai. 35 Nnan shani e chyoi pra ai zuphpawng hpawng na rai myit dai: Makan amu hpa mung galaw lu na myit dai n rai. 36 Sanit ya tup Yehowa hpe wan nat kumhpa nawng jau na rai myit dai: matsat ya ngu na shani mung, chyoi pra ai zuphpawng hpawng nna, Yehowa hpe wan hte wan nat hkungga jau na rai myit dai: dai gaw jahtum zuphpawng rai nga ai: makan amu hpa mung galaw lu na myit dai n rai. 37 Dai hte gaw Yehowa a laban nhtoi ni hte Yehowa hpe jaw jau ai alu kumhpa, ga shaka kumhpa, mayu kumhpa ni hta n-ga, 38 ladaw hkan nna Yehowa hpe jau na matu, wan hte nat ai kumhpa, wan nat hkungga, shadung kumhpa, uhkrung hkungga hte ru hkaw kumhpa re ai ni a jaw jau lam hpajang na, chyoi pra ai zuphpawng ngu ai nanhte shana la na Yehowa a poi ni rai nga ai. 39 Dai hta kaga, nanhte nsi naisi shu la ai hpang, shata sanit a nhtoi shi manga ya kaw nna, sanit ya tup Yehowa a poi nanhte galaw na rai myit dai: nnan shani hte matsat ya ngu na shani hta, ban sa nga lu na rai myit dai. 40 Nnan shani e tsawm ai hpun hta na namsi si ai lakung lakying, sun balun hpun, lap wum htat ai hpun, hka numri hpun re ai ni a lakung kakying nanhte dan lang nna, nanhte a Karai Kasang Yehowa man e sanit ya tup kabu gara nga na rai myit dai. 41 Dai poi hpe shaning shagu sanit ya ya Yehowa a matu galaw na rai myit dai: dai gaw nanhte a shu mashi shu masha prat dingsa hkan nga na matsun maroi rai nga malit dai: shata sanit hta hkrai galaw lu na rai myit dai. 42 Egutu mung na Israela kashu kasha ni hpe Egutu mung na ngai woi shaw wa ai shaloi, ngai shanhte hpe nam singwum sum hta nga shangun ai lam, nanhte a shu mashi shu masha ni dum chye nga na matu, 43 Israela kashu kasha ni nlang nam singwum sum hta sanit ya tup nga lu na rai mu ai: ngai gaw nanhte a Karai Kasang Yehowa rai nga nngai, ngu wu ai. 44 Shingrai Mawshe gaw, Yehowa a ladaw langa da ai poi ni a lam Israela kashu kasha ni hpe htawn shana wu ai.

24

1 Bai Yehowa Mawshe hpe tsun wu ai gaw, 2 Pyengdin shadun langai mi hta tutnawng shatu na matu, Israela kashu kasha ni jet ai tsanlun sau nang kaw la sa na tsun dat u: 3 dai gaw shawa sum kata na sakse sumpu grang ai nba shinggang a shinggan maga e jahpawt shana Arun lajang shatu na rai nga ai: dai gaw nanhte a shu mashi shu masha prat dingsa hkan nga na matsun maroi rai nga ai. 4 Arun gaw dai sanseng ai pyengdin shadun a pyendin wan ni hpe Yehowa a man e tutnawng lajang nga lu na rai wu ai. 5 Bai nang gaw mani ai shagdung la nna muk tawng shi lahkawng kabaw na rai ndai: muk tawng langai mi gaw shadung uma lahkawng hkawng shang ai rai na rai nga ai. 6 Dai hpe Yehowa a man na sanseng ai ku ntsa e kahtap kawng tawn na rai wu ai: kawng mi hta muk tawng kru kru di nna kawng lahkawng rai na rai nga ai. 7 Yehowa hpe wan hte nawng ai kumhpa ngu ai, dum ya nga na matu shatai na, dai muk kawng lahkawng a ntsa e jet ai lawban mung mara da na rai mu ai. 8 Arun gaw dai hpe tutnawng laban nhtoi shagu lajang tawn da na rai wu ai: dai gaw Israela kashu kasha ni a matu htani htana ga shaka lam rai nga ai. 9 Shingrai dai muk gaw Arun hte shi a shadang sha ni la lu na rai nna, chyoi pra ai shara e sha na rai mu ai: kaning rai nme law, Yehowa hpe wan hte nawng ai kumhpa amyu ni hta na, dai gaw htani htana matsun maroi hte maren Arun a matu chyoi pra htum ai rai nga ai, ngu wu ai. 10 Ya, Egutu la hte Israela num hta na prat ai kasha gaw, Israela kashu kasha ni a dap hta shang nna, Israela masha langai mi hte ga law wu ai: 11 - 12 shaloi dai Israela num a kasha gaw Dai amying ningsang hpe jahpoi ai hte matsa wu ai: dai majaw shanhte gaw dai wa hpe Mawshe hpang de rim dun wa nna, Yehowa a n-gup hta na ga na lu ai du hkra, sharen tawn da mu ai: shi a kanu gaw Dan lakung hta na Dibri a shayi sha, Shelomi mying ai rai nga ai. 13 Shaloi Yehowa Mawshe hpe tsun wu ai gaw, 14 Dai matsa ai wa hpe dap shinggan de shapraw nhtawm, shi a ga na ai ni yawng shi a baw hta lata mara nna, shawa hpung yawng gaw shi hpe nlung hte kabai sat mu. 15 Dai hta kaga Israela kashu kasha ni hpe ning ngu tsun u: Tinang a Karai Kasang hpe matsa ai wa gaw, tinang a yubak hkrum sha na rai wu ai. 16 Yehowa a mying ning sang jahpoi ai wa gaw si ai teng teng hkrum lu na wu ai: shawa hpung yawng gaw dai wa hpe nlung hte teng teng kabai sat na rai mu ai: Israela amyu hta na raitimung, amyu kaga wa raitimung, Yehowa a mying ningsang hpe jahpoi ai rai yang sat kau ai hkrum lu na wu ai. 17 Masha hpe sat ai wa mung teng teng sat kau ai hkrum lu na rai mu ai. 18 Yamnga sat kau ya ai wa mung, langai mi matu langai mi, wa lu na rai wu ai. 19 Htingbu wa hpe machyi hkra di ai wa gaw, shi mung dai made di ai hkam sha lu na rai wu ai: 20 daw hten ai a matu daw hten ai, myi hten ai a matu myi hten ai, wa daw ai a matu wa daw ai: masha wa hpe di kau ai made tinang hkam sha lu na rai wu ai. 21 Yamnga sat kau ya ai wa gaw wa lu na rai wu ai: masha sat ai wa gaw sat kau ai hkrum na rai wu ai. 22 Amyu majing wa raitimung, amyu kaga wa raitimung, tara langai sha hte jeyang ai hkrum lu na rai wu ai: kaning rai nme law, ngai gaw nanhte a Karai Kasang Yehowa rai nga nngai, ngu wu ai. 23 Shaloi Mawshe Israela kashu kasha ni hpe hkan tsun wu ai rai nna, shanhte gaw dai matsa ai wa hpe dap shinggan de dun shapraw nhtawm nlung hte kabai sat kau mu ai. Yehowa Mawshe hpe hkangda wu ai hte maren, Israela kashu kasha ni galaw ma ai.

25

1 Bai Yehowa Mawshe hpe Sina bum e tsun wu ai gaw, 2 Israela kashu kasha ni hpe ning ngu tsun u, Nanhte hpe ngai jaw ai mung de nanhte du ai shaloi, dai mung gaw Yehowa a matu laban shang lu na rai nga ai. 3 Kru ning tup na a yi hkauna nang galaw lu na hte na a tsabyi sun lajang nna, nsi naisi shu la na rai ndai: 4 sanit ning nhtoi gaw, Yehowa a matu ban sa shaning, mung ting sim sa nga nna, laban shang na shaning rai nga ai: dai shaning hta yi hkauna galaw lu na n rai, tsabyi sun mung lajang lu na n rai. 5 Yi hkauna hta shi chyu tu ai nhpan pyi dan la lu na n rai: n lajang sai yi sun na asi mung di sha lu na n rai: kaning rai nme law, mung ting gaw sim sa nga lu na shaning rai nga ai. 6 Dai mung a ban sa ai shaning na shi chyu si pru ai nsi naisi gaw, nang hkum dai hte na a mayam num mayam la, na a nchyang hte manam sha na matu: 7 na a mung hta nga ai uni uzai yawng a shahpa tai na rai nga ai. 8 Bai, laban shaning sanit du hkra hti nhtawm, sanit ning sanit lang ngu na mali shi jahku ning hta, 9 shata sanit a nhtoi shi ya e, nanhte pahtau dum garu shangun na rai myit dai: dai htingrai htingrat nhtoi hta, nanhte a mung ting hta pahtau dum garu shangun na rai myit dai. 10 Shingrai, manga shi du ai shaning hpe nanhte shachyoi shapra nna, mung ting na mung masha nlang hpe lawt lu ahkang a lam kajai gara shana na rai myit dai; dai gaw nanhte a matu pahtau garu shaning rai nga ai; kadai mung myi na tinang a lamu ga hte myi na ndum nta de bai wa lu na rai nga ai. 11 Dai manga shi ngu na shaning gaw nanhte a matu pahtau garu shaning rai nga ai: dai shaning hta nanhte nai mam dat lu na n rai; n lajang sai sun a tsabyi si mung, di sha lu na n rai. 12 Kaning rai nme law, dai gaw pahtau garu poi shaning rai nga ai: dai gaw nanhte a matu chyoi pra nga ai; shi hkrai tu ai nhpan a asi gaw nanhte sha lu na rai myit dai. 13 Pahtau garu shaning hta kadai mung myi na tinang a ga de bai wa na rai myit dai. 14 Nanhte shada rai dut rai mari ai hta, manang hpe dip zingri lu na n rai. 15 Na a manang wa a yi hkauna sun nang mari yang raitimung, shi nang hpe dut yang raitimung, bai du na pahtau garu shaning laman hpe sawn ya nna manu tawn da na rai wu ai: 16 shaning naw law yang gaw law ai hku, n law yang gaw n law ai hku manu shalun shayu rai lu na rai wu ai: kaning rai nme law, nsi naisi jasi la na shaning hkan nna nsi dut ai sha rai nga ai. 17 Nanhte shada map sha hkat lu na n rai; na a Karai Kasang hpe nang hkrit hkungga na rai ndai: ngai gaw nanhte a Karai Kasang Yehowa rai nga nngai. 18 Shingrai, nye a ga matsun hte nye a tara ni hpe nanhte hkan shatup nga na rai myit dai. shaloi dai mungdan hta ngwi pyaw ai hte nanhte nga sha lu na rai myit dai. 19 Nanhte a lamu ga mung nsi naisi jasi ya nna nanhte hkru hkru kat kat sha nga let ngwi pyaw ai hte nga sha lu na marin dai. 20 Bai nanhte gaw, Sanit ning shaning hta anhte hpa sha na ga ta? yi hkauna galaw lu ga ai n rai, nsi naisi shu la lu ai mung n rai, nga na myit dai: 21 dai gaw, kru ning shaning hta ngai nanhte hpe shaman ya nna, dai shaning hta masum ning na matu nsi naisi shangai ya na made ai: 22 nanhte gaw matsat ning shaning hta she nli dat nna, jahku ning ngu na hta nsi naisi shu la ai du hkra, nai mam nsa sha nga lu na myit dai. 23 Lamu ga hpe tutnawng madu nga na hku dut lu na n rai: kaning rai nme law, aga gaw nye a rai nga ai: nanhte gaw ngai kaw shingbyi nga ai manam sha rai myit dai. 24 Nanhte aga lu la ai shara shagu hta, bai shaw bai hkrang na lam nanhte tawn da lu na rai myit dai. 25 Na nhpu nnau wa matsan mayan hkrum nna, shi lu ai aga kau chyen dut kau ai rai yang, shi hte ni ai kahpu kanau wa gaw dut kau sai rai hpe hkrang shaw karum na rai wu ai. 26 Dai hpe hkrang shaw karum lu ai masha n nga nna, ga dut ai wa shi nan gumhpraw lu ai hte hkrang shaw lu ai rai yang gaw: 27 myi na ga bai lu la na matu, dut kau ai shaning kaw nna, lai mat sai shaning ni hpe hti la nhtawm, naw ra ai shaning a jahpu hte mari ai wa hpe bai hkin ya na rai wu ai. 28 Bai n shaw la lu sayang gaw, pahtau garu shaning du hkra mari ai wa a lata hta naw nga nga na rai nga ai: dai pahtau garu shaning hta chyawm gaw myi na madu nsa hpe bai dat ya na rai wu ai. 29 Masha langai ngai bunghku kum ai mare na nta hpe dut kau ai rai yang, dut kau ai hpang laning mi na laman hta shaw hkrang la lu na ahkang naw da na rai nga ai. 30 Dai shaning laman e n shaw la lu sayang gaw, bunghku kum ai mare na nta dai gaw mari ai wa hte shi a kashu kasha prat dingsa madu nga na rai mu ai: pahtau garu shaning du timung dat ya na n rai. 31 Bunghku n kum ai kahtawng hkan na nta chyawm gaw yi hkauna ga hpe zawn bai shaw lu na rai nga ai: pahtau garu shaning du yang mung dat ya lu na rai nga ai. 32 Raitimung, Lewi amyu ni madu ai mare hte nta ni gaw galoi raitimung hkrang shaw lu na rai nga ai. 33 Lewi amyu a mare hta na nta hpe masha wa mari ai rai yang, pahtau garu shaning du jang, dat ya lu na rai wu ai: kaning rai nme law, Israela kashu kasha ni hta Lewi amyu a matu gaw mare na nta ni sha rai malu ai. 34 Dai raitimung Lewi amyu a mare ginwang na yi hkauna gaw dut kau lu na n rai: dai gaw tutnawng shanhte madu nga na rai nga ai. 35 Na a hpunau matsan jaren hkrum nna n-gun htum mat yang, nang shi hpe shadaw na rai ndai: amyu kaga shingbyi manam hpe zawn nang shi hpe woi lahku nga na rai ndai. 36 Shi hta atu amyat la lu na n rai; na a hpunau wa nang kaw nga lu hkra, na a Karai Kasang hpe hkrit hkungga nga u. 37 Gumhpraw raitimung, shahpa raitimung hkoi ya yang, atu amyat lu la na hkum myit et. 38 Ngai gaw nanhte hpe Hkanan mung jaw nna, nanhte a Karai Kasang tai na matu, nanhte hpe Egutu mung na woi shaw wa ai nanhte a Karai Kasang Yehowa rai nga nngai. 39 Bai, na a hpunau wa matsan jaren hkrum nna, shi hkum nang kaw sa dut yang, shangun mayam hpe zawn shi hpe dip yam lu na n rai. 40 Nchyang wa hte shingbyi manam zawn nang kaw nga nga nna, pahtau garu shaning du hkra nang hpe galaw jaw na rai wu ai. 41 Dai shaning du jang shi gaw kashu kasha ni hte rau pru nna, myi na kanu kawa nta hte kaji kawa ni a lamu ga de bai wa na rai lu ai. 42 Kaning rai nme law, shanhte gaw Egutu mung na ngai shaw wa ai nye a shangun ma ni rai nga ma ai: mayam hpe zawn shanhte hpe dut lu na n rai. 43 Nang shanhte hpe aja awa byeng sha lu na n rai; na a Karai Kasang hpe hkrit hkungga na rai ndai. 44 Nang ya sha lu na mayam num mayam la rai yang gaw, na a grupyin na tara maigan masha ni kaw na mari lu na rai ndai. 45 Dai hta kaga nanhte kaw sa shingbyi nga ai tsasam masha ni kashu kasha ni raitimung, nanhte a mung e shanhte shaprat ai kashu kasha ni hpe raitimung, nang mari yam na rai ndai: nanhte shanhte hpe madu lu na rai. 46 Shanhte hta yam jat jat wa yang mung, nanhte hte nanhte a kashu kasha ni a sali wunli shatai nna yam sha na rai myit dai: shanhte hpe nanhte prat dingsa yam sha na rai myit dai; raitimung, tinang a hpunau ngu ai Israela kashu kasha ni hta na rai yang gaw nanhte shada aja awa byeng sha lu na n rai. 47 Nang kaw sa shingbyi nga ai tsasam manam wa gaw lu su nga mai nna, shi a makau e nga ai na a hpunau wa mahtang matsan chyaren hkrum nna, dai shingbyi nga ai tsasam wa kaw, shing n rai shi a baw sang ni kaw tinang hkum sa dut kau ai rai yang; 48 dut ngut ai hpang bai hkrang shaw lu ai ahkang da na rai nga ai: shi kahpu kanau langai ngai shi hpe hkrang shaw lu na rai nga ai; 49 kahpu kanau n lu yang, kawa doi kawa di, lawu lahta hpunau, shi hte ni ai kadai raitimung hkrang shaw lu na rai nga ai: dai laman shi sharai lu nna shi hkum dai hkarang shaw lu yang mung, hkrang shaw lu na rai wu ai. 50 Madu tai ai wa hte mayam ngu na wa gaw shi hkum dut ai shaning kaw nna pahtau garu shaning du hkra na laman hpe sawn yu nna gade ning rai yang gade ning a matu manu tawn da na rai nga ai: nchyang galaw ai nhtoi hku sawn nna tinang hku manu byat na rai wu ai. 51 Galaw jaw na shaning naw law yang gaw, law ai hku sawn nna, tinang hkum jahpu hpe myi na lu la ai arang hta na daw wa na rai wu ai. 52 Pahtau garu shaning ni sai rai yang gaw, ni ai hku sawn nna, daw wa na rai wu ai: naw ngam ai shaning sawn nna tinang hkum a hkrang shaw la jahpu daw wa na rai wu ai. 53 Dai wa gaw, laning mi hte laning mi na nchyang zawn rai na rai nga ai: madu gaw na a man e dai wa hpe aja awa byeng lu na n rai. 54 Dai hku n hkrang n shaw lu yang gaw, pahtau garu shaning du yang, shi hte shi a kashu kasha ni lawt wa lu na rai ma ai. 55 Kaning rai nme law, Israela kashu kasha ni gaw nye a shangun ma ni rai nga ma ai; Egutu mung na ngai shaw wa ai, nye a shangun ma ni shanhte rai nga ma ai: nanhte a Karai Kasang Yehowa ngai rai nga nngai.

26

1 Nanhte gaw tinang a matu sumla galaw lu na n rai; tawk ai sumla raitimung, nlung hpundu raitimung, shadun tawn lu na n rai; nawku na matu sumla kap ai nlung nanhte a mung hta shadun tawn lu na n rai: kaning rai nme law, ngai gaw nanhte a Karai Kasang Yehowa rai nngai. 2 Nye a laban nhtoi ni hpe nanhte matsing nna, nye a chyoi pra ai nta hpe hkungga lara na rai myit dai: ngai gaw Yehowa rai nga nngai.tai na nngai. 3 Nanhte nye a ga matsun hkan nang nna ngai hkangda ai lam hkan shatup myit yang gaw, 4 shaten du yang ngai nanhte a matu lamu marang jahtu nna, nanhte a lamu ga gaw nsi naisi shakat ya nna, sun na namsi hpun ni asi si na mara ai. 5 Mam kabye ai ten gaw tsabyi si shup ai ten du hkra, tsabyi si shup ai ten gaw mam dan ai ten du hkra hkap na ra ai. shingrai nanhte hkru hkru kat kat sha lu ai hte, tinang a mungdan hta ngwi pyaw let nga lu na marin dai. 6 Nanhte a mungdan hta hpyen majan ngai shasim ya nna, jahkrit shama ai wa n nga ai sha myit mu let yup lu na marin dai: n hkru ai matse labye mung ngai yeng kau ya nna, nanhte a mung ri nhtu hta na lawt na ra ai. 7 Masha bu hpyen ni hpe nanhte jahtaw kau lu nna, nanhte a ri nhtu hta shanhte kadawng ma na mara ai. 8 Nanhte hta na marai manga gaw hpyen latsa hpe jahtaw lu na ra ai; marai latsa gaw mun mi hpe jahtaw kau lu nna, nanhte a ri nhtu hta hpyen ni kadawng mat na mara ai. 9 Ngai nanhte hpe sha-awng nna mayat maya shangun na hte shalaw jahtam na made ai; nanhte hte na ga shaka hpe mung ngai shagrin na we ai. 10 Nanhte na na wa htun da ai mam nsa sha nna, garai n ma ai hta mam ningnan kahtap ai majaw nsa hpe htawk kau na marin dai. 11 Ngai nanhte hpe n matsat ai sha, nye a nawku sum nanhte hta tawn da na we ai. 12 Nanhte hta ngai rau hkawm rau sa nna, nanhte a Karai Kasang tai na nngai; nanhte mung nye a amyu tai na marin dai. 13 Egutu masha ni a mayam tai nga ai kaw na lawt lu hkra, Egutu mung na nanhte hpe woi shapraw ai, nanhte a Karai Kasang Yehowa ngai rai nga nngai: nanhte a hkapgan ngai daw kau ya nna, nanhte hpe jan rai tsap shangun masade ai. 14 Dai n rai nanhte mahtang nye a ga n madat nna, ngai hkangda mada hpe n hkan galaw ai sha, 15 nye a ga matsun hpe lale nna, ngai tawn da ai ga shaka sharun na, ngai hkangda ai lam ni hpe n gawn n sawn re ai hte nye a tara lam ni hpe matsat kau myit yang; 16 nanhte hpe ngai di na lam gaw, nanhte a myiman jasum na hte minla byaw mat ai jahkrum na, hkrit kajawng ai, mang sha krawi krawi ai, a li awaw waw ai ana ngai nanhte a ntsa e dat dat na we ai: nanhte dat ai nli mung kaman rai mat na malit dai; hpyen ni gaw nanhte a nsi nai si shu sha na maru ai. 17 Nanhte hpe ngai maza nna, hpyen ni a man e jasum na made ai: nanhte hpe ndawng n yawt ai ni a byeng sha ai nanhte hkrum nna, kadai n shachyut timung hprawng na marin dai. 18 Dai hte hkrum sha timung nye a ga n madat ai naw nga myit yang gaw, yubak htam sanit naw kahtap jaw na made ai. 19 Nanhte a gumrawng kawng ngai daw kau ya na made ai: lamu hpe hpri zawn aga hpe makri zawn ngai shaja kau nna, 20 nanhte kaman lila n-gun dat na myit dai; kaning rai nme law, nanhte a lamu ga gaw nsi naisi shakat ya na ra ai n rai; namsi hpun ni mung asi si jaw na n rai. 21 Nanhte nye a ga n madat ai, ngai hte nhtan shai myit yang gaw, nanhte a mara hte maren ari zinli htam sanit ngai nanhte a ntsa e dat dat na we ai. 22 Nanhte a kashu kasha ni hpe la sha mat wa nna, nanhte a yamnga ni hpe shagrawm kau na hte, nanhte hpe shayawm kau na matu nam na matse labye ni hpe ngai dat dat nna, nanhte sa na hkrun lam ni katsi mat shajang na ra ai. 23 Dai hte hkrum sha timung myit malai n lu ai sha ngai hte nhtan naw shai myit yang gaw, 24 ngai mung nanhte hte nhtan jashai nna, nanhte a mara majaw ari htam sanit naw jaw na made ai. 25 Nye a ga shaka maga de nga nna nanhte hpe deng na ri nhtu, nanhte a ntsa de ngai shangun dat na we ai: nanhte a mare kata hkan e nanhte shinggyin rawng yang, dai hta ari zinli ngai shangun dat nna hpyen ni a lata de ap kau na made ai. 26 Nanhte hpe shadaw ai shat lusha ngai dawm kau ya made yang, numsha marai shi ting wan mang langai mi hta sha nanhte a muk kabaw nhtawm, joi hte shen nna nanhte hpe karan jaw na ra ai: nanhte sha timung kan du na n rai. 27 Dai hte wa hkrum sha timung, nye a ga n madat ai, ngai hte nhtan naw shai myit yang gaw, 28 ngai nanhte hpe pawt ai hte nhtan shai ai hku galaw nna, nanhte a mara majaw ari htam sanit naw jaw na made ai. 29 Nanhte gaw tinang a kasha ni a shan sha ai kaw du na marin dai. 30 Nanhte a Tsaw ai shara ni hpe ngai run kau ya nna, nanhte a jan hpara sumla ni hpe kran daw kau ya let, nanhte a sumla ni a ntsa e, nanhte a si mang ni hpe kabai mara kau na we ai: nye a myit masin mung nanhte hpe matsat kau na we ai. 31 Nanhte a mre ni hpe ngai nam shatai nna, nanhte a nawku nta ni hpe akrin atsai hpya kau na we ai: nanhte a manam pyaw sangau mung ngai manam ya na n rai. 32 Mung ting hpe ngai akrin atsai di aku nna, dai yang sa nga nga ai nanhte a hpyen ni pyi dai lam mau mahka nga na mara ai. 33 Maigan amyu ni hta ngai nanhte hpe shabra kau nna, nhtu shada lang let hkan shachyut na made ai: nanhte a mung gaw akrin atsai rai mat nna, nanhte a mare ni mung nam tai mat na ra ai. 34 Shingrai nanhte hpe hpyen ai ni a ga e nanhte nga nga ai laman e, nanhte a dai daw ga gaw a katsi katsang rai mat ai nhtoi hte ting sim sa nga nna tinang a laban nhtoi hta pyaw nga lu na ra ai. 35 Nanhte nga nga ai hte yang, tinang a laban nhtoi ni hta n ban n sa lu ai, nanhte a dai daw ga gaw, ya a katsi katsang rai mat ai nhtoi hte ting hta ban sa lu na ra ai. 36 Shanhte hta na hpyen ga e naw ngam nga ai ni a myit masin hta hkrit kajawng ai myit ngai bang ya nna, lahpraw lahpra shara ai hte sha shanhte kajawng nna, ri nhtu e hprawng ai zawn hprawng na mara ai: kadai n shachyut timung shanhte kataw na mara ai. 37 Shachyut ai masha kata kaw ri nhtu e hprawng ai zawn, langai a ntsa e langai kataw kahtap na mara ai; hpyen ni a man e dakan lu ai n-gun kaji mi muk rawng na n rai. 38 Maigan amyu ni hta nanhte sum mat nna, tsasam mungdan ni gaw nanhte hpe mayu kau na mara ai. 39 Nanhte hta naw ngam nga ai ni gaw nanhte hpe hpyen ai ni a mung e tinang a yubak hta yawm si ma na mara ai; tinang a kaji kawa ni a yubak majaw mung yawm si ma na mara ai. 40 Shaloi shanhte tinang a yubak hpe mung, tinang a kaji kawa ni a yubak hpe mung, shanhte ngai hte nhtan shai ai hku galaw nna, nye a tara hpe tawt lai ai hku galaw nna, nye a tara hpe tawt lai ai majaw, 41 ngai mung shanhte hte nhtan shai nna, masha tsasam a mung de sa kau ai hpe mung, dum nna yin la na mara ai: shingrai, shanhte a matu n gadoi ai myit hpe shagrit nna, ngai jahkrum ai ari hpe yin la ma yang gaw, 42 ngai mung Yaku hte, Isak hte, Abraham hte tawn da ai ga shaka hpe ngai dum na we ai; dai mungdan hpe mung ngai dum na we ai; 43 dai mungdan gaw shanhte a lata na lawt nna shanhte n nga ai hte a katsi katsang rai nga ai hte yang, tinang a laban nhtoi ni hta pyaw nga na ra ai: shanhte nye a ga matsun ni hpe kau da nna, shanhte a myit hta nye a hkangda ai tara ni hpe matsat kau ai mara a majaw, tinang hkrum sha ai ari hpe shanhte yin la lu na mara ai. 44 Raitimung, shanhte hte majan ai ni a ga e nga nga yang, matu htum hkra shanhte hpe jahtum kau nna, shanhte hte ngai tawn da ai ga shaka run kau ai kaw du hkra wa shanhte hpe ngai kau rap di na n rai; dai hte wa shanhte hpe matsat kau na n rai: kaning rai nme law, shanhte a Karai Kasang Yehowa gaw ngai rai nga nngai. 45 Shanhte a Karai Kasang tai na ngu nna, maigan amyu ni a man e Egutu mung kaw nna ngai woi shaw wa ai shanhte a kaji kawoi ni hte ngai tawn da ai ga shaka hpe, shanhte matu ngai dum na we ai; ngai gaw Yehowa rai nga nngai, ngu wu ai. 46 Dai hte gaw, Sina bum e Mawshe a lata hta Yehowa gaw shi hkum nan hte Israela kashu kasha ni a lapran e tawn da ai matsun maroi ga ni, hkangda ai ga ni hte jep ai tara ni rai nga ai.

27

1 Bai Yehowa Mawshe hpe tsun wu ai gaw, 2 Israela kashu kasha ni hpe ning ngu tsun u: Kadai raitimung ga shaka da ai hte jaw jau ai rai yang, nang tawn da ai manu hte maren, dai wa gaw Yehowa a gun rai tai na rai nga ai. 3 Gade de hku tawn da na gaw: lasha rai yang, asak hkun ning kaw nna kru shi ning lapran na ni hpe, nawku nta na joi hku hkan nna gumhpraw shekela manga shi manu tawn na rai ndai: 4 numsha rai yang gaw, shekela sumshi manu tawn na rai ndai. 5 Manga ning kaw nna hkun ning lapran na ni hpe gaw, lasha rai yang shekela hkun, numsha rai yang shekela shi, manu tawn na rai ndai. 6 Shata mi kaw nna manga ning lapran na ni hpe, lasha rai yang shekela manga, numsha rai yang shekela masum manu tawn na rai ndai. 7 Kru shi ning lai sai rai yang gaw, lasha hpe shekela shi manga, numsha hpe shekela shi, manu tawn na rai ndai. 8 Nang tawn ai manu hku n dang hkan ai wa hpe gaw, hkinjawng wa hpang de sa dat nna, hkinjawng wa gaw shi a manu tawn ya na rai wu ai: ga shaka da ai wa shi dang lu ai made hkinjawng wa sawn yu nna tawn ya na rai wu ai. 9 Yehowa hpe yamnga hkungga jaw ai rai yang, jaw majaw gaw Yehowa a matu chyoi pra sai rai nga ai. 10 Tsawm ai a matu raitimung, n tsawm ai a matu raitimung, langai mi a malai langai mi hte galai lu na n rai: gaja wa galai na rai yang gaw, dai yamnga lahkawng yan hpe chyoi pra ai ngu na rai nga ai. 11 - 12 Yehowa hpe n jau mai ai, n san na seng ai baw yamnga rai yang gaw, hkinjawng wa hpe sa madun nna, tsawm yang tsawm ai hku, n tsawm yang n tsawm ai hku manu tawn na rai wu ai: hkinjawng wa manu tawn ai hte maren, manu daw na rai nga ai. 13 Dai yamnga hpe hkrang la mayu yang gaw, myi tawn ai manu hta share run htam manga hta na htammi jat jaw na rai wu ai. 14 Masha langai ngai tinang a nta hpe Yehowa a matu shachyoi shapra da ai rai yang, hkinjawng wa yu yu nna, hkik yang hkik ai hku, n hkik yang n hkik ai hku manu tawn na rai wu ai: hkinjawng wa tawn ai hte maren manu daw na rai nga ai. 15 Dai hpe shachyoi shapra ai wa bai hkrang la mayu yang gaw, myi tawn ai manu hta share run htam manga hta htammi jat jaw nna, tinang a nta bai la na rai wu ai. 16 Masha langai ngai tinang a yi hkauna hpe Yehowa a matu shachyoi shapra ai rai yang, muk-yaw mam gat lu ai shadang hkan nna, manu tawn na rai ndai: nli homa mi shang ai yi hkauna hpe shekela manga shi manu tawn na rai ndai. 17 Pahtau garu ai shaning kaw nna shachyoi shapra ai rai yang gaw, manu dai hku daw na rai nga ai. 18 Pahtau garu shaning lai ai hpang e she tinang a yi hkauna hpe shachyoi shapra ai rai yang gaw, hkinjawng wa sawn yu nna, bai du na pahtau garu shaning a laman na shaning nhtoi ni hpe hti la nhtawm, daw nga sai manu hta shayawm nna tawn ya na rai wu ai. 19 Dai hpe shachyoi shapra ai wa bai hkrang la mayu yang gaw, myi tawn ai manu hta share run htam manga hta htammi jat nna, tinang a yi hkauna bai madu na rai wu ai. 20 Shing n rai, n shaw n hkrang mayu ai rai yang mung, masha kaga hpe dut kau ai rai yang mung, yi hkauna dai hpe galoi mung hkrang la lu na n rai: 21 pahtau garu shaning du yang, yi hkauna dai gaw san da ai rai zawn Yehowa matu chyoi pra nga ai rai nna, dai gaw hkinjawng wa a yi hkauna tai na rai nga ai. 22 Tinang madu a n re ai, mari la ai yi hkauna hpe Yehowa a matu shachyoi shapra ai rai yang, 23 hkinjawng wa gaw pahtau garu shaning du hkra na nhtoi hti yu nna, manu tawn na rai wu ai: ndai gaw Yehowa a matu chyoi pra ai arai re ai ngu nna, dai shani jang manu tawn na rai wu ai. 24 Pahtau garu shaning du yang, yi hkauna dai gaw nnan shawng dut ai madu bai la lu na rai wu ai. 25 Manu tawn shagu nawku nta a shekela hkan nna tawn na rai wu ai; shekela langai mi gaw gera hkun rai nga ai. 26 Yamnga hta na Yehowa a matu tawn sai alat hpe kadai mung shachyoi shapra san da lu na n rai: dumsu raitimung, sagu bai nam raitimung, Yehowa a chyalu rai nga ai. 27 N san n seng ai baw yamnga rai yang gaw manu tawn ai hte maren hkrang la nna htam manga hta htammi mung jat jaw na rai wu ai: n hkrang mayu yang gaw tawn ai manu hte dut na rai wu ai. 28 Raitimung, Yehowa hpe dagam ai hte san da kau sai, masha, yamnga, yi hkauna re ai hpa hpe mung, bai dut bai hkrang la lu na n rai: shingrai san da sai arai hpa raitimung Yehowa a matu chyoi pra htum ai rai nga ai. 29 Masha nan raitimung dagam ai hte san da kau sai gaw bai hkrang la lu na n rai: teng teng sat kau lu na rai wu ai. 30 Nai mam raitimung, namsi namsaw raitimung, ga hta nna ngai ai nsi naisi yawng a htamshi hta htammi gaw, Yehowa a jahkawn rai nga ai: dai gaw Yehowa a matu chyoi pra nga ai rai nga ai. 31 Dai htamshi hta na htammi hpe hpa hpa hkrang la mayu yang gaw, de a manu hte htam manga hta htammi jat jaw na rai wu ai. 32 Dumsu raitimung, sagu bainam raitimung, shingna npu na lai wa ai yamnga ngu ai baw hta na, htamshi hta na htammi gaw Yehowa a matu chyoi pra ai rai na, rai nga ai. 33 Tsawm ai n tsawm ai nga nna gawn lu na n rai; langai mi a matu langai mi galai lu na n rai: galai mayu yang gaw lahkawng yan chyoi pra ai rai na rai nga ai: hkrang hkrang gaw, hkrang la lu na n rai, ngu wu ai. 34 Dai hte gaw Sina bum e Mawshe a lata hte, Israela kashu kasha ni a matu Yehowa jaw da ai hkangda ai ga ni rai nga ai.