1 KORINHTU

1

1 Karai Kasang myit ra ai hte maren, Yesu Hkristu a kasa aya hta dang da ai, ngai Pawlu hte hpunau Sosteni gaw, Hkristu Yesu hta e shachyoi shapra ai hkrum nna, chyoi pra ai ni ngu na shaga la i, 2 Korinhtu mare na Karai Kasang a Hpung hta lawm ai ni hte, shara shagu hkan na, shanhte a shara hta mung, an a shara hta mung, anhte a Madu Yesu Hkristu a amying ningsang hpe shaga nga ai ni yawng hte hpe, ga shana dat ga ai. 3 Anhte a Wa Karai Kasang hte Madu Yesu Hkristu kaw na, chyeju hte ngwi pyaw ai gaw, nanhte hta e anga nga malit ga law. 4 Hkristu a sakse ga gaw nanhte hta e jung nga ma salit dai rai nna, 5 lam yawng mayawng hta ang ai, n-gup atsam shagu hte, chye chyang ai lam shagu hta, nanhte shi hta hkum tsup nga manit dai majaw, 6 Hkristu Yesu hta e nanhte hpe jaw da ai, Karai Kasang a chyeju hpe tau yu let, nanhte a lam Karai Kasang hpe ngai tutnawng e shakawn kungdawn nga nngai: 7 shingrai, anhte a Madu Yesu Hkristu a paw pru na lam ala let nga nga yang, hpa chyeju kumhpa mung nanhte n kadawn nga myit dai; 8 anhte a Madu Yesu Hkristu a nhtoi e mung, mara shagun shara n nga hkra, shi nanhte hpe shangang shakang na marin dai. 9 Anhte a Madu ngu ai, Kasha Yesu Hkristu hte kanawn mazum lu mu ga, nanhte hpe shaga la ai Karai Kasang chyawm gaw, kangka re ai wa rai nga ai. 10 Hpunau ni e, nanhte nlang hte gaw ga langai sha tsun nga nna, nanhte hta e hka wa bra wa na lam n nga ai sha, myit mang langai sha hte mung sumtu langai sha hta e nanhte hkum tsup lu myit ga, anhte a Madu Yesu Hkristu a amying ningsang a marang e, ngai nanhte hpe shadut jahkat dat made ai. 11 Kaning rai nme law, ngai hpu ngai nau ni e, nanhte hta ga law ga la rai nga myit dai gaw, Hkloe a nta na ni, nanhte a lam ngai hpe sa shana ya mi ai. 12 Ning ngu nna ngai tsun made ai gaw, Ngai chyawm gaw Pawlu hte seng nngai, ngai mahtang Apolo hte seng nngai; ngai gaw Kehpa hte seng nngai, ngai gaw Hkristu hte seng nngai, nga nna nanhte langai hte langai tsun hkat shajang nga myit dai majaw, ngai tsun made ai, rai nga ai. 13 Hkristu gaw bra wa sahka? Pawlu gaw nanhte a matu wudang hta jen da hkam sa ni? Pawlu a amying hta nanhte baptisma hkam manit ni? 14 Nye a amying hta nanhte baptisma hkam la saga ai, nga nna kadai mung tsun shara n nga u ga, 15 Krispu yan Geu hta kaga, nanhte hta na kadai hpe mung ngai baptisma n jaw nngai majaw, ngai myit ai htep ngu ni ai. 16 Stehpan a nta masha ni hpe mung ngai baptisma jaw ni ai; dai hta kaga gaw kadai hpe naw jaw nngai kun, ngai n dum nngai. 17 Kaning rai nme law, baptisma jaw na matu n rai, dai kabu gara shiga tsun dan u ga she, Hkristu gaw ngai hpe shangun dat nngai: raitimung, Hkristu a wudang gaw kaman lila n rai u ga, n-gup hpaji hte tsun dan nngai n rai. 18 Kaning rai nme law, dai wudang a sumtu aga lachyum gaw sum mat hkrum ai ni a matu, angawk angak ga rai nga ai; raitimung, dai gaw hkyehkrang la hkrum ai anhte a matu mara, Karai Kasang a atsam rai nga ai. 19 Kaning rai nme law nga yang, Hpaji rawng ai ni a hpaji hpe ngai jahten na nngai, Nyan rawng ai ni a nyan hpe ngai shinggan kau na nngai, nga nna ka da nga ai. 20 Hpaji byeng-ya rawng ai wa kanang nga a ta? laika ka ai sara kanang nga a ta? ndai mungkan ga na bawmung wa kanang nga a ta? Mungkan ga a hpaji byeng-ya hpe, Karai Kasang shangawk shangak kau ya nu ai, n rai ni? 21 Kaning rai nme law, Karai Kasang hpaji daw ai hte maren, mungkan ga gaw tinang a hpaji byeng-ya hte Karai Kasang hpe n chye lu ai majaw, angawk angak ngu ai hkaw dan ai ga hte kamsham ai ni hpe hkyehkrang la na, Karai Kasang ra ai hku rai nga ai. 22 Yuda ni madaw gaw lamik kumla hpyi ma ai; Heleni ni mahtang gaw hpaji byeng-ya tam ma ai: 23 anhte chyawm gaw, Wudang hta jen da hkrum ai Hkristu a lam hkaw dan ga ai; dai wa Yuda ni a man e myit kataw shara, maigan amyu ni a man e angawk angak, rai nga ai: 24 raitimung, shaga la hkrum ai Yuda ni hte Heleni masha ni a matu mara, shi gaw Karai Kasang a atsam hte, Karai Kasang a hpaji byeng-ya ngu ai, Hkristu nan, rai nga ai. 25 Kaning rai nme law, Karai Kasang kaw na angawk angak ngu ai gaw, masha a hpaji byeng-ya hta grau nga ai: Karai Kasang a gawngkya ai gaw, masha a n-gun lagaw hta grau nga ai. 26 Dai hta kaga, hpunau ni e nanhte hpe shaga la ai lam aru yu mu; masha a arawn alai hte maren, hpaji byeng-ya rawng ai ni law law wa, ahkang aya lu ai ni law law wa, du amyu hta na law law wa, lawm ma ai n rai. 27 Nsoi nsa rawng marawng gaw Karai Kasang a man e gumrawng gumtawng shara n nga u ga, hpaji byeng-ya rawng ai ni hpe kaya kahpa jahkrum mu ga, mungkan ga a angawk angak re ai hpe Karai Kasang lata la wu ai; 28 n-gun lagaw rawng ai ni hpe kaya kahpa jahkrum mu ga, mungkan ga na n-gun n ja ai ni hpe Karai Kasang lata la wu ai; 29 rai la dum ai ni hpe jahten mu ga, mungkan ga a arawng n lu ai, hti n mai ai hte hpa n re ai ni hpe, Karai Kasang lata la wu ai. 30 Shi a jaw e Hkristu Yesu hta e nanhte rai la nga myit dai: shi gaw, anhte a matu mara, Karai Kasang kaw na, hpaji byeng-ya lam, dinghpring ai lam, shachyoi shapra ai lam hte htingrai htingrat ai lam, tai wa sai. 31 Dai re ai majaw, Gumrawng gumtawng re ai wa gaw, dai Madu hta gumrawng gumtawng nga u ga, nga nna ka da nga ai hte maren, rai na re ai.

2

1 Ngai chyawm gaw, hpunau ni e, nanhte kaw sa du jang, Karai Kasang a sung htum ai ga nanhte hpe tsun dan ai shaloi, reng ai ningtam hte hpaji byeng-ya hte ngai sa du nngai n rai. 2 Kaning rai nme law, Yesu Hkristu hte shi a wudang jen da ai lam hta kaga, ngai nanhte a man e hpa mung n chye dum na, ngu nna ngai myit da se ai. 3 Bai, ngai gaw, gawngkya ai hte, hkrit kamyin nna hkrit gari ai law law hte, nanhte hte rau nga nga nngai rai nna, 4 nanhte a makam masham gaw, masha a hpaji byeng-ya hte n rai, 5 Karai Kasang a atsam hte sha grin nga lu u ga, nye a aga hte nye a hkaw dan ai gaw, shalen chye ai hpaji byeng-ya ningtam n nang ai sha, Wenyi hte atsam rawng ai sakse lam rai nga ai. 6 Raitimung, anhte gaw kup tsup ai ni hpe hpaji byeng-ya tsun dan ga ai: ndai mungkan ga na hpaji byeng-ya n rai; ndai mungkan ga na hten bya nga ma ai du ni a hpaji byeng-ya mung n re ai sha, 7 makoi magap da ai hte, ginding aga garai n lat kaw nna, anhte a hpung shingkang a matu mara Karai Kasang san tawn da ai, Karai Kasang a hpaji byeng-ya hpe, sung htum ai ga hte anhte tsun dan ga ai. 8 Ndai hpaji gaw, ndai mungkan ga na kadai du ni mung, n chye ma ai; chye taw gaw, hpung shingkang rawng ai Madu hpe shanhte wudang hta n jen da na ma ai. 9 Shingrai, ka da nga ai hte maren, Myi e n mu, na hte n na yu nna, Masha myit hta n hkawn pru ai lam, Karai Kasang gaw shi hpe tsawra ai ni a matu mara lajang da ai hpa raitimung, anhte tsun dan ga ai. 10 Karai Kasang chyawm gaw, Wenyi a lata hte ndai lam hte hpe anhte kaw shapraw shadan dan mi ai: kaning rai nme law, dai Wenyi gaw Karai Kasang a sung htum ai kaw du hkra, yawng mayawng hte hpe manaw yu nga ai. 11 Masha hta rawng ai wenyi sha n rai yang gaw, masha hte seng ai hte hpe kadai wa chye lu a ta? Dai hte maren, Karai Kasang a Wenyi sha n rai yang gaw, Karai Kasang hte seng ai hte hpe gade ai mung n chye lu nga ai. 12 Anhte chyawm gaw mungkan ga a wenyi hpe hkam la saga ai n rai; Karai Kasang e anhte hpe jaw da ai chyeju hpe anhte chye lu u ga, Karai Kasang kaw na Wenyi hpe anhte hkam la saga ai: 13 dai chyeju a lam, masha a hpaji ga sharin ai hku hte maren anhte tsun dan ga ai n rai; Wenyi sharin ai hku hte maren anhte tsun dan ga ai: Wenyi hte seng ai lam hte hpe, Wenyi hte seng ai ga hte anhte shapraw shadan ga ai. 14 Myi na ta naw re ai shinggyim masha gaw, Karai kasang a Wenyi hte seng ai lam hte hpe hkam la lu ai n rai, dai hte gaw shi a matu angawk angak rai nga ai rai nna, Wenyi myit e sha dai hte hpe jeyang lu ai re ai majaw, shi gaw dai hte hpe chye na lu ai n rai. 15 Wenyi rawng ai wa chyawm gaw yawng mayawng hte hpe jeyang lu nga ai; shi hpe mahtang gaw kadai raitimung jeyang ya lu ai n rai. 16 Kaning rai nme law, dai Madu hpe sharin achyin ya lu u ga, shi a amyit hpe kadai chye ga nga a ta? Anhte chyawm gaw Hkristu a amyit rawng nga ga ai.

3

1 Ngai chyawm gaw, hpunau ni e, Wenyi myit rawng ai ni hpe zawn, nanhte hpe tsun dan lu made ai n rai; shinggyim ta naw re ai ni hte, Hkristu hta e ma chyangai hpe zawn, tsun dan yu masade ai. 2 Garai n rin lu myit dai majaw, shat shatmai n re ai sha, chyu hkrai sha, ngai nanhte hpe gawn jaw made ai. Ya e pyi nanhte garai n rin lu myit dai: 3 kaning rai nme law, nanhte shinggyim ta naw rai nga myit dai. Nanhte hta e manawn masham hte ga law ga la rai nga myit dai majaw, nanhte shinggyim ta naw rai nga myit dai hte, mungkan masha zawn, naw hkawm nga myit dai, n rai myit ni? 4 Langai ngai gaw, Ngai chyawm gaw, Pawlu hte seng nngai; bai kaga gaw, Ngai mahtang Apolo hte seng nngai, nga nna tsun shajang myit yang gaw, nanhte mungkan masha hkrai rai nga myit dai, n rai myit ni? 5 Apolo gaw kadai rai nga a ta? Pawlu mung kadai rai nga a ta? Shan gaw shangun ma rai nga nna, shan a jaw e nanhte kamsham ai kaw du lu myit dai: dai Madu e jaw da mu ai hte maren, shan langai hte langai shachyen lu ma ai. 6 Ngai gaw hkai da nngai, Apolo gaw ntsin jaw wu ai: Karai Kasang e she tu shangun nga ai. 7 Shingrai, hkai da ai wa gaw hpa n rai nga ai, ntsin jaw ai wa mung hpa n rai nga ai; tu shangun ai Karai Kasang chyu sha shabyin ya lu ai. 8 Dai hta kaga hkai da ai wa hte ntsin jaw ai wa gaw langai sha rai nga ma ai; raitimung, tinang a shakut sharang ai hte maren, langai hte langai gaw tinang a shabrai lu la na mara ai. 9 Anhte chyawm gaw Karai Kasang a shingdep shingtau ni rai nga ga ai: nanhte gaw Karai Kasang a yi hkauna hte, Karai Kasang a wahpang htingnu, rai nga myit dai. 10 Karai Kasang ngai hpe jaw da ai chyeju hte maren, hpaji rawng ai nta shachyaw ai wa zawn, ngai npawt nhpang gaw da se ai; kaga hte gaw dai hta e gaw kahtap mu ai. Kaning rai gaw kahtap na hpe langai hte langai yu yu nga mu ga. 11 kaning rai nme law, gaw tawn da sai, Yesu Hkristu ngu ai npawt nhpang hta kaga, kadai mung gaw da lu ai n rai. 12 Marai langai ngai dai npawt nhpang hta e, aja, gumhpraw, lungseng, hpun, nawnam hte yi hku hte hte gaw kahtap dam a yang gaw, langai hte langai a bungli gaw danpru wa na ra ai: 13 kaning rai nme law, dai nhtoi gaw dai hpe shadawng dat nna, wan e gaw dai hpe shadan dan na ru ai; langai hte langai a bungli kaning rai nga ai gaw, dai wan e chyam ginhka na ru ai. 14 Marai langai ngai a gaw kahtap ai bungli nan nawng rai nga lu yang gaw, dai wa gaw shabrai lu la na ru ai. 15 Langai ngai a bungli hkru mat a yang gaw, shi sum mat ai hkrum na ra ai; raitimung, wan hte lawt ai zawn, shi hkum sha hkyehkrang la ai hkrum na ra ai. 16 Nanhte gaw Karai kasang a nawku htingnu rai nga nna, Karai Kasang a Wenyi gaw nanhte hta e rawng nga malit dai hpe, nanhte n chye nga myit ni? 17 Marai langai ngai Karai Kasang a nawku htingnu hpe sharun shabya nga yang gaw, Karai Kasang dai wa hpe sharun shabya kau na ru ai; kaning rai nme law, Karai Kasang a nawku htingnu gaw chyoi pra nga ai; nanhte mung dai zawn rai nga myit dai. 18 Kadai raitimung tinang hkum hpe hkum hkalem nga myit ga. Marai langai ngai ndai mungkan ga e nanhte hta, Hpaji byeng-ya rawng nga nngai, nga nna grang a yang gaw, dai wa gaw hpaji byeng-ya lu la hkra, angawk angak tai wa u ga. 19 Kaning rai nme law, ndai mungkan ga na hpaji byeng-ya gaw, Karai Kasang a man e angawk angak rai nga ai. Dai rai nna, Hpaji rawng ai ni hpe shanhte a hpaji hte shi shakrip mu ai; 20 bai, Hpaji rawng ai ni a myit ai lam kaman lila rai nga ai gaw, dai Madu chye ya nga ai, nga nna ka da nga ai. 21 Dai re ai majaw, kadai raitimung masha hta e hkum gumrawng nga mu ga. Kaning rai nme law, yawng mayawng hte gaw nanhte a npu e rai nga ai: 22 Pawlu mung, Apolo mung, Kehpa mung, mungkan ga mung, hkrung mahkrung mung, si hkrung si htan mung, ya e nga ai hte htawmhpang e pra na ra ai mung, yawng mayawng hte gaw nanhte a npu e rai nga malit dai; 23 nanhte mahtang Hkristu a rai nga ai ni, rai nga myit dai; Hkristu chyawm gaw Karai Kasang a re ai wa rai nga ai.

4

1 Shingrai an gaw Hkristu a hkringmang ni hte Karai Kasang a sung htum ai lam ni a kunhting yan an rai nga ga ai, an a lam masha ni myit nga mu ga. 2 Dai hta kaga, kunhting ni gaw kangka rai nga yang she, masha e ra ai hku rai nga ai. 3 Nanhte hte, masha e da ai nhtoi hta e, ngai hkum jeyang ai hkrum dam timung, dai gaw nye a matu amu kaji naw rai nga ai: nye a hkum hpe pyi ngai jeyang nngai n rai. 4 Kaning rai nme law, ngai hkum dai mara n lu dum nngai: raitimung, dai gaw nye a dinghpring ai lam n rai nga ai: ngai hpe jeyang ai wa gaw, dai Madu rai nga ai. 5 Dai re ai majaw, aten garai n du ai hte, nsin hta naw makoi magap da ai arai ni hpe hpaw shadawng dat nna, kraw lawang na myit mang ai hpe shapraw shadan dan na Madu du sa ai du hkra, hpa mung hkum jeyang nga myit; dai shaloi e Karai Kasang gaw langai hte langai hpe hkap shakawn na ra ai. 6 Hpunau ni e, ka da nga ai hte maren nanhte n lai lu na hte, langai wa hta myit kaba nna kaga wa hpe shinggan kau na n rai u ga, an a lam tau yu let nanhte sharin lu myit ga, ndai ga hte hpe ngai hte Apolo a lam, ngai nanhte a matu ga shadawn shatai nna sha-ang we ai. 7 Kaning rai nme law, kadai wa mi nang hpe ginhka shangun nga a ta? Hkam la ai sha n rai yang gaw, nang hpa lu nga a ta? Hkam la n yang gaw, n hkam la ai zawn, hpa majaw gumrawng nga n ta? 8 Ya hte sha nanhte hkru kat manit hka; ya hte sha nanhte sut su rau myit hka; anhte pyi n lawm ai sha nanhte up nga myit ni? gaja wa, anhte mung nanhte hte rau up nga lu u ga, nanhte up nga na ngai ra nga nngai. 9 Kaning rai nme law, sat na matu san da ai ni hpe zawn, Karai Kasang gaw kasa ni ngu ai anhte hpe hpang chyahtum e shadan dan ma ni ai, ngai myit nga nngai: anhte gaw mungkan ga hte, lamu kasa ni hte shinggyim masha ni a man e, ginsup poi dan ai ni tai wa saga ai. 10 Anhte gaw Hkristu a majaw angawk angak rai nga ga ai, nanhte mahtang Hkristu hta e myitsu nga myit dai; anhte gaw n-gun n ja ga ai, nanhte mahtang n-gun ja myit dai; nanhte hpung rawng myit dai, anhte mahtang arawng hpoi saga ai. 11 Ya ten du hkra anhte kawsi hpang gara, singgu krin, adup adep hkrum nna, nga shara garen nga ai hte, 12 anhte a lata hte shakut nna bungli galaw sha ga ai; arip aroi hkrum yang anhte shaman ga ai; zingri zingrat hkrum yang anhte shakut sharang ga ai; 13 shatan nhkan hkrum yang anhte ga ngwi ga pyaw tsun ga ai; ya du hkra, mungkan ga a mazuk mazak hte yawng mayawng na shanut shanaw zawn, anhte tai wa saga ai. 14 Nanhte hpe kaya jahkrum na, ndai lam ngai ka da nngai n rai; ngai tsawra ai sha ni hpe zawn ngai nanhte hpe shadum shahprang made ai. 15 Kaning rai nme law, Hkristu a lam sharin achyin ai sara mun mi dang nanhte lu myit timung, kawa law law wa n nga malit dai; dai kabu gara shiga jaw e, ngai nanhte hpe Hkristu Yesu hta e shaprat dat made ai. 16 Dai rai nna, nye a samnang ai ni tai nga mu, ngu nna ngai nanhte hpe shadut jahkat made ai. 17 De a majaw, dai Madu hta tsawra ai hte sadi sahka nga ai, ngai sha Timohti hpe nanhte hpang de ngai shangun dat we ai; shi gaw, shara magup hkan e Hpung ni yawng hte hpe ngai sharin shaga ya ai hte maren, Hkristu Yesu hta na nye a lam ni, nanhte hpe shadum shahprang na marin dai. 18 Ngai hkum nanhte hpang de n sa du na zawn nawn nna, nkau mi gaw gumlu gumlan rai wa masai. 19 Raitimung, dai Madu hkraw a yang gaw, ngai nanhte hpang de alawan sa du na ring ngai rai nna, gumlu gumlan re ai ni a n-gup ga hpe n rai, shanhte a n-gun atsam hpe sha ngai matsing na nngai: 20 kaning rai nme law, Karai Kasang a mungdan gaw n-gup ga hta rawng nga ai n rai, n-gun atsam hta rawng nga ai. 21 Nanhte gara hku ra nga myit ta? Ngai gaw shingna hte, shing n rai, tsawra nna sumnung ai wenyi hte, nanhte hpang de sa du na kun?

5

1 Nanhte hta e hpye ai amu rai nga ai gaw, gaja wa pri kajai wa masai: maigan ni hta pyi n lawm ai hpye ai amu rai nga ai rai nna, marai langai mi gaw shi a kawa a num shaw nu ai, rai nga ai. 2 Nanhte madaw gumlu gumlan rai nga myit dai rai nna, shing re ai amu galaw ai wa hpe nanhte kaw na shaden kau ai hkrum u ga, yawn ai myit n madun ai sha nga nga myit ni? 3 Ngai chyawm gaw, hkum hkrang tsan gang timung, wenyi hte lawm nga ai rai nna, nanhte hte nye a wenyi ni, anhte a Madu Yesu a atsam hte zuphpawng nga yang, 4 dai Madu a nhtoi hta e, ndai wa a wenyi hkyehkrang la ai hkrum u ga, hkum hkrang hten bya na matu, 5 shing re ai wa Satan hpe ap ya na, ngu nna rau nga ai zawn, ndai amu galaw ai wa hpe anhte a Madu Yesu a mying ningsang hte, ya e pyi ngai jeyang ngut se ai. 6 Nanhte a gumrawng gumtawng ai gaw mai kaja nga ai n rai.Matsi loi mi gaw muk tawng ting hpe shawawm dat wu ai, nanhte n chye nga nga myit ni? 7 Nanhte matsi n rawng myit dai hte maren, muk tawng ningnan nanhte tai myit ga, dai dingsa matsi hpe htawk kau mu. Kaning rai nme law, Hkristu ngu ai anhte a Shalai wa hkungga gaw sat kau ai hkrum nu ai. 8 Dai rai nna, dingsa matsi hte n rai, n hkru n hkra ai hte hpye ai amu ngu ai matsi hte mung n re ai sha, matsi n rawng ai san pra nna tengman ai hte, anhte poi galaw sha ga. 9 Nanhte gaw hpye ai amu galaw ai ni hte n kanawn myit ga, shagun dat ai laika hta ngai nanhte hpe ka dat ni ai; 10 raitimung, ndai mungkan ga na hpye ai amu galaw ai ni hte, nammak lawhpa ai ni, dip lu dip sha ai ni hte gawngngu sumla nawku ai ni hte n kanawn lu na, ngai n myit nngai: dai lam rai yang gaw, nanhte mungkan ga na pru mat wa na sha rai nga ai. 11 Ya chyawm gaw, hpunau ngu ai wa gaw, hpye ai hte nammak lawhpa ai, gawngngu sumla nawku ai, shatan nhkan ai, chyaru ya shang ai hte dip lu dip sha ai wa rai nga a yang gaw, n kanawn lu ai hta n-ga, shing re ai wa hte n jawm lu n jawm sha lu na, ngu nna nanhte hpe ka dat nngai. 12 Kaning rai nme law, shinggan de nga ai ni hpe jeyang na, ngai hte hpa seng ga ta? Nanhte gaw kun de na ni hpe jeyang myit dai, n rai myit ni? 13 Shinggan de nga ai ni hpe Karai Kasang jeyang nga ai, n rai ni? Dai n hkru n hkra ai wa hpe nanhte kaw na shaden kau mu.

6

1 Nanhte shada da amu rawng myit yang gaw, chyoi pra ai ni a man e n re ai sha, n ding n man ai ni man e tara dara hkam na, nanhte hta na langai ngai sa wam nga myit ni? 2 Chyoi pra ai ni gaw mungkan ga hpe tara dara na mara ai, nanhte n chye nga myit ni? Mungkan ga gaw nanhte e tara dara ai hkrum a yang gaw, kaji htum ai lam hte hpe tara dara na, nanhte n ging nga myit ni? 3 Anhte lamu kasa hpe tara dara na re ai, nanhte n chye nga myit ni? dai rai nna, dinghta lam hte hpe grau nna tara dara lu na, n rai myit ni? 4 Shingrai yang, dinghta lam hte hpe tara dara shara nga myit yang gaw, Hpung kata e arawng n lu ai ni hpe nanhte tara agyi aya hta dang da ga myit ni? 5 Nanhte kaya myit ga she ndai lam ngai tsun nngai. Hpunau shada a lapran e jeyang chye ai hpaji byeng-ya rawng ai masha langai mi pyi nanhte hta n nga a ni? 6 Hpunau wa gaw hpunau wa hte n kam n sham ai ni a man e pyi, shawk hkat nga a hka? 7 Shingrai, ya nanhte shada da shawk hkat ai amu rawng nga myit dai gaw, nanhte a shut ai lam majing rai nga malit dai. Hpa majaw sharu shatsang ai mahtang n hkam myit ta? Map lu map sha ai hpe hpa majaw n hkam myit ta? 8 Nanhte chyawm gaw, hpunau ni hpe pyi, sharu shatsang ai hte map lu map sha myit dai. 9 N ding n man ai ni gaw Karai Kasang a mungdan a sali wunli n hkam la lu na re ai, nanhte n chye nga myit ni? Lam hkum dam myit: hpye ai amu galaw ai ni mung, gawngngu sumla nawku ai ni mung, num shaw ai ni mung, ngang ai ni mung, la shada tam ai ni mung, 10 lagu lagut ni mung, nammak lawhpa ai ni mung, chyaru ya shang ai ni mung, shatan nhkan ai ni mung, dip lu dip sha ai ni mung, Karai Kasang a mungdan a sali wunli hpe hkam la lu n rai. 11 Nanhte nkau mi gaw shingrai chyalu ni rai nga myit dai: raitimung, nanhte gaw anhte a Madu Yesu Hkristu a mying ningsang hte, anhte a Karai Kasang a Wenyi e kashin kamun kau ai mung, shachyoi shapra ai mung, dinghpring ngu ai mung, hkam la manit dai. 12 Yawng mayawng galaw na ahkang ngai lu nngai; raitimung, yawng mayawng hte wa akyu byin ai n rai. Yawng mayawng galaw na ahkang ngai lu nngai; raitimung, hpa lam a jaw e mung, ngai mayam n tai mayu nngai. 13 Shahpa gaw kan a matu, kan gaw shahpa a matu rai nga ai; raitimung, Karai Kasang gaw dai yan hpe rau jahten na ru ai. Dai hkum hkrang chyawm gaw hpye ai amu a matu n re ai sha, dai Madu a matu rai nga ai; dai Madu mung hkum hkrang a matu rai nga ai: 14 Karai Kasang chyawm gaw shi a n-gun hte dai Madu hpe hkrung sharawt wu ai rai nna, anhte hpe mung hkrung sharawt na mi ai. 15 Nanhte a hkum hkrang ni Hkristu a daw shan ni rai nga ai hpe, nanhte n chye nga myit ni? Dai rai yang gaw, Hkristu a daw shan ni hpe ngai jahka kau nna shawa num a daw shan ni shatai na rai nga a ni? Shing n rai law. 16 Shawa num hte manoi ai wa gaw, shi hte hkum hkrang langai sha rai nga ai hpe, nanhte n chye nga myit ni? Kaning rai nme law, Shan lahkawng gaw hkumshan langai sha tai na mara ai, nga nna shi tsun da nga ai. 17 Dai Madu hta manoi ai wa chyawm gaw, Wenyi langai sha rai nga ma ai. 18 Hpye ai amu hpe zai nga mu: masha e galaw nga ai yubak nga manga gaw, tinang a hkum hkrang a shinggan e nga nga ai; hpye ai amu galaw ai wa mahtang gaw, shi a hkum hkrang hpe nan shut hpyit da wu ai. 19 Dai hta n-ga, nanhte a hkum hkrang gaw, Karai kasang kaw na nanhte lu la ai hte, nanhte hta e rawng nga ai Chyoi pra ai Wenyi a htingnu rai nga ai, nanhte n chye nga myit ni? Nanhte gaw tinang hkum hpe pyi up lu ai n rai; 20 nanhte jahpu manu daw nna mari da sai ni rai nga myit dai: dai re ai majaw, nanhte a hkum hkrang hte Karai Kasang hpe shagrau sha-a nga mu law.

7

1 Ya, nanhte ka da ai lam hte gaw, lasha gaw numsha hte n hkrum yang gaw, mai nga ai; 2 raitimung, hpye ai amu koi na matu, la langai hte langai tinang a num lu u ga, num langai hte langai tinang a la lu u ga. 3 Madu wa gaw htung hte maren madu jan hte kanawn u ga, Madu jan mung dai hte maren madu wa hte rai u ga. 4 Madu jan gaw tinang hkum hpe n up lu ai sha, dai madu wa she up nga ai; dai hte maren, dai madu wa mung tinang hkum hpe n up lu ai sha, madu jan she up nga ai. 5 Nanhte myit hkrum nna, akyu hpyi shin shang aten ladaw da na matu sha n rai yang gaw, shada da hkum koi gam myit: nanhte n sharang lu ai a majaw, Satan e gunglau ai n hkrum myit ga, dai ladaw lai yang, rau bai nga mu. 6 Ning nga ngai tsun nngai gaw, jep ai tara da nngai n rai, ahkang jaw ai hku sha ngai tsun nngai. 7 Masha yawng mayawng ngai zawn rai na ngai ra nngai; raitimung, langai hte langai gaw Karai Kasang kaw na tinang a chyeju kumhpa lu la shajang ma ai; marai langai mi gaw amyu langai mi, kaga gaw amyu kaga lu la shajang ma ai. 8 Garai n hkungran ai ni hte gaida jan ni hpe ngai tsun nngai gaw, ngai zawn nga nga na shanhte a matu mai kaja nga ai. 9 Raitimung, n sharang lu yang gaw, hkungran mu ga: kaning rai nme law, katu kahtet ai hta hkungran ai gaw, grau kaja nga ai. 10 Hkungran sai ni hpe ngai tsun ai n re ai sha, dai Madu tsun ai gaw, madu jan gaw madu wa hte n hka u ga; 11 hka sayang gaw, shi num bai n wa u ga, shing n rai, myi na la wa hte bai hkau chyap u ga; madu wa mung, madu jan hpe n kau u ga. 12 Gale hte hpe, dai Madu n re ai sha, ngai tsun nngai gaw, hpunau langai ngai n kam n sham ai madu jan lu dam timung, dai numsha shi hte rau nga nga mayu a yang gaw, shi hpe n jahka kau u ga. 13 Numsha mung n kam n sham ai madu wa lu dam timung, shi hte rau nga nga mayu a yang gaw, dai la wa hpe n jahka kau u ga. 14 Kaning rai nme law, n kam n sham ai madu wa gaw, madu jan a jaw e shachyoi shapra ai hkrum nga ai; n kam n sham ai madu jan mung, dai hpunau wa a jaw e shachyoi shapra ai hkrum nga ai: dai n rai yang gaw, nanhte a kashu kasha ni n san n seng na ma ai; ya chyawm gaw shanhte chyoi pra nga ma ai. 15 Raitimung, dai n kam n sham ai wa gaw hka wa mayu yang, hka wa u ga: hpunau lasha hte numsha gaw shing re ai hta hkum da shara n nga nga ai rai nna, Karai Kasang gaw anhte hpe ngwi pyaw ai hte shaga da ma ni ai. 16 Dai hta kaga, numsha e, na a madu wa hpe hkyehkrang la lu na, nang kaning rai chye n ta? dai hte maren, lasha e, na a madu jan hpe hkyehkrang la lu na, nang kaning rai chye n ta? 17 Dai Madu gaw langai hte langai hpe karan jaw nna, Karai Kasang gaw langai hte langai hte hpe shaga da mu ai hte maren, shi naw hkawm nga u ga. Hpung shagu hta e ndai lam ngai hkangda nngai. 18 Matu gadoi hkam ai wa shaga da ai hkrum a yang gaw, matu gadoi hkam ai hpe shi n shinggan u ga. Matu gadoi n hkam ai wa shaga da ai hkrum a yang gaw, matu gadoi ai shi n hkam u ga. 19 Matu gadoi hkam ai gaw, hpa n rai nga ai; matu gadoi n hkam ai mung, hpa n rai nga ai: Karai Kasang a htet da ai lam hkan nang na chyu sha, akyu rai nga ai. 20 Langai hte langai gaw shaga da ai lam hta naw anga nga u ga. 21 Mayam rai nga ai wa shaga da ai hkrum n yang gaw, myit hkum tsang et; raitimung, lawt lu n yang gaw, dai lam grau nna tam u. 22 Kaning rai nme law, mayam rai nga yang, dai Madu e shaga la ai hkam ai wa gaw, dai Madu a shanglawt rai nga ai; dai hte maren shanglawt rai nga yang, shaga la ai hkam ai wa gaw, Hkristu a mayam rai nga ai. 23 Jahpu manu daw nna mari da sai ni nanhte rai nga myit dai: masha a mayam hkum tai myit. 24 Hpunau ni e, langai hte langai shaga da ai hkam ai hte maren, Karai Kasang a man e naw nga nga u ga law. 25 Ya, mahkawn ni a lam, dai Madu kaw na htet da ai ga ngai n lu nngai: raitimung, sadi sahka ai wa tai na she, dai Madu kaw na chyeju hkam la lu ai zawn, ngai jeyang ai lam shapraw nngai. 26 Dai rai nna, ya anhte hkrum ai kyindut ai a majaw, masha wa gaw nga nga ai hte maren mai nga nga na, ngai myit nga nngai. 27 Madu jan hte nang makyit sayang gaw, bai yan na lam hkum tam et; numsha hte lawt sayang gaw, num hkum tam et. 28 Raitimung, nang hkungran n yang gaw, yubak n rai nga lit dai; mahkawn mung hkungran a yang gaw, yubak n rai nga ai; shing re ai ni chyawm gaw, hkumshan hta e nni nkri hkrum na mara ai: ngai mahtang, nanhte hpe shalawt mayu made ai. 29 Bai, hpunau ni e, dai lam ngai tsun nngai gaw, ahkying ladaw gying mat wa sai; shingrai ya kaw nna gaw, num lu ai ni, n lu ai zawn, rai wa manu ga; 30 hkrapngu hkrapngoi ai ni, n hkrap ai zawn; kabu gara ai ni, n kabu ai zawn; hpaga ga ai ni, hpa n lu ai zawn; 31 ndai mungkan ga hpe sung ai ni gaw, grai wa n sung nga ai zawn, rai wa manu ga; kaning rai nme law, ndai mungkan ga a amawn asam gaw lai mat wa nga ai. 32 Nanhte gaw myit ru myit tsang n nga myit ga, ngai ra nga nngai. Num n la ai wa gaw, dai Madu hte kaning rai myit hkrum lu na nga nna, Madu a lam hte hpe a tsang nga ai: 33 num la ai wa chyawm gaw, madu jan hte kaning rai myit hkrum lu na, nga nna, mungkan ga a lam hte hpe tsang nga ai rai nna, myit kabra nga lu ai. 34 Num n wa ai numsha hte mahkawn gaw, tinang a hkum hte wenyi chyoi pra nga u ga, nga nna dai Madu a lam hte hpe a tsang nga ai: num wa ai num chyawm gaw, madu wa hte kaning rai myit hkrum lu na, nga nna mungkan ga a lam hte hpe a tsang nga ai. 35 Ning rai ngai tsun nngai gaw, nanhte a akyu byin na matu, nanhte hpe singgau hte hkam na zawn n re ai sha, htaphtuk ai hku shapraw nna, dingbai dingna n lawm ai sha, dai Madu hpe si si dawjau lu na she, ngai tsun nga nngai. 36 Raitimung, marai langai ngai a shayi sha ram prat lai wa a yang gaw, dai ma hpe n tsawm ai hku galaw ai, shi sawn nawn ya ai; galaw shara pru dam yang, galaw mayu ai hte maren galaw u ga; shi yubak galaw ai n rai: shan gaw hkungran mu ga. 37 Bai, kadai raitimung n ya hkraw ai myit rawng nga ai hte, galaw shara mung n nga ai sha, tinang a myit hpe hkan na ahkang lu nga ai rai nna, shi a shayi sha hpe naw tawn da na, nga nna tinang a kraw e myit hkut sayang gaw, kaja ai hku galaw nga ai. 38 Shingrai, shi a shayi sha hpe ya ai wa gaw, kaja ai hku galaw nga ai; n ya ai wa mung grau kaja ai hku galaw na re ai. 39 Madu jan gaw, madu wa garai n si dingsa, shi hte naw makyit nga ai: raitimung, madu wa nsa hkyet sayang gaw, tinang myit hte maren, Karai Wa hpe dum ai hte sha, kadai kaw wa mayu yang, wa lu na re ai. 40 Raitimung, nga nga lu yang shi grau pyaw na re ai; dai gaw ngai jeyang ai hku rai nga ai; ngai mung Karai Kasang a Wenyi rawng nga nngai gaw, ngai myit nngai law.

8

1 Ya, sumla ni hpe nawng ai hkungga a lam, anhte yawng mayawng chye ginhka ai myit rawng nga ai gaw, anhte dum chye ga ai. Chye ginhka ai myit gaw grang chye ai, tsawra ai myit chyawm gaw, shadaw shangang chye ai. 2 Marai langai ngai, lama ma chye nngai, nga nna myit a yang gaw, chye mai ai lam pyi shi garai n chye wu ai: 3 langai ngai gaw, Karai Kasang hpe tsawra a yang gaw, Karai Kasang gaw shi hpe chye da wu ai. 4 Dai rai nna, sumla ni hpe nawng ai hkungga sha na lam gaw, sumla gaw ga ntsa e hpa n re ai sha rai nga ai hte, langai sha rai nga ai Karai Kasang hta kaga shaje n nga ai, anhte dum chye ga ai. 5 Kaning rai nme law, sumsing lamu hte ginding aga ntsa e, Hpara ngu ai ni nga shajang ma ai rai nna, Hpara law law hte madu law law rai nga ma ai, 6 raitimung, anhte a matu mara, Wa ngu ai, Karai Kasang langai sha rai nga ai rai nna, shi kaw nna yawng mayawng pru wa ai hte, shi a matu anhte rai nga ga ai; Yesu Hkristu ngu ai Madu mung langai sha rai nga ai rai nna, shi a marang e yawng mayawng rai nga ai hte, shi a majaw anhte rai nga ga ai. 7 Raitimung, dai chye ginhka ai myit masha yawng n lu ma ai: nkau mi gaw ya du hkra sumla hta man ai majaw, hkungga sha ma yang, dai gaw sumla hpe nawng ai, dum nna sha ma ai; shanhte a myit nsam mahtang n-gun n ja ai majaw, awu asin hkrum ma ai. 8 Raitimung, shahpa majaw Karai Kasang a man e anhte myiman pa na ga ai n rai: anhte n sha yang gaw, grit wa na ga ai n rai; sha yang mung, grau wa na ga ai n rai. 9 Shing wa nga timung, nanhte a ahkang gaw n-gun n ja ai ni a myit kataw shara n tai u ga, sadi nga mu. 10 Kaning rai nme law, nang gaw ginhka chye ai myit lu ninglen, sumla nta hta shat sha nga ai hpe, marai langai ngai mu a yang, dai wa a myit nsam n-gun n ja yang gaw, sumla hpe nawng ai hkungga sha gwi wa na, n rai ni? 11 Shingrai, na a chye ginhka ai a majaw, n-gun n ja ai wa gaw hten wa sai; dai hpunau wa a matu mara Hkristu gaw si hkam nu hka! 12 Dai di yang, hpunau ni hpe shut hpyit nna shanhte a n-gun n ja ai myit nsam hpe machyi shangun myit yang gaw, nanhte Hkristu hpe shut hpyit nga myit dai. 13 Dai rai nna, shahpa a majaw nye a hpunau myit kataw a yang gaw, nye a hpunau wa myit n kataw u ga, ngai prat dingsa e shan n sha na ni ai.

9

1 Ngai gaw nye myit shadang lu nngai, n rai ni? Kasa mung ngai rai nga nngai, n rai ni? anhte a Madu Yesu hpe ngai mu yu ni ai, n rai ni? nanhte gaw, dai Madu hta e, nye a magan rai nga myit dai, n rai myit ni? 2 Masha kaga a kasa ngai n rai yang gaw, nanhte a ngai teng teng rai nga nngai; kaning rai nme law, nanhte gaw, dai Madu hta e, nye kasa aya a dazik rai nga myit dai. 3 Ngai hpe san dinglik yu ai ni hpe, ngai tsun htang ai ga gaw, da ndai rai nga ai. 4 Anhte gaw sha na lu na ahkang n lu ga ai kun? 5 Kasa kaga ni hte, Madu a kanau ni hte Kehpa zawn, kamsham ai madu jan woi hkawm na ahkang, anhte n lu ga ni? 6 Ngai hte Barnaba chyu sha lata bungli tawn da mayu yang, ahkang n lu ga ni? 7 Kadai wa mi tinang a jarit hte majan amu gun a ta? Sun galaw nna dai hta na n di sha ai, kadai wa rai ta? Yamnga rem nna, yamnga chyu n lu n sha ai, kadai wa rai ta? 8 Masha hku hkan nna sha, ndai lam ngai tsun nga n ni? jep ai tara mung ndai lam tsun nga ai, n rai ni? 9 Kaning rai nme law, Mam kabye ai nga a n-gup hpe ka dagraw ya lu na n rai, nga nna Mawshe a tara hta e ka da nga ai. Karai Kasang gaw usu ni hpe sha tsang nga ai kun? shing n rai, anhte a matu teng teng tsun nga ai kun? 10 Gaja wa, hkauna galau ai wa gaw, myit mada let galau mai lu ai rai nna, mam kabye ai wa mung, mam lu la na myit mada ai hte kabye lu u ga she, anhte a matu shing nga ka da nga ai. 11 Anhte gaw nanhte hta e wenyi nli gat nhtawm, nanhte a dinghta jarit hpe anhte dan ga yang gaw, chyeju kaba ngu lu na a ni? 12 Sara kaga ni gaw nanhte hta shing re ai ahkang lu ma yang gaw, anhte grau nna lu ang ga ai, n rai ni? Raitimung, dai ahkang hpe anhte n hkan ai sha, Hkristu a kabu gara shiga hpe n shadang u ga she, anhte lam shagu hta shakut sharang nga ga ai. 13 Naw ku nta na chyoi pra bungli shachyen ai ni gaw, nawku nta hte seng ai hte hpe sha lu ma ai hte, tawn hkungri hpajang ai ni gaw, tawn hkungri na daw chyen, sha lu ma ai hpe, nanhte n chye nga myit ni? 14 Dai hte maren, dai kabu gara shiga hkaw dan ai ni gaw, dai kabu gara shiga hta asak bau lu na, nga nna dai Madu hkangda nga sai. 15 Ngai chyawm gaw, ndai ahkang hpe loi mi mung n hkan nngai. Shingrai, ngai hpe dai zawn di mi ga mung, ngu nna ndai lam hte hpe ngai ka da nngai n rai; kaning rai nme law, marai langai ngai nye a gumrawng shara shayuk ai hta, ngai si wa na gaw, nye a matu grau mai nga ai. 16 Ndai kabu gara shiga hpe ngai hkaw dan nga yang, nye a matu gumrawng shara n nga ai; kaning rai nme law ngai n hkaw dan ai gaw n nga lu nngai; ngai n hkaw dan yang gaw, dingnye lu nngai. 17 Dai rai nna, dai amu hpe nye a myit hte ngai galaw nga n yang gaw, ngai shabrai lu nngai; raitimung, nye a myit hte n galaw nga n yang gaw, kunhting aya hta san da ai sha rai nga nngai. 18 Dai re ai majaw, nye a shabrai gaw hpa rai nga a ta, nga yang, dai kabu gara shiga hkaw dan ai shaloi, kabu gara shiga a ahkang nau wa ngai n hkan ai rai nna, jahpu n hpyi ai sha, dai kabu gara shiga hpe shagrin da na, rai nga li ai. 19 Ngai gaw shingrai gade a ahkang npu e n nga timung, malaw maga hpe lum la lu hkra, yawng mayawng a mayam ngai tai nga nngai. 20 Yuda ni hpe lum la lu hkra, Yuda ni hta e Yuda masha zawn, ngai tai nga nngai; ngai hkum tara npu e n nga timung, tara npu na ni hpe lum la lu hkra, tara npu na ni hta e tara npu e nga ai wa zawn, ngai tai nga nngai. 21 Ngai hkum Karai Kasang kaw tara kata ai wa n rai, Hkristu a tara npu e nga ai wa ngai rai nga nngai raitimung, tara kata ai ni hpe lum la lu hkra, tara kata ai ni hta e, tara kata ai wa zawn, ngai tai nga nngai. 22 N-gun n ja ai ni hpe lum la lu hkra, n-gun n ja ai ni hta e, n-gun n ja ai wa zawn, ngai tai nga nngai: nkau mi hpe lam langai ngai hte hkyehkrang la lu hkra, masha yawng mayawng hta lam yawng mayawng, ngai hkan shatsup nngai. 23 Dai kabu gara shiga a akyu hta ngai mung lawm lu u ga, dai kabu gara shiga a jaw e ngai yawng mayawng hte hpe hkan galaw nngai. 24 Gat shingjawng ai shara e yawng gat ma timung, marai langai wa sha dai kumhpa lu la nga ai, nanhte n chye nga myit ni? Shingrai nanhte lu la hkra gat shingjawng nga mu; 25 shingjawng poi hta hkying hkat ai ni gaw, lam shagu hta htang gam nga ma ai. Shanhte gaw hten byak chye ai janmau lu la hkra sharang ma ai; anhte chyawm gaw hten byak n chye ai janmau lu la hkra sharang ga ai. 26 Dai majaw tuk shamak re ai zawn, ngai gat nngai n rai; htwi hkat yang mung, nbung hpe ngai n htwi kau ai sha, 27 masha kaga hpe tara hkaw ngut ai hpang, ngai hkum nan sum kau ai n hkrum u ga, nye a hkum hpe ngai htwi kau nna, dai hpe shagrit da we ai.

10

1 Hpunau ni e, anhte a ji wa ni yawng gaw, dai sumwi npu e nga ma ai hte, yawng gaw dai nawng hta ga rap wa ma ai rai nna, 2 yawng gaw dai sumwi hte nawng hta e Mawshe kaw baptisma hkam ma ai hte, 3 yawng gaw wenyi shahpa ra ra sha nna, 4 yawng gaw wenyi luhpa ra ra lu ma ai: kaning rai nme law, shanhte kaw hkan nang nga ai wenyi lunghkrung hta na, shanhte lu ma ai rai nna, dai lunghkrung gaw Hkristu rai nga ai; dai lam hte hpe nanhte n chye na ai nga na hpe, ngai n ra nngai. 5 Raitimung, shanhte hta na malaw maga hte hpe Karai Kasang gaw n sharawng awng da mu ai rai nna, shanhte dai nam mali hkan e run byak mat ai hkrum ma ai. 6 Shanhte gaw n kaja ai arai hpe myit marin nga ma ai zawn, anhte gaw n marin u ga she, dai lam hte gaw anhte matu shari tai wa masai. 7 Dai hta kaga, Masha ni gaw lusha let dung nna, ginsup na matu bai rawt ma ai, nga nna ka da nga ai hte maren, shanhte nkau mi sumla nawku ai ni tai ma ai zawn, nanhte hkum tai myit. 8 Shanhte nkau mi hpye ai amu galaw nna, lani mi hta sha mun lahkawng e hkying masum rum mat ma ai zawn, anhte gaw hpye ai amu n galaw ga. 9 Shanhte nkau mi dai Madu hpe chyawm dinglik nna, lapu ni e kawa sharum ai zawn, anhte gaw dai Madu hpe n chyam dinglik ga. 10 Shanhte nkau mi put ngun nna, jahten ai wa a lata e hten byak hkrum ma ai zawn, nanhte gaw put ngun hkum rai myit. 11 Dai lam hte gaw shari tai u ga, shanhte hta shabyin nga ai rai nna, hpang jahtum ai aprat dep lu ai ni anhte hpe shadum shahprang na matu, ka da nga ai. 12 Dai rai nna, marai langai ngai, Ngai gaw jan rai tsap nga nngai, nga nna myit a yang gaw, shi n kadawng ai, sadi nga u ga. 13 Masha n jan lu ai agung alau gaw nanhte hkrum hkra myit dai n rai; Karai Kasang mung sadi sahka nga ai rai nna, nanhte n jan lu ai agung alau hkrum na ahkang n jaw nga ai sha, nanhte jan lu myit ga, dai agung alau hte rau pru wa na hkat shi hkat da na ru ai. 14 Dai re ai majaw, ngai tsawra ai ni e, sumla nawku na lam hpe koi gam mu. 15 Hpaji rawng ai ni hpe zawn ngai tsun made ga; ngai tsun ai ga hpe maram masam yu mu. 16 Anhte shaman nga ai, a nga ai gawm gaw, Hkristu a asai hte kanawn mazum ai lam rai nga ai, n rai ni? anhte ahkyep alep nga ai muk gaw, Hkristu a hkum hkrang hte kanawn mazum ai lam rai nga ai, n rai ni? 17 Kaning rai nme law, anhte law law wa rai ga timung, muk tawng langai sha rai nga ai hte, anhte yawng dai muk tawng langai sha hta jawm sha ga ai majaw, anhte hkum hkrang langai sha rai nga ga ai. 18 Myi na htung ta rai nga ai Israela hpe yu yu mu: shagu hkungga sha ai ni gaw, dai tawn hkungri hte baw sha rai nga ma ai, n rai ni? 19 Ning nga ngai tsun ai gaw, hpa nga ai rai nga a ta? Sumla hpe nawng ai hkungga gaw lam la nga ai, sumla mung lam la nga ai, ngai tsun nga a ni? 20 Shing nga ngai n tsun ai sha, maigan ni jaw ai hkungga gaw, Karai Kasang hpe jaw ai n rai, nat ni hpe jaw nga ma ai, ngai tsun nngai: nanhte gaw nat ni hte kanawn mazum nga na, ngai n ra nngai. 21 Dai Madu a gawm hte nat ni a gawm hpawn, nanhte lu lu na myit dai n rai; dai Madu a sha ku hte nat ni a sha ku hta rau nanhte shang sha lu na myit dai n rai. 22 Dai Madu hpe anhte nhkap shapawt na gaw ni? anhte gaw shi hta n-gun grau nga ga ni? 23 Yawng mayawng galaw na ahkang nga ai; raitimung, yawng mayawng hte wa akyu byin ai n rai; yawng mayawng galaw na ahkang nga ai; raitimung, yawng mayawng hte wa shadaw shagrin lu ai n rai. 24 Kadai mung tinang akyu n re ai sha, kaga wa a akyu sha tam nga mu. 25 Gat hkan e dut ai guji guyang hte hpe sha mu, myit ung ang ai a jaw e hpa hkum san hkum gawn myit: 26 kaning rai nme law, lamu ga hte de a yawng mayawng hte gaw dai Madu a hkrai rai nga ai. 27 N kam n sham ai wa langai ngai, nanhte hpe shaga nna, nanhte sa mayu myit yang gaw, nanhte a man e baw jaw majaw hte hpe sha mu; myit ung ang ai a jaw e hpa hkum san hkum gawn myit. 28 Raitimung, marai langai ngai, Ndai gaw shagu hkungga shan rai nga ai, nga nna nanhte hpe tsun dan myit yang gaw, shadum shahprang ai wa hte myit ung ang ai a jaw e hkum sha myit. 29 Myit ung ang ai nga ai gaw, tinang myit hpe n rai, kaga wa a myit hpe lakap nna tsun nngai; kaning rai nme law, nye a ahkang aya hpe masha kaga wa a myit ungang hpa majaw jeyang lu na a ta? 30 Chyeju dum ai myit hte ngai sha n yang gaw, ngai shakawn kungdawn ai shahpa a lam, hpa majaw shatan nhkan ai ngai hkrum na rai ta? 31 Dai re ai majaw, nanhte sha timung, lu timung, hpa galaw timung, nga manga hta Karai Kasang a hpung shingkang tam let, galaw nga mu. 32 Masha yawng mayawng hkyehkrang la ai hkrum mu ga she, lam shagu hta nlang hte hpe ngai hkan shahkau nna, nye a akyu n re ai sha, 33 malaw maga a akyu tam nga nngai hte maren, nanhte gaw Yuda ni a matu mung, Heleni ni a matu mung, Karai Kasang a Hpung matu mung, ahtu kataw shara hkum tai nga myit.

11

1 Ngai gaw Hkristu hta samnang ai zawn, nanhte mung nye a samnang ni tai nga mu. 2 Nanhte gaw lam shagu hta e ngai hpe adum nga nna, ngai nanhte hpe dai matsun maroi ga madat da ai hte maren, nanhte hkan sharau myit dai majaw, ngai nanhte hpe shakawn made ai. 3 Raitimung, lasha nlang hte a baw gaw, Hkristu rai nga ai, numsha a baw gaw lasha rai nga ai, Hkristu a baw chyawm gaw, Karai Kasang rai nga ai hpe nanhte chye myit ga, ngai ra nga nngai. 4 Kadai lasha mung akyu hpyi yang, shing n rai, myihtoi ga tsun nga ai shaloi e, baw magap nga a yang gaw, tinang baw a arawng jahpoi nga ai. 5 Kadai numsha mung, akyu hpyi yang, shing n rai myihtoi ga tsun nga ai shaloi e, baw n magap a yang gaw, tinang baw a arawng jahpoi nga ai; kaning rai nme law, dai lam gaw baw shangun ai hte langai sha nga ai. 6 Numsha gaw baw n magap na rai yang, kara mung doi kau u ga; raitimung, kara doi na, shing n rai, baw shangun na gaw, numsha a matu arawng jahpoi ai lam rai nga yang gaw shi baw magap u ga. 7 Lasha chyawm gaw, Karai Kasang a hkrang bung sumla hte hpung shingkang rai nga ai majaw, baw magap na n sut nga ai: numsha mahtang gaw, lasha a hpung shingkang rai nga ai. 8 Kaning rai nme law, lasha gaw numsha kaw na n rai, numsha mahtang lasha kaw na rai nga ai: 9 dai lasha mung, numsha a majaw hpan da wu ai n rai, numsha hpe mahtang, dai lasha a majaw hpan da wu ai. 10 Dai re ai majaw, lamu kasa ni hpe tau yu nna, numsha gaw baw ntsa e ahkang kumla nga ai gaw, sut nga ai. 11 Raitimung, dai Madu hta e, lasha n lawm yang gaw numsha hpa n rai nga ai; bai, numsha n lawm yang gaw lasha mung hpa n rai nga ai; 12 kaning rai nme law, numsha gaw lasha kaw na rai nga ai hte maren, lasha gaw numsha jaw e rai nga ai; dai hta n-ga yawng mayawng gaw Karai Kasang kaw nna rai nga ai. 13 Nanhte gaw tinang myit aru yu mu: numsha gaw baw n magap ai, Karai Kasang hpe akyu hpyi yang, sut nga ai kun? 14 Lasha gaw kara madat yang, shi a matu arawng hpoi ai lam rai nga ai gaw, hking madung hta nanhte hpe madun nga ai n rai ni? 15 Numsha mahtang gaw kara madat yang, shi a arawng rai nga ai; kaning rai nme law, kara gaw shi a pahpun tai na matu, jaw da nu ai. 16 Raitimung, marai langai ngai ndang kalang hkat mayu dam a yang gaw, anhte mung, Karai Kasang a Hpung ni mung, dai zawn re ai htung n nga ga ga ai. 17 Ya dai hku tsun timung, nanhte gaw akyu jat na matu zuphpawng myit dai n rai, akyu yawm na hku sha zuphpawng myit dai majaw, ngai nanhte hpe shakawn da made ai n rai. 18 Shawng na lam tsun yang, nanhte gaw dai Hpung hta e zuphpawng ai shaloi, nanhte hta e hka wa bra wa na lam rai nga ai, ngai na hkrup nngai rai nna, teng dam nhten ngai kam nngai. 19 Kaning rai nme law, nanhte hta e tengman ai ni danpru u ga, bra wa na lam pyi nanhte hta e byin lu na ra ai. 20 Dai re ai majaw, nanhte rau zuphpawng ai shaloi, dai Madu a shana shat sha na matu hpawng nga myit dai n rai: 21 kaning rai nme law, sha nga myit yang, langai hte langai gaw tinang a shana shat shawng la sha nna, langai ngai gaw kawsi nga ai, langai ngai gaw tsabyi nang myit dai. 22 Ataw, sha na lu na matu tinang a nta n lu myit ni? shing n rai, nanhte Karai Kasang a Hpung hpe n gawn n sawn di nna, n lu n su ai ni hpe kaya jahkrum myit ni? Nanhte hpe ngai kaning ngu tsun na i? ngai nanhte hpe shakawn lu na kun? Ndai lam hta ngai nanhte hpe shakawn da na made ai, n rai. 23 Kaning rai nme law, ngai nanhte hpe ap da made ai gaw, dai Madu kaw na ngai hkam la se ai: dai gaw, Madu Yesu gaw ap kau hkrum ai shana e muk la nna, 24 shakawn ngut jang, ahkyep alep nhtawm, Ndai gaw nanhte a matu mara nye a hkum rai nga li ai; ngai hpe adum nga na matu ndai galaw mu, ngu nna tsun mu ai. 25 Dai hte maren, shana shat sha ngut jang, dai gawm hpe mung shi la nhtawm, Ndai gawm gaw nye a asai hta gaw da ai ga shaka nnan rai nga ai; nanhte galoi mung lu yang, ngai hpe adum nga na matu ndai galaw mu, ngu nna tsun mu ai. 26 Kaning rai nme law, nanhte galoi mung ndai muk sha nna ndai gawm lu nga myit yang, dai Madu a si hkam ai lam, shi bai du ai du hkra, nanhte tsun shana ya myit dai. 27 Dai rai nna, kadai raitimung n ging n dan ai hte dai Madu a muk sha nna gawm lu a yang gaw, dai Madu a hkum hte asai hpe shut kau da wu ai. 28 Dai majaw kadai wa mung tinang hkum hpe san dinglik yu nhtawm, dai muk hta e sha u ga, dai gawm hta na mung lu u ga. 29 Kaning rai nme law, sha nna lu ai wa gaw, dai hkum hpe n gawn ginhka a yang gaw, tinang dai tara dara na hku lusha nga ai. 30 Dai re ai majaw nanhte hta law law wa n-gun n ja ai hte ana ahkya hkrum nna, tsawmra wa nsa hkyet mat manit dai. 31 Anhte gaw tinang dai hpe gawn dinglik ga yang gaw, tara dara ai n hkrum na ga ai. 32 Tara dara ai hkrum ga yang mung, mungkan masha ni hte rau dawdan ai n hkrum u ga she, dai Madu a lata hte anhte sharin achyin ai hkrum ga ai. 33 Dai rai nna, nye a hpunau ni e, lusha na matu nanhte zuphpawng nga myit yang gaw, shada da ala nga mu. 34 Nanhte a zuphpawng ai gaw tara dara hkrum na matu n rai u ga, masha langai ngai kawsi nga a yang gaw, nta e naw sha la u ga. Galoi rai tim ngai du yang she, naw ngam ai lam hte hpe ngai hkan shachyip na we ai.

12

1 Hpunau ni e, dai wenyi kumhpa a lam nanhte n chye na ai nga na hpe, ngai n ra nngai. 2 Nanhte gaw maigan ni naw rai nga ai shaloi e, shalen la hkrum kadup ai hte maren, n chye shaga ai sumla ni hpang de nanhte woi la hkrum nga myit dai gaw, nanhte nan chye nga myit dai. 3 Dai rai nna, Karai Kasang a Wenyi hte tsun ai wa kadai raitimung, Yesu gaw ga sangam hkrum sha u ga, nga nna n tsun lu ai hte, Chyoi pra ai Wenyi e sha n rai yang gaw, Yesu gaw Madu rai nga ai, kadai mung n tsun lu ai gaw, ngai nanhte hpe shachye shachyang made ai. 4 Ya, chyeju kumhpa amyu myu nga timung, dai Wenyi gaw langai sha rai nga ai; 5 gunhpai na bungli lam amyu myu nga nna, dai Madu gaw langai sha rai nga ai; 6 magam atsam shapraw na lam amyu myu nga timung, yawng mayawng hta e arai yawng mayawng hpe shabyin ai Karai Kasang gaw langai sha rai nga ai. 7 Shingrai Chyeju akyu pru u ga she, langai hte langai hpe Wenyi a shapraw shadan ai lam jaw shajang manu ai. 8 Kaning rai nme law, langai mi hpe, dai Wenyi a jaw e, hpaji mungga; kaga wa hpe dai Wenyi a jaw e chye chyang ai mungga; 9 kaga wa hpe dai Wenyi a jaw e makam masham; kaga wa hpe, dai Wenyi langai sha a jaw e, machyi makaw shamai shatsai na chyeju; 10 kaga wa hpe lamik kumla galaw dan na ahkang; kaga wa hpe myihtoi htoi na ahkang; kaga wa hpe wenyi ni hpe chye ginhka na ahkang; kaga wa hpe ga amyu myu chye tsun na ahkang; kaga wa hpe ga amyu myu a ga lachyum shapraw dan na ahkang, jaw shajang mu ai: 11 dai lam yawng hte chyawm gaw, dai Wenyi langai sha e nan shabyin wu ai rai nna, shi myit ra ai hte maren, langai hte langai hte hpe karan kachyan shagu mu ai. 12 Dai hta kaga, dai hkum hkrang gaw langai sha rai nga nna, daw shan law law lu ai hte, dai hkum hkrang a daw shan ni yawng hte gaw law law rai nga timung, hkum hkrang langai sha tai nga ai hte maren, Hkristu mung dai zawn rai nga ai. 13 Kaning rai nme law anhte yawng mayawng, Yuda ni hte Heleni ni raitimung, mayam ni hte shanglawt ni raitimung, hkum hkrang langai sha tai na matu, Wenyi langai sha hta e baptisma hkam saga ai rai nna, nlang hte gaw Wenyi langai hta sha jawm dagrawng saga ai. 14 Dai hkum hkrang chyawm gaw, daw shan langai sha nga ai n rai, law law wa rai nga ai. 15 Dai lagaw mahtang gaw, Ngai lata n rai nngai majaw hkum hte n seng nngai, nga nna tsun a yang gaw, de a majaw hkum hte n seng ai, n rai. 16 Bai dai ana gaw, Ngai myi n rai nngai majaw hkum hte n seng nngai, nga nna tsun a yang gaw, de a majaw hkum hte seng ai, n rai. 17 Hkum ting gaw myi rai nga a yang gaw, na lu na lam kanang nga na a ta? na lu na lam hkrai rai nga a yang gaw, manam lu na lam kanang nga na a ta? 18 Ya chyawm gaw, Karai Kasang gaw shi ra ai hte maren, daw shan ni langai hte langai hte hpe dai hkum hkrang hta shachyaw tawn mu ai. 19 Bai, yawng mayawng daw shan langai sha rai nga a yang gaw, hkum hkrang gaw kanang nga na a ta? 20 Ya chyawm gaw daw shan law law nga timung, hkum hkrang langai sha rai nga ai. 21 Myi gaw, Nang lata hpe ngai n ra de ai, nga nna n tsun lu ai; abaw mung, Nan lagaw yan hpe ngai n ra made ai, nga nna n tsun lu ai. 22 Dai hta n-ga, hkum hkrang na n-gun grau n ja nsan ai daw shan ni gaw lawm ra nga ai: 23 hkum hkrang na arawng grau n lu nsan ai daw shan ni hpe anhte grau nna arawng jahpun ai hte, anhte a n htap ai daw chyen ni gaw, grau nna htap nga ai; 24 htap chyalu rai nga ai daw chyen ni mahtang gaw, dai lam n ra nga ai: dai hkum hkrang hta nru nra n byin ai sha, daw shan ni shada da myit tsang hkat nga mu ga she, 25 Karai Kasang gaw dai hkum hkrang hpe shabung shapre nna, arawng grit ai daw shan ni hpe grau nna arawng jaw mu ai. 26 Shingrai daw shan langai mi nji nmu hkrum yang, daw shan nlang hte gaw rau machyi dum ma ai; daw shan langai mi shagrau ai hkrum yang, daw shan nlang hte gaw rau kabu gara nga ma ai. 27 Ya nanhte gaw Hkristu a hkum hkrang rai nga ai hte, langai hte langai de a daw shan ni rai nga myit dai. 28 Karai Kasang chyawm gaw nkau mi hpe dai Hpung hta e, langai ngu na hta kasa ni, lahkawng ngu na hta myihtoi ni, masum ngu na hta sara ni, dai hpang e lamik kumla galaw ai ni, dai hpang e machyi makaw shamai shatsai na chyeju lu ai ni, shingdep shingtau ai ni, salang bawmung ni hte ga amyu myu chye tsun ai ni, san tawn da manu ai. 29 Yawng hte wa kasa rai nga ai kun? yawng hte wa myihtoi rai nga ai kun? yawng hte wa sara rai nga ai kun? yawng hte wa lamik kumla galaw lu ai kun? 30 yawng hte wa machyi makaw shamai shatsai na chyeju lu nga ai kun? yawng hte wa ga amyu myu chye tsun nga ai kun? yawng hte wa ga amyu myu a ga lachyum chye shapraw nga ai kun? 31 Nanhte gaw grau htum ai chyeju kumhpa ni hpe tsam mari marit nga mu. Dai hta n-ga grau htum ai lam langai mi ngai nanhte hpe naw madun na made ai.

13

1 Ngai gaw masha a ga hte lamu kasa ni a ga amyu myu hpe chye tsun raitimung, tsawra ai myit n rawng yang gaw, mahku rawng ai sumseng hte, ngoi gara ai shupsheng sha ngai tai nga nngai. 2 Ngai myihtoi chye htoi ai hte, sung ai ga yawng mayawng, chye chyang ai lam amyu myu hkum nga ai hte, bum hpe jasit lu hkra re ai makam masham rawng timung, tsawra ai myit n rawng yang gaw, ngai hpa n rai nga nngai. 3 Nye a arai ni yawng hte hpe ngai gam kau nna, nye a hkum hpe pyi nat kau na matu ap kau raitimung, tsawra ai myit n rawng yang gaw; hpa akyu nga na n rai. 4 Tsawra ai myit gaw galu kaba nga ai, sumnung shingdi nga ai; tsawra ai myit gaw manawn masham n nga ai, grang ai ga n tsun ai, gumrawng gumtawng n rawng ai; 5 n se n sa n galaw ai, tinang a akyu n tam ai, sin pawt la htet n nga ai, mara n tam nga ai, 6 n ding n man ai hta n kabu ai sha, dai tengman ai hte rau kabu gara nga ai: 7 yawng mayawng hpe hkam mana nga ai, yawng mayawng hpe kamsham nga ai, yawng mayawng hpe myit mada nga ai hte yawng mayawng hpe shakut sharang nga ai. 8 Tsawra ai myit gaw galoi mung htak chye ai n rai: myihtoi chye htoi ai lam rai yang gaw, hkoi mat na ra ai: ga amyu myu chye tsun ai lam rai yang gaw, sim mat na ra ai; chye chyang ai lam rai yang gaw, hkoi mat na ra ai. 9 Kaning rai nme law, daw chyen sha mi anhte chye ga ai hte, daw chyen sha mi myihtoi htoi ga ai: 10 raitimung, dai hkum tsup re ai gaw du ngut jang, daw chyen re ai gaw hkoi mat na ra ai. 11 Ngai ma kaji naw rai nga yang, ma ga ngai ga ai hte ma myit naw rawng nna, ma a myit mang ai hku naw taw nngai; ya ngai salang wa jang she, ma kaji a lam ngai shinggan kau nngai. 12 Ya gaw gumwai hku rai nga ai jamna shingna sha anhte naw mu nga ga ai; raitimung, dai shaloi e myiman yawng let mu na ra ga ai: ya gaw daw chyen mi sha ngai chye nngai; dai shaloi e, Karai Kasang ngai hpe chye chyang ai zawn, ngai mung chye na ring ngai. 13 Ya chyawm gaw, makam masham, myit mada ai hte tsawra ai myit ngu ai lam masum rai nga ai, raitimung, dai hte hta grau kaba ai gaw tsawra ai myit rai nga ai.

14

1 Tsawra ai myit hpe hkan tam mu; wenyi kumhpa ni hpe myit marit nga mu: myihtoi chye htoi lu na mahtang grau nna myit marit nga mu. 2 Kaning rai nme law, ga amyu myu chye tsun ai wa gaw, masha ni hpe n rai, Karai Kasang hpe sha, tsun ang nga ai; gade ai mung n chye na ai sha, wenyi hta e sung ai ga hpe shi a tsun nga ai. 3 Myihtoi htoi lu ai wa chyawm gaw masha ni hpe shadaw shangang ai ga, shadum shahprang ai ga, shangwi shapyaw ai ga tsun dan nga ai. 4 Ga amyu myu chye tsun ai wa gaw, shi hkum dai sha shadaw shangang lu ai; myihtoi chye htoi ai wa chyawm gaw, dai Hpung hpe shadaw shangang lu ai. 5 Nanhte nga manga ga amyu myu chye tsun na ngai ra nngai; nanhte myihtoi htoi lu na grau nna ngai ra nngai: kaning rai nme law, ga amyu myu chye tsun ai wa gaw, dai Hpung hpe shadaw shangang na ga lachyum n chye shapraw a yang gaw, myihtoi htoi lu ai wa gaw, shi hta grau kaba nga ai. 6 Ya chyawm gaw, hpunau ni e, ngai nanhte kaw sa du nna, ga amyu myu tsun timung, shingran ga, chye chyang ai ga, myihtoi ga hte sharin shaga ai ga, nanhte hpe n tsun dan made yang gaw, nanhte a matu hpa akyu nga na a ta? 7 Nsoi nsa n rawng ai baw ni mung mahku shapraw ma yang gaw, sumpyi raitimung, tingse raitimung, ngoi ai hku kaga ga n shapraw lu yang gaw, sumpyi dum ai hpa lam rai kun? tingse dum ai hpa lam rai kun? kadai chye ginhka lu na a ta? 8 Pahke mung n ginhka ai hku dum yang, hpyen rawt na matu kadai hkyen na a ta? 9 Dai hte maren nanhte ga amyu tsun ai hta, chye na loi ai ga n tsun nga myit yang gaw, tsun dan ai lam kaning rai chye ginhka lu na a ta? kaning rai nme law, nanhte a tsun ai gaw nbung sha rai nga malit dai. 10 Ga ntsa e ndai hte wa nsen amyu myu nga raitimung, nsen n shai ai gaw n nga ai. 11 Dai re ai majaw dai nsen a lachyum ngai n chye na yang gaw, ga tsun ai wa a man e zai ai masha zawn ngai tai nga nna, nye a man e mung, ga tsun ai wa gaw zai ai masha tai nga ai. 12 Dai hte maren nanhte gaw wenyi kumhpa ni hpe myit marit nga myit dai majaw, dai Hpung hpe shadaw shangang na lam, grau nna hkan tam nga mu. 13 Dai rai nna ga amyu myu tsun ai wa gaw, ga lachyum mung shapraw lu na matu akyu hpyi nga u ga. 14 Kaning rai nme law, ga amyu hte ngai akyu hpyi nga yang, nye a wenyi hte ngai akyu hpyi nga nngai, raitimung nye a myit akyu n lu la lu ai. 15 Shaloi kaning rai na rai ta? Nye a wenyi hte ngai akyu hpyi nna, nye a myit hte mung akyu hpyi na nngai; nye a wenyi hte ngai mahkawn mangoi nna, nye a myit hte mung mahkawn mangoi na nngai. 16 Shing n rai, wenyi hte sha nang shaman n yang gaw, karing karang re ai wa gaw na a ga n chye na ai majaw, nang chyeju dum ai ga tsun ai shaloi, shi gaw kaning rai, Amen, nga nna hkan sharau lu na a ta? 17 Nang chyeju dum ai ga kaja nga raitimung, masha kaga gaw shadaw shangang hkrum lu ai n rai. 18 Nanhte nlang hta ga amyu myu ngai grau nna chye tsun nngai majaw, Karai Kasang hpe ngai shakawn nngai: 19 raitimung, dai Hpung hta ga amyu mun mi tsun lu ai hta, Masha kaga hpe sharin achyin ya lu n ga, ga hkaw manga sha nye a myit hte grau nna tsun mayu nngai. 20 Hpunau ni e, myit mang ai lam hta ma kaji hkum tai myit; n hkru n hkra ai lam hta she ma kaji tai nga mu; myit mang ai lam hta chyawm gaw, myitsu ai ni tai nga mu. 21 Dai jep ai tara hta ka da nga ai gaw, Tsasam ga tsun ai ni a shinglet hte tsasam ni a nten e, ndai amyu hpe ngai tsun dan na, raitimung dai hte sha pyi shanhte ngai hpe n madat na ma ai, nga nna dai Madu tsun nga ai. 22 Shingrai, ga amyu myu gaw kamsham ai ni a matu mara n re ai sha, n kam n sham ai ni a matu mara, kumla rai nga ai; myihtoi chye htoi ai lam chyawm gaw, n kam n sham ai ni a matu mara n re ai sha, kamsham ai ni a matu mara, kumla rai nga ai. 23 Dai rai nna, dai Hpung ting zuphpawng nga nna, nlang hte gaw ga amyu myu hte tsun shajang nga ma yang, n chye na ai ni, shing n rai, n kam n sham ai ni, shang lawm ma yang gaw, nanhte mana bu myit dai, nga na ma ai, n rai ni? 24 Nlang hte wa myihtoi htoi yang chyawm gaw, n kam n sham ai wa, shing n rai n chye na ai wa langai ngai shang lawm yang gaw, nlang hte a shadum shahprang ai ga, nlang hte a jeyang ai ga, shi na la hkrup wu ai; 25 shi a kraw lawang na makoi magap ai lam mungdan pru mat na lu ai; shaloi shi a myiman dagup let, shi Karai Kasang hpe nawku nna, Gaja wa Karai Kasang gaw nanhte hte rau anga nga ai, nga nna kajai dat na ra ai. 26 Shaloi, hpunau ni e, kaning rai na rai ta? Nanhte zuphpawng nga myit yang, langai hte langai shakawn kungdawn ga, sharin achyin ga, shingran ga, ga amyu myu hte ga amyu a lachyum shapraw ai ga lu la shajang mai nga ai: lam shagu gaw shadaw shangang na matu byin nga u ga. 27 Ga amyu chye tsun ai wa lawm a yang gaw, marai lahkawng, shing n rai marai masum n lai ai sha, langai a hpang langai tsun nga nna, langai mi gaw ga lachyum shapraw u ga. 28 Ga htai ai wa n nga yang gaw, dai Hpung kata e shi atsin sha nga u ga: shi hkum dai hte Karai Kasang hpe, tsun nga u ga. 29 Myihtoi lahkawng, shing n rai masum tsun dan nga nna, masha shaje ni gaw maram masam nga mu ga. 30 Raitimung, rau dung nga ai wa kaga kaw shingran ga pru a yang gaw, shawng na wa atsin sha nga u ga. 31 Kaning rai nme law, yawng mayawng gaw sharin achyin ai lu la na hte, yawng mayawng gaw shadum shahprang ai lu la na she, nanhte nlang hte gaw langai a hpang langai myihtoi htoi lu na rai nga myit dai; 32 myihtoi ni a wenyi ni mung, myihtoi ni a npu e taw na ma ai; 33 Karai Kasang gaw kashuk kashak lam a Karai Kasang n re ai sha, ngwi pyaw lam a Karai Kasang she rai nga ai. Chyoi pra ai ni a Hpung ni yawng hta e rai nga ai hte maren, 34 numsha ni gaw Hpung ni hta e atsin sha nga nga mu ga: kaning rai nme law, shanhte gaw tsun shaga na ahkang n nga ma ai: dai jep ai tara tsun dan nga ai hte maren, shanhte gaw lawu grit rai nga mu ga. 35 Shanhte lama ma sharin la mayu ma yang gaw, nta e tinang a madu wa ni hpe jasan yu mu ga: kaning rai nme law, numsha gaw dai Hpung kata e tsun shaga na kaya kahpa rai nga ai. 36 Ataw, Karai Kasang a mungga gaw nanhte kaw nna pru ai rai kun? nanhte kaw sha du dep ai rai kun? 37 Marai langai ngai myihtoi, shing n rai Wenyi rawng ai wa rai nga nngai, nga nna myit la a yang gaw, ngai nanhte hpe ka ya ai lam gaw, dai madu a htet da ai ga rai nga ai, dum chye u ga. 38 Marai langai ngai n chye na a yang gaw, n chye na ai hku nga u ga. 39 Shingrai, nye a hpunau ni e, myihtoi chye htoi lu na myit marit nga mu; ga amyu myu hte tsun na mung hkum jet kau myit. 40 Lam shagu chyawm gaw, htaphtuk ai hte mai ang ai hku hte maren rai wa u ga.

15

1 Bai hpunau ni e, ngai nanhte hpe tsun dan yu nna, nanhte mung hkam la ai hte, hkan nang yu manit dai kabu gara shiga a lam, ngai nanhte hpe naw shapraw shadan dan na made ai; 2 ngai nanhte hpe tsun dan yu ai mungga hpe nanhte a manat nga nna, kaman lila sha kamsham ai n rai myit yang gaw, de a jaw e mung nanhte hkyehkrang la ai hkrum myit dai. 3 Kaning rai nme law, ngai hkam la sai lam ngai nanhte hpe shawng na lak e ap ya masade ai; dai gaw, Chyum laika ni tsun ai hte maren, Hkristu gaw anhte a yubak a matu mara si hkam sai; 4 makoi mayang ai shi hkrum nhtawm, Chyum laika ni tsun ai hte maren, masum ya nhtoi hta e bai hkrung rawt wa sai rai nna, 5 Kehpa kaw paw pru dan wu ai; dai hpang e sape shi lahkawng kaw paw pru dan mu ai; 6 dai hpang lang lata sha hpunau manga tsa jan shi hpe mu dat mu ai: shanhte hta malaw maga ya du hkra nga shajang nga ma ai; nkau mi chyawm gaw yup pyaw mat masai; 7 dai hpang Yaku kaw, dai hpang kasa ni yawng hte kaw, shi paw pru dan mu ai; 8 hpang chyahtum e, ngai nhtoi n gu ai ma zawn re ai wa kaw mung, shi paw pru dan ni ai. 9 Kaning rai nme law, kasa ni hta kaji htum ai wa ngai rai nga nngai; Karai Kasang a Hpung hpe zingri zingrat nngai majaw, kasa ngu na pyi ngai n ging n dan nngai. 10 Raitimung, ngai rai nga nngai hte maren, Karai Kasang a chyeju majaw ngai rai nga nngai; ngai hkam la ai shi a chyeju gaw, ngai hta e kaman lila n rai nga ai sha, shanhte nlang hte hta ngai grau nna bungli gunhpai nngai; dai gaw ngai n rai, ngai hte rau anga nga ai karai kasang a chyeju sha rai nga ai. 11 Dai rai nna, ngai raitimung, shanhte raitimung, dai lam hkaw dan ga ai hte, nanhte mung dai lam kamsham manit dai. 12 Ya Hkristu gaw si mat ai ni kaw na bai hkrung rawt wa sai, hkaw dan nga ga yang, si mat ai ni a bai hkrung rawt wa ai lam n nga ai, nga nna nanhte hta na nkau mi kaning rai tsun lu nga myit ta? 13 Si mat ai ni a bai hkrung rawt wa ai lam n nga yang gaw, Hkristu mung bai hkrung rawt wa na n rai. 14 Hkristu gaw bai n hkrung rawt a yang gaw, anhte a hkaw dan ai ga kaman lila rai nga ai hte, nanhte a makam masham mung kaman lila sha rai nga ai; 15 dai hta kaga, Karai Kasang a lam hta masu ai sakse ni anhte tai wa na saga ai; kaning rai nme law, Karai Kasang gaw Hkristu hpe hkrung sharawt nu ai, nga nna shi a lam anhte sakse hkam saga ai; raitimung, si mat ai ni teng teng bai n hkrung rawt ma yang gaw, Karai Kasang shi hpe hkrung sharawt wu ai n rai. 16 Si mat ai ni bai n rawt ma yang gaw, Hkristu mung bai rawt wa na n rai. 17 Hkristu gaw bai n rawt a yang gaw, nanhte a makam masham kaman lila rai nga ai hte, nanhte a yubak hta e nanhte naw lup mat manit dai. 18 Dai hta kaga, Hristu hta e yup pyaw mat ai ni mung sum mat ai hkrum masai. 19 Anhte ndai aprat e sha Hkristu hta e myit mada shara lu ga yang gaw, shinggyim masha yawng hte hta grau nna matsan mayam hkrum ai ni, anhte rai nga ga ai. 20 Ya chyawm gaw, Hkristu si mat ai ni kaw na bai hkrung rawt wa sai rai nna, yup pyaw mat ai ni hta shawng si ai asi tai wa sai. 21 Kaning rai nme law, masha a jaw e si hkrung si htan byin wa ai zawn, masha a jaw e mung si mat ai ni matu bai hkrung rawt wa na lam tai wa sai. 22 Yawng mayawng gaw Adam hta e si mat wa ai hte maren, yawng mayawng gaw Hkristu hta e bai hkrung wa na mara ai. 23 Raitimung, langai hte langai tinang ang ai hku hte maren rai wa na ra ai: Hkristu gaw shawng si ai asi rai nga ai; dai hpang, Hkristu bai du ai ladaw e shi hte seng ai ni hkrung wa na mara ai; 24 dai hpang e chyahtum ladaw du na ra ai; dai shaloi e shi gaw Kawa Karai Kasang kaw dai mungdan hpe ap ya na ru ai rai nna, du aya yawng mayawng mung, up ai ahkang hte hpung dagu yawng mayawng hpe mung, shi yeng kau ngut nu ai: 25 kaning rai nme law, gumlau ni yawng hte hpe shi a lagaw npu e tawn da ai du hkra, shi up ai ahkang aya lu la na ru ai. 26 Hpang chyahtum na hpyen wa ngu ai, si hkrung si htan gaw, yeng kau ai hkrum na ra ai. 27 Kaning rai nme law, yawng mayawng hte hpe gaw shi a lagaw npu e tawn da nu ai, nga ai. Yawng mayawng hte hpe tawn da nu ai lam tsun yang, shi a npu na yawng mayawng hte hpe tawn da ai wa gaw n lawm nga ai. dan dan leng leng chye lu nga ai. 28 Yawng mayawng hte hpe shi a npu e tawn da ngut yang, shi a npu e yawng mayawng hte hpe tawn da ai wa a npu e mung, dai Kasha nan tawn da ai hkrum na ra ai rai nna, Karai Kasang gaw yawng mayawng hta e baw sumhpa tai na ra ai. 29 Dai hta kaga, si mat ai ni a matu mara baptisma hkam la ai ni gaw, kaning rai galaw nga ma ta? Si mat ai ni gaja wa bai n rawt ma yang gaw, shanhte a matu mara hpa majaw baptisma hkam la ma ta? 30 Anhte mung hpa majaw hkying shagu hta e hkrit shara e shang nga ga ta? 31 Ngai gaw, hpunau ni e, shani shagu si hkam nga nngai, ngu nna anhte a Madu Hkristu Yesu hta e nanhte a lam ngai lu ai gumrawng shara hpe tau yu nna tsun wam nga nngai. 32 Ngai gaw Ehpesu mare hta e masha ni zawn, matse labye hte gasat nngai raitimung, nye a matu hpa akyu nga a ta? Si mat ai ni bai n hkrung rawt wa na rai yang gaw, anhte sha ga, lu ga, hpawt ni she si na ga ai. 33 Nanhte lam hkum dam myit; N kaja ai kanawn manang ni, mai kaja ai arawn alai hpe jahten ma ai. 34 Dingman ai hku hkan na, dumhprang mu, yubak hkum galaw myit; nkau mi gaw Karai Kasang hpe n chye ma ai: nanhte kaya dum myit ga, ning nga ngai tsun nngai. 35 Raitimung, si mat ai ni gaw kaning rai bai rawt lu na ma ta? kaning re ai hkum hte paw pru na ma ta? nga nna langai ngai san na ra ai. 36 Angawk wa e, nang gat hkai ai nli mung n si mat yang gaw, tu hkrung wa ai n rai; 37 dai hta kaga, nang gat hkai ai gaw, tu na ra ai hkum hpe nang gat hkai ndai n rai; mam gu shing n rai kaga amyu nli sha nang gat hkai ndai rai nna, 38 Karai Kasang gaw jaw mayu ai hte maren, dai hpe hkum a jaw nga let, amyu kaga ga hpe tinang hte seng ai a hkum jaw shajang mu ai. 39 Hkumshan nga manga gaw amyu langai sha n re ai sha, masha a hkumshan kaga, yamnga shan kaga, u shan kaga, nga shan kaga, rai nga ai. 40 Sumsing lamu na hkum ni rai nga ai, ginding aga na hkum ni mung rai nga ma ai: sumsing lamu na hpung shingkang kaga, ginding aga na hpung shingkang kaga, rai nga ai. 41 Ajan a hpung shingkang kaga, shata a hpung shingkang kaga, shagan ni a hpung shingkang kaga, rai nga ai; kaning rai nme law, shagan langai ngai shagan gale hta hpung shingkang shai nga ai. 42 Si mat ai ni a bai hkrung rawt wa na lam mung, dai hte maren rai nga ai. Dai gaw hten mat chye ai hta gat hkai nga ai, n hten n mat chye ai hta bai hkrung rawt wa ai; 43 arawng n lu ai hta gat hkai nga ai, hpung shingkang hta bai hkrung rawt wa ai; magrau n grang ai hta gat hkai nga ai, n-gun atsam hta bai hkrung rawt wa ai; 44 dinghta hkum tsawp hte gat hkai nga ai, wenyi a hkum hte bai hkrung rawt wa ai. Dinghta hkum tsawp nga ai rai yang gaw, wenyi a hkum mung nga na rai nga ai. 45 Dai hte maren, shawng na masha Adam gaw asak hkrung ai shinggyim masha tai wa ai, nga nna ka da nga ai: hpang chyahtum na Adam, chyawm gaw, jahkrung ya ai wenyi rai nga ai. 46 Wenyi hte seng ai mahtang gaw shawng nga ai n rai, dinghta ga hte seng ai shawng nga nga ai; dai hpang wenyi hte seng ai bai nga ai. 47 Shawng na masha gaw dinghta ga na rai nga nna, dinghta ga hte seng nga ai: hpang na masha chyawm gaw, sumsing lamu na rai nga ai. 48 Dinghta masha rai nga ai hte maren, dinghta ga hte seng ai ni mung rai nga ma ai; sumsing lamu na masha rai nga ai hte maren, sumsing lamu hte seng ai ni mung, rai nga ma ai. 49 Dinghta ga a gawng shing-yan hpe anhte gun ga ai hte maren, sumsing lamu a gawng shing-yan hpe mung, anhte gun na ra ga ai. 50 Hpunau ni e, ning nga ngai tsun nngai gaw, hkumshan yan asai gaw Karai Kasang a mungdan a sali wunli n dagraw lu ai hte, hten mat chye ai gaw, n hten n mat chye ai sali wunli hta shang lu na n rai. 51 Yu mu, sung htum ai ga ngai nanhte hpe tsun dan made ga: anhte yawng yup pyaw mat na n rai; 52 raitimung, hpang chyahtum na pahtau ngoi wu ai shaloi e, akajawng sha, myi grip mi hta e, anhte yawng hte gaw lai mat na ra ga ai: dai pahtau gaja wa ngoi wu na ra ai rai nna, si mat ai ni gaw n hten n mat chye ai sha bai hkrung rawt wa na mara ai hte, anhte lai mat na ra ga ai. 53 Kaning rai nme law, ndai hten mat chye ai gaw, n hten n mat chye ai dagraw lu na ra ai; ndai si mat chye ai mung, n si n mat chye ai, dagraw lu na ra ai. 54 Ya ndai hten mat chye ai gaw, n hten n mat chye ai dagraw nga ai hte, ndai si mat chye ai mung, n si n mat chye ai gaw dagraw ngut yang she, Si hkrung si htan gaw padang e gamaw mayu kau ai hkrum nu ai, nga nna ka da nga ai hte maren, dik wa na ra ai. 55 Si hkrung si htan e, na a padang ninghkaw kanang nga nga a ta? Si hkrung si htan e, na a palen kanang nga nga a ta? 56 Si hkrung si htan a palen yubak rai nga ai; yubak a n-gun atsam gaw, dai jep ai tara rai nga ai. 57 Anhte a Madu Yesu Hkristu a jaw e anhte hpe padang jaw ai Karai Kasang chyawm gaw, a nga u ga law. 58 Dai re ai majaw ngai tsaw ngai ra ai hpunau e, nanhte gunhpai ai amu gaw dai Madu hta e kaman lila n rai nga ai dum chye nga let, ngang ngang kang kang, dakring dalang nga nga nna, dai Madu a bungli hta tutnawng e tsam mari shakut sharang nga nga mu law.

16

1 Ya, chyoi pra ai ni a matu alu lahkawn ai lam, Galati hpung ni hpe ngai htet da ai hte maren, nanhte mung galaw mu. 2 Ngai sa du ai shaloi e lahkawn shara n nga nga la u ga, bat shagu na shawng shani hta e, langai hte langai ngamu ngamai ai hte maren, tinang a alu mahkawng da nga ma la. 3 Ngai du ai shaloi e, nanhte kadai dai hpe laika hte san da myit yang gaw, nanhte a chyeju kumhpa hpe Yerusalem de sa sa na, ngai shangun dat na mawe ai. 4 Ngai mung sa ang yang gaw, shanhte ngai hte rau sa na ga ai. 5 Makedoni mung hku ga sa wa nhtawm, ngai nanhte kaw sa du na ring ngai; kaning rai nme law, Makedoni mung hku ngai ga sa wa nngai rai nna, 6 ngai gade pru hkawm raitimung, nanhte ngai hpe hkan sa dat lu myit ga, ngai nanhte hte rau hkring nga lu nna, kashung ta pyi naw lai lu nhten. 7 Dai Madu hkraw a yang gaw ngai nanhte hte rau tawng marang mi nga lu na, ngai myit mada nga nngai majaw, ya hprang sa wa let gaw, nanhte hte rai n hkrum mayu nngai. 8 Dai Pentikoti poi du hkra, Ehpesu mare hta e ngai naw anga nga na nngai. 9 Kaning rai nme law, kaba la ai hte hpuwang rawng ai chyinghka gaw nye a matu hpaw malang nga ai rai nna, hpyen ni mung law law nga ma ai. 10 Timohti nanhte kaw du dam a yang gaw, shi n hkrit ai sha nanhte hte rau nga nga lu u ga, yu yu nga mu; kaning rai nme law, shi gaw ngai hte maren dai Madu a magam bungli hpe gunhpai nga ai. 11 Dai re ai majaw kadai mung shi hpe n gawn n sawn, n di u ga. Ngai hpang de shi bai wa lu u ga, shi hpe apyaw sha sa dat mu; hpunau ni hte nawng shi wa na ra ai hpe, ngai ala nga na nngai. 12 Ya, hpunau Apolo a lam, hpunau ni hte rau shi nanhte hpang de sa u ga, ngai aja awa sa shadut jahkat we ai: ya sa du na shi loi mi muk n ra ai, raitimung, mai ang ai gying du yang, shi sa na ra ai. 13 A maja nga mu, dai makam masham hta dakring dalang tsap nga mu, wa-ngan marai shapraw mu, n-gun lagaw shagrin nga mu. 14 Nanhte hta na yawng mayawng hte gaw, tsawra ai myit hte byin malit ga law. 15 Ngai nanhte hpe shadut jahkat made ai, hpunau ni e; Stehpan a nta masha ni gaw, Ahkaia mung na shawng si ai asi rai nga ai hte, chyoi pra ai ni hpe galaw daw na shanhte tinang dai myit hkut nga ma ai hpe, nanhte chye myit dai rai nna, 16 nanhte gaw shing re ai ni a npu e mung, shingdep shingtau ai ni hte, bungli gunhpai ai ni nlang hte a npu e mung, a taw nga mu. 17 Stehpan, Hportunatu hte Ahkaiku hte du ma ai majaw, ngai kabu gara nga nngai; nanhte n sharai lu ai hte hpe shanhte shatup ma rai rai nna, 18 ngai hte nanhte a wenyi hpe shangwi shapyaw ya mi ai. Dai rai nna shing re ai ni hpe dum sha-a nga mu. 19 Asi mung na Hpung ni gaw nanhte hpe shakram dat ma ai. Akula yan Priska hte shan a nta e shanu ai Hpung hte rau, nanhte hpe dai Madu hta grai wa shakram dat ma ai. 20 Hpunau ni yawng nanhte hpe shakram dat ma ai. Nanhte shada da chyoi pra ai pup hte shakram ya mi. 21 Ngai Pawlu gaw shakram ai ga hpe nye a lata hte ka dat nngai. 22 Marai langai ngai dai Madu hpe n tsaw n ra a yang gaw shi dagam dala hkrum u ga. Dai Madu du ruga. 23 Madu Yesu a chyeju gaw nanhte hte rau anga nga u ga. 24 Nye a tsawra ai myit gaw, Hkristu Yesu hta e nanhte yawng hte rau anga nga u ga law.