ZEHKARIA

1

1 Dari hkaw dung ai ni ning na shata matsat hta e, Yehowa a mungga gaw Berehkia a kasha Yido a kashu, myihtoi Zehkaria hpang de du nna, 2 Yehowa gaw nanhte a nji nwa ni hpe grai pawt bu nga ai. 3 Dai re ai majaw, mung masha ni hpe tsun mu, Zaw nawng zaw wa up ai Yehowa ning nga ai: Ngai hpang de wa marit, shaloi ngai nanhte hpang de wa na nngai, nga nna Zaw nawng zaw wa up ai Yehowa tsun ai. 4 Zaw nawng zaw wa up ai Yehowa ning nga ai: Nanhte a n hkru n hkra ai lam hte, n shawp ai lailen kau da nna, ngai hpang de wa marit, nga nna moi na myihtoi ni tsun jahtau timung, nye a ga n na la ai hte, nye a lam n madat hkraw ai, nanhte a nji nwa ni zawn, hkum rai myit, nga nna Yehowa tsun ai. 5 Nanhte a nji nwa ni, ya kanang nga ma ta? Myihtoi ni gaw prat dingnawng e hkrung nga chye ma ni? 6 Nye a shangun ma myihtoi ni hpe, ngai hkangda ai mungga hte matsun maroi ga chyawm gaw, nanhte a nji nwa ni hpe dep sai, n rai ni? Shingrai shanhte yin la nna, Anhte a lam hte, anhte a arawn alai hte maren, anhte hpe nhtang jaw na, Zaw nawng zaw wa up ai Yehowa myit shatawng da ai hte maren, shi anhte hpe di mi ai, nga nna tsun ma ai, nga ai. 7 Dari hkaw dung ai, ni ning na, shi langai ngu ai, Shebat shata a hkun mali ya e, Yehowa a mungga gaw, Berehkia kasha, Yido a kashu, myihtoi Zehkaria hpang de du sai. 8 Ngai gaw shana e shingran mu nna, yu u, gumra ahkyeng jawn ai wa langai mi hpe ngai mu nngai; dai wa gaw murtu maling na shingnip htat ai shara e hkring nga nna, shi a hpang e hkyeng ai, mut ai hte hpraw ai gumra tsap nga ma ai. 9 Shaloi ngai gaw, Nye a madu e, ndai ni kadai rai mata? ngu nna san we yang, ngai hte ga tsun ai lamu kasa gaw, Dai ni kadai re ai, ngai nang hpe madun na nngai, nga nna ngai hpe tsun ai. 10 Shingrai, Murtu hpun maling e hkring nga ai wa gaw, Ndai ni gaw, ga ntsa ting jawt hkawm na, Yehowa shangun dat ai ni, rai nga ma ai, ngu nna htan wu ai. 11 Dai ni mung, Anhte gaw ga ntsa ting jawt hkawm saga ai; yu u. ga ntsa ting asim sha nga nna, ban sa nga ai, ngu nna murtu maling e hkring nga ai Yehowa a lamu kasa hpe htan mu ai. 12 Shaloi Yehowa a lamu kasa gaw, Zaw nawng zaw wa up ai Yehowa e, ndai sanit shi ning tup, nang sindawng kahtet ai Yerusalem hte Yuda mung na mare ni hpe, gaten du hkra matsan n dum nga na rai ta? ngu nna san wu ai. 13 Yehowa mung, ngai hte ga tsun ai lamu kasa hpe, mai kaja, ngwi pyaw ga hte, htan wu ai. 14 Shingrai, ngai hte ga tsun ai lamu kasa gaw, Tsun jahtau u; Zaw nawng zaw wa up ai Yehowa ning nga ai: Ngai gaw Yerusalem mare hte Ziun bum hpe, grai wa nja nhpra nga nngai; 15 asan apan de nga ai amyu ni hpe ngai ja ja sindawng kahtet nngai; kaning rai nme law, ngai gaw nye a amyu hpe kaji sha mi pawt yang, shanhte gaw ladu lai hkra zingri ma ai. 16 Dai re ai majaw, Yehowa ning nga ai: Chyeju gun let, ngai Yerusalem mare de nhtang wa ni ai; ndai mare hta nye a Nta hpe galaw da na ra ai; mare de ai shara hpe shadawn sumri hte shadawn na ra ai, nga nna Zaw nawng zaw wa up ai Yehowa tsun ai. 17 Bai tsun jahtau u, Zaw nawng zaw wa up ai Yehowa ning nga ai: Nye a mare kahtawng ni gaw, ngamu ngamai naw hpring kabrat na ra ai: Yehowa gaw Ziun bum hpe naw shalan shabran nna, Yerusalem mare hpe, naw lata la na ra ai, nga ai. 18 Shaloi ngai mada yu yang, yu u, nrung mali rai nga ai. 19 Shingrai, ngai hte ga tsun ai lamu kasa hpe, Ndai ni gaw kaning re ai rai ta? ngu nna san we yang, shi gaw, Ndai nrung ni gaw, Yuda mung, Israela mung hte Yerusalem mare hpe shabra kau ai nrung ni rai nga ma ai, nga nna ngai hpe htan ai. 20 Bai Yehowa gaw ndup marai mali ngai hpe madun dan ai. 21 Shaloi ngai gaw, Ndai ni, hpa galaw na sa mata? ngu nna san we yang, shi gaw, Ndai nrung ni gaw, kadai n mada yu wam hkra, Yuda mung masha ni hpe shabra kau timung, ndai ndup ni gaw, dai nrung ni hpe jahkrit kau na matu sa nna, Yuda mung hpe shabra kau ai, maigan amyu ni a nrung ni hpe jahkrat kau na ni, rai nga ma ai, nga nna htan ai.

2

1 Bai ngai mada yu yang, yu u, shadawn sumri lang ai wa langai mi dan nga ai. 2 Shaloi ngai gaw, Nang gade sa n ta? ngu nna shi hpe san we yang, shi gaw, Yerusalem mare a dingdung dingda gade dam ai chye lu hkra, dai mare hpe shadawn na matu ngai sa nngai, nga nna ngai hpe htan ai. 3 Shaloi, yu u, ngai hte ga tsun ai lamu kasa gaw pru wa nna, kaga lamu kasa gaw shi hpe tau la let, 4 Gat su, ndai shabrang wa hpe, ning ngu tsun u: Yerusalem mare hta masha hte yamnga, ga daga dabak nga ai majaw, dai mare gaw kahtawng zawn bunghku n kum ai, de nga na ra ai, ngu nna shi hpe tsun wu ai. 5 Kaning rai nme law, Ngai gaw dai mare a grupyin e wan bunghku tai nna, de a ka-ang na hpung shingkang tai na nngai, nga nna Yehowa tsun ai. 6 He, he, dingdung maga de na hprawng wa marit, nga nna Yehowa tsun ai; kaning rai nme law, sumsing lamu na nbung mali zawn, ngai nanhte hpe shabra dat nngai, nga nna Yehowa tsun ai. 7 He, Babelon shayi sha hte rau de nga ai, Ziun e, hprawng lawt u. 8 Kaning rai nme law, Zaw nawng zaw wa up ai Yehowa ning nga ai: Nanhte hpe hkra ai wa gaw, shi a myi sha hpe hkra ai majaw, nanhte a ka-ang e hpung shingkang tawn da ai hpang, nanhte hpe hpya lu hpya sha ai ni hpang de, shi ngai hpe shangun dat ai. 9 Kaning rai nme law, yu u, ngai gaw shanhte a ntsa e nye a lata ladawn nna, shanhte gaw tinang a mayam ni a lanep tai na mara ai; shingrai, Zaw nawng zaw wa up ai Yehowa gaw, ngai hpe shangun dat ai, nanhte chye lu na marin dai. 10 Ziun shayi sha e, mahkawn mangoi nna, kabu gara nga u: kaning rai nme law, yu u, ngai sa du nna, na a ka-ang e shanu nga na nngai, nga nna Yehowa tsun ai. 11 Dai shani e, maigan amyu ni law law wa, Yehowa hte matut manoi nna, nye a amyu tai na mara ai: ngai gaw na a ka-ang e shanu nga nna, Zaw nawng zaw wa up ai Yehowa gaw, ngai hpe nang hpang de shangun dat ai, nang chye lu na ndai. 12 Yehowa gaw, dai chyoi pra ai mungdan hta, shi a sali kamhtaw matu Yuda mung hpe lu la nna, Yerusalem mare hpe naw lata la na ra ai. 13 Hkrung mahkrung gaw Yehowa man e a sim sha nga mu ga: kaning rai nme law, shi gaw shi a chyoi pra ai shara kaw na hprang rawt wa sai.

3

1 Bai shi gaw, hkinjawng agyi kaba Yoshua gaw Yehowa a lamu kasa a man e tsap nga ai hpe mung, Satan gaw shi hpe mara shagun na matu, shi a hkra maga e tsap nga ai hpe mung, ngai hpe madun nngai. 2 Shaloi Yehowa gaw, Satan e, Yehowa nang hpe daru u ga; Yerusalem mare hpe lata la ai Yehowa gaw, nang hpe gaja wa daru u ga: ndai gaw, wan hta na gare la ai wan nhtaw sha rai nga ai, n rai ni? ngu nna Satan hpe tsun wu ai. 3 Ya Yoshua gaw, agang chyalang re ai hpun palawng bu hpun nna, lamu kasa a man e tsap nga ai. 4 Shaloi lamu kasa gaw, Agang chyalang re ai hpun palawng raw kau mu, ngu nna shi a man e tsap nga ai ni hpe tsun mu ai. Bai shi gaw Yoshua hpe mung, Yu u, na a mara hpe ngai raw kau ni ai rai nna, tsawm htap ai hpun palawng nang hpe jahpun na nngai, ngu wu ai. 5 Ngai mung, Sanseng ai kagup shi hpe shagup ya u ga, ngu nna hpyi nngai; shingrai shanhte gaw, sanseng ai kagup shi hpe shagup ya nna, shi hpe shabu jahpun mu ai: Yehowa a lamu kasa mung, makau e tsap nga ai. 6 Bai Yehowa a lamu kasa gaw, Yoshua hpe sakse hkam nna, 7 Zaw nawng zaw wa up ai Yehowa ning nga ai, Nang gaw nye a lam ni hta hkan hkawm nna, nye a ga matsun hpe hkan nang nga yang, nye a nta na tara agyi nang tai nna, nye a wing ni hpe sin lu na ndai: grupyin e tsap nga ai ni a ka-ang e, nang mung ahkang aya lu la na ndai. 8 Hkinjawng agyi Yoshua e, nang hte na a man e dung nga ai manang ni, madat mara mu; shanhte gaw kumla tai ai masha rai nga ma ai: kaning rai nme law, yu mu, nye a shangun ma ngu ai, Makrung hpe, ngai paw pru shangun na nngai. 9 Yoshua man e ngai shadun da ai nlung hpe mada yu mu; nlung langai mi hta myi sanit tu nga ai; yu u, dai hta tawk ang ai hpe ngai tawk ka da nna, lani mi hta sha dai mungdan a shut ai mara hpe, htawm kau na nngai, nga nna Zaw nawng zaw wa up ai Yehowa tsun ai. 10 Dai shani e nanhte langai hte langai, tinang a tsabyi ru hte lakum hpun npu e, htingbu htingpyen ni hpe shaga na myit dai, nga nna Zaw nawng zaw wa up ai Yehowa tsun ai.

4

1 Ngai hte ga tsun ai lamu kasa bai sa du nna, yup pyaw ai wa hpe jasu ai zawn, ngai hpe jasu let, 2 Nang hpa mu n ta? nga nna ngai hpe san yang, ngai gaw, Ngai mada yu nna, yu u, ja hte galaw ai pyengdin shadun hpe ngai mu nngai; de a matu e sau di langai mi hte pyengdin sanit rai nga ai; dai pyengdin langai hte langai a matu sau pyawng sanit matut nga ai: 3 de a makau e tsanlun hpun lahkawng tu nna, sau di a hkra maga langai mi, pai maga langai mi, rai nga ai, ngu nna htan nngai. 4 Bai ngai gaw, Nye a Madu e, ndai ni hpa rai nga ma ta? ngu nna ngai hte ga tsun ai lamu kasa hpe san nngai. 5 Shaloi ngai hte ga tsun ai lamu kasa gaw, Ndai hpa rai nga ai, nang n chye n ni? nga nna ngai hpe san yang, N chye nngai, Madu e, ngu nna htan we ai. 6 Shaloi dai wa gaw, Da ndai gaw, N-gun atsam hte n rai, hpung dagu hte n rai, nye a Wenyi hte sha dang lu na ra ai, nga nna Zaw nawng zaw wa up ai Yehowa tsun ai hte, Zerubabela hpang de du ai Yehowa a mungga rai nga ai. 7 Bum kaba e, nang kadai rai n ta? nang gaw Zerubabela man e layang tai na ndai; shi gaw magum nlung hpe mara da nna, masha ni gaw, Dai hta chyeju nga u ga, chyeju nga u ga, nga nna jahtau garu na mara ai, nga nna ngai hpe tsun ai. 8 Dai hta n-ga, Yehowa a mungga ngai kaw du nna, 9 Zerubabela lata gaw ndai nta a npawt nhpang, gaw da nu ai; shi a lata hte shangut na ra ai; shingrai, Zaw nawng zaw wa up ai Yehowa gaw, nanhte hpang de ngai hpe shangun dat ai, nang chye lu na ndai. 10 Kaning rai nme law, amu kaji shabyin ai nhtoi hta, n kaw n law di ai, kadai wa rai ta? Zerubabela lata hta dai shadawn sumri lang nga ai hpe, shanhte mu jang, ndai sanit kabu na mara ai; dai pyengdin sanit chyawm gaw mungkan ting hta hproi gat ai Yehowa a myi rai nga ai, nga ai. 11 Shaloi ngai gaw, Pyengdin shadun a hkra maga hte pai maga tu ai, tsanlun hpun lahkawng, hpa rai ta? ngu nna san nngai. 12 Bai ngai gaw, Aja nsan ai asau ru shalen dat ai, aja pyawng lahkawng a makau e nga ai, tsanlun lakung lahkawng gaw, hpa rai ta? ngu nna kahtap san nngai. 13 Shaloi dai lamu kasa gaw, Ndai hpa rai nga ai hpe, nang n chye n ni? nga nna san yang, N chye nngai, Madu e, ngu nna ngai htan we ai. 14 Dai rai nna shi gaw, Dai lakung yan gaw, mungkan ting a Madu man e tsap nga ai, namman chya hkam ai yan, rai nga ma ai, nga ai.

5

1 Bai ngai mada yu nna, yu u, pyen yawn nga ai laika katsu hpe, ngai mu nngai. 2 Shaloi shi gaw, Nang hpa mu n ta? nga nna ngai hpe san yang, Pyen yawn nga ai laika katsu hpe mu nngai; de a galu de dawng hkun, nda de dawng shi rai nga ai, ngu nna htan nngai. 3 Shaloi shi gaw, Da ndai gaw mungdan ting hta bra nga ai dagam dala lam rai nga ai: kaning rai nme law, lagu lagut yawng, dai laika man mi a ga hte maren, jahtum kau ai hkrum na ra ai; masu lam dagam ai ni langai hte langai laika man mi a ga hte maren, jahtum kau ai hkrum na mara ai. 4 Ngai dai laika katsu hpe shapraw dat nna, dai gaw lagu lagut wa a nta hta mung, nye a mying gang nna masu lam dagam ai wa a nta hta mung, shang nna, shi a nta ka-ang e nga nga let, dai nta a ngau ni nlung ni hte hpawn, dai nta hpe shamyit kau na ra ai, nga nna Zaw nawng zaw wa up ai Yehowa tsun ai. 5 Shaloi ngai hte ga tsun ai lamu kasa gaw pru nna, Ya pru wa ai arai hpe mada yu u, nga nna ngai hpe tsun ai. 6 Shaloi ngai gaw, Ndai hpa rai ta? ngu nna san we ai. Shi gaw, Ya pru wa ai gaw, Dawm rai nga ai, nga ai. Bai shi gaw, Dai gaw, mung ting hta shanhte myit maw ai lam rai nga ai, nga nna kahtap tsun ai: 7 ya, yu u, din din re ai chyu magap hpe hpaw mahka nna, dai dawm kata e num langai mi dung nga ai hpe, ngai mu nngai. 8 Shaloi lamu kasa gaw, Ndai gaw yubak mara rai nga ai, nga nna tsun let, dai num hpe dawm kata de kanawng bang nna, dawm mahka e chyu pa hte magap da wu ai. 9 Bai ngai mada yu yang, yu u, nbung zawn chyang ai, singkaw tu ai num lahkawng paw pru nga ai: shan gaw mali tau singkaw zawn, singkaw tu nna, dai dawm hpe aga hte sumsing lamu lapran e hpai shalun mu ai. 10 Shaloi, ngai hte ga tsun ai lamu kasa hpe, Shan gaw dai dawm hpe gade hpai shalun mu ta? ngu nna san we ai. 11 Shi gaw, Dai dawm a matu, Shina mung hta e nta galaw na, hpai lung wa ma ai: dai hpe shachyip ngut jang, dai dawm hpe, de a shara hta shadun da na ra ai, nga nna ngai hpe htan ai.

6

1 Bai ngai mada yu yang, yu u, bum lahkawng a lapran na, leng mali danpru nga ai; dai bum yan gaw, magri bum rai nga ai. 2 Shawng na leng hta gumra ahkyeng, lahkawng ngu na leng hta gumra achyang, 3 masum ngu na leng hta gumra ahpraw, mali ngu na leng hta, n-gun ja nna ateng apang re ai gumra, rai nga ai. 4 Shaloi ngai hte ga tsun ai lamu kasa hpe, Nye a Madu e, ndai ni hpa rai ta? ngu nna ngai san we ai. 5 Lamu kasa gaw, Dai leng ni gaw, ginding aga ting a Madu a man e tsap nga ai kaw na, pru wa ai, sumsing lamu na nbung mali rai nga ma ai. 6 Gumra achyang dun ai leng gaw, dingdung maga de rai wa ma ai; gumra ahpraw gaw, dai ni a hpang de hkan nang ma ai; ateng apang re ai gumra ni gaw, dingda mung de rai wa ma ai, nga nna ngai hpe htan ai. 7 N-gun ja ai gumra ni mahtang, ga ntsa hta kahkrang hkawm na ahkang hpyi ma ai; dai rai nna Madu gaw, Pru mu, ga ntsa hta kahkrang hkawm mu, ngu nna tsun mu ai: shingrai dai ni gaw, ga ntsa hta e kahkrang hkawm ma ai. 8 Bai dai lamu kasa gaw, Yu u, dingdung mung de sa wa ai ni gaw, dingdung mung hta e nye a myit shakawp manu ai, nga nna ngai hpe jahtau tsun ai. 9 Bai Yehowa a mungga ngai kaw du nna, 10 Bawngdung hkrum nna, Babelon mung na bai wa ai, Heldai, Tobiya, Yedaia amyu masha ni hta na shaga la nna, dai shani jang, Zehpania kasha Yosia nta de sa shang u: 11 gaja wa, shanhte kaw na, aja gumhpraw la nna, ja janmau ni galaw nhtawm, Yehozadak a kasha, hkinjawng agyi Yoshua baw hta shagup mu: 12 bai shi hpe ning ngu tsun u, Zaw nawng zaw wa up ai Yehowa ning nga ai, Makrung mying ai wa hpe, mada yu u; shi gaw tinang a shara hta tu kaba wa nna, Yehowa a nawku Htingnu hpe, gaw da na ra ai: 13 gaja wa shi nan, Yehowa a nawku Htingnu hpe gaw da nna, daru magam danhkung let, shi a tingnyang hta dung nna up na ra ai; shi gaw shi a tingnyang ntsa e, hkinjawng mung tai nna, dai aya lahkawng a majaw, ngwi pyaw na lam hpaji daw na ra ai. 14 Dai janmau ni chyawm gaw, Helem, Tobiya, Yedaia, hte Zehpania kasha Hen a matu, Yehowa a nawku Htingnu hta, masat dingsat sakse tai na ra ai. 15 Shingrai tsan tsan e rai nga ai ni, sa du nna, Yehowa nawku Htingnu hpe, gaw da karum na mara ai rai nna, Zaw nawng zaw wa up ai Yehowa gaw, nanhte hpang de ngai hpe shangun dat ai, nanhte chye lu na marin dai: nanhte gaw, nanhte a Karai Kasang Yehowa a nsen hpe, atsawm sha madat myit yang gaw, ndai lam byin na ra ai, nga ai.

7

1 Ya hkawhkam Dari hkaw dung ai, mali ning na, Hkesle ngu ai shata jahku a mali ya shani e, Yehowa mungga Zehkaria hpang de du nga ai. 2 Kaning rai nme law, Yehowa a man e tawngban nga na hte, Nde nlaw ning ngai galaw ai hte maren, dai shata manga hta e hkrapngu hkrapngoi let, ngai hkrai nga nga na gaw, naw galaw mai na rai ni? ngu nna Zaw nawng zaw wa up ai Yehowa nta na hkinjawng ni hte, myihtoi ni hpe, sa san yu na matu, 3 Betela mare na ni, Sharezera yan Regem-melek hte shan hte rau nga ai ni hpe, shangun dat mu ai. 4 Shaloi, Zaw nawng zaw wa up ai Yehowa a mungga ngai kaw du nna, 5 Mung masha ni mahkra hte, hkinjawng ni hpe ning ngu tsun mu: Nanhte gaw, ndai sanit shi ning tup, shata manga hte shata sanit hta, lusha gam nna hkrapngu hkrapngoi nga yang, gaja wa, ngai ra ai hte maren, lusha gam nga myit ni? 6 Bai nanhte lusha yang, tinang ra ai hte maren lusha myit dai, n rai ni? 7 Yerusalem mare hte, de a grupyin e nga ai mare ni hta, masha shanu nga nna, ngamu ngamai law nga ai hte, Dingda mung hte layang ga hta masha naw shanu nga ai aten e, moi na myihtoi ni a n-gup hte Yehowa jahtau tsun ai mungga hpe, nanhte madat mai ai, n rai myit ni? nga ai. 8 Shaloi Yehowa a mungga Zehkaria kaw du nna, 9 Malang ai hku tara dara mu; langai hte langai tinang a hpunau wa hpe n-gaw nwai ai hte matsan dum ai myit madun mu; 10 gaida gaina, chyahkrai nmai, shingbyi manam wa hte matsan mayan ni hpe, adip arip hkum di mu; nanhte hta na kadai raitimung, tinang a hpunau wa hpe, n kaja ai hku hkum maw myit, nga nna Zaw nawng zaw wa up ai Yehowa a tsun nga timung, 11 shanhte madat mara ma ai n rai; n na la hkra, shanhte gaw tinang a lahpa hpe ari kaye nna, ana hpe pat kau shajang ma ai. 12 Gaja wa, jep ai tara a ga hpe mung, moi na myihtoi ni a n-gup hte, Zaw nawng zaw wa up ai Yehowa a Wenyi shangun dat ai mungga hpe mung, n na la lu hkra, shanhte gaw tinang a myit masin hpe, nhpai lung zawn shaja nga ma ai: dai re ai majaw, Zaw nawng zaw wa up ai Yehowa kaw na, sindawng kahtet ai tsin-yam kaba pru nga ai. 13 Shingrai, ngai shaga yang, shanhte n madat ai zawn, shanhte shaga yang, ngai mung n madat ni ai, nga nna Zaw nawng zaw wa up ai Yehowa tsun ai: 14 Shanhte n chye ai maigan amyu ni yawng hta, ngai shanhte hpe bungsha hte ayai kau na nngai. Shingrai dai mungdan gaw, shanhte pru wa ai hpang, shingran katsi ai shara tai nna, kadai mung sa sa wa wa nga ai n rai: kaning rai nme law, shanhte gaw dai ngwi pyaw ai mungdan hpe katsi katsang shara shatai kau manu hka, nga ai.

8

1 Bai, Zaw nawng zaw wa up ai Yehowa a mungga ngai kaw du nna, 2 Ngai gaw Ziun bum hpe grai wa nja nhpra rai nga nngai: grai wa myit kahtet nna shi a matu nja nhpra nga nngai, nga nna Zaw nawng zaw wa up ai Yehowa tsun ai, nga ai. 3 Yehowa ning nga ai: Ziun bum de ngai nhtang wa nna, Yerusalem mare ka-ang e shanu nga na nngai: Yerusalem mare hpe, Tengman ai mare, ngu nna mung, Zaw nawng zaw wa up ai Yehowa a bum hpe, Chyoi pra ai bum, ngu nna mung, shamying na mara ai, nga ai. 4 Zaw nawng zaw wa up ai Yehowa ning nga ai: Yerusalem mare lam ni hta aprat kaba nna, dawhkrawng lang ai gumgai dingla ni, naw shanu nga na mara ai. 5 Bai, ginsup nga ai numsha lasha ma ni gaw, mare lam ni hta hpring chyat nga na mara ai, nga ai. 6 Zaw nawng zaw wa up ai Yehowa ning nga ai: Ndai amu gaw, naw ngam nga ai mung masha ni a man e, dai aten hta mauhpa nsan nga timung, nye a man e rai nga a ni? nga nna Zaw nawng zaw wa up ai Yehowa tsun ai. 7 Zaw nawng zaw wa up ai Yehowa ning nga ai: Yu mu, ngai gaw nye a amyu masha ni hpe sinpraw mung hte sinna mung de na, hkyehkrang la na nngai; 8 ngai shanhte hpe woi wa nna, shanhte gaw Yerusalem mare kata e shanu nga na mara ai; shingrai shanhte gaw nye a amyu tai nna, ngai gaw shanhte a tengman ai hte dinghpring ai Karai Kasang tai na nngai, nga ai. 9 Zaw nawng zaw wa up ai Yehowa ning nga ai: Dai nawku Htingnu hpe gaw da na nga, Zaw nawng zaw wa up ai Yehowa a nta a npawt nhpang jung da ai shani e nga ai myihtoi ni a n-gup ga hpe, ndai aten e na lu ai ni e, nanhte a lata n-gun shaja mu. 10 Kaning rai nme law, ndai nhtoi ni a shawng e nchyang shabrai n nga. Nga ugun mung n nga ai; hpyen ni a majaw, pru wa shang wa ai ni a matu mung, pyaw shara n nga ai: hpa majaw nga yang, ngai gaw masha langai hte langai hpe, tinang a htingbu wa hte hpyen shatai nngai. 11 Ya chyawm gaw, ndai naw ngam nga ai amyu masha ni hpe, moi shawng na ni hpe zawn, ngai n di na ni ai, nga nna Zaw nawng zaw wa up ai Yehowa tsun ai. 12 Ngwi pyaw nli ngai gat nngai; tsabyi ru si si nna, lamu ga gaw, nsi naisi shatut na ra ai; sumsing lamu gaw mari jahkrat nna, ndai naw ngam nga ai amyu masha ni gaw, ndai mahkra hpe madu lu na, ngai shabyin na nngai. 13 Yuda dap e, nang mung Israela dap e, nanhte gaw maigan amyu ni hta dagam dala shara tai yu ai zawn, ngai nanhte hpe hkyehkrang la nna, nanhte gaw gumring gumrat shara tai na marin dai: hkum hkrit myit: nanhte a lata n-gun shaja mu. 14 Kaning rai nme law, Zaw nawng zaw wa up ai Yehowa ning nga ai: Nanhte a nji nwa ni gaw, ngai hpe pawt bu shangun yang, shanhte hpe ari ahpri jaw na, ngai myit shatawng da nna, myit n malai nga ai hte maren, 15 ndai aten e ngai bai myit yu nna, Yerusalem mare hte Yuda dap hpe mai kaja ai hku galaw na, myit shatawng da nngai: hkum hkrit myit, nga nna Zaw nawng zaw wa up ai Yehowa tsun ai. 16 Nanhte hkan galaw na lam da ndai rai nga ai: Langai hte langai tinang a htingbu wa hte, tengman ai ga tsun mu; nanhte a mare chyinghka ni hta tengman ai hte ngwi pyaw ai hku hkan nna, tara dara mu; 17 nanhte hta kadai mung, tinang a htingbu wa hpe, n kaja ai hku hkum maw myit; n teng ai hku dagam ai hpe, hkum sharawng myit: kaning rai nme law, ndai lam mahkra hpe ngai ndawng nngai, nga nna Yehowa tsun ai. 18 Bai, Zaw nawng zaw wa up ai Yehowa mungga ngai kaw du nna, 19 Zaw nawng zaw wa up ai Yehowa ning nga ai: Shata mali hta e mung, shata manga hta e mung, shata sanit hta e mung, shata shi hta e mung, shata sanit hta e mung, shata shi hta e mung, matsing da ai lusha gam ai aten ladaw ni gaw, Yuda masha ni a matu kabu gara, myit pyaw ai hte sharawng awng ai poi ni tai na ra ai: dai re ai majaw, tengman ai hte ngwi pyaw ai lam hpe tsawra nga mu. 20 Zaw nawng zaw wa up ai Yehowa ning nga ai: Masha amyu ni hte mare kahtawng na masha ni law law wa, naw sa wa na mara ai: 21 mare langai mi a masha ni gaw, kaga mare de sa wa nna, Yehowa man e tawngban na matu mung, Zaw nawng zaw wa up ai Yehowa hpe hkan tam na matu mung, anhte alawan sa wa saga; ngai mung sa na nngai, nga nna tsun shajang na mara ai. 22 Gaja wa, masha amyu ga daga hte, n-gun ja ai amyu baw ni gaw, Yerusalem mare hta, Zaw nawng zaw wa up ai Yehowa hpe hkan tam nna, Yehowa man e tawngban na matu, sa du na mara ai. 23 Zaw nawng zaw wa up ai Yehowa ning nga ai: Dai aten hta ga amyu baw kaga ga tsun ai marai shi gaw, Yuda masha wa a nba lawai matu jum let, Karai Kasang nanhte hte rau rai nga ai, anhte na yu saga ai majaw, anhte nanhte hte rau sa na ga ai, nga nna tsun na mara ai, nga ai.

9

1 Hadrak mung hpe sha-ang ai, Yehowa a shingran mungga, da ndai rai nga ai: dai shingran gaw Damasku mare hta dik wa na ra ai; kaning rai nme law, shinggyim masha ni a myi hte, Israela amyu ni nlang hte a myi, Yehowa hpe a mada nga ai: 2 dai lamu ga hte matut ai Hamat mung, hpaji grai rawng ai Turu hte Sidun mung, ari hkrum na ra ai. 3 Turu mare gaw, tinang a matu hpyendap de da nna, gumhpraw hpe ga nhpu zawn, ja jet hpe mare lam na hkumpup zawn, sumpum da nga ai. 4 Yu u, Yehowa gaw shi hpe gum-yu shayu kau ai hte, nammukdara na, shi a n-gun atsam hpe agrawp kau nna, dai mare gaw wan hte shamyit kau ai hkrum na ra ai. 5 Ashkelon dai amu hpe mu nna, hkrit na ra ai; Gaza mung mu nna, gari awam na ra ai; Ekron gaw, shi a myit mada ai lam a malai, kaya kahpa hkrum na ra ai. Gaza hkawhkam htum mat nna, Ashkelon mare hta, masha n nga na ra ai. 6 Ashdod mare hta, hkang kayau amyu shanu nga nna, ngai gaw Hpilisti masha ni a gumrawng gumtawng shara hpe, jahtum kau na nngai. 7 Shi lu ai sai hpe, shi a n-gup na, shi sha ai matsat shabat shan hpe, shi a wa lapran na, ngai shaw kau nna shi nan anhte a Karai Kasang a matu, naw ngam nga ai ni zawn, tai na ra ai: shi gaw Yuda amyu hta du zawn tai lu nna, Ekron gaw Yebusi masha zawn tai na ra ai. 8 Hpyen luksuk ni kadai, n du n pru lu hkra, nye a nta grupyin e, ngai dap jung na nngai: zingri zingrat ai wa kadai mung, htawmhpang e shanhte a mungdan hta ga lai lu na n rai: kaning rai nme law, ya gaw, ngai nan, mada mu ni ai. 9 Ziun shayi sha e, nachying kabu gara nga u; Yerusalem shayi sha e, garu jahtau u: yu u, na a hkawhkam wa nang hpang de du ra ai; shi gaw dinghpring nga nna, hkyehkrang la ai lam shapraw nu ai: shi gaw sumnung ai myit rawng nna, lawze a ntsa e, rai sa, lawze kanu a kasha ntsa e, jawn nga ai. 10 Ngai gaw Ehprim a hpyen leng ni hte, Yerusalem a gumra ni hpe, jahtum kau na nngai; hpyen ndan mung, agrawp kau ai hkrum na ra ai; shi gaw maigan amyu ni hpe ngwi pyaw lam tsun dan nna, nammukdara kaw nna, nammukdara du hkra, Uhprat hka nu kaw nna, lamu ga htum hkra, up nga na ra ai. 11 Dai hta kaga, nang shapraw kau ai ga shaka a asai majaw, nang hte seng ai bawngdung ai ni hpe, hka n rawng ai nhkun kata de na, ngai shalawt dat nngai: 12 myit mada nga ai bawngdung ni e, hpyendap de nhtang wa manu: ngai nang hpe chyeju htam lahkawng jaw na nngai, dai ni jang ngai tsun da ni ai. 13 Kaning rai nme law, Yuda hpe ndan zawn ngai shachyen nna, Ehprim gaw de a pala rai nga ai; Ziun e, na a shadang sha ni, Heleni masha ni hpe gasat na matu, ngai shadut nna, nang hpe share wa nhtu zawn, shatai na nngai. 14 Yehowa gaw, shanhte a ntsa e danpru nna, shi a pala gaw, myihprap zawn pru na ra ai: Madu Yehowa gaw pahtau dum nna, dingda mung na bungsha hte, sa wa na ra ai. 15 Zaw nawng zaw wa up ai Yehowa gaw, shanhte hpe makawp maga na ra ai; shanhte kawa sha kau nna, lakli nlung ni hpe kabye kau na mara ai: shanhte lu nna, tsabyi jahku hkru ai zawn, kashai na mara ai: shanhte gaw gawm hte tawn hkungri a jut ni zawn, sai hte hpring na mara ai. 16 Shanhte a Karai Kasang Yehowa gaw, dai shani hta, shi a amyu hpe sagu hpung zawn, hkyehkrang la na ra ai: shanhte gaw shi a mungdan ntsa e, janmau lungseng zawn gala na mara ai. 17 Kaning rai nme law, shi a mai kaja ai myit gade kaba nga a hka! Shi a arawng sadang gade danhkung nga a hka! nai mam gaw shabrang ni hpe, tsabyi jahku mahkawn ni hpe, kaba wa shangun na ra ai.

10

1 Marang shadoi htu ai aten e, marang htu u ga, Yehowa hpe hpyi mu; Yehowa gaw myihprap gala shangun nna, marang nhpawng jahtu ya ai hte, langai hte langai a matu, pa ga e hkai nmai shatut wu ai. 2 Terahpim sumla ni chyawm gaw, ga kaman tsun nna, shaba wawt ai ni, masu ai shingran mu ma ai; shanhte gaw n teng ai yupmang htai dan nna, shanhte a shalan shabran ai ga, kaman lila rai nga ai: dai re ai majaw, mung masha ni gaw, sagu zawn lam dam nna, sagu rem wa n nga ai majaw, ruyak ai hkrum ma ai. 3 Ngai gaw sagu rem ai ni hpe, pawt kahtet nga nna, namla ni hpe, ari jaw na nngai: kaning rai nme law, Zaw nawng zaw wa up ai Yehowa gaw, shi a sagu hpung ngu ai, Yuda dap hpe kawan katsan yu nna, shanhte hpe, hpyen shani na laring gumra zawn, shatai na ra ai. 4 Shi kaw na, njut nlung, hpri maina, hpyen ndan hte, ahkang aya lu ai ni yawng, pru na mara ai. 5 Shanhte gaw share ninghkrin zawn tai nna, hpyen majan shani e, hpyen ni hpe, mare lam na hkumpup hta, kabye kau na mara ai; Yehowa shanhte hte rau rai nga ai majaw, shanhte hpyen gasat lu nna, gumra jawn ai ni, mak mat na mara ai. 6 Ngai gaw Yuda dap hpe shangang shakang nna, Yosep a dap hpe hkyehkrang la na nngai; shanhte hpe matsan dum nga ai majaw, ngai shanhte hpe nhtang wa shangun nna, nye a lata hte shapraw kau n hkrum ai ni zawn, shanhte tai na mara ai: kaning rai nme law, ngai gaw shanhte a Karai Kasang Yehowa rai nga nna, shanhte a ga, ngai madat na nngai. 7 Ehprim masha ni gaw share ninghkrin zawn tai nna, tsabyi jahku hte hkru ai zawn, shanhte a myit masin kabu gara na ra ai; gaja wa, shanhte a kashu kasha ni, dai hpe mu nna, kabu gara na mara ai: shanhte a myit masin gaw, Yehowa hta sharawng awng na mara ai. 8 Ngai shanhte hpe lahpyaw shaga nna, jahpawng na nngai; kaning rai nme law, ngai shanhte hpe hkyehkrang la ni ai: shawng e law htam ai zawn, shanhte law htam na mara ai. 9 Ngai shanhte hpe nli zawn, masha amyu ni hta, gat ayai na nngai: shanhte gaw sumtsan mung ni hta e, ngai hpe dum na mara ai: shanhte mung kashu kasha ni hte rau hkrung nga nna, bai wa lu na mara ai. 10 Ngai shanhte hpe Egutu mung de na, nhtang woi wa nna, Asuri mung de na jahpawng la na nngai: shanhte a matu nga shara n nga ai majaw, ngai shanhte hpe Gilead hte Lebanon mung de woi wa na nngai. 11 Shi gaw kyindut ngu ai nawng hta rap lu nna, ngai gaw nammukdara hka leng ni hpe kayat kau na hte, Nila hka hpungla ni yawng, hkyet mat na mara ai: shingrai Asuri mung a gumrawng gumtawng shara yu mat nna, Egutu mung na hkawhkam sumdoi, htawm kau ai hkrum na ra ai. 12 Ngai gaw Yehowa hta shanhte hpe shangang shakang nna, shanhte gaw shi a amying hta, hkawm sa lu na mara ai, nga nna Yehowa tsun ai.

11

1 Lebanon e, na a arit hpun ni hkru kau hkra, na a chyinghka ni hpe hpaw malang da u. 2 Marau hpun e, arit hpun gaw kadawng mat nna, daru magam rawng ai ni hten mat hkrum ai majaw, sharung shayawt u; Bashan wamyi hpun e, htat ai maling dinggram hpe gru kau ai majaw, sharung shayawt u. 3 Sagu rem ni a daru magam yu mat ai majaw, shanhte sharung shayawt ai nsen sharawt ma ai; Yawdan hka a gumrawng gumtawng shara hten mat ai majaw, hkanghkyi hkalung ni a shabam ai nsen ngoi nga ai. 4 Nye a Karai Kasang Yehowa ning nga sai: Sat na matu san da ai, ndai sagu hpung hpe rem u; 5 sagu madu ni gaw sagu ni hpe sat kau timung, mara nga ai, n nawn ma ai: dut sha kau ai ni mung, Ngai sut su nngai majaw, Yehowa a nga u ga, nga ma ai: tinang amyu sagu rem ni pyi, sagu ni hpe matsan n dum ma ai. 6 Dai rai nna ngai mung, htawmhpang de, ndai mung na masha ni hpe matsan dum na n rai; yu mu, masha langai hte langai hpe, tinang a htingbu wa a lata hte, tinang a hkawhkam wa a lata hta, ngai ap kau na nngai: shanhte gaw dai mungdan hpe shaza kau nna, ngai shanhte a lata na, mung masha ni hpe, mawai la na n rai, nga nna Yehowa tsun ai. 7 Shingrai ngai gaw sat na matu san da ai, matsan mayan sagu hpung hpe, rem nga nngai. Sagu rem dawhkrawng lahkawng ngai la nna, langai mi hpe, Chyeju, langai mi hpe, Matut manoi, ngu shamying nngai; shaloi ngai gaw dai sagu hpung hpe rem nga nngai. 8 Shata mi hta dai sagu rem masum hpe ngai shamyit kau nngai: kaning rai nme law, shanhte a majaw nye a myit nri nga nna, shanhte mung ngai hpe matsat ma ai. 9 Shaloi ngai gaw, Ngai nanhte hpe rem na n rai: si ai wa gaw, si u ga; shamyit kau hkrum ai wa gaw, hkrum u ga; naw ngam nga ai ni gaw, langai wa mi langai wa hpe sha u ga, nga nna tsun let, 10 masha amyu mahkra hte ngai tawn da ai ga shaka hpe run kau na matu, Chyeju ngu ai dawhkrawng hpe ngai la nna, atawk kau nngai. 11 Dai shani e dai ga shaka run kau ai hkrum nna, dai lam gaw Yehowa kaw na rai nga ai, sagu hpung hta na, nye a ga madat ai matsan mayan sagu ni, chye nga ma ai. 12 Shaloi ngai gaw, Ngai lu la ang ai shabrai, ngai hpe jaw mayu yang, jaw mi, n jaw mayu yang, rai u ga, nga nna sagu hpung na ni hpe tsun nngai. Shingrai shanhte gaw, ngai hpe shabrai jaw na, gumhpraw sumshi shen ma ai. 13 Shaloi Yehowa gaw, Shanhte ngai hpe manu shatawng da ai, jahpu kaba hpe la nna, dibu sama a man e kabai tawn u, nga nna ngai hpe tsun ai majaw, dai gumhpraw lap sumshi hpe ngai la nna, Yehowa nta na dibu sama a man e kabai tawn nngai. 14 Dai hpang, Yuda hte Israela kahpu kanau myit dut kau na matu, Matut manoi ngu ai dawhkrawng kaga hpe, ngai atawk kau nngai. 15 Bai Yehowa gaw, Angawk ai sagu rem wa a arai ni hpe naw dagraw la u: 16 kaning rai nme law, yu u, ndai mungdan hta sagu rem wa langai mi hpe ngai paw pru shangun na nngai: Dai wa gaw lam yit ai ni hpe n yu, bra mat ai ni hpe n tam, machyi ai ni hpe n shamai, hkam kaja ai ni hpe ushat n jaw ai sha, hpum sau ai ni hpe shi sha kau nna, de a lahkru ni hpe malaw kau na ra ai. 17 Sagu hpung hpe kau da ai, n hkaw ai sagu rem wa gaw, dingnye lu u ga: shi a lahpum hte, hkra maga na myi hta, nhtu tsin-yam du u ga: lahpum ting hkraw kap mat u ga, hkra maga na myi kyaw mat u ga, nga ai.

12

1 Israela amyu hpe sha-ang ai, Yehowa a shingran mungga, da ndai rai nga ai: Sumsing lamu hpe kahpyan nna, ginding aga a npawt nhpang gaw da ai hte, masha a kraw kata e, wenyi hpan da ai Yehowa gaw, ning nga ai: 2 Yu u, ngai gaw, grupyin e nga ai masha amyu ni mahkra a matu, nang shangun ai gawm, Yerusalem mare hpe shatai na nngai; Yerusalem mare hpe wang tawn ai shaloi jang, dai gawm gaw, Yuda amyu a ntsa e mung, dai hte maren tai na ra ai. 3 Dai hta kaga, dai aten e ngai gaw, masha amyu ni mahkra a matu, Yerusalem mare hpe li la ai nlung shatai na nngai; dai nlung hpe hpai kau mayu ai ni yawng, hkala nba hkrum na mara ai: dai hpe dang kau na matu, ga ntsa amyu baw ni yawng rau zuphpawng na mara ai. 4 Dai aten e ngai gaw gumra shagu hpe hkrit kajawng shangun nna, gumra jawn ai wa hpe mana bu shangun nngai: Yuda dap hpe ngai mada yu nna, amyu masha ni a gumra shagu hpe myi kyaw shangun na nngai, nga nna Yehowa tsun ai. 5 Shingrai Yuda du ni gaw, Yerusalem masha ni a Karai Kasang, Zaw nawng zaw wa up ai Yehowa majaw, shanhte gaw nye a n-gun rai nga ma ai, nga nna kraw e tsun na mara ai. 6 Dai aten e ngai gaw, Yuda du ni hpe, hpun sumpum kata e rawng ai wanhtung hte, hkauling ka-ang na wan shanan zawn, shatai na nngai: shanhte gaw pai, hkra, grupyin e nga ai masha amyu ni mahkra hpe hkru kau na mara ai: Yerusalem masha ni chyawm gaw tinang a buga ngu ai, Yerusalem mare hta, naw a shanu nga na mara ai. 7 Raitimung, Dawi a nta masha ni hte, Yerusalem mare na ni gaw, Yuda mung masha ni hta grau kaba ai arawng n lu la mu ga, Yehowa gaw Yuda mung masha ni a sum ni hpe shawng hkyehkrang la na ra ai. 8 Dai shani e, Yehowa gaw, Yerusalem masha ni hpe makawp maga na ra ai; shanhte hta n-gun n ja ai wa gaw, dai shaloi e Dawi zawn tai na ra ai; Dawi a dap gaw, Karai Kasang zawn, rai sa, shanhte a shawng e langang sa ai Yehowa a lamu kasa zawn, tai na ra ai. 9 Dai shani e, Yerusalem mare hpe gasat na matu, sa wa ai maigan amyu ni mahkra hpe shamyit kau na, ngai n-gun dat na nngai. 10 Dawi a nta ntsa e mung, Yerusalem mare na ni a ntsa e mung, chyeju dum ai hte tawngban ai myit, ngai ru bun na nngai; shanhte gaw tinang galun waw ai, ngai hpe, mu mada na mara ai rai nna, kasha shingtai a matu hkrap ai zawn, shanhte gaw shi a matu hkrapngu hkrapngoi na mara ai: kasha alat a matu myit ru ai zawn, shi a matu myit ru na mara ai. 11 Dai shani e Megido kadit hta e, Hadarimon a matu, hkrapngu hkrapngoi rai nga ai zawn, Yerusalem mare hta e, hkrapngu hkrapngoi kaba, rai na ra ai. 12 Mungdan ting hta, dap mi hte dap mi, kaga lak lak, hkrapngu hkrapngoi na mara ai: Dawi a dap lak mi, shanhte a num ni lak mi; Nahtan a dap lak mi, shanhte a num ni lak mi; 13 Lewi a dap lak mi, shanhte a num ni lak mi; Shime a dap lak mi, shanhte a num ni lak mi; 14 naw ngam nga ai dap ni yawng, dap mi hte dap mi, lak mi, shanhte a num ni lak mi, hkrapngu hkrapngoi na mara ai.

13

1 Dai shani e, Dawi a nta na ni hte, Yerusalem mare na ni a yubak mara hte agang chyalang kashin kau na hka hpawk, hpaw nga na ra ai. 2 Zaw nawng zaw wa up ai Yehowa ning nga ai: Dai shani e ngai gaw, Hpara sumla ni a amying hpe dai mungdan hta na jahtum kau nna, htawmhpang de dai ni hpe, kadai dum na n rai; dai hta n-ga, myihtoi ni hpe mung, n san n seng ai wenyi ni hpe mung, ndai mungdan kaw na ngai shapraw kau na nngai. 3 Marai langai ngai naw htoi ai rai yang, shi hpe shangai ai kanu yan kawa gaw, Yehowa amying gang nna, masu ga tsun ndai majaw, nang hkrung nga lu na n rai, nga nna daru let, shi myihtoi htoi nga yang, shi hpe galun htinggrang na mara ai. 4 Dai shani e myihtoi htoi ai wa kadai mung, tinang mu ai shingran majaw, kaya dum na ra ai: shanhte gaw hkalem hkalau sha na matu, mazut ai nba lawai na n rai: 5 shi chyawm gaw, Ngai myihtoi n rai; yi hkauna galaw sha ai wa rai nngai; brang ram prat kaw nna, ngai mayam tai ni ai, nga nna yin la na ra ai. 6 Shaloi langai ngai gaw, Ataw, na a lata na nma hkang, hpa rai ta? nga nna san yang, Ndai gaw, jinghku ni a nta e ngai hkrum ai nma rai nga ai, nga nna shi htan na ra ai. 7 Nhtu e, rawt u: nye a sagu rem wa hte, nye a kanawn manang wa hpe, hkra u: sagu rem wa hpe anu sat nna, sagu ni bra wa na mara ai; ngai gaw hkalung ni hpe, nye a lata hte maga da na nngai, nga nna Zaw nawng zaw wa up ai Yehowa tsun ai. 8 Mung ting hta e, htam masum hta htam lahkawng, jahtum kau ai hkrum nna, nsa hti mat timung, htammi naw ngam nga na ra ai, nga nna Yehowa tsun ai. 9 Ngai gaw dai htammi hpe wan ka-ang hku lai wa shangun nna, gumhpraw hpe jen ai hte maren, ngai shanhte hpe jen yu nna, aja hpe dinglik yu ai zawn, shanhte hpe dinglik yu na nngai; shaloi shanhte gaw nye a amying hpe shaga nna, ngai shanhte a ga madat na nngai; ngai gaw, Ndai ni nye a amyu rai nga ai, nga nna tsun yang, shanhte gaw, Yehowa anhte a Karai Kasang rai nga ai, nga nna yin la na mara ai.

14

1 Yu u, Yehowa nhtoi du yang, amyu masha ni nang kaw na kashun la ai lanep, na a ka-ang e karan la na mara ai. 2 Kaning rai nme law, Yerusalem mare hpe hpyen gasat na matu, maigan amyu ni mahkra hpe, ngai jahpawng na nngai: shanhte gaw dai mare hpe gasat la nhtawm, nta ni hpe hpya lu hpya sha nna, num ni hpe aroi arip di na mara ai; mare masha ka-ang hkup bawngdung wa timung, naw ngam nga ai masha ni gaw, dai mare hta naw nga lu na mara ai. 3 Shaloi Yehowa gaw, hpyen majan aten e gasat gala nga ai hte maren, ndai amyu ni hpe gasat sa wa na ra ai. 4 Dai shani hta, shi a lagaw, Yerusalem a sinpraw maga na Tsanlun bum ntsa e tsap nna, Tsanlun bum gaw, sinpraw maga kaw nna sinna maga du hkra, ka-ang brang ga wa ai hte, grai kaba ai kadit tai na ra ai: dai bum a chyen mi gaw, dingdung maga de, chyen mi gaw, dingda maga de, sit wa na ra ai. 5 Shingrai nanhte gaw, nye a bum yan a lapran kadit lam hku hprawng wa na marin dai; kaning rai nme law, dai bum lapran a kadit gaw, Azela shara du hkra dam na ra ai: gaja wa, Yuda hkawhkam Uzia lakhtak e, dai nnang nawn majaw, nanhte hprawng gat ai hte maren, bai hprawng gat na marin dai; nye a Karai Kasang Yehowa gaw sa du nna, chyoi pra ai ni yawng shi hte rau lawm na mara ai. 6 Dai shani e nhtoi n htoi na ra ai; nhtoi hkum ni n pru mat na ra ai: 7 raitimung, dai gaw Yehowa chye ai nhtoi nan, rai nga ai: shani mung n rai, shana mung n rai; nrim hpawa e nhtoi htoi na ra ai. 8 Dai shani e, Yerusalem mare kaw na, asak hka lwi pru na ra ai; chyen mi gaw sinpraw nawng de, bai chyen mi gaw sinna nawng de, ang wa na ra ai: dai gaw nlum ta e raitimung, kashung ta e raitimung, lwi nga na ra ai. 9 Shaloi Yehowa gaw mungkan ting a Hkawhkam tai na ra ai: dai shani e, Yehowa gaw langai sha rai nga nna, shi a amying langai sha, tai na ra ai. 10 Mungdan ting, Geba kawng kaw nna, Yerusalem a dingda maga na Rimon shara du hkra, layang ga tai na ra ai: dai mare daju chyawm gaw, sharawt shatsaw ai hkrum nna, Ben-yamin chyinghka kaw nna, shawng na chyinghka hte njut chyinghka du hkra, Hanaela langchyi kaw nna, hkawhkam a tsabyi htumbyen du hkra, de a htingra hta e, de nga na ra ai. 11 Mare masha ni de a kata de shanu nga nna, htawmhpang de dagam dala hkrum na n rai: Yerusalem mare gaw, angwi apyaw nga lu na ra ai. 12 Yerusalem mare hpe gasat sa wa ai amyu ni mahkra hpe, Yehowa jaw na ari zinli, da ndai rai nga ai: shanhte naw hkrung nga yang pyi, shanhte a hkumshan yat mat nna, shanhte a myi tum ni yat mat na hte, shanhte a shinglet ni n-gup kata e, yat mat na ra ai. 13 Dai shani e, Yehowa kaw na kabring kabrawng kaba, shanhte a ka-ang e byin pru wa ai hte, langai hte langai tinang manang wa a lata hpe magra jum nna, shanhte shada da gasat hkat na mara ai. 14 Yuda mung, Yerusalem makau e hpyen gasat nga na ra ai: grupyin e nga ai maigan amyu ni a sutgan, ngu ai, aja, gumhpraw, hpun palawng law law wa, sumpum nga na ra ai. 15 Shingrai dai hpyendap e lawm ai, gumra, lawze, gawla-uk, lawgung hte yamnga mahkra mung, dai baw ari zinli hkrum na mara ai. 16 Ya, Yerusalem mare hpe gasat sa wa ai masha amyu ni hta na, naw ngam nga ai ni langai hte langai, Zaw nawng zaw wa up ai Yehowa ngu ai, Hkawhkam wa hpe nawku na matu mung, dai sum poi hta lawm na matu mung, laning hte laning lung wa na mara ai. 17 Zaw nawng zaw wa up ai Yehowa ngu ai Hkawhkam wa hpe, nawku na matu, Yerusalem mare de n lung wa ai, ga ntsa ting hta na amyu langai ngai nga ai rai yang, shanhte a ntsa e marang n htu na ra ai. 18 Egutu amyu masha ni, n sa, n lung wa ma yang, shanhte a ntsa e mung, marang n htu na ra ai: dai hta n-ga, sum poi hta lawm na matu, n lung wa ai amyu ni hpe, Yehowa jaw ai ari zinli, shanhte a ntsa e du na ra ai. 19 Da ndai gaw, sum poi hta lawm na matu n lung wa ai, Egutu amyu masha ni hte, maigan amyu ni mahkra hkrum na yubak rai nga ai. 20 Dai shani e, Yehowa a matu chyoi pra nga ai, nga nna, gumra dingsi ni hta ka shakap na mara ai: Yehowa a nta hta rawng ai di ni gaw, tawn hkungri man e nga ai gawm ni hte maren, chyoi pra na ra ai. 21 Dai hta n-ga, Yerusalem mare hte Yuda mung hta nga ai di ni yawng, Zaw nawng zaw wa up ai Yehowa a matu, chyoi pra na ra ai; hkungga nawng ya ai ni yawng sa nna, dai di ni hpe la nhtawm, shan shadu na mara ai: dai shani kaw nna, Zaw nawng zaw wa up ai Yehowa a nta hta, Hkanani masha lawm sa na n rai.