HEBRE

1

1 Karai Kasang gaw moi na lakhtak e, myihtoi ni a n-gup hte, ga htap law law hte lam amyu law law hta, ji wa ni hpe ga tsun da nhtawm e, 2 ndai nhtoi ladaw na hpang jahtum ai hta, Kasha a n-gup hte anhte hpe ga matsun jaw da mani ai; dai Kasha hpe yawng mayawng a sali wunli hkam la ai wa tai na shi san da nu ai rai nna, shi hte mung nga yawng nga pra galaw da nu ai; 3 shi gaw Karai Kasang a hpung shingkang a ningchya hte, shi a gawng shing-yan a hkrang sumla rai nga ai rai nna, shi a mungga atsam hte yawng mayawng hte hpe bau sin da ai: yubak mara hpe jasan jaseng kau ngut jang, matsaw ningtsang na daru magam a hkra maga de shi dung nga ai rai nna, 4 lamu kasa ni hta reng grau ai amying ningsang hkam la lu ai majaw, shanhte hta grau reng ai wa tai nga ai. 5 Kaning rai nme law, Ngai Sha nang rai nga ndai, Dai ni ngai nang hpe shaprat sade ai, nga nna mung, Ngai gaw shi a Kawa tai nna, Shi gaw ngai Sha rai na ra ai, nga nna mung, gara lamu kasa hpe galoi me tsun yu a ta? 6 Dai hta kaga, dai Kasha alat hpe mungkan ga de bai shashawn dat ai shaloi e, Karai Kasang a lamu kasa ni yawng shi hpe nawku mu ga, nga dat ai. 7 Lamu kasa ni a lam gaw, Shi a kasa ni hpe shi nbung shatai nna, Shi a ali ama ni grung ai wan hpe shatai wu ai, nga nna shi tsun ai. 8 Bai, dai Kasha a lam chyawm gaw, Karai Kasang e, na a tingnyang htani htana anga nga ai; Shi a mungdan a sumdoi, dingman ai sumdoi rai nga ai. 9 Nang dinghpring ai tsaw nna, yubak hpe ndawng ndai; Dai majaw Karai Kasang gaw, na a Karai Kasang, Na a manang ni hta, kabu gara namman hte nang hpe grau nna chya ya nit dai. 10 Bai, Madu e, shawng ningpawt e, ginding aga hpe nang gaw da nna, Sumsing lamu, na a lata a amu rai nga ai: 11 Dai ni hten wa ma timung, nang agrin nga ndai: Yawng gaw hpun nba zawn dingsa mat na ma ai. 12 Nba hpe zawn nang dai hte hpe katsu nna, Hpun nba galai ai zawn, galai kau ai hkrum na mara ai. Nang chyawm gaw dinggrin anga nga nna Na a shaning ni, htum ngu ai n nga ai, nga nna tsun ai. 13 Dai hta kaga, Na a gumlau ni hpe na a lagaw na Kabye lahkum ngai shatai ai du hkra, Nye a hkra maga de naw adung nga u, nga nna, gara lamu kasa a lam galoi me tsun yu a ta? 14 Shanhte yawng mayawng gaw, hkyehkrang la ai Sali wunli hkam la na ni a matu mara, amu gunhpai shangun ai wenyi ni rai nga ma ai, n rai ni?

2

1 Dai re ai majaw na la sai lam hta na anhte n yit mat wa u ga, dai hte hpe grau nna madat mara shara rai nga ai. 2 Kaning rai nme law, lamu kasa ni a n-gup hte tsun da ai ga gaw, agrin nga ai rai nna, shut hpyit tawt lai ai hte n madat n mara ai lam yawng hte gaw, dai hte ging ang ai ari hkrum lu ai rai yang gaw, 3 ndai hte wa galu kaba ai hkyehkrang la ai chyeju hpe n gawn n sawn di ga yang, anhte kaning rai lawt lu na ga ta? dai chyeju gaw shawng npawt e madu a n-gup hte nan tsun dan nna, na la ai ni gaw anhte hpe bai htawn tsun shangang da ai hte, 4 Karai Kasang mung shi myit ra ai hte maren, lamik kumla, mauhpa amu, atsam rawng ai amu amyu myu hte mung, Chyoi pra ai Wenyi a karan jaw ai chyeju kumhpa hte mung, shanhte hte rau sakse dan ya ai. 5 Kaning rai nme law, ya anhte tsun nga ga ai htawmhpang na mungkan ga hpe, lamu kasa ni a npu e, shi tawn da wu ai n rai. 6 Langai wa mi shara mi hta sakse hkam wu ai gaw, Nang adum nga ai shinggyim masha hte, Nang kawan yu nga ai masha kasha gaw, hpa wa mi rai nga a hka? 7 Lamu kasa ni hta nang shi hpe loi mi sha shagrit da nna, Hpung shingkang hte arawng sadang ka-up ya nu ai. Na lata amu a ntsa e nang shi hpe up shangun wu ai. 8 Nang yawng hte hpe shi a lagaw npu e tawn da nit dai, nga ai. Dai rai nna, shi a npu e yawng mayawng hte hpe ap tawn da ai, nga ai gaw, shi a npu e n tawn da ai arai langai mi mung n ngam nga ai. Raitimung, arai yawng mayawng shi a npu e tawn da nga ai gaw, anhte ya garai n mu ga ai. 9 Lamu kasa ni hta loi mi sha shagrit kau hkrum ai Yesu chyawm gaw, si hkrung si htan a nni nkri hkam la wu ai majaw, hpung shingkang hte arawng sadang ka-up nga ai hpe, anhte mu lu ga ai; shingrai shi gaw, Karai Kasang a chyeju majaw, masha yawng mayawng a matu, si hkam ai hkrum nga ai. 10 Kaning rai nme law, kashu kasha law law hpe hpung shingkang hkam la ai de woi wa yang, shanhte a hkyehkrang la ai lam a agyi wa hpe nni nkri hte jahkum shatsup na yawng hpe up nna, yawng a npawt rai nga ai Karai Wa gaw, mai di nga ai. 11 Shingrai shachyoi shapra ya ai wa hte, shachyoi shapra hkrum ai ni gaw, langai sha hta rum nga ma ai: dai re ai majaw shanhte hpe hpunau ngu na shi n kaya ai sha, 12 Na amying nye a hpunau ni hpe ngai shana ya na nngai, Hpawng shingra ka-ang e nang hpe mahkawn mangoi na nngai, nga nna mung, 13 Shi hta ngai shamyet shanat nga na nngai, nga nna mung, Yu u, ngai hte Karai Kasang ngai hpe jaw ya ai kashu kasha ni nga nga ga ai, nga nna mung, shi tsun nga ai. 14 Dai re ai majaw, kashu kasha ni asai ashan hkan dagraw ai zawn, shi mung, si lam up ai wa ngu ai Nat wa hpe shabyak kau lu na hte, 15 si lam hpe hkrit nna, prat tup yamnga ai ni yawng hpe shalawt dat lu na lam si hkam ai hte shabyin lu hkra, dai hte maren asai ashan hta shang dagraw wu ai. 16 Gaja wa teng teng, lamu kasa ni hpe hkap karum na shi sa ai n rai, Abraham a aru arat hpe hkap karum na she, sa ai rai nga ai. 17 Dai re ai majaw, shi gaw Karai Kasang hte seng ai lam hta, matsan dum chye ai hte kangka re ai hkinjawng agyi tai nna, shinggyim masha ni a matu mara gawng malai hkungga jaw lu u ga, lam shagu hta kahpu kanau ni hte bung lu na, sun ang nga ai. 18 Kaning rai nme law, agung alau hkrum let shi hkum nan nni nkri hkrum yu sai majaw, agung alau hkrum ai ni hpe shalan shabran lu nga ai.

3

1 Dai re ai majaw, sumsing lamu na shaga la ai chyeju hkam la ai, chyoi pra ai hpunau ni e, anhte a nawku htung hpang ai Kasa hte Hkinjawng agyi wa Yesu hpe, myitsumru yu mu; 2 Mawshe gaw Karai Kasang a nta ting hta kangka re ai zawn, Yesu gaw shi hpe san da ai wa a matu kangka rai nga ai. 3 Kaning rai nme law, nta de da ai wa gaw, dai nta hta grau ai arawng sadang lu ai made, Yesu gaw Mawshe hta grau ai hpung shingkang lu ging nga ai. 4 Nta ngu ai hpe marai langai ngai e de da nga ai; yawng mayawng hpe de da ai wa chyawm gaw, Karai Kasang rai nga ai. 5 Mawshe gaw, htawmhpang e tsun shapraw na ra ai lam ni hpe sakse hkam ya na matu, Karai Kasang a nta ting hta e shangun ma zawn kangka rai nga ai; Hkristu chyawm gaw, Shi a nta up ai Kasha zawn kangka rai nga ai; 6 anhte mung, anhte a nden ja ai lam hte myit mada ai lam a gumrawng shara hpe, jahtum nhtoi du hkra ngang ngang manat nga ga yang gaw, dai nta nan rai nga ga ai. 7 Dai re ai majaw, dai Chyoi pra ai Wenyi tsun ai hte maren, Nanhte dai ni shi a nsen na myit yang gaw, 8 Nam e chyam yu nna, pawt bu shangun ai nhtoi e zawn, Nanhte a myit masin hpe hkum shaja myit. 9 Nanhte a nji nwoi ni dinglik yu let, ngai hpe chyam yu nna, Mali shi ning tup nye a amu hpe mu lu ma ai. 10 Dai re ai majaw, dai amyu hpe ngai ndawng nna, Shanhte galoi mung myit shut nga ma ai hte, Nye a lam, gaja wa, n chye nga ma ai, ngu let, 11 Nye a ban sa ai hta shanhte n shang lu na ma ai, Ngu nna, ngai pawt bu ai hte dagam we ai, nga ai. 12 Hpunau ni e, ahkrung nga ai Karai Kasang kaw na htak mat wa hkra, n hkru n shawp ai kam shut ai myit gaw, nanhte hta na langai mi hta muk n rawng malit ga, sadi nga mu; 13 yubak e hkalem hkalau kau ai hte nanhte hta na langai mi muk myit n shaja malit ga, Dai ni, ngu nna, naw tsun lu ai laman hte made hta, shani shagu shada da shadum shahprang nga mu; 14 kaning rai nme law, anhte a myit maju jung ai a npawt nhpang hta, jahtum nhtoi du hkra ngang ngang manat nga ga yang gaw, Hkristu hte jawm hpawng ai ni anhte rai nga ga ai. 15 Bai laika hta, Nanhte dai ni shi a nsen na myit yang gaw, Pawt bu shangun ai nhtoi e zawn, nanhte a myit masin hpe hkum shaja myit, nga nna tsun nga yang, 16 na la lu ninglen pawt bu shangun ai ni gaw, kadai ni rai nga ma ta? Mawshe a lata e Egutu mung na pru wa lu ai ni nlang hte, n rai ma ni? 17 Mali shi ning laman e ndawng kau ai ni gaw, kadai ni hpe rai ta? Yubak mara galaw nna, nam e tinang a hkum tsawp hpe kadawng si ai ni, n rai ma ni? 18 Shi a ban sa ai de n shang lu na ma ai, nga nna dagam kau hkrum ai ni gaw, madat mara ai myit n rawng ai ni sha, n rai ma ni? 19 Dai rai nna, kamsham ai myit n rawng ai majaw, shanhte n shang lu ma ai hpe, anhte chye lu ga ai.

4

1 Dai re ai majaw, shi a ban sa ai de shang lu na, ga sadi naw nga nga dingsa, nanhte hta na langai ngai dai de hkoi n dep lu na hpe, anhte myit tsang nga ga. 2 Kaning rai nme law, shanhte hpe kabu gara shiga hkaw dan ai zawn, anhte hpe mung hkaw dan ma ni ai; raitimung, dai na la ai mungga gaw, na la ai ni hta kamsham ai hte n kayau gumhpawn ai majaw, shanhte a matu akyu n byin malu ai. 3 Anhte kamsham saga ai ni chyawm gaw, dai ban sa ai de shang wa nga ga ai; dai hte maren, Nye a ban sa ai hta shanhte n shang lu na ma ai, ngu nna pawt bu ai hte ngai dagam we ai shi nga ai; raitimung, ban sa ai gaw, ginding aga ningnan lat yang, shi a magam bungli ni ngut ma ai kaw nna, rai nga sai. 4 Kaning rai nme law, Karai Kasang gaw sanit ya nhtoi e shi a magam bungli ni mahkra ngut ma nna ban sa nga ai, nga nna sanit ya nhtoi a lam shara mi hta tsun da nga ai; 5 bai, ndai yang e mung, Nye a ban sa ai hta shanhte n shang lu na ma ai, nga nna bai rawng nga ai. 6 Dai rai nna, dai kabu gara shiga hpe shawng e na yu ai ni gaw, n madat mara ai a majaw dai ban sa ai de n shang lu ma ai raitimung, dai de shang lu ai ni nkau mi rai nga ma ai majaw, 7 shawng de tsun ni ai hte maren, Nanhte dai ni shi a nsen na myit yang gaw, Nanhte a myit masin hpe hkum shaja myit, nga nna, aten dai hte wa na la sayang, Dawi a n-gup hte, Dai ni, ngu ai nhtoi hpe bai daw da wu ai. 8 Kaning rai nme law, Yawshu gaw shanhte hpe ban sa shara jaw manu ai rai yang gaw, htawmhpang e nhtoi kaga a lam hpa tsun na nu ai n rai. 9 Dai rai nna, Karai Kasang a amyu masha ni a matu mara laban ban sa ai nhtoi naw nga nga ai. 10 Kaning rai nme law, Karai Kasang gaw shi a magam bungli ngut ma nna ban sa nga ai zawn, shi a ban sa ai hta shang lu ai wa mung, tinang a amu bungli ngut mat nna ban sa lu nga ai. 11 Dai re ai majaw, kadai wa mung n madat mara ai a ningli hkan nna, kataw kadawng n rai u ga, dai ban sa ai de shang lu hkra, anhte shakut shaja nga ga. 12 Kaning rai nme law, Karai Kasang a mungga gaw, ahkrung nga ai hte alet nga ai rai nna, nshan lahkawng maga dai ai hpa baw ningtawng nhtu hta mung grau dai ai hte, myit masin hte wenyi hpe mung, nra hkrihkraw hte lasawi hpe mung, dinghkren ginhka chye nna, kraw lawang na myit mamyit hte maw mawn ai hku hpe jeyang hparan ya lu ai. 13 Shi a man e n dan n leng ai hpan da ai arai langai mi mung n nga ai; yawng mayawng gaw shi myi a man e dan leng nga ai hte asan brang lang rai nga ai rai nna, anhte shi a man e jahpan dan lu na ga ai. 14 Dai rai nna, sumsing lamu de hkrang shang wa sai hkinjawng agyi kaba ngu ai, Karai Kasang a Kasha Yesu gaw anhte lu ga ai majaw anhte yin la ai nawku htung hta maju jung nga ga. 15 Kaning rai nme law, anhte a gawngkya ai lam hpe matsan n chye dum ai hkinjawng agyi wa anhte lu ga ai n rai; lam shagu hta anhte zawn gunglau hkrum yu timung, yubak mara n kap ai hkinjawng agyi wa she lu ga ai. 16 Dai rai nna, matsan dum ai hkam la lu na hte, kyindut ai aten e shadaw shalan ai chyeju mu lu hkra, chyeju tingyang man de, anhte nden ja ai myit hte sit shang wa ga.

5

1 Kaning rai nme law, masha hta na lata la ai hkinjawng agyi shagu gaw yubak a jaw e kumhpaw kumhpa hte shagu hkungga nawng ya u ga, Karai Kasang hte seng ai lam hta e, shinggyim masha ni a matu mara aya dang da ai wa rai nga ai: 2 shi hkum dai mung gawngkya ai hte shinggrup nga ai majaw, n chye n chyang ai ni hte lam dam mat wa ai ni hpe, galu kaba ai myit chye madun ai wa rai nga ai; 3 shingrai, mung masha ni a yubak a matu hkungga nawng ya ra ai zawn, tinang dai a yubak a matu mung nawng la ra nga ai. 4 Dai hta kaga, kadai wa mung dai aya a arawng hpe tinang dai dang la lu ai n rai; Arun hpe zawn Karai Kasang shaga yang she, dang ya lu ai: 5 Dai hte maren Hkristu mung, hkinjawng agyi tai na matu, shi hkum dai shagrau la wu ai n re ai sha, Ngai sha nang rai nga ndai, Dai ni ngai nang hpe shaprat sade ai, nga nna shi a lam tsun ai wa she, shi hpe shagrau wu ai. Dai hta kaga, Nang gaw Melhkizedek a hkring htawng lam hte maren, Htani htana hkinjawng rai nga ndai, nga nna shara kaga mi hta shi naw tsun nga ai. 6 Dai hkinjawng wa gaw, dinghta hkumshan hte naw pra nga ai nhtoi hte hta, si ai kaw na shi hpe mawai la lu ai wa kaw, akyu hpyi ai ga hte tawng ban ai ga hpe, hkrapngu hkrapngoi nna myi prwi law law hte nawng ya ngut yang, shi a hkum tsup ai myit majaw hkap madat la ya ai hkrum nhtawm, 7 Kasha wa teng nga ai raitimung, nni nkri hkrum ai hte madat mara ai lam sharin la yu ai; 8 dai hte hkum tsup wa lu ngut jang, shi gaw, shi a ga madat mara ai ni yawng mayawng a matu, htani htana hkyehkrang la ai a npawt tai wa ai hte, 9 Melhkizedek a hkringhtawng lam hte maren hkinjawng agyi rai nga ai, ngu nna Karai Kasang gaw shi hpe amying dang da wu ai. 10 Dai Melhkizedek a lam anhte tsun shara law law wa nga ai raitimung, nanhte a na dabang tsan nga malit dai majaw, ga lachyum tsun dan na yak la nga ai. 11 Kaning rai nme law, aten hpe tau yu yang gaw, nanhte sara tai ram manit dai, raitimung, Karai Kasang a mungga hta na shawng na ga kanu hpe pyi, marai langai ngai e nanhte hpe naw sharin ya ra ai ni rai nga myit dai rai nna, ja ai shahpa hte n ram ai ni, chyu sha naw lu ra ai ni, tai wa manit dai. 12 Chyu naw lu ai wa kadai mung, ma chyangai naw rai nga ai rai nna, mungga a dinghpring ai lam hta n man nga ai. 13 Ja ai shahpa chyawm gaw, kaja ai hte n kaja ai hpe chye ginhka lu hkra, tinang a myit mang ai lam hpe len shaman ai hte shakung jahpan chye nna, hkum tsup nga ai ni a matu rai nga ai.

6

1 Dai re ai majaw, Hkristu a shawng npawt na ga kanu ngu ai, si ging ai magam bungli hta na myit malai lu ai lam, Karai Kasang hpe kamsham ai lam, 2 baptisma hkam ai hte seng ai sharin shaga ai lam, lata mara jaw ai lam, si ai kaw na bai hkrung rawt ai lam hte htani htana dawdan hkrum ai lam hte hta, anhte npawt nhpang naw n gaw nan nga ai sha, dai hpe tawn da nna, hkum tsup re ai de dep hkra hkan shachyut nga ga. 3 Rai sa, Karai Kasang hkraw a yang gaw, anhte shingrai hkan galaw na ga ai. 4 Kaning rai nme law, jahtoi ya ai lang mi hkrum yu nna, sumsing lamu na chyeju kumhpa hpe chyim yu ai hte, dai Chyoi pra ai Wenyi hpe jawm hkam la nna, 5 Karai Kasang a kaja htum ai mungga hte htawmhpang prat na hpung dagu hpe chyim yu nhtawm, 6 bai htak mat wa ai ni gaw, Karai Kasang a Kasha hpe tinang hkum nan wudang hta bai jen da nna, shi hpe n gawn n sawn di kau mu ai majaw, myit malai ningnan bai lu la na matu, lam kanang mung n hku malu ai. 7 Kaning nga yang, tinang a ntsa e law law lang htu bun ai marang ntsin hpe lu la nna, shawt hkai ai ni a matu mai ram ai hkai nmai shaprut ya ai aga gaw, Karai Kasang a shaman ya ai hkrum lu nga ai; 8 ju hpun hte atsing sha shatut yang chyawm gaw, kau da ai hkrum nna, dagam hkrum magang nga ai hte, de a jahtum gaw, wan nat kau hkrum na, rai nga ai. 9 Anhte ning nga tsun ga ai raitimung, tsawra htum ai ni e, dai hta grau kaja ai hte, hkyehkrang la ai lam hte seng ai baw nanhte lu la na myit dai, ngu nna nanhte a lam anhte myit tawng ya ga ai. 10 Kaning rai nme law, nanhte chyoi pra ai ni hpe galaw daw manit dai hta n ga, galaw daw ding-yang rai nga let, Karai Kasang a mying nsang a matu magam bungli gunhpai nna tsawra ai myit madun ai lam hpe, malap kau ya na gaw, shi n ding n hpring nga ai, n rai. 11 Dai rai nna, nanhte gaw n lanyan nga ai sha, makam masham hte shakut sharang ai a majaw, ga ndat ni a sali wunli hkam la lu ai ni a hkan sharau ai ni tai myit ga, 12 myit mada ai lam hpring tup wa na matu, langai hte langai prat htum hkra, dai zawn naw shaja nga na, anhte ra ga ai. 13 Kaning rai nme law, Karai Kasang gaw Abraham hpe ga ndat da ai shaloi e, shi hta grau ai wa hpe gang nna dagam na n nga ai majaw, tinang hkum hpe gang let, 14 Gaja wa, shaman ai gaw, ngai nang hpe shaman ya na de ai; shalaw ai gaw ngai nang hpe shalaw ya na de ai, ngu nna dagam wu ai. 15 Shingrai, shakut sharang let la nga ai majaw, dai ga ndat a akyu shi hkam la lu wu ai. 16 Shinggyim masha ni gaw, tinang hta grau kaba ai wa hpe gang nna dagam ga ma ai hte, shanhte a ndang kalang shara yawng hpe, dagam ai ga hte shagrin shangut kau lu ma ai; 17 Karai Kasang mung, shi atut agrin nga ai bawng hkut da ai lam hpe, ga ndat ni a sali wunli hkam la ai ni kaw grau nna madun dan mayu ai shaloi e, dagam ai ga hte amahkam da wu ai; 18 shingrai, Karai Kasang gaw galoi mung n masu kau lu ai, tut agrin nga ai lam lahkawng a majaw, anhte a man e tawn da ai myit mada shara hta manoi nga lu hkra, shingbyi shingwung shara de hprawng wa ai ni ngu ai, anhte a matu mara, ngang ngang kang kang re ai shalan shabran ai lam rai nga ai. 19 Dai myit mada shara chyawm gaw, anhte a myit masin a matu hpri chyinghkyi tai nga ai rai nna, dai gaw ngang mung ngang, grin mung grin rai nga ai hte, nba grang a nhku maga de nga ai chyeju du hkra shang manoi nga ai; 20 dai kata de gaw, Yesu mung, Melhkizedek a hkringhtawng lam hte maren htani htana hkinjawng agyi wa tai ngut jang, anhte a matu mara lam shawng wa tai nna, shang wa sai.

7

1 Abraham gaw hkawhkam ni hpe sat kau ai kaw na bai wa yang, shi hpe sa tau nna shaman ya wu ai hte, Abraham mung lanep yawng hta na htamshi hta htammi karan sak wu ai Melhkizedek ngu ai wa chyawm gaw: 2 Salem hkawhkam hte tsaw htum ai Karai Kasang a hkinjawng wa rai nga ai rai nna, ga lachyum hku hkan yang, shawng na gaw, dinghpring ai a Hkawhkam, bai, Salem hkawhkam ngu ai gaw, ngwi pyaw ai a Hkawhkam, ngu ai rai nga ai: 3 shi gaw kawa n nga, kanu n nga, ahtik labau ngu ai n nga, nhtoi ladaw nhpang mung, asak aprat htum ai mung n ngu lu ai majaw, Karai Kasang a Kasha hte bung hkra tai wa ai rai nna, dinggrin anga nga ai hkinjawng rai nga ai. 4 Wa daju Abraham e, reng htum ai lanep hta na, htamshi hta htammi karan sak ya ai wa gaw, gade galu kaba nga ai hpe, myitsumru yu mu. 5 Hkinjawng aya lu la ai Lewi a kashu kasha ni gaw, Abraham a nshang na hkrat ai ni, ngu ai, tinang a hpunau ni kaw na, tara hte maren htamshi hta htammi, hta sha na ahkang lu ma ai. 6 Raitimung shanhte hte ahtik labau n rum ai wa gaw, Abraham kaw na htamshi hta htammi hkam la nna, ga ndat ni lu la ai wa hpe nan, shaman ya dat wu ai. 7 Grau kaba ai wa mahtang, kaji ai wa hpe shaman ya ga ai gaw, hpa ndang shara n nga ai. 8 Nang e gaw, si chye ai ni htamshi hta htammi, hkam la ma ai; wo nang chyawm gaw, sakse nga ai hte maren ahkrung nga ai wa gaw, hkam la nu ai. 9 Dai re ai majaw, htamshi hta htammi hkam sha ai Lewi amyu mung, Abraham a lata hte htamshi hta htammi jaw nu ai, ngu mai nga ai: 10 kaning rai nme law, Melhkizedek gaw Abraham hpe tau la ai shaloi e, Lewi gaw shi kawa a nshang e naw rai nga ai. 11 Bai, lam mi gaw, Lewi a amyu hkinjawng ni a aprat e, mung masha ni gaw dai jep ai tara hpe lu la ma ai rai nna, dai hkinjawng aya a gawp e hkum tsup re ai lam dep la lu ai teng yang gaw, Arun a hkringhtawng lam hte maren n re ai sha, Melhkizedek a hkringhtawng lam hte maren re ai hkinjawng wa kaga gaw, hpa majaw paw pru shara naw nga a ta? 12 Kaning rai nme law, dai hkinjawng amyu galai mat lu yang gaw, dai jep ai tara mung n galai ai, nga lu na n rai: 13 ning ngu tsun ai gaw, ndai ga matsun hte seng ang ai wa gaw, amyu kaga hta lawm nga ai rai nna, dai amyu hta na kadai mung, tawn hkungri hta dawjau yu ai n rai, 14 Gaja wa, anhte a Madu, Yuda amyu hta na paw pru wa sai gaw, dan dan leng leng rai nga ai; dai amyu hpe hkinjawng aya a lam Mawshe gaw hpa mung n tsun da wu ai. 15 Dai hta n-ga, Melhkizedek a hkringhtawng lam hte maren hkinjawng kaga paw pru nga ai teng yang gaw, hkinjawng amyu galai mat sai gaw, grau nna dan leng wa sai: 16 shi gaw hkumshan hte seng ai tara matsun hte maren dang da hkrum ai wa n rai, galoi n mat chye ai asak a atsam hte maren, dang da hkrum ai wa rai nga ai; 17 kaning rai nme law, Nang gaw Melhkizedek a hkringhtawng lam hte maren, Htani htana hkinjawng rai nga ndai, nga nna shi a lam sakse hkam ya nga ai. 18 Jep ai tara gaw, hpa lam hpe mung n shatsup lu ai rai nna, shawng na ga matsun gaw n-gun kya nga ai hte akyu n rawng nga ai a majaw, yeng kau hkrum nna, 19 de a malai grau kaja ai myit mada shara shashawn ya ai lam rai nga ai; de a majaw anhte gaw Karai Kasang hpang de sit shang lu ga ai. 20 Bai, shanhte gaw dagam ai ga hte n re ai sha hkinjawng aya lu la ma ai: 21 Yesu chyawm gaw, Dai Madu dagam nhtawm, myit bai kayin na n rai. Nang gaw htani htana hkinjawng rai nga ndai, nga nna shi hpe sha-ang tsun ai dagam ai wa a ga majaw, hkinjawng aya lu la nu ai rai nna, 22 ning nga dagam ai ga hte aya hkam la lu ai wa gaw grau nga ai hte maren, Yesu gaw grau kaja ai ga shaka a ama hkam tai wa sai. 23 Shanhte gaw si hkrung si htan e numdan ai hte n grin lu ma ai majaw, hkinjawng aya hkam la ai ni marai law law wa rai wa ma ai: 24 shi chyawm gaw htani htana agrin nga ai majaw, shi a hkinjawng aya galai mat chye ai n rai. 25 Dai rai nna, shi gaw shinggyim masha ni a matu mara tawng ban ya nga na, tutnawng e ahkrung nga ai majaw, shi a marang e Karai Kasang kaw sit shang wa ai ni hpe hkum tsup wa hkra, mawai la lu na atsam, shi lu nga ai. 26 Kaning rai nme law, shingrai chyoi pra ai, sanseng ai, ra n rawng ai hte yubak kap ai ni hte ran ai wa rai nna, sumsing lamu hta shatsaw shagrau hkrum ai hkinjawng agyi wa gaw anhte a matu ram nga ai; 27 shi gaw hkinjawng agyi gale ni zawn, shawng e tinang yubak a matu, dai hpang e, mung masha ni a yubak a matu, shani shagu hkungga nawng ya ra ai n rai; shi hkum nan hpe nawng ya kau ai shaloi jang, dai lam hpe lang lata sha e shangut kau nu ai. 28 Jep ai tara gaw, hkinjawng agyi aya hta mara kap ai masha hpe dang da nga ai; jep ai tara a hpang e pru ai dagam ai ga chyawm gaw, tutnawng e hkum hkum tsup tsup re ai Kasha wa hpe dang da nga ai.

8

1 Ya, anhte tsun dan ai lam ni a ga madung chyawm gaw, da ndai rai nga ai: Shing re ai hkinjawng agyi wa gaw anhte lu ga ai; shi gaw sumsing lamu na daru magam a tingnyang hkra maga de, wa dung nga nna, 2 chyoi pra ai arai ni hte, masha e n gap ai, dai Madu she gap tawn da ai nawku sum majing hte seng ai amu gunhpai ai wa, tai nga ai. 3 Kaning rai nme law, hkinjawng agyi shagu gaw kumhpaw kumhpa hte shagu hkungga jaw ya na matu dang da nga ai; dai re ai majaw, ndai hkinjawng agyi wa mung, lama ma jaw ya lu na, ra nga ai. 4 Ya shi gaw, ga ntsa e she nga taw-gaw, gaja wa hkingjawng tai na n rai; kaning rai nme law, jep ai tara hku hte maren, kumhpaw kumhpa dawjau ai ni nga nga ma ai: 5 Mawshe gaw dai nawku ai sum hpe gap magang nga ai shaloi e, Bum ntsa e nang hpe madun dan sade ai kasi hte maren, yawng mayawng hpe galaw lu hkra sadi nga u, nga nna Karai Kasang shi hpe tsun shadum ai hku hkan ai majaw, shanhte gaw sumsing lamu na arai ni a kanan hte shingna hpe sha, dawjau ma ai. 6 Ya chyawm gaw, grau kaja ai ga ndat hta jung da ai ga shaka a htinglu ya ai wa shi rai nga ai hte maren, grau reng ai dawjau ai aya shi lu la wu ai. 7 Shawng na ga shaka hta ra n rawng ai teng yang gaw, hpang na ga shaka hpe shashawn na lam, tam shara kanang na mi n nga ai. 8 Kaning rai nme law, shanhte hpe mara shagun let, dai Madu tsun wu ai gaw, Yu mu, Israela a nta hte Yuda a nta ntsa e, Ga shaka ningnan ngai tawn da na nhtoi du na ra ai; 9 Shanhte a kaji kawoi ni hpe lata hta dun la nna, Egutu mung na woi wa ai shaloi na, Shanhte hte tawn da ai ga shaka hte maren, n rai: Kaning rai nme law, nye a ga shaka hta shanhte maju n jung ma ai. Ngai mung shanhte hpe n yu n gawn mawe ai nga nna, dai Madu tsun nga ai. 10 Da ndai gaw, dai nhtoi ni a hpang e Israela a nta hte ngai shaka na ga shaka rai nga ai: Nye a tara hpe shanhte a myit hta ngai bang da nna, Shanhte a kraw lawang hta ka da na we ai; Ngai shanhte a Karai Kasang tai na we ai, Shanhte mung nye a amyu tai na mara ai; 11 Dai ni gaw, Dai Madu hpe chye u, nga nna langai hte langai Tinang a manang wa hte, tinang a hpunau wa hpe, sharin achyin ya nga na ma ai n rai: Kaning rai nme law, kaji htum ai wa kaw nna, shanhte a kaba htum ai wa du hkra, Nlang hte gaw, ngai hpe chye ma na mara ai. 12 Shanhte a mara hpe ngai matsan dum nna, Shanhte a yubak hpe bai dum ya na ni ai n rai, nga nna dai Madu tsun nga ai, nga ai. 13 Ya, ga shaka ningnan, nga nna shi tsun ai gaw, shawng na ga shaka hpe ningsa shatai kau wu ai; ningsa hte aprat kaba ai arai chyawm gaw, wai mat magang nga ai.

9

1 Dai shawng na ga shaka hta pyi, nawku htung hte seng ai arawn alai ni hte, mungkan ga na chyoi pra ai nta lawm ga ai. 2 Kaning rai nme law, shawng na ngu ai nawku sum langai mi lajang da nga ai rai nna, dai hta e pyengdin shadun, muk mara ai ku hte madun dan ai muk ni rawng nga ai; dai hpe Chyoi pra ai shara, ngu nna shamying wu ai. 3 Bai, lahkawng na nba grang kata maga de, Chyoi pra htum ai shara, ngu ai sum, rai nga ai rai nna, 4 dai hta e manam pyaw ai baw nat ai aja hkungri hte, hkum ting ja sup ai ga shaka sumpu rawng nga ai: dai sumpu kata e, manna rawng ai ja di mung, apu pu ai Arun a dawhkrawng mung, ga shaka lungpa yan mung, rawng nga ai; 5 de a ntsa e mung hpung shingkang a Hkerubim lahkawng gaw dai chyeju magap hpe ka-up nga ma ai: dai hte a ga lachyum langai hte langai hpe, ya tsun shara n nga ai. 6 Shingrai yawng hte hpe lajang ngut jang, hkinjawng ni gaw dawjau ai amu gunhpai na matu, shawng na sum kata de tutnawng e shang nga lu ma ai: 7 lahkawng na shara kata de chyawm gaw, dai hkinjawng agyi wa hkrai sha, tinang a matu mara mung, masha ni a shut hpyit ai a matu mara mung, nawng ya ai asai lang let, laning mi hta e, lang mi sha, shang lu ai: 8 dai rai nna, shawng na sum naw grin nga dingsa, chyoi pra ai shara de shang lu na lam garai n danpru nga ai nga nna, Chyoi pra ai Wenyi gaw dai lam hte madun dan wu ai; 9 dai gaw ndai prat na matu kasi kanan rai nga ai rai nna, de a htung hte maren, kumhpaw kumhpa hte shagu hkungga jaw yu lu nga ai, raitimung, dawjau ai wa a myit masin hpe dai hte jahkum shatsup ya lu ai n rai: 10 dai lam ni gaw, shahpa, luhpa hte kashin kamun ai lam amyu myu hte nawng, htung nnan shashawn na aprat garai n du laman e, gan tawn da ai, hkumshan hte seng ai ahtung ahki sha rai nga ai. 11 Hkristu chyawm gaw, lata hte n gap tawn ai rai nna, ndai hpan tawn da ai mungkan ga hte n seng ai grau kaba nna hkum tsup re ai nawku sum hta, du na ra ai ngamu ngamai ai lam ni a hkinjawng agyi tai na matu, du sa ai re ai majaw, 12 bainam hte dumsu kasha a asai hte n rai, shi hkum nan a asai hte, dai chyoi pra ai shara kata de, lang lata sha shang nna, htani htana hkrang shaw la ai lam lu la nu ai. 13 Kaning rai nme law, bainam sai, usu sai, nga upra a wan wu hte awu asin hkrum ai ni hpe lapri ya yang, hkumshan hpe sanseng hkra shachyoi shapra ya lu ai teng yang gaw, 14 htani htana Wenyi hte Karai Kasang kaw, shi hkum dai hpe ra n rawng ai sha nawng ya ai Hkristu a asai gaw, ahkrung nga ai Karai Kasang hpe dawjau lu hkra, nanhte a myit masin hpe si ging ai arawn alai hta na, grau nna shachyoi shapra ya lu ai, n rai ni? 15 Dai rai nna mung, shaga la hkrum ai ni gaw, ga ndat hte seng ai htani htana sali wunli hkam la lu mu ga nga, shawng na ga shaka kata e tawt lai kau ai hpe hkrang shaw la na matu, si hkam lam byin pru sai majaw, shi gaw ga shaka ningnan a htinglu ya ai wa rai nga ai. 16 Kaning rai nme law, ga madat da ai nga yang gaw, ga madat tsun da ai wa a si ai mung lawm lu na rai nga ai; 17 ga madat ngu ai gaw, si lam byin yang she grin lu ai ga madat tsun da ai wa naw hkrung nga yang gaw, ga madat garai n tai mai ai. 18 Dai rai nna, shawng na ga shaka pyi, asai n lawm ai, tawn da ai, n rai nga ai, 19 Kaning rai nme law, Mawshe gaw jep ai tara hte maren htet da mada yawng hte hpe amyu masha ni e tsun dan ngut jang, dumsu kasha sai, bainam sai hte ntsin, chyaw jahkyeng ai sagu mun, maihkaw nhtan mi la nna, laika hpe mung, amyu masha ni yawng hte hpe mung, lapri bun let, 20 Ndai asai gaw, Karai Kasang nanhte hpe htet da ai ga shaka a asai rai nga ai, ngu nna tsun wu ai. 21 Dai hta kaga, nawku sum hte dawjau ai amu a arai ni yawng hpe mung, shi dai hte maren, dai asai hte lapri bun wu ai. 22 Jep ai tara hku hkan yang, arai yawng ganoi ma hkra hpe, asai hte jasan jaseng kau lu nga ai rai nna, asai ru hkaw kau ai n lawm yang gaw, yubak raw dat na lam n hku nga ai. 23 Dai rai nna, sumsing lamu na arai ni a sumla ni hpe shing re ai lam hte jasan jaseng lu mai nga ai; sumsing lamu na arai majing ni hpe chyawm gaw, dai hta grau kaja ai shagu hkungga ni hte jasan jaseng kau lu ai. 24 Kaning rai nme law, Hkristu gaw, lamu na kasi a sumla sha rai nga nna, masha lata hte gap tawn ai chyoi pra ai shara kata de n shang ai sha, anhte a matu mara Karai Kasang a man e dan dan pya nga na nga, sumsing lamu kata de nan shang wa sai: 25 shingrai shang yang, hkinjawng agyi ni gaw tinang a asai n re ai asai hte, dai chyoi pra ai shara kata de laning hte laning shang ra ai zawn, shi gaw tinang hkum hpe law law lang nawng ya ai n rai; 26 shingrai nawng ya ai rai yang gaw, ginding aga lat kaw nna law law lang si hkam hkam rai na nu ai; ya chyawm gaw, shi hkum dai nawng ya kau ai a marang e, yubak hpe yeng seng kau na matu, ndai prat a jahtum e, shi lang mi sha danpru wu ai. 27 Shinggyim masha ni mung, lang mi sha si wa nna, dai hpang e dawdan hkrum na ra ai zawn, 28 Hkristu mung, law law ni a yubak gunhpai kau na, lang mi sha nawng ya kau hkrum sai rai nna, hkyehkrang la ai hkrum la lu hkra, shi hpe ala nga ai ni a matu, yubak gun lam hte n seng ai sha, lahkawng lang ngu na hta, danpru na ra ai.

10

1 Jep ai tara gaw du na ra ai ngamu ngamai lam ni a hkrang sumla majing n rawng ai sha, de a shingna sha rai nga ai majaw, shanhte gaw tutnawng e nawng ya nga ai, shaning shagu na shagu hkungga amyu hte, sit shang shani wa ai ni hpe, galoi mung jahkum shatsup ya lu na n rai: 2 jahkum shatsup lu ai rai yang gaw, dawjau ai ni hpe lang mi jasan jaseng kau ngut jang, hpang de galoi mung yubak mara a lam hpa myit dum shara n nga na majaw, shagu hkungga nawng ya na lam htum mat na sai, n rai ni? 3 Ya gaw, dai nawng ya ai lam hta, yubak hpe myit dum myit hprang na lam, shaning shagu a rawng nga ai; 4 kaning rai nme law, usu asai hte bainam asai gaw yubak mara hpe galoi mung yeng seng kau ya lu ai n rai, 5 Dai re ai majaw, Hkristu gaw ndai mungkan ga de du sa yang, Hkungga hte kumhpa hpe nang n ra nga ndai, Nang nye a matu hkum hkrang lajang da nit dai; 6 Hkum dingyawng nat ai shagu hkungga hte Mara raw ai hkungga hpe, nang n sharawng ndai: 7 Shaloi e, Laika shabawn hta nye a lam ka da nga ai gaw, Yu u, Karai Kasang e, nang myit ra ai hku hkan galaw na, ngai du sa ring ngai, ngu we ai, nga nna tsun ai. 8 Shingrai, Jep ai tara hte maren nawng ya mai ai lam shi gaw, Shagu hkungga, kumhpaw kumhpa, hkum dingyawng nat ai hkungga hte mara raw ai hkungga hpe nang n ra ndai hte, dai hpe n sharawng nga ndai, nga nna shawng tsun ngut jang, 9 Yu u, nang myit ra ai hku hkan galaw na, ngai du sa ring ngai, nga nna bai tsun ai. Dai rai nna, hpang na lam hpe shagrin tawn da na matu, shi shawng na lam hpe yeng seng kau wu ai. 10 Dai myit ra ai hku a gawp e, Yesu Hkristu a hkum hkrang hpe lang lata sha nawng ya ai a marang e, anhte gaw shachyoi shapra ai hkrum sagaw ai. 11 Hkinjawng ngu ai wa kadai mung, shani shagu dawjau nga let, yubak mara hpe galoi mung n raw kau ya lu ai, shagu hkungga amyu sha hpe law law lang nawng kahtap ya lu ai: 12 shi chyawm gaw yubak mara raw kau ya ai hkungga langai sha hpe, prat dingsa na matu nawng ya ngut jang, Karai Kasang a hkra maga de dung nga sai rai nna, 13 shi a gumlau ni hpe shi a lagaw npu e lagaw kabye lahkum tawn da ai du hkra, a la nga let, nga nga ai. 14 Kaning rai nme law, shi gaw nawng ya ai hkungga langai sha hte, shachyoi shapra hkrum ai ni hpe prat dingsa na matu jahkum shatsup ya wu ai. 15 Dai Chyoi pra ai Wenyi mung, anhte hpe sakse hkam ya mi ai: kaning rai nme law, 16 Da ndai, dai nhtoi ni a hpang e Shanhte hte ngai tawn da na ga shaka gaw, Ngai Madu nye a tara hpe shanhte a kraw lawang e bang da nna, Shanhte a myit hta ka da na we ai, nga nna shawng tsun ngut jang, 17 Shanhte a yubak hpe mung, shanhte tara tawt lai ai hpe mung, ngai bai n dum na nngai, nga nna bai tsun kahtap nga ai. 18 Dai rai nna yubak raw dat na lam nga ai rai yang gaw, yubak a matu hkungga nawng ya shara, n nga na sai. 19 Dai re ai majaw, hpunau ni e, Yesu a hkum hkrang ngu ai nba grang hkrang hkra, 20 anhte a matu shi waw ya ai ningnan hte hkrung ai lam hta, shi asai a gawp e dai chyoi pra ai shara kata de shang lu na, nden ja ai myit rawng nga ga ai hte, 21 Karai Kasang a nta hta kaba htum ai hkinjawng agyi wa lu ga ai majaw; 22 n hkru n hkra ai myit dum chyalu hte lawt hkra, anhte a kraw lawang hpe lapri bun nna, anhte a hkum hkrang hpe mung sanseng ai ntsin hte kashin kamun kau ngut jang, tengman ai myit masin hte, hkum tsup re ai makam masham hte, anhte sit shang wa ga: 23 anhte a myit mada shara hte seng ai nawku htung hta, n shamu n shamawt hkra, anhte maju jung nga ga; kaning rai nme law, ga ndat tawn da ai wa gaw, kangka re ai wa rai nga ai: 24 dai hta kaga, tsawra ai myit rawng wa na hte kaja ai amu bungli byin wa na matu, shada shingjawng hkat lu hkra, langai hte langai myit tau myit htang nga ga: 25 nkau mi wa htung nga ai zawn, anhte gaw tinang a zuphpawng ai lam hpe n koi n kau ai sha, shada da hpe shadum shahprang nga ga: dai nhtoi du magang ra ai hpe, nanhte chye myit dai majaw, shingrai shadum shahprang shara grau nna rai nga ai. 26 Kaning rai nme law, tengman ai a chye chyang ai lam hpe hkam la ngut sayang, yubak hpe dingsa sa galaw ga yang gaw, yubak a matu mara hkungga nawng ya na lam, naw nga sa na n rai: 27 dawdan hkrum na nga ai, nachying hkrithpa shara hte, nhtan shai ai ni hpe nat kau na sindawng kahtet ai wan sha, la nga na ra ai. 28 mawshe a tara hpe tawt lai ai wa gaw, matsan dum la ai n hkrum ai sha, sakse lahkawng masum a ga hte si ai hkrum lu ai; 29 dai rai yang gaw, Karai Kasang a Kasha hpe kabye shingkawt kau nna, tinang hkum hpe shachyoi shapra ya ai ga shaka a asai hpe awu asin di kau ai hte, chyeju madun ya ai Wenyi hpe n kaw n law di kau ai wa gaw, dai hta grau ai ari gade hkrum ging ai, ngu nna nanhte nawn da myit ta? 30 Kaning rai nme law, Matai htang na ahkang ngai lu nngai, ngai tai na we ai, nga nna mung, Dai Madu gaw shi a amyu masha ni hpe tara dara na ra ai, nga nna mung, tsun ai wa hpe, anhte chye nga ga ai. 31 Hkrung nga ai Karai Kasang a lata de hkrat wa ai lam gaw, nachying hkrithpa lam rai nga ai. 32 Raitimung, jahtoi la hkrum manit dai hpang, tsinyam tsindam kaba hte katut gasat hkrum ai shaloi na nanhte sharang lu ai, shawng de na nhtoi ni hpe bai dum nga mu: 33 Dai shaloi e, asawng asang hte zingri zingrat ai hkrum let, masha ni a man e yu chyai hpa mung, dai zawn hkrum ai ni hte jawm hkam ai manang ni mung, nanhte tai yu manit dai, 34 Dai hta n-ga, bawngdung ai ni hpe mung nanhte matsan dum manit dai; nanhte a arung arai kashun kashe la ya ai hpe mung, nanhte kabu gara ai myit hte hkam mana kau nna, dai hta grau reng ai dinggrin anga nga ai arung arai nanhte lu nga ai gaw, gaja wa chye dum myit dai. 35 Dai re ai majaw, shabrai kaba hte hpu ging ai nanhte a nden ja ai myit hpe, hkum kau hkum tat myit. 36 kaning rai nme law, Karai Kasang a myit ra ai hku hkan shachyen ngut jang, ga ndat a akyu hkam la lu hkra, shakut sharang ai myit nanhte naw ra nga myit dai. 37 Loi hkring sha mi rai jang, du sa na ra ai wa gaw N hkring n sa du sa na ra ai. 38 Nye a dinghpring ai wa chyawm gaw, kamsham ai hte hkrung na ra ai. Shi sit kanut mat wa yang gaw Nye a myit masin, shi hta sharawng awng na n rai, nga ai. 39 Anhte chyawm gaw hten byak ai de sit kanut wa ai ni n rai; myit masin hpe hkyehkrang la lu hkra, makam masham rawng ai ni gaw, anhte rai nga ga ai.

11

1 Makam masham ngu ai gaw, myit mada ai arai ni a lam myit mu myit hkut nga ai hte, garai n mu yu ai arai ni a lam tau chye tawn lu ai hpe, ngu ai, rai nga ai: 2 de a majaw mung, moi na ni gaw, sharawng awng ai sakse hkam ya ai, lu la ma ai. 3 Nga yawng nga pra gaw Karai Kasang a mungga hte hpajang tawn da nga ai rai nna, mu lu ai arai ni gaw, dandawng nga ai arai ni hta na n byin wa ai hpe, kamsham ai hte anhte dum chye ga ai. 4 Kamsham ai hte Abela gaw Ka-in hta grau kaja ai hkungga Karai Kasang hpe nawng ya wu ai rai nna, Karai Kasang mung shi a kumhpa ni a lam sakse hkam ya wu ai majaw, shi dinghpring nga ai, nga nna de a gawp e sakse hkam ya ai lu la wu ai: dai hpe yu yang, shi si mat sai raitimung, ga naw a tsun nga ai. 5 Kamsham ai a majaw Enuk gaw si hkrung si htan n hkrum lu hkra, htawt la ai hkrum wu ai; Karai Kasang shi hpe jahtawt la wu ai majaw, shi n nga sai: kaning rai nme law, shi gaw Karai Kasang a sharawng awng ai wa rai nga ai, nga nna jahtawt la ai garai n hkrum yang, sakse hkam ya ai, lu la wu ai: 6 makam masham n rawng yang gaw, shi a man e sharawng awng ai lu la na n rai; kaning rai nme law, Karai Kasang kaw sit shang ai wa gaw, Karai kasang nga nga ai mung, shi e hkan tam ai ni hpe chyeju htang jaw lu ai mung, kamsham lu na rai nga ai. 7 Kamsham ai hte Noa gaw garai n mu yu ai arai ni a lam shadum shahprang ai hkam la lu ai rai nna, shi a nta masha ni hpe hkyehkrang la na matu hkrit hkungga ai myit hte shanghpaw li shachyaw wu ai: shingrai kamsham ai hte shi mungkan ga hpe jeyang nna, makam masham hte seng ai dinghpring ai a sali wunli hkam la ai wa, rai wa ai. 8 Abraham gaw, sali wunli hkam la lu na ra ai mung de pru hkawm wa na lam shaga la ai hkrum yang, gade sa wa ai shi n chye timung, kamsham ai hte madat mara nna pru hkawm wa ai. 9 Ga ndat hte seng ai mung hta e, masha tsasam a mung hta zawn, kamsham ai hte shi manam sa tai nga ai rai nna, ga ndat lam langai sha hta Sali wunli jawm hkam la lu ai Isak yan Yaku hte rau, sum hta sha rawng nga ma ai: 10 kaning rai nme law, npawt nhpang grin nga ai hte, Karai Kasang de da ai shachyaw ngut sai mare hpe, shi myit mada nga ai. 11 Kamsham ai hte Sara pyi, prat lai mat sayang, na-um nasin rai wa lu na atsam lu la wu ai: kaning rai nme law, ga ndat tawn da ai wa kangka rai nga ai, ngu nna myit la wu ai. 12 Dai re ai majaw, la chyasi zawn re ai wa langai hta na sha, sumsing lamu a shagan ni hte, nammukdara makau na n dang hti ai zaibru made, law htam wa ai kashu kasha ni pra wa masai. 13 Ndai ni nlang hte gaw, ga ndat hte seng ai sali wunli n hkam la lu ai hte, tsan kaw na dai hpe tau mu nna shaga gintan let, ndai ga ntsa e tsasam hte malet, nhprang manam sha tai nga ai hpe yi la nna, dai makam masham hta si wa masai. 14 Shingrai yin la ai ni gaw, tinang nga na buga tam nga ma ai hpe, leng leng madun dan nga ma ai. 15 Shanhte pru kau da ai buga hpe nan, bai dum ma ai rai yang gaw, nhtang wa lu na aten naw nga malu ai. 16 Ya chyawm gaw, dai hta grau ai, sumsing lamu na buga ngu ai hpe, shanhte marit nga ma ai: dai re ai majaw Karai Kasang gaw, shanhte a Karai Kasang ngu na hpe, kaya wu ai n rai; kaning rai nme law, shanhte a matu mara shanu nga na mare, shi lajang da nu ai. 17 Abraham gaw chyam yu hkrum ai shaloi, kamsham ai hte Isak hpe hkungga di nna nawng kau ya wu ai; Isak hta e na a amyu matu tai nga na ra ai, 18 nga nna ga ndat ni hpe hkap hkam la ai wa gaw, shi a kasha shingtai hpe nan nawng kau ya wu ai; 19 shing di nawng kau timung, Karai Kasang gaw si mat ai ni kaw na pyi bai sharawt ya lu ai, ngu nna myit kam wu ai: dai rai nna ga shadawn hku tsun yang, si mat ai ni kaw na shi hpe bai lu la wu ai. 20 Kamsham ai hte Isak mung, garai n byin yu ai arai ni a lam, Yaku yan Esaw hpe shaman ya wu ai. 21 Kamsham ai hte Yaku gaw, shi si wa magang yang, Yosep a kasha yan hpe shaman ya nna, shi a dawhkrawng matu hta madi let nawku wu ai. 22 Kamsham ai hte Yosep gaw, prat htum wa magang yang, Israela a kashu kasha ni a pru wa na lam tsun jahprang da nna, shi a nra la lung wa na lam, ga madat tsun da wu ai. 23 Mawshe hpe shangai ngut yang, shi a kanu yan kawa gaw kamsham ai hte shata masum tup shi hpe makoi da mu ai; kaning rai nme law, dai ma gaw hpraw tsawm nga ai hpe, shan mu mu ai rai nna, hkawhkam a hkangda ai mungga hpe n hkrit ma ai. 24 Mawshe gaw kaba wa jang, kamsham ai hte Hpara-u a shayi sha a kasha ngu na hpe ndang kau wu ai; 25 tawng marang mi yubak a pyaw daw kadaw na hte, Karai Kasang a amyu masha ni hte rau tsin-yam tsindam hkrum na hpe shi grau ra nga ai rai nna, 26 Hkristu a matu aroi arip hkrum ai gaw, Egutu mung na sutgan hta grau kaja ai sutgan rai nga ai, myit nawn wu ai: kaning rai nme law, bai lu la na ra ai shabrai hpe shi myit tau mada nga ai. 27 Kamsham ai hte, Egutu hkawhkam a masin pawt ai hpe n hkrit ai sha, dai mung na pru kau da wu ai, kaning rai nme law, myi hte n mu lu ai wa hpe mu lu ai hpe zawn, shakut sharang nga ai. 28 Kasha alat ni hpe sat kau ai wa, Israela masha ni hpe n hkra u ga, shi kamsham ai hte dai Shalai wa ai poi hte asai lapri bun ai lam, galaw hpang wu ai. 29 Kamsham ai hte shanhte gaw dai hkyeng ai nawng hta hkarang ntsa e zawn, rap lai wa ma ai: Egutu masha ni mung, dai zawn rap chyam yu ma yang, lup si ai hkrum ma ai. 30 Yerihku mare hpe sanit ya tup wang kawai hkawm ngut jang, kamsham ai hte de a bunghku ni daw ru hkrat mat wa ai. 31 Shawa num Rahab gaw, kin-yu ni hpe hkap hkalum la wu ai majaw, kamsham ai hte n madat n mara ai ni hte rau hten bya n hkrum wu ai. 32 Dai hta kaga ngai hpa naw tsun na rai ta? kaning rai nme law, Gidon, Barak, Samson, Yephta, Dawi, Samuela hte hte myihtoi ni a lam hkai dan na nga yang, nye a aten n dang law nga ai: 33 dai ni gaw, kamsham ai hte masha mungdan ni hpe dang kau lu ma ai, dinghpring ai lam shachyen lu ma ai, ga ndat ni hkam la lu ma ai, hkanghkyi a n-gup pat tawn lu ma ai: 34 wan nsa hpe sat kau lu ma ai, ri nhtu hta na lawt lu ma ai, gawngkya ai shani e n-gun shaja ya ai lu la ma ai, majan shani e share lu ma ai hte masha tsasam ni a luksuk ni hpe jahtaw kau lu ma ai. 35 Numsha ni mung shanhte hte seng ai si mat ai ni hpe hkrung sharawt ai lam langai mi hte bai lu la ma ai: nkau mi chyawm gaw, gawng hte gang jen sharim ai hkrum ma ai, raitimung, grau reng htum ai hkrung sharawt la ai hpe dep la lu hkra, tinang hpe raw dat kau na n yin la hkraw ma ai. 36 Bai kaga nkau mi gaw, asawng asang, anu kayat re ai hta n-ga, kyit hkang sharen ai hte htawng hta bang da ai di nna chyam yu dinglik ai hkrum ma ai: 37 shanhte gaw, nlung hte kabai sat ai, nhtum nni zingri zingrat ai, zingret hte ret dut sat ai hte nhtu e htau kau ai hkrum ma ai: matsan mayan rai nna, nni nkri, aroi arip re ai hkrum let, sagu hpyi, bainam hpyi bu hpun nna htawt hkawm nga ma ai: 38 nam mali hkan e, bum alang, ga na ginlawng hku hte lungpu hkan e, shanhte let hkawm ma ai: raitimung, mungkan ga gaw shanhte hte n ging n dan nga malu ai. 39 Dai ni nlang hte gaw, makam masham a majaw sharawng awng ai sakse hkam ya ai lu la ma timung, ga ndat ni a akyu ara garai n hkam la ma ai. 40 Kaning rai nme law, anhte n lawm yang gaw, shanhte mung jahkum jatsup ai n dep lu mu ga nga, Karai Kasang gaw anhte a matu grau kaja ai lam hpang da ya sai.

12

1 Ya ndai hte wa law la ai sakse ni gaw, anhte hpe sumwi zawn wang kawan da mi ai majaw, anhte mung, numdaw numdan re ai lit nlang hte hte, kap loi la ai yubak hpe kau da nna, makam masham a npawt nhpang hte jahkum shatsup ya ai wa Yesu hpe azi yu let, anhte gat na matu san da ai lam hpe shakut sharang rai, gat shadu wa ga: 2 dai madu gaw, shi a man e ang wa ai kabu gara ai lam majaw, kaya kahpa hkrum ai hpe hpa zawn n nawn ai sha, wudang lam hpe hkam nu ai rai nna, Karai Kasang a tingnyang hkra maga de wa dung nga sai. 3 Nanhte a myit masin gawng run ai hte hki ba ai n hkrum malit ga, yubak kap ai ni a lata hte dai hte wa ndang kalang di kau hkrum sha ai wa hpe, myit dum nga mu. 4 Nanhte gaw yubak hpe katut gasat na matu asai pru hkra garai n hkap daw yu myit dai: 5 dai hta kaga, Ngai sha e, dai Madu sharin ai hpe n gawn n sawn hkum rai et; Shi nang hpe daru yang gawng hkum run et; 6 Madu gaw tsawra ai wa hpe sharin ga ai, Hkap la ai kasha nlang hpe kayat ga ai, nga nna ma hpe sharin ai zawn, nanhte hpe shadum shahprang ai ga hpe nanhte malap kau manit dai. 7 Daru sharin ya ai akyu lu la na matu, hkam sharang nga mu: Karai Kasang gaw nanhte hpe kasha zawn woi di da myit dai: kaning rai nme law, kawa e n daru sharin ai kasha, kanang nga a ta? 8 Yawng mayawng hkam ga ai daru sharin la ai nanhte n hkrum myit yang gaw, nanhte kasha majing n rai, n-gyi sha rai nga myit dai. 9 Bai lam mi gaw, anhte hpe daru sharin ya na matu, hkumshan hte seng ai kanu kawa anhte lu ga ai rai nna, anhte shanhte hpe hkungga lara di ga ai: dai hta grau nna, asak hkrung nga lu hkra, wenyi ni a Kawa npu e anhte mai taw nga ga ai, n rai ni? 10 Shanhte gaw tinang ra ai hku hte maren tawng marang mi sha daru sharin ya lu mi ai; shi chyawm gaw, shi a chyoi pra ai anhte hkam la lu u ga, anhte a akyu matu daru sharin nga ai. 11 Daru sharin ya ai lam magup gaw hkam sha ai shaloi e, pyaw hpa zawn n rai, yawn hpa zawn rai nga ai: raitimung, dai gaw htawmhpang e she dai hta sharin hkam sha ai ni a matu mara, dinghpring ngu ai ngwi pyaw ai asi si shapraw ya nga ai. 12 Dai re ai majaw, kya noi nga ai lata ni hte lapyin n rawng ai lahput ni hpe sharawt dating mu; 13 lagaw hten ai ni hkrihkraw n kashai ai sha, shamai ai hkrum lu mu ga, nanhte sa wa na matu, ding ai lam masun lajang mu. 14 Masha yawng mayawng hte ngwi pyaw lu hkra mung, chyoi pra ai hpe dep lu hkra mung, hkan tam nga mu; chyoi pra ai n rawng yang gaw, kadai mung dai Madu hpe mu lu na n rai. 15 Nanhte hta na langai ngai, Karai Kasang a chyeju hkam la ai hta n yet mat myit ga mung, nanhte hpe sharu shatsang lu hkra, hka la ai ru tu pru nna, law malaw hpe awu asin di kau ai n hkrum myit ga mung, 16 shat ma mi a matu sha hte kasha alat a akyu dut kau ai Esaw zawn, shut hpyit ai hte tara n hkungga ai wa n rawng nga malit ga mung, hkap yu sadi nga mu: 17 kaning rai nme law, hpang e dai shaman ya ai akyu lu la mayu yang, shi shinggan kau ai hkrum nga ai hpe, nanhte chye nga myit dai: myi prwi pru ai hte myit malai shara nhtang tam katu timung, kanang na n mu la nu ai. 18 Kaning rai nme law, nanhte gaw lata e ahtawk hkrum lu ai hte wan grung nga ai bum de mung, achyang amang re ai, nsin chyip mak re ai, laru ru ai, 19 pahtau ngoi ai hte ga jahtau ai nsen wu ai shara de mung, du yu manit dai n rai; dai nsen hpe na yu ai ni gaw, ga hkaw mi muk shanhte hpe bai n tsun kahtap nu ga, hpyi nem ma ai: 20 kaning rai nme law, Yamnga pyi dai bum hpe hkra yang, nlung hte kabai sat kau mu, nga nna jep dat ai mungga hpe shanhte n jan lu ma ai; 21 shingrai danpru wa ai gaw dai hte wa hkrithpa rai nga ai majaw, Mawshe pyi Ngai nachying hkrit gari mat nngai, nga ai. 22 Nanhte chyawm gaw, Ziun bum hte hkrung nga ai Karai Kasang a mare ngu ai sumsing lamu na Yerusalem mare de mung, hti n dang lu ai lamu kasa wunawng wuwa ni hpang de mung, 23 sumsing lamu na jahpan hta lawm ai shawa zuphpawng hte kasha alat ni a Hpung de mung, yawng mayawng a tara agyi wa Karai Kasang hpang de mung, jahkum shatsup hkrum sai dinghpring ai ni a wenyi ni hpang de mung, 24 ga shaka ningnan a htinglu wa Yesu hpang de mung, Abela asai hta grau kaja ai lam chye tsun ai lapri bun ai asai hpang de mung, du manit dai. 25 Nanhte gaw dai mungga tsun dat ai wa hpe n ningdang kau myit ga, sadi nga mu; kaning rai nme law, ga ntsa na shadum shahprang ai wa hpe ndang kau ai ni yubak n lawt lu ma ai teng yang gaw, sumsing lamu de na shadum shahprang ai wa hpe nawng kau ai ni anhte gaw, dai hta grau nna n lawt lu na ga ai: 26 dai shadum shahprang ai wa a nsen gaw, dai shaloi e ginding aga hpe a shun dat wu ai; ya tawn da ai ga ndat chyawm gaw, Ginding aga hpe sha n rai, sumsing lamu hpe mung ngai lang mi naw anawn shangun dat na we ai, nga nna tawn da nu ai. 27 Lang mi naw, nga ai ga a lachyum gaw, n shamu n shamawt lu ai arai ni gaw dinggrin anga nga u ga, shamu shamawt lu ai arai ni hpe galaw da ai arai ni hpe zawn, yeng kau na nga ai, rai nga ai. 28 Dai rai nna, n shamu n shamawt lu ai mungdan lu ga ai majaw, anhte gaw hkungga lara nna agam ai myit hte Karai Kasang sharawng awng ai hku dawjau lu hkra, chyeju dum chye ai myit rawng nga ga: 29 kaning rai nme law, anhte a Karai Kasang gaw, hkru wa ai wan rai nga ai.

13

1 Hpunau shada tsawra ai myit tutnawng rai nga myit ga. 2 Manam daw ai lam hkum malap kau myit: dai lam hta nkau mi gaw ndum n chye ai she, lamu kasa hpe daw hkrup masai. 3 Sharen rau hkrum ai ni zawn, bawngdung ai ni hpe mung; nanhte hkum hkrang hte naw rai nga myit dai majaw, nhtum nni hkrum ai ni hpe mung, adum nga mu. 4 Hkungran ai lam gaw, yawng mayawng a man e arawng lu u ga; hkungran ai yupra mung, sanseng nga u ga: kaning rai nme law, hpye ai amu galaw ai ni hte numshaw lashaw ai ni hpe, Karai Kasang tara dara na wu ai. 5 Gumhpraw marin ai lam hkum hkan myit; nanhte lu ai made hte myit dik nga mu: kaning rai nme law, Ngai nang hte teng teng n hka na nngai, gaja wa teng teng n kau da na nngai, nga nna shi nan tsun nga ai. 6 Dai re ai majaw, Dai Madu ngai hpe karum ai wa rai nga ai, Ngai hpa mung n hkrit nga nngai: Masha wa ngai hpe hpa di lu na a ta? ngu nna nden ja ai myit hte anhte tsun nga ga ai. 7 Karai Kasang a mungga nanhte hpe tsun dan ai, nanhte a lam woi ningshawng ni hpe, adum nga mu: shanhte prat lai hkra hkan wa sai lailen ningli hpe myitsumru yu nna, shanhte a kamsham ai hpunda hkap hkra, hkan sharau nga mu. 8 Yesu Hkristu gaw, mani, dai ni, htawm prat dingsa mung, maren anga nga ai. 9 Sharin shaga ai lam tsasam amyu myu de hkum htawt hkum hkan myit: hkan nang ai ni a matu hpa akyu n shabyin ya lu ai sha hpa lam hte n rai, chyeju lam hte she myit masin hpe shangang shakang lu na, mai kaja nga ai. 10 Naw ku ai sum hta dawjau ai ni, sha na ahkang n lu ai hkungri langai mi gaw, anhte lu ga ai. 11 kaning rai nme law, hkinjawng agyi wa gaw yubak raw ai hkungga a asai hpe chyoi pra ai shara de la shashawn ngut jang, dai hkungga mang ni hpe dap shinggan e nat kau wu ai. 12 Dai hte maren Yesu mung, shi hkum nan a asai hte dinghta masha ni hpe shachyoi shapra lu na matu, mare chyinghka shinggan e nni nkri hkam nu ai. 13 Dai rai nna, anhte mung, shi hte rau aroi arip hkam let, dai dap shinggan shi hpang de pru sa wa saga. 14 Kaning rai nme law, ndai dinghta ga e dinggrin nga na mare, anhte n lu ga ai; htawmhpang du na ra ai mare hpe, anhte tam nga ga ai. 15 Dai rai nna, Karai Kasang a mying ningsang kajai tsun hkai nga ai n-gup n-gau a asi ngu ai shakawn kungdawn hkungga hpe anhte Yesu a gawp e, Karai Kasang kaw tutnawng e nawng ya nga ga. 16 Mai kaja ai amu galaw na hte gam jaw gam ya ai lam, hkum malap kau myit; shing re ai hkungga hpe, Karai Kasang gaw sharawng awng nga ai. 17 Nanhte a lam woi ningshawng ni a ga madat mara nna, shanhte a npu e taw nga mu: kaning rai nme law, shanhte gaw jahpan dan na ni rai ma ai rai nna, nanhte a myit masin a matu mara a maja nga ma ai: jahpan dan ai shaloi e, nanhte a matu akyu n shabyin lu ai yawn madai ai hte n rai, kabu gara ai myit hte dan lu mu ga, shanhte a npu e taw nga mu. 18 Anhte a matu mara akyu hpyi ya mi; kaning rai nme law, lam shagu hta arawn alai kaja hkan mayu ga ai majaw, anhte a myit dum chyalu san pra mali ai, ngu nna myit mu nga ga ai. 19 Ngai nanhte kaw alawan du lu na ahkang lu la n ga, shingrai hpyi ya na grau nna shadut dat made ai. 20 Anhte a Madu Yesu ngu ai, sagu hpung ni a sagu rem wa kaba hpe, htani htana ga shaka asai hte si ai ni kaw na bai woi wa ai, ngwi pyaw ai a npawt Karai Kasang gaw, 21 Yesu Hkristu a marang e, shi a man e sharawng awng ai lam anhte hta shachyen ya let, shi a myit hkan nang lu hkra, kaja ai amu bungli shagu hta nanhte hpe jahkum shatsup myit ga; Yesu Hkristu kaw htani htana prat dingsa hpung shingkang anga nga u ga law. Amen. 22 Bai, lam mi gaw, hpunau ni e, dai shadum shahprang ga nanhte hkam sharang la na, ngai shadut jahkat dat made ai: kaning rai nme law, ga gadun hte sha ngai nanhte hpe ga shagun dat made ai. 23 Anhte a hpunau Timohti gaw raw dat hkrum sai hpe, chye nga manu; shi alawan du yang gaw, ngai shi hte rau sa nna, nanhte hte hkrum na ring ngai. 24 Nanhte a lam woi ningshawng ni nlang hte hte, chyoi pra ai ni yawng mayawng hte hpe, shakram ya mi: Itali mung na ni, nanhte hpe shakram dat ma ai. 25 Chyeju gaw nanhte mahkra hte rau anga nga u ga law. Amen.