DANIELA

1

1 Yuda hkawhkam Yehoiakim hkaw dung ai masum ning e, Babelon hkawhkam Nebuhkadneza gaw, Yerusalem mare hpe lung gasat nna, wang tawn wu ai. 2 Ya Madu gaw, Yuda hkawhkam Yehoiakim hte, Karai Kasang nta na arai nkau mi hpe, Nebuhkadneza lata hta ap ya kau nna, shi gaw dai arai ni hpe, Shina mung e nga ai, shi a hpara nta de la wa nhtawm, shi a hpara nta sutdek hta bang da wu ai. 3 - 4 Shaloi hkawhkam wa gaw, unuk ni a agyi Ashpena hpe shaga la nna, ra n rawng ai, hpraw tsawm ai hte, hpaji byeng-ya amyu myu, chye chyang ai hte maka kumla pru nna, hkawhkam htingnu hta amu galaw mai ai, Israela kashu kasha shabrang nkau mi hpe hkawhkam amyu hta na mung, arawng lu ai ni hta na mung, lata la nhtawm, Hkalde masha ni a laika hte tsun ai ga, shanhte hpe sharin achyin ya na lam, shi hpe hkangda wu ai. 5 Dai hta kaga hkawhkam wa gaw, shi a sha ku na shat hte, shi lu ai tsabyi jahku hta na, shani shagu shanhte hpe karan jaw nna, masum ning tup bau nhtawm, hkawhkam wa man e shang lu na lam, hkangda wu ai. 6 Ya dai shabrang ni hta, Yuda amyu na Daniela, Hanania, Mishaela hte Azaria, lawm ma ai. 7 Unuk ni a agyi wa gaw shanhte a amying lai nna, Daniela hpe Belteshaza, Hanania hpe Shadrak, Mishaela hpe Meshak, Azaria hpe Abed-nego, ngu nna shamying mu ai. 8 Daniela chyawm gaw, hkawhkam wa karan jaw ai shat hte, shi lu ai tsabyi jahku hpe n lu n sha ai sha, awu asin hpe koi gam na nga, myit jahkut da wu ai: dai rai nna, awu asin n hkrum u ga, shi gaw unuk ni a agyi wa hpe hpyi wu ai. 9 Daniela gaw unuk ni a agyi wa man e, matsan dum ai hte myiman pa ai hkrum u ga, Karai Kasang shabyin wu ai. 10 Raitimung, unuk ni a agyi wa gaw, Nanhte a matu shahpa hte luhpa san da ai, nye a madu hkawhkam wa hpe, ngai hkrit nngai: nanhte a myiman gaw rau ram prat ni a myiman daram n tsawm ai hpe, shi mu jang, nanhte a majaw nye baw sum na, tsang shara nga ai, n rai ni? ngu nna Daniela hpe tsun wu ai. 11 - 12 Shaloi Daniela gaw, shi hte Hanania, Mishaela, Azaria hte hpe yu lajang na matu, unuk ni a agyi san tawn da ai shat shadu wa hpe, Nhtoi shi ya tup, na a mayam ni hpe namlaw namlap hte ntsin sha jaw chyam yu mi: 13 dai hpang anhte a myiman hte, hkawhkam wa sha ku na shat sha ai shabrang ni a myiman hpe, nang shadawn yu n ga: nang nan mu ai hte maren, na a mayam ni hpe di mi, ngu nna tsun wu ai. 14 Shat shadu wa mung yin la nna, nhtoi shi ya tup shanhte hpe chyam yu wu ai. 15 Ya nhtoi shi ya lai yang, shanhte a myiman gaw, hkawhkam a sha ku na shat sha ai shabrang ni a myiman hta, grau tsawm nna hpum nga malu ai. 16 Dai rai nna shat shadu wa gaw, shanhte a shat hpe mung, shanhte lu na tsabyi jahku hpe mung, dawm la nna, namlaw namlap sha jaw mu ai. 17 Ya Karai Kasang gaw dai shabrang mali hpe, laika chye ai hte hpaji byeng-ya amyu myu hta nyan rawng nna, chye chyang ai myit, jaw manu ai: Daniela mung, shingran hte yupmang amyu myu chye htai ai nyan hpring nga ai. 18 Dai shabrang ni hpe shashawn na matu, hkawhkam wa madat da ai aten du jang, unuk ni a agyi gaw, shanhte hpe Nebuhkadneza man de woi shashawn nna, hkawhkam wa gaw shanhte hte tsun chyai nga ai; nlang hte hta, Daniela, Hanania, Mishaela, Azaria hte bung ai wa langai mi n nga ai: dai re ai majaw shanhte gaw hkawhkam wa man e tsap nga lu ma ai. 20 Hkawhkam wa san yu ai hpaji byeng-ya hte, chye chyang ai lam mahkra hpe, dai shabrang ni gaw, mungdan ting a lakle sara ni hte, htamshi grau nna chye ma ai. 21 Daniela chyawm gaw, Kuru hkawhkam hkaw dung ai shawng shaning du hkra, nga nga ai.

2

1 Nebuhkadneza gaw, shi hkaw dung ai ni ning hta e, yupmang mu nna, myit ung ang ai majaw, yup n lusha nga ai. 2 Yup mang htai ya na matu, hkawhkam wa gaw, lakle sara ni, mandan bau ai ni, gumhpan hpan ai ni hte Hkalde sara ni hpe shaga la na, hkangda wu ai: shingrai shanhte sa shang nna, hkawhkam wa man e tsap nga ma ai. 3 Shaloi hkawhkam wa gaw, Ngai yupmang mu ni ai; dai yupmang hpe chye lu hkra, ngai myit ung ang nga nngai, ngu nna shanhte hpe tsun mu ai. 4 Shingrai Hkalde sara ni gaw, Suri ga hte, hkawhkam wa hpe, Hkawhkam wa e, nang tutnawng ahkrung nga n ga: na a mayam ni hpe dai yupmang hkai dan mi; anhte ga lachyum htai dan na ga ai, ngu mu ai. 5 Hkawhkam wa gaw, Dai yupmang hpe ngai malap kau se ai; raitimung, dai yupmang hte ga lachyum ngai hpe n htai dan yang gaw, nanhte kahtum gadaw di ai hkrum nna, nanhte a nta ni nga hkyi sumpum tai na ra ai. 6 Yup mang hte ga lachyum htai dan myit yang gaw, nanhte gaw nye a lata na kumhpa, sutgan hte arawng sadang kaba lu la na marin dai: dai re majaw yupmang hte ga lachyum ngai hpe htai dan mi, ngu nna Hkalde sara ni hpe htan wu ai. 7 Shanhte mahtang, Hkawhkam wa gaw shi a mayam ni hpe dai yupmang hkai dan mi ga; anhte ga lachyum htai dan na ga ai, nga nna bai htan ma ai. 8 Hkawhkam wa gaw, Dai yupmang ngai malap kau ai hpe, nanhte chye ai majaw, nhtoi na hkra sharen mayu ai hpe, ngai teng teng chye nngai. 9 Raitimung, dai yupmang ngai hpe n hkai dan myit yang, nanhte myit langai sha nga nna, aten lai hkra, nye a man e masu ai ga tsun na maw ai majaw, nanhte a matu tara langai sha rai nga ai: dai re ai majaw, yupmang ngai hpe hkai dan mi; shaloi ga lachyum nanhte chye htai shapraw ai hpe, ngai chye na nngai, ngu nna htan wu ai. 10 Bai Hkalde ssra ni gaw, Hkawhkam wa amu hpe chye htai ai wa gaw, ga ntsa e langai mi pyi n nga ai: kaning san galu kaba ai hkawhkam wa hte du wa mung, lakle sara, mandan bau ai sara hte Hkalde sara hpe, ning nga n san ga ai. 11 Hkawhkam wa san ai lam gaw, yak la ai lam rai nga ai: shinggyim masha ni hte rau n shanu ai hpara ni hta kaga, hkawhkam wa man e dai lam shapraw lu ai wa, kadai n nga ai, ngu nna hkawhkam wa hpe htan mu ai. 12 Dai ga majaw hkawhkam wa masin pawt nna, grai n-yun bu let, Babelon mare na hpaji rawng ai ni mahkra hpe shamyit kau na, hkang dat mu ai. 13 Shingrai hpaji rawng ai ni hpe sat kau na nga, hkawhkam mungga pru nga ai: Daniela hte shi a kanawn manang ni hpe mung, sat kau na tam ma ai. 14 - 15 Dai rai nna Daniela gaw, Babelon mare na hpaji rawng ai ni hpe sat kau na matu pru wa ai, hkawhkam a sin langa ni a hpyenbu Ariok hpe htaphtuk ai hte myitsu ai ga tsun nna, Hkawhkam wa mungga gaw, hpa majaw ndai daram lawan a ta? ngu nna shi hpe san wu yang, Ariok gaw dai lam Daniela hpe tsun dan wu ai. 16 Shaloi Daniela shang nna, yupmang htai lu na aten nhtoi daw ya na lam, hkawhkam wa hpe hpyi wu ai. 17 - 18 Shingrai Daniela gaw, shi a nta de nhtang wa nhtawm, shi a kanawn manang Hanania, Mishaela, Azaria hte hpe dai lam tsun shana nna, shanhte gaw, Babelon mare na hpaji rawng ai ni hte rau sat kau ai n hkrum hkra, dai makoi magap da ai lam hta, sumsing lamu na Karai Kasang kaw na, matsan dum ai chyaju lu la na matu, Daniela hte shi a kanawn manang ni akyu hpyi ma ai. 19 Dai rai nna shana aten e, shingran hte, Daniela hpe dai lam shapraw dan wu ai. 20 Shaloi Daniela gaw sumsing lamu na Karai Kasang a chyeju hpe shagrau sha-a let, Karai Kasang a amying ningsang gaw, htani htana prat dingsa, a nga u ga law: shi gaw hpaji byeng-ya hte n-gun atsam hpring nga ai. 21 Shi gaw ahkying aten hte, du hkra ladaw hpe galai nga ai; hkawhkam langai mi hpe shi shayu kau nna, hkawhkam kaga hpe shagrau shatsaw wu ai; hpaji rawng ai ni hpe hpaji, nyan rawng ai ni hpe chye chyang ai chyeju, shi jaw wu ai: 22 shi gaw, sung htum ai hte makoi magap da ai lam ni hpe, shapraw dan wu ai; nsin hta rawng marawng hpe shi chye nna, nhtoi gaw shi hte rau shanu nga ai. 23 Nye a ji wa ni a Karai Kasang e, nang ngai hpe hpaji byeng-ya hte n-gun atsam jaw nna, anhte hpyi ai hte maren, ngai hpe ya shapraw dan ndai majaw, ngai chyeju dum nna, nang hpe shakawn nngai law; gaja wa, hkawhkam wa hte seng ai lam, nang anhte hpe shapraw shadan dan mi ai, nga nna tsun ai. 24 Dai re ai majaw, Babelon mare na hpaji rawng ai ni hpe sat kau na matu, hkawhkam wa san da ai Ariok hpang de Daniela sa shang nna, Babelon mare na hpaji rawng ai ni hpe, hkum sat kau et; ngai hpe hkawhkam wa man de shashawn e; yupmang a ga lachyum ngai hkawhkam wa hpe shapraw dan na nngai, ngu nna shi hpe tsun wu ai. 25 Shaloi Ariok gaw Daniela hpe, hkawhkam wa man de alawan shashawn nna, Yup mang a ga lachyum hkawhkam wa hpe htai dan lu ai, bawngdung ai Yuda kashu kasha ni hta na, masha langai mi hpe, ngai mu se ai, ngu nna tsun wu ai. 26 Hkawhkam wa mung, Ngai mu ai yupmang hte de a ga lachyum, ngai hpe htai dan lu n ni? ngu nna Belteshaza mying ai Daniela hpe san wu ai. 27 Daniela gaw, Hkawhkam wa san ai makoi magap nga ai lam hpe, hpaji rawng ai ni, mandan bau ai ni, lakle sara ni, gumhpan hpan ai ni, hkawhkam wa hpe madun dan lu ai n rai: 28 raitimung, makoi magap lam shapraw shadan lu ai Karai Kasang gaw, sumsing lamu e dung nga ai; shi gaw, htawmhpang e byin na ra ai lam, hkawhkam Nebuhkadneza hpe madun dan nu ai. Na a yupmang hte, na a yupku ntsa e nang mu ai shingran gaw, da ndai rai nga ai: 29 nang hkawhkam wa e, htawmhpang e hpa byin na ra ai, na a yupku ntsa e nang sumru yu nna, makoi magap lam shapraw dan chye ai wa gaw, hpa byin na ra ai, nang hpe madun dan nga ai. 30 Shinggyim masha kaga hta, ngai wa, hpaji grau rawng ai majaw, ndai makoi magap lam ngai hpe shapraw dan ai, n rai: nang hkawhkam wa gaw, de a ga lachyum chye lu nna, nang myit mang ai lam chye na lu hkra, dai lam ngai hpe shapraw dan ni ai. 31 Hkawhkam wa e, nang gaw sumla kaba hpe mada mu ndai. Dai galu kaba ai hte, kabrim ala tu ai sumla gaw, na a man e tsap nga nna, de a ningchya gaw hkrithpa rai nga ai. 32 Dai sumla a baw gaw ja jet rai nga ai; sinda hte lata yan gaw, gumhpraw rai nga ai; akan hte magyi yan gaw, magri rai nga ai; 33 de a shinglang gaw, hpri rai nga nna, lagaw lahpan gaw hpri daw mi, ga kagam daw mi, rai nga ai. 34 Nang mada yu nga yang, lata hte n tawk ai nlung langai mi gaw, hpri hte ga kagam rai nga ai sumla lagaw hpe hkra nna, dai yan hpe agrawp mani kau wu ai. 35 Shingrai, ahpri, ga kagam, magri, gumhpraw hte aja gaw, agrawp mani mat nna, nmut ta chyarang na nbun zawn tai mat ai hte, nbung e ahpawt kau nna, de a matu nga shara n nga ai: dai sumla hpe hkra ai nlung chyawm gaw, galu kaba ai bum tai wa nna, lamu ga ting kapat nga ai hpe, nang mu ndai. 36 Yup mang gaw, da ndai rai nga ai; ya anhte gaw hkawhkam wa man e, de a ga lachyum htai dan na ga ai. 37 Hkawhkam wa e, nang gaw hkawhkam ni a hkawhkam rai nga ndai: sumsing lamu na Karai Kasang gaw, mungdan hte hpawn, hpung dagu, daru magam hte hpung shingkang, nang hpe jaw nit dai; 38 shinggyim masha rawng ai, shara shagu bra nga ai pa ga na ashu ashan ni hte, ntsa malen u ni hpe, na a lata hta shi ap ya nna, dai ni mahkra a ntsa e up shangun ndai: nang gaw aja baw rai nga ndai. 39 Na a hpang e, nang hte lawu grit re ai mungdan langai mi pru na ra ai: dai hpang masum ngu na magri mungdan pru nna, dai gaw lamu ga ting hpe up na ra ai. 40 Mali ngu na mungdan gaw, hpri zawn ja ai mungdan rai na ra ai; hpri gaw arai yawng mayawng hpe agrawp kau nna, dang lu ai zawn, dai mungdan gaw yawng hpe mani ayun kau ai hpri hte maren, agrawp kau nna, mani ayun kau na ra ai. 41 Lagaw hte latsa ni gaw daw mi dibu sama a ga kagam, daw mi hpri rai nga ai hpe, nang mu ai hte maren, dai mungdan gaw karan mat ai mungdan tai na ra ai; raitimung, hpri gaw madi ai ga kagam hte kayau nga ai hpe, nang mu ai majaw, dai mungdan hta hpri atsam mung lawm na ra ai. 42 Lagaw latsa ni gaw, daw mi hpri, daw mi ga kagam rai nga ai hte maren, dai mungdan gaw, daw mi ja ai, daw mi kya ai, rai na ra ai. 43 Hpri gaw madi ai ga kagam hte kayau nga ai hpe nang mu ai hte maren, shanhte gaw shada mayu dama shaw hkat timung, hpri gaw ga kagam hte n matut lu ai zawn, shanhte shada manoi lu na n rai. 44 Ndai hkawhkam ni a aprat e, sumsing lamu na Karai Kasang gaw, prat dingsa e n hten n mat ai mungdan de da nna, de a ahkang aya gaw maigan amyu a lata hta galoi mung shang lu na, n rai: dai gaw ya tsun ai mungdan ni yawng hpe, agrawp shamyit kau nna, dai nan htani htana agrin nga na ra ai. 45 Lata hte n tawk ai nlung langai mi gaw, bum ga de na chyai hkrat wa nna, ahpri, magri, ga kagam, gumhpraw hte aja hpe agrawp mani kau ai, nang mu ai majaw, galu kaba ai Karai Kasang gaw htawmhpang e byin na ra ai lam hkawhkam wa hpe madun dan nu ai: yupmang gaw grin nga ai, ga lachyum gaw teng nga ai, ngu nna hkawhkam wa hpe tsun dan wu ai. 46 Shaloi hkawhkam Nebuhkadneza gaw myiman gum dagup let Daniela hpe nawku nna, shi hpe kumhpa hte manam pyaw hkungga nawng ya na lam hkangda wu ai. 47 Bai hkawhkam wa gaw, Daniela hpe, Ndai makoi magap lam nang shapraw dan lu ndai majaw, gaja wa na a Karai Kasang gaw, hpara ni a Karai Kasang, hkawhkam ni a Madu, makoi magap lam shapraw dan lu ai wa rai nga ai, ngu nna tsun wu ai. 48 Dai hta kaga hkawhkam wa gaw Daniela hpe shagrau shatsaw let, kumhpa kaba amyu myu shi hpe jaw nna, Bebelon mungdaw ting ntsa e up shangun ai hte, Babelon mung na hpaji rawng ai ni mahkra a agyi shatai wu ai. 49 Shaloi Daniela gaw hkawhkam wa hpe hpyi nna, shi gaw Shadrak, Meshak, Abed-nego hte hpe Babelon mungdaw amu a ntsa e san da mu ai: Daniela chyawm gaw hkawhkam a rung hta anga nga ai.

3

1 Hkawhkam Nebuhkadneza gaw, dawng kru shi tsaw nna, dawng kru kaba ai, aja sumla galaw nhtawm, Babelon mungdaw na Dura pa e shadun da wu ai. 2 Shaloi hkawhkam Nebuhkadneza gaw, shi shadun da ai sumla hpe hkap hkalum la na matu, mung gyi ni, du ni, hpyenbu ni, tara agyi ni, sutdek up ai ni, mung bawng ni, pya da du ni hte mungdaw up ai ni mahkra hpe shaga jahpawng mu ai. 3 Dai rai nna, hkawhkam Nebuhkadneza shadun da ai sumla hpe hkap hkalum la na matu, munggyi ni, du ni, hpyenbu ni, tara agyi ni, sutdek up ai ni, mung bawng ni, pya da du ni hte mungdaw up ai ni mahkra gaw sa zuphpawng nna, hkawhkam wa shadun da ai sumla man e tsap nga ma ai. 4 Shaloi ga htawn ai wa gaw, Masha amyu myu hte ga baw kaga ga tsun ai ni e, madat mara mu: 5 nanhte gaw pahtau, pahke, tingse, sumpyi, chying bau, baja hte dum ai baw amyu myu ngoi ai nsen na jang, hkawhkam Nebuhkadneza shadun da ai ja sumla hpe gum dagup nawku mu: 6 n naw n ku ai wa kadai mung, dai ahkying hta pyi, grung nga ai wanhtung hta kabai bang kau ai hkrum na ra ai, nga nna jahtau tsun ai. 7 Dai re ai majaw, masha amyu baw mahkra gaw, pahtau, pahke, tingse, sumpyi, chying bau hte dum ai baw amyu myu ngoi ai nsen na jang, masha amyu baw ni hte ga baw kaga ga tsun ai ni mahkra gaw, gum dagup nna, hkawhkam Nebuhkadneza shadun ai aja sumla hpe nawku ma ai. 8 - 9 Shaloi jang Hkalde masha nkau mi gaw sit sa nna, hkawhkam Nebuhkadneza hpe, Hkawhkam wa e, nang tutnawng ahkrung nga n ga law. 10 Nang hkawhkam wa nan, Pahtau, pahke, tingse, sumpyi, chying bau, baja hte dum ai baw amyu myu ngoi ai nsen na ai amyu masha ni yawng, aja sumla man e gum dagup nna nawku mu ga: 11 n naw n ku ai wa kadai mung, grung nga ai wanhtung hta kabai bang kau ai hkrum na ra ai, nga nna hkangda nit dai. 12 Raitimung, Bebelon mungdaw a amu ntsa e nang san da ai Yuda masha, Shadrak, Meshak, Abed-nego hte gaw, nang hkawhkam wa hpe n kaw n law di ma ai: shanhte gaw na a hpara ni hpe, dawjau ma ai, n rai; nang shadun da ai ja sumla hpe mung, nawku ma ai, n rai, nga nna Yuda masha ni hpe mara shagun let jehte tam ma ai. 13 Shaloi Nebuhkadneza gaw masin pawt nna n-yun bu let, Shadrak, Meshak, Abed-nego hte hpe, Shaga mu, ngu nna hkang dat wu ai. Shaloi shanhte gaw, dai ni hpe hkawhkam wa man de shashawn mu ai. 14 Shingrai Nebuhkadneza gaw, Shadrak Meshak, Abed-nego hte e, nanhte gaw gaja wa nye a hpara hpe dingsa n daw n jau ai hte, ngai shadun da ai ja sumla hpe, n nawku hkraw nga myit ni? 15 Ya nanhte gaw, pahtau, pahke, tingse, sumpyi, chying bau, baja hte dum ai baw amyu myu ngoi ai nsen na jang, ngai galaw da ai sumla hpe gum dagup nawku na matu jin jin rai nga mu; shing n rai yang, dai aten e pyi, grung nga ai wanhtung hta nanhte kabai bang kau ai hkrum na myit dai: nye a lata na nanhte hpe mawai la lu ai hpara gaw, kadai rai ta? ngu nna shanhte hpe sharim mu ai. 16 Shaloi Shadrak, Meshak, Abed-nego hte gaw, Nebuhkadneza e, anhte nang hpe dai lam htan shara n nga ai. 17 Anhte dawjau nga ai Karai Kasang gaw, grung nga ai wanhtung hta na, anhte hpe shaw la lu na ra ai: hkawhkam wa e, shi gaw na a lata na mung, anhte hpe mawai la na ra ai. 18 Shi n mawai la dam timung, hkawhkam wa e, na a hpara ni hpe anhte dawjau na n rai; nang shadun da ai ja sumla hpe mung, nawku na ga ai n rai, chye nga u, ngu nna hkawhkam wa hpe htan mu ai. 19 Dai rai nna Nebuhkadneza n-yun bu ai hte, Shadrak, Meshak, Abed-nego majaw myiman hten nna, dai wanhtung hpe shawng na hta, htam sanit kahtet shangun na matu, ga hkang dat mu ai. 20 Dai hta kaga, Shadrak, Meshak, Abed-nego hpe gyit nna, grung nga ai wanhtung hta kabai bang kau na matu, n-gun ja ai hpyen masha nkau mi hpe, hkangda wu ai. 21 Shingrai dai marai masum hpe, tinang a labu, palawng, lawai ai nba hte hpawn gyit nna, grung nga ai wanhtung kata de, kabai bang dat mu ai. 22 Hkawhkam wa hkangda ai ga ja la nga ai hte, wanhtung gaw nachying kahtet la nga ai majaw, de a wan shinglet gaw, Shadrak, Meshak Abed-nego hte hpe dun bang ai ni hpe, hkru sat kau mu ai. 23 Shadrak, Meshak, Abed-nego ngu ai marai masum chyawm gaw, dai grung nga ai wanhtung kata de, gyit hkang let, hkrat bang ma ai. 24 Shaloi hkawhkam Nebuhkadneza gaw mau mat nna, gan rawt nhtawm, Ataw, marai masum hpe sha anhte gyit nna, wan kata de jahkrat bang ai, n rai ni? ngu nna shi a salang bawng ni hpe san mu ai. Shanhte gaw, Re ai, hkawhkam wa e, ngu nna htan mu ai. 25 - 26 Hkawhkam wa mahtang, Yu mu, marai mali n gyit n hkang ai hte, hkala nba n hkrum ai, wan kata e hkawm nga ma ai hpe, ngai mu nngai; mali ngu na wa gaw, hpara kasha nsan nga ai, nga nna tsun let, Nebuhkadneza gaw grung nga ai wanhtung mahka de sit sa nhtawm, Tsaw Htum ai Karai Kasang a shangun ma Shadrak, Meshak, Abed-nego hte e, pru wa marit, ngu mu ai. Dai rai nna shanhte gaw wan kata de na pru wa ma ai. 27 Shingrai, munggyi ni, du ni, hpyenbu ni hte hkawhkam a mung bawng salang ni gaw zuphpawng nna, dai marai masum hpe jawm yu ma ai: wan gaw shanhte a hkum hpe n hkru ai hte, shanhte a kara singgawng langai mi pyi hkru magyi ai n rai; shanhte a hpun palawng mung n shai ai hte, wan sama pyi n manam ai hpe, mu mu ai. 28 Ya Nebuhkadneza gaw, Shadrak, Meshak, Abed-nego a Karai Kasang gaw a nga u ga law: shanhte gaw tinang a Karai Kasang hta kaga, hpara shaje hpe n daw n jau, n naw n ku mu ga, shi hpe kamsham nna, hkawhkam wa a ga hpe lale kau let, tinang a hkum hpe pyi ap kau ma ai majaw, shi gaw shi a shangun ma ni hpe hkyehkrang la na matu, shi a lamu kasa hpe shangun dat nu ai. 29 - 30 Dai re ai majaw, masha amyu baw shagu hte, ga amyu kaga ga tsun ai amyu ni hta na langai ngai, Shadrak, Meshak, Abed-nego a Karai Kasang hpe shatan yang, dai ni gaw kahtum gadaw di ai hkrum mu ga; shanhte a nta ni nga hkyi sumpum tai u ga, nga nna ngai hkangda ni ai: kaning rai nme law, dai zawn hkyehkrang la lu ai Karai Kasang shaje n nga ai, nga nna tsun nhtawm, Bebelon mungdaw hta Shadrak, Meshak, Abed-nego hte hpe shagrau shatsaw mu ai.

4

1 Ngai hkawhkam Nebuhkadneza gaw, ga ntsa ting hta shanu nga ai amyu baw ni hte, ga amyu myu tsun ai masha amyu ni hpe, htet shana dat nngai: Nanhte hta ngwi pyaw ai gaw law htam wa u ga law. 2 Tsaw htum ai Karai Kasang gaw, ngai hta galaw dan ai lamik kumla hte mauhpa amu hpe madun dan na matu, ngai myit tawng da se ai. 3 Shi a lamik kumla gade wa kaba, shi a mauhpa amu hpung dagu hpring nga a hka! Shi a mungdan htani htana mungdan rai nga ai: shi up ai ahkang aya, prat mi hte prat mi grin nga ai. 4 - 5 Ngai Nebuhkadneza gaw nye a nta e aban asa, nye a htingnu e apyaw alaw rai nga yang, ngai hpe hkrit kahpra shangun ai yupmang, ngai mu nngai: ngai yupku ntsa e myitsumru yu ai hte, ngai mu ai shingran gaw, ngai hpe myit ru shangun nngai. 6 Dai re ai majaw dai yupmang a lachyum ngai hpe htai dan na matu, Bebelon hpaji rawng ai ni mahkra hpe nye a man de shashawn na, ngai htet da nngai. 7 Dai rai nna lakle sara ni, mandan bau ai ni, Hkalde sara ni hte gumhpan hpan ai ni shang yang, ngai shanhte hpe nye a yupmang hkai dan timung, shanhte gaw de a lachyum ngai hpe htai dan lu ma ai, n rai. 8 - 9 Dai hpang e, nye a hpara amying hkan nna, Belteshaza mying ai hte, chyoi pra ai hpara ni a wenyi hpring ai Daniela gaw, nye a yupmang shi hpe hkai dan let, Lakle sara ni a agyi wa Belteshaza e, nang gaw chyoi pra ai hpara ni a wenyi rawng nna, na a man e makoi magap lam n nga ai hpe, ngai chye ai majaw, ngai mu ai yupmang a shingran hte lachyum, ngai hpe htai dan ya e. 10 Nye yupku ntsa e ngai mu ai shingran ning rai nga ai; ngai mada nga yang, yu u, mungkan ga ka-ang e, tsaw la ai hpun langai mi tu nga ai. 11 Dai hpun gaw kaba wa nna, n-gun ja wa ai hte, de a tsaw de sumsing lamu dep nna, de a gung dam ai gaw, lamu ga ting htum hkra danhkung nga ai. 12 Hpun lap ni tsawm la nga nna, de a asi law la ai hte, yawng mayawng a matu shahpa tai nga ai: pa ga na ashu ashan ni, de a shingnip hta shanu nga nna, ntsa malen u ni lakung lakying ni hta tsip tsip nga ma ai: hkrung mahkrung gaw dai hpun hta na shahpa lu la ma ai. 13 - 14 Bai, nye a yupku ntsa e ngai mu ai shingran hta, yu u, sin langa ngu ai chyoi pra ai wa langai mi sumsing lamu de na yu wa nna, shi gaw, Hpun hpe kran kau u; lakung lakying ni hpe krum kau mu; asi alap ni hpe sharun ayai kau mu: ashu ashan ni gaw dai hpun npu na pru wa nna, u ni gaw lakung lakying ni hta na pyen mat wa mu ga. 15 Raitimung, ga hta jung ai aru hte hpawn, pa ga na tsit lali ai tsingdu hta, hpri hte magri sumri gyit hkang let, dai hpun du hpe naw ngam da u: dai gaw sumsing lamu na mari hte madi mat u ga; shi a kamhtaw gaw, tsingdu sha ai ashu ashan ni hte rau rai nga u ga: 16 shi gaw masha myit mat mat nna, ashu ashan myit rawng nga u ga: shingrai shi a ntsa e aten sanit lai wa u ga. 17 Kaning rai nme law, Tsaw Htum ai Wa gaw, masha mungdan hpe up ai mung, jaw mayu ai wa hpe jaw ai mung, yu maya ni hpe shagrau shatsaw nna, mungdan ntsa e up shangun ai mung, hkrung mahkrung chye na lu hkra, dai hkangda ai ga gaw sin langa ni kaw na pru nna, htet da ai mungga gaw, chyoi pra ai ni kaw na ga rai nga ai, nga nna ja ja jahtau wu ai. 18 Ngai hkawhkam Nebuhkadneza gaw ndai yupmang mu ni ai: ya nang Belteshaze e, de a lachyum htai dan ya e; nye a mungdan hta hpaji rawng ai ni kadai mung, de a lachyum n htai dan lu timung, chyoi pra ai hpara ni a wenyi nang hta rawng nga ai majaw, nang htai dan lu ndai, ngu nna Daniela hpe hkai dan nngai. 19 Shaloi Belteshaza mying ai Daniela gaw, chyahkring mi mau mat nna, myit ung ang nga ai. Hkawhkam wa chyawm gaw, Belteshaza e, yupmang hte de a lachyum majaw, myit hkum ung ang et, ngu wu ai. Belteshaza mung, Nye a madu e, yupmang gaw nang hpe ndawng n yawt ai ni, ga lachyum gaw nang hpe hpyen ai ni ntsa e du u ga. 20 Yup mang mu ai hta, kaba wa nna n-gun ja wa ai, sumsing lamu de dep nna lamu ga ting htum hkra danhkung wa ai; 21 alap tsawm nna, yawng mayawng sha lu na matu asi law ai, de a npu e ashu ashan ni shanu nga nna ntsa malen u ni lakung lakying ni hta tsip tsip nga ai hpun gaw, nang hkawhkam wa nan rai nga ndai: 22 nang gaw kaba wa nna, n-gun ja wa ndai; nang daru magam danhkung wa nna, dai gaw sumsing lamu de dep nga ai; nang up ai ahkang aya mung, lamu ga htum hkra dep nga ai. 23 Sin langa ngu ai chyoi pra ai wa langai mi sumsing lamu de na yu wa nna, shi gaw, Dai hpun hpe kran daw jahten kau u; raitimung, ga hta jung ai aru hte hpawn, pa ga na tsit lali ai tsingdu hta hpri hte magri sumri hte gyit hkang let, hpun du hpe ngam da nna, dai gaw sumsing lamu na mari hte madi mat u ga; aten sanit shi a ntsa e lai wa hkra, shi a kamhtaw pa ga na ashu ashan ni hte rau rai nga u ga, nga nna hkawhkam wa mu ai hte maren, 24 hkawhkam wa e, de a ga lachyum da ndai rai nga ai; Tsaw Htum ai Wa kaw nna, nye madu hkawhkam wa ntsa e jeyang ai ga du nga ai: 25 Tsaw Htum ai Wa gaw masha mungdan hpe up nga nna, shi jaw mayu ai wa hpe, dai jaw kau nga ai, nang chye matsing ai du hkra, nang gaw masha kaw na shapraw kau ai hkrum nna, na a shanu shara pa ga na ashu ashan ni hte rau rai na ra ai: aten sanit na a ntsa e lai wa hkra, usu hte maren nang tsingdu sha nna, sumsing lamu na mari hte madi mat ai hkrum na rin dai. 26 Raitimung hpun du hpe ngam da na htet da ai lam gaw, Sumsing Lamu up nga ai hpe nang chye matsing ai hpang, na a mungdan gaw na a lata e grin nga na lam rai nga ai. 27 Dai re ai majaw hkawhkam wa e, nye a ga hkap la u; na a yubak kau da nna dinghpring ai amu galaw u; matsan mayan ni hpe matsan dum let, shut hpyit ai hpe koi kau u: shingrai yang, nang gan naw ga lu dam nhten, ngu wu ai. 28 Ya dai lam yawng mayawng hkawhkam Nebuhkadneza ntsa e du ra ai. 29 - 30 Shata shi lahkawng lai jang, shi gaw Bebelon mare na hkawhkam htingnu hta htinglet hkawm let, Ndai mare gaw nye a mungdan daju tai nga nna, nye a hpung shingkang danhkung na matu, nye a hpung dagu hte ngai de da ai, galu kaba ai Babelon mare rai nga ai, n rai ni? nga nna tsun ai. 31 Dai ga hkawhkam wa naw tsun nga yang pyi, sumsing lamu de na nsen gaw, Hkawhkam Nebuhkadneza e, na a lam tsun ai ga dik wa sai: 32 mungdan gaw na a lata na sit mat sai; nang gaw masha kaw na shapraw kau ai hkrum nna, pa ga na ashu ashan ni hte rau shanu nga na ndai: Tsaw Htum ai Wa gaw masha mungdan hpe up nna, jaw mayu ai wa hpe dai jaw kau nga ai, nang chye matsing ai aten du hkra, nang gaw usu zawn tsingdu sha nna, aten sanit na ntsa e lai wa na ra ai, nga ai. 33 Ya dai ahkying hta pyi dai ga hte maren Nebuhkadneza hta byin wa nna, shi gaw masha kaw na shapraw kau hkrum ai hte, shi a kara gaw langda mun zawn, shi a lamyin ni u lamyin zawn galu wa ai du hkra, shi gaw usu zawn tsingdu sha nna, shi a hkum hkrang sumsing lamu na mari hte madi mat nga ai. 34 Ya dai aten ladaw gu jang, ngai Nebuhkadneza gaw, sumsing lamu de mada yu nna, nye a myit bai gring wa li ai: shingrai Tsaw Htum ai Wa hpe ngai shagrau sha-a nna, dinggrin ahkrung nga ai wa hpe shakawn nna hkungga lara nngai: shi a uphkang ai gaw, htani htana uphkang ai lam rai nga ai, shi a mungdan gaw, prat mi hte prat mi agrin nga ai; 35 mungkan masha ni yawng mayawng shi a man e hpa mi n rai nga ai: sumsing lamu na luksuk laba ni hta mung, mungkan ga e shanu ai ni hta mung, shi galaw mayu ai hte maren galaw nna, shi a lata hpe hkum da ai wa n nga ai: Nang hpa galaw nga n ta? nga nna shi hpe tsun lu ai wa kadai mung n nga ai. 36 Dai aten e nye a myit, myi na ta bai rai wa nna, nye a mungdan a arawng sadang matu, nye a hpung shingkang hte danhkung ai gaw, myi na zawn rai nga ai: nye a baw mung ni hte agyi ni gaw ngai hpe tam ma ai; nye a mungdan hta ngai grin wa nna, daru magam kaba ngai hpe kahtap jaw nga ai. 37 Ya ngai Nebuhkadneza gaw, sumsing lamu na Hkawhkam wa hpe shakawn kungdawn, shagrau sha-a ai hte, hkungga lara rai nga nngai: shi galaw da ai yawng mayawng tengman nga nna, shi a lam ni dinghpring nga ai: shi gaw gumrawng gumtawng ai ni hpe shagrit kau lu nga ai, nga nna shara shagu mungga shabra dat wu ai.

5

1 Hkawhkam Belashaza gaw, du salang hkying mi hpe shaga nhtawm, poi kaba galaw nna, shanhte hte rau tsabyi jahku lu nga ai. 2 Belashaza gaw tsabyi jahku chyim yu yang, shi a kawa Nebuhkadneza gaw, Yerusalem mare nawku Htingnu na la wa ai aja gawm, gumhpraw gawm ni hta, shi hkum hte shi a du salang ni, numdung num ni hte lashi num ni, lu lu na matu, dai gawm ni hpe shashawn na hkang dat wu ai. 3 Shaloi shanhte gaw Yerusalem mare na, Karai Kasang a nawku htingnu nta kata na kashun la ai ja gawm ni hpe shapraw nna, hkawhkam wa hte shi a du salang ni, numdung num ni hte lashi num ni, dai gawm ni hta lu lu ma ai. 4 Gaja wa shanhte tsabyi jahku lu nna, aja, gumhpraw, magri, hpri, hpun hte nlung e tawk galaw ai hpara ni hpe, shakawn kungdawn ma ai. 5 Dai ahkying hta nan, masha lata a layung dawng pru nna, pyengdin shadun tawtap e, hkawhkam htingnu shakum na engade hta ka da nga ai: hkawhkam wa gaw ka da nga ai lata hpe mu wu ai. 6 Dai rai nna hkawhkam wa myiman sum ai hte, myit ung ang nga ai; shi a mashi marung n-gun kya wa nna, shi a lahput shada ahkawk nga ai. 7 Bai hkawhkam wa gaw, mandan bau ai ni, Hkalde sara ni, gumhpan hpan ai ni hpe shaga mu, ngu nna shabam dat wu ai: shingrai hkawhkam wa gaw, Ndai ka da ai lam hte, de a ga lachyum ngai hpe htai dan lu ai wa kadai mung, hkyeng sawm ai hpun palawng bu hpun nna, ja hkachyi gali let ndai mungdan hta masum ngu na du tai na ra ai, ngu nna Babelon hpaji rawng ai ni hpe tsun wu ai. 8 Shingrai hkawhkam wa a hpaji rawng ai ni nlang sa du timung, shanhte gaw dai ka ai ga hpe n hti lu ai hte, de a lachyum hkawhkam wa hpe n htai dan lu mu ai. 9 Dai rai nna hkawhkam Belashaza gaw nachying myit ung ang nga nna, shi a myiman sum wa ai hte, shi a du salang ni myit law nga ma ai. 10 Ya, hkawhkam wa hte shi a du salang ni tsun ai ga majaw, hkawhkam jan kaba poi gawk de shang nna, Hkawhkam wa e, tutnawng ahkrung nga n ga: myit hkum ung ang et; myiman hkum sum et: 11 chyoi pra ai hpara ni a wenyi rawng ai wa langai mi, na a mungdan hta shanu nga ai: hpara ni a hpaji hte bung ai, myit leng ai, chye chyang ai hte hpaji byeng-ya gaw, na nwa a prat e, dai wa hta rawng nga ai; na nwa hkawhkam Nebuhkadneza mung, gaja wa dai wa hpe lakle sara ni, mandan bau ai ni, Hkalde sara ni hte gumhpan hpan ai ni a ntsa e, up shangun wu ai: 12 kaning rai nme law, Belteshaza ngu nna hkawhkam wa shamying ai ndai Daniela hta, nyan kaja, chye chyang ai myit, hpaji byeng-ya hte yupmang chye htai ai, makoi magap lam chye shapraw ai, gumwai ga chye malan ai nyan rawng nga ai. Ya, Daniela hpe shaga u; de a ga lachyum shi shapraw dan na ra ai, ngu nna tsun wu ai. 13 Dai rai nna Daniela hpe hkawhkam wa man e shashawn wu ai. Hkawhkam wa mung, Nye wa hkawhkam wa gaw, Yuda mung na woi wa nna, Yuda bawngdung ni a kashu kasha ni hta lawm ai, Daniela, nang rai nga n ni? 14 Chyoi pra ai hpara ni a Wenyi nang hta rawng nna, myit leng ai, chye chyang ai hte nyan kaja nang hta hpring nga ai, nga nna kajai ai shi ngai na nngai. 15 Ya ndai ka da ai ga hpe hti nna, de a ga lachyum ngai hpe htai dan na matu, hpaji rawng ai ni hte Mandan bau ai ni hpe, nye a man e shashawn timung, shanhte gaw de a lachyum htai dan lu ma ai, n rai. 16 Nang mahtang htai dan lu nna, gumwai ga malan lu ai hpe, na a lam ngai na ni ai: ya, ndai ka da ai ga hpe nang hti lu nna, de a lachyum ngai hpe shapraw dan lu yang, hkyeng sawm ai hpun palawng nang bu hpun nna, ja hkachyi gali let, ndai mungdan hta masum ngu na du tai na rin dai, ngu nna Daniela hpe tsun wu ai. 17 Dai rai nna Daniela gaw, Hkawhkam wa e, dai kumhpa nang kaw rai nga u ga; nang jaw mayu ai shabrai kaga wa hpe jaw u: raitimung dai ka da ai ga hpe na a man e ngai hti dan nna, de a lachyum shapraw na nngai. 18 Nang hkawhkam wa e, Tsaw Htum ai Karai Kasang gaw, na nwa Nebuhkadneza hpe mungdan hte hpawn, daru magam, arawng sadang hte hpung shingkang jaw wu ai: 19 shi hpe jaw ai daru magam majaw, masha amyu baw ni hte ga amyu myu tsun ai ni yawng, shi a man e hkrit gari shajang nga ma ai: sat kau mayu ai wa hpe shi sat kau nga ai; jahkrung da mayu ai wa hpe jahkrung da nga ai; shagrau shatsaw mayu ai wa hpe shagrau shatsaw nga ai; shagrit kau mayu ai wa hpe shagrit kau nga ai. 20 Raitimung, gumrawng gumtawng lam hkan galaw hkra, shi myit kaba nna masin ja nga yang, shi gaw hkawhkam tingnyang na gum-yu yu mat ai hkrum nna, shi a hpung shingkang hkoi mat wa sai; 21 shinggyim masha shanu ai shara na shi hpe shaden kau nna, shi a myit gaw ashu ashan myit hte maren tai wa ai hte, shi gaw nam lawze ni hte rau nga ai:. Tsaw Htum ai Karai Kasang gaw masha mungdan hta up nga nna, de a ntsa e up shangun mayu ai wa kadai hpe mung, up shangun nga ai, shi chye matsing ai aten du hkra, shi gaw usu zawn tsingdu sha nna, shi a hkumhkrang gaw sumsing lamu mari hte madi mat nga ai. 22 Nang shi a kasha Belashaza e, ndai lam yawng hte hpe chye ninglen, na a myit hpe shagrit da wu ai, n rai; 23 sumsing lamu na Madu hpe nang shinggan kau nna, shi a nta na gawm ni hpe, na a man de shashawn nhtawm, nang hte na a agyi salang ni, numdung num ni hte lashi num ni, dai gawm ni hta tsabyi jahku lu nga ma hka; dai hta n-ga, myi n mu, na n na, hpa mung n chye ai gumhpraw, aja, magri, ahpri, hpun hte nlung hpara ni hpe nang shakawn kungdawn nna, na nsoi nsa Madu ngu ai, na a lam yawng hpajang tawn da ai Karai Kasang hpe, nang shagrau sha-a ai n rai: 24 dai re ai majaw, dai lata daw mi, shi a man na pru nna, ndai ga ka shakap da wu ai. 25 Ka shakap da ai ga chyawm gaw, Mana, mana, Tekela, Uhparsin nga ai: 26 da ndai gaw de a ga lachyum rai nga ai: mana ngu ai gaw, na a mungdan hpe Karai Kasang hti yu nna, jahtum kau nu ai; 27 Tekela ngu ai gaw, nang hpe joi hta shen yu yang, nang yawm nit dai; 28 Peresa, ngu ai gaw, na a mungdan hpe karan kau nna Medi hte Persi masha ni hpe ap kau nu ai, nga ai, rai nga ai, ngu nna hkawhkam wa hpe tsun dan wu ai. 29 Shaloi Belashaza hkangda ai hte maren, shanhte gaw Daniela hpe hkyeng tsawm ai hpun palawng jahpun nna, ja hkachyi gali nhtawm, mungdan hta masum ngu na du shi tai sai, nga nna shi a lam mungga shabra dat mu ai. 30 - 31 Dai shana e pyi, Hkalde hkawhkam Belashaza sat kau ai hkrum nna, Medi masha Dari gaw, shi a asak kru shi lahkawng ning e, dai mungdan hpe up hpang wu ai.

6

1 Ya Dari gaw, mungdan amu mahkra hpe gunhpai na matu, munggyi latsa e hkun tawn da na, myit hkut nga ai; 2 hkawhkam wa akyu n yawm hkra, dai munggyi ni gaw jahpan dan na matu, shanhte a ntsa e munggyi kaba masum shi tawn da nna, dai masum hta langai mi gaw Daniela rai nga ai. 3 Ndai Daniela hta nyan kaja rawng ai majaw, shi gaw munggyi kaba ni hte kaga munggyi ni hta ningtawn ningla rai nga nna, shi hpe mungdan ting a ntsa e tawn da na, hkawhkam wa myit ra nga ai. 4 Shaloi munggyi kaba ni hte kaga munggyi ni gaw, mungdan up ai lam hta Daniela hpe mara shagun na tam ma timung, shi gaw kangka rai nga nna, shut ai hte myit magaw ai lam, shi hta n nga ai majaw, mara shagun shara hpa n mu ma ai. 5 Dai rai nna ndai masha ni gaw, shi a Karai Kasang hpe nawku ai htung hta kaga, ndai Daniela hpe mara shagun shara hpa mung anhte mu na ga ai, n rai, nga nna shada tsun hkat ma ai. 6 Shingrai ndai munggyi kaba ni hte kaga munggyi ni gaw, hkawhkam wa man de sa hpawng nna, Hkawhkam Dari e, nang tutnawng ahkrung nga n ga: 7 Nang hta kaga, hpara hpe mung, masha hpe mung, nhtoi sumshi ya laman e, akyu hpyi ai wa kadai mung, hkanghkyi nhkun hta jahkrat bang kau ai hkrum u ga, nga nna n galai mat lu ai hkawhkam mungga shapraw na matu, munggyi kaba ni, du ni, munggyi ni, bawmung ni hte hpyenbu ni yawng, bawng hkrum saga ai. 8 Ya, hkawhkam wa e, n galai mat lu ai Medi hte Persi masha ni a htung hte maren, ndai tara hpe shagrin da nna, dai laika hpe amying dazik shakap u, ngu nna, tsun mu ai. 9 Dai re ai majaw hkawhkam Dari gaw, dai laika hte tara hpe amying dazik shakap wu ai. 10 Dai laika hta amying dazik shakap nga ai hpe, Daniela chye jang, shi gaw shi a nta de shang wa sai; ya, shi a gawk hkuwawt chyinghka ni gaw, Yerusalem mare de ang nna hpaw nga ai: shingrai shi gaw shawoi galaw ai hte maren, lani mi hta masum lang lang, lahput hput di let akyu hpyi nna, shi a Karai Kasang hpe shakawn kungdawn nga ai. 11 Shingrai munggyi ni zuphpawng nna, Daniela gaw shi a Karai Kasang man e akyu hpyi ai hte tawngban nga ai hpe, mu ma ai. 12 Shaloi shanhte sit sa nna, Hkawhkam wa e, nang hta kaga hpara hpe mung, masha hpe mung, nhtoi sumshi ya laman e akyu hpyi ai wa kadai mung, hkanghkyi nhkun hta jahkrat bang kau ai hkrum u ga, nga nna mungga laika hpe nang amying dazik shakap da nu ai, n rai ni? nga nna hkawhkam tara laika a lam san mu ai. Hkawhkam wa mung, N galai mat lu ai Medi hte Persi masha ni a tara hte maren, dai lam teng nga ai, ngu nna htan wu ai. 13 Dai rai nna shanhte gaw, Hkawhkam wa e, bawngdung ai Yuda kashu kasha ni hta lawm ai, ndai Daniela gaw, nang hpe mung, nang amying dazik shakap ai tara hpe mung, hpa n nawn nna, lani mi hta masum lang lang, akyu hpyi nga ai, ngu nna hkawhkam wa hpe tsun mu ai. 14 Hkawhkam wa gaw dai ga na jang, myit grai n pyaw nna, Daniela hpe kaning di mawai la lu na, myitsumru yu ai hte, jan shang ai du hkra shi hpe shalawt dat lu na ginshan tam shakut nga ai. 15 Raitimung, ndai masha ni gaw hkawhkam wa man e bai hpawng nna, Hkawhkam wa e, lang mi shapraw ai hkawhkam mungga hte tara gaw, n galai mat lu ai, nga nna Medi hte Persi masha ni a tara hta rawng nga ai hpe, dum u, ngu nna hkawhkam wa hpe shadum mu ai. 16 Shaloi hkawhkam wa ahkang jaw nna, shanhte gaw Daniela hpe woi la nhtawm, hkanghkyi nhkun hta jahkrat bang kau mu ai. Hkawhkam wa chyawm gaw, Daniela e, nang n sim n sa nawku nga ai, na a Karai Kasang gaw, nang hpe mawai la na ra ai, ngu wu ai. 17 Shanhte lungpa la nna, nhkun mahka hpe pat nhtawm, Daniela amu hta n jat n yawm lu hkra, hkawhkam a lachyawp dazik hte mung, mung du ni a lachyawp dazik hte mung, dawk da mu ai. 18 Dai hpang hkawhkam wa gaw shi a htingnu de wa mat nna, shana tup shat n sha nga ai: sumpyi dum ai baw mung, shi hpang de n shashawn wu ai: yup mung n lusha nga ai. 19 Bai hkawhkam wa gaw, jahpawt jau jau e rawt nna, hkanghkyi nhkun de alawan sa wa ai. 20 Dai de ni wa jang shi gaw hkrapngu hkrapngoi ai nsen hte Daniela hpe shaga nna, A hkrung nga ai Karai Kasang a shangun ma Daniela e, nang n sim n sa nawku nga ai, na a Karai Kasang gaw, hkanghkyi ni a n-gup na nang hpe mawai la lu a ni? ngu nna san wu ai. 21 Shaloi Daniela gaw, Hkawhkam wa e, nang tutnawng ahkrung nga n ga. 22 Nye a Karai Kasang gaw, shi a lamu kasa shangun nna, hkanghkyi ni a n-gup pat kau ya ai hte, ngai hkala nba n hkrum nngai: kaning rai nme law, shi a man e ngai sanseng nga nngai; na a man e mung, hkawhkam wa e, ngai hpa n shut nngai, ngu nna hkawhkam wa hpe htan wu ai. 23 Shaloi hkawhkam wa gaw, nachying kabu nna, Daniela hpe nhkun de na shaw la na lam, hkang dat wu ai. Shingrai Daniela gaw nhkun de na shaw la ai hkrum nna, shi gaw shi a Karai Kasang hta shamyet nga ai majaw, hkala nba hpa mung shi hta n mu nga ai. 24 Dai hpang Daniela hta mara shagun ai ni hpe, hkawhkam wa hkang dat ai ga hte, shanhte shaga nhtawm, kashu kasha madu jan ni hte hpawn, hkanghkyi nhkun de jahkrat bang kau nna, hkanghkyi ni shanhte hpe kawa amya kau ai hte, htumpa de garai n du yang, shanhte a nrut nra yawng hpe, agrawp daw kau ya mu ai. 25 Dai hpang Dari hkawhkam gaw, ga ntsa ting hta e shanu nga ai amyu baw ni hte, ga amyu myu tsun ai masha yawng hte hpe laika ka nna, Nanhte hta ngwi pyaw ai gaw, law htam wa u ga law: 26 nye a mungdan ting chyam hkra masha nga manga hte gaw, Daniela a Karai Kasang man e hkrit hkungga nga mu, ngu nna hkangda ai ga ngai hkang dat nngai: kaning rai nme law, shi gaw ahkrung nga ai Karai Kasang rai nga nna, htani htana prat dingsa agrin nga ai: shi a mungdan gaw hten byak mat lu ai n rai; shi a ahkang aya gaw, lamu ga htum hkra rai na ra ai: 27 shi hkyehkrang la nna mawai la lu ai; sumsing lamu hte ginding aga hta lamik kumla hte mauhpa amu shi galaw nga ai; shi gaw Daniela hpe hkanghkyi ni a n-gup na mawai la lu ai, ngu nna ka shabra dat wu ai. 28 Shingrai ndai Daniela gaw Dari uphkang ai prat e mung, Persi masha Kuru uphkang ai prat e mung, galu kaba wa nga ai.

7

1 Babelon hkawhkam Belashaza hkaw dung ai shawng shaning e, Daniela gaw yupmang mu nna, shi yupku ntsa e shingran mu nga ai: shaloi shi gaw dai yupmang lam ka da nna, de a ga kanu shapraw dan wu ai. 2 Daniela gaw, Shana aten e ngai shingran mu nna, yu u, sumsing lamu na nbung mali gaw, nammukdara kaba ntsa e bung ahpawt wa ai. 3 Hkumhkrang shada n bung ai dusat kaba mali mung, nammukdara kaw na paw pru wa ma ai. 4 Shawng na dusat gaw, hkanghkyi hte bung nna, langda singkaw tu nga ai: ngai mada yu nga yang, shi a singkaw hpe baw kau nna, ga de na shalun la hkrum ai hte, masha zawn lagaw lahkawng hte tsap shangun nna, masha myit mung dai wa hpe bang ya nga ai. 5 Bai, yu u, lahkawng ngu na dusat gaw, tsap hte bung nga ai: dai gaw maga mi de shi hkum hpe sharawt nna, garep nra masum, de a n-gup hta mahkang nga ai: shanhte gaw, Rawt u, ashan law law kawa sha u, ngu nna dai dusat hpe tsun mu ai. 6 Dai hpang ngai mada yu yang, yu u, rawnggawk hte bung ai dusat kaga paw pru nga ai: dai gaw de a marung ntsa e u singkaw mali tu nga ai: dai dusat gaw, baw mali mung tu nna, up ai ahkang aya lu la nga ai. 7 Dai hpang shana na shingran hpe ngai mu nna, yu u, hkrit na nsan ai, n-gun ja ai hte atsam grai rawng ai, mali ngu na dusat paw pru nga ai; dai dusat gaw grai kaba ai hpri wa tu nga ai: shi kawa agrawp daw kau nna, ngam nga ai arai ni hpe lagaw hte kabye anin kau nga ai; dai gaw shawng na dusat ni mahkra hte shai nna, nrung shi tu nga ai. 8 Dai nrung ni hpe ngai mada yu nga yang, yu u, dai nrung ni a ka-ang e, nrung kaji langai mi tu pru nga ai; dai nrung majaw, shawng na nrung ni hta na nrung masum hpe, pawt hte nawng baw kau wu ai: bai, yu u, ndai nrung kaji hta masha myi hte bung ai myi tu nna, ga kaba chye tsun ai n-gup tu nga ai. 9 Shaloi tingnyang ni hpe shadun da nna, moi chyaloi nhkoi na wa langai mi dung nga ai du hkra, ngai mu mada nngai; shi a hpun palawng hkyen zawn hpraw nna, shi a kara seng ai sagu mun hte bung nga ai; shi a tingnyang wan shinglet, de a dingsen ni grung ai wan rai nga ai. 10 Shi a man e wan grung ai hka hpaw lwi nga ai; marai hkying mi lang hkying mi shi hpe dawjau nna, mun mi lang mun mi, shi a man e tsap nga ma ai: tara dara na matu hkyen nga nna, laika ni hpe hpaw tawn nga ai. 11 Ya dai nrung kaji tsun ai ga kaba a nsen majaw, ngai mada yu nga yang, dai dusat hpe sat kau nhtawm, shi a hkum hkrang hpe wan hte nat nna shamyit kau ai du hkra, ngai a yu nga nngai. 12 Kaga dusat ni chyawm gaw, up ai ahkang aya sum mat timung, shanhte gaw tawng marang mi hte aten ladaw mi hkrung nga na ahkang naw lu ma ai. 13 Bai shana na shingran hta ngai mu mada nna, yu u, Masha kasha nsan ai wa langai mi sumwi hta jawn let, moi chyaloi nhkoi na wa hpang de pyi sa du nna, shanhte gaw dai wa a man de shi hpe shani mu ai. 14 Masha amyu baw shagu hte, ga amyu myu tsun ai ni yawng, shi hpe dawjau na matu, up ai ahkang aya, hpung shingkang hte mungdan, shi hpe ap ya wu ai: shi a uphkang ai gaw n htum n wai, htani htana prat dingsa uphkang ai lam rai nga nna, shi a mungdan gaw hten byak lu ai mungdan n rai. 15 Ngai Daniela gaw, nye a wenyi nye kraw lawang e kahpra nga nna, ngai mu ai shingran ni majaw, myit ung ang nga nngai. 16 - 17 Shingrai makau e tsap nga ai ni hta na langai mi hpang de ngai sit sa nna, Ndai lam yawng mayawng hpa nga ai rai ta? ngu nna san we yang, dai wa gaw, Ndai dusat kaba mali gaw, ga ntsa e paw pru na ra ai hkawhkam mali rai nga ai. 18 Raitimung, Tsaw Htum ai wa a chyoi pra ai ni gaw, dai prat dingsa e madu nga lu na mara ai, nga nna ngai hpe lachyum shapraw dan nngai. 19 - 20 Dai hpang, kaga dusat mahkra hte shai nna, grai wa gumshem nga ai, de a awa hpri, de a lamyin magri rai nga nna, shi kawa amya agrawp daw kau ai hte, naw ngam nga ai hpe lagaw e kabye anin kau ai, mali ngu na dusat a lam hpe mung; de a baw hta tu ai nrung shi hpe mung, hpang e tu nna, shawng na hta nrung masum hpe jahkrat kau ai hte, masha myi tu nna, ga kaba chye tsun ai n-gup tu ai hte, manang ni hta grau nna hkrit na nsan ai, nrung kaji tu ai lam hpe mung, ngai chye mayu nngai. 21 - 22 Kaning rai nme law, ngai mada yu yang, moi chyaloi nhkoi na Wa du nna, Tsaw Htum ai Wa a chyoi pra ai ni gaw tara dara na ahkang lu la ai hte, shanhte gaw dai mungdan hpe madu lu ai aten du hkra, dai nrung kaji gaw, chyoi pra ai ni hpe hpyen gasat nna dang kau nga ai, ngai mu nngai. 23 Shingrai dai wa gaw, Mali ngu na dusat gaw, ga ntsa e paw pru na ra ai, mali ngu na mungdan rai nga ai: dai mungdan gaw kaga mungdan mahkra hte shai nna, mungkan ting hpe kawa sha kau na hte, kabye anin nna, agrawp daw kau na ra ai. 24 Ndai nrung shi gaw, dai mungdan hta paw pru na ra ai hkawhkam shi rai nga ai: shanhte a hpang e kaga hkawhkam paw pru na ra ai; shi gaw shawng na ni hte shai nna, hkawhkam masum hpe dang kau na ra ai. 25 Dai wa gaw Tsaw Htum ai Wa hpe shatan nna, Tsaw Htum ai Wa a chyoi pra ai ni hpe shaba na ra ai: shi gaw aten ladaw hte tara hpe, galai kau na maw ai rai nna, shanhte gaw aten mi, aten lahkawng hte aten chyen mi, shi a lata hta ap kau ai hkrum na mara ai. 26 Raitimung, tara dawdan ai aten du na ra ai rai nna, dai wa a ahkang aya dawm la na hte, htum hkra jahten shamyit kau na mu ai. 27 Mungdan hte up ai ahkang aya, sumsing lamu ting npu na mungdan ni a daru magam hpe, Tsaw Htum ai Wa a chyoi pra ai masha ni lu la na mara ai: shi a mungdan gaw htani htana mungdan rai nga nna, up ai ahkang aya lu ai ni yawng, shi hpe dawjau let, madat mara na mara ai, nga nna ngai hpe ga lachyum shapraw dan ai. 28 Da ndai gaw de a ga kanu rai nga ai: ngai Daniela gaw myit grai ung ang nna, myiman sum nga nngai; raitimung ngai gaw ndai lam hpe nye a kraw e matsing da nga nngai.

8

1 Ya hkawhkam Belashaza hkaw dung ai masum ning hta e, ngai Daniela gaw shawng na shingran hpe mu ai hpang shingran bai mu nngai. 2 Ngai mu ai shingran gaw da ndai rai nga ai; ngai hkum nan Elam mungdaw na Shushan htingnu hta e rai nga nna, shingran mu yang gaw, Ulai hka kau e rai nga nngai. 3 Shaloi ngai dap mada yu yang, yu u, nrung lahkawng tu ai sagu la langai mi, dai hka kau e tsap nga ai; dai nrung lahkawng galu nga timung, langai mi grau galu nna, dai gaw hpang e tu ai nrung rai nga ai. 4 Dai sagu la gaw sinna de, dingdung de, dingda de daru gasat ai, ngai mu nngai: hpa ashu ashan mung hkap daw lu ai n rai; shi a lata na mawai la lu ai wa mung kadai n nga ai: shi galaw mayu ai hte maren shi galaw nna, shi hkum hpe shagrau shatsaw wu ai. 5 Dai lam hpe ngai sumru yu nga yang, yu u, namla langai mi gaw sinna maga de na paw pru nna, aga n kabye ai, mungkan ting chyam hkra gat hkawm wu ai: dai namla gaw shi a myi lapran e nja rawng ai nrung langai mi tu nga ai. 6 Shi gaw nrung lahkawng tu ai hte, hka kau e tsap nga ai sagu la hpang de du nna, shi a n-gun shakun let, shi hpe gat htim wu ai. 7 Shingrai shi gaw, dai sagu la hte ni wa nna, pawt bu ai hte shi hpe daru dang kau ai hte, de a nrung yan hpe agrawp daw kau ya ai, ngai mu nngai: dai sagu la gaw hkap daw lu ai n-gun n nga ai majaw, namla gaw shi hpe ga de kadawng kau nna, kabye kau wu ai: dai sagu la hpe, shi a lata na mawai la lu ai wa, kadai n nga ai. 8 Dai rai nna dai namla gaw shi hkum hpe grai shagrau shatsaw wu ai; shi n-gun an yang, dai nrung kaba daw mat lu ai: de a malai, sumsing lamu man mali maga de ang wa ai, nja rawng ai nrung mali tu pru wa ai. 9 Ya dai mali na langai mi hta nrung kaji langai mi tu pru nna, dai gaw dingda maga de mung, sinpraw maga de mung, reng htum ai mung a maga de mung, nachying galu kaba nga ai. 10 Dai gaw sumsing lamu na zaw nawng zaw wa dep hkra kaba wa nna, dai zaw nawng zaw wa nkau mi hte, shagan ni nkau mi hpe, ga de jahkrat kau nna, kabye anin mu ai. 11 Dai hta n-ga, dai nrung gaw, zaw nawng zaw wa ni a madu hpe du hkra, tinang hkum hpe shagrau shatsaw nna, tutnawng nawng ya ai wan nat hkungga hpe shi kaw na dawm la nna, shi a chyoi pra ai shara hpe run kau ya wu ai. 12 Shingrai tara tawt lai ai lam majaw, dai zaw nawng zaw wa hte tutnawng nawng ya ai wan nat hkungga hpe, de a lata hta ap kau ya ai rai nna, dai nrung gaw tengman ai hpe ga de kabai jahkrat kau ai hte, tinang myit hkrai hkan nna, awng wa ai. 13 Shaloi chyoi pra ai wa langai mi a ga tsun ai nsen ngai na nngai: bai, chyoi pra ai wa kaga gaw, ga tsun ai chyoi pra ai wa hpe shaga nna, Dai chyoi pra ai shara hte, zaw nawng zaw wa hpe kabye anin kau ai hkrum hkra, tutnawng nawng ya ai wan nat hkungga hte, jahten shabyak chye ai tara tawt lai ai lam pru ai shingran gaw, gaten du hkra ri na rai ta? ngu nna san wu ai. 14 Shaloi shi gaw, Jahpawt shana hkying lahkawng masum tsa lai ai du hkra, rai na ra ai; dai hpang chyoi pra ai shara hpe jasan jaseng na mara ai, nga nna ngai hpe htan ai. 15 Ya ngai Daniela gaw dai shingran mu nna, de a lachyum tam sawk yu nga yang, yu u, masha nsan ai wa langai mi nye a man e tsap nga ai. 16 Bai Ulai hka hkin-gau lapran na masha nsen ngai na nngai: dai nsen gaw, Gabriela e, ndai wa hpe ya mu ai shingran chye na shangun u, ngu nna shaga wu ai. 17 Shingrai dai wa gaw ngai tsap nga ai shara de sit wa ai; shi sit wa yang, ngai hkrit gari nna, gum dagup nga nngai: shi chyawm gaw, Masha kasha e, chye na u; ndai shingran gaw hpang jahtum na aten hte seng nga ai, nga nna ngai hpe tsun ai. 18 Ya shi gaw ngai hpe ga tsun yang, ngai ga hta gum dagup let, nawng mat nga nngai: shi chyawm gaw ngai hpe ahtawk nna, jan rai tsap shangun nngai. 19 Shaloi shi gaw, Yu u, pawt sindawng ai jahtum aten e byin na ra ai lam, ngai nang hpe chye shangun de ga: dai gaw madat da ai, hpang jahtum na aten hte seng nga ai. 20 Nang mu ai, nrung lahkawng tu ai sagu la gaw, Medi hte Persi hkawhkam rai nga ai. 21 Mun mazut tu ai namla gaw Heleni hkawhkam rai nga ai: shi a myi lapran e tu ai nrung kaba gaw, shawng na hkawhkam rai nga ai. 22 Dai nrung daw mat nna, de a malai nrung mali tu pru ai gaw, shawng na mungdan hta mungdan mali tai wa timung, shi a n-gun atsam rawng na n rai, nga ai, rai nga ai. 23 Dai mungdan ni a jahtum ai aten hta, tara tawt lai ai ni a yubak hpring wa yang, n hkru ai myiman man nna, hkalem hkalau ai hku chye hkan ai hkawhkam langai mi paw pru na ra ai. 24 Dai wa gaw daru magam rawng timung, shi a n-gun hte n rai; shi gaw jahten shabyak grai chye wa nna, awng wa ai hte shi a myit hkan na ra ai: hpung dagu rawng ai ni hte, chyoi pra ai amyu hpe, jahten shabyak kau na ra ai. 25 Shi a hpaji daw ai a marang e, shi a lata hta hkalem hkalau ai lam awng wa na ra ai: shi gaw shi hkum hpe shagrau shatsaw nna, ndum shami e masha law law hpe jahten shabyak kau na ra ai: dai hta n-ga, madu ni a Madu hpe shi hkap daw na ra ai; raitimung, masha lata hte n re ai, shi agrawp kau ai hkrum na ra ai. 26 Dai hta kaga, shana hte jahpawt a lam, madun dan ai shingran ga teng nga ai: raitimung, dai shingran ga hpe naw up da u; kaning rai nme law, de a lachyum gaw naw na ai nhtoi hte seng nga ai, nga nna ngai hpe tsun ai. 27 Ngai Daniela gaw ma mat nna, tawng marang mi machyi nga nngai: dai hpang ngai rawt nna, hkawhkam a amu hpe gunhpai nngai: dai shingran lam ngai mau nga timung, dai hpe kadai n chye na ma ai.

9

1 - 2 Hkalde mung hta hkawhkam tai wa sai, Medi amyu Ahasuru a kasha Dari hkaw dung ai shawng shaning hta e, ngai Daniela gaw laika ni hpe sawn yu yang, Yerusalem mare hten byak nna, sanit shi ning lai wa u ga, nga nna myihtoi Yeremia kaw du ai Yehowa a mungga majaw, ndai shaning ni a nambat hpe, ngai chye na lu nngai. 3 Dai rai nna ngai gaw, lusha gam nna, lachyit nba bu hpun ai hte, wan dap galu let, Madu Karai Kasang hpe akyu hpyi nna, tawngban ai hte tam nngai. 4 - 5 Ngai gaw nye a Karai Kasang Yehowa hpe akyu hpyi nna tawngban let, Madu e, nang hpe tsawra nna, na a hkangda ai ga hkan shatup ai ni hpe, ga shaka shagrin da nna, n-gaw nwai ai myit madun ai, galu kaba ai hte hkrit mai ai Karai Kasang e, anhte yubak galaw saga ai; anhte shut hpyit nga saga ai; anhte n hkru nga ai hte gumlau nna, na a matsun maroi ga hte, na a hkangda ai ga hpe pyi, kau da saga ai: 6 na a mying gang let, anhte a hkawhkam ni, du ni, ji wa ni hte, mung masha ni mahkra hpe htawn tsun ai, na a shangun ma myihtoi ni a ga hpe mung, anhte n madat kau saga ai. 7 Madu e, dinghpring ai gaw nang hte seng nga ai: nang hpe shut hpyit ai yubak majaw, shapraw kau ai hkrum nna, ni ai, tsan ai, mung shagu hta bra nga ai, Yuda mung na ni, Yerusalem mare na ni hte, Israela masha ni yawng ngu ai, anhte hte, dai ni rai nga ai hte maren, myiman sum ai hkrai seng nga ai. 8 Madu e, anhte nang hpe yubak galaw ga ai majaw, anhte a hkawhkam ni, du ni, ji wa ni hte myiman sum ai hkrai seng nga ai. 9 Matsan dum ai hte yubak raw dat kau ai lam, anhte a Madu Karai Kasang hte seng nga ai: anhte mahtang shi hpe gumlau saga ai. 10 Anhte a Karai Kasang Yehowa gaw, shi a shangun ma myihtoi ni a lata hte, anhte a matu tawn da ai tara hpe hkan nang hkra, shi a nsen hpe, anhte n madat nga ga ai. 11 Gaja wa, Israela amyu ting, na a nsen hpe n madat hkra, lam yit mat wa nna, na a tara hpe tawt lai kau masai: dai re ai majaw Karai Kasang a shangun ma Mawshe a tara laika hta ka da sai matsa mawa ga hte dagam dala ga, anhte a ntsa e ru bun nu ai: kaning rai nme law anhte shi hpe yubak galaw saga ai. 12 Anhte hpe mung, anhte hpe tara dara ai, anhte a tara agyi ni hpe mung, daru ai ga hpe shi shagrin nna, tsin-yam tsindam kaba anhte a ntsa e shapraw nu ai: kaning rai nme law, Yerusalem mare hta byin ai zawn, sumsing lamu npu e kanang n byin yu sai. 13 Mawshe tara laika hta ka da ai hte maren, ndai tsin-yam tsindam yawng, anhte a ntsa e du sai: raitimung, anhte gaw, anhte a shut hpyit ai lam koi kau nna, na a tengman ai lam hpe chye na lu hkra, anhte a Karai Kasang Yehowa a chyeju hpe lu la na, tawngban saga ai n rai. 14 Dai majaw Yehowa gaw ndai tsin-yam tsindam hpe matsing da nna, anhte a ntsa e shapraw dat nu ai; kaning rai nme law, anhte a Karai Kasang Yehowa gaw, galaw ai amu mahkra hta dinghpring nga ai: anhte mahtang shi a nsen hpe n madat saga ai. 15 Ya chyawm gaw, na a amyu hpe n-gun ja ai lata hte, Egutu mung na shapraw nna, dai ni rai nga ai hte maren, arawng sadang danhkung ai, anhte a Karai Kasang Madu e, anhte yubak galaw saga ai, tara n lang ai hku hkan nang saga ai. 16 Ya Madu e, na a dinghpring ai myit ting hkan nna, na a pawt sindawng ai hte myit kahtet ai hpe, chyoi pra ai bum ngu ai, na a mare Yerusalem hta na dawm la kau u, ngu nna ngai tawngban nngai: kaning rai nme law, anhte a yubak hte anhte a ji wa ni a shut hpyit ai a majaw, Yerusalem mare hte, na a amyu masha ni gaw, grupyin e de nga ai nlang hte a man e, shatan nhkan shara tai wa sai. 17 Dai re ai majaw, anhte a Karai Kasang e, na a mayam wa a akyu hpyi ai hte tawngban ai ga madat mara ya e; Madu a chyeju jaw e, katsi katsang rai nga ai, na a chyoi pra ai shara ntsa e, na a myiman naw htoi tu shangun u. 18 Nye a Karai Kasang e, na a na kayin nna, madat mara ya e; na a myi hpaw nna, anhte katsi katsang rai nga ai hpe mung, na a mying gang ai mare hpe mung, mada yu u; anhte gaw tinang dinghpring ai hpe hpa nna tawngban ga ai, n rai; na a chyeju myit kaba hpa nna she, tawngban nga ga ai. 19 Madu e, madat mara ya e; Madu e, yubak raw dat kau ya e; Madu e, madat mara nna shabyin ya e; nye a Karai Kasang e, na a chyeju jaw e, hkum ganung et; kaning rai nme law, na a mare mung, na a amyu masha ni mung, na a amying mying nga ma ai, ngu nna akyu hpyi nngai. 20 - 21 Ya ngai ga tsun nga nna, akyu hpyi nga let, nye a yubak hpe mung, nye amyu Israela masha ni a yubak hpe mung, yin la nna, nye a Karai Kasang a chyoi pra ai bum a matu, nye a Karai Kasang Yehowa man e akyu hpyi nga yang, gaja wa, ngai naw akyu hpyi nga yang pyi, shawng na shingran hta danpru ai, dai wa Gabriela gaw, alawan pyen sa wa nna, shana hkungga nawng ya ai aten e, ngai hpe sa ahtawk nga ai. 22 Dai wa gaw ngai hpe sharin ya ai hte, ngai hpe ga tsun nna, Daniela e, nang hpe hpaji byeng-ya hte chye chyang ai myit jaw de ga, ngai ya pru sa wa nngai. 23 Nang akyu hpyi hpang yang, htet da ai ga pru nna, nang hpe tsun shana ya na ngai du nngai: nang gaw grai tsawra hkam ai wa rai nga ndai: dai majaw, dai lam sumru yu nna, shingran a lachyum chye na u. 24 Tawt lai ai amu hpe shangut na hte, yubak hpe jahtum kau na matu mung, shut hpyit ai a matu gawng malai hkungga nawng ya nna, prat dingsa dinghpring ai hpe shashawn na matu mung, shingran hte myihtoi ga hpe dazik shakap nna, chyoi pra htum ai shara hpe namman chya ya na matu mung, na a amyu hte, na a chyoi pra ai mare ntsa e, nhtoi bat sanit shi, san da nga sai. 25 Dai re ai majaw ndai lam chye matsing u: Yerusalem mare hpe bai de shagrin da na ga pru ai shani kaw nna, du ngu ai, namman chya hkam ai wa prat du hkra, nhtoi bat sanit na na ra ai: dai mare gaw ru tsang hkrum ai aten laman e, mare lam ni hte kaduk bai galaw htu ai, nhtoi bat kru shi lahkawng na na ra ai. 26 Dai nhtoi bat kru shi lahkawng lai ai hpang, namman chya hkam ai wa gaw sat kau ai hkrum nna, shi hte seng ai gaw n nga na ra ai: dai hpang e du na ra ai hkawhkam masha ni gaw, mare hte chyoi pra ai shara hpe jahten sharun kau nna, de a jahtum ai gaw hka hpungtun rai na ra ai: dai san da ai aten htum hkra hpyen majan hkrai rai nga nna, marawng marang tai mat na ra ai. 27 Bai shi gaw, nhtoi bat mi e, masha law law hte ngang ai ga shaka tawn da nna, dai bat mi a ka-ang shani e, hkungga nawng ya ai hte shadung kumhpa hpe, hkum kau na ra ai: jahten shabyak kau ai wa langai mi, matsat shabat re ai singkaw hta pyen du timung, aten du jang, san tawn da ai ari hte, pawt sindawng ai gaw, jahten shabyak kau ai wa a ntsa e ru bun na ra ai, nga nna ngai hpe tsun ai.

10

1 Ya Persi hkawhkam Kuru hkaw dung ai masum ning hta e, Belteshaza ngu ai Daniela gaw, shingran langai mi hkam la nga ai: dai shingran gaw teng nga nna, hpyen majan kaba hte seng nga ai: shi gaw dai lam hpe chye na nna, dai shingran a lachyum chye na wu ai. 2 Ngai Daniela gaw ndai aten hta, nhtoi bat masum tup, yawnhkyen nga nngai. 3 Ndai nhtoi bat masum gu wa ai du hkra, ngai gaw dwi ai muk n sha, ashan hte tsabyi jahku hpe n chyim yu ai hte, nye hkum hpe sau chya ai n rai. 4 - 5 Ya ngai gaw shawng shata a hkun mali ya e, hka nu kaba Hidekela makau e nga nga yang, ngai mada yu nna, yu u, Lachyit nba bu hpun nna, Uhpaza ja jet shingkyit kyit let, masha langai mi tsap nga ai hpe, ngai mu nngai: 6 shi a hkum gaw mek-yoi, shi a myiman gaw myihprap, shi a myi gaw wan shanan, shi a lagaw lata kabrim ai magri zawn rai nga nna, shi shaga ai nsen gaw, wunawng wuwa a nsen hte bung nga ai. 7 Dai shingran hpe ngai Daniela hkrai mu lu nngai: ngai hte rau nga ai manang ni dai shingran hpe n mu lu timung, shanhte gaw grai hkrit gari ai hkrum nna, tinang hkum hpe makoi na, hprawng ma ai. 8 Shingrai ngai hkrai hti nga nna, dai shingran kaba hpe mu ai majaw, gawngkya nngai; nye a myiman mung sum wa nna, hpa n-gun n rawng nngai. 9 Raitimung, dai wa a nsen hpe ngai na nngai; ya shiga tsun ai nsen ngai na yang, ngai ga de gum dagup nna, nawng mat nga nngai. 10 Shaloi yu u, lata hkawn mi ngai hpe ahtawk nna, lahput hte lata lahpan e madi nga shangun nngai. 11 Bai shi gaw, Grai tsawra hkam ai Daniela e, nye a ga chye na nna, jan rai tsap u: nang nga ai de, ngai hpe ya shangun dat nngai, nga nna tsun yang, ngai gaw gari let jan rai tsap nga nngai. 12 Shaloi shi gaw, Daniela e, hkum hkrit et; chye na lu na matu mung, na a Karai Kasang man e na a myit shanem na matu mung, nang myit shada da ai shawng shani kaw nna, na a ga hpe na la lu ai: na a ga majaw mung, ngai du ni ai. 13 Raitimung Persi mungdan a du gaw, nhtoi hkun langai ya tup ngai hpe hkap shadang da nngai: dai hpang, yu u, Mihkaela mying ai du kaba langai mi, ngai hpe sa karum nna, ngai gaw dai shara hta Persi hkawhkam ni hte e hti nga nngai. 14 Ya chyawm gaw, na a amyu masha ni hta htawmhpang e byin na ra ai amu a lam ni hpe, nang hpe chye na shangun na matu, ngai du ni ai; ndai shingran gaw naw na ai aten hte seng nga ai, nga nna ngai hpe tsun ai. 15 Shing nga ga tsun ai hpang, ngai ga de gum dagup nna, ga n tsun lu nngai. 16 Shaloi yu u, masha kasha nsan ai wa langai mi gaw nye a n-gup hpe ahtawk ya ai; shingrai ngai n-gup hpaw nna, Nye a madu e, ndai shingran majaw, nye a ntsa e yawnhkyen ai du nna, ngai gawngkya nga nngai. 17 Kaning rai nme law, na mayam wa gaw, nang madu hte kaning rai ga tsun lu na rai ta? ya e pyi ngai n-gun n rawng nngai, nye a nsoi nsa mung htum sai, ngu nna nye makau e tsap nga ai wa hpe, ga tsun nngai. 18 Shaloi masha nsan ai wa langai mi ngai hpe bai ahkawk nna, n-gun shaja nngai. 19 Bai shi gaw, Grai tsawra hkam ai wa e, hkum hkrit et; nang ngwi pyaw nga n ga; n-gun ja u, gaja wa n-gun ja u, nga nna tsun ai. Shing nga tsun nga yang, ngai n-gun lu la nna, Nye a madu ga tsun u ga; nang ngai hpe n-gun jaw nit dai, nga nna tsun nngai. 20 Shaloi dai wa gaw, ngai nang hpang de sa wa ai lam, nang chye na n ni? Persi du hpe hpyen gasat na matu, ya ngai nhtang wa na nngai: dai kaw na pru yang, yu u, Heleni du paw pru na ra ai. 21 Raitimung, tengman ai laika hta tawk ka ai ga ngai nang hpe naw madun na nngai: ndai du lahkawng hpe gasat na nga, nanhte a du Mihkaela hta kaga, ngai hpe shingdep shingtau ai wa n nga ai.

11

1 Ngai mung Medi amyu, Dari hkaw dung ai shawng shaning hta e, Mihkaela hpe n-gun shaja nna, shagrin da na matu, rawt nngai. 2 Ya chyawm gaw, ngai nang hpe tengman ai lam madun na de ai. Yu u, Persi mung hta e hkawhkam masum naw paw pru na ra ai; mali ngu na wa gaw, kaga mahkra hta sutgan grau lu na ra ai: shi gaw sut su ai majaw, daru magam an wa yang, Heleni mung hpe hpyen gasat na matu, masha yawng mayawng hpe rawt shangun na ra ai. 3 Shaloi, n-gun atsam rawng nna, up ai ahkang aya kaba lu ai hte, galaw mayu ai hte maren, galaw na ra ai hkawhkam langai mi, paw pru na ra ai. 4 Dai wa n-gun an wa yang, shi a mungdan agrawp kau ai hkrum nna, sumsing lamu man mali ang hkra, karan la na mara ai; raitimung up ai ni gaw shi a aru arat, n rai, up ai ahkang aya mung shi zawn lu na n rai: kaning rai nme law, shi a mungdan gaw baw kau ai hkrum nna, hpyenbu ni up lu ai mungdaw hta kaga, masha gale mung up lu na ra ai. 5 Ya dingda hkawhkam wa hte shi a hpyenbu langai mi n-gun ja na ra ai: hpyenbu wa chyawm gaw, hkawhkam wa hta n-gun grau ja nna, up ai ahkang aya lu la na ra ai: shi up ai ahkang aya gaw, grai dam lada na ra ai. 6 Dai hpang shaning tsawmra na jang, hkawhkam lahkawng shada matut na mara ai rai nna, dingda hkawhkam a shayi sha gaw, amu mye na matu, dingdung hkawhkam hpang de du na ra ai: raitimung, shi a lata lapyin rawng na n rai; dingdung hkawhkam wa hte shi a n-gun mung, grin nga na n rai: hkawhkam shayi sha mung, shi hpe hkan sa ai ni mung, shi hpe shaprat ai wa mung, ndai aten e shi hpe shadaw ai wa mung, shaden jahka kau ai hkrum na mara ai. 7 Raitimung, dai shayi sha a aru hta na, kawa a malai, makrung langai mi paw pru nna, shi gaw luksuk laba ni hpe woi let, dingdung hkawhkam a hpyendap hta shang nhtawm, shi a hpyen ni hpe adip arip di yang, shanhte hpe dang kau na ra ai: 8 shanhte a hpara ni, jaw ai sumla ni hte, de a tsawm htap ai, aja, gumhpraw gawm ni hpe, Egutu mung de rim la mat wa na ra ai; dai hpang shi gaw dingdung hkawhkam hpe tsawmra ning hpyen gasat na, n rai. 9 Dingdung hkawhkam wa chyawm gaw, dingda hkawhkam a mungdan hta shang lu timung, tinang a buga de nhtang wa na ra ai. 10 Dai hpang shi a shadang sha yan hpyen sharawt nna, luksuk laba law law jahpawng tawn nhtawm, dai ni gaw mung hpe ga lim kabye kau nna, shi a hpyendap du hkra gasat hpang na mara ai. 11 Shingrai dingda hkawhkam wa gaw grai myit kahtet nna, dingdung hkawhkam wa hpe hkap gasat na ra ai: shi gaw luksuk laba wunawng wuwa jahpawng tawn timung, dingda hkawhkam shanhte hpe dang kau na ra ai. 12 Dai wunawng wuwa ni bawng rim wa ai hkrum nna, dingda hkawhkam wa a myit masin kabu na ra ai; shi gaw hkying mun ni hpe dang kau timung, dai hta shi a matu akyu n pru nga ai. 13 Kaning rai nme law, dingdung hkawhkam wa gaw bai wa nna, shawng na hta grau law ai wunawng wuwa ni hpe jahpawng nhtawm, aten ladaw lai jang, luksuk laba kaba arung arai law law hte, bai du na ra ai. 14 Dai aten e masha law law wa dingda hkawhkam wa hpe gumlau na mara ai: shingran ga hpe shadik na matu, na a amyu masha ni a pagawn para re ai kasha ni kabrawng rawt timung, shanhte kadawng na mara ai. 15 Shingrai dingdung hkawhkam sa wa nna, kaduk htu nhtawm, bunghku kaba kum ai mare hpe gasat la na ra ai: dingda luksuk ni n tsap lu ai hte, shi san da ai masha ni hta, hkap gasat na n-gun n rawng nga ai. 16 Shi hpe gasat sa wa ai wa gaw, shi ra ai hte maren galaw nna, shi a man e kadai n tsap lu na ra ai: shi gaw reng htum ai mungdan hta tsap nga nna, shi a lata hta hten byak ai lang na ra ai. 17 Shi gaw, shi a mungdan a n-gun mahkra hte sa du nna, mye lu na lam shapraw na matu, shakut sharang nga ai hte, dai lam mung galaw nga ai: dai mung hpe jahten na matu, shi gaw dingda hkawhkam wa hpe shayi sha mung ya sha na ra ai: raitimung shi daw ai lam n byin nna, shi a matu akyu n pru nga ai. 18 Dai rai nna shi gaw zunlawng ni a maga de myiman yawng nna, law law hpe gasat dang la lu ai; raitimung, hpyenbu langai mi gaw, shi kaw na pru ai arawng jahpoi ai lam, jahtum kau na ra ai: gaja wa, shi kaw na pru ai arawng jahpoi ai lam, shi hkum ntsa e nhtang shangun na ra ai. 19 Dai hpang shi gaw nhtang wa nna, shi a mung na hpyendap ni hpe shagrin mayu timung, shi kadawng hkrat wa nna, shi hpe bai n mu lu na ra ai. 20 Dai hpang, hpung shingkang rawng htum ai mungdan hta, hkanse hta na matu, jawt hkawm ai wa shangun ai hkawhkam langai mi, kawa malai paw pru na ra ai: raitimung, shi gaw gade n na jang, pawt sindawng ai hku mung n rai, hpyen gasat ai hku mung n rai, agrawp kau ai hkrum na ra ai. 21 Bai, dai hkawhkam wa a malai, hkawhkam hkringhtawng n dagraw ang ai, n shawp ai wa langai mi paw pru na ra ai: shi gaw ginwan gale ai aten e du nna, hkalem hkalau ai ga hte mungdan hpe lu la na ra ai. 22 Ga lim nga ai wunawng wuwa ni shi a man e lup mat nna, agrawp kau ai hkrum na mara ai: gaja wa, ga shaka hte tawn da ai du wa mung, agrawp kau ai hkrum na ra ai. 23 Dai hkawhkam wa hte ga sadi tawn da ai hpang, shi gaw hkalem ai hku hkan na ra ai: shingrai shi gaw lung wa nna, masha n law timung, n-gun ja na ra ai. 24 Ginwan gale ai aten e shi gaw dai mungdaw a ga sau htum ai shara ni hta du nna, shi a kawa mung, shi a kaji kawa ni mung, n galaw yu ai lam, shi galaw na ra ai: shi gaw hkan nang ai ni hpe lanep, arung arai hte sutgan karan ayai na ra ai: gaja wa shi gaw, hpyen majan baw na lam, tawng marang mi hpaji daw na ra ai. 25 Bai shi gaw hpyen luksuk law law hte dingda hkawhkam wa hpe gasat na matu, shi a n-gun hte nden ja ai myit shaja na ra ai: dingda hkawhkam wa mung, nachying law ai hpyen luksuk ni hte hkap gasat timung, shi gaw dang lu na n rai: kaning rai nme law, shanhte gaw hkalem ai hku shi hpe di na maru ai. 26 Gaja wa, shi a shat sha ai ni pyi shi hpe agrawp kau nna, shi a hpyen luksuk ni lup mat ai hkrum nna, law law wa, kadawng jahkrat kau ai hte sat kau ai hkrum na mara ai. 27 Ndai hkawhkam yan gaw myit magaw ai hku maw nna, sha ku langai hta sha shada masu ai ga tsun timung, dai hku byin lu na n rai; kaning rai nme law, ndat da ai aten hta, de a jahtum rai na ra ai. 28 Dai hpang dingdung hkawhkam wa gaw, arung arai law law hte, shi a mung de nhtang wa nga yang, dai chyoi pra ai ga shaka hpe ndawng n yawt ai myit rawng ai hte maren shari nna, tinang a mung de nhtang wa na ra ai. 29 Ya, ndat da ai aten e, shi bai wa nna, dingda mung de shang na ra ai: raitimung, ya aten e shawng na hte bung ai n rai: 30 kaning rai nme law, Kitim shanghpaw li ni shi hpe hkum shadang na ra ai: dai majaw shi gaw myit n pyaw let nhtang wa nna, chyoi pra ai ga shaka hpe pawt sindawng ai myit hte shari na ra ai: shingrai shi nhtang wa nna, dai chyoi pra ai ga shaka hpe gumlau kau da ai ni hte jinghku hku na ra ai. 31 Shi a hpyen luksuk ni sin nga nna, bunhku kum ai chyoi pra ai nta hpe awu asin di kau ai hte, tutnawng nawng ya ai wan nat hkungga hpe hkum kau nna, jahten shabyak chye ai matsat shabat kumla hpe shadun da na mara ai. 32 Dai ga shaka hpe n tara ai hku galaw ai ni gaw, shi a hkalem hkalau ai ga hkan nang nna, lam dam na mara ai: tinang a Karai Kasang hpe dum chye ai amyu chyawm gaw, n-gun ja wa nna, amu magam galaw lu na ra ai. 33 Amyu masha ni hta nyan rawng ai ni gaw, masha law law hpe sharin achyin na mara ai: raitimung shanhte gaw nhtoi tsawmra na hkra, ri nhtu, wan nat ai, bawngdung ai hte kashun kashe hkrum na mara ai. 34 Ya shanhte kadawng wa jang, karum ai lam kaji mi, shanhte a matu, pru na ra ai: raitimung, masha law law wa hkalem hkalau ai hku hkan nang nna, shanhte hte matut manoi na mara ai. 35 Hpang jahtum na aten du hkra, mung masha ni sanseng, chyoi pra ai hte hpraw wa shangun na matu, nyan rawng ai ni nkau mi gaw, asak sum na mara ai: kaning rai nme law, dai amu gaw ndat da ai aten e byin na ra ai. 36 Dai hkawhkam wa gaw shi myit ra ai hte maren galaw nna, hpara ni mahkra ntsa e tinang hkum hpe shagrau shatsaw ai hte, hpara ni a Karai Kasang hpe shinggan kau nna, mauhpa ga tsun na ra ai; pawt sindawng hpring ai aten du hkra, shi awng wa na ra ai; kaning rai nme law ndat da ai lam gaw dik wa na ra ai. 37 Dai wa gaw shi a kaji kawa ni a hpara ni hpe mung, numsha ni nawku ra ai hpara hte, kadai hpara hpe mung, nawn nga ai n rai: shi gaw nlang hte a ntsa e tinang hkum hpe shagrau shatsaw na ra ai. 38 Dai hpara hpe hkungga lara na ra ai: shi a kaji kawa ni n chye ai hpara hpe mung, shi hkungga lara nna, aja hte gumhpraw, lungseng hte gali lakan nawng ya na ra ai. 39 Shi gaw hpara tsasam karum ai hte, grau ngang ai hpyendap ni hpe gasat dang na ra ai: shi hte matut ai wa kadai mung, shi kaw na arawng sadang lu la nna, masha law law ntsa e up lu ai ahkang hte, sake manawn majaw, mungdan karan na ra ai. 40 Ya de a ladaw htum wa mahka e, dingda hkawhkam wa gaw, shi hpe htim gasat na ra ai: dingdung hkawhkam wa chyawm gaw, hpyen leng, hpyen gumra, shanghpaw li law law hte hpawn, bungsha zawn ru lung wa let, dai mung ni hta shang nna, lim kabye ga lai kau na ra ai. 41 Shi gaw reng htum ai mung hta mung shang nna, mung law law kadawng kau ai hkrum na ra ai: raitimung, Edom mung, Moba mung hte Ammon kashu kasha ni malaw maga, shi a lata na lawt lu na mara ai. 42 Bai shi gaw, grupyin na mung ni a ntsa e, shi a lata ladawn nna, Egutu mung pyi lawt lu na, n rai. 43 Egutu mung hta mahkawng da ai aja gumhpraw hte hpu ai baw mahkra hpe shi madu lu nna, Libi hte Hkusha masha ni gaw, shi kaw hkan nang na mara ai. 44 Raitimung, sinpraw hte dingdung maga de na pru ai shiga majaw, shi myit ru nna, masha law law hpe shagrawm shamyit kau na matu, n-yun bu let pru sa wa na ra ai. 45 Shi gaw, nammukdara hte reng htum nna chyoi pra ai bum lapran e, shi a htingnu sum ni hpe gap da na ra ai: raitimung, shi hpe karum ai wa kadai n nga ai rai nna, shi htum mat na ra ai.

12

1 Ndai aten hta e, na a amyu masha ni hpe makawp maga nga ai, du kaba ngu ai, Mihkaela rawt pru na ra ai rai nna, masha amyu tai hpang ai kaw nna, ndai aten du hkra, galoi n byin yu ai, ru tsang ai aten du na ra ai: ndai aten hta e, jahpan laika hta mying lawm ai, na a amyu masha ni yawng lawt lu na mara ai. 2 Ga nhpu hta yup pyaw nga ai ni law law wa, yup hprang na mara ai: nkau mi gaw htani htana asak lu la nna, nkau mi gaw htani htana kaya kahpa hte arawng hpoi ai hkrum na mara ai. 3 Nyan rawng ai ni gaw, sumsing lamu a nhtoi zawn, masha law law hpe dinghpring ai maga de shashawn ai ni gaw, shagan ni zawn, htani htana prat dingsa e htoi tu kabrim na mara ai. 4 Nang chyawm gaw, Daniela e, ndai amu htum ai aten du hkra, ndai mungga hpe ip da nna, laika hpe dazik shakap kau u: masha law law wa tam kahkrang hkawm nna, nyan hpaji jat wa na ra ai, nga nna tsun ai. 5 Shaloi ngai Daniela mada yu yang, yu, u, kaga masha lahkawng, hka ndai hkran langai mi, wora hkran langai mi, tsap nga ma ai. 6 Marai langai mi gaw, Ndai mauhpa lam dik wa ai du hkra, gade na na rai ta? ngu nna lachyit nba bu hpun let, hka ntsa e tsap nga ai wa hpe san wu ai. 7 Shaloi, Dai gaw aten mi, aten lahkawng hte aten chyen mi na na ra ai; dai chyoi pra ai amyu a n-gun atsam hpe agrawp daw kau ngut jang, ndai amu yawng ngut wa na ra ai, nga nna lachyit nba bu hpun let hka ntsa e tsap nga ai wa gaw, sumsing lamu de hkra lata pai lata sharawt nna, htani htana ahkrung nga ai wa a amying gang let, dagam nga ai hpe, ngai na nngai. 8 Dai ga hpe ngai na timung, n chye na nngai: dai rai nna ngai gaw, Madu e, ndai amu ni kaning rai htum lu na rai ta? ngu nna san we ai. 9 Shaloi dai wa gaw, Daniela e, sa wa su; dai ga gaw amu htum ai aten du hkra, ip da nna, dazik kap nga ai. 10 Masha law law wa tinang hkum hpe shachyoi shapra nna, hpraw wa ai hte seng na mara ai; tara n lang ai ni chyawm gaw, tara n lang ai hku hkan nang na mara ai; tara n lang ai wa kadai mung, chye na lu na n rai: nyan rawng ai ni chyawm gaw, chye na lu na mara ai. 11 Tutnawng nawng ya ai wan nat hkungga hpe dawm kau nna, jahten shabyak chye ai matsat shabat kumla shadun ai aten kaw nna, nhtoi hkying mi ni tsa jahku shi na na ra ai. 12 Dai hta n-ga, nhtoi hkying mi masum tsa sumshi manga ya du hkra, ala nga nna, shakut sharang ai wa gaw, a nga ai. 13 Nang chyawm gaw dai aten gu hkra sa wa su: nang aban asa nga lu nna, aten ladaw jahtum e na a kamhtaw hta tsap nga lu na rin dai, nga nna tsun ai.