OBEDIA

1

1 Obedia a shingran ga. Madu Yehowa gaw Edom mung hpe lakap nna ning nga tsun ai: Yehowa kaw na shiga anhte na saga ai; maigan amyu ni hpang de kasa mung shangun dat nu ai. Shi gaw, Rawt mu, shi hpe hpyen gasat na anhte rawt saga, nga nna tsun ai. 2 Yu u, maigan amyu ni hta, ngai nang hpe kaji shangun sade ai; n sawn n sang di ai, nang ja ja hkrum nit dai. 3 Lungpu hta rawng nna, tsaw ai shara e shanu nga let, “Ngai hpe ga de kadai jahkrat lu na i?” nga nna kraw lawang e tsun ai wa e, na a gumrawng ai myit nang hpe hkalem kau nit dai. 4 Langda hte maren nang tsaw nga nna, shagan ni a lapran e na a tsip tsip lu timung, dai kaw nna ngai nang hpe jahkrat kau na de ai, nga nna Yehowa tsun ai. 5 Lagu lagut ni nang kaw shang nna, shana na damya ni rai yang gaw, shanhte ra ai made sha lagu na ma ai, n rai ni? Tsabyi si di ai ni nang kaw shang yang, shanhte nlim ngam da na ma ai, n rai ni? Nang chyawm gaw, gade wa byak mat hkrum nit hka! 6 Esaw gaw gade wa sawk yu ai hkrum nga a hka! Shi makoi da ai sutgan hpe, mu hkrup manu hka! 7 Nang hte ga shaka da ai ni nlang, na a lamu ga jarit du hkra, nang hpe shaden kau manit dai: nang hte hku ai ni, nang hpe hkalem nna, dang kau manit dai; na a muk sha ai ni, na a npu e mahkam up da manu ai: shi gaw nyan kata nga ai. 8 Dai shani e ngai gaw, Edom a zai byeng-ya rawng ai ni hte, Esaw a bum na nyan hpaji hpe, jahtum kau na we ai, n rai ni? nga nna Yehowa tsun ai. 9 Teman e, Esaw a bum na nlang hte gaw, sat kau ai hte shamyit kau ai hkrum mu ga, na a share ninghkrin ni yaw mat na mara ai. 10 Na nnau Yaku hpe adip arip di kau wu ai majaw, kaya kahpa nang hpe htinggrum nna, htani htana jahtum kau ai nang hkrum na rin dai. 11 Masha tsasam ni gaw, Yaku a arung arai hpe kashun la kau nna, maigan masha ni shi a chyinghka ni hta shang wa ai hte, Yerusalem a lam hpaida da ai shani e, nang nan wora maga de tsap nga nna, shanhte hte langai sha zawn, rai nga ndai. 12 Na nnau wa tsinyam tsindam hkrum ai shani e, hkum yu sharawng et; Yuda kashu kasha ni hten byak hkrum ai nhtoi hta, hkum yu kabu et; shi ru tsang hkrum ai nhtoi hta, myit kaba ai ga hkum tsun et. 13 Nye a amyu shoihpa shoirang hkrum ai shani e, shanhte a chyinghka hta hkum shang et; shanhte shoihpa shoirang hkrum ai shani e, shanhte a ruyak ai hpe hkum yu kabu et; shanhte shoihpa shoirang hkrum ai shani e, shanhte a arung arai hpe hkum kashun la et. 14 Shi a hprawng lawt ai ni hpe, hkap ban la na matu, lam mashe hkan e hkum tsap nga et; kyindut hkrum ai nhtoi hta na, naw ngam nga ai ni hpe, hkum ap kau et. 15 Kaning rai nme law, Yehowa a nhtoi gaw, maigan amyu ni mahkra a ntsa e, ni magang ra ai; nang galaw ai hte maren, nang hpe di na ra ai: na a arawn alai, na baw ntsa nhtang wa na ra ai. 16 Kaning rai nme law, nye a chyoi pra ai bum ntsa e shanu ai ni gaw, dai gawm hpe lu ai zawn, maigan amyu ni yawng tut tut lu na mara ai: gaja wa, shanhte lu ai hte mayu dat nna, galoi n pra yu ai ni zawn, rai na mara ai. 17 Raitimung Ziun bum ntsa e lawt lu ai ni shanu nga nna, dai gaw chyoi pra ai shara rai na ra ai: Yaku a dap gaw, tinang madu ang ai lamu ga hpe, madu lu na ra ai. 18 Yaku a nta gaw, wan, Yosep a nta gaw, wan shinglet, Esaw a nta chyawm gaw, yi hku tai na ra ai; dai hta shanhte wan shachyi nna, hkru mat na ra ai; Esaw a nta hta kadai mung ngam nga na n rai: Yehowa shing nga tsun ai. 19 Dingda mung na ni gaw, Esaw a bum hpe, layang ga na ni gaw, Hpilisti masha ni hpe, madu na mara ai: shanhte gaw, Ehprim pa ga hte Samari prang ga hpe madu lu nna, Ben-yamin gaw Gilead mung hpe, madu lu na ra ai. 20 Hkanani masha ni hta bawngdung nga ai, Israela kashu kasha ni a luksuk ni gaw, Zarephta du hkra lamu ga hpe madu lu nna, Sehpara e bawngdung nga ai Yerusalem masha ni gaw, dingda maga na mare ni hpe madu lu na mara ai. 21 Esaw a bum hpe tara dawdan na matu, hkyehkrang la ai madu ni, Ziun bum de lung wa nna, dai mungdan gaw Yehowa a mungdan rai na ra ai.