LUKA

1

1 Shawng nnan kaw nna, tinang lala mu ai ni hte, mungga gunhpai nga ai ni gaw, 2 anhte kaw e byin ngut sai lam ni hpe, anhte e hkai dan madan hte maren, maumawi ka hpajang da ai masha law law wa nga ma ai majaw: 3 ngai mung yawng mayawng hpe npawt ndung hkren azin ayang tam san la ngut jang, 4 nang sharin la sai ga a dinggrin nga litdai hpe, nang chye lu n ga, na a matu matut manoi ka da na, ngai myit lu nngai, arawng lu htum ai Htawhpilu e. 5 Yuda mung up ai Herod hkawhkam a lakhtak e, Abia hpung hta nang ai, Zakari mying ai hkinjawng langai mi nga ai; shi a madu jan gaw Arun amyu shayi sha ni hta na rai lu ai; shi a amying gaw Elisabet ngu ai, rai nga ai. 6 Dai yan gaw, Madu a jep ai tara hte hkangda mada yawng hpe htep lahti hkannang ma ai rai nna, Karai Kasang a man e dinghpring ai yan rai nga ma ai. 7 Shan gaw kasha n lu ma ai; kaning rai nme law, Elisabet gaw maudung dung nga ai hte, shan lahkawng aprat kaba masai. 8 Ya shi gaw, shi a hpung hte rau abat wa jaw nna, Karai Kasang man e hkinjawng amu gun nga yang, 9 dai Madu a nta nhku e manam pyaw ai baw shang nat na, hkinjawng htung hte maren, hpaida hte lata la ai hta ang wu ai. 10 Dai manam pyaw nat ai ahkying hta shawa masha ni nlang hte gaw, shinggan e akyu hpyi let nga nga ma ai. 11 Shaloi dai Madu a lamu kasa gaw, manam pyaw nat ai hkungri a hkra maga de, shi hpe tsap shadan dan wu ai. 12 Zakari gaw dai mu jang kajawng nna hkrit kahpra mat nga ai. 13 Dai lamu kasa chyawm gaw, Zakari e, hkum hkrit et; nang hpyi ai ga madat ya nitdai rai nna, na madu jan Elisabet gaw na a matu shadang sha shangai na ra ai; shi a amying Yawhan ngu nna, nang shamying ya na ru ai; 14 Na a matu kabu gara ai hte ngwi pyaw shara tai na ra ai; shi shangai wa ai a majaw masha lanlak mung, kabu gara wa na mara ai. 15 Kaning rai nme law, shi gaw dai Madu a man e galu kaba wa na ra ai; tsabyi hte chyaru shi lu na n rai; kanu a hkritung nna pyi, chyoi pra ai Wenyi hte hpring na ra ai. 16 Israela kashu kasha ni law law hpe, shanhte a Madu Karai Kasang hpang de shi kayin wa shangun na maru ai. 17 Kawa ni a myit masin hpe kasha ni hpang de, je hpre ai ni hpe dinghpring ai ni a hpaji ningli lam de kayin wa shangun na hte, dai Madu a matu mazing da ai amyu hpe lajang shachyip da na, Elia a wenyi hte atsam rawng let, shi a shawng numshawn e sa wa na ra ai, ngu nna shi hpe tsun wu ai. 18 Shaloi Zakari gaw, Dai gaw ngai kaning di chye lu na we ta? ngai gaw dingla ni ai, nye madu jan mung aprat kaba sali ai, ngu nna lamu kasa hpe htan wu ai. 19 Dai lamu kasa, Ngai gaw Karai Kasang a man e tsap nga ai Gabriela rai nga nngai; nang hpe tsun dan wu nga nna, ndai kabu gara shiga tsun shana ya na, ngai hpe shangun dat ni ai. 20 Yu u, dai ahkying du yang dik wa na ra ai nye a ga hpe, nang n kam ndai majaw, dai amu byin ai nhtoi du hkra, ga n tsun lu ai ma-a nga na rin dai, ngu nna shi hpe htan tsun wu ai. 21 Shawa masha ni gaw Zakari hpe a la nga nna, nawku Htingnu nhku e na na rawng nga mat ai hpe, mau ma ai. 22 Shi pru wa yang shanhte hpe ga n tsun lu ai rai nna, dai nawku Htingnu nhku e shingran mu nu ai hpe, shanhte dum ya ma ai: shi gaw shanhte hpe a dingsi dan nga nna, ma-a let nga nga ai. 23 Ya, shi dawjau ai amu a nhtoi gu jang, shi a nta de bai wa ai. 24 Dai hpang shi a madu jan Elisabet gaw na-um nasin hkum rai wa nna, Masha ni a man e ngai hkrum ai shatan nhkan hpe, 25 mada mara nna yeng seng kau ya ai nhtoi hta, dai Madu gaw ngai hpe ning di ni ai, nga nna shata manga tup up rawng nga ai. 26 Ya, shata kru hta, lamu kasa Gabriela hpe Karai Kasang kaw nna, Galile mung na Nazaret ngu ai mare e nga ai, 27 Dawi amyu hta na Yosep ngu ai wa mahtan da ai mahkawn hpang de shangun dat wu ai: dai mahkawn a amying chyawm gaw Mari ngu ai, rai nga ai. 28 Dai lamu kasa gaw Mari kaw du jang, Chyeju nga lit ga, nang a lu ndai, dai Madu gaw nang hte rau nga nga ai law, ngu wu ai. 29 Mari gaw dai ga majaw masin kahpra nna, ndai shachyen ai ga gaw, kaning nga ai ga rai na ra i? nga nna myit aru yu nga ai. 30 Shaloi dai lamu kasa gaw, Mari e, hkum hkrit et; nang Karai Kasang a man e myiman pa nitdai: 31 yu u, nang na-um nasin rai wa nna shadang sha shangai na rin dai; shi a amying Yesu ngu nna, nang shamying ya na ru ai. 32 Dai wa gaw galu kaba na ra ai rai nna, Tsawhtum ai wa a Kasha ngu ai hkamla na ru ai; Madu Karai Kasang mung, shi kawa Dawi a tingnyang, shi hpe jaw na wu ai rai nna, 33 shi gaw Yaku a nta ntsa e, htani htana e a up nga na ra ai: shi a mungdan mung htum ngu ai nga na n rai, ngu nna shi hpe tsun wu ai. 34 Shaloi Mari gaw, Dai gaw kaning rai byin na a ta? ngai la n chye nngai, ngu nna, lamu kasa hpe tsun wu ai. 35 Dai lamu kasa gaw, Chyoi pra ai Wenyi na ntsa de du nna, Tsawhtum ai wa a atsam nang hpe shingnip ka-up na ra ai; dai re ai majaw shangai na ra ai wa gaw, Chyoi pra ai wa, Karai Kasang a Kasha ngu ai hkamla na ra ai. 36 Dai hta kaga, yu u, na a amyu jan Elisabet mung, gumgai rai sayang shadang sha na-um nasin hkum rai nga nna, maudung ngu ai num hta ya shata kru rai wa sai: 37 kaning rai nme law, Karai Kasang kaw na hpa mungga muk, atsam kata rai na ra ai n rai, ngu nna shi hpe htan wu ai. 38 Shaloi Mari gaw, Yu u, Madu a mayam jan ngai rai nga nngai; na a ga hte maren ngai hta rai wa u ga, ngu wu ai. Shaloi dai lamu kasa gaw shi kaw na wa mat ai. 39 Dai nhtoi hte hta e Mari gaw, Yuda mung na bum ga e nga ai mare langai mi de alawan rawt sa nna, 40 Zakari a nta de shang nhtawm, Elisabet hpe hkrum shaga wu ai. 41 Mari hkrum shaga ai ga Elisabet na la jang, shi a hkritung na ma gaw gumlawt nga ai: 42 Elisabet mung chyoi pra ai Wenyi hte hpring nna nsen kaba hte jahtau let, Numsha ni hta nang a lu ndai; na a hkritung na ma mung a lu lit dai law. 43 Nye Madu a kanu ngai kaw sa du ai gaw, hpa chyeju jaw e rai ra ai i? 44 Yu u, na a hkrum shaga ai ga ningsen nye na hta shang jang, nye hkritung na ma gaw kabu gara ai hte gumlawt li ai. 45 Kamsham ai numsha gaw a lu ai; kaning rai nme law, dai Madu kaw nna shi hpe tsun ai ga gaw dik wa na ra ai, nga ai. 46 Shaloi Mari gaw, Nye myit masin dai Madu hpe shagrau li ai; 47 Nye wenyi mung ngai hpe hkyela ai Madu Karai Kasang hta kabu gara li ai. 48 Shi a mayam jan a myit gyip ai hpe shi mada yu nu ai; Yu u, ya kaw nna shu mashi shu masha prat dingsa, ngai hpe a lu ai, ngu na ma ni ai. 49 Atsam rawng ai wa gaw, ngai hpe galu kaba ai galaw ni ai; Shi a amying nsang chyoi pra lu ai: 50 Shi hpe hkrit kamyin ai ni a ntsa e, shu mashi shu masha du hkra, Shi a matsan dum ai myit anga nga ai. 51 Shi a lahpum hte atsam pra di nu ai; Tinang kraw e maw ai hku hta gumrawng nga ai ni hpe, shi shabra kau nu ai. 52 Du magam ni hpe tingnyang na jahkrat kau nna, myit gyip ai ni hpe shagrau ya nu ai. 53 Kawsi hkrum ai ni hpe kaja ai hte jahkru shakat nna, sut su ai ni hpe kaman dat dat nu ai. 54 Anhte a ji wa ni hpe tsun da sai hte maren, Abraham hte shi a kashu kasha ni hpe, 55 Prat dingsa matsan dum ai lam dum nga na matu, Shi a shangun ma Israela hpe lanu lahku nu ai, nga nna tsun ai. 56 Mari chyawm gaw Elisabet hte rau shata masum dang nga nhtawm, nta de bai wa mat ai. 57 Shaloi Elisabet gaw shangai nhtoi gu nna, shadang sha shangai wu ai. 58 Dai Madu gaw shi a chyeju chyalai shajan shi hpe madun wu ai gaw, htingbu ni hte mayu dama ni na ma ai rai nna, shi hte rau kabu gara ma ai. 59 Ya matsat ya nhtoi hta e dai ma hpe matu gadoi jaw na lam shanhte sa ma ai rai nna, shi kawa a amying hte maren, Zakari, ngu nna shamying ya mayu ma ai. 60 Kanu mahtang, N rai, Yawhan ngu na re ai, ngu nna htan wu ai. 61 Shanhte gaw, Na a baw sang hta shing nga mying ai langai mi muk n nga ai, ngu nna shi hpe tsun mu ai. 62 Shaloi, dai ma hpe kaning ngu shamying mayu ai kun? nga nna kawa hpe dingsi san mu ai. 63 Shi gaw gamgu pa hpyi la nna, Shi a amying Yawhan rai lu ai, ngu nna ka dan wu ai. Shanhte nlang mau ma ai. 64 Dai ahkring mi hta shi gaw n-gup hpaw ai hte shinglet yan nna, Karai Kasang hpe shakawn kungdawn let ga tsun nga ai. 65 Dai re ai majaw, shanhte a makau grupyin hkan na ni nlang hte a ntsa e hkrithpa tai wa ai rai nna, dai ga mahkra gaw, Yuda bum ga ting hta e kajai gumhkawng wa ai. 66 Na mana ni yawng hte mung, tinang a kraw kata e dai hpe matsing da nna, Ndai ma gaw, kaning re ai wa rai na ra ai i? nga ma ai: kaning rai nme law, dai Madu a lata gaw shi hte rau nga nga ai. 67 Shaloi shi a kawa Zakari chyoi pra ai Wenyi hte hpring wa nna, myihtoi ga hku tsun wu ai gaw, 68 Dai Madu, Israela Karai Kasang gaw, a nga u ga law; Shi a amyu hpe kawan yu sa nna, hkrang la ai lam waw ya nu ai. 69 Chyaloi nhkoi nna shi a chyoi pra ai myihtoi ni a n-gup hte tsun da ai hte maren, Gumlau ni hte ndawng ai ni yawng a lata na hkyehkrang la ai lam hpaw na hte, 70 Anhte a ji wa ni hpe matsan dum ai lam madun na matu mung; Gumlau ni a lata na mawai la ai hkam ngut jang, 71 Hkrit ai myit n rawng ai sha, anhte a prat dingnawng, Chyoi pra ai, dinghpring ai hte, shi a man e dawjau lu hkra, 72 Anhte a ji wa Abraham hpe dagam da ai, dagam ga ngu ai, 73 Shi a chyoi pra ai ga shaka hpe dum na matu mung, 74 Shi a shangun ma Dawi a nta hta, anhte a matu, 75 Hkyehkrang la ai nrung shatut ya ma ni ai. 76 Ma e, nang mung, Tsawhtum ai Wa a myihtoi ngu ai hkamla na rin dai: Anhte a Karai Kasang a matsan dum ai chyeju majaw, 77 Anhte a ntsa e Matsaw ntsa na nhtoi htoi la wa nna, Yubak mara raw dat kau na lam hte, 78 Shi a amyu hpe hkyehkrang la ai lam chye lu shangun na matu mung, Nsin, hte si ai shingnip kata e dung nga ai ni hpe htoi ya nna, 79 Anhte a lagaw hpe ngwi ai lam de woi wa na matu mung, Dai Madu a lam lajang na, shi a shawng e nang sa wa na rai nga ndai, nga ai. 80 Dai ma mung kaba wa nna, wenyi atsam hta ja wa let, Israela masha ni kaw danpru ai nhtoi du hkra, nam mali hkan e nga nga ai.

2

1 Dai nhtoi hte hta e, mungkan ting hpe jahpan la na, Kehta hkawhkam Agustu kaw nna mungga pru ai. 2 Dai jahpan la ai gaw, Suri mung hta Kureni munggyi tai nga yang, shawng la ai jahpan rai nga ai. 3 Shaloi masha mahkra gaw amying shalawm na matu, langai hte langai tinang mare de wa ma ai. 4 Yosep mung, Dawi a kashu kasha hte aru arat rai nga ai majaw, Galile mung na Nazaret mare kaw nna, Yuda mung na Betlehem ngu ai Dawi a mare de, 5 shi mahtan da ai num Mari hte rau amying shalawm na matu lung wa ai: Mari chyawm gaw na-um nasin hkum rai nga ai. 6 Dai yang e naw nga yang, shangai nhtoi gu nna, 7 shi gaw shadang sha alat shangai wa sai: nbat hte kayawp nhtawm, ushat wakang hta kaleng tawn da wu ai; kaning rai nme law, manam jarawp hta shanhte a matu nga shara n nga malu ai. 8 Ya dai ginwang e sagu rem ai masha, urawng udat hkan e nga ma ai rai nna, shanhte a sagu hpung hpe shana na ahkying ladaw ni hta sin nga ma ai. 9 Shaloi dai Madu a lamu kasa gaw shanhte a makau e sa tsap nga nna, dai Madu a hpung shingkang gaw shanhte a grupyin e htoi kabrim wa ai: dai rai nna shanhte gaw hkrit kaba hte hkrit mat ma ai. 10 Dai majaw lamu kasa gaw, Hkum hkrit myit; yu mu, masha nlang a matu nachying kabu gara mai ai shiga, ngai nanhte kaw gun sa ring ngai; 11 dai ni na nhtoi hta Hkyehkrang la ai wa Hkristu ngu ai Madu gaw, Dawi a mare e nanhte a matu shangai wa sai: 12 nanhte a matu kumla ndai rai na ra ai: ma chyangai langai mi nbat hte kayawp nna ushat wakang hta kaleng taw nga ai gaw, nanhte mu na marin dai, ngu nna shanhte hpe tsun mu ai 13 Ya, dai lamu kasa hte rau, lamu na wunawng wuwa ga daga, akajawng sha danpru nna, Karai Kasang hpe shakawn kungdawn let, 14 Matsaw lahta tang e Karai Kasang gaw hpung shingkang rawng nga u ga; Ga ntsa e mung, shi sharawng awng ai masha ni hta, ngwi pyaw ai gaw anga nga nu ga law, nga ma ai. 15 Lamu kasa ni sagu rem ai ni kaw nna lamu de wa mat jang, shanhte gaw, Betlehem mare du hkra nan anhte sa nna, byin wa sai hte, dai Madu anhte hpe shadan dan ai lam hpu yu saga, nga nna shada da tsun ma ai. 16 Shingrai shanhte lau lau sa nna, Mari yan Yosep hpe mung, ushat wakang hta kaleng taw nga ai ma chyangai hpe mung, mu ma ai. 17 Dai mu ma ai shaloi, dai ma a lam shanhte e tsun dan ai ga hpe, shanhte tsun kajai dat ma ai. 18 Na mana ni mung, sagu rem ai ni shanhte hpe tsun dan ai ga majaw mau ma ai. 19 Mari chyawm gaw dai ga yawng mayawng hpe matsing gun la nna, shi kraw kata e a ru yu nga ai. 20 Sagu rem ai ni mung, shanhte hpe tsun dan manu ai hte maren, na la, mu la ai lam mahkra a majaw, Karai Kasang hpe shagrau sha-a nna, shakawn kungdawn let bai wa ma ai. 21 Dai ma hpe matu gadoi lam jaw na, matsat ya nhtoi du jang, hkritung hkriwang e shi garai n rawng yang, lamu kasa shamying da ai amying hte maren, shi hpe Yesu ngu nna shamying mu ai. 22 Mawshe a tara hte maren shanhte a jasan jaseng ai nhtoi gu jang, Shadang sha alat shagu dai Madu a matu chyoi pra ai ngu lu na, nga nna, 23 dai Madu a tara hta ka da nga ai hte maren, dai ma hpe Madu kaw sa ap ya na matu mung, dai Madu a tara hta tsun da ai hte maren, 24 Hkrudu lahkawng, shing n rai, u ra kasha lahkawng, hkungga nawng ya na matu mung, shan gaw dai ma hpe Yerusalem mare de woi sa mu ai. 25 Ya, yu mu, Simun mying ai masha langai mi Yerusalem mare e nga ai: dai wa gaw dinghpring ai hte tara hkungga nna, Israela hpe shalan shabran na lam myit mada nga ai wa rai nga ai; dai chyoi pra ai Wenyi mung shi a ntsa e nga nga ai. 26 Shi gaw, dai Madu a Hkristu hpe garai n mu yang, si na n rai, nga nna chyoi pra ai Wenyi hte madun dan ai lu la wu ai. 27 Dai wa gaw nawku Htingnu kata de Wenyi hte du sa ai; kanu yan kawa gaw ma Yesu hpe tara htung hte maren di ya na woi sa mu ai shaloi. 28 Simun gaw shi a lata hte dai ma hpe pawn la nna Karai Kasang hpe shakawn sha-a let, 29 N-gawn Madu e, na ga hte maren, na a mayam wa hpe ngwi hyaw ai hte ya wa shangun dat nit ga law: 30 Masha amyu myu ni a man e lajang da nna, 31 Maigan amyu ni hpe jahtoi dan na nhtoi hte, 32 Na amyu Israela a hpung shingkang matu rai nga ai, Na a hkyehkrang la ai lam hpe, nye a myi hte chyaw ngai mu lu se ai, nga nna tsun ai. 33 Kanu yan kawa gaw shi a lam tsun ai ga majaw, mau nga ma ai. 34 Simun gaw shanhte hpe shaman ya nna, kanu Mari hpe, Yu u, ndai ma gaw, Israela masha ni hta, law law a matu kataw shara hte, law law a matu rawt wa na lam mung, ndang kalang rai hkat na kumla matu mung, san da ai wa rai nga ai. 35 dai hta n-ga, masha law law ni a kraw lawang na myit mamyit ni dan pra wa na matu, na a myit masin hta nan nhtu htinggrang na ra ai, ngu nna tsun wu ai. 36 Dai hta kaga, Ashe amyu re ai Hpanuela shayi sha, Anna ngu ai num myihtoi langai mi nga ai; shi gaw asak grai kaba la sai; mahkawn prat kaw nna sanit ning du hkra madu wa hte nga nhtawm, matsat shi mali ning tup gaida nga ai: 37 dai num gaw nawku Htingnu kaw na n pru ai sha, lusha gam nna akyu hpyi ai hte shani shana dawjau let anga nga ai. 38 Shi mung dai ahkying e nan sit sa nna, Karai Kasang hpe shakawn kungdawn let, Yerusalem hpe hkyehkrang la na lam myit mada ai ni nlang hte hpe, dai ma a lam tsun dan mu ai. 39 Shan gaw dai Madu a tara hte maren, lam magup shatup da ngut jang, Galile mung na, tinang nga ai Nazaret mare de bai wa ma ai. 40 Dai ma gaw kaba wa ai hte n-gun lapyin ja wa nna, hpaji byeng-ya hte hpring nga ai; Karai Kasang a chyeju mung, shi a ntsa e anga nga ai. 41 Shi a kanu yan kawa gaw, Shalai wa ai poi ten du jang, shaning shagu Yerusalem mare de sa ma ai. 42 Dai ma gaw shi lahkawng ning du jang, dai poi a htung hte maren shanhte lung wa ma ai; 43 dai nhtoi hte shalai ngut nna bai wa ma yang, dai ma Yesu gaw Yerusalem e hti nga mat ai; kanu yan kawa chyawm gaw dai n chye ma ai. 44 Rau wa manang hpung hta lawm nga a dawng, nga nna myit kau ma ai majaw, shan gaw lani sat wa nna, mayu dama ni hte chye chyap ai ni kaw shi hpe hkan tam ma ai; 45 dai ma hpe n mu jang, shan gaw shi hpe hkan tam let, Yerusalem mare de nhtang sa wa ma ai. 46 Ya masum ya na wa sayang she, dai nawku Htingnu kata, sara ni a ka-ang e, shanhte a ga madat la nna, shanhte hpe jasan let dung nga ai hpe, shan sa mu mu ai. 47 Shi a ga na mana ni gaw, shi a myit kung ai hpe mung, shi htan ai ga a majaw mung, mau nga ma ai. 48 Shi hpe mu jang shan mau mat ma ai rai nna, shi a kanu gaw, Sha e, hpa rai an e ning di mi ta? yu u, nwa hte an myitru myittsang ai hte nang hpe hkan tam nga ga ai, ngu nna shi hpe tsun wu ai. 49 Shi gaw, Hpa rai ngai hpe tam myit ta? Nye Wa hte seng ai lam hta ngai nga lu mai ai, nan n chye myit ni? ngu nna shan hpe htan wu ai. 50 Raitimung, shi shan hpe tsun ai ga gaw, shan n chye na ma ai. 51 Shi chyawm gaw shan hte rau yu wa nna, Nazaret mare de du wa ai: shan a npu e mung shi taw nga ai: shi a kanu gaw dai ga mahkra hpe shi kraw hta matsing da wu ai. 52 Yesu gaw hpaji byeng-ya kunghpan wa ai hte, gawng shing-yan kaba wa nna, Karai Kasang a man e mung, masha a man e mung, myiman pa wa nga ai.

3

1 Kehta hkawhkam Tiberu gaw hkaw dung ai shi manga ning hta, Yuda mung e Puntu Pilat gaw munggyi aya hta, Galile mung e Herod gaw du aya hta, Ituri hte Trakuni ginwang hta e shi a kanau Hpilip gaw du aya hta, Abili mung e Lusanu gaw du aya hta, 2 Anna yan Kayapa gaw hkinjawng agyi aya hta rai shajang ma ai shaloi, Karai Kasang a mungga gaw Zakari a kasha Yawhan kaw, nam mali e rai nga yang du nna, 3 shi gaw Yawdan hka ginwang shara magup hkan e du hkawm let, yubak raw dat kau na matu myit malai baptisma lam hkaw tsun nga ai: 4 dai gaw, Nam mali kata e jahtau ai nsen gaw: Dai Madu a lam lajang da mu, Shi a lam masun ni hpe shading mu: 5 Hkaraw hkamwam shagu kaput lu na rai nga ai, Bum hte kawng shagu hpe daw kau lu na rai nga ai; Magaw ai lam ni hpe shading lu na rai nga ai, Machyawk marawk re ai lam ni hpe shara lu na rai nga ai: 6 Shaloi ahkrang ashan yawng gaw, Karai Kasang a hkyehkrang la ai lam mu lu na mara ai, nga nna myihtoi Esaia laika hta ka da ai ga hte maren rai wa sai. 7 Dai majaw, Yawhan a lata hte baptisma hkamla na, pru sa ai shawa masha ni hpe shi tsun mu ai gaw: Pu htum amyu ni e, du magang ra ai yubak ari hta na hprawng wa lu myit ga, nanhte hpe kadai shadum da myit ta? 8 Dai majaw myit malai hte ging dan ai asi si mu! Abraham gaw anhte a wa rai nga mali ai, nga nna tinang kraw e hkum tsun myit; kaning rai nme law, nanhte hpe ngai tsun made ga, Karai Kasang gaw ndai nlung ni hta na Abraham a matu kasha hpan shapraw dat lu ai. 9 Ya e pyi dai nwa gaw hpun pawt nhpang hkan e tawn da nga ai; dai rai nna asi kaja n si ai hpun nga manga hpe kran daw kau nna wan hta kabai bang kau nga ai, ngu mu ai. 10 Shaloi shawa masha ni, Dai rai taw gaw, anhte kaning rai na rai ta? nga nna shi hpe san ma ai. 11 Shi shanhte hpe htan mu ai gaw, Palawng lahkawng lu ai wa gaw n lu ai wa hpe karan u ga, shat lusha lu ai wa mung dai hte maren jaw u ga, ngu mu ai. 12 Kang hta ai ni mung baptisma hkamla na sa nna, Sara e, anhte kaning rai na rai ta? nga nna shi hpe san ma ai. 13 Shi gaw, Nanhte hta la na shadang tawn ai made hta grau nna hkum adip la myit, ngu nna shanhte hpe tsun mu ai. 14 Hpyen masha ni mung, Anhte wa gaw kaning rai na rai ta? nga nna shi hpe san ma ai. Shi gaw, Kadai hpe mung adip arip hkum rai myit: jahkrit shama sha ai mung hkum rai myit; nanhte a shabrai hte ram dum nga mu, ngu nna shanhte hpe tsun mu ai. 15 Masha ni chyawm gaw myit mada nga ma ai rai nna, Yawhan gaw Hkristu wa mi hkoi rai nga ai kun? nga nna yawng mayawng gaw tinang a kraw kata e shi a lam myitsumru shajang nga ma yang; 16 Yawhan gaw, Ngai gaw nanhte hpe hka hte baptisma jaw made ai; raitimung, ngai hta atsam grau rawng ai wa gaw sa wa ra ai; shi a kyepdin sumri raw na pyi ngai n ging nngai: shi gaw chyoi pra ai Wenyi hta mung, wan hta mung, nanhte hpe baptisma jaw na ra ai: 17 shi a lata hta shi hkuwawn lang nna, shi a mam chyarang hpe yit jasan kau nhtawm, mam gu hpe shi dum hta shinggyin bang da nna, nsan hpe gaw n sat lu ai wan hte nat kau na ra ai, ngu nna mahkra hpe htan mu ai. 18 Shingrai shi gaw shadum shahprang ai ga kaga law law hte mung, dai masha ni hpe kabu gara shiga hkaw tsun wu ai: 19 raitimung Herod du gaw, shi kanau a madu jan Herodia lam hte, shi nan galaw ai n shawp ai amu kaga mahkra a gawp e daru sharin hkrum wu ai majaw, 20 dai mara yawng a ntsa e bai kahtap nna, Yawhan hpe htawng hta sharen da wu ai. 21 Masha nlang baptisma hkamla ma ai shaloi, Yesu mung baptisma hkam nhtawm, akyu hpyi nga yang, lamu hpaw wa nna, 22 dai chyoi pra ai Wenyi gaw hkrang dan dan shi a ntsa e hkrudu zawn yu hkrat wa nna, Nang gaw nye tsawra ai Kasha rai nga ndai; nang hta ngai sharawng awng nngai law, nga nna lamu de na nsen du pru wa ai. 23 Yesu gaw amu galaw hpang ai shaloi sumshi ning daram rai wa sai; shi gaw masha myit yu ai hte maren, Yosep a kasha rai nga ai: Yosep gaw Heli a kasha; Heli gaw Mahtat a kasha; 24 Mahtat gaw Lewi a kasha; Lewi gaw Melhki a kasha; Melhki gaw Yanna a kasha; Yanna gaw Yosep a kasha; 25 Yosep gaw Matahtia a kasha; Matahtia gaw Amu a kasha: Amu gaw Na-um a kasha; Na-um gaw Esali a kasha; Esali gaw Nagai a kasha 26 Nagai gaw Ma-at a kasha; Ma-at gaw Matahtia a kasha: Matahtia gaw Semai a kasha; Semai gaw Yosek a kasha; Yosek gaw Yoda a kasha; 27 Yoda gaw Yawhan a kasha; Yawhan gaw Resa a kasha; Resa gaw Zerubabela a kasha; Zerubabela gaw Salahtila a kasha; Salahtila gaw Neri a kasha; 28 Neri gaw Melhki a kasha; Melhki gaw Adi a kasha; Adi gaw Kusam a kasha; Kusam gaw Elamadam a kasha; Elamadam gaw Era a kasha; 29 Era gaw Yesu a kasha; Yesu gaw Elieza a kasha; Elieza gaw Yawrim a kasha; Yawrim gaw Mahtat a kasha; Mahtat gaw Lewi a kasha; 30 Lewi gaw Simun a kasha; Simun gaw Yuda a kasha; Yuda gaw Yosep a kasha; Yosep gaw, Yawnam a kasha; Yawnam gaw Eliakim a kasha; 31 Eliakim gaw Melia a kasha; Melia gaw Mena a kasha; Mena gaw Matahta a kasha; Matahta gaw Nahtam a kasha; Nahtam gaw Dawi a kasha; 32 Dawi gaw Yese a kasha; Yese gaw Obed a kasha; Obed gaw Bua a kasha; Bua gaw Sala a kasha; Sala gaw Nasun a kasha; 33 Nasun gaw Admin a kasha; Admin gaw Arni a kasha; Arni gaw Hesrun a kasha; Hesrun gaw Hparet a kasha; Hparet gaw Yuda a kasha; 34 Yuda gaw Yaku a kasha; Yaku gaw Isak a kasha; Isak gaw Abraham a kasha; Abraham gaw Htara a kasha; Htara gaw Nahura a kasha; 35 Nahura gaw Seruk a kasha; Seruk gaw Ragu a kasha; Ragu gaw Hpelek a kasha; Hpelek gaw Ebera a kasha; Ebera gaw Sala a kasha; 36 Sala gaw Kainam a kasha; Kainam gaw Arhpaza a kasha; Arhpaza gaw Shem a kasha; Shem gaw Noa a kasha; Noa gaw Lamek a kasha; 37 Lamek gaw Mehtusala a kasha; Mehtusala gaw Enuk a kasha; Enuk gaw Yaret a kasha; Yaret gaw Mahelela a kasha; Mahelela gaw Kainan a kasha; 38 Kainan gaw Enu a kasha; Enu gaw Shet a kasha; Shet gaw Adam a kasha; Adam gaw Karai Kasang a kasha rai nga ai.

4

1 Dai hpang Yesu gaw, chyoi pra ai Wenyi hte hpring let, Yawdan hka nna bai wa yang, dai Wenyi e nam mali de 2 nhtoi mali shi ya tup woi hkawm wu ai rai nna, Nat e gunglau ai hkrum wu ai. Dai nhtoi hte laman e shi hpa mung n sha ai rai nna dai hte ya lai jang kawsi wu ai. 3 Dai rai nna Nat gaw, Nang karai Kasang a Kasha rai n yang gaw, ndai nlung hpe muk tai u ga, tsun u, ngu nna shi hpe tsun wu ai. 4 Yesu gaw, Masha gaw muk hte sha hkrung nga lu na n rai, nga nna ka da nga ai, ngu nna htan wu ai. 5 Bai Nat gaw, shi hpe woi lung wa nna, mungkan ga na mungdan nlang hpe myi grip mi hta sha madun dan nna, 6 Ndai ahkang aya mahkra hpe, dai ni a hpung shingkang hte nawng, ngai nang hpe jaw na de ai; dai gaw ngai hpe ap ya ni ai rai nna, ngai jaw mayu ai wa kadai hpe mung jaw lu nngai: 7 dai re ai majaw, nye man e nang nawku n yang gaw, ndai yawng mayawng na a tai na ra ai, ngu nna shi hpe tsun wu ai. 8 Shaloi Yesu gaw, Dai Madu na a Karai Kasang hpe nang nawku lu na rai nna, shi hpe hkrai dawjau lu na ndai, nga nna ka da nga ai, ngu nna shi hpe htan wu ai. 9 Bai Nat gaw Yerusalem mare de shi hpe woi sa wa nna, dai nawku Htingnu a nchyun e shadun tawn nhtawm, Nang Karai Kasang a Kasha rai n yang gaw, na a hkum hpe nang nna le de jahkrat dat u; 10 kaning rai nme law, Nang hpe bausin na, na a matu shi a lamu kasa ni hpe shi hkangda na nu ai. 11 bai, Nlung hta, na a lagaw n ahtu u ga, Shanhte a lata hta nang hpe pawn la na mara ai, nga nna ka da nga ai, ngu wu ai. 12 Yesu gaw, Dai Madu na a Karai Kasang hpe nang chyam yu lu na n rai, nga nna rawng nga ai, ngu nna htan wu ai. 13 Nat gaw agung alau lam mahkra shatup ngut jang, shi kaw na tawng marang mi pru nga nga ai. 14 Yesu chyawm gaw Wenyi a atsam hte Galile mung de bai wa ai. Dai ginwang shara magup hkan e shi a lam kajai gumhkawng mat wa ai. 15 Shanhte a tara jawng ni hta shi sharin shaga ya nna, nlang hte gaw shi hpe shagrau sha-a ma ai. 16 Shaloi, shi nga kaba wa ai Nazaret mare de du wa ai; shi a htung hte maren laban nhtoi e dai tara jawng hta shi shang wa ai rai nna, laika hti na rawt wu ai. 17 Shaloi myihtoi Esaia a laika shi hpe jaw wu ai rai nna, dai laika hpaw yang, ning nga ka da ai shara mu hkrup wu ai; 18 Madu a Wenyi nye a ntsa e nga nga ai: Matsan mayan ni hpe kabu gara shiga hkaw tsun na matu, shi ngai hpe naman chya ni ai: Bawngdung ai ni hpe shalawt lu na lam, Myikyaw ai ni hpe myi bai mu na lam, hkaw tsun na matu mung, Zingri zingrat hkrum ai ni hpe dat dat shangun na hte, 19 Madu a sharawng awng ai shaning hkaw tsun dan na matu mung, shi ngai hpe shangun dat ni ai, nga ai. 20 Dai laika katsu nna, tara jawng sin ai wa hpe bai ya kau nhtawm, shi dung nga ai: tara jawng na ni nlang hte gaw shi hpe azi yu nga ma ai. 21 Shi gaw, Ndai ka da ai ga gaw dai ni nan nanhte a na hta dik mat sai, ngu nna shanhte hpe ga tsun hpaw wu ai. 22 Nlang hte gaw shi a lam sakse hkam ya ai hte, shi a n-gup hta na pru ai chyeju ga majaw mau nga nna, Ndai wa gaw Yosep a kasha n rai nga a ni? nga nna tsun shajang ma ai. 23 Dai rai nna shi gaw, Nanhte gaja wa teng teng, Tsi sara e, tinang hkum dai shamai la u; anhte na ai hte maren, Kaperna-um mare e shabyin ai amu zawn, nang na a buga e mung galaw dan u, nga nna ga shadawn ndai hte ngai hpe tsun na marin dai. 24 Bai shi gaw, Nanhte hpe ngai teng teng tsun made ga, Kadai myihtoi mung tinang buga e arawng n lu ga ai. 25 Bai nanhte hpe ngai gaja wa tsun made ga, Elia a aprat e, masum ning e shata kru tup jan gri nna, dai mung ting hkan e nachying hku hku hpang gara rai wa yang, Israela a amyu hta gaida law law nga ma ai: 26 raitimung, shanhte hta na langai mi kaw muk Elia hpe n shangun dat wu ai; Sidun mung Zarephta mare na gaida jan langai mi kaw she shangun dat wu ai. 27 Myihtoi Elisha a aprat e mung,Israela a amyu hta manggang kap ai masha law law wa nga ma ai, raitimung, shanhte hta na langai mi muk sanpra wa lu ai n rai; Suri masha Naman ngu ai wa chyu sha sanpra wa lu ai, ngu mu ai. 28 Dai tara jawng na ni nlang hte gaw dai lam na jang, ja ja masin pawt bu ai hte, 29 gan rawt nna, mare shinggan de shi hpe shapraw nhtawm, shanhte a mare de ai bum pungding na hkin-gau mahka kaw nna, shi hpe kanawng jahkrat kau na woi sa wa mu ai. 30 Shi chyawm gaw shanhte a ka-ang hku ga pru nna sa mat wa ai. 31 Shaloi Galile mung na Kaperna-um ngu ai mare langai mi de shi sa du ai. Laban nhtoi ni hta mung shi shanhte hpe sharin shaga mu ai; 32 shi sharin shaga ai lam hpe shanhte mau mat nga ma ai: kaning rai nme law, shi a ga gaw daru magam ahkang ga rai lu ai. 33 Shaloi dai tara jawng hta, n san n seng ai nat shung ai masha langai mi nga ai: dai wa gaw nsen kaba hte jahtau nna, 34 A! Nazaret wa Yesu e, anhte nang hte hpa seng ga ta? anhte hpe jahten na nang sa du n ni? nang kadai re ai ngai chye nga nngai, Karai Kasang a chyoi pra ai wa nang rai nga ndai, nga ai. 35 Shaloi Yesu gaw, Atsin sha nga u, shi kaw na pru wa u, ngu nna shi hpe daru kau wu ai. Dai rai nna Nat gaw dai wa hpe ka-ang e kadawng kau tawn da nhtawm, hkala nba n di ai sha, shi kaw na pru mat wa ai. 36 Dai majaw nlang hte gaw mau mahka nga ma ai rai nna, Ndai ga gaw kaning re ai ga re ai i? daru magam ahkang hte mung, n-gun atsam hte mung, n san n seng ai nat ni hpe shi htet da nna shanhte pru mat wa ma ai, nga nna shada da tsun hkat ma ai. 37 Shaloi, dai ginwang grupyin shara shagu hkan e, shi a lam kajai gara gumhkawng pri rai wa sai. 38 Dai tara jawng na shi rawt wa nna, Simun a nta de shang wa ai. Simun a kani gaw hkali ja ja bu nga ai rai nna, shanhte shi a matu shi hpe hkap hpyi ma ai. 39 Dai numsha a makau e tsap nga let, dai hkali hpe shi daru kau wu ai rai nna, shi a hkali kawp mat wa ai: shaloi jang shi rawt nna, shanhte hpe galaw daw mu ai. 40 Jan shang wa jang, machyi makaw re ai hte ana ahkya amyu myu kap ai masha lu ai ni nlang hte gaw, dai ni hpe shi hpang de woi sa mu ai; shi gaw langai hte langai a ntsa e lata mara ai hte shanhte hpe shamai ya mu ai. 41 Nat ni mung, Nang gaw Karai Kasang a Kasha rai nga ndai, nga nna jahtau let masha law law kaw na pru mat wa ma ai: shi Hkristu rai nga ai hpe shanhte chye ma ai majaw, ga n tsun lu hkra, shanhte hpe jet kau mu ai. 42 Nhtoi htoi jang shi pru wa nna, nam na machyi shim ai shara de sa du ai.Shawa masha ni chyawm gaw shi hpe hkan tam nna, shi kaw du jang, shanhte kaw na n wa mat u ga, nga nna hkan hkum mayu ma ai. 43 Shi gaw, Karai Kasang mungdan a kabu gara shiga hpe, mare kaga ni hta mung ngai hkaw tsun lu na nngai; dai matu ngai hpe shangun dat ni ai, ngu nna shanhte hpe tsun mu ai. 44 Shaloi, Galile mung na tara jawng ni hta, shi hkaw dan nga ai.

5

1 Kalang mi na, shawa masha ni gaw Karai Kasang a mungga madat na nga, shi kaw katut bang wa ma yang, Genesaret nawng makau e shi tsap nga ai rai nna, 2 nawng hkin-gau e li lahkawng sek nga ai hpe mu wu ai: nga hkan ai ni chyawm gaw li hta na pru nna, sumgawn kashin nga ma ai. 3 Simun a li hta shang nhtawm, hkin-gau hte loi mi jahka na shi hpe hpyi wu ai rai nna, dai li hta dung let, dai kaw nna shawa masha ni hpe sharin shaga mu ai. 4 Ga tsun htum jang, Hka sung ai shara de naw sit nna, nga ja na matu nanhte a sumgawn ni hpe jahkrat mu, ngu nna Simun hpe tsun wu ai. 5 Simun gaw, Madu e, mana tup anhte shakut ga timung, hpa mung n lu gaw ai, raitimung na a ga majaw, ngai sumgawn jahkrat na we ai, ngu nna htan wu ai. 6 Shingrai jahkrat jang, shanhte gaw nga wunawng kaba magawn hkrup lu ma ai; shanhte a sumgawn ni mung je wa malu ai rai nna, 7 li kaga hta nga ai manang ni hpe sa karum la na, dingsi shaga mu ai. Shanhte mung sa ma ai rai nna, dai li lahkawng yan lupwa magang hkra, bang jahpring mu ai. 8 Simun Petru gaw dai mu jang, Yesu a lahput nhpang e dingnyawm nna, Madu e, ngai kaw na wa mat u; ngai gaw yubak kap ai masha rai nga nngai, ngu wu ai. 9 kaning rai nme law, shingrai nga magawn la lu ai majaw, shi mung, shi kaw hkannang ai ni nlang hte mung, mau mahka mat ma ai; 10 Simun a manang Zebedi a kasha Yaku yan Yawhan mung dai zawn mau mat ma ai. Shaloi Yesu gaw, Simun hpe, Hkum hkrit et; ya kaw nna nang masha hpe hkan hkwi na rin dai, ngu wu ai. 11 Li yan hpe danam e sek tawn da nhtawm, shanhte gaw arai mahkra kau da nna, shi kaw hkannang ma ai. 12 Lang mi na mare langai mi hta shi nga nga yang, yu mu, hkum ting manggang kap ai masha langai mi nga ai: dai wa gaw Yesu hpe mu jang, dingnyawm dagup nna, Madu e, nang hkraw n yang gaw, ngai hpe shapra ya lu na rai nga ndai, ngu nna hpyinem wu ai. 13 Yesu gaw lata ladawn nna shi hpe ahtawk let, Ngai hkraw nga nngai, sanpra wa nu, ngu wu ai. Shaloi jang dai manggang shi kaw na pru mat wa ai. 14 Dai lam kadai hpe mung n tsun dan ai sha, Nang pru wa nna hkingjawng wa hpe na hkum madun dan nhtawm, shanhte a matu sakse tai u ga, nang sanpra ai a matu Mawshe tawn da ai hte maren, hkungga wa nawng ya u, ngu nna shi hpe ginhtim dat wu ai. 15 Raitimung, shi lam a shiga gaw grau nna kajai gumhkawng pri rai wa ai hte, shawa masha wunawng wuwa gaw, ga madat na matu mung, Shanhte a machyi makaw mai na matu mung, sa hpawng ma ai. 16 shi chyawm gaw nam mali de lagyim sa mat nna akyu hpyi nga ai. 17 Lani mi hta shi sharin shaga nga yang, Galile mung, Yuda mung, kahtawng shagu hkan na hte, Yerusalem mare de na Hparishe hte tara sara ni sa du dung nga ma ai: machyi shamai na matu mung dai Madu a atsam gaw shi a ntsa e nga nga ai. 18 Shaloi, yu mu, masha ni gaw hkum katsing si ai wa langai mi hpe panep hta hpai sa nna, dai wa hpe shi a man e shawn tawn lu hkra shashawn lu na lam tam ma ai. 19 Masha wunawng chyat nga ai majaw, dai wa hpe gara hku n shashawn lu mu jang, dai nta ntsa de shanhte lung nna, galup ai wut waw kau nhtawn, dai wa hpe panep hte nawng, shawa hpawng ka-ang Yesu a man e, yawn jahkrat dat mu ai. 20 Shanhte a kamsham ai myit mu jang, shi gaw, Masha wa e, na a yubak dat kau ya sade ai, ngu wu ai. 21 Shaloi laika ka ai sara ni hte Hparishe ni gaw, Ning nga shatan nhkan tsun ai wa gaw, kadai wa rai ta? Karai Kasang sha n rai yang yubak dat kau ya lu ai gaw kadai wa rai nga a ta? nga nna myit aru yu nga ma ai. 22 Shanhte a myit aru yu ai hpe Yesu chye wu ai majaw, Nanhte hpa rai kraw kata e myit aru yu nga myit ta? 23 Na yubak dat kau ya sade ai, ngu ai hte, Rawt hkawm wa u, ngu ai ga yan hta, gara mahtang grau tsun loi a ta? 24 Raitimung, Masha Kasha gaw ga ntsa e yubak dat kau ya ai ahkang aya lu ai gaw nanhte chye nga myit ga, dai hkum katsing si ai wa hpe, Nang hpe ngai tsun de ga, Rawt u, na a yupku la nna, nta de wa nu, ngu nna shanhte hpe htan wu ai. 25 Shaloi jang shanhte a man e shi rawt nna, shi a yupra hpai la nhtawm, Karai Kasang hpe shakawn kungdawn let, shi a nta de wa mat ai. 26 Nlang hte gaw grai wa mau mahka nga ma ai rai nna, Karai Kasang hpe shakawn kungdawn nga ma ai; nachying hkrit la ai hte mung, Dai ni anhte mauhpa amu mu saga ai, nga nna tsun ma ai. 27 Dai hpang shi pru sa wa nna, Lewi ngu ai kanghta ai wa langai mi, kang sum hta dung nga ai hpe mu wu ai rai nna, dai wa hpe, Ngai kaw hkan rit, ngu wu ai. 28 Shi gaw arai yawng mayawng kau da nhtawm, rawt nna shi kaw hkannang nga ai. 29 Shaloi Lewi gaw shi a nta e Yesu a matu poi kaba galaw nna, kanghta ai ni hte masha kaga law law wa, shanhte hte rau sha dung nga ma ai. 30 Dai rai nna Hparishe ni hte shanhte a laika ka ai sara ni gaw, shi a sape ni a lam wu wu di di nga nna, Nanhte hpa rai kanghta ai ni hte yubak kap ai ni rau lusha nga myit ta? nga nna tsun ma ai. 31 Yesu gaw, Hkam kaja ai ni tsi sara n ra ma ai, machyi ai ni sha ra ma ai: 32 dinghpring ai ni hpe myit malai lu hkra shaga na, ngai sa du ai n rai, yubak kap ai ni hpe shaga na she, sa du nngai, ngu nna shanhte hpe htan mu ai. 33 Bai shanhte gaw, Yawhan a sape ni lusha gam gam rai ma ai hte akyu hpyi let nga ma ai: Hparishe ni a sape ni mung shingrai nga ma ai: na a sape ni mahtang gaw a lu a sha nga ma ai, ngu nna shi hpe tsun mu ai. 34 Yesu gaw, La nnan wa gaw hkungran ai gawk hte seng ai ma ni hte rau naw nga yang, nanhte shanhte hpe lusha gam shangun lu myit ni? 35 Raitimung, la nnan wa hpe shanhte kaw na jahka la ya ai nhtoi du na ra ai rai nna, dai nhtoi hte hta shanhte lusha gam na mara ai, ngu nna shanhte hpe tsun mu ai. 36 Ga shadawn hte mung shi shanhte hpe tsun mu ai gaw, Palawng nnan hta na achyen gang je la nna, palawng dingsa hta kadai n kapa ga ai; shing di yang, palawng nnan hpe gang je kau nna palawng dingsa mung nnan hta na achyen hte n pre na ra ai. 37 Tsabyi nnan hpe mung shanhpyi ndum dingsa hta kadai n bang ga ma ai; shing di yang, tsabyi nnan gaw ndum ni hpe kapaw je kau nna, tsabyi mung yun mat ai hte ndum ni mung hten mat wa ai. 38 Tsabyi nnan hpe shanhpyi ndum nnan hta bang na rai nga ai. 39 [Tsabyi ningsa lu sai wa gaw nnan n ra nu ai; ningsa she kaja nga ai, nga nna tsun ai] ngu mu ai.

6

1 Laban nhtoi langai mi hta hkaibang yi hku ga hkawm wa yang, shi a sape ni gaw mam nsi di la nna, lata hte manai kayup baw sha ma ai. 2 Dai rai nna, Hparishe nkau mi gaw, Laban nhtoi e n mai di ai lam, hpa rai nanhte galaw myit ta? nga ma ai. 3 Yesu shanhte hpe, Dawi gaw, shi kaw hkannang ai ni hte rau, kawsi hkrum ma yang, 4 Karai Kasang a nta de shang nna, hkinjawng ni hta kaga, kadai n mai sha ai madun da ai muk ni hpe la sha nna, shi kaw hkannang ai ni hpe mung jaw sha wu ai lam hpe pyi, nanhte n hti yu myit ni? ngu nna htan mu ai. 5 Bai shi gaw, Masha Kasha gaw laban nhtoi a Madu rai nga ai, ngu nna shanhte hpe tsun mu ai. 6 Laban nhtoi kaga hta mung tara jawng hta shi shang nna sharin shaga nga ai: dai yang e hkra lata katsing si ai masha langai mi nga ai. 7 Dai rai nna, laika ka ai sara ni hte Hparishe ni gaw, shi hta mara shagun lu hkra, Laban nhtoi hta shamai ya na ra ai kun? nga nna shi hpe gyam yu ma ai: 8 Shi chyawm gaw shanhte a myit hpe chye ya wu ai rai nna, lata katsing si ai wa hpe, Rawt nna ka-ang e tsap u, ngu wu ai: dai wa mung rawt nna tsap nga ai. 9 Shaloi Yesu gaw, Ngai nanhte hpe san yu made ga, Laban nhtoi hta e kaja ai amu galaw na, n kaja ai amu galaw na; masha asak hkyela na, shing n rai jahten na, gara mahtang mai galaw na a kun? ngu nna shanhte hpe tsun mu ai. 10 Shanhte mahkra hpe grupyin yu nna, dai wa hpe, Na a lata ladawn u, ngu wu ai; shi mung ladawn nna shi a lata gaw mai mat lu ai. 11 Shanhte chyawm gaw myi di lahpang pawt bu nna, Yesu hpe kaning di na rai nga a ta? nga nna shada da tsun ginrawn ma ai. 12 Dai nhtoi hte hta mung shi gaw akyu hpyi na nga, dai bum de pru sa wa nna, shana tup Karai Kasang hpe akyu hpyi let nga nga ai. 13 Nhtoi htoi jang shi a sape ni hpe shi shaga la nna, shanhte hta na marai shi lahkawng hpe lata la nhtawm, shanhte hpe kasa ni ngu nna shamying da mu ai: 14 dai ni gaw, Petru ngu nna shi e shamying ai Simun hte shi a kanau Andre; Yaku yan Yawhan; Hpilip yan Barhtolume; 15 Mahte yan Htawma; Alhpe a kasha Yaku yan Zelutu ngu ai Simun; 16 Yaku a kasha Yuda hte, ap kau na wa tai ai Yuda Iskarut hte rai ma ai. 17 Shanhte hte rau yu wa nna layang e tsap nga yang, shi a sape hpung kaba mung, Yuda mung ting hte Yerusalem mare na mung, nammukdara makau na Turu hte Sidun kaw na mung, masha wunawng wuwa kaba gaw shi a ga madat la na hte tinang a machyi makaw shamai la na matu, rau hpawng nga ma ai: 18 n seng ai nat ni a sharu shatsang hkrum ai ni mung mai mat ma ai. 19 Shawa masha ni nlang shi hpe ahtawk na tam ma ai: kaning rai nme law, shi hkum na atsam pru nna mahkra hpe shamai nga ai. 20 Shaloi shi a sape ni hpe shi mada yu nna tsun mu ai gaw: Nanhte matsan mayan ni a lu myit dai: kaning rai nme law, Karai Kasang a mungdan gaw, nanhte a mungdan rai nga malit dai. 21 Ya kawsi nga ai ni, nanhte a lu myit dai: kaning rai nme law, nanhte hkru kat lu na marin dai. Ya hkrap nga ai ni, nanhte a lu myit dai: kaning rai nme law, nanhte mani na marin dai. 22 Masha ni gaw nanhte hpe ndawng n yawt ai hte, dai Masha Kasha a majaw shadaw jahka di kau nna, asawng asang di ai hte nanhte a mying hpe n hpru n mai ai arai hpe zawn shaden kau ai hkrum myit yang, nanhte a lu myit dai. 23 Dai nhtoi hta e kabu gumlawt nga mu; kaning rai nme law, yu mu, nanhte a shabrai gaw sumsing lamu hta e kaba nga malit dai: shanhte a kaji kawa ni mung dai zawn myihtoi ni hpe di yu manu ai. 24 Raitimung, sut su ai ni nanhte dingnye lu myit dai: kaning rai nme law, nanhte gaw tinang a shalan shabran ai lu la manit dai. 25 Ya hkru kat nga ai ni nanhte dingnye lu myit dai: kaning rai nme law, nanhte gaw kawsi ai hkrum na marin dai. Ya mani nga ai ni nanhte dingnye lu myit dai: kaning rai nme law, nanhte gaw sharung shayawt ai hte hkrapngu hkrapngoi ai hkrum na marin dai. 26 Masha yawng mayawng nanhte hpe kaja ai ngu myit yang, nanhte dingnye lu myit dai: kaning rai nme law, shanhte a kaji kawa ni mung dai zawn myihtoi masu ni hpe ngu yu manu ai. 27 Dai hta kaga, madat la ai ni nanhte hpe ngai tsun made ga, Nanhte a hpyen ni hpe tsawra mu; nanhte hpe ndawng n yawt ai ni e kaja ai hku galaw mu; 28 nanhte e dagam ai ni hpe shaman ya mu; nanhte hpe aroi arip di ai ni a matu akyu hpyi mu. 29 Na a shabyi maga mi bye ai wa hpe, maga mi naw ja ya u; na a palawng galu la kau ya ai wa hpe, na a lawnghkoi mung hkum ndang u. 30 Nang kaw hpyi ai wa kadai hpe mung jaw u; na a arung arai la kau ya ai wa kaw bai hkum hpyi nit. 31 Masha ni nanhte hpe hkan galaw na, nanhte tsaw myit dai hte maren, nanhte mung dai zawn shanhte hpe hkan galaw mu. 32 Nanhte e tsawra ai ni hpe sha tsawra myit yang gaw, nanhte a matu hpa akyu nga a ta? yubak kap ai ni mung tinang e tsawra ai ni hpe gaw tsawra ma ai. 33 Nanhte e kaja ai hku galaw ai ni hpe sha, kaja ai hku galaw htang myit yang gaw, nanhte a matu hpa akyu nga a ta? yubak kap ai ni mung dai zawn galaw ma ai. 34 Bai htang lu na zawn nawn ai ni hpe sha hkoi shap ya myit yang gaw, nanhte a matu hpa akyu nga a ta? Yubak kap ai ni pyi, hkoi ya ai made bai lu la hkra yubak kap ai ni hpe hkoi shap ya ma ai. 35 Dai rai nna nanhte gaw, nanhte a hpyen ni hpe tsawra mu; shanhte hpe kaja ai hku galaw mu; myit hpa mung n ru ai sha hkoi shap ya mu; shingrai jang, nanhte a shabrai kaba wa na hte, Tsawhtum ai wa a kasha ni mung nanhte tai na marin dai: kaning rai nme law, shi gaw chyeju malap kau ai ni hte, n hkru n hkra re ai ni hpe malawm magawm di mu ai. 36 Nanhte a Kawa matsan dum chye ai hte maren, nanhte mung matsan chye dum mu. 37 N jeyang ai nga mu; shingrai jang, nanhte jeyang ai n hkrum na myit dai: n dawdan ai nga mu; shingrai jang, nanhte dawdan ai n hkrum na myit dai: mara dat kau mu; shingrai jang, nanhte dat kau ai hkrum na myit dai. 38 Jaw mu, shingrai jang, nanhte hpe jaw na marin dai: hpring kabrat hkra anin garin, man ai dang hte nanhte a lahpyen e shanhte jaw na mara ai: kaning rai nme law, nanhte hteng ya ai dang hte, nanhte hpe bai hteng ya na marin dai. 39 Dai hta kaga, ga shadawn mung shi shanhte hpe tsun mu ai gaw, Myikyaw ai wa gaw myikyaw ai wa hpe lam woi madun lu a ni? shan lahkawng nhkun hta hkrat na ma ai, n rai ni? 40 Sape gaw sara hta grau ai n rai: hkum hkra sharin la sai wa kadai mung, tinang a sara zawn rai na ra ai. 41 Tinang myi hta rawng ai hpuntawng hpe n myit yu ai mi, na a nhpu nnau a myi hta rawng ai nbun hpe, hpa rai yu nga n ta? 42 Tinang myi hta rawng ai hpuntawng hpe pyi, n mu ai wa mi, Hpunau wa e, na myi hta rawng ai nbun hpe ngai naw lai kau ya de ga, nga nna nhpu nnau wa hpe kaning rai tsun lu n ta? Sawt ai wa e, na a myi hta na hpuntawng hpe shawng lai kau u; dai hpang, na nhpu nnau wa a myi hta rawng ai nbun hpe lai kau ya na, nang asan sha mu na rin dai. 43 Kaning rai nme law, n kaja ai asi si ai hpun kaja gaw, kanang mung n nga ai; kaja ai asi si ai hpundaw mung, kanang n nga ai; dai rai nna hpun shagu hpe tinang a asi hta chye ginhka lu nga ai. 44 Kaning rai nme law, ju hpun hta na maihpang si kadai n di la yu ai; ju singwum hta na mung tsabyi si kadai n di la yu ai. 45 Kaja ai wa gaw, tinang kraw lawang a kaja ai sutdek hta na, kaja ai rai shapraw dan ai; n kaja ai wa mung n kaja ai sutdek hta na, n kaja ai rai shapraw dan ai: kaning rai nme law, kraw hta hpring chyat nga ai kaw na, shi a n-gup de tsun pru nga ai. 46 Ngai tsun ai hte maren n hkan galaw myit dai mi, hpa rai nanhte ngai hpe, Madu e, Madu e, nga myit ta? 47 Ngai hpang de sa nhtawm, nye ga madat la nna hkan galaw ai wa kadai mung, kaning re ai wa hte bung ai gaw ngai nanhte hpe madun made ga: 48 dai wa gaw, wa hpang gaw yang, sung sung htu nna lung hkrung ntsa e npawt gaw ai wa hte bung nga ai: hka rawt hka tung wa yang, hka hpungla ni dai nta hpe ahtu adawt raitimung, ngang ngang kang kang gaw da sai majaw, dai hpe n shamawt lu ai. 49 Ga na la nna n hkan galaw ai wa chyawm gaw, npawt n gaw ai sha, gaman hta wahpang gaw ai wa hte bung nga ai: hka hpungla ni dai nta hpe ahtu adawt nna, shaloi jang kadawng daw mat ai; dai nta a hten run ai gaw kaba la nga ai.

7

1 Shi gaw shawa masha ni hpe shi a ga mahkra tsun htum jang, Kaperna-um mare de shang wa ai. 2 Dai shaloi hpyenbu langai mi a tsawra ai shangun ma gaw machyi nna, si wa magang nga lu ai. 3 Yesu a lam na jang, shi Yuda agyi salang ni hpe shangun dat nna, shi a shangun ma hpe sa shamai ya na, Yesu hpe hpyi dat wu ai. 4 Dai ni gaw Yesu kaw du ma yang, Nang shi hpe ndai lam galaw ya na, ging dan ai wa shi rai nga ai; 5 anhte a amyu hpe shi tsawra ai hte, anhte a matu tara jawng mung shi hkum nan gap ya ma ni ai, nga nna akroi anoi shi hpe hpyi ma ai. 6 Dai rai nna Yesu gaw shanhte hte rau sa wa ai. Shi dai nta hte gade n tsan kaw du jang, hpyenbu wa gaw shi a jinghku ni hpe shangun dat nna, Madu e, na hkum hpe hkum shatsang et; nye nta a magaw npu e nang sa shang na gaw, ngai n ging n dan nngai: 7 dai majaw ngai mung nang kaw sa na ging dan nngai, ngu nna n myit nngai: raitimung, na ga hkaw mi tsun dat rit, shaloi nye ma mai na ra ai. 8 Kaning rai nme law, ngai mung du a lawu e dang da ai masha rai nngai: nye a lawu de mung hpyen masha nga ma ai rai nna, langai wa hpe, Sa u, ngu yang, shi sa wa ai; kaga wa hpe, Wa rit, ngu yang, shi wa ai: nye mayam wa hpe mung, Ndai galaw u, ngu yang, shi galaw nga ai, ngu nna tsun shangun dat wu ai. 9 Yesu gaw dai ga na jang, dai wa a lam hpe mau nna, shi kaw hkannang ai shawa masha ni hpe kayin yu let, Nanhte hpe ngai tsun made ga, Israela amyu hta pyi, ndai hte wa kamsham ai gaw ngai n mu hkrup nngai, ngu mu ai. 10 Shangun dat ai ni nta de bai du wa ma yang, dai machyi ai shangun ma gaw a kaja sha rai nga la ai hpe, wa mu ma ai. 11 Dai hpang gade n na yang, Na-in ngu ai mare de shi sa wa ai rai nna, shi a sape ni hte shawa hpung kaba mung, shi hte rau hkan sa ma ai. 12 Dai mare chyinghka de du magang yang, yu mu, si mat sai masha langai mi a moi mang hpe hpai kau sa wa nga ma ai; si ai wa gaw kanu a kasha shingtai rai nga ai; kanu mung gaida rai nga ai; mare masha law law mung dai num hte rau hkan sa nang ma ai. 13 Madu gaw dai numsha hpe mu jang, shi hpe matsan yu dum nna, Hkum hkrap et, shi hpe ngu wu ai. 14 Ani sha shi sit sa nna dai da-u hpe ahtawk wu ai; hpai ai ni mung tsap ya nga ma ai: shaloi shi gaw, Shabrang e, ngai nang hpe tsun de ai, rawt u, ngu wu ai. 15 Si ai wa mung rawt dung nna ga tsun nga ai. dai Madu gaw shi hpe kanu e ap ya wu ai. 16 Masha nlang hte mung hkrit mau mat shajang ma ai rai nna, Karai Kasang hpe shagrau sha-a let, Myihtoi kaba anhte kaw paw pru ra ai, nga nna mung, Karai Kasang gaw shi a amyu hpe kawan katsan yu nga ai, nga nna mung, tsun gara wa ma ai. 17 Dai rai nna shi lam a shiga gaw, Yuda mung ting hte grupyin shara shagu hkan e kajai gumhkawng mat wa ai. 18 Shaloi Yawhan a sape ni gaw dai lam yawng mayawng Yawhan hpe wa tsun dan mu ai. 19 Dai rai nna Yawhan gaw shi a sape lahkawng shaga la nhtawm, dai Madu hpang de shangun dat nna, Nang gaw dai du sa na ra ai wa rai nga n ni? shing n rai, kaga hpe anhte naw myit mada lu na rai nga a ni? ngu nna san dat wu ai. 20 Dai yan gaw Yesu kaw du jang, Nang gaw dai du sa na wa rai nga n ni? shing n rai, kaga hpe anhte naw myit mada lu na rai nga a ni? nga nna Baptisma Sara Yawhan gaw, nang hpang de an hpe san shangun dat mi ai, ngu mu ai. 21 Dai ahkying e nan shi gaw masha law law hpe machyi makaw, ana ahkya hte n hkru ai nat hta na shamai kau ya mu ai: myikyaw ai masha law law hpe mung, myi bai mu ai chyeju jaw mu ai. 22 Shaloi htan let shi shan hpe, Na mana mu mamu hte maren Yawhan hpe wa tsun dan mu: myikyaw ai ni myi mu lu ma ai, lagaw hten ai ni hkawm sa lu ma ai, manggang kap ai ni sanpra wa lu ma ai, na lahpang ai ni na lu ma ai, si mat ai ni sharawt la ai hkrum ma ai, matsan mayan ni a matu kabu gara shiga hkaw dan nga ai: 23 ngai hta myit kataw ai lam n mu ai wa kadai mung a lu nga ai, ngu nna tsun mu ai. 24 Yawhan a kasa yan wa mat ai hpang, shi Yawhan a lam hpe lakap nna shawa masha ni hpe tsun hpang mu ai gaw, Dai nam de hpa hpe hpu yu na nanhte sa myit ta? nbung e kanga ai mai-aw hpe rai ni? 25 Shing n rai, hpa yu na sa myit ta? mani ai hpun palawng buhpun ai wa hpe rai ni? yu mu, tsawm htap ai hpun palawng buhpun nna nhpaw n-ya rai nga lu ai ni gaw, hkawhkam a htingnu ni hta nga ma ai. 26 Dai hpe n rai taw, hpa yu na sa myit ta? myihtoi hpe rai ni? Rai nga ai; ngai nanhte hpe tsun made ai gaw, myihtoi hta grau kaba ai wa shi rai nga ai. 27 Yu u, na a man e na a lam lajang magang na, Nye a kasa hpe na a shawng de ngai shangun dat we ai, nga nna ka da ai ga gaw shi a lam rai nga lu ai. 28 Nanhte hpe ngai tsun made ga, Numsha kaw na shangai ai ni hta, Yawhan hta grau kaba ai langai mi muk n nga ai: raitimung Karai Kasang a mungdan hta kaji ai wa gaw shi hta grau kaba nga ai. 29 Mung masha ni nlang hte hte kanghta ai ni gaw, Yawhan a ga na la jang, shi jaw ai baptisma sa hkamla ma ai hta, Karai Kasang a dingman ai lam shagrau ma ai. 30 Hparishe ni hte tara sara ni chyawm gaw, Shi jaw ai baptisma n hkamla ma ai hta, Karai Kasang a maw mawn ai hku hpe, tinang a matu ran kau ma ai. 31 Dai re ai majaw, ndai amyu masha ni hpe ngai hpa hte shadawn na mawe ta? shanhte hpa hte bung ma ta? 32 Shanhte gaw, Nanhte a matu anhte sumpyi dum ga timung, nanhte n ka myit dai, Anhte sharung shayawt timung, nanhte n hkrap myit dai, nga nna gat hkan e dung let, shada da gintan hkat ai ma ni hte bung ma ai. 33 Kaning rai nme law, Baptisma Sara Yawhan sa du nna, muk n sha tsabyi n lu ai nga yang mung, Shi nat kap ai wa rai nga ai, nanhte nga myit dai. 34 Dai Masha Kasha sa du nna, lu nga sha nga rai nga yang mung, Ndai sha marim ai wa hte tsabyi lu shalai ai wa, kanghta ai ni hte yubak kap ai ni a jinghku wa hpe, yu mu, bai nga myit dai. 35 Hpaji byeng-ya chyawm gaw, shi a kasha nlang hte hta awlaw ai lu la nu ai. 36 Hparishe langai mi gaw, shi kaw shat sha na Yesu hpe shaga wu ai. Dai rai nna, dai Hparishe a nta de shi shang nhtawm, sha na dung nga ai. 37 Shaloi, yu mu, dai mare na yubak kap ai numsha langai mi nga ai rai nna, Yesu gaw dai Hparishe a nta e dung nga ai hpe shi chye wu yang mura lunghpraw gawm la sa nhtawm, 38 shingdu maga Yesu a lagaw nhpang e hkrap tsap nga let shi a lagaw hpe myi prwi hte madit ya wu ai rai nna, shi a kara hte katsut kau ya wu ai: shi a lagaw hpe mung shi pup nna, mura hte chya ya wu ai. 39 Yesu hpe shaga ai Hparishe wa dai mu jang, Ndai wa dai myihtoi rai yang gaw, shi hpe hkra ai numsha gaw, kadai hte kaning re ai numsha re ai mung, yubak kap ai jan rai nga ai mung, shi chye na wu ai, nga nna shi a kraw e myit nga ai. 40 Yesu gaw htan let, Simun e, ngai nang hpe tsun shara lama mi nga ai, ngu wu ai. Simun gaw, Sara e, tsun e, ngu wu ai. 41 Shaloi Yesu gaw, Gumhpraw hkoi ya ai wa langai mi kaw, hka kap ai masha lahkawng nga ai: langai wa mi hta lap manga tsa, langai wa mi hta manga shi kap ai. 42 Dai yan gaw hka wa na n lu ma ai majaw, hka madu gaw shan lahkawng hpe shalawt dat mu ai. Shingre ai majaw, dai yan hta kadai wa mahtang shi hpe grau tsaw na ma ta? ngu wu ai. 43 Simun gaw, Grau law shalawt kau ya ai wa rai na re ai, ngai nawn nngai, ngu nna htan wu ai. Yesu gaw, Nang hparan ai hku rai nga ai, ngu wu ai. 44 Shaloi dai numsha hpang de shi kayin nna, Simun hpe, Ndai numsha hpe nang mu da wu ni? Ngai na a nta de shang tim’ lagaw shin na ntsin nang n jaw ndai: shi chyawm gaw myi prwi hte nye a lagaw madit ya nna, shi a kara hte katsut kau ya ni ai. 45 Nang ngai hpe n pup ndai: shi chyawm gaw, ngai nhku de shang kaw nna, nye a lagaw hpe pup n sim nga ai. 46 Nye baw hpe namman n chya ya ndai: shi chyawm gaw nye a lagaw hpe, mura chya ya ni ai. 47 Dai lam a majaw ngai nang hpe tsun de ga, Dai numsha gaw law wa tsawra ai majaw, shi a law la ai yubak raw dat kau ya ai lu la nu ai: loi mi sha raw dat hkrum ai wa chyawm gaw loi mi sha tsawra nga ai, ngu nna tsun wu ai. 48 Dai numsha hpe mung, Na a yubak raw dat kau ya sade ai, ngu nna tsun wu ai. 49 Rau dung nga ai ni gaw, Yubak nan raw dat kau ya lu ai, ndai wa gaw, kadai wa rai ta? nga nna myit shajang ma ai. 50 Shi gaw, Na a kamsham ai gaw nang hpe hkyela nitdai; a pyaw sha wa nu, ngu nna dai numsha hpe tsun dat wu ai.

8

1 Dai hpang gade n na yang, shi gaw Karai Kasang a mungdan lam hkaw dan ai hte, kabu gara shiga tsun shana ya let, mare mi kaw nna mare mi, kahtawng mi kaw nna kahtawng mi de, du hkawm sa wa ai: sape shi lahkawng hte mung shi hte rau rai nga ma ai; 2 n hkru ai nat hte machyi makaw hta na shamai la ai numsha nkau mi mung, nat sanit pru mat ai Magdala ngu ai Mari, 3 Herod a kunhting wa Kuhta a madu jan Yawhana, Susanna hte kaga law law wa, tinang a lu su ai hte shanhte hpe galaw daw let, hkannang ma ai. 4 Shawa hpawng kaba zuphpawng wa nna, mare shagu na ni shi kaw sa du ma yang, ga shadawn hte shi tsun wu ai gaw, 5 Nli gat ai wa gaw shi a nli gat na pru sa wa ai; gat dat wu yang, nkau mi gaw lam makau e hkrat nna, masha e kabye kau ai hte, ntsa malen na u ni hta sha kau ma ai. 6 Nkau mi gaw nlung ntsa e hkrat nna, tu pru wa yang, ga n madi nga ai majaw, nyip si mat ma ai. 7 Nkau mi gaw ju hpun ka-ang e hkrat nna, ju hpun ni dai hte rau tu kaba wa ai hte, dai hpe lim kau mu ai. 8 Nkau mi gaw ga kaja hta hkrat ai rai nna, tu kaba wa jang, htam latsa si mayat wa ai, ngu wu ai: shi shing nga tsun ai ninglen, Na la na, na tu ai wa gaw, na la u ga, nga nna jahtau wu ai. 9 Shaloi shi a sape ni, ga shadawn ndai gaw hpa nga ai re ai kun? nga nna shi hpe san mu ai. 10 Shi gaw, Karai Kasang a mungdan a sunghtum ai lam ni hpe chye na na ahkang nanhte a matu hku nga malit dai: masha gale ni chyawm gaw, yu layu e n mu mu ga, na lana n chye na mu ga, ga shadawn hku hte tsun nme ai. 11 Ya na ga shadawn gaw ndai hku rai nga ai: Nli gaw Karai Kasang a mungga rai nga ai. 12 Lam makau e nga ai ni gaw, dai mungga na la ai hpang, kamsham ai hte hkyela ai kaw n du lu mu ga, dai mungga hpe shanhte a kraw lawang na Nat e sa shaw la kau ya hkrum ai ni rai ma ai. 13 Nlung hta nga ai ni gaw, dai mungga hpe na jang, kabu gara ai myit hte hta la ai raitimung, ru n jung ma ai majaw, tawng marang mi sha kamsham nhtawm, gunglau hkrum ai nhtoi hta e bai htak mat wa ai ni rai ma ai. 14 Ju hpun hta hkrat ai nli gaw, mungga na la nna, tinang lam hkan nga yang, ndai prat a myitru myittsang ai, sut lu sut su ai, pyaw daw tam ai lam ni hta lim mat nna, ja kat ai asi n si ai ni rai ma ai. 15 Ga kaja hta hkrat ai nli chyawm gaw, dai mungga hpe kangka rai nna kaja ai myit hte madat la ngut jang, lashum lanoi rai nna hkam sharang ai myit hte asi si ai ni rai ma ai. 16 Pyengdin shatu nhtawm, di hte ka-up da ai mung, yupku npu e tawn da ai mung, kadai n rai ga ai: shang sa ai ni de a htoi san ai mu lu hkra, pyengdin shadun hta shadun da ga ma ai: 17 kaning rai nme law, n dan n pru lu na makoi da ai arai hpa mung n nga ai; makoi magap da ai arai hpa mung, n chye lu na hte n dan n leng wa lu na, n nga ai. 18 Dai re ai majaw, nanhte kaning rai na la myit dai hpe sadi nga mu: kaning rai nme law, lu ai wa kadai hpe mung, naw jat jaw na ra ai; n lu ai wa kaw na chyawm gaw, shi lu dum ai hpe pyi, naw shaw la ya na ra ai, ngu wu ai. 19 Dai shaloi shi a kanu hte kanau ni shi kaw du sa ma ai rai nna, shawa hpawng chyat nga ai majaw, shi hpang de n sit shang lu ma ai. 20 Shaloi shi hpe, Na nnu hte nnau ni nang hpe hkrum mayu nna, shinggan e tsap nga ma ai, ngu nna tsun ya mu ai. 21 Shi gaw shanhte hpe, Karai Kasang a mungga madat la nna hkan galaw ai ni gaw, ngai nu, ngai nau ni rai nga ma ai, ngu nna htan mu ai. 22 Dai tawng na lani mi hta, shi gaw shi a sape ni hte rau li de shang nna, Anhte nawng wora hkran de rap sa wa saga, ngu nna shanhte hpe tsun mu ai: shaloi shanhte rap sa wa ma ai. 23 Shingrai rap sa wa nga yang, shi gaw yup mu nga ai. Shaloi dai nawng hta nbung laru ru hkrat wa nna, li hta hka hpring wa ai majaw, shanhte lup si magang wa nga ma ai. 24 Dai rai nna shanhte sit sa nna, Madu e, madu e, anhte mat mat wa nga ga ai, ngu nna shi hpe jasu mu ai. Shaloi shi rawt nna, nbung hte hkaleng ni hpe daru kau wu ai: dai ni mung sim mat wa nna, atsin sim rai nga ai. 25 Dai rai nna shi gaw, Nanhte a kamsham ai gaw kanang rai malit ta? ngu nna shanhte hpe tsun mu ai. Shanhte chyawm gaw hkrit gari ai hte mau mahka mat nna, Ndai wa gaw kadai wa re ai i? nbung hte hka hpe pyi, shi mungga dat nna, dai ni madat nga ma hka? nga nna shada da tsun shajang ma ai. 26 Shaloi shanhte gaw Galile mung hte tawtap re ai, Gerase mung de sa du ma ai. 27 Shi hkarang de pru lung wa yang, dai mare na nat kap ai wa langai mi shi hpe sa tau wu ai: dai wa gaw aten na na wa hpun palawng n buhpun ai hte, nta e mung n nga ai sha, lupwa hkan e nga nga ai. 28 Dai wa gaw Yesu hpe mu jang, jahtau nna shi a man e dingnyawm dagup let, Tsawhtum ai Karai Kasang a Kasha Yesu e, ngai nang hte hpa daw nga ga ta? nang ngai hpe n zingri n ga, ngai nang hpe hpyi nga nngai, ngu nna nsen kaba hte tsun wu ai. 29 Kaning rai nme law, dai wa kaw na pru wa na, dai n seng ai nat hpe shi daru da nu ai. Dai nat gaw dai wa hta law law lang shung ai majaw, shi hpe sharen da ai hte, hpri sumri hte hkanghkyi hkyang e gyithkang shadang raitimung, dai sumri ni hpe gang dut kau nhtawm, nat gaw dai wa hpe nam mali de shapoi la la a rai nga ai. 30 Shaloi Yesu gaw, Na amying hpa rai lit ta? ngu nna shi hpe san wu ai. Shi gaw Legio rai li ai, ngu wu ai: kaning rai nme law, nat law law wa shi hta shang nga masai. 31 Nat ni mung, shanhte hpe sunghtum ai shara de n gawt kau na, shi hpe hpyinem ma ai. 32 Ya dai yang e wa nawng kaba mi bum ntsa e kanaw sha let nga nga ma ai: dai wa ni hta shang lu na ahkang, shanhte hpyinem ma ai: shaloi shi shanhte hpe ahkang jaw dat mu ai. 33 Dai rai nna nat ni gaw dai masha kaw na pru nna, wa ni hta shang ma ai: shaloi dai wa nawng gaw dai n-gam mahka kaw na nawng de rut gat bang wa nna, marit si mat ma ai. 34 Wa rem ai ni gaw shingrai byin ai mu jang, hprawng gat wa nna, mare hte nta htinghkrai hkan e dai lam tsun dan ma ai. 35 Shanhte mung dai byin ai lam yu yu na pru sa wa ma ai: shanhte Yesu kaw du ma yang, nat ni pru mat wa ai wa gaw hpun palawng buhpun nna, shawoi na myit hte Yesu a lagaw nhpang e dung nga ai hpe, mu ma ai rai nna hkrit kahpra mat ma ai. 36 Dai lam mu chye ai ni mung, nat kap ai wa hpe kaning di shamai ai gaw, dai ni hpe hkap tsun dan mu ai. 37 Shaloi Gerase mung a ginwang hkan na masha nlang hte gaw, hkrit kaba hte hkrit mat ma ai majaw, shi shanhte kaw na pru mat wa na, shi hpe jawm hpyi ma ai: shi chyawm gaw li de shang nna bai wa mat ai. 38 Nat pru mat ai wa gaw, shi hte rau nga nga na, shi hpe hpyinem wu ai: raitimung, shi gaw, 39 Na nta de she wa nna, Karai Kasang nang hpe gade wa karum nitdai gaw, wa tsun dan su, ngu nna shi hpe shabawn dat wu ai: shaloi shi pru wa nna, Yesu shi hpe gade wa karum sai gaw, dai mare ting hkan e hkaw tsun dan nga ai. 40 Yesu bai wa yang, nlang hte gaw shi hpe a la nga ma ai majaw, shi hpe ja mara hkapla ma ai. 41 Shaloi, yu mu, Ya-iru mying ai tara jawng agyi wa langai mi sa du ai: dai wa gaw Yesu a lagaw nhpang e hput di nna, shi a nta de sa na, shi hpe hpyi shaja nga ai: 42 kaning rai nme law, shi lahkawng ning du sai shi a shayi sha shingtai gaw si wa magang nga lu ai: Yesu hkan sa wa nga yang, shawa masha ni gaw shi hpe ahtu hkra shajang ma ai. 43 Dai shaloi, shi lahkawng ning tup sai htaw machyi nna, gade ai muk n shamai ya lu ai numsha langai mi gaw, 44 shi hpang de sit sa nna, shi a palawng banbyau ahtawk wu ai: shaloi jang shi a sai htaw ai ana gaw sim mat lu ai. 45 Shaloi Yesu gaw, Ngai hpe ahtawk ai kadai rai ta? ngu wu ai. Nlang hte gaw ndang nga ma yang Petru gaw, Madu e, shawa masha ni nang hpe ahtu hkra ai hte, kanawng matep hkra rai nga ma ai, ngu wu ai. 46 Yesu gaw, Marai langai ngai, ngai hpe ahtawk sai: ngai hta na atsam pru wa sai hpe ngai hkan chye dat nngai, nga ai. 47 Dai numsha gaw makoi magap n rai lu ai chye wu jang, gari kawa rai sa nna, shi a man e dingnyawm dagup let, hpa rai shi hpe ahtawk ai mung, dai shaloi jang shi mai mat ai mung, masha mahkra a man e tsun dan wu ai. 48 Shi mahtang, Shayi sha e, na a kamsham ai gaw nang hpe shamai ya nitdai; ngwi pyaw ai hte wa u, ngu nna shi hpe tsun dat wu ai. 49 Shi naw tsun nga yang, Tara jawng agyi a nta de na marai langai mi sa nna, Na a shayi sha si mat salit dai; dai sara hpe hkum shatsang nu, nga nna sa tsun ai. 50 Yesu dai ga na jang, Hkum hkrit et; kamsham ai myit sha rawng u, shaloi shi mai na ra ai, ngu nna shi hpe htan wu ai. 51 Nta de du ma yang, Petru, Yawhan, Yaku hte, dai numsha ma a kanu yan kawa hta kaga, shi hte rau nhku de kadai hpe mung n shang shangun wu ai. 52 Nlang hte gaw dai ma a majaw hkrapngu hkrapngoi nga nna sharung shayawt nga ma ai. Shi chyawm gaw, Hkum hkrap myit, shi si ai n rai, yup pyaw nga ai, ngu mu ai. 53 Ma gaw si mat sai shanhte chye ma ai majaw, shi hpe asawng asang ngu kau mu ai. 54 Shi chyawm gaw dai ma a lata jum da nna, Ma e, rawt u, ngu nna shaga wu ai. 55 Dai rai nna, shi a wenyi bai wa nna, shaloi jang shi rawt wa ai; shi hpe lusha jaw na shi tsun da wu ai. 56 Dai ma a kanu yan kawa chyawm gaw mau mahka mat ma ai: raitimung, dai byin ai lam kadai hpe mung n tsun dan u ga, shi shan hpe ginhtim da mu ai.

9

1 Dai hpang, shi gaw dai sape shi lahkawng hte hpe shaga la nhtawm, nat nlang hpe dang lu na mung, machyi makaw shamai ya na mung, shanhte hpe atsam hte ahkang jaw nna, 2 Karai Kasang a mungdan lam hkaw tsun na hte, shamai shatsai ya na matu shangun dat mu ai. 3 Shi shanhte hpe, Hkrun lam na matu dawhkrawng, htingpa, muk, gumhpraw re ai hpa mung hkum gun hkum lang myit; palawng lahkawng mung hkum gun myit. 4 Gara nta hta mung nanhte shang myit yang, dai kaw nga nga nna, dai kaw nna bai pru wa mu. 5 Nanhte hpe n hkapla ai ni hpe gaw, shanhte a mare na pru wa yang, shanhte a man e sakse tai na matu, nanhte a lagaw hta kap ai nhpu hpe ahpu sharun kau da mu, ngu nna tsun dat mu ai. 6 Shingrai shanhte pru sa wa nna, kahtawng shagu hkan e dai kabu gara shiga hkaw dan let, shara magup hkan e shamai shatsai ya hkawm ma ai. 7 Shingrai byin ai lam yawng hpe Herod munggyi na la nna, myit ung ang nga ai: kaning rai nme law, nkau mi gaw, Yawhan si ai kaw na bai hkrung rawt wa sai; 8 nkau mi gaw, Elia paw pru ra ai; bai kaga ni mung, Shawng na myihtoi langai ngai bai rawt sai, nga nna tsun shajang ma ai. 9 Herod mahtang gaw, Yawhan hpe ngai baw htau kau se ai; raitimung, ndai hte wa ngai na ai gaw, kadai wa rai ta? nga nna, Yesu hpe mu yu na tam nga ai. 10 Shaloi kasa ni bai wa ma yang, shanhte galaw ai amu a lam shi hpe hkai dan ma ai. Shi chyawm gaw shanhte hpe woi la nna, Betsaida ngu ai mare de lagyim sa mat wa ai. 11 Shawa masha ni mung dai hkan chye jang, shi hpang de hkan sa ma ai rai nna, shanhte hpe hkaw dan nna, machyi mai mayu ai ni hpe shamai ya mu ai. 12 Ya jan du wa magang nga ai: dai rai nna sape shi lahkawng gaw sit sa nhtawm, Dai shawa masha ni hpe grupyin hkan na kahtawng ni hte htinghkrai hkan e wa yup nna lusha tam sha mu ga, shabawn dat u: anhte gaw ya nam e she rai nga ga ai, ngu nna shi hpe tsun mu ai. 13 Shi gaw, Nanhte nan shanhte hpe sha na jaw mu, ngu nna, shanhte hpe tsun mu ai. Shanhte gaw, Ndai masha nlang sha na lusha anhte n sa mari yang gaw, anhte kaw muk manga hte nga lahkawng hta kaga hpa mung n nga ai, ngu mu ai: kaning rai nme law, lasha hkrai hkying manga daram rai nga ai. 14 Shaloi shi gaw, Ndai ni hpe hpung mi hta manga shi shi daram di nna, hpawng dung nga shangun mu, ngu nna shi a sape ni hpe tsun mu ai. 15 Shanhte mung shing di nna, nlang hte hpe dung nga shangun mu ai. 16 Shaloi shi gaw dai muk manga hte nga lahkawng hpe la nna, lamu de mada yu let dai hpe shaman nhtawm, ahkyep alep di nna, shawa masha ni hpe hkan tawn jaw na matu shi a sape ni hpe jaw da wu ai. 17 Shaloi dai ni sha nna nlang hkru kat masai: shanhte a angaw angam adaw ahkyep hkan hta lahkawn la yang, mung shi lahkawng hpring dem naw rai nga ai. 18 Lang mi na shi hkrai akyu hpyi nga a yang, sape ni mung shi hte rau nga ma ai: shaloi shi shanhte hpe, Shawa masha ni ngai hpe kadai re ai nga nga ma ta? ngu nna san yu ma ai. 19 Shanhte gaw, Baptisma Sara Yawhan, nkau mi gaw, Elia, nkau mi gaw, shawng na myihtoi langai ngai bai hkrung rawt ai, rai nga ai, nga shajang ma ai, ngu nna htan mu ai. 20 Bai, Shi gaw, nanhte mahtang ngai hpe kadai wa re ai nga myit ta? ngu nna shanhte hpe tsun mu ai. Shaloi Petru gaw, Karai Kasang a Hkristu wa nang rai nga ndai, ngu nna htan wu ai. 21 Dai lam kadai hpe mung n shana mu ga, shi shanhte hpe tsun ginhtim da mu ai. 22 kaning rai nme law, Dai Masha Kasha gaw nni nkri law law wa hkrum nna, agyi salang ni, hkinjawng agyi ni, laika ka ai sara ni e nyet kau ai hkrum na hte sat kau ai hkrum nhtawm, masum ya nhtoi hta sharawt la ai hkrum na rai nga ai, nga ai. 23 Bai nlang hte hpe shi tsun mu ai gaw, Nye a hpang hkan sa mayu ai wa kadai mung, tinang hkum hpe ndang kau nna, shani shagu tinang wudang hpai let, ngai kaw hkannang ruga. 24 Tinang a asak hkyela mayu ai wa kadai mung asak sum na ra ai; nye a jaw e tinang a asak sum ai wa chyawm gaw, asak hkyela lu na wu ai. 25 Masha gaw, ndai mungkan ting hpe madu lu da nna, tinang dai hten byak sum mat yang gaw, shi a matu hpa akyu nga lu ta? 26 kaning rai nme law, ngai hte ndai nye a ga hpe kaya ai wa kadai hpe mung, dai Masha Kasha gaw tinang a hpung shingkang hte mung, Kawa a hpung shingkang hte mung, chyoi pra ai lamu kasa ni a hpung shingkang hte mung du sa yang, dai wa hpe kaya kau na ru ai. 27 Nanhte hpe ngai gaja wa teng teng tsun made ga, Nang e tsap nga ai ni hta na nkau mi, Karai Kasang a mungdan garai n mu mu gaw, si ai n hkrum na ma ai, ngu mu ai. 28 Dai ga tsun ai hpang matsat ya dang rai jang, shi gaw, Petru, Yawhan, Yaku hte hpe woi nna, akyu hpyi na nga, dai bum de lung wa ai. 29 Akyu hpyi nga yang shi a myiman gaw ahpraw asam lai nna, shi a hpun palawng mung hpraw tu ai hte kabrim kabram rai wa lu ai. 30 Shaloi, yu mu, Mawshe yan Elia ngu ai masha lahkawng, hpung shingkang hte danpru nna, 31 Yerusalem mare e shatup na ra ai kawt pru wa na lam, shi hte ga tsun nga ma ai. 32 Petru hte shi hte rau nga ai yan gaw yup shamawi nga ma ai. raitimung, dumhprang mat ma jang, shi a hpung shingkang hte shi hte rau tsap nga ai yan hpe shanhte mu ma ai. 33 Dai yan gaw shi kaw na wa magang ma yang, Petru gaw, Madu e, ndai yang e nga na anhte a matu mai nga ai; nang e sum masum, na a matu langai mi, Mawshe a matu langai mi, Elia a matu langai mi anhte gap ga, nga nna hpa tsun ai matu mung n chye ai, Yesu hpe tsun wu ai. 34 Shing nga nga yang, sumwi du nna shanhte hpe ka-up wa nga ai: dai sumwi kata de lawm shang wa ma yang shanhte gaw hkrit nga ma ai. 35 Dai sumwi hta nna mung nsen ngoi pru wa ai gaw, Ndai wa gaw, ngai Sha, ngai lata la ai wa rai nga ai: shi a ga madat mara mu, nga ai. 36 Dai nsen ngoi pru ai shaloi Yesu shi hkrai nga ai hpe, shanhte mu ma ai: sape ni mung atsin sha nga nna, shanhte mu ai lam ni hpe, dai nhtoi hte hta kadai e mung n tsun dan ma ai. 37 Hpang shani shanhte gaw dai bum de na yu wa ma yang, shawa hpawng kaba shi hpe sa bawp la ma ai. 38 Shaloi, yu mu, dai shawa hpawng hta nang ai marai langai mi jahtau nna, Sara e, ngai sha hpe yu ya na, ngai nang hpe hpyi nngai; shi gaw ngai sha shingtai sha rai li ai: 39 yu u, shi hta nat shung nna, shi akajawng sha shabam wa ai hte, hkumbawp pru hkra shi hpe bu kashan shangun nna, machyi la hkra shatsang ngut jang she nachying yak la ai hte shi kaw na pru mat wa wa re ai. 40 Dai nat shaden kau ya mi, ngu nna na a sape ni hpe ngai hpyi nme timung, shanhte n di lu ma ai, ngu wu ai. 41 Dai rai nna Yesu gaw, Makam masham n rawng ai hte nhtan shai ai amyu e, ngai nanhte hte rau gaten du hkra nga nna, sharang ya lu na rai nga a ta? na nsha hpe nang de woi sa rit, ngu nna htan wu ai. 42 Dai ma sa wa nga yang pyi, nat gaw shi hpe kadawng tawn nna htan kashan shangun nga ai: Yesu chyawm gaw dai n seng ai nat hpe daru kau nna, dai ma hpe shamai ya nhtawm kawa e ap ya wu ai. 43 Nga manga hte mung Karai Kasang a daru magam nsam majaw mau mahka nga ma ai. Shingrai shi galaw ai amu mahkra a majaw, nlang hte gaw mau nga ma yang, shi gaw, 44 Dai Masha Kasha gaw masha ni a lata de ap kau ai hkrum na ra ai, ga ndai hpe nanhte a na hta madat gun da mu, ngu nna sape ni hpe tsun mu ai. 45 Shanhte gaw dai ga hpe n chye na ma ai; n chye na mu ga mung, dai hpe shanhte a matu makoi magap da wu ai: de a ga lachyum mung, shanhte n wam san ma ai. 46 Dai shaloi, shanhte hta kadai mahtang grau kaba nga ga ai kun? nga nna shada da tsun hkat pru ma ai. 47 Yesu chyawm gaw shanhte a kraw lawang na myit mang ai hpe chye ya wu ai majaw, ma langai mi hpe shaga la nna, shi a makau e shatsap da nhtawm, 48 Ndai ma hpe nye a amying majaw, hkapla ai wa kadai mung, ngai hpe hkapla ai rai nga ai; ngai hpe hkapla ai wa mung, ngai hpe shangun dat ai wa hpe hkapla ai rai nga ai: dai rai nna, nanhte mahkra hta grau kaji ai wa gaw kaba grau ai wa rai nga ai. 49 Shaloi Yawhan htan nna, Madu e, na amying hte nat shaden kau ai marai langai mi hpe anhte mu hkrup ga ai; anhte kaw n hkannang ai majaw, anhte shi hpe hkum kau gaw ai, ngu wu ai. 50 Yesu gaw, Hkum hkum myit; nanhte a gumlau maga n nga ai wa gaw, nanhte hpang maga nga ai wa rai nga ai, ngu nna shi hpe tsun wu ai. 51 Ya shi hpe shalun la na nhtoi du wa magang yang, Yerusalem mare de sa na shi myit dingren di da wu ai rai nna, shi a shawng de kasa shangun dat wu ai. 52 Dai ni gaw pru sa wa nna, shi a matu lajang da magang na, Samari masha ni a kahtawng langai mi de shang ma ai. 53 Shi a myiman Yerusalem mare de yawng na sam sam ai majaw, dai ni gaw shi hpe n hkapla ma ai. 54 Sape Yaku yan Yawhan gaw dai mu jang, Madu e, shanhte hpe jahkru kau na, an gaw lamu de na wan shaga na, nang hkraw nga n ni? ngu mu ai. 55 Shi chyawm gaw kayin nna, shan hpe daru kau mu ai. 56 Dai rai nna shanhte kahtawng kaga de sa mat wa ma ai. 57 Shanhte lam e sa wa nga ma yang, masha langai mi gaw, Nang sa ai shara shagu de, ngai nang kaw hkan sa na nngai, ngu wu ai. 58 Yesu gaw, Chyahkyawn ni nhkun lu ma ai, ntsa malen pyen ai u ni mung, u yup lu ma ai; dai Masha Kasha chyawm gaw baw tawn na shara pyi n lu nga ai, ngu nna shi hpe tsun wu ai. 59 Bai kaga wa hpe, Ngai kaw hkan rit, ngu wu ai. Dai wa gaw, Nye wa hpe wa makoi na ahkang naw jaw e, ngu wu ai. 60 Yesu gaw, Masha chyasi ni gaw tinang a chyasi ni hpe makoi mu ga: nang gaw Karai Kasang a mungdan lam sa hkaw dan su, ngu nna shi hpe tsun wu ai. 61 Bai masha kaga langai wa mung, Madu e, ngai nang kaw hkannang na nngai; raitimung, nye nta na ni hpe wa shakram na ahkang naw jaw e, ngu wu ai. 62 Yesu gaw, Na htai jum nna hpang de kayin yu ai wa kadai mung, Karai Kasang a mungdan hte n ging n dan nga ai, ngu nna shi hpe tsun wu ai.

10

1 Dai hpang, dai Madu gaw sape kaga sanit shi san la nna, shi hkum dai sa magang ai mare hte shara shagu de, marai lahkawng yep di nna, shi a shawng e shangun dat wu ai. 2 Shi shanhte hpe, Nmut shang na shara law law nga ai; amu galaw ai ni mahtang n law ma ai: dai majaw mam Madu gaw shi a nmut amu hta, amu galaw na masha shashawn u ga, a hpyi nga mu. 3 Nanhte sa wa manu; yu mu, chyahkyawn ni a ka-ang de sagu kasha hpe zawn, ngai nanhte hpe shangun dat made ai. 4 Gumhpraw jan, htingpa hte kyepdin re ai ni hkum gun myit; lam e naw rai nga yang, kadai hte mung hkum shachyen myit. 5 Gara nta hta mung nanhte shang myit yang, Ndai nta ngwi pyaw nga u ga, ngu nna shawng tsun mu. 6 Dai nta hta ngwi pyaw ai a kasha nga ai rai yang gaw, nanhte a shangwi shapyaw ai dai wa a ntsa e nga nga na ra ai: n nga ai rai yang gaw, dai gaw nanhte hpang de bai nhtang wa na ra ai. 7 Dai nta hta e nga nga nna, shanhte tawn jaw ai hte maren lusha mu: kaning rai nme law, amu galaw ai wa gaw shabrai hkamla ging nga ai: nta mi kaw nna nta mi de hkum htawt nga hkawm myit. 8 Gara mare hta mung nanhte shang nna, shanhte nanhte hpe hkapla ma yang gaw, nanhte a man e baw tawn ai hte maren lusha mu: 9 dai yang na machyi ai ni hpe shamai ya nna, Karai Kasang a mungdan gaw nanhte hte ani sha du ra ai, ngu nna shanhte hpe tsun dan mu. 10 Gara mare hta raitimung nanhte shang yang, shanhte n hkapla ma yang gaw, dai mare a lam de pru nhtawm, 11 Anhte a lagaw hta kap ai nanhte a mare na ga nhpu pyi, nanhte hpe deng na maga de anhte katsut kau da ga ai: raitimung, Karai Kasang a mungdan gaw ani sha du ra ai hpe, chye nga mu, ngu nna tsun da mu. 12 Nanhte hpe ngai tsun made ga, dai nhtoi e Sodom gaw dai mare hta naw chyamai na ra ai. 13 O, Kurazin e, nang dingnye lu ndai! O, Betsaida e, nang dingnye lu ndai! nan hta dan ai magam bungli ni hpe Turu hte Sidun mare yan hta dan yu taw gaw, dai yan gaw moi moi e me lachyit nba hpun nna dap e kangu nga ai hte, myit malai lu boi na masai. 14 Dai rai nna, tara dawdan ai nhtoi hta Turu hte Sidun mare yan gaw nan hta naw chyamai na mara ai. 15 Nang mung, Kaperna-um e, lamu du hkra sharawt ai, nang hkrum na n ni? katsan ga du hkra jahkrat kau ai nang hkrum na rin dai. 16 Nanhte a ga madat ai wa gaw, nye a ga madat ai mung, rai nga ai. nanhte hpe gangkau ai wa gaw, ngai hpe mung gangkau ai, rai nga ai: ngai hpe gangkau ai wa gaw, ngai hpe shangun dat ai wa hpe mung, gangkau ai rai nga ai, ngu nna tsun dat mu ai. 17 Dai sape sanit shi chyawm gaw kabu gara ai myit hte bai wa nna, Madu e, na a amying hte nat ni pyi anhte a ga madat ma ai, ngu mu ai. 18 Shing nga jang shi gaw, Satan gaw lamu de nna myihprap zawn hkrat wa ai hpe, ngai mu se ai. 19 Yu mu, lapu hte n-gawgawk ni hpe kabye lu na hte, gumlau a atsam nlang hpe dang lu na ahkang, ngai nanhte hpe jaw made ai rai nna, hpa e mung nanhte hpe hkala lu na myit dai n rai. 20 Raitimung, nat ni nanhte a ga madat ma ai majaw, hkum kabu myit; nanhte a amying sumsing lamu hta ka da nga ai majaw she, kabu nga mu, ngu nna shanhte hpe tsun mu ai. 21 Dai ahkying hta Yesu gaw chyoi pra ai Wenyi hta kabu nna, Sumsing lamu hte ginding aga a Madu, Wa e: hpaji byengya rawng ai ni hte myit kunghpan ai ni kaw na, ndai lam ni hpe nang makoi magap da nhtawm, ma kaji ni hpe madun dan ndai majaw, ngai nang hpe shakawn kungdawn nngai: rai sa, Wa e, dai gaw nang tsaw ai hku rai nga lit dai. 22 Nye wa gaw arai yawng mayawng ngai hpe ap ya ni ai: Kasha kadai re ai gaw, Wa hta kaga kadai mung n chye ai; Wa kadai re ai mung, Kasha wa hte dai Kasha e jahtoi ya mayu ai wa hta kaga, kadai mung n chye nga ai. 23 Sape ni hpang de kayin yu let mung, shi lagyim tsun mu ai gaw Nanhte mu lu ai lam ni hpe, mu lu ai myi ni gaw, a nga malit dai. 24 Kaning rai nme law, ngai nanhte hpe tsun made ga, nanhte mu lu ai lam ni hpe myihtoi hte hkawhkam law law wa mu mayu ma timung, n mu lu ma ai; nanhte na lu ai lam ni hpe na mayu ma timung, n na lu ma ai, ngu mu ai. 25 Shaloi, yu mu, tara sara langai mi rawt nna, Sara e, n htum n wai asak lu la hkra ngai kaning rai na rai ta? ngu nna shi hpe san dinglik chyam yu wu ai. 26 Yesu gaw, Tara laika hta kaning nga ka da a ta? nang kaning nga hti n ta? ngu nna shi hpe tsun wu ai. 27 Dai wa gaw, Dai Madu, na a Karai Kasang hpe, na a kraw lawang mahkra hte, na a myit masin mahkra hte, na a n-gun lagaw mahkra hte, na a myit mang mahkra hte, nang tsawra lu na ndai; na a htingbu wa hpe mung na a hkum hte maren tsawra lu na ndai, nga ai, ngu nna htan wu ai. 28 Yesu gaw, Nang htan ai ga teng nga lit dai; shingrai u, shaloi nang asak hkrung na rin dai, ngu nna shi hpe tsun wu ai. 29 Raitimung dai wa gaw shi a dinghpring ai shapraw dan mayu nna, Nye htingbu wa gaw kadai wa rai na a ta? ngu nna Yesu hpe tsun wu ai. 30 Yesu gaw, Masha langai mi Yerusalem mare nna Yerihko mare de yu wa yang, damya hkrum wu ai: dai ni gaw shi a hpun palawng raw kau nna, nhtum nni di kayat nhtawm, ganoi noi si sayang she, kau da nna wa mat ma ai. 31 Shaloi hkinjawng langai mi dai lam hku hprang hkrup nna, dai wa hpe mu jang, koi kau da wu ai. 32 Dai hte maren Lewi masha langai mi mung, dai yang du nna, dai wa hpe mu jang, koi kau da wu ai. 33 Samari masha langai mi mung dai lam sa wa yang, dai wa kaw du nna, shi hpe mu jang, matsan yu dum ai hte sit sa nna, 34 shi a nma ni hta naman hte tsabyi ru bun nhtawm, ahkyen kayawp wu ai: shi a lawze hta mung dai wa hpe shajawn nhtawm, manam nta langai mi de lakawn wa nna, lajang ya wu ai. 35 Hpang shani e shi gumhpraw lap lahkawng shaw nna, dai manam nta madu wa hpe ya let tsun wu ai gaw, Ndai wa hpe yu lajang ya e; shi a majaw nang jan ma ai made gaw, ngai bai wa jang she, nang hpe wa wa na de ai, ngu da wu ai. 36 Dai masha masum hta damya hkrum ai wa hte htingbu daw ai wa gaw, kadai mahtang re ai, ngu nna nang myit n ta? ngu nna htan wu ai. 37 Dai tara sara gaw, Dai wa hpe matsan dum ai wa re ai, ngu wu ai. Yesu gaw, Nang mung dai zawn wa galaw u, ngu nna shi hpe tsun dat wu ai. 38 Ya shanhte sa wa nga ma yang, kahtawng langai mi de shi shang wu ai: Marhta ngu ai numsha langai mi mung, shi a nta hta shi hpe hkapla wu ai. 39 Dai numsha gaw Mari ngu ai kanau langai mi lu ai: shi gaw dai Madu a lagaw nhpang e dung nga let, shi a ga madat nga ai. 40 Marhta chyawm gaw galaw jaw ai amu law law a majaw myit kyin dum nga ai: dai rai nna shi sit sa nhtawm, Madu e, ngai nau gaw galaw jaw ai amu hta ngai hpe hkrai sha rap di da ai hpe, nang hpa n nawn ya n ni? ngai hpe karum na, shi hpe tsun dat ya e, ngu wu ai. 41 Shaloi dai Madu gaw, Marhta, Marhta, nang gaw amu lam law law a majaw myit ru nna tsang nga ndai: 42 raitimung, ra grau ai lam gaw langai sha she rai nga ai: Mari gaw kaja ai kumhtaw lata la nu ai rai nna, dai hpe shi kaw na shaw la kau ya lu na n rai, ngu nna shi hpe htan wu ai.

11

1 Lang mi na shi gaw shara mi hta akyu hpyi nga ai rai nna, shi hpyi ngut jang, shi a sape langai mi gaw, Madu e, Yawhan gaw shi a sape ni hpe akyu hpyi na sharin ya ai zawn, anhte hpe mung sharin ya mi, ngu nna shi hpe tsun mu ai. 2 Shaloi shi gaw, Nanhte akyu hpyi yang ning ngu mu: Wa e, Na a mying ningsang chyoi pra nga lit ga; Na a mungdan du wa ruga. 3 Anhte ra ai lusha gaw, shani shagu anhte hpe jaw mi. 4 Anhte hpe shut ai ni yawng mayawng a mara, anhte raw kau ya ga ai majaw, anhte a yubak hpe mung raw kau ya mi. Agung alau nga ai de mung anhte hpe hkum sa shangun mi, ngu mu, ngu nna shanhte hpe tsun mu ai. 5 Bai shi shanhte hpe, Nanhte hta na langai mi jinghku lu ai rai nna, yuptung hpawa e shi kaw sa nhtawm, Jinghku wa e, muk tawng masum ngai hpe gan hkoi ya e; 6 nye a jinghku wa hkrun lam de na ngai kaw du ra ai rai nna, shi hpe jaw sha na hpa mung n lu nngai, ngu wu yang, 7 nhku de na wa gaw, Ngai hpe hkum shatsang et; chyinghka mung la kau se ai, ngai sha ni mung ngai hte rau yupku hta rai mat masai: nang hpe jaw na ngai n rawt lu ni ai, ngu nna hkap htan na wu ni? 8 Ngai nanhte hpe tsun made ga, jinghku re ai nga nna n rawt jaw hkraw raitimung, shi akroi anoi hpyi nga ai majaw, dai wa hpe ra mara rawt jaw na wu ai. 9 Bai, nanhte hpe ngai tsun made ai gaw, Hpyi mu, shaloi nanhte lu la na myit dai; tam mu, shaloi nanhte mu na myit dai; akawk mu, shaloi nanhte a matu hpaw ya na ra ai. 10 Kaning rai nme law, hpyi ai wa kadai mung lu la ai; tam ai wa mung mu la ai, akawk ai wa hpe mung hpaw ya na ra ai. 11 Nanhte hta kadai kawa mung, kasha gaw muk hpyi yang, nlung jaw na wu ni? nga hpyi yang, nga a malai lapu jaw na wu ni? 12 u di hpyi yang, n-gawgawk jaw na wu ni? 13 Dai rai nna, nanhte n hkru nga myit dai ni pyi, tinang a kasha ni hpe kaja ai kumhpa chye jaw myit yang gaw, dai hta grau nna sumsing lamu na Kawa gaw, shi e hpyi ai ni hpe dai chyoi pra ai Wenyi jaw na n rai hka! ngu nna tsun mu ai. 14 Lang mi na shi gaw n chye shaga ai nat hpe shapraw kau wu ai: nat pru mat wa ai hpang, n chye shaga ai wa gaw shaga nga ai. Shawa masha ni gaw mau mat nga ma ai. 15 Raitimung, shanhte hta na nkau mi gaw, Nat agyi wa Bezebula hte she, shi nat ni hpe shaden kau lu ai, nga ma ai. 16 Nkau mi mung shi hpe chyam dinglik yu let, lamu de na lamik kumla hpyi ma ai. 17 Shi chyawm gaw shanhte a myit mang chye ya wu ai majaw, shanhte hpe, Dinghku brun ai mungdan shagu gaw, hten mat ga ai rai nna, nta mi hte nta mi hpe kamyet daw agrawp mat ga ai. 18 Ngai gaw Bezebula hte nat ni hpe shaden kau nga ai, nga nna nanhte tsun myit dai hte maren, Satan mung tinang hte hka bra mat sai rai yang gaw, shi a mungdan kaning rai grin nga lu na lu ta? 19 Ngai Bezebula hte nat ni hpe shaden kau mawe ai rai yang gaw, nanhte a kasha ni kadai wa hte shaden kau nga ma ta? dai majaw, shanhte gaw nanhte hpe tara dara ai agyi ni tai na mara ai. 20 Karai Kasang a layung hte ngai nat ni hpe shaden kau mawe ai rai yang chyawm gaw, Karai Kasang a mungdan nanhte kaw du sai rai nga ai. 21 N-gun ja ai wa gaw ri nhtu lang nna, shi a nta nbang npan sin nga yang, shi a arai ni gaw ashim sha rai nga lu ai: 22 shi hta n-gun grau ja ai wa sa nna, dai wa hpe gasat dang kau ngut jang she, shi kam ai ri nhtu hpe magawn la kau ya nhtawm, shi a arai ni hpe karan kachyan di la kau ya wu ai. 23 Ngai hpang maga de n nga ai wa gaw, gumlau maga de rai nga ai: ngai hte kahkyin gumdin n re ai wa gaw, ayai aya rai nga ai. 24 Dai n seng ai nat gaw masha hta na pru nhtawm, hkraw hkun ai shara hkan e hkawm sa wa nna, sim sa na shara tam nga ai; n mu wu jang, Ngai pru kau da se ai nta de ngai bai nhtang wa na nngai, nga ai. 25 Bai du wa yu yang, dai nta gaw asan awan, ye kau nna mawn da nga la ai hpe, wa mu wu ai. 26 Shaloi shi nhtang sa nna, shi hta grau n hkru ai nat sanit shaga wa nhtawm, shanhte shang nna, dai yang e anga nga ma ai: dai rai nna, dai masha a hpang de na asam gaw shawng de na hta grau ru wa lu ai, ngu nna tsun mu ai. 27 Shing nga tsun nga yang, dai shawa hpawng kata na numsha langai mi gaw shi a nsen shaja nna, Nang hpe gun ai hkritung hkriwang hte, nang chyu ai madoi chyuhpang gaw, a nga lit dai, ngu nna shi hpe tsun wu ai. 28 Yesu gaw, Rai sa, Karai Kasang a mungga madat la nna, hkannang ai ni gaw a lu ma ai, nga ai. 29 Shawa masha ni gumbawm wa ma ai shaloi, shi tsun hpang wu ai gaw, Ndai prat na ni gaw n hkru ai amyu rai nga ai: shanhte lamik kumla tam nga ma ai; raitimung, Yona a lamik kumla hta kaga, hpa lamik kumla mung shanhte hpe n dan na nme ai. 30 Yona gaw Ninewe masha ni a man e lamik kumla tai wa ai zawn, dai Masha Kasha mung, ndai amyu a man e, lamik kumla tai na ra ai. 31 Dai tara dara ai nhtoi hta, dingda mung na hkawhkam jan gaw, ndai prat na amyu hte rau rawt wa nna, shanhte hpe dawdan na ra ai: kaning rai nme law, shi gaw Shawlumon a hpaji madat na, ga jahtum de na sa du ai: yu mu, ndai yang e Shawlumon hta grau kaba ai wa nga nga ai. 32 Tara dara ai nhtoi hta Ninewe masha ni gaw, ndai prat na amyu hte rau rawt wa nna, shanhte hpe dawdan na mara ai; kaning rai nme law, Yona hkaw tsun ai ga majaw, shanhte myit malai lu ma ai: yu mu, ndai yang e Yona hta grau kaba ai wa nga nga ai. 33 Pyengdin shatu nhtawm, makoi shinggang gawk e mung, mung hte dagup nna mung, kadai n tawn da ga ai: shang sa ai ni de a htoi san ai mu lu hkra, pyengdin shadun hta shadun da ga ma ai. 34 Na myi gaw hkum hkrang a pyengdin rai nga lit dai; na a myi asan sha rai nga yang, na a hkum ting ahtoi nga ai: n kaja nga lit yang gaw, na a hkum mung sin chyip rai nga ai. 35 Dai re ai majaw, nang hta rawng ai ahtoi gaw, sin mat ai n sin mat ai, a yu nga u. 36 Na a hkum hkrang hta shara mi muk n sin ai, hkum ting htoi nga ai rai yang gaw, pyengdin htoi tu kabrim ai hte nang hpe jahtoi ya ai zawn, na a hkum hkrang ting htoi na ra ai, ngu wu ai. 37 Shing nga tsun nga yang, Hparishe langai mi, shi kaw shani shat sha na, shi hpe shaga wu ai: shaloi shi shang nna, shat sha na dung nga ai. 38 Shat garai n sha yang, hka n shin ai hpe, dai Hparishe wa mu nna mau nga ai. 39 Dai rai nna Madu gaw, Nanhte Hparishe ni gaw, gawm hte ban hpe shinggan maga de sha shapra ga myit dai; nanhte a kata maga de wa gaw, kashun kashe re ai hte, n hkru n shawp ai hpring chyat nga malit dai. 40 Masha angawk ni e, shinggan maga galaw ai wa gaw, kata maga de mung galaw ai, n rai ni? 41 Raitimung, kata de rawng ai arai hpe alu jaw mu; shaloi, yu mu, nanhte a matu nlang sanpra nga na rai malit dai. 42 Hparishe ni e, nanhte dingnye lu myit dai! kaning rai nme law, shingtawn pan, shinglim pan ni hte shat mai lap amyu myu hta na, htamshi hta htammi nanhte lahkawn sha myit htawm me, dingman ai hku tara dara na hte, Karai Kasang a tsawra ai lam hpe gaw, lai kau da myit dai: shawng na mung galaw nna, hpang na hpe mung n tawt kau myit taw gaw, mai na malit dai. 43 Hparishe ni e, nanhte dingnye lu myit dai! tara jawng ni hta grau reng ai dung shara ni hpe mung, gat hkan e hkungga shachyen ai ga hpe mung, nanhte sharawng la myit dai. 44 Nanhte dingnye lu myit dai! nanhte gaw masha ni n chye ai hte, de a ntsa e hkawm sa lu hkra prai mat sai lup ni hte bung myit dai, ngu nna shi hpe tsun wu ai. 45 Shaloi tara sara langai mi htan nna, Sara e, nang shing nga ai gaw, anhte hpe mung roi lawm nga ndai, ngu nna shi hpe tsun wu ai. 46 Dai nga jang Yesu gaw, Nanhte tara sara ni mung dingnye lu myit dai! nanhte gaw masha ni hpe gun yak ai lit shagun nhtawm, tinang ni gaw dai lit ni hpe layung mi hte pyi n jahkra yu myit dai. 47 Nanhte dingnye lu myit dai! Nanhte a nji nwa ni sat kau ai myihtoi ni a lup ni hpe nanhte galaw lajang myit dai: 48 dai rai nna nanhte a nji nwa ni a amu hta sakse tai ai ni hte, myit hkrum ai ni nanhte rai nga myit dai: kaning rai nme law, shanhte gaw myihtoi ni hpe sat kau nna, shanhte a lup ni hpe nanhte galaw lajang myit dai. 49 Dai re ai majaw, Karai Kasang a hpaji byeng-ya tsun ai gaw, Myihtoi hte kasa hpe ngai shanhte hpang de shangun dat na we ai rai nna, dai ni hta na nkau mi hpe shanhte sat kau ai hte di nna, zingri zingrat na maru ai: 50 shingrai, Abela asai kaw nna, tawn hkungri hte nawku nta lapran e sat kau hkrum ai Zakari a asai du hkra, ginding aga lat kaw nna ru kau hkrum ai myihtoi nlang a bunglat gaw, ndai aprat na amyu hpe shagun lu na rai nga ai, nga ai; 51 rai sa, ngai nanhte hpe tsun made ga, dai bunglat gaw ndai aprat na amyu hpe shagun lu na rai nga ai. 52 Tara sara ni e, nanhte dingnye lu myit dai! hpaji sumsaw gaw nanhte kyem da myit htawm, tinang dai mung n shang, shang mayu ai ni hpe mung, nanhte hkum shadang da myit dai, ngu wu ai. 53 Dai yang na pru wa yang, laika ka ai sara ni hte Hparishe ni gaw, shi hte ja ja ndang kalang nga nna, shi a n-gup na ga langai ngai hte shi hpe mara shagun lu hkra 54 gyam yu nga let, lam law law hte shi hpe tsun shadut ma ai.

12

1 Dai shaloi masha hkying mun wa zuphpawng nga nna, shada da kabye hkra rai nga ma yang, shi a sape ni hpe shi shawng tsun hpang mu ai gaw, Sawt ai myit ngu ai, Hparishe ni a matsi hpe koi kau mu. 2 N pru n dan lu hkra magap da ai arai gaw n nga ai; n chye n chyang lu hkra makoi magap da ai arai mung, n nga ai. 3 Dai re ai majaw, nsin e nanhte tsun matsun hpe, nhtoi e na shajang na mara ai; kata gawk hkan e na hta tsun matsun hpe, nta ntsa nna tsun gara shajang na mara ai. 4 Nye a jinghku ni e, nanhte hpe ngai tsun made ga, Hkum tsawp hpe sha sat kau lu nna, kaning mung bai n di lu ai ni hpe, hkum hkrit myit. 5 Kadai hpe sha hkrit mai ai gaw, ngai nanhte hpe sadum made ga; Hkum tsawp hpe sat kau ngut jang, ngarai kata de jahkrat kau na ahkang lu ai wa hpe chyawm gaw, hkrit nga mu: rai sa, ngai nanhte hpe tsun made ai gaw, Dai wa hpe hkrit nga mu. 6 U tsa manga hpe peksan lap lahkawng hte dut kau lu ai, n rai ni? dai u tsa langai mi hpe mung Karai Kasang malap kau wu ai n rai. 7 Nanhte a baw na kara singgawng mahkra hpe pyi, hti da nu ai. Hkum hkrit myit: u tsa law law hta nanhte grau nna hpu nga myit dai. 8 Kadai raitimung masha ni a man e ngai hpe yin la yang gaw, dai Masha Kasha mung, Karai Kasang a lamu kasa ni a man e, dai wa hpe yin la na wu ai: 9 masha ni a man e ngai hpe nyet kau ai wa chyawm gaw, Karai Kasang a lamu kasa ni a man e nyet kau ai hkrum na wu ai. 10 Dai Masha Kasha hpe ga hte shut kau ai wa kadai hpe mung, mara raw dat kau ya na lam hku nga ai: dai chyoi pra ai Wenyi hpe shatan ai wa a matu chyawm gaw, mara raw ya na lam n nga lu ai. 11 masha ni gaw nanhte hpe tara jawng ni de mung, agyi salang ni hte ahkang aya lu ai ni a man de mung, dun wa myit jang gaw, hpa hte kaning ngu htan na mung, gara hku tsun na mung, hkumtsang myit: 12 dai ahkying hta nan hpa tsun mai na gaw, chyoi pra ai Wenyi nanhte hpe sharin ya na marin dai, ngu mu ai. 13 Shaloi shawa hpawng kata de na marai langai mi gaw, Sara e, ngai hpu wa hpe ngai hte sali wunli karan na lam tsun ya e, ngu nna shi hpe tsun wu ai. 14 Dai rai nna Yesu gaw, Masha wa e, nan a ntsa e tara agyi hte hparan wa tai na, ngai hpe kadai san da a ta? ngu nna shi hpe htan wu ai. 15 Shanhte hpe mung shi bai tsun mu ai gaw, Nammak lawhpa lam yawng hta na myit hpe shim shadang nna koi gam mu: kaning rai nme law, sutgan law htam wa ai hta, masha asak rawng ai n rai, ngu mu ai. 16 Ga shadawn mung, Sahti langai mi a yi hkauna gaw nsi naisi hkai nmai grai ja lu ai. 17 Dai rai nna dai wa gaw shi a myit hta, Ngai hpa wa galaw yu na i? nye a nsi naisi shinggyin da na shara ngai n lu nngai: 18 bai shi gaw, Ngai ning rai galaw na we ai: nye a dum nsa ni hpe ngai run kau nna grau kaba ai galaw na we ai: dai ni hta nye a nsi naisi hte sutrai nlang hpe ngai shinggyin da nhtawm, 19 nye a myit masin hpe ning ngu na we ai, Myit masin e, law law ning a matu arai kaja law law nang shinggyin da nitdai: asan apan rai nga nu, lu nu, sha nu, pyaw pyaw rai nga nu, ngu na we ai, nga ai. 20 Shaloi Karai Kasang gaw dai wa hpe, Masha angawk e, dai na jang na a myit masin hpe dawm la kau ya na ra ai: dai rai nna, nang mahkawng shachyip da ai arai ni gaw, gade a matu tai na ra ta? ngu wu ai. 21 Tinang a matu sutgan mahkawng da nhtawm, Karai Kasang hta n lu n su ai wa gaw, shingre ai wa rai nga ai, ngu nna shanhte hpe tsun mu ai. 22 Bai shi a sape ni hpe, Dai re ai majaw ngai nanhte hpe tsun made ga, Hpa lu hpa sha na, nga nna asak a matu, hpa bu hpa hpun na, nga nna hkumhkrang a matu hkumtsang nga myit: 23 asak gaw lusha hta, hkumhkrang gaw hpun palawng hta, grau nga ai. 24 U hka ni n gat n hkai, n dan n shu ma ai hpe, myit yu mu: dai ni gaw mam dum hte sutdek n lu ma ai: raitimung Karai Kasang gaw dai ni hpe shahpa jaw da nga mu ai: nanhte gaw u ni hta gade grau hpu myit ta? 25 Nanhte hta kadai wa mi myit tsang ai hte, tinang a aprat hpe dawng mi jat la lu myit ni? 26 Dai rai nna, kaji htum ai lam hpe pyi, nanhte n di lu myit dai rai yang gaw, gale lam a majaw hpa rai myit tsang nga myit ta? 27 Hkalaw pan ni kaning rai kaba wa ma ai hpe, myit yu mu: dai ni gaw makan n galaw, ari n ri ma ai: raitimung, nanhte hpe ngai tsun made ai gaw, Shawlumon pyi shi a hpung kaba mahkra hta, dai nampan langai mi zawn buhpun lu ai n rai. 28 Ai n kam ai baw e, dai ni nga nna hpawt de wan mang hta kabai bang kau ai nam na tsingdu hpe, Karai Kasang shingre ai jahpun da ai rai yang gaw, dai hta n-ga nanhte hpe jahpun na myit dai, n rai ni? 29 Nanhte gaw, hpa lu hpa sha na, nga nna hkum tam myit: myit ung ang ai mung hkum rawng myit: 30 kaning rai nme law, mungkan amyu ni dai lam nlang hpe tam nga ma ai: dai lam nanhte hta ra nga ai gaw, nanhte a Kawa chye ya nga ai. 31 Nanhte chyawm gaw shi a mungdan hpe tam nga mu, shaloi dai lam nlang nanhte hpe kahtap jaw na marin dai, 32 Sagu hpung kaji e, hkum hkrit et; dai mungdan nanhte hpe jaw na, nanhte a Kawa myit sharawng nga ai. 33 Nanhte lu ai arai dut kau nna alu jaw mu; tinang a matu dingsa n chye ai gumhpraw jan galaw nna, lagut mung n du, manut e mung n sha lu ai, sumsing lamu e n htum n ma chye ai sutgan, kyem da mu. 34 Kaning rai nme law, nanhte a sutgan nga ai kaw, nanhte a myit masin mung nga na malit dai. 35 Nanhte gaw nshang e shingkyit kyit nna, pyengdin shatu let, 36 tinang a madu hkungran poi de na bai wa nna, chyinghka wa akawk yang, shi hpe shaloi jang hpaw la lu hkra ala nga ai ni zawn, nanhte mung rai nga mu. 37 Dai madu du wa yang, maja nga ma la ai mayam ni gaw, a lu ma ai: ngai nanhte hpe teng teng tsun made ga, dai madu gaw shi hkum dai shingkyit kyit nna, shanhte hpe lusha shangun na shadun tawn nhtawm, shi nan shanhte hpe sa galaw jaw na mu ai. 38 Yuptung hpawa e raitimung, u goi mahka de raitimung, shingrai maja nga ma ai hpe, wa mu yang gaw, dai mayam ni a lu ma ai. 39 Da ndai dum chye mu: gara ahkying aten hta lagut sa na hpe, nta madu wa chye wu taw gaw, shi a maja nga nna, shi a nta hpe tawk waw lu hkra, kau da na wu ai n rai. 40 Dai rai nna nanhte mung chyip chyip rai nga mu: kaning rai nme law, nanhte n dum n mi re ai ahkying hta e, dai Masha Kasha du sa na ra ai, ngu nna tsun mu ai. 41 Shaloi Petru gaw, Madu e, ndai ga shadawn gaw anhte hpe sha, shing n rai, yawng hpe tsun ai, rai n ni? ngu nna san wu ai. 42 Dai rai nna Madu gaw, Nta madu shi a kun dinghku ntsa e san tawn da nna, aten du jang lusha karan jaw lu na kangka re ai hte myitsu ai kunhting wa, kadai rai nga a ta? 43 Shi a madu bai wa mu yang, shingrai galaw nga hkrup ai mayam gaw, a nga ai. 44 Nanhte hpe ngai teng teng tsun made ai gaw, Dai madu gaw shi a arai mahkra a ntsa e, dai wa hpe san tawn da na wu ai. 45 Shing n rai, dai mayam gaw, Nye a Madu du wa na naw na la nga ai, nga nna shi a kraw kata e myit nga let, mayam la, mayam num manang ni hpe anu ajin di ai hte, lu nga, sha nga nna chyaru nang nga ai rai yang gaw, 46 dai mayam n mada n hten ai nhtoi hte, n dum n chye ai ahkying hta, shi a madu du wa nna, dai wa hpe nhtum nni adup kau nhtawm, shi a kumhtaw dawm la ya nna, sadi sahka n rawng ai ni hte rau tawn kau na ru ai. 47 Tinang madu a myit chye da ninglen, madu a myit hku n hkan, chyip chyip rai n hkyen nga ai mayam kadai raitimung, anu ajin di ai, law hkrum na ra ai. 48 n chye nna anu ging ai amu galaw kau ai mayam chyawm gaw, loi mi sha anu ai hkrum na ra ai. Law wa hkamla ai wa kaw na, law wa hpyi na ra ai; law wa ap ya shajang ai wa kaw na mung, grau nna bai hpyi na mara ai. 49 Ga ntsa de wan jahkrat na, ngai du sa ring ngai; dai wan ya jang chyi kap sai rai taw gaw, ngai hpa ndawt shara nga na a ta? 50 Raitimung, ngai hkam na baptisma langai mi naw nga ai; dai garai n hkam hkam gaw, ngai nachying kyin la nga nngai. 51 Ga ntsa de ngwi pyaw shangun na, ngai du sa ai zawn nawn myit ni? ngai nanhte hpe tsun made ga, Dai hku n rai, shabra na she, du ring ngai. 52 Kaing rai nme law, ya kaw nna nta langai sha hta na masha manga hte gaw, masum hte lahkawng ran, lahkawng hte masum ran, rai nna shada hka bra na mara ai. 53 Kawa gaw shadang sha hte, shadang sha gaw kawa hte; kanu gaw shayi sha hte, shayi sha gaw kanu hte; kamoi gaw kanam hte, kanam gaw kamoi hte shada hka bra na mara ai, ngu mu ai. 54 Shawa masha ni hpe mung shi tsun mu ai gaw, Nanhte gaw sinna maga de sumwi dung ai mu yang, shaloi jang, Marang htu na ra ai, nga nga rai myit dai: dai hte maren mung, byin byin rai nga ai. 55 Dingda nbung wa yang, Jan ja na ra ai, nga ga myit dai; dai hte maren mung byin ga nga ai. 56 Sawt ai masha ni e, lamu hte ga a man hpe gaw nanhte chye ginhka lu myit dai: dai re ai mi, ndai prat a kumla hpe, hpa rai n chye ginhka lu myit ta? 57 Dai hte maren nanhte dai dai hpa rai dingman ai hku n chye dawdan myit ta? 58 Kaning rai nme law, nang hpe hka jun ai wa hte rau, du kaw sa wa ai shaloi, lam e naw rai nga yang, shi hte mai lu hkra shaja u: dai n rai yang, hka madu gaw tara agyi wa kaw nang hpe sa bang kau nna, tara agyi wa gaw manggalang kaw nang hpe ap kau na ra ai rai nna, dai manggalang gaw nang hpe htawng hta bang kau na hpe tsang ra ai. 59 Nang hpe ngai tsun de ga, peksan lap mi muk n ngam hkra, garai n wa ma ma gaw, dai kaw nna nang pru wa lu na ndai n rai, ngu wu ai.

13

1 Dai tawng hte hta, dai yang e nga ai ni nkau mi, Pilat munggyi gaw Galile masha nkau mi a asai hpe, shanhte nawng ai hkungga hte kayau kau ai lam, shi hpe tsun dan mu ai. 2 Shi shanhte hpe, Dai Galile masha ni shingre ai hkrum ma ai majaw, Galile masha yawng hta yubak grau law ma ai, ngu nna nanhte myit da mu ni? 3 Dai n rai, ngai nanhte hpe tsun made ga; nanhte mung myit malai n lu myit yang gaw, nanhte nlang dai hte maren htenbya mat na marin dai. 4 Dai hta kaga, Siloam kahtawng na langchyi daw hkrat nna, kamyet si ai masha shi matsat gaw, Yerusalem mare na ni yawng hta mara grau law ma ai, ngu nna nanhte myit da mu ni? 5 Dai n rai, ngai nanhte hpe tsun made ga; nanhte mung myit malai n lu myit yang gaw, nanhte nlang dai lam hte htenbya mat na marin dai, ngu mu ai. 6 Ndai ga shadawn mung shi tsun wu ai gaw, Masha langai mi shi a tsabyi sun hta hkai da ai maihpang hpun langai mi tu lu ai rai nna, dai hta na asi sa tam yang, n mu wu ai. 7 Dai rai nna shi gaw, Yu u, ngai masum ning tup dai maihpang hpun hta na asi sa tam timung n mu we ai; dai hpe kran kau u: hpa rai ga lahpawt tu nga na a ta? ngu nna tsabyi sun lajang ai wa hpe tsun wu ai. 8 Dai wa gaw, Madu e, dai ning sha gaw naw tu nga yu u ga, de a nhpang grup e ngai htu kapun nna hpun apawm na we ai: 9 dai hpang asi si yang gaw, tu nga u ga: asi n si yang gaw, nang kran kau na rai nga ai, ngu nna madu hpe htan wu ai. 10 Laban nhtoi hta e tara jawng langai mi hta shi sharin shaga nga ai. 11 Shaloi, Yu mu, shi matsat ning tup machyi jahkrum nat kap ai numsha langai mi nga ai: shi gaw marung htingkung mat nna, shi hkum hpe loi mi muk n malan lu nu ai. 12 Yesu dai numsha hpe mu jang, shi hpang de shaga la nna, Numsha e, na machyi ai hta na nang lawt lu nitdai, nga nna 13 shi a ntsa e lata mung mara ya wu ai: shaloi jang shi a malang jan rai lu nna, Karai Kasang hpe shakawn kungdawn nga ai. 14 Shingrai Yesu gaw laban nhtoi e shamai ya ai majaw, tara jawng agyi wa gaw masin kahtet nna shawa masha ni hpe, Amu bungli galaw mai ai nhtoi kru ya nga ai; dai nhtoi ni hta shamai la na sa mu: laban nhtoi hta gaw hkum sa myit, ngu nna tsun mu ai. 15 Shaloi dai Madu shi hpe, Sawt ai masha ni e, nanhte langai hte langai laban nhtoi e tinang a yamnga lawze hpe ntsin shayaw na ulawng na raw dat ga myit dai, n rai ni? 16 Dai rai yang gaw, ndai Abraham a shayi sha hpe mung, shi matsat ning tup, Satan e gyithkang da ai sumri hta na, laban nhtoi e mai raw dat ai, n rai ni? ngu nna htan wu ai. 17 Shing ngu tsun jang, shi hte nhtan shai ai ni nlang hte gaw kaya mat shajang ma ai: shawa masha ni yawng hte chyawm gaw, shi galaw ai hpung shingkang amu mahkra a majaw, kabu gara shajang nga ma ai. 18 Dai re ai majaw shi gaw, Karai Kasang a mungdan gaw hpa hte bung a ta? ngai hpa hte shadawn na rai ta? 19 Dai gaw, masha langai mi shi a sun hta gat dat ai chyinghkrang tum hte bung nga ai: dai tum gaw tu kaba wa ai hte, hpun tai hkra rai nna, ntsa malen u ni de a lakung lakying ni hta dung nga lu ma ai, ngu wu ai. 20 Bai shi gaw, Karai Kasang a mungdan hpe, ngai hpa hte shadawn na rai ta? 21 Dai gaw, numsha e la nna, muk shadung dang masum hta bang nhtawm, mahkra hte hpe shawawm dat lu ai matsi hte bung nga ai, ngu wu ai. 22 Bai shi gaw, mare kahtawng langai hte langai de shang sa wa nna, sharin shaga let, Yerusalem de lai sa wa ai. 23 Shaloi masha langai mi gaw, Madu e, hkyehkrang la ai kaw du ai ni n law ma ni? ngu wu ai. 24 Yesu gaw, Gyip ai chyinghka hku shang lu na, shaja mu: ngai nanhte hpe tsun made ga, masha law law wa shang na tam ma ai raitimung, n shang lu ai nga na mara ai. 25 Nta madu wa chyinghka rawt la kau sayang, nanhte shinggan e tsap nga nna chyinghka akawk let, Madu e, anhte e hpaw la mi, nga nna hpyi myit yang, dai wa gaw, Nanhte kanang na rai myit dai gaw, ngai n chye made ai, nga nna htan myit jang, 26 shaloi nanhte gaw, Anhte na a man e lusha saga ai; anhte a lam hkan e mung nang sharin shaga ya yu nitdai, nga na marin dai: 27 nta madu wa chyawm gaw, Nanhte kanang na rai myit dai gaw ngai gaja wa n chye ngu nga nngai; n teng n man ai hku hkan galaw ai ni nlang hte e, ngai kaw na pru wa mu, ngu nna htan kau na myit dai. 28 Abraham, Isak, Yaku hte myihtoi ni nlang, Karai Kasang a mungdan e nga nga ai hpe nanhte mu lu nna, nanhte hkum dai gaw shinggan de shapraw kau hkrum myit dai shaloi, dai yang e hkrapngu hkrapngoi ai hte wa urin udik ai, rai na ra ai. 29 Dai shaloi, sinpraw sinna, dingdung dingda maga de na masha ni sa nna, Karai Kasang a mungdan hta ningngai nga na mara ai. 30 Shaloi, yu mu, hpang hkrat ai ni a nkau mi gaw, shawng na mara ai; shawng ai ni nkau mi mung, hpang hkrat na mara ai, ngu nna shanhte hpe tsun mu ai. 31 Dai ahkying hta nan Hparishe nkau mi, Nang na pru mat wa u: Herod nang hpe sat na maw nga ai, ngu nna shi hpe sa tsun mu ai. Shaloi shi gaw, 32 Dai chyahkyawn hpe ning ngu wa tsun mu, Yu u, dai ni hte hpawt ni nhtoi hta mung, ngai nat shaden kau nna machyi makaw shamai ya na rai nga nngai; masum ya nhtoi du jang she nye amu ngut na, rai nga ai: 33 raitimung, dai ni, hpawt ni hte hpawt din ni ngai naw sa wa ra nga nngai: kaning rai nme law, Yerusalem mare hta kaga, myihtoi si mai ai shara n nga lu ai. 34 Yerusalem e, Yerusalem e, myihtoi ni hpe sat kau kau rai nna, nang hpang de shangun dat ai ni hpe nlung hte kabai sat sat re ai mare e! u kanu gaw u hkai ni hpe singkaw npu e jahpawng da ai zawn, na nshu nsha ni hpe ngai gade lang jahpawng da mayu timung, nanhte n hkraw myit dai. 35 Yu mu, nanhte a nta gaw a katsi katsang kram nga ai. Nanhte hpe ngai tsun made ai gaw, nanhte nan, Madu a amying ningsang hte du sa ai wa gaw, a nga ai law, n nga nga gaw, nanhte ngai hpe n mu lu na manit dai, ngu nna shanhte hpe tsun mu ai.

14

1 Shaloi shi gaw laban nhtoi langai mi hta, Hparishe agyi langai mi a nta e shat sha na nga, shang nga nga yang, shanhte gaw shi hpe la mada yu nga ma ai. 2 Shaloi, yu mu, namling ling ai masha langai mi, shi a man e nga nga ai. 3 Dai rai nna Yesu gaw, Laban nhtoi hta machyi shamai mai a ni? n mai a ni? ngu nna tara sara ni hte Hparishe ni hpe san mu ai. 4 Shanhte gaw atsin sha nga ma ai. Shaloi dai wa hpe shi jum la nhtawm, shamai ya nna, dat dat wu ai. 5 Shi shanhte hpe mung, Nanhte hta tinang a kasha, shing n rai, yamnga, laban nhtoi shani e hkahtung hta hkrat bang yang, shaloi jang n dun shaw la ai nga na, kadai wa rai myit ta? ngu nna tsun mu ai. 6 Shanhte chyawm gaw dai ga hpe hpa n htan lu ma ai. 7 Shaga da ai ni gaw reng grau ai dung shara ni lata la ai hpe mu wu yang, shi shanhte hpe ga shadawn hku tsun mu ai gaw, 8 Masha langai ngai nang hpe num hkungran poi de shaga yang, reng grau ai shara hta hkum dung et: nang hta grau arawng lu ai wa hpe mung shi shaga ra nhten; 9 nan lahkawng hpe shaga ai wa sa nna, Ndai wa hpe shara yen ya u, nga nna nang hpe tsun kau yang, nang gaw kaya ai hte nhting htang de htawt lu na ndai. 10 Dai rai nna, masha nang hpe shaga yang, nhting htang e sa dung u: shaloi nang hpe shaga ai wa sa nna, Jinghku wa e, naw sit lung u, nga nna nang hpe tsun yang, nang hte rau dung nga ai ni nlang hte a man e, nang arawng lu na rin dai. 11 Kaning rai nme law, tinang hkum shagrau ai wa kadai mung, grit mat ai hkrum na ra ai: tinang hkum shagrit ai wa chyawm gaw, shagrau ai hkrum na ra ai, ngu wu ai. 12 Shi hpe shaga ai wa hpe mung shi tsun wu ai gaw, Jahpawt shat, shing n rai, shana shat nang galaw daw ai rai yang, na a jinhku jing-yu ni, nhpu nnau ni, mayu dama ni hte sut lu ai htingbu ni hpe hkum shaga et: shing n rai jang she, shanhte mung nang hpe bai shaga daw nna, chyeju htang lu na mara ai. 13 Nang poi galaw daw n yang gaw, matsan mayan ni, jahten labye ni, lagaw hten ai ni hte myikyaw ai ni hpe shaga la u: 14 shingrai jang gaw, nang a lu na ndai: shanhte nang hpe chyeju htang lu na ma ai n rai: dai re ai majaw, tengman ai ni a bai hkrung rawt wa ai hta, de a akyu chyeju nang hkamla na rin dai, ngu wu ai. 15 Shi hte rau sha dung nga ai masha langai mi dai ga na jang, Karai Kasang a mungdan hta shat sha lu na wa gaw a lu ai, ngu nna shi hpe tsun wu ai. 16 Yesu gaw dai wa hpe, Masha langai mi shana shat daw na poi kaba lawn wu ai rai nna, masha law law hpe shaga da wu ai: 17 shat daw hkying du jang, shaga da sai ni hpe; Sa marit, lusha yawng jin masai; ngu nna shi a mayam hpe shaga shangun dat wu ai. 18 Shaloi dai ni nlang hte gaw, myit langai sha hte tinang hpe dat kau na hku hpyi ma ai. Langai mi gaw, Ngai hkauna lung mi mari da se ai rai nna, dai sa yu ra nngai majaw, ngai hpe naw dat e, ngu nna shi hpe tsun wu ai. 19 Langai wa mi gaw, Ngai wutang gap manga mari ni ai rai nna, dai shagun chyam yu ra nngai majaw, ngai hpe naw dat e, ngu wu ai. 20 Langai wa mi mung, Ngai num la ni ai rai nna, n sa lu nngai, ngu wu ai. 21 Shaloi dai mayam bai wa nna shi a Madu hpe dai lam mahkra tsun dan wu ai. Dai ga na jang nta madu wa gaw masin pawt la ai hte shi a mayam hpe, Mare na nmaw lam ni hte htingwan lam ni de alawan sa nna, matsan mayan ni, jahten labye ni, myikyaw ai ni hte lagaw hten ai ni hpe shaga woi wa rit, ngu nna shangun dat wu ai. 22 Dai hpang mayam wa gaw, Madu e, na a ga hte maren galaw ngut se ai; raitimung, dung shara naw man nga ai, ngu wu ai. 23 Shing nga jang madu gaw, Lam nmaw ni hte sun nhpan hkan pru sa nna, nye a nta hpring wa u ga, shanhte hpe adip akrip woi bang rit: 24 ngai nanhte hpe tsun made ai gaw, Shawng e shaga da ai ni langai mi muk, nye a shana shat chyim lu na n rai, ngu nna mayam hpe tsun dat wu ai, ngu wu ai. 25 Dai shaloi shawa hpung kaba shi hte rau sa wa nga ai rai nna, dai ni hpe kayin yu let, 26 Ngai kaw sa du ai wa kadai mung, tinang a kanu kawa, madu jan kasha ni hte, kahpu kanau kajan ni hpe mung, dai hta n-ga tinang a asak hpe mung, ndawng n rai yang gaw, dai wa gaw nye a sape n tai lu ai. 27 Kadai mung tinang a wudang hpai let nye hpang n hkan ai wa gaw, nye a sape n tai lu ai. 28 Kaning rai nme law, nanhte hta na masha langai mi, wahpang langchyi gaw mayu yang, dai ngut ram hkra shi lu ai gumhpraw law na n law na, hkrat ang ai jahpu hpe dung nna, shawng n sawn yu na masha nga a ni? 29 Shing n rai yang, npawt nhpang jung ngut nhtawm, ngut hkra n di lu yang gaw, 30 Ndai wa gaw npawt gaw hpang nhtawm ngut hkra n di lu nu ai, nga nna mu ai ni yawng e jaw na mara ai. 31 Lam mi gaw, hkawhkam langai mi kaga hkawhkam hpe gasat na maw yang, masha mun lahkawng hte sa ai wa hpe, mun mi hte hkap manga lu na, n manga lu na, dung nna shawng n bawng yu ai, nga na a ni? 32 Shing n rai yang, dai kaga hkawhkam wa tsan tsan e naw rai nga yang, kasa shangun dat nna, htinglu htinglai na lam hpyinem na ra ai. 33 Dai hte maren, nanhte hta tinang a arai nga manga hpe n kau da ai wa gaw, nye a sape n tai lu ai. 34 Jum gaw kaja nga ai; raitimung, jum shum ai hkawng mat yang gaw, hpa hte jashum la lu na rai ta? 35 Dai gaw ga a matu mung, namhpun di na matu mung, akyu n rawng ai rai nna, shinggan de kabai kau ga ma ai. Na la na, na tu ai wa gaw, na la u ga.

15

1 Ya, kanghta ai ni hte yubak kap ai ni nlang hte gaw, shi a ga madat na nga, shi hpang de sa ma ai. 2 Dai rai nna Hparishe ni mung, laika ka ai sara ni mung, Ndai wa gaw yubak kap ai ni hpe hkapla nna, shanhte hte rau lusha nga ai, nga nna aput angun nga ma ai. 3 Shaloi dai ni hpe ndai ga shadawn shi tsun mu ai gaw, 4 Nanhte hta, sagu latsa lu nna langai mi mat yang, dai jahku shi jahku hte hpe nam e naw tawn da nhtawm, mat ai sagu hpe mu la hkra n hkan tam ai, kadai wa nga na rai ta? 5 Dai hpe mu la jang mung, kabu gara ai myit hte lahpa hta mara hpai nna, 6 shi a nta de du wa jang, jinghku jing-yu ni hte htingbu htingbyen ni hpe shaga nna, Ngai hte rau kabu gara nga ga: nye a mat ai sagu hpe ngai bai mu la se ai, nga na ra ai. 7 Nanhte hpe ngai tsun made ga, Dai hte maren, myit malai lu shara n nga dum ai, dinghpring ai masha jahku shi jahku a majaw kabu gara ai hta, myit malai lu dum ai yubak kap ai masha langai mi a majaw, sumsing lamu kata e grau nna kabu gara shara rai na ra ai. 8 Bai lam mi gaw, numsha langai ngai gumhpraw lap shi lu ai hta na, lap mi mat yang, pyengdin shatu nhtawm, nta ye seng nna mu la hkra achyoi sha n tam yu ai, nga na a ni? 9 Dai hpe mu la jang mung, jinghku jing-yu ni hte htingbu hting-byen ni hpe shi shaga nna, Ngai hte rau kabu gara nga ga; mat ai gumhpraw ngai bai mu la se ai, nga na ra ai. 10 Nanhte hpe ngai tsun made ga, Dai hte maren, yubak kap ai masha langai mi, myit malai lu ai majaw, Karai Kasang a lamu kasa ni a man e, kabu gara shara rai nga ai, ngu mu ai. 11 Bai shi gaw, Masha langai mi shadang sha lahkawng lu ai. 12 Dai yan hta kasha kaji mahtang gaw, kawa hpe, Wa e, ngai la ang ai sali kumhtaw gaw, ngai hpe karan ya e, ngu nna hpyi wu yang, kawa mung shan hpe sali wunli karan ya wu ai. 13 Dai hpang nhtoi gade ya n na yang, kasha kaji gaw arai mahkra shinggyin la nhtawm, tsan ai mung de sa wa nna, dai shara e pyaw daw kadaw hkawm nga ai hte, shi a sutrai ginlut shamat kau wu ai. 14 Shingrai lu malu shamat kau ma jang, dai mung e hku wa kaba hku wa ai rai nna, shi matsan chyaren hkrum magang nga ai. 15 Shaloi dai mung na masha langai mi kaw shi sa shingbyi nga ai: dai wa mung shi a prang ga de, shi hpe wa rem shangun dat wu ai. 16 Shaloi shi gaw, wa ni sha ai shapre kawp hte pyi, shi a kan jahkru mayu timung, gade ai mung n jaw sha mu ai. 17 Shingrai shi myit dum yang, Nye wa a shabrai sha ai ni gade wa n taw n tsang muk sha lu nga ma hka! ngai wa gaw ndai yang e kawsi kyet ai hte htenbya magang wa nga nngai: 18 ngai rawt nna nye wa kaw wa nhtawm, Wa e, sumsing lamu a man e mung, na a man e mung, ngai shut ni ai: 19 ya kaw nna na nsha ngu na, ngai n ging n dan nngai: na shabrai sha ai masha langai mi zawn ngai hpe tawn da e law, ngu na we ai, nga ai. 20 Shingrai shi rawt wa nna, kawa kaw du wa ai. Shi tsan tsan naw rai nga yang, kawa gaw shi hpe hkap mu ai hte matsan yu dum nna, gat sa nhtawm, kasha a du hta noi ginshum let, shi hpe a pup wu ai. 21 Shaloi kasha gaw, Wa e, sumsing lamu a man e mung, na a man e mung, ngai shut ni ai: ya kaw nna na nsha ngu na ngai n ging n dan nngai: ( na a shabrai sha ai masha langai mi zawn, ngai hpe tawn da e law ) ngu nna kawa hpe tsun nem wu ai. 22 Kawa chyawm gaw shi a mayam ni hpe, Reng htum ai hpun palawng alawan la sa nna, shi hpe jahpun ya maru; shi a lata hta lachyawp chyawp ya maru; lagaw hta kyepdin din ya maru; 23 kawn tawn ai dumsu kasha mung la sat mu: shingrai anhte kabu gara ai hte lusha nga ga: 24 hpa majaw nga yang, ndai ngai sha gaw si mat sai, ya bai hkrung sali ai; mat mat sai mung, ya bai mu la se ai, ngu mu ai. 25 Shingrai shanhte pyaw pyaw rai nga ma ai. Kasha kaba wa chyawm gaw yi e nga nga ai; dai de na wa nna nta du magang yang, chying bau dum ai hte ka manau ai nsen na wu ai; 26 dai rai nna, ma langai mi hpe shaga la nhtawm, dai kaning re ai rai nga ai, san yu wu yang, 27 dai ma gaw, Na nnau bai wa ra ai rai nna, nwa mung shi hpe a hkam a kaja sha hkapla lu wu ai majaw, kawn tawn ai dumsu kasha sat nu ai, ngu nna shi hpe tsun dan wu ai. 28 Dai na jang shi masin pawt nna, nhku de n shang wa hkraw ai. Shaloi shi a kawa pru sa nna, shi hpe sa nem wu ai. 29 Dai kasha chyawm gaw, Yu u, nde nlaw ning tup na a nchyang amu ngai galaw nna, nang tawn da ai hku ngai galoi mung n lai nngai: raitimung, nye jinghku ni hte pyaw pyaw rai nga na, nang lang mi muk bainam kasha langai mi pyi, ngai hpe n jaw yu ndai: 30 shawa num ni hte kanawn nna, na a sutrai ginlut shamat kau ai ndai na nsha wa bai wa jang chyawm gaw, kawn tawn ai dumsu kasha, shi a matu nang sat nit hka, ngu nna shi a kawa hpe htan wu ai. 31 Kawa gaw, Ngai sha e, nang gaw ngai hte rau tut tut anga nga ndai; nye a sutrai nga manga gaw, na a hkrai rai nga ai. 32 Raitimung, pyaw pyaw rai kabu gara mai nga ai; hpa majaw nga yang, ndai na nnau gaw si mat sai, ya bai hkrung ra ai: mat mat sai mung, ya bai mu la saga ai, ngu nna shi hpe nem wu ai, ngu mu ai.

16

1 Sape ni hpe mung shi tsun mu ai gaw, Sahti langai mi kaw kunhting wa langai mi nga ai; dai kunhting wa gaw madu a arai jai shamat kau ai rai nna, madu a man e mara sa shagun da mu ai. 2 Shaloi sahti wa gaw shi hpe shaga la nna, Ngai na ai, na a lam gaw kaning re ai rai ta? na a kunhting aya a jahpan laika dan yu e; ya kaw nna kunhting amu nang galaw lu na nitdai n rai, ngu wu ai. 3 Dai rai nna kunhting wa gaw, Ngai kaning rai na i? nye madu ngai hpe kunhting aya na jahkrat kau ni ai: ga htu ga chye na mung, ngai n di lu nngai; hpyi lu hpyi sha na mung, ngai kaya nngai: 4 ngai hpe kunhting aya na jahkrat kau yang, masha ni ngai hpe tinang a nta hta hkapla ra hkra, ngai kaning di na gaw, ya ngai chye se ai, nga nna shi a kraw hta myit la lu jang, 5 shi a madu a hka kap ai ni langai hte langai hpe shaga la nna, langai wa hpe, Nye a madu a hka nang kaw gade kap a ta? ngu nna san wu yang, dai wa gaw, Namman joi latsa kap nga nngai: ngu wu ai. 6 Shaloi kunhting wa gaw, Na a jahpan laika la nna, alawan dung let manga shi ngu nna ka da u, ngu wu ai. 7 bai kaga wa hpe, Nang kaw mung gade kap a ta? ngu nna san wu yang, dai wa gaw, Hkaulan mam dang latsa kap nngai, ngu wu ai. Kunhting wa gaw, Na a jahpan laika la nna, matsat shi ngu nna ka da u, ngu wu ai. 8 Dai n tara ai kunhting wa hpaji hte chye galaw ai majaw, madu gaw shi hpe shakawn wu ai: kaning rai nme law, ndai mungkan ga a kashu kasha ni gaw, tinang a amyu hta e, ahtoi a kashu kasha ni hta grau nna hpaji rawng ma ai. 9 Dai rai nna ngai nanhte hpe tsun made ga, n tara ai sutgan hte tinang a matu jinghku hku mu: shaloi she dai htum mat jang, shanhte gaw dinggrin anga nga ai nta hta, nanhte hpe hkapla na marin dai. 10 Amu kaji hta kangka re ai wa gaw, amu kaba hta mung kangka rai na ra ai: amu kaji hta n ding n man ai wa gaw, amu kaba hta mung n ding n man ga ai. 11 N tara ai sutgan hta pyi nanhte kangka n rai lu myit yang gaw, dai dingman ai sutgan hpe, nanhte hpe kadai mi kam ap ya na myit ta? 12 Masha wa a sutrai hta nanhte kangka n rai lu myit yang gaw, nanhte madu ang ai sutrai hpe, nanhte e kadai mi ap ya na rai ta? 13 Kadai shangun ma raitimung, madu lahkawng a amu gunhpai lu ai n rai: langai wa hpe shi ndawng nna, langai wa hpe tsawra na wu ai: shing n rai, langai wa hta machyu nna, langai wa hpe n kaw n law di na wu ai: nanhte gaw Karai Kasang a magam hta mung, mungkan a sutgan hta mung, rau n gun n hpai lu na myit dai, ngu mu ai. 14 Dai ga mahkra hpe, gumhpraw marin ai Hparishe ni na ma ai rai nna, shi hpe asawng asang ngu mu ai. 15 Dai rai nna Yesu gaw, Nanhte gaw masha ni a man e tinang hkum hpe dingman chye shadan ai ni rai myit dai; raitimung, Karai Kasang gaw nanhte a kraw lawng hpe chye ya nga ai: kaning rai nme law, masha e shagrau ai gaw Karai Kasang a man e matsat shabat rai nga ai. 16 Jep ai tara hte myihtoi ni a ga gaw, Yawhan du ai du hkra rai nga ai: dai kaw nna gaw Karai Kasang a mungdan a kabu gara shiga hkaw tsun nga ai rai nna, nlang hte gaw dai hta anin katut shang wa ma ai. 17 Jep ai tara hta na madin langai mi hten loi ai hta, lamu hte aga hten lai na grau loi nga ai. 18 Tinang a madu jan hpe jahka kau nna, num kaga la ai wa kadai mung, numshaw ai rai nga ai: madu wa jahka kau ai num hpe la ai wa mung, numshaw ai rai nga ai. 19 Lang mi na sahti langai mi gaw, hkyeng ai nba hte mani ai hpun palawng buhpun sumli nna, shani shanang pyaw pyaw ningngai nga ai. 20 Hkum ting kahpraw hpye ai Lazaru ngu ai hpyi sha ai wa langai mi hpe mung, 21 dai sahti wa sha ku hta na hkrat ai adaw ahkyep hta sha mayu nna, shi a chyinghka makau e sa tawn da mu ai: gwi ni mung shi a nma sa mata ya ma ai. 22 Shaloi dai hpyi sha ai wa si mat nna, lamu kasa ni gaw shi hpe Abraham a lahpyen hta woi bang da mu ai: sahti wa mung si wa nna, makoi mayang di dat mu ai. 23 Katsan ga e nachying nni nkri hkrum let shi mada yu nna, Abraham hpe mung, shi a lahpyen hta rawng ai Lazaru hpe mung, mu wu ai. 24 Shaloi shi gaw, Wa Abraham e, ngai hpe matsan dum le e; ngai gaw ndai wan grung ai hta nji nmu hkrum nga nngai majaw, Lazaru gaw shi a lata ndung hte ntsin kapruk sa nna, nye a shinglet madit katsi ya li ga, ngai hpang de shangun dat ru law, ngu nna hpyi jahtau wu ai. 25 Shaloi Abraham gaw, Sha e, nang gaw naw hkrung nga ai hte yang, na a ngamu ngamai lu la nitdai mung, Lazaru gaw dai hte yang tsin-yam tsindam hkrum nga ai mung, dum nga u; ya chyawm gaw shi nang e bran nga sai, nang mahtang gaw nji nmu hkrum nga nitdai. 26 Dai hta kaga, ndai yang nna nanhte hpang de rap sa mayu ai ni, n rap lu mu ga mung, dai yang nna anhte hpang de kadai n rap wa lu mu ga mung, anhte hte nanhte a lapran e sung la ai krung sinwa din nga ai, ngu nna htan wu ai. 27 Bai sahti wa gaw, Wa e, dai rai taw gaw, ngai nang hpe hpyi de ga, Ngai nau manga naw nga ma ai majaw, shanhte mung ndai nni nkri hkrum ai shara de n du mu ga, 28 shanhte hpe wa shadum shahprang na, Lazaru hpe nye wa nta de shangun dat ya e law, ngu nna hpyi wu ai. 29 Abraham gaw, Shanhte kaw Mawshe hte myihtoi ni nga ma ai: dai ni a ga madat mu ga, ngu wu ai. 30 Sahti wa gaw, N rai, Wa Abraham e; si ai ni hta na langai mi shanhte kaw bai wa yang gaw, shanhte myit malai lu na ma ai, ngu wu ai. 31 Abraham gaw, Mawshe hte myihtoi ni a ga shanhte n madat ma yang gaw, si ai ni hta na langai mi bai hkrung rawt wa raitimung, madat kam na ma ai n rai, ngu nna shi hpe htan wu ai, ngu nna shanhte hpe tsun mu ai.

17

1 Dai hta kaga shi gaw shi a sape ni hpe, Myit kataw shara n pru hkra gaw nnga lu ai: raitimung, myit kataw shara shapraw dat ai wa gaw, dingnye lu ai. 2 Dai wa gaw, ndai ma kaji langai mi hpe myit kataw shangun ai hte, shi a du hta htumrin lung noi nna, nammukdara hta jahkrat kau ai hkrum yang gaw, shi a matu grau mai nga ai. 3 Nanhte gaw tinang hkum dai sadi mu: na nhpu nnau wa shut hpyit yang, shi hpe daru sharin u: myit malai bai lu yang gaw, shi a mara dat ya u: 4 lani jan sha nang hpe sanit lang shut nhtawm, Ngai myit malai lu ni ai, nga nna sanit lang nang hpe bai kayin nem yang gaw, shi a mara dat kau ya u, ngu nna tsun mu ai. 5 Shaloi kasa ni gaw, Anhte a kamsham ai myit shalaw ya mi, ngu nna Madu hpe hpyi mu ai. 6 Shing nga jang Madu gaw, nanhte hta kamsham ai myit chyinghkrang tum daram rawng myit yang gaw, ndai labri hpun hpe, Hpun e, aru hte nawng baw nna nammukdara e sa tu nga u law, ngu yang, nanhte a ga madat na ra ai. 7 Hkauna galau ai, shing n rai sagu bainam rem ai mayam nga ai rai nna, dai mayam gaw hkauna pa de na du wa yang, dai wa hpe, Alawan wa dung nna shat sha ru, nga nna tsun na, nanhte hta kadai rai ta? 8 Dai mayam hpe mahtang, Ngai sha na shana shat hpajang u; ngai lusha ngut hkra nshang shingkyit kyit nna, ngai hpe galaw jaw e; dai ngut jang she nang lusha lu na ndai, ngu na wu ai, n rai ni? 9 Tsun matsun galaw ai a majaw, dai mayam hpe chyeju htang ai ga tsun ga myit ni? 10 Dai hte maren nanhte mung tsun matsun yawng hpe hkan shatup ngut jang she, Anhte gaw akyu n rawng ai mayam ni rai nga ga ai; galaw ra ai hpunda hte sha anhte shatup saga ai, ngu mu, ngu wu ai. 11 Ya Yerusalem mare de sa wa nga yang, shi gaw Samari mung hte Galile mung lapran hku ga sa wa ai. 12 Kahtawng langai mi de shang yang, manggang kap ai masha marai shi Yesu hpe hkap tau nna, 13 tsan tsan e tsap nga let, Madu, Yesu e, anhte hpe matsan dum la mi law, nga nna jahtau ma ai. 14 Yesu shanhte hpe mu jang, Nanhte a hkum hkinjawng ni kaw wa madun dan mu, ngu dat mu ai rai nna, shanhte wa nga yang pyi, sanpra mat ma ai. 15 Shanhte hta na marai langai mi gaw, tinang hkum sanpra mat sai mu chye jang, bai nhtang sa nna nsen kaba hte Karai Kasang hpe shagrau sha-a ai hte, 16 Yesu a lagaw nhpang e dingyawm dagup nna, shi a chyeju hpe shakawn ya wu ai: dai wa gaw Samari masha rai nga ai. 17 Dai rai nna Yesu gaw, Marai shi sanpra mat masai, n rai ni? marai jahku gaw kanang rai wa ma sata? 18 Ndai tsasam masha hta kaga, Karai Kasang hpe shagrau sha-a na, bai nhtang sa ai langai mi muk n nga a ni? nga nna san nhtawm, 19 dai wa hpe, Rawt wa nu; na a kamsham ai gaw nang hpe hkyela nitdai, ngu nna shi hpe tsun dat wu ai. 20 Karai Kasang a mungdan galoi du na lam, Hparishe ni san ma yang, shi gaw, Karai Kasang a mungdan du ai gaw myi hte yu nga nna, mu na n rai; 21 dai hte maren, Yu mu, nang e nga nga ai, wonang nga nga ai, nga nna mung tsun lu na ma ai, n rai: kaning rai nme law, Karai Kasang a mungdan gaw, nanhte a kata e rai nga ai, ngu nna shanhte hpe htan mu ai. 22 Sape ni hpe mung shi tsun mu ai gaw, Masha Kasha a nhtoi lani mi hpe nanhte hkrum kadup mayu na shani pru na ra ai, raitimung hkrum kadup lu na myit dai n rai: 23 dai nhtoi e masha ni gaw, Yu mu, wonang nga nga ai, Yu mu, nang e nga nga ai, nga nna nanhte hpe tsun ma timung, hkum pru, hkum hkan myit: 24 kaning rai nme law, lamu maga mi de na kalam ai myihprap gaw, lamu maga mi de du hkra htoi ala wa ai zawn, Masha Kasha gaw shi a nhtoi hta rai na ra ai. 25 Raitimung, dai garai n byin yang, shi gaw nni nkri law law hte, ndai aprat na ni a ndang kau ai, naw hkrum na rai nga ai. 26 Noa a ban e byin ai zawn, Masha Kasha a nhtoi hta mung byin na ra ai. 27 Noa gaw dai shanghpaw li kata de shang nna, sha-u ing wa let nlang hte hpe yeng seng kau ai nhtoi du hkra, masha ni gaw lu let sha let num la num ya rai let, nga nga ma ai. 28 Lawt a ban hta e mung dai hte maren rai nga ai: masha ni gaw lu let sha let, mari let dut let, gat hkai let, dum nta gap let nga nga ma ai: 29 raitimung, Lawt gaw Sodom mare na pru wa ai nhtoi hta, lamu na wan hte kan marang htu nna, nlang hte hpe yeng seng kau mu ai: 30 dai Masha Kasha a danpru ai nhtoi hta mung, dai hte maren rai na ra ai. 31 Dai nhtoi hta e, nta magaw e nga ai wa gaw, tinang a arai nta nhku e nga ai rai yang gaw, dai rai la na hkum yu wa nu ga: hkauna pa e nga ai wa mung, dai hte maren nta de hkum nhtang wa nu ga. 32 Lawt a madu jan hpe dum nga mu. 33 Tinang a asak jahkrung da na tam ai wa kadai mung, asak sum na ra ai; asak sum ai wa chyawm gaw, asak jahkrung la na wu ai. 34 Nanhte hpe ngai tsun made ga, Dai shana hta e yupra langai mi hta, lasha lahkawng rau nga na ma ai; langai mi gaw woi la ai hkrum nna, langai mi gaw hti nga mat na ra ai. 35 Numsha lahkawng htumrin hta rau rin nga na ma ai; langai mi gaw woi la ai hkrum nna, langai mi gaw hti nga mat na ra ai, ngu mu ai. 37 Shaloi sape ni gaw, Madu e, kanang e byin na ra ta? ngu nna shi hpe htan mu yang, shi gaw, Mang taw ai kaw, lang da ni mung hpawng nga na mara ai, ngu nna shanhte hpe tsun mu ai.

18

1 Tutnawng e akyu a hpyi nga mu ga hte myit n hten malu ga, shi shanhte hpe ga shadawn tsun mu ai gaw, 2 Mare langai mi hta, Karai Kasang hpe mung n hkrit masha hpe mung n agam ai tara agyi langai mi nga ai. 3 Dai mare hta gaida jan langai mi mung nga ai; shi gaw dai tara agyi wa kaw sa nna, Ngai hte amu rawng ai wa hpe mara hte maren tai ya e, nga nna a tsun nga ai. 4 Raitimung, tawng marang wa mi na hkra, shi n jeyang ya hkraw ai: dai hpang shi gaw, Ngai Karai Kasang hpe n hkrit, masha hpe mung ngai n agam nngai, raitimung, 5 gaida jan ndai ngai hpe a shatsang nga ai majaw, shi hpang maga ngai tara dara ya na nngai; dai n rai yang shi ya sa sa rai nna, ngai hpe myit jahtum na ra ai, nga nna shi a kraw hta myit la wu ai, ngu mu ai. 6 Dai rai nna dai Madu gaw, N ding n man ai tara agyi wa tsun ai ga hpe myit la mu: 7 Karai Kasang gaw matsan dum lama nga ai rai nna, shi hpe shani shana hpyi jahtau nga ai, shi a lata la ai ni a hpang maga de, tara n dara ya ai, nga na wu ni? 8 Nanhte hpe ngai tsun made ga, Shanhte hpang maga alawan tara dara ya na wu ai. Raitimung, Masha Kasha du sa ai nhtoi hta, ndai mungkan ga ntsa e makam masham nga nga ai gaw, mu lu na a kun? ngu mu ai. 9 Tinang hkum hpe dingman dum nna, masha kaga hpe hpa n nawn ai ni nkau mi hpe, ndai ga shadawn mung shi tsun mu ai gaw, 10 Masha lahkawng akyu hpyi na nga, nawku Htingnu de lung wa ma ai; langai mi gaw Hparishe, langai mi gaw kanghta ai wa, rai ma ai. 11 Hparishe wa gaw tsap nna, Karai Kasang e, ngai gaw hpya lu hpya sha ai, n ding n man ai, num shut numshaw re ai masha gale ni hte n bung nngai hta n-ga, ndai kanghta ai wa zawn pyi n rai nngai majaw, ngai nang hpe shakawn nngai: 12 bat mi na nhtoi hta lahkawng lang ngai lusha gam nga nngai; ngai lu la mala hta na htamshi hta htammi alu jaw nngai, nga nna shi hkrai kaga rai hpyi wu ai. 13 Kang hta ai wa chyawm gaw, tsawmra naw tsan kaw tsap nna, lamu de pyi n wam mada ai; shi a sinda adup let, Karai Kasang e, ndai yubak kap ai wa ngai hpe matsan dum la e law, ngu nna hpyi wu ai. 14 Nanhte hpe ngai tsun made ga, kanghta ai wa gaw Hparishe wa hta dinghpring ai grau lu la nna, nta de bai yu wa nu ai: kaning rai nme law, tinang hkum shagrau ai wa kadai mung grit mat ai hkrum na ra ai; tinang hkum shagrit ai wa chyawm gaw, shagrau ai hkrum na ra ai, ngu mu ai. 15 Ma kaji ni hpe mung ahtawk ya mi ga, nga nna shi hpang de woi sa ma ai: sape ni gaw dai mu jang hkap daru kau mu ai. 16 Raitimung Yesu gaw ma kaji ni hpe shaga let, Ma ni hpe ngai hpang de sa shangun maru; shanhte hpe hkum gang shadang myit: kaning rai nme law, Karai Kasang a mungdan gaw, dai zawn re ai ni a mungdan rai nga ai. 17 Nanhte hpe ngai teng teng tsun made ga, Kadai raitimung, Karai Kasang a mungdan hpe, ma kaji zawn n hkapla ai wa gaw, dai hta e gaja wa n shang lu na ra ai, ngu mu ai. 18 Aya lu ai masha langai mi mung shi hpe, Mai kaja ai sara e, n htum n wai asak a sali wunli lu la hkra ngai hpa mi galaw na rai ta? ngu nna shi hpe san wu ai. 19 Yesu gaw, Ngai hpe, mai kaja ai, hpa rai nga n ta? Karai Kasang hta kaga, mai kaja ai gaw kadai mung n nga ai. 20 Jep ai tara hta, Masha num hkum shaw, masha hkum sat, hkum lagu, nteng n man ai sakse hkum hkam, nnu yan nwa hpe hkungga lara di u, nga ai ga hpe nang chye nga n dai, ngu nna shi hpe htan wu ai. 21 Dai wa gaw, Dai yawng mayawng hpe brang ram kaw nna ngai hkan se ai, ngu wu ai. 22 Yesu gaw dai ga na jang, Lam langai mi nang naw ra nga ndai: nang lu malu dut kau nna matsan mayan ni hpe karan jaw u; shingrai jang she, sumsing lamu ntsa e nang sutgan lu na rin dai: ngai kaw mung sa hkannang rit, ngu nna shi hpe tsun wu ai. 23 Dai wa gaw dai ga na jang, nachying myit yawn mat ai: kaning rai nme law, shi gaw grai lu su ai wa rai nga ai. 24 Yesu gaw dai wa shingre ai mu jang, Sut su ai ni gaw Karai Kasang a mungdan hta nachying shang yak la ahka gaw! 25 Lu su ai wa Karai Kasang a mungdan de shang loi ai hta, gawla-u gaw samyit na hku gale na grau loi nga ai, ngu wu ai. 26 Ga na ai ni gaw, Dai rai yang gaw, kadai wa mi hkyehkrang la ai kaw du lu na a ta?nga ma ai. 27 Shaloi shi gaw, Masha n dang di lu ai lam ni hpe, Karai Kasang gaw dangdi lu nga ai, ngu nna tsun dan mu ai. 28 Shaloi Petru gaw, Yu u, anhte gaw lu malu kau da nna, nang kaw hkannang nga ga ai, ngu wu ai. 29 Dai rai nna Yesu gaw, Nanhte hpe ngai teng teng tsun made ga, Karai Kasang a mungdan majaw, tinang nta, madu jan, kahpu kanau, kanu kawa, kashu kasha, kau da ai wa kadai mung, 30 ndai prat hta htam law law wa n lu la ai, n nga na hta kaga, htawmhpang prat e mung, n htum n wai asak n lu la ai gaw, n nga na re ai, ngu nna shanhte hpe tsun mu ai. 31 Shaloi shi gaw sape shi lahkawng hte hpe shaga la nna, Yu mu, Anhte Yerusalem mare de lung wa nga ga ai; myihtoi ni a lata hte ka da mada gaw, Masha Kasha hta dik wa na ra ai. 32 Kaning rai nme law, maigan amyu ni a lata de ap kau na, asawng asang di ai, aroi arip re ai, mayen mahtaw bun ai, shi hkrum na ra ai: 33 shi hpe anu kayat nhtawm, sat kau na maru ai: masum ya nhtoi hta e shi bai hkrung rawt na ra ai, ngu nna shanhte hpe tsun mu ai. 34 Dai lam langai mi hpe mung shanhte n chye na ma ai: dai ga gaw shanhte a man e makoi magap nga ai rai nna, tsun dan ai lam ni hpe n dum n hten mu ai. 35 Ya shi gaw Yerihko mare de du magang yang, myikyaw ai masha langai mi gaw lam makau e hpyi sha let dung nga ai rai nna, 36 masha wunawng wuwa lai sa wa ai hpe na jang, dai kaning re ai rai nga ai hpe, san yu wu ai. 37 Shaloi hkannang ai ni gaw, Nazaret mare na Yesu lai sa wa nga ai, ngu nna shi hpe tsun dan mu ai. 38 Dai na jang shi gaw, Dawi a kasha Yesu e, ngai hpe matsan dum la e law, ngu nna hpyi jahtau wu ai. 39 Shawng e sa wa nga ai ni gaw, atsin sha nga na dai wa hpe jet kau mu ai. Shi mahtang, Dawi a kasha e, ngai hpe matsan dum la e law, nga nna grau jahtau shaja wu ai. 40 Dai rai nna Yesu gaw tsap da nna, dai wa hpe shi hpang de woi sa na, tsun wu ai. Myikyaw ai wa shi makau du jang, Yesu gaw, 41 Ngai nang e hpa di ya na, nang ra n ta? ngu nna shi hpe san wu yang, dai wa gaw, Madu e, nye myi mu li ga law, ngu wu ai. 42 Shaloi Yesu gaw, Na myi mu lit ga; na a kamsham ai gaw nang hpe shamai ya nitdai, ngu nna shi hpe tsun wu ai. 43 Dai wa gaw shaloi jang myi mu lu nna, Karai Kasang hpe shagrau sha-a let shi kaw hkannang wu ai: hkannang ai ni nlang hte gaw dai lam hpe mu jang, Karai Kasang hpe shakawn kungdawn nga ma ai.

19

1 Shaloi Yesu gaw, Yerihko mare de shang nna ga sa wa nga ai. 2 Ya Zake mying ai kanghta agyi langai mi nga ai; dai wa gaw sut su ai wa rai nga ai; 3 Yesu gaw kadai wa re ai, shi mu mayu nna tam wu timung, masha wunawng chyat nga ai hte, shi gaw hkum nem ai masha rai nga ai majaw, n mu lu wu ai. 4 Dai rai nna shi hpe mu lu hkra, shi shawng de gat sa nhtawm, Yesu lai sa wa na ra ai lam makau na lakum hpun hta lung dung nga ai. 5 Dai de du yang Yesu gaw dap mada yu nna, Zake e, alawan yu wa rit; dai ni ngai na a nta e rai na nngai, ngu nna shi hpe tsun wu ai. 6 Shaloi shi alawan yu wa nna, kabu gara ai hte Yesu hpe hkap hkalum la wu ai. 7 Nga manga ni gaw dai mu jang, shi gaw yubak kap ai wa langai mi kaw shang manam sai, nga nna aput angun nga ma ai. 8 Zake chyawm gaw rawttsap nna, Madu e, nye a sutrai ka-ang hkup ngai matsan mayan ni hpe karan jaw we ai: langai ngai hpe mawp sha kau ai rai yang gaw, htam mali ngai bai wa na we ai, ngu nna Madu hpe tsun wu ai. 9 Shaloi Yesu gaw, Dai ni ndai nta hta hkyehkrang la ai lam pru sai: kaning rai nme law, shi mung Abraham a kasha rai nga ai. 10 Masha Kasha gaw mat mat ai ni hpe, hkan tam nna hkyehkrang la na du sa ai rai nga ai, ngu nna Zake hpe tsun wu ai. 11 Dai lam ni hpe shanhte madat nga ma yang, Yesu gaw Yerusalem mare de du na ni sai majaw mung, Karai Kasang a mungdan gaw alawan danpru magang ra ai, nga nna myit shajang nga ma ai majaw mung, shi ga shadawn hte bai tsun bungjat wu ai gaw, 12 Arawng lu ai masha langai mi gaw, mungdan lu la nna dai hpang bai wa na nga, tsan ai mung de sa na maw nga ai. 13 Shaloi shi gaw shi a mayam marai shi shaga la nhtawm, gumhpraw joi shi hpra shanhte hpe ap ya da nna, ngai bai wa ai du hkra ndai hte hpaga ga mu, ngu nna shanhte hpe hkangda mu ai. 14 Shi a mung masha ni chyawm gaw, shi hpe ndawng da mu ai rai nna, Ndai wa anhte a ntsa e up nga na, anhte n ra ga ai, ngu nna shi a hpang e kasa hkan shangun dat mu ai. 15 Dai wa gaw mungdan lu la nna bai du wa yang, gumhpraw ap ya da sai mayam ni, hpaga ga nna amyat gade kap masai chye lu hkra, shanhte hpe shaga na, tsun dat wu ai. 16 Dai rai nna shawng na wa gaw sa du jang, Madu e, na a gumhpraw joi mi hta, joi shi kap sai, ngu nna tsun wu ai. 17 Shaloi Madu gaw, Ara, kaja ai mayam e, nang gaw amu kaji hta kangka rai nitdai majaw, mare shi a ntsa e uphkang nu, ngu nna shi hpe tsun wu ai. 18 Hpang na wa mung sa nna, Madu e, na a gumhpraw joi mi hpe, joi manga shapraw se ai, ngu wu ai. 19 Madu gaw dai wa hpe mung, Nang mare manga a ntsa e uphkang nu, ngu wu ai. 20 Bai langai wa mi gaw sa nna, Madu e, yu u, na a gumhpraw ndai rai nga ai, hpajet hte ngai makai da nngai: 21 kahti kari re ai wa nang rai nga ndai majaw, ngai nang hpe hkrit nngai: n tawn n da ai arai nang magawn la nna, n gat n hkai ai kaw na, nang dan la ga ndai, ngu wu ai. 22 Shaloi madu gaw, N hkaw n shawp ai mayam e, na a n-gup na ga hku hkan nna ngai nang hpe jeyang na de ai: ngai gaw kahti kari re ai wa rai nga nngai hte, n tawn n da ai arai ngai magawn la nna, n gat n hkai ai kaw na dan la ga nngai, nang chye ndai rai yang gaw, 23 nye a gumhpraw hpe ngai bai wa yang arang hte atu lu la hkra, gumhpraw boi ai shara e hpa rai n bang da n ta? ngu nna shi hpe tsun wu ai. 24 Makau e tsap nga ai ni hpe mung, Dai gumhpraw joi mi shi kaw na dawm la nna, joi shi lu ai wa hpe jaw jat mu, ngu wu ai. 25 Dai ni gaw, Madu e, shi gaw joi shi lu sai, ngu mu ai. 26 Ngai nanhte hpe tsun made ga. Lu ai wa kadai hpe mung, naw jat jaw na rai nga ai; n lu n lawm ai wa kaw na chyawm gaw, shi lu ai made hpe pyi naw la kau ya na rai nga ai. 27 Dai hta kaga, shanhte a ntsa e ngai hpe up shangun na n ra ai, nye a gumlau ni hpe, nang de dun wa nna, nye a man e sat kau maru, ngu nna hkang dat mu ai, ngu wu ai. 28 Dai lam ni hpe tsun ngut jang, shi gaw shawng de sa wa let, Yerusalem mare de lung wa ai. 29 Ya, Tsanlun ngu ai bum na Bethpage kahtawng hte Behtani kahtawng de du magang jang, shi sape lahkawng shangun dat nna, 30 Nan a shawng na kahtawng de sa ma su; dai de shang jang, gade e lang mi muk garai n jawn yu ai lawze kasha dun nga ai hpe, nan mu na mu ai: dai hpe raw nhtawm dun wa marit: 31 masha langai ngai, Dai hpa di raw myit ta? nga nna nan hpe san dam yang, Madu ndai hpe ra ai da, ngu nna htan mu, ngu matsun dat mu ai. 32 Shangun dat ai yan gaw sa du nna, shi tsun dat ai hte maren sa mu ma ai. 33 Dai lawze kasha hpe raw nga yang, madu ni gaw, Dai lawze kasha hpe hpa di raw mu ta? ngu nna shan hpe san mu ai. 34 Shan gaw, Madu ndai hpe ra ai da, ngu mu ai. 35 Shaloi shan gaw dai lawze kasha hpe Yesu hpang de dun wa nna, shanhte a hpun nba mara nhtawm, Yesu hpe shajawn mu ai. 36 Shingrai shi jawn sa wa nga yang, shanhte gaw tinang ni a hpun nba ni hpe lam e hkan nep ya ma ai. 37 Ya mare du wa magang yang na Tsanlun bum kadawng yu ai kaw du yang, sape hpung masha nlang hte gaw, shanhte mu yu sai magam atsam amu yawng a majaw, kabu gara let nsen kaba hte Karai Kasang hpe shakawn kungdawn tsun ma ai gaw, 38 Madu a amying ningsang hte Du sa ai Hkawhkam wa gaw, a nga ai law; Sumsing lamu e ngwi pyaw ai hte, Tsawhtum ai shara e hpung shingkang rawng u ga law, nga ma ai. 39 Dai rai nna, dai hpung kata na Hparishe ni nkau mi gaw, Sara e, na a sape ni hpe daru kau u, ngu nna shi hpe tsun ma ai. 40 Shaloi Yesu gaw, Nanhte hpe ngai tsun made ga, Ndai ni atsin sha nga ma yang gaw, nlung ni jahtau na rai nga ai, ngu nna htan wu ai. 41 Ya dai de ni wa nna mare hpe mu wu yang, de a matu shi hkrap nna, 42 Mare nang e, ngwi pyaw ai lam hpe dai ni na nhtoi e nang chye lu wu taw gaw law! ya chyawm gaw dai lam ni hpe na a man e makoi da nga ai. 43 Kaning rai nme law, nang hpang de kawan katsan yu sa ai aten ahkying hpe nang n dum n chye ndai majaw, nang hpe hpyen ai ni gaw na a grupyin e gaduk dap jung nna wang da let, nang hpe maga shagu pat shadang nhtawm, 44 nang hpe mung, na a kashu kasha ni hpe mung, ga hte azat kayau kau ai nhtoi gaw, nang kaw pru na ra ai rai nna, nang hta nlung langai mi a ntsa e nlung langai mi pyi n ngam mara lu ai rai na ra ai, ngu wu ai. 45 Ya shi gaw nawku Htingnu de shang nna, rai dut ai ni hpe, Nye a nta akyu hpyi ai nta rai na ra ai, nga nna ka da nga timung, 46 nanhte gaw ndai hpe damya lungpu shatai myit dai, ngu nna shanhte hpe shaden kau mu ai. 47 Shi gaw shani shanang nawku Htingnu e sharin shaga let nga nga ai. Hkinjawng kaba ni, laika ka ai sara ni hte, mung a agyi salang ni mahtang gaw, shi hpe sat kau lu na lam tam ma ai: 48 raitimung, shawa masha ni nlang hte gaw, shi a sharin shaga ai ga hta madat noi nga nga ma ai majaw, kaning di na lam mung, n mu mu ai.

20

1 Dai nawku Htingnu hta, mung masha ni hpe sharin shaga nga ai hte kabu gara shiga hkaw tsun nga ai nhtoi langai mi hta, hkinjawng agyi ni, laika ka ai sara ni hte agyi salang ni gaw, shi kaw sit sa nna, 2 Nang gaw hpa ahkang hte ndai amu ni hpe galaw nga n ta? ndai ahkang nang hpe kadai wa jaw a ta? anhte hpe tsun dan mi, nga nna shi hpe tsun ma ai. 3 Shaloi shi gaw, Ngai mung nanhte hpe lama mi san made ga, nanhte htan ya ma la: 4 Yawhan a baptisma lam gaw, lamu de na rai ni? shing n rai, masha hta na rai ni? ngu nna shanhte hpe san mu ai. 5 Shanhte gaw myit yu nna, Lamu de na re ai, anhte ngu yang mung, Dai rai yang gaw, hpa rai shi hpe n kam myit ta? nga nna shi tsun na ra ai: 6 Masha hta na re ai, ngu yang mung, Yawhan gaw myihtoi re ai, nga nna mung masha ni nlang myit kam nga ma ai majaw, anhte hpe nlung hte kabai sat na ma ai, nga nna jawm myit la nhtawm, 7 Kanang na re ai gaw anhte n chye ga ai, ngu nna htan mu ai. 8 Shaloi Yesu gaw, Ndai amu ni hpa ahkang hte ngai galaw nngai gaw, ngai mung nanhte hpe n tsun dan na nngai, ngu nna shanhte hpe tsun mu ai. 9 Dai shaloi e mung masha ni hpe ndai ga shadawn hte shi tsun wu ai gaw, Masha langai mi tsabyi sun hkai sharam da nna, sun galaw ai masha hpe boi ya da nhtawm, kaga mung de na na wa sa nga mat ai. 10 Aten du jang, sun na asi hta na shi hpe jaw maru ga, nga nna sun galaw ai ni hpang de mayam langai mi shangun dat wu ai: sun galaw ai ni gaw dai wa hpe anu kayat nna, kaman dat dat mu ai. 11 Bai, mayam kaga hpe shi shanhte hpang de shangun dat wu ai: dai wa hpe mung shanhte anu kayat nna kaya kahpa di zingri nhtawm, kaman dat dat mu ai. 12 Bai masum lang ngu na hta, mayam langai mi bai shangun dat wu ai: dai wa hpe mung aje ahpye di nhtawm, shapraw kau mu ai. 13 Shaloi tsabyi sun madu wa gaw, Ngai kaning di na i? tsawra ai, ngai sha hpe, ngai shangun dat yu na we ai: shi e gaw shanhte hkrit hkungga na ma ai nhten, nga nna tsun ai. 14 Sun galaw ai ni gaw dai kasha wa hpe mu jang, Ndai wa gaw sali wunli dagraw na wa rai nga ai; dai sali wunli anhte lu la ya hkra, shi hpe sat kau gaw, nga nna shada da bawng la nhtawm, sun shinggan de shi hpe shapraw nna, sat kau mu ai. 15 Dai majaw tsabyi sun madu gaw shanhte hpe kaning di na wu ta? 16 Shi sa du nna, dai sun galaw ai ni hpe sat kau nhtawm, dai sun masha kaga hpe htawt shap ya na ru ai, ngu mu ai. Dai ga na ai ni gaw, Shing n rai u ga, nga ma ai. 17 Shaloi shi gaw shanhte hpe mada yu let, Dai rai yang gaw, Wahpang gaw ai ni lata kau ai nlung gaw, Ningjut jahtum na nlung tai wa sai, nga nna ka da ai ga gaw, hpa nga ai rai ta? 18 Dai nlung hta hkrat ai wa kadai mung, daw hten na ra ai; gade a ntsa e raitimung, dai nlung hkrat bun yang gaw, dai wa gaw ayun ayaw mani mat na ra ai, ngu nna tsun wu ai. 19 Dai ga shadawn hpe laika ka ai sara ni hte hkinjawng agyi ni hpe sha-ang nna tsun ai gaw shanhte chye ma ai majaw, dai ahkying hta pyi shi hpe rim la na maw ma ai, raitimung, mung masha ni hpe hkrit nna nga mat ma ai. 20 Dai rai nna shanhte gaw shi hpe gyam yu ai hte, mung up du hte ahkang aya lu ai munggyi wa kaw, shi hpe ap kau lu na matu, shi a ga hta mara shagun na lam mu hkra, dingman hpyi hpun ai kin-yu masha shangun dat ma ai. 21 Dai ni gaw, Sara e, nang gaw ding dingman man tsun sharin ndai hte, masha a myiman hpe n tau yu ai sha, Karai Kasang a lam hpe tengman ai hku sharin shaga ndai gaw, anhte chye ga ai: 22 anhte gaw Kehta hkawhkam hpe hkansi mai bang ga ni? n mai bang a ni? ngu nna shi hpe san yu mu ai. 23 Raitimung, shi gaw dai ni a myit magaw ai hpe chye ya wu ai rai nna, shanhte hpe, 24 Gumhpraw lap mi ngai hpe madun yu mi; gade a sumla hte masat laika kap nga a ta? ngu nna htan mu yang, shanhte gaw, Kehta a sumla hte masat rai nga ai, ngu mu ai. 25 Shaloi shi gaw, Dai rai yang gaw, Kehta hte seng ai hpe gaw, Kehta hpe ya mu: Karai Kasang hte seng ai hpe mung, Karai Kasang hpe ya mu, ngu nna shanhte hpe tsun mu ai. 26 Shanhte gaw, mung masha ni a man e shi a ga hta mara n mu ma ai hte, shi htan ai ga a majaw mau nna, atsin sha nga ma ai. 27 Dai shaloi, Bai hkrung rawt wa na lam n nga ai, nga nna ndang ga ai Saduke ni nkau mi gaw shi kaw sa du nna, 28 Sara e, num lu ai kahpu wa, kashu kasha n kap ai si mat yang gaw, kahpu a gaida hpe kanau wa hta nna, kahpu a matu mara shachyaw u ga, nga nna Mawshe gaw anhte hpe ka da ya ma ni ai. 29 Ning re ai yan nau ni marai sanit rai nga ma ai: shawng na wa gaw num la nna, matu mara n kap ai, si mat wa ai; 30 hpang na wa mung, masum ngu na wa mung, dai kahpu a gaida hpe hta ma ai: 31 dai zawn marai sanit du hkra matu mara n kap ai hkrai, si mat wa ma ai: 32 hpang jahtum e num dai mung si mat wa ai. 33 Dai rai nna, dai bai hkrung rawt ai hta, dai numsha gaw dai ni hta na, gade a madu jan mahtang tai na ra ta? kaning rai nme law, marai sanit a madu jan shi tai yu sai, ngu nna shi hpe san yu mu ai. 34 Shaloi, Yesu gaw, Ndai dinghta masha ni gaw, htinggaw rawn ai hte, num la num ya rai ma ai: 35 wora katsan prat hte si ai kaw na bai hkrung rawt wa ai de du ging ai ni chyawm gaw, htinggaw rawn ai hte num la num ya ngu ai n nga ma ai: 36 dai ni gaw sihkrung sihtan ngu ai htawmhpang e n hkrum lu masai rai nna, lamu kasa ni zawn rai wa ai hte, bai hkrung rawt ai a kashu kasha ni rai ma ai majaw, Karai Kasang a kasha ni rai nga ma ai. 37 Mawshe pyi dai Madu hpe, Abraham a Karai Kasang, Isak a Karai Kasang, Yaku a Karai Kasang nga nna tsun ai ga hte, si ai ni bai hkrung rawt ai lam dai singwum hte seng nna ka da ai hta, madun da nga ai. 38 Karai Kasang chyawm gaw si nga ai ni a Karai Kasang n rai, hkrung nga ai ni a Karai Kasang she rai nga ai: yawng mayawng hte gaw, shi a man e hkrung nga ma ai, ngu nna shanhte hpe htan mu ai. 39 Shaloi laika ka ai sara ni nkau mi gaw, Sara e, nang gaw rai la ai hku tsun nitdai, nga nna htan ma ai. 40 Kaning rai nme law, dai ni gaw shi hpe hpa lam mung bai n san wam manu ai. 41 Shaloi shi gaw shanhte hpe, Hkristu gaw Dawi a kasha re ai, nga nna shanhte kaning rai tsun lu nga ma ta? 42 Kaning rai nme law, Dawi shi nan, Dai Madu nye a madu hpe tsun wu ai gaw, 43 Na a gumlau ni hpe, na a lagaw nhpang e, lagaw kabye lahkum ngai shatai kau ai du hkra, Nye a hkra maga de naw dung nga u, nga ai, nga nna Shakawn Kungdawn Laika hta tsun nga ai, 44 Dai rai nna Dawi gaw, Hkristu hpe, Madu ngu wu ai rai yang gaw, shi a kasha kaning rai nme rai na rai nga a ta? ngu nna tsun mu ai. 45 Masha nlang hte na hkra sape ni hpe shi tsun mu ai gaw, 46 Laika ka ai sara ni hpe sadi nga mu: shanhte palawng galu buhpun let hkawm sa mayu nna, gat hkan shachyen ai hte, tara jawng hkan na reng grau ai tingnyang ni, poi hkan na reng grau ai dung shara ni hta dung na sharawng ai hta n-ga, 47 gaida gaina ni a nta ni hpe hpya lu hpya sha nna, hpyi hpun ai hte galu galang akyu hpyi ma ai: dai ni gaw dawdan kau ai grau nna hkrum na mara ai, ngu wu ai.

21

1 Dai shaloi shi dap mada yu nna, alu sumpu hta alu bang shajang nga ma ai lu su ai ni hpe mu wu ai. 2 Magri dingsen lap lahkawng sha bang ai matsan mayan re ai gaida jan langai mi hpe mung shi mu wu ai rai nna, 3 Nanhte hpe ngai teng teng tsun made ga, ndai matsan mayan re ai gaida jan gaw, shanhte yawng hta grau law bang nu ai: 4 kaning rai nme law, dai ni nlang hte gaw tinang a n taw n tsang lu ai hta na jan ai hpe, alu hta bang dat ma ai: shi chyawm gaw, shi a matsan mayan re ai hta na asak bau na hte yawng bang dat nu ai, ngu wu ai. 5 Dai nawku Htingnu gaw reng hkik ai nlung hte mung, alu ni hte mung, kumhpa mawn sumli da ai rai nga ai, nga nna nkau mi tsun ma yang, shi gaw, 6 Ndai nanhte mu nga ai arai ni gaw, n run n hpya kau ai, nlung langai mi a ntsa e langai mi n mara nga lu na nhtoi du na ra ai, ngu mu ai. 7 Shing nga jang shanhte gaw, Sara e, dai rai yang gaw, dai galoi ai me rai na ra ta? dai byin na ni wa magang jang, hpa kumla danpru na ra ta? ngu nna shi hpe san mu ai. 8 Shaloi shi gaw, Nanhte hkalem kau ai n hkrum myit ga, sadi nga mu: kaning rai nme law, masha law law wa nye a amying hte paw pru nna, Ngai gaw dai wa rai nga nngai, ahkying mung du ra ai, nga nna tsun na mara ai: shanhte a hpang hkum hkannang myit. 9 Hpyen gasat ai hte gumlau rawt ai lam na yang, hkum hkrit hkum kang myit: dai lam ni gaw shawng byin lu na rai nga ai: raitimung, jahtum ai gaw, dai shaloi jang, rai na n rai, ngu mu ai. 10 Bai shi shanhte hpe tsun mu ai gaw, Amyu mi hte amyu mi, mung mi hte mung mi shada da gumlau hkat na mara ai; 11 nnang nawn kaba wa ai mung, shara kaga kaga hta e ana zinli wa ai hte hku hku wa ai mung, byin na ra ai: sumsing lamu de na hkrithpa hte lamik kumla kaba mungdan pru na ra ai. 12 Raitimung, dai lam yawng garai n byin yang, masha ni gaw nanhte hpe rim la nna, zingri zingrat di nhtawm, tara jawng ni hte htawng ni hta ap kau na myit dai hte, nye a amying majaw hkawhkam ni hte du ni kaw sa bang kau ai hkrum na marin dai. 13 Shingre ai hte, nanhte a matu, sakse hkam lu na lam, pru na ra ai. 14 Dai re ai majaw, kaning ngu nna hkap tsun htan na, nga nna shawng e myit n htang da na hpe, kraw e shatawng da mu: 15 kaning rai nme law, nanhte a gumlau maga na ni nlang, n hkap htang lu hkra, ngai nanhte hpe n-gup ga hte hpaji jaw na made ai. 16 Raitimung, nanhte gaw kanu kawa ni kahpu kanau ni, mayu dama ni hte jinghku jing-yu ni e pyi, ap kau ai hkrum na marin dai: shanhte gaw nanhte hta na nkau mi hpe mung, sat kau shangun na mara ai: 17 nye a amying majaw masha nlang hte a ndawng n yawt ai, nanhte hkrum na marin dai. 18 Raitimung, nanhte a kara singgawng langai mi pyi, hten lu na n rai. 19 Nanhte gaw hkam sharang ai hte asak wenyi jahkrung la lu na marin dai. 20 Yerusalem mare hpe hpyen luksuk ni hte wang kawan da ai hpe, nanhte mu myit yang chyawm gaw, dai mare htenbya na, ni wa ra ai gaw, dum chye mu. 21 Dai shaloi e, Yuda mung hta e nga ai ni gaw, bum lang de hprawng pru mu ga; mare kata e nga ai ni gaw, pru wa mu ga; mare ginwang hkan e nga ai ni mung, mare kata de hkum shang mu ga: 22 kaning rai nme law, ka da mada yawng shadik na matu, dai nhtoi ni gaw, matai htang na nhtoi ni rai na ra ai. 23 Dai nhtoi hte hta na-um nasin re ai ni hte ma chyu naw chyu ai ni gaw nachying yak na mara ai; kaning rai nme law, ndai mung a ntsa e kyindut kaba, ndai amyu a ntsa e pawt bu ai ari, du na ra ai. 24 Shanhte gaw ri nhtu e sat kau hkrum ai hte, amyu shagu ni e rim woi mat wa ai hkrum na mara ai: maigan amyu ni a nhtoi dik wa ai du hkra, Yerusalem gaw maigan amyu ni e kabye dip da ai hkrum na ra ai. 25 Dai shaloi e jan, shata, shagan ni hta lamik kumla danpru na ra ai, nammukdara hte hkaleng ni a wu kadu ai nsen majaw, ga ntsa e, mung masha amyu ni myitmau ai hte rutsang hkrum na mara ai: 26 masha ni gaw mungkan ga e byin wa na ra ai amu ni a lam hpe myittau nna hkrit wa ai majaw, htan mat na mara ai: kaning rai nme law, sumsing lamu a atsam ni gaw gari wa na mara ai. 27 Dai shaloi e Masha Kasha gaw, daru magam hte hpung shingkang kaba hte nawng sumwi hta du sa ai hpe, shanhte mu na mara ai. 28 Dai lam ni byin hpang wa jang, baw sharawt mada yu mu: kaning rai nme law, nanhte a hkrang shaw la ai lam du na ni wa ra ai. 29 Shi shanhte hpe ga shadawn hte naw tsun mu ai gaw, Maihpang hpun hte, hpun yawng hpe yu mu: 30 lap hkalung prut wa ai mu yang, nlum ta ni wa ra ai, nga nna nanhte dai mu chye myit dai. 31 Dai hte maren, dai lam ni byin hpang wa ai hpe nanhte mu myit yang, Karai Kasang a mungdan du ra ai hpe, chye na nga mu. 32 Nanhte hpe ngai teng teng tsun made ai gaw, Ya pra nga ai ndai amyu masha ni garai n lai mat ma yang, dai lam yawng mayawng hte byin mat na ra ai. 33 Sumsing lamu hte ginding aga lai mat wa timung, nye a ga gaw n lai mat na li ai. 34 Raitimung, lu lai sha lai ai, chyaru nang ai, dinghta ga myitru myittsang ai hte nanhte a myit masin li nga nna, dai nhtoi gaw mahkam htim ai zawn, nanhte a ntsa e akajawng sha n du pru u ga, sadi nga mu: 35 kaning rai nme law, dai nhtoi gaw ga ntsa ting e nga nga ai ni nlang hte a ntsa e, shingrai du na ra ai. 36 Dai rai nna, dai byin wa na ra ai lam ni yawng hta na nanhte lawt lu nna, Masha Kasha a man e tsap lu ging ai ni tai lu myit ga, akyu hpyi let, ahkying aten shagu hta a maja nga mu, ngu mu ai. 37 Shingrai shi gaw shani shanang nawku Htingnu e sharin shaga nga nna, shana shagu Tsanlum ngu ai bum de pru sa nna, sa nga nga re ai. 38 Masha nlang hte mung shi a sharin shaga ai ga madat na nga, nawku Htingnu de shi kaw jahpawt jau jau e du ga ma ai.

22

1 Ya Shalai wa ai poi ngu ai, Azuma poi du na ni wa sai. 2 Shaloi hkinjawng agyi ni hte laika ka ai sara ni gaw, shi hpe kaning di sat kau lu na lam, tam nga ma ai: kaning rai nme law, shanhte mung masha ni hpe hkrit da mu ai. 3 Dai shaloi e, sape shi lahkawng hta lawm ai, Iskarut ngu ai Yuda hta, Satan shang wu ai rai nna, 4 dai wa gaw pru wa nhtawm, hkinjawng kaba ni hte hpyendu ni kaw, shi hpe kaning di ap kau ya na lam, shanhte hte sa bawng wu ai. 5 Dai majaw shanhte kabu nna, Yuda hpe gumhpraw jaw na, nga nna myit hkrum ma ai. 6 Shi mung hkamla nna, masha hpawng e n rai jang, Yesu hpe ap kau lu na mai ang ai ginwan tam nga ai. 7 Ya dai Shalai wa ai hkungga sat lu ai Azuma nhtoi du ra ai. 8 Shaloi shi gaw Petru yan Yawhan hpe, Anhte sha na matu Shalai wa ai poi sa shachyip magang mu, ngu nna shangun dat mu ai. 9 Dai yan gaw, Kanang e shachyip da shangun mayu n ta? ngu nna shi hpe san mu ai. 10 Shaloi shi gaw, Yu mu, mare de shang sa wa myit yang, ntsin di bu hpai ai wa hte nan hkrum na marin dai: dai wa kaw hkannang wa nna, shi shang ai nta hta hkan shang nhtawm, 11 nta madu hpe, Ngai nye a sape ni hte Shalai wa ai poi sha lu na manam gawk kanang rai ta? nga nna Sara gaw nang kaw san shangun dat mi ai, ngu nna tsun mu. 12 Shaloi jahting tawn ai ntsa gawk kaba nan hpe madun na ra ai: dai yang e shachyip da ma la, ngu nna tsun dat mu ai. 13 Dai sape yan pru sa wa nna, shi tsun dat ai hte maren mu ma ai rai nna, Shalai wa ai poi shachyip da ma ai. 14 Ya aten du jang shi dung nna, kasa ni mung shi hte rau rai nga ma ai. 15 Shaloi shi gaw, Ngai nni nkri garai n hkrum yang, nanhte hte rau ndai Shalai wa ai poi sha na, ngai grai ra da we ai: 16 kaning rai nme law, ngai nanhte hpe tsun made ga, Ndai poi a lam Karai Kasang a mungdan hta garai n dik dik gaw, ngai dai hpe n sha na ni ai, ngu nna shanhte hpe tsun mu ai. 17 Shaloi shi gaw gawm la nna, shakawn ngut jang, Ndai la nna nanhte shada karan lu mu: 18 ngai nanhte hpe tsun made ga, Karai Kasang a mungdan garai n du dingsa sagaw, ya kaw nna tsabyi ru a asi hta na, ngai n lu na ni ai, ngu mu ai. 19 Shaloi shi muk la nna shakawn ngut jang, dai hpe ahkyep alep nhtawm, shanhte hpe jaw let, Ndai gaw nanhte a matu ya kau ai, nye a hkum rai nga li ai: ngai hpe adum nga na matu, ndai galaw mu, ngu mu ai. 20 Dai hte maren shana shat sha ngut jang, dai gawm hpe mung shi la nhtawm, Ndai gawm gaw nanhte a matu ru kau ai, nye a asai hta gaw da ai, ga shaka ningnan rai nga ai. 21 Raitimung, yu mu, ngai hpe sa ap kau na wa a lata gaw, ndai sha ku hta ngai hte rau rai nga ai: 22 Masha Kasha gaw, san da ai hte maren sa wa na gaw, rai nga ai: raitimung, shi hpe ap kau ai wa hta dingnye nga na ra ai, ngu mu ai. 23 Shing nga jang sape ni gaw, shanhte hta na kadai wa ndai lam galaw na ra ai kun, nga nna shada da san hkat ma ai. 24 Dai hta kaga, shanhte hta na kadai wa mahtang grau kaba nga ai kun, nga nna shanhte shada da tsun shajang pru ma ai. 25 Dai rai nna Yesu gaw, Maigan amyu hkawhkam ni gaw, maigan amyu ni a ntsa e uphkang lu ma ai rai nna, dai ni a ntsa e daru magam lu ai ni hpe, Chyeju madu ni, nga nna hkungga shaga ma ai. 26 Nanhte chyawm gaw shingrai na n rai: nanhte hta, grau kaba ai wa gaw, aprat kaji ai wa zawn rai u ga; uphkang ai wa mung, shangun ma zawn rai u ga. 27 Kaning rai nme law, kadai mahtang grau kaba a ta? sha dung nga ai wa kun? shing n rai, galaw jaw ai wa kun? sha dung nga ai wa, n rai ni? Raitimung ngai gaw, nanhte hta na galaw jaw ai wa zawn rai nga nngai. 28 Nanhte chyawm gaw, ngai gunglau hkrum shatsang ai hta, ngai hte rau nga nan nga ai ni, rai nga myit dai. 29 Dai re ai majaw, nye wa gaw ngai hpe mungdan ap ya ai zawn, ngai mung nanhte hpe mungdan ap ya nna, 30 nye a mungdan e, nye a sha ku hta, nanhte lusha lu na marin dai: nanhte mung tingnyang hta dung nna, Israela amyu shi lahkawng hte hpe tara dara lu na marin dai. 31 Simun, Simun e, yu u, hkaulan mam hpe hking ai zawn, nanhte hpe hking lu n ga nga, Satan gaw ahkang hpyi nga ai: 32 raitimung na a kamsham ai myit n hten lit ga, ngu nna na a matu ngai akyu hpyi da ni ai; nang bai kayin dum yang, na nhpu nnau ni hpe shangang shakang ya u, ngu wu ai. 33 Shaloi Simun gaw, Madu e, nang hte rau ngai gaw htawng de raitimung, si hkam ai de raitimung, hkan shang nang na myit tawng nga nngai, ngu nna htan wu yang. 34 Yesu gaw, Petru e, ngai nang hpe tsun de ga, Dai ni pyi, u garai n goi yang, nang ngai e n chye nngai, nga nna masum lang nyet kau na rin dai, ngu wu ai. 35 Dai hta kaga shi shanhte hpe tsun mu ai gaw, Gumhpraw jan, htingpa, kyepdin n gun n lang ai sha, ngai nanhte hpe shangun dat ai shaloi, nanhte hta lama ma ra malit ni? ngu nna san mu yang, shanhte gaw, Hpa mung n ra ga ai, ngu mu ai. 36 Shaloi shi shanhte hpe, Ya chyawm gaw gumhpraw jan lu ai wa gaw, la gun u ga; htingpa lu ai wa mung, la hpye u ga; nhtu n lu ai wa gaw, hpun palawng dut nna mari u ga: 37 kaning rai nme law, ngai nanhte hpe tsun made ga, ngai hte seng maseng gaw ngut mat na rai ra ai majaw, Dai wa gaw tawt lai ai ni hta hti lawm mat nga ai, nga nna ka da ai ga gaw, ngai hta dik lu na rai nga ai, ngu nna tsun mu ai. 38 Dai rai nna shanhte gaw, Madu e, yu u, nang e nhtu lahkawng nga nga ai, ngu nna tsun dan mu yang, shi gaw, Dai hte ram sai, ngu nna shanhte hpe tsun mu ai. 39 Ya shi gaw pru nna, shawoi sa ga ai hte maren Tsanlun bum de sa wa nga ai. 40 Dai shara de du jang, shi gaw, Nanhte gunglau ai de n lawm mat myit ga, akyu hpyi nga mu, nga nna shanhte hpe tsun da mu ai; 41 sape ni nga ai kaw nna lung din kabai hkap daram hka sa wa nhtawm, lahput hput di let, 42 Wa e, nang ra n yang gaw, ndai gawm hpe ngai kaw na shalai kau ya e; raitimung ngai ra ai hku n rai, nang ra ai hku she rai u ga, ngu nna hpyi wu ai. 43 ( Dai shaloi lamu de na lamu kasa langai mi danpru nna, shi hpe sa shalan ya wu ai. 44 Myit masin nachying nni nkri hkrum ai majaw, shi grau nna akyu hpyi shaja wu ai: shi a salat mung, sai tum sai pa zawn ga de hkrat lu ai.) 45 Shingrai akyu hpyi ai kaw na rawt nna, sape ni kaw wa yu yang, shanhte gaw myit yawn ai hte yup nga ma ai hpe, wa mu wu ai rai nna, Hpa rai yup nga myit ta? 46 rawt mu, gunglau ai de n lawm myit ga akyu hpyi nga mu, ngu nna shanhte hpe tsun mu ai. 47 Shing nga naw tsun nga yang, yu mu, masha wunawng hte sape shi lahkawng hta lawm ai Yuda gaw, dai ni a shawng e sa wa nna, Yesu hpe pup na sit wa ai. 48 Dai rai nna Yesu gaw, Yuda e, nang gaw Masha Kasha hpe pup ai hte ap kau n ni? ngu nna shi hpe tsun wu ai. 49 Shaloi shi hte rau nga ai ni gaw, byin wa na ra ai amu hpe tau chye mu yang, Madu e, anhte nhtu hte kahtam na rai ni? ngu nna, 50 shanhte hta na marai langai mi gaw, hkinjawng agyi a mayam hpe kahtam wu ai rai nna, dai wa a hkra maga ana di mat lu ai. 51 Yesu chyawm gaw, Shanhte ra ai mi rai mu ga, nga nna htan tsun ngut jang, dai mayam a na hpe ahtawk nna shamai ya wu ai. 52 Bai Yesu gaw shi hpang de du sa ai hkinjawng agyi ni, nawku Htingnu sin ai hpyendu ni hte agyi salang ni hpe, Nanhte gaw damya hpe rim la na zawn, nhtu dawhkrawng hte rai nna pru sa marin ni? 53 Naw ku Htingnu e shani shagu nanhte hte rau nga nga yang, ngai hpe rim la na nanhte n htim yu manit dai; raitimung, ndai ahkying gaw nanhte a ahkying rai nga ai hte, nsin a ahkang hpung ja ai mung rai nga ai, ngu mu ai. 54 Shaloi shanhte gaw shi hpe rim woi wa nhtawm, hkinjawng agyi a nta de woi bang mu ai: Petru mung tsan tsan kaw nna hkannang nga ai. 55 Ya masha ni nta wing ka-ang e wan wut nna hpawng dung nga ma yang, Petru mung shanhte a ka-ang e dung lawm nga ai. 56 Shingrai wan a ahtoi hta dung nga ai hpe, nchyang numsha langai mi e mu wu yang, shi hpe azi yu nna, Ndai wa mung shi hte rau rai nga ai, ngu wu ai. 57 Shaloi Petru gaw, Num nang e, dai wa hpe ngai n chye nngai, ngu nna nyet kau wu ai. 58 Dai hpang loi hkring rai jang langai wa mi mung shi hpe mu nna, Nang mung shanhte hta lawm nga ndai, ngu wu yang, Petru gaw, La nang e, ngai n rai nngai, ngu wu ai. 59 Hkying mi daram bai na jang, langai wa mi mung, Gaja wa teng teng, ndai wa mung shi hte rau nga nga ai; Galile masha mung shi rai nga ai, nga nna atik anang tsun wu ai: 60 Petru gaw, La nang e, nang tsun ai lam ngai n chye nngai, ngu wu ai. Shing nga naw tsun nga yang, u goi shayan ra ai. 61 Shaloi Madu gaw kayin nna, Petru hpe mada yu wu ai. Dai rai nna Petru gaw, Dai ni pyi, u garai n goi yang, nang ngai hpe masum lang nyet kau na rin dai, nga nna Madu shi hpe tsun ai ga dum dat wu ai: 62 shaloi shi gaw shinggan de pru nna ja ja hkrap nga ai. 63 Yesu hpe jum sin ai ni mung shi hpe asawng asang di nna, anu kayat mu ai: 64 shi a myiman magap kau ya nhtawm, Myihtoi htoi yu u; nang hpe htwi ai gaw, kadai wa rai ta? ngu nna san mu ai. 65 Shanhte lam kaga law law hte mung, shi hpe shatan nhkan nga let tsun ma ai. 66 Nhtoi htoi yang, mung masha ni a salang hpung rai nga ai, hkinjawg agyi ni hte laika ka ai sara ni, zuphpawng ma ai rai nna, dai ni a salang hpawng de shi hpe woi wa nhtawm, 67 Nang Hkristu rai nga n yang gaw, anhte hpe tsun dan mi, ngu mu ai. Yesu gaw, Ngai tsun timung, nanhte kam na myit dai n rai: 68 ngai san timung, nanhte htan na myit dai n rai. 69 Raitimung Masha Kasha gaw, ya kaw nna Karai Kasang a hpung dagu a hkra maga de dung nga lu na ra ai, ngu nna shanhte hpe tsun mu ai. 70 Shaloi shanhte nlang, Dai rai yang gaw, nang Karai Kasang a kasha rai nga n hka i? ngu nna san mu ai; shi gaw, Ngai re ai, nga nna nanhte nan tsun nga myit dai, ngu nna shanhte hpe htan mu ai. 71 Shaloi shanhte gaw, Anhte hpa sakse mi naw ra nga ga ta? shi a n-gup na nan anhte dai na lu saga ai, nga ma ai.

23

1 Dai shaloi hpawng nga ai ni nlang hte gaw rawt nna, shi hpe Pilat hpang de woi bang nhtawm. 2 Ndai wa gaw anhte a amyu hpe lam woi shadam ai hte, Kehta hkawhkam hpang de hkansi bang na lam hkum da nna, shi hkum dai Hkristu ngu ai hkawhkam rai nga ai, nga nna tsun nga ai hpe, anhte mu ga ai, ngu nna shi hpe mara jun mu ai. 3 Shaloi Pilat gaw Yesu hpe, Nang Yuda masha ni a hkawhkam rai nga n ni? ngu nna san wu ai; shi gaw, Nang tsun ai hte maren rai nga nngai, ngu nna shi hpe htan wu ai. 4 Pilat chyawm gaw, Ndai wa hta hpa mara mung ngai n mu we ai, ngu nna hkinjawng agyi ni hte shawa masha ni hpe tsun mu ai. 5 Dai ni mahtang, Ndai wa gaw Yuda mung ting hte, Galile mung kaw nna ya nang du hkra, sharin shaga nga ai hte, mung masha ni hpe woi kabrawng wu ai, nga nna grau tsun anin shadut ma ai. 6 Pilat gaw dai na jang, shi Galile masha re ai, n re ai, san la nhtawm, 7 Herod up ai mung na masha re ai shi chye yu yang, Herod shi dai mung, Yerusalem mare e dai ten e nga nga ai rai nna, Yesu hpe shi hpang de sa bang shangun wu ai. 8 Herod gaw Yesu hpe mu jang grai kabu nga ai: kaning rai nme law, shi a lam na yu nu ai rai nna, shi galaw dan ai lamik kumla langai ngai mu lu na, nga nna myit mada nga ai majaw, shi hpe mu mayu ai na la salu ai. 9 Dai rai nna shi gaw Yesu hpe lam magup san yu wu ai, raitimung Yesu gaw, ga hkaw mi muk n htan ya wu ai. 10 Hkinjawng agyi ni hte laika ka ai sara ni chyawm gaw rawttsap nna, shi hpe mara grai grai jun da mu ai. 11 Herod mung shi a hpyen masha ni hte shi hpe aroi arip di nna, jahpoi asawng nhtawm, reng ai hpun palawng jahpun nna, Pilat hpang de bai nhtang sa shangun mu ai. 12 Dai shani jang Herod yan Pilat gaw shada bai hkau ma ai: shawng de chyawm gaw shada myitkraw n ngawn hkat ma ai. 13 Shaloi Pilat gaw hkinjawng agyi ni, du ni hte mung masha ni hpe shaga jahpawng nhtawm, Mung masha ni hpe lam woi shadam ai wa re ai nga nna, ndai wa hpe nanhte ngai kaw sa bang manit dai: 14 ya, yu mu, nanhte a man e ngai shi hpe san yu we yang, nanhte shagun ai mara lam hpa mung ndai wa hta ngai n mu we ai: 15 dai hta n-ga Herod mung hpa mung n mu wu ai: shi gaw ndai wa hpe anhte hpang de bai sa dat shangun ra ai: dai rai nna, yu mu, ndai wa gaw hpa si ging ai amu mung n galaw wu ai; 16 dai majaw ngai shi hpe anu sharim nna dat dat na we ai, ngu nna shanhte hpe tsun mu ai. 18 Shing nga jang shanhte nlang hte gaw, Dai wa hpe la kau u, Baraba hpe chyawm gaw dat ya mi, nga nna jawm jahtau ma ai: 19 Baraba gaw, mare e gumlau ai hte masha sat ai amu a majaw htawng hkrat ai wa rai nga ai. 20 Pilat gaw Yesu hpe dat dat mayu wu ai rai nna, shanhte hpe bai shaga tsun mu ai: 21 raitimung shanhte gaw, Dai wa hpe wudang hta jen da u, jen da u, nga nna jahtau nga ma ai. 22 Dai rai nna Pilat gaw masum lang ngu na hta, bai tsun wu ai gaw, Ndai wa n hkru ai amu hpa galaw hkrup sata? shi hta si ging ai mara hpa mung ngai n mu we ai: dai majaw ngai shi hpe anu sharim nna dat dat na we ai, ngu nna shanhte hpe tsun mu ai. 23 Shanhte mahtang nsen kaba hte jahtau nna, Yesu hpe wudang hta jen da lu na lam atik anang hpyi shaja ma ai: shing nga jahtau ai hte mung shanhte dang la ma ai. 24 Dai majaw Pilat gaw, shanhte hpyi ai hte maren rai u ga, nga nna dawdan ya mu ai. 25 Shing nga shi gaw shanhte hpyi ai hte maren, gumlau ai hte masha sat ai amu a majaw, htawng hkrat ai wa hpe dat ya nna, Yesu hpe gaw shanhte ra ai hku ap kau ya dat wu ai. 26 Yesu hpe shapraw sa wa nga ma yang, nam kahtawng de na wa ai Simun ngu ai Kureni mung masha langai mi hpe shanhte rim la nhtawm, wudang jahpai nna, Yesu a hpang e hkan sa shangun mu ai. 27 Masha wunawng wuwa kaba hte, shi a lam hkrapngu hkrapngoi, sharung shayawt nga ai numsha ni mung, shi a hpang e hkannang ma ai. 28 Yesu gaw shanhte hpang de kayin nna, Yerusalem shayi sha ni e, nye a majaw hkum hkrap myit: nanhte hkum dai hte, nanhte a nshu nsha ni a matu hkrap nga mu: 29 kaning rai nme law, Maudung num, na-um nasin n rai yu ai hkum hte, n chyu yu ai madoi chyuhpang gaw a nga ai, nga nna tsun na nhtoi gaw du wa ra ai. 30 Dai nhtoi e, bum ni hpe, Anhte a ntsa e daw kamyet mi, nga nna mung, kawng ni hpe, Anhte a ntsa e ka-up mi, nga nna mung, shanhte shaga shajang na mara ai: 31 shanhte hpun katsing hta ning di ma yang gaw, hpun chyahkraw hta kaning wa di na mara ta? ngu mu ai. 32 Dai shaloi damya lahkawng hpe mung, sat kau na nga, shi hte rau woi shapraw sa wa mu ai. 33 Ya Pungkum ngu ai shara de du jang, shanhte gaw shi hpe mung, damya yan hpe mung, shi a hkra maga de langai mi, pai maga de langai mi di nna, wudang hta jen da mu ai. 34 Shaloi Yesu gaw, Wa e, shanhte a mara dat kau ya mu: shanhte galaw ai lam hpe shanhte n chye nga ma ai, nga ai. Shanhte gaw shi a hpun palawng ni hpe mung, hpaida da nna karan la ma ai. 35 Mung masha ni gaw mada yu let tsap nga ma ai. Du aya lu ai ni mung shi hpe asawng asang nga nna, Masha kaga hpe shi hkyela ga ai; ndai wa gaw Karai Kasang a Hkristu ngu ai, Karai Kasang lata la ai wa rai yang gaw, shi hkum dai shi hkyela u ga, nga ma ai. 36 Hpyen masha ni mung sit sa nna, ntsin hkri ladawn jaw nhtawm, 37 Nang Yuda ni a hkawhkam rai n yang gaw, na hkum dai nang hkyela u, nga nna shi hpe roi ma ai. 38 Shi a ntsa e mung N dai wa gaw Yuda ni a hkawhkam rai nga ai, nga ai laika shakap da nga ai. 39 Wudang hta noi nga ai damya langai mi mung, Nang gaw Hkristu n rai n ni? na hkum dai hte an hpe mung hkyela mi, ngu nna shi hpe roi wu ai. 40 Langai wa mi chyawm gaw, Nang mung dawdan ai ndai hte wa hkrum da ninglen, Karai Kasang hpe pyi n hkrit n ni? 41 An gaw tinang a mara majaw hkrum ging ai hte maren dawdan ai hkrum ga ai: ndai wa chyawm gaw n sun n ang ai lam hpa mung galaw wu ai n rai, nga nna dai wa hpe daru let htan wu ai. 42 Shing nga nhtawm, shi gaw, Yesu e, nang na a mungdan hta du wa yang, ngai e dum rit law, ngu nna hpyi wu ai. 43 Shaloi Yesu gaw, Ngai nang hpe teng teng tsun de ga, Dai ni jang nang ngai hte rau Hparadisu e nga na rai nga ai, ngu nna shi hpe htan wu ai. 44 Ya gaw ahkying kru daram rai nga ai rai nna, jan a ahtoi nip mat ai majaw, hkying jahku du hkra mung ting nsin chyip rai mat ai; 45 nawku Htingnu na nba grang mung, ka-ang brang rai ga mat ai. 46 Shaloi Yesu gaw, Wa e, nye a Wenyi na a lata hta ngai ap ya de ai, nga nna nsen kaba hte jahtau wu ai: shing nga tsun ngut jang, shi nsa hti mat ai. 47 Shingrai byin ai lam ni hpe hpyen latsa up ai bu wa mu wu yang, Gaja wa teng teng ndai wa gaw dingman ai wa rai nga ai, nga nna Karai Kasang hpe shagrau sha-a wu ai. 48 Dai lam yu na nga, sa hpawng ai masha nlang hte mung, shingrai byin ai lam ni hpe mu mu yang, sinda a dup let bai wa ma ai. 49 Shi hpe chye machye ni hte, Galile mung nna shi kaw hkannang ai num ni gaw, tsan tsan e tsap nna, dai lam ni hpe mada yu let, nga nga ma ai. 50 Shaloi, yu mu, Yuda mung hta Aramahti ngu ai mare na, Yosep mying ai rung aya lu ai wa langai mi nga ai: dai wa gaw mai kaja ai hte dinghpring ai wa mung, Karai Kasang a mungdan hpe myit mada ai wa mung, rai nga nna, 51 rung aya lu ai gale ni a bawng ai hku hte galaw ai lam hta myit n hkrum lawm ai, rai nga ai: 52 shi gaw Pilat kaw shang nna Yesu a hkum tsawp hpyi wu ai. 53 Dai hpe shayu nna, lachit sumpan hte ahkyen kayawp nhtawm, kadai hpe mung garai n bang yu ai, nlung hta krawk da ai lup hta, bang tawn da wu ai. 54 Ya Shachyip da ai nhtoi rai nga ai rai nna, laban nhtoi du magang ra ai. 55 Galile mung nna shi hte rau pru sa ai numsha ni mung, hpang e hkannang nna, dai lup hpe mung, shi a hkum tsawp hpe kaning di tawn da ai mung, mu da ma ai. 56 Shaloi shanhte wa nna, manam pyaw ai baw hte mura sau lajang da ma ai. Laban nhtoi e gaw, tara nga ai hte maren shanhte laban nga ma ai.

24

1 Raitimung, hpang na nhtoi bat shawng shani na nhtoi mahka de, shanhte gaw lajang da ai manam pyaw ai baw la gun nna, lup de sa wa ma ai. 2 Sa du ma yang, lup mahka na nlung galau mat nga ai hpe, shanhte mu ma ai rai nna, 3 shang yu yang, dai Madu Yesu a moi mang hpe n mu mu ai. 4 Shingre ai majaw shanhte mau ung ang nga ma yang, yu mu, tu kabrim ai hpun palawng buhpun ai masha lahkawng shanhte a makau e tsap nga ma ai. 5 Dai numsha ni hkrit kajawng nna ga de myiman dagup nga ma yang, dai yan gaw, Hkrung ai wa hpe si ai ni kaw, hpa rai tam myit ta? 6 Shi nang e n nga ai, hkrung rawt wa sai: Galile mung e naw nga yang, 7 Masha Kasha gaw yubak kap ai ni a lata de ap kau ai hkrum nna, wudang hta jen da ai hkam ngut jang, masum ya nhtoi hta hkrung rawt wa na ra ai lam, nanhte e tsun da ai ga hpe myit dum mu, ngu nna shanhte hpe tsun mu ai. 8 Shaloi shanhte gaw Yesu a ga hpe dum nna, 9 lup de na bai wa nhtawm, sape shi langai hte hte kaga ni nlang hte hpe, dai lam yawng mayawng wa tsun dan mu ai. 10 Dai lam wa tsun dan ai ni gaw, Magdala Mari, Yoana, Yaku a kanu Mari hte rai ma ai; shanhte hte rau nga ai numsha kaga ni mung, kasa ni hpe dai lam tsun dan mu ai. 11 Kasa ni chyawm gaw shanhte a ga hpe kaman ga zawn nawn nna n kam ya ma ai. 12 ( Raitimung, Petru gaw rawt nna, lup de gat sa wa nhtawm, gum yu wu yang sumpan taw nga ai sha mu wu ai rai nna, shingrai byin ai lam hpe mau let, shi a nta de bai wa ai. ) 13 Dai hta kaga, yu mu, dai shani e nan shanhte hta na marai lahkawng, Yerusalem mare nna, mai sanit daram tsan ai Ema-u kahtawng de sa wa ma ai rai nna, 14 dai byin mabyin ni a lam shada tsun chyai nga ma ai. 15 Shingrai tsun chyai nna shada san hkat let sa wa nga ma yang, Yesu gaw shi hkum dai sit sa nna, shan hte rau sa wa ai. 16 Raitimung, shi hpe n chye mu ga, shan a myi hpe myi le le ya mu ai. 17 Shaloi shi gaw, Nan hkawm sa wa let, shada da tsun chyai ai lam gaw, hpa lam rai ta? ngu nna san mu yang, shan gaw myiman sum let, hkring tsap nga ma ai. 18 Shaloi dai yan hta na Hkleopa ngu ai wa gaw, Nang gaw Yerusalem mare e sa manam nga da nhtawm, ya hte dai mare e byin ai lam ni hpe, nang hkrai sha n chye n ni? ngu nna htan wu ai. 19 Dai rai nna shi gaw, Hpa lam rai ta? ngu nna bai san wu yang, shan gaw, Nazaret mare na Yesu a lam rai nga ai: dai wa gaw Karai Kasang a man e mung, masha nlang hte a man e mung, lata atsam hte n-gup hpaji a nsam rawng ai myihtoi wa rai nga ai: 20 raitimung hkinjawng agyi ni hte anhte a du salang ni gaw, dai wa hpe sat kau na lam dawdan na ap kau nhtawm, wudang hta jen da kau manu ai. 21 Anhte chyawm gaw, dai wa gaw Israela amyu hpe hkrang shaw la na wa re ai, ngu nna myit mada ga ai: raitimung, shingrai nna dai lam ni byin ai pyi gaw, dai ni masum ya du sai. 22 Dai hta kaga, lup de jau jau e sa yu ai, anhte hpung hta na numsha nkau mi mung, anhte hpe wa shamau mi ai: 23 shi a moi mang hpe n mu jang, shanhte bai wa nna, dai Madu hkrung nga ai, nga nna tsun dan ai lamu kasa danpru ai shingran mu ai lam, wa tsun shana mi ai. 24 Anhte hte rau nga ai ni nkau mi mung, lup de sa yu nna, numsha ni tsun ai hte maren mu mu ai: dai wa hpe chyawm gaw shanhte n mu ma ai da, ngu nna shi hpe tsun dan mu ai. 25 Shaloi shi gaw, Myihtoi ni htawn tsun ai ga mahkra hpe kamsham lu na, hpaji n rawng ai hte myit ja ai ni e! 26 Hkristu gaw shingre ai nni nkri hkam nna, shi a hpung shingkang hta shang ningngai na re ai, n rai ni? ngu nna shan hpe tsun mu ai. 27 Shing nga tsun sharawt nhtawm, Mawshe ka da ai kaw nna, myihtoi ni yawng ka da ai Chyum laika ni hta na, shi hta ang ai ga yawng a ga lachyum, shan hpe tsun hpaw dan mu ai. 28 Ya, dai yan sa wa ai kahtawng de du magang yang, shi gaw lai nna sa wa na zawn rai nga ai. 29 Dai rai nna shan gaw, An hte rau shang nga ga: jan du sai, nsin mung sin wa ra ai, ngu nna shi hpe akroi anoi saw mu ai: dai majaw shan hte rau nga na shi shang wa ai. 30 Dai shaloi shan hte rau shat sha na dung nga yang, shi muk la nna shaman nhtawm, ahkyep alep ngut jang shan hpe jaw mu ai. 31 Shaloi shan a myi hpaw nna Yesu re ai chye ma ai: shi chyawm gaw shan kaw na mat mat wa ai. 32 Dai rai nna shan gaw, Lam e anhte ga tsun nna, Chyum laika ni a ga lachyum tsun hpaw dan mi ai shaloi, an a myit masin gadau gadap nga mali ai, n rai ni? nga nna shada da tsun ma ai. 33 Shan gaw dai ahkying hta nan rawt nna, Yerusalem mare de bai wa nhtawm, zuphpawng nga ma ai sape shi langai hte hte, shanhte hte rau nga ai ni gaw, 34 Dai Madu teng teng hkrung rawt wa sai; Simun hpe mung shi hkum shadan dan nu ai, nga nna tsun nga ma la ai hpe, wa mu mu ai. 35 Shaloi shan gaw, lam e rai nga yang byin ai lam ni mung, muk ahkyep jaw ai hta shi re ai chye lu ai mung, tsun dan mu ai. 36 Shanhte dai lam jawm tsun nga ma yang, shi hkum nan shanhte a ka-ang e tsap nga nna, Nanhte ngwi pyaw nga myit ga, ngu nna shanhte hpe tsun mu ai. 37 Shanhte chyawm gaw kajawng ai hte hkrit gari mat ma ai rai nna, minla mu ga ai, nga nna myit nga ma ai. 38 Dai rai nna shi gaw, Nanhte hpa rai myit ung ang nga myit ta? hpa majaw nanhte kraw hta le le waw waw myit nga myit ta? 39 Ngai nan rai nga nngai, nye lata hte lagaw hpe yu yu mu: ngai hpe masawp yu mi; minla ngu ai gaw, ngai hpe nanhte mu ai zawn, ashan hte nrut nra rawng ai n rai, 40 nga nna shanhte hpe tsun nhtawm, shi a lagaw lata ni shanhte hpe madun dan mu ai. 41 Shanhte gaw kabu ai hte garai n kam lu ai, naw mau nga ma yang, shi gaw, Nanhte nang e shahpa lama ma lu da mu ni? ngu nna shanhte hpe san mu ai. 42 Shaloi nga kakang daw mi shanhte shi hpe jaw mu ai. 43 Shi gaw dai la nna, shanhte a man e sha dan nga ai. 44 Shaloi shi gaw, Mawshe a tara hta mung, myihtoi ni a laika hta mung, Shakawn Kungdawn laika ni hta mung, ngai hpe sha-ang nna ka da mada yawng gaw dik lu na ra ai, ngu nna nanhte hte rau naw nga yang, ngai nanhte hpe tsun ni ai, nye a ga gaw, ndai rai nga ai, ngu nna shanhte hpe tsun mu ai. 45 Shaloi Chyum laika ga ni hpe chye na lu na matu, shi shanhte a myit hpaw ya nna, 46 Hkristu gaw nni nkri hkam nna, masum ya du ai nhtoi e si ai ni kaw na hkrung rawt wa na ra ai lam mung, 47 Yerusalem mare kaw nna, masha amyu baw shagu hpe yubak raw dat kau ya lu ai myit malai lu na lam hpe, shi a amying nsang hte hkaw tsun lu na mung, ning nga nna ka da nga ai. 48 Nanhte gaw ndai lam ni a sakse ni rai nga myit dai. 49 Yu mu, nye Wa a ga ndat nanhte a ntsa e ngai shangun dat na ring ngai: nanhte chyawm gaw, matsaw ning tsang de na n-gun atsam dagraw la lu ai nhtoi du hkra, ndai mare e naw la nga ma la, ngu nna shanhte hpe tsun dat mu ai. 50 Dai hpang shi gaw shanhte hpe Behtani kahtawng hte tawtap du hkra woi sa wa nhtawm, shi a lata sharawt nna, shanhte hpe shaman ya mu ai. 51 Shingrai shanhte hpe shaman ya nga yang, shi shanhte kaw na hka mat wa nna sumsing lamu de woi shalun la ai hkrum wu ai. 52 Shanhte chyawm gaw shi hpe nawku nna, nachying kabu gara let Yerusalem mare de bai wa nhtawm, 53 Karai Kasang hpe shakawn kungdawn let, nawku Htingnu e tutnawng e anga nga ma ai.