HPAJI NINGLI

1

1 Dawi a kasha, Yerusalem hkawhkam, Tara Hkaw Sara a mung sumtu gaw, da ndai rai nga ai: 2 Kaman lila, kaman lila, nga nna Tara Hkaw Sara nan tsun nga ai. Kaman lila, kaman lila, yawng mayawng kaman lila hkrai rai nga ai. 3 Shinggyim masha gaw jan a npu e shachyen ai amu bungli yawng hta na, hpa akyu hkam la lu a ta? 4 Masha a ban mi lai wa nna, ban mi bai paw pru nga ai: ginding aga chyawm gaw, dinggrin anga nga ai. 5 Ajan mung, pru pru shang shang rai nna, shi pru wa ai shara de bai nhtang gat nga ai. 6 Nbung gaw dingda maga de ang wa nna, dingdung maga hku bung pru wa ai: dai gaw tutnawng bung kayin nga nna, myi na lam de bai nhtang wa ai. 7 Hka nu ni yawng nammukdara hta lwi ju nga timung, nammukdara gaw hpring wa ai n rai: hka nu ni ang wa ai shara de, n sim n sa lwi wa nhtawm, bai nhtang htang rai nga ai. 8 Yawng mayawng gaw, masha n tsun lu hkra, hki ba shangun ai amu hkrai rai nga ai; myi gaw mu mada timung, mu jin ai, n rai; na gaw na lu timung, na tsu ai n rai. 9 Byin na ra ai amu gaw, byin ngut sai amu hkrai rai nga ai; ya galaw ai amu gaw, galaw ngut sai amu hkrai rai nga nna, jan a npu e amu ningnan hpa mung n nga ai. 10 Yu u, da ndai gaw amu ningnan rai nga ai, nga nna tsun dam yang, dai gaw moi chyaloi nhkoi, anhte a shawng e, byin ngut sai hkrai rai nga ai. 11 Lai wa sai aprat ni hpe, kadai mung n dum lu ai; htawmhpang e du na ra ai ni mung, hpang na aprat ni hpe chye matsing lu na ma ai n rai. 12 Ngai Tara Hkaw Sara gaw, Yerusalem mare hta, Israela ntsa e hkawhkam rai nga nngai. 13 Ngai gaw, sumsing lamu npu e nga manga pra mapra hpe, hpaji byeng-ya hte sawk manaw yu na nga, myit shada da nngai: Karai Kasang shinggyim masha ni hpe jaw da ai amu bungli gaw, yak la ai amu hkrai rai nga ai. 14 Jan a npu e shachyen ai amu amyu shagu hpe ngai mada mu ni ai; yu u, yawng hte gaw kaman lila hte nbung hpe shachyut ai hkrai rai nga ai. 15 Magaw ai hpe malan lu ai n rai; yawm ai hpe hti shalawm lu ai n rai. 16 Ngai gaw, Yerusalem mare hta e, nye a shawng e nga nga ai ni mahkra hta hpaji byeng-ya grau lu la nngai; gaja wa nye a myit masin gaw, zai byeng-ya, hpaji hparat hte chye chyang kaba rawng li ai, nga nna nye a kraw e ngai tsun nngai. 17 Shingrai ngai gaw hpaji byengya hpe mung, myit n su ai hte angawk ai lam hpe mung chye ginhka lu n ga, ngai myit makun nga nngai: dai mung nbung hpe shachyut ai hkrai rai nga ai gaw, ngai myit dum nngai. 18 Kaning rai nme law, hpaji byeng-ya law yang, myit ru lam law wa ai; chye chyang jat ai wa gaw, yawnhkyen ai hpe shajat nga ai.

2

1 Bai ngai gaw, Sa rit, ngwi ngawn ai hte ngai nang hpe chyam yu di ga; nang mai kaja ai lam mu hkrup na ndai, nga nna nye a kraw e ngai tsun nngai: yu mu, dai mung kaman lila sha rai nga ai. 2 Mani ai gaw, Myit n su ai rai nga ai; ngwi pyaw ai gaw, Hpa lam la a ta? nga nna ngai tsun nngai. 3 Bai, shinggyim masha ni gaw, tinang a prat dingsa e sumsing lamu npu e galaw mai na lam chye ginhka lu hkra, ngai gaw hpaji byeng-ya lam naw hkan let, nye a hkumshan hpe tsabyi jahku hte shapyaw na raitimung, angawk ai lam hpe hkan nang na raitimung, myit chyam yu nngai. 4 Ngai gaw amu kaba hpajang da nngai: nta ni gap da nngai; tsabyi sun ni hkai da nngai: 5 shat mai sun ni, yu chyai sun ni ngai hpajang da nna, namsi hpun amyu myu hkai sharing da nngai: 6 hkai da ai hpun maling ni hpe ntsin jaw na matu hka lawng mung galaw da nngai: 7 la mayam, num mayam ngai mari la nna, nye a nta hta mayam ni mayat wa ma ai; Yerusalem mare e, nye a shawng e dung nga ai ni mahkra hta, ngai gaw yamnga hpung, sagu bainam hpung grau lu nngai: 8 aja gumhpraw mung, hkawhkam ni a sutgan hte mungdaw ni hta na hkansi hpe ngai mahkawng da nngai; mahkawn mangoi chye ai, la raitimung, num raitimung, ngai shaga la nna, masha hpe chye shapyaw ai num dung hte lashi num law law lu nngai. 9 shingrai ngai gaw, Yerusalem mare hta e, nye a shawng e dung nga ai ni mahkra hta, grau kaba wa nngai: nye a hpaji byeng-ya mung grin nga ai. 10 Nye a myi ra gasit ai hpa raitimung, ngai n gangkau nngai; ngai galaw ai amu mahkra hta, nye myit kabu nga lu ai majaw, nye myit pyaw hpa ra mara hpe ngai n dang nngai: dai gaw nye amu mahkra a amyat rai nga ai. 11 Shaloi nye a lata galaw ai amu mahkra hte, ngai shachyen ai bungli yawng mayawng hte hpe ngai mada yu nna, yu u, nlang hte gaw kaman lila hte, nbung hpe shachyut ai hkrai rai nga ai; jan a npu e akyu hpa mung n nga sai. 12 Bai, hpaji byeng-ya hpe mung, myit n su ai hte angawk ai lam hpe mung, ngai kayin sumru yu nngai; kaning rai nme law, hkawhkam wa a hpang e hkan nang ai wa gaw, hpa galaw lu na rai ta? moi galaw yu ai hte maren sha, galaw lu nga ai. 13 shaloi jang, nhtoi gaw nsin hta grau nga ai hte maren, hpaji byeng-ya gaw angawk ai hta grau nga ai gaw ngai mu chye nngai. 14 Hpaji rawng ai wa a myi gaw shi a baw e tu nga ai; angawk ai wa chyawm gaw nsin hta e hkawm nga ai; raitimung, shan lahkawng lam langai sha hkrum na mara ai hpe ngai dum nngai. 15 Dai rai nna, Angawk ai wa hkrum ai zawn, ngai mung hkrum na rai yang, ngai shi hta hpa majaw hpaji byeng-ya grau rawng n ta? nga nna nye a kraw e ngai tsun nngai. Bai ngai gaw, Dai mung kaman lila hkrai rai nga ai, nga nna tsun nngai. 16 Kaning rai nme law, hpaji byeng-ya rawng ai wa hpe raitimung, angawk ai wa hpe raitimung, htawmhpang e kadai dum nga ai n rai; ya byin nga ai amu hpe htawmhpang prat e malap kau ai hkrai rai nga ai; dai hta n-ga, hpaji byeng-ya rawng ai wa gaw, angawk ai wa zawn, si wa a hka! 17 Shingrai, jan a npu e shachyen ai amu gaw, nye a matu yak la ai amu hkrai rai nga ai majaw, ngai nye a asak hpe ndawng n-ngai: kaning rai nme law, yawng hte gaw kaman lila hte nbung hpe shachyut ai hkrai rai nga ai. 18 Dai hta kaga, ngai shachyen ngut sai amu ni hpe, nye hpang e du na ra ai wa a matu htawng da ya ang ai majaw, jan a npu e ngai galaw ai magam bungli mahkra hpe ngai ndawng nngai: 19 dai wa gaw hpaji rawng na kun, angawk ai wa tai na kun, kadai chye lu a ta? Raitimung, jan a npu e nye a hpaji byeng-ya hte ngai shangut ai magam bungli mahkra a ntsa e shi up na ra ai: dai mung kaman lila hkrai rai nga ai. 20 Dai re ai majaw, jan a npu e ngai shakut sharang ai magam bungli mahkra hta, gawng run shara hkrai rai nga ai, ngu nna nye myit hpe shatawng da we ai. 21 Kaning rai nme law, marai langai mi hpaji byeng-ya, chye chyang ai hte maka kumla chye shapraw timung, dai amu hta hpa n shakut lawm ai wa a matu htawng da ya ang ai majaw, dai mung kaman lila hte yubak kaba rai nga ai. 22 Masha gaw jan a npu e amu galaw ai mahkra hte, shi a myit shakut sharang ai lam a majaw, hpa akyu lu la a ta? 23 Shi gaw shi a prat tup yawnhkyen ai hkrum sha nna, shi a amu bungli ni ruyak ai hkrai rai nga ai; gaja wa shana e pyi shi myit awai lu ai n rai. Dai mung kaman lila rai nga ai. 24 Masha gaw shi a amu bungli galaw let, lusha nna myit pyaw nga lu ai hta, grau kaja ai gaw nga lu ai n rai; dai mung Karai Kasang a lata kaw na rai nga ai hpe ngai mu chye nngai. 25 Ngai hta grau lusha nna, ngai hta grau pyaw lu ai gaw, kadai wa rai ta? 26 Kaning rai nme law, Karai Kasang, shi sharawng awng ai hpe hpaji byeng-ya, chye chyang ai hte kabu gara ai jaw ya let, shi sharawng awng ai wa hpe jaw na matu, lahkawn la nna mahkawng da na nga, shi gaw yubak kap ai wa hpe amu makan galaw shangun nga ai. Dai mung kaman lila hte nbung hpe shachyut ai hkrai rai nga ai.

3

1 Yawng mayawng a matu du hkra ladaw nga nna, sumsing lamu npu e ra mara matu aten nga nga ai: 2 shangai ai aten hte si wa na aten mung nga ai; gat hkai ai aten hte gat hkai ai hpe baw kau na aten mung nga ai; 3 sat kau ai aten hte, nma shamai ai aten mung nga ai; run kau ai aten hte, nta gap na aten mung nga ai; 4 hkrapngu hkrapngoi ai aten hte, mani ai aten mung nga ai; sharung shayawt ai aten hte, ka manawt na aten mung nga ai; 5 nlung hpe kabai kau ai aten hte, nlung hpe mahkawng da ai aten mung nga ai; ginshum ai aten hte n ginshum ai aten mung nga ai; 6 tam mai ai aten hte sum mat ai aten mung nga ai; kyem da ai aten hte kabai kau ai aten mung nga ai; 7 gang je kau ai aten hte chywi ai aten mung nga ai; atsin sha nga ai aten hte, ga tsun na aten mung rai nga ai; 8 tsawra ai aten hte ndawng n yawt ai aten mung nga ai; hpyen gasat ai aten hte hpyen sim ai aten mung nga ai. 9 Amu bungli galaw ai wa gaw, shi shakut sharang ai hta, hpa akyu lu la a ta? 10 Shinggyim masha ni hki ba na matu, Karai Kasang jaw da ai ruyak ai amu hpe ngai mu se ai. 11 Shi gaw yawng mayawng hpe tinang a ahkying aten hte htuk tsawm ai hku galaw da nu ai: shinggyim masha hpe htani htana prat dingsa nga nga na marit shangun timung, shi gaw Karai Kasang hpajang da ai magam bungli hpe npawt ndung hkren gawn yu lu ai n rai. 12 Shanhte pyaw pyaw nga lu na hte, naw hkrung nga ai laman e, mai kaja ai amu galaw na hta, shanhte a matu grau kaja ai lam hpa mung n nga ai gaw, ngai chye nngai. 13 Dai hta kaga, langai hte langai lusha nna, tinang a amu bungli a akyu hta pyaw nga lu ai gaw, Karai Kasang a chyeju kumhpa rai nga ai. 14 Karai Kasang galaw ai lam yawng mayawng htani htana prat dingsa agrin nga ai hpe, ngai chye nngai: dai hta hpa mung galaw jat lu ai, n rai, hpa mung shayawm lu ai, n rai; shinggyim masha ni shi a man e hkrit gari nga na lam, Karai Kasang dai hpe galaw da nu ai. 15 Ya nga ai gaw, moi chyaloi nhkoi e byin ai hkrai rai nga ai; byin na ra ai mung, moi chyaloi nhkoi e byin ngut sai rai nga ai: lai mat wa sai lam ni mung, Karai Kasang bai hkan tam nga ai. 16 Dai hta kaga, tara tingnyang a malai tara n lang ai, dinghpring ai a malai n ding n hpring ai, jan a npu e rai nga ai hpe, ngai mu nngai. 17 Shaloi ngai gaw, Maw mawn ai lam shagu hte amu bungli shagu a matu, san da ai aten rai nga ai majaw, Karai Kasang gaw dinghpring ai wa hte tara n lang ai wa hpe dawdan na ra ai, nga nna nye a kraw e tsun nngai. 18 Bai ngai gaw, Shinggyim masha ni ashu ashan hte bung nga ai hpe, shanhte nan chye lu hkra, Karai Kasang shanhte hpe chyam yu nga ai majaw, ning rai nga ai, nga nna nye a kraw e sumru yu nngai. 19 Kaning rai nme law, shinggyim masha ni hta byin ai gaw, ashu ashan ni hta mung byin nga ai; shanhte gaw lam langai sha hkrum nna, langai mi si ai zawn, kaga mung si nga ai; yawng hte gaw nsoi nsa langai sha rawng nga ai rai nna, masha wa gaw ashu ashan hta grau ai n rai: yawng hte gaw kaman lila rai nga ai. 20 Yawng hte gaw shara langai sha hta, du na mara ai; yawng hte gaw ga nhpu na rai nga ai hte ga nhpu de bai nhtang wa na mara ai. 21 Shinggyim masha a wenyi gaw ntsa de lung wa ai kun, ashu ashan a wenyi gaw katsan ga de yu wa ai kun, kadai wa chye lu a ta? 22 Dai re ai majaw, masha gaw tinang a amu bungli hta pyaw nga ai hta, grau kaja ai n nga ai hpe ngai mu chye nngai; dai gaw shi a kumhtaw rai nga ai; kaning rai nme law, shi a hpang e byin na lam mu chye lu hkra, shi hpe kadai woi nhtang wa na rai ta?

4

1 Bai, jan a npu e zingri zingrat ai lam yawng hpe ngai sumru yu nngai: zingri zingrat hkrum ai ni myi prwi pru timung, shalan shabran ai wa n nga ai; zingri zingrat ai ni adip arip di timung, shalan shabran ai wa n nga ai. 2 Dai re ai majaw, moi si lai mat wa ai ni gaw, ya hkrung nga ai ni hta, ngai grau nna a ngu nngai: 3 gaja wa, garai n shangai ai hte, jan a npu e byin pru ai n hkru n hkra ai amu n mu yu ai wa hpe, ngai shan lahkawng hta grau nna a ngu nngai. 4 Bai ngai gaw, masha ni shada da manawn masham hkat ai hpaji byeng-ya amu hte maka kumla amyu myu hpe, sumru yu nngai: dai mung, kaman lila hte, nbung hpe shachyut ai hkrai rai nga ai. 5 Angawk ai wa gaw shi a lata hkintum da nna, shi a hkumshan hpe sha nga ai. 6 Myit pyaw let latup mi sha lu ai gaw, myit ru myit yak ai hte nbung hpe shachyut let, lata lahkawng hpring lu ai hta, akyu grau nga ai. 7 Bai, jan a npu e kaman lila amu hpe ngai sumru yu nngai. 8 Marai langai mi gaw kanawn manang, kashu kasha, kahpu kanau n lu timung, shi a amu n htum hkraw ai hte shi a myi sutgan hpe n yu krem nga ai. Dai rai nna shi gaw Ngai gade a matu shakut sharang ai hte, nji nmu hkrum nga nngai i? nga nna san nga ai: dai mung kaman lila hte hki ba ai amu kaba hkrai rai nga ai. 9 Marai langai sha hta, lahkawng gaw grau mai nga ai: kaning rai nme law, shan lahkawng gaw tinang a amu majaw mai kaja ai shabrai lu la na ma ai. 10 Langai mi kataw yang, langai mi shadaw na ra ai: langai sha nga ai wa kataw yang chyawm gaw, shadaw ai wa n nga nna akyu kata nga ai. 11 Marai lahkawng rau yup yang, lum nga ai: langai sha chyawm gaw, kaning rai lum lu a ta? 12 Marai langai mi gaw, masha shingtai hpe dang kau lu ai rai yang, lahkawng gaw shi hpe bai dang kau na ra ai: sin masum kapyawn nna rit ai sumri hpe, aloi sha gang dut kau lu ai n rai. 13 Sharin achyin n chye hkam ai, dingla ugut gu nna, angawk ai hkawhkam wa hta, hpaji byeng-ya rawng ai matsan mayan ma gaw, grau hpu nga ai. 14 Dai ma gaw mungdan hta matsan mayan hte shangai wa timung, shi nan matsan htawng hta na pru nhtawm, hkawhkam tai wa sai. 15 Bai shi gaw, kaga wa a aya hta shang lu yang, jan a npu e hkrung mahkrung ni gaw shi kaw hkan bawp nga ai hpe, ngai mu nngai. 16 Shi up ai masha amyu ni gaw hti n dang law nga ai: raitimung, shi hpang e pra ai ni, shi a lam kabu shara n nga ai. Gaja wa dai mung kaman lila hte, nbung shachyut ai amu hkrai rai nga ai.

5

1 Karai Kasang a nta de shang yang, na a lagaw hpe hkang nga u: kaning rai nme law, madat mara na matu sit sa ai gaw, angawk ai ni a shagu hkungga hta grau kaja nga ai: shanhte gaw tinang galaw ai mara hpe n dum ma ai. 2 Na a n-gup hpe shim nga u; Karai Kasang a man e ga tsun na, na a myit masin hkum lawan et; kaning rai nme law, Karai Kasang gaw sumsing lamu e rai nga ai, nang chyawm gaw ga ntsa e rai nga ndai; dai re ai majaw ga law law hkum tsun et. 3 Myit ru myit yak law yang, yupmang mu nga ai; angawk ai wa a ga gaw nsen hkrai rai nga ai. 4 Nang Karai Kasang hpe dagam hkrup ai rai yang, alawan rap raw u; shi gaw angawk ai ni hta awng nga lu ai n rai: nang dagam da ai hte maren, rap raw u. 5 Dagam nna rap n raw ai hta, n dagam ai nga na, grau mai nga ai. 6 Na n-gup gaw na hkum hpe hkum shut shangun et; ngai shut ni ai, nga nna lamu kasa a man e tsun na lam hkum shapraw et: Karai Kasang gaw na nsen hpe pawt sindawng nna, na a lata amu hpe hpa majaw jahten na rai ta? 7 Yup mang law law mu ai mung, ga law law tsun ai mung, kaman lila rai nga ai: nang chyawm gaw Karai Kasang hpe hkrit hkungga nga u. 8 Mungdaw hkan e matsan mayan ni hpe zingri zingrat nna, adip arip re ai ni gaw tara lam hte dinghpring ai hpe shanut kau ai nang mu hkrup yang, hkum mau et: kaning rai nme law, tsaw htum ai shara hte grau tsaw nga ai wa langai mi yu matsing nga ai rai nna, shanhte hta grau tsaw ai ni mung rai nga ma ai: 9 Dai hta kaga, lamu ga na pru ai amyat gaw yawng a matu rai nga ai; hkawhkam wa pyi yi hkauna a akyu hkam la ra ai. 10 gumhpraw marin ai wa gaw, gumhpraw hte myit dik lu ai n rai; sut su mayu ai wa gaw, sutgan jat timung, myit dik lu ai n rai: dai mung kaman lila rai nga ai. 11 Sutgan law wa yang, sha ai ni mung law wa ma ai: sutgan madu gaw, myi hte mada yu lu ai akyu hta kaga, hpa akyu lu nga a ta? 12 Makan galaw ai wa gaw, kaji sha sha lu timung, law law sha lu timung, yup pyaw nga ai: sut su ai wa a sutgan chyawm gaw, shi hpe yup jaren shangun nga ai. 13 Bai, jan a npu e yak la ai lam langai mi ngai mu se ai; dai gaw, sut su ai wa gaw, tinang akyu jahten na matu, sutgan mahkawng da ai lam, rai nga ai: 14 Dai baw sutgan gaw, n shawp ai lam hta ginlut mat nga ai: shi shaprat ai shadang sha pyi, lata kaman rai nga ai. 15 Shingrai sut su ai wa gaw, singgu krin shangai wa ai zawn, singgu krin bai nhtang wa na ra ai rai nna, shi shakut ai amu makan hta na hpa mung shi a lata hta lang wa lu na n rai: 16 Shi gaw shangai wa sai hte maren, hpa n shai ai sha nhtang wa ai lam gaw, yak la ai lam langai mi rai nga ai: nbung hpe lu la hkra, shakut sharang ai gaw, hpa akyu nga a ta? 17 Shi gaw prat tup nsin e shat sha ai hte, grai wa nji nmu, machyi makaw, kahtet kamawt hkrai, hkrum sha nga ai. 18 Yu u, Karai Kasang gaw masha wa hpe jan a npu e jaw ya ai, amu bungli galaw na, hkrung nga ai nhtoi mahkra hta, lu let, sha let, shi a amu bungli majaw ngamu ngamai nga lu ai gaw, mai kaja ai hte htaphtuk ai lam rai nga ai, ngai mu matsing da nngai: dai gaw shi a kamhtaw rai nga ai. 19 Karai Kasang karan jaw ai majaw, aja gumhpraw hte sutgan lu ai wa kadai mung, lu lu sha sha rai nna, tinang amu makan a ngamu ngamai ai hta kabu gara nga lu ai rai yang, dai gaw Karai Kasang a kumhpaw kumhpa rai nga ai. 20 Karai Kasang shi hpe kabu gra ai myit jaw ya ai majaw, shi gaw hkrung nga ai nhtoi ni hpe ai n dum nga ai.

6

1 Bai, jan a npu e nga ai, yak la ai amu langai mi ngai mu nngai: dai gaw masha ni a ntsa e li la nga ai: 2 Karai Kasang gaw masha langai mi hpe aja gumhpraw, sutgan hte arawng sadang jaw ya nna, shi myit masin ra mara lu ai hte hpa n kadawn timung, dai hpe sha na ahkang, Karai Kasang n jaw ai majaw, maigan wa langai mi shang sha nga ai: dai mung kaman lila hte jung ai ana rai nga ai. 3 Masha wa gaw shaning law law hkrung nga lu nna, kasha latsa shaprat timung, shi a myit masin gaw ngamu ngamai n hkam la lu ai hte, makoi mayang n hkrum ai si wa rai yang, san mat ai nbya gaw shi hta grau kaja nga ai, ngu nna ngai tsun nngai: 4 Kaning rai nme law, san mat ai shinggyim hkum gaw, kaman danpru nna, nsin de lai mat ai hte, de a amying gaw nsin hta makoi magap da nga ai; 5 Dai hta kaga, dai gaw jan hpe n mu lu ai hte, hpa mung n chye nga ai; raitimung, dai gaw shawng na wa hta grau ban sa lu nga ai: 6 Gaja wa shi gaw shaning hkying mi hkrung shagup nga lu timung, ngamu ngamai n hkam la lu ai rai yang, hpalam la a ta? Yawng mayawng gaw shara mi de sha du na ma ai, n rai ni? 7 Makan shakut ai yawng gaw kan a matu sha rai nga timung, sha mayu ai myit gaw hkru kat hkraw ai n rai. 8 Dai rai yang, hpaji rawng ai wa gaw, angawk ai wa hta hpa akyu grau rawng a ta? Masha ni a arawn alai pyi chye hkan ai matsan mayan wa mahtang, hpa akyu lu la a ta? 9 Tinang myi e nan mu lu ai akyu gaw, lawhpa myit hta grau kaja nga ai; dai mung kaman lila hte nbung shachyut ai hkrai rai nga ai. 10 Moi na byin mabyin hpe, chyaloi nhkoi shamying da ngut sai; masha wa gaw hpa wa rai nga ai hpe moi nna chye chyalu rai nga ai; shi gaw shi hta grau kaba ai wa hpe mara shagun lu ai n rai. 11 Kaman lila jat ai lam law nga ai rai nna, masha gaw hpa akyu rawng a ta? 12 Masha gaw, shi kaman lila hkrung nga ai prat tup, shingnip zawn lai mat wa sayang, shi a matu kaja nga ai lam hpa re ai, kadai chye lu a ta? Jan a npu e htawmhpang de hpa byin na ra ai lam, shi hpe kadai tsun lu a ta?

7

1 Mai kaja ai amying shingteng gaw, manam pyaw ai sau hta grau hpu nga ai: si nhtoi gaw, shangai wa ai nhtoi hta grau kaja nga ai. 2 Poi galaw ai nta de sa na hta, mang taw ai nta de sa na grau mai nga ai: kaning rai nme law, dai gaw masha yawng a jahtum ai lam rai nga nna, naw hkrung nga ai ni nlang, myit dum na mara ai. 3 Yawnhkyen ai gaw mani ai hta grau kaja nga ai; kaning rai nme law, yawnhkyen ai myiman majaw, myit masin gaw kaja wa nga ai. 4 Hpaji rawng ai ni a myit masin gaw, mang taw ai nta hta rawng nga ai; angawk ai ni a myit masin chyawm gaw, pyaw daw kadaw ai ni a nta hta rai nga ai. 5 Angawk ai wa a mahkawn mangoi ga madat na hta, hpaji rawng ai wa a daru sharin ai ga madat na, grau mai nga ai. 6 Kaning rai nme law, angawk ai wa a mani ai gaw, di bu npu a ju hpun hkru kahpre ai hte bung nga ai: dai mung kaman lila rai nga ai. 7 Gaja wa, lawhpa myit gaw hpaji rawng ai wa hpe mana shangun nga ai; sake manawn mung, chya chyang ai myit hpe jahten kau lu ai. 8 Amu a jahtum gaw, galaw hpang ai hta, grau kaja nga ai: hkam sharang ai myit gaw, gumrawng ai myit hta grau kaja nga ai. 9 Pawt sindawng hkra myit hkum gadun et; kaning rai nme law, pawt sindawng ai gaw angawk ai wa a kraw hta e de nga ai. 10 Shawng na prat gaw, ya na prat hte hpa majaw grau kaja a ta? nga nna hkum san et; shingrai san ai gaw, hpaji hku hte san ai n rai. 11 Hpaji byeng-ya gaw sali wunli zawn kaja nga nna, jan mu lu ai ni a matu, hpu htum nga ai. 12 Kaning rai nme law, gumhpraw gaw makawp maga chye ai hte maren, hpaji byeng-ya mung makawp maga chye nga ai; raitimung, chye chyang ai gaw kaning rai hpu a ta, nga yang, dai hpe lu ai wa gaw, hpaji byeng-ya hte tinang a asak bau sin chye nga ai. 13 Karai Kasang a magam amu hpe sumru yu nga u: shi hpan tawn da ai magaw chyalu hpe, kadai wa malan lu na rai ta? 14 Ngamu ngamai ai aten e kabu gara nga mu; matsan mayan hkrum ai aten e sumru yu nga u; gaja wa, shinggyim masha gaw, tinang a hpang e hpa byin na ra ai hpe, n chye sawn lu hkra, Karai Kasang gaw dai lam lahkawng hpe kapyawn tawn da wu ai. 15 Ngai kaman nga ai aten e, ndai lam yawng mayawng hpe ngai mu da se ai: dinghpring ai wa gaw, tinang a dinghpring ai hta htum wa ai hpe mung, tara n lang ai wa gaw tinang a tara n lang ai hta, asak galu nga ai hpe mung, ngai mu ni ai. 16 Ladu lai hkra hkum dinghpring dum et; ladu lai hkra hpaji hkum rawng dum et: hpa majaw tinang hkum a akyu hpe jahten mayu n ta? 17 Ladu lai hkra hkum n hkru nga et, dai hta kaga, hkum angawk et: aten garai n du yang hpa majaw si mayu n ta? 18 Ndai ga hpe hta la na mai nga ai; dai hpe hkum tat kau et; Karai Kasang hpe hkrit kamyin ai wa gaw, dai lam yawng hta awng wa na ra ai. 19 Hpaji rawng ai wa gaw, hpaji a majaw, mare e nga ai hpyen share shi hta n-gun grau rawng nga ai. 20 Gaja wa, ga ntsa e, dinghpring ai hte kaja ai amu galaw timung, n chye shut ai wa langai mi n nga ai. 21 Masha ni tsun matsun hpe hkum matsing et; matsing yang, na mayam wa nang hpe dagam ai ga nang na na rin dai; 22 Kaning rai nme law, nang hkum nan masha kaga hpe dagam kau ai lam, na kraw e law law lang myit dum nga ai. 23 Ngai gaw dai lam yawng mayawng hpe hpaji hte dinglik yu se ai; ngai gaw, Ngai hpaji hparat hkum n ga, ngu timung, dai gaw ngai hte tsan nga ai. 24 Tsan tsan re ai hte, sung htum ai lam hpe, kadai sawk yu lu a ta? 25 Hpaji byeng-ya hte nga yawng nga pra a npawt nhpang mung, tara n lang ai lam gaw angawk ai lam, myit n su ai lam gaw mana bu ai lam, rai nga ai hpe, chye na lu hkra, ngai gaw lam shagu sagawn yu nna, nye a myit masin gaw dai hpe chye na lu na sawk yu nga ai. 26 Shingrai, mahkam hte sumgawn rai nna, shi a lata yan sumri hte bung ai numsha a myit masin gaw, si hkrung si htan hta grau yak la ai hpe, ngai mu hkrup nngai: Karai Kasang myiman shapa ai wa gaw, dai num a lata na lawt lu na ra ai; yubak kap ai wa chyawm gaw gyit hkang ai hkrum na ra ai. 27 Yu mu, Tara Hkaw Sara gaw, Dai lam ngai mu hkrup nngai, nga nna tsun ai: ngai sawk yu nna garai n mu lu ai lam ni mu lu na matu, 28 langai hte langai gumhpawn nna sagawn yu yang, la hkying mi hta la ngu mai ai wa langai mi sha ngai mu hkrup nngai; num hkying mi hta chyawm gaw, num ngu mai ai langai mi pyi n mu hkrup nngai. 29 Yu mu, dai lam langai sha ngai mu hkrup nngai: Karai Kasang gaw masha hpe dinghpring ai hku hpan da timung, shanhte gaw myit magaw ai hku amyu myu tam ma ai.

8

1 Hpaji byeng-ya rawng ai wa kadai rai ta? Sumtu ga lachyum kadai chye shapraw a ta? Hpaji byeng-ya gaw, masha a myiman jahtoi ya nga ai; shi myiman a ahpraw nsam galai mat nga ai. 2 Karai Kasang man e dagam ai ga hpe tau yu nna, hkawhkam a hkangda ai ga hpe hkan u. 3 Shi kaw na alawan hkum pru mat wa u; gumlau gumle lam hkum hkan et; shi galaw mayu ai hte mren galaw na ra ai. 4 Hkawhkam a ga gaw hpung dagu rawng nga ai: Nang hpa galaw n ta? Ngu nna kadai tsun lu a ta? 5 Hkangda ai ga hkan ai wa gaw, mara kap na n rai? Hpaji rawng ai wa a myit masin gaw ahkying ladaw hte tara dawdan ai lam chye ginhka nga ai: 6 Kaning rai nme law, masha wa gaw shoihpa shoirang grai wa hkrum nga ai majaw, shi maw mawn ai lam a matu, ahkying ladaw hte galaw na ginshan hku nga ai: 7 Htawmhpang e hpa byin na shi n chye ai; kaning rai na kun, shi hpe kadai tsun lu a ta? 8 Kadai mung wenyi ntsa e up nna, jahkring da lu ai, n rai; si nhtoi hpe mung, kadai up lu ai, n rai: ndai hpyen majan hta lawt lu na lam n nga ai: tara n lang ai amu gaw, galaw ai wa hpe hkrang la lu ai, n rai. 9 Ndai yawng mayawng hpe ngai mu mada nna, nye a myit masin gaw, magam bungli shagu hpe sumru yu nga ai: masha gaw manang wa hpe hkying ladaw mi sha adip arip lu na ahkang nga ai. 10 Shingrai, tara n lang ai wa gaw, makoi mayang hkrum nna, masha ni shi a lup de sa de ma ai; tengman ai amu galaw ai ni hpe chyawm gaw, chyoi pra ai shara de na pru ngut jang, mare hta e malap mali di kau hkrum ma ai, ngai mu nngai: dai mung kaman lila rai nga ai. 11 N tara ai amu gaw, alawan dawdan n hkrum ai majaw, mung masha ni a myit masin gaw, n hkru ai amu galaw na hpe, grau nna shaja nga ma ai. 12 Yubak galaw ai wa gaw, n hkru ai amu latsa lang galaw nna, shi a asak galu timung, Karai Kasang a man e hkrit kamyin nga ai ni mahtang, mai kaja ai hkrum na mara ai hpe, gaja wa ngai chye nngai: 13 Tara n lang ai wa chyawm gaw, Karai Kasang hpe n hkrit kamyin ai majaw, mai kaja ai kata nga ai: shingnip hte bung ai, shi asak a nhtoi ni mung, galu kaba wa lu na, n rai. 14 Bai, dinghta ga ntsa e kaman lila lam langai mi byin pru nga ai; dinghpring ai ni nkau mi gaw, tara n lang ai amu galaw ai ni zawn ari ahpri hkrum ma ai; tara n lang ai ni nkau mi gaw, dinghpring ai amu galaw ai ni zawn, mai kaja ai hkrum ma ai; ngai gaw, Dai mung kaman lila rai nga ai, tsun nngai. 15 Shaloi ngai gaw pyaw daw lam shakawn nga nngai: kaning rai nme law, lusha na hte pyaw pyaw nga ai hta kaga, shinggyim masha gaw jan a npu e grau kaja ai lam n chye nga ai: dai gaw, jan a npu e, shi hkrung nga ai prat tup matu, Karai Kasang shi hpe jaw da ai amu bungli agrin nga ai akyu rai nga ai. 16 Shingrai, hpaji hparat hpa rai nga ai hte, ga ntsa e shakut sharang ai majaw, masha law law wa shani shana n yup lu ai hpe, ngai myitsumru yu yang, 17 jan a npu e Karai Kasang a magam bungli byin mabyin hpe shinggyim masha n dang chye lu ai gaw, ngai chye na nngai: dai hpe chye na lu hkra, shi gade shakut shaja timung, dang chye lu ai n rai: hpaji rawng ai wa gaw, dai hpe ngai chye lu na we ai, myit nga timung, dang myit hkawn lu ai n rai.

9

1 Dai lam yawng mayawng hpe sumru dinglik yu na matu, ngai myit dating nga nngai: dinghpring ai wa hte hpaji rawng ai wa, shan a magam bungli hte hpawn, Karai Kasang a lata hta rawng nga ma ai: sumtsaw sumra hkrum na mung, ndawng n yawt hkrum na mung, shinggyim masha n chye lu ai: yawng mayawng gaw shanhte a matu san da nga sai. 2 Yawng mayawng a matu lam shagu maren byin nga ai: dinghpring ai wa hte tara n lang ai wa, kaja ai hte n kaja ai wa, sanseng ai hte n san n seng ai wa, shagu hkungga nawng ya ai wa hte n nawng ya ai wa a matu, lam langai sha byin nga ai: kaja ai wa hte yubak kap ai wa, matsa mawa ga tsun ai wa hte, matsa mawa hkrit ai wa gaw, maren rai nga ma ai. 3 Shingrai, yawng hte gaw maren hkrum nga ma ai majaw, dai gaw jan a npu e byin ai amu mahkra hta, n hkru ai lam rai nga ai: gaja wa, shinggyim masha ni gaw naw hkrung nga ai laman e n hkru nna angawk ai hte hpring nga ma ai: dai hpang shanhte gaw jat na ga e de nga ma ai. 4 Kaning rai nme law, hkrung nga ai ni hte naw matut nga yang, myit mada shara naw nga ai: hkrung nga ai gwi gaw, si mat ai hkanghkyi hta grau hpu nga ai. 5 Hkrung nga ai ni gaw, tinang si na hpe chye nga ma ai: si mat ai ni chyawm gaw hpa n chye ma ai hte, hpa shabrai mung, n hkam la lu manu ai: kadai mung shanhte hpe n dum ma ai. 6 Shanhte a sumtsaw sumra, ndawng n yawt ai hte manawn masham gaw, moi kaw nna hkoi mat sai; jan a npu e galaw ai amu mahkra hta, shanhte ya kaw nna hpa n lawm lu ma ai. 7 Pru wa su; Karai Kasang gaw na a amu hkap la ngut sai majaw, kabu gara ai hte shat sha u, ngwi pyaw ai hte na a tsabyi jahku lu u. 8 Na a hpun palawng tutnawng hpraw nga u ga; na a baw sau n kadawn nga u ga. 9 Jan a npu e Karai Kasang nang hpe jaw da ai kaman lila prat a nhtoi ni hta e, nang tsawra ai madu jan hte rau, na a prat htum hkra ngwi pyaw ai hte nga sha nga u: da ndai gaw, nang hkrung nga ai laman e, jan a npu e nang galaw ai amu a kamhtaw rai nga ai. 10 Nang galaw ang ai amu, hpa raitimung, tsam mari galaw u; kaning rai nme law, nang yu wa na ra ai katsan ga hta e, amu bungli, maw mawn ai, chye chyang ai hte hpaji hparat hpa mung n nga ai. 11 Bai, jan a npu e mada yu yang, gat lawan chye ai majaw sha, gat shing jawng dang ai, n rai; n-gun ja ai majaw sha, hpyen majan dang lu ai n rai; hpaji byeng-ya majaw sha, shahpa lu ai, n rai; chye chyang ai majaw sha, sutgan lu ai, n rai; maka kumla pru ai majaw sha, myiman pa na, n rai: aten ladaw hte, ang wa ai hte maren, shanhte mahkra a matu byin ang wa ai hpe, ngai mu nngai. 12 Kaning rai nme law, shinggyim masha gaw shi a aten ladaw n chye nga ai: anga ni gaw n hkru ai byek hta chyat nga ai hte, u ni gaw mahkam hta shang ai zawn, shinggyim masha ni gaw, byin ang ai n hkru ai aten hta, ndum shami e shang nna lu nga ma ai. 13 Bai, jan a npu e ning re ai hpaji byeng-ya lam ngai mu nna, dai gaw nye a man e galu kaba rai sam ai: 14 Masha n law ai mare kaji langai mi nga ai; hkawhkam kaba langai mi dai hpe sa wang tawn nna, grupyin e kaduk kaba htu da wu ai; 15 Ya dai mare hta e matsan mayan timung hpaji rawng ai wa langai mi nga nna, shi gaw shi a hpaji hte dai mare hpe hkye la lu timung, dai matsan mayan wa hpe kadai mung n dum ma ai. 16 Shaloi ngai gaw Hpaji byeng-ya gaw n-gun atsam hte grau kaja nga timung, matsan mayan wa a hpaji byeng-ya gaw jahpoi asawng ai hkrum nna, shi a ga hpe madat ma ai, n rai, nga nna tsun nngai. 17 Angawk ai ni hpe up ai wa a jahtau marawn ai ga hpe madat na hta, hpaji byeng-ya rawng ai ni a ga hpe asim sha madat na gaw, grau kaja nga ai. 18 Hpaji byeng-ya gaw ri nhtu hte grau kaja nga ai: yubak kap ai wa langai mi mahtang mai kaja ai law law hpe jahten lu ai.

10

1 Jinu chyasi manam pyaw ai sau hpe hkying shangun nga ai zawn, angawk ai amu kaji, hpaji byeng-ya hte arawng sadang hpe shayuk kau nga ai. 2 Hpaji rawng ai wa a myit masin gaw shi a hkra lata e rai nga ai; angawk ai wa a myit masin chyawm gaw shi a pai lata e rai nga ai. 3 Gaja wa, angawk ai wa gaw lam e hkawm nga yang pyi, myit gawp ai kadawn nna, Ngai gaw angawk ai wa rai nga nngai, nga nna yawng hpe tsun dan nga ai. 4 Du wa gaw nang hpe myit kahtet yang, na a aya hpe hkum kau da u; hkam sharang ai myit gaw yubak kaba hpe yeng kau chye ai. 5 Du wa shut kau ai majaw, jan a npu e n htuk ai lam langai mi ngai mu nngai: 6 Angawk angak re ai ni gaw tsaw reng ai shara kaba hta dung nga nna, sut su ai ni gaw lawu grit e dung nga ma ai. 7 Mayam ni gaw gumra jawn, du ni gaw mayam zawn lagaw hte hkawm nga ma ai, ngai mu nngai. 8 Nhkun htu ai wa gaw, dai hta hkrat na ra ai: bunghku run ai wa gaw, lapu e achye hkrum na ra ai. 9 Nlung hpe sit ai wa gaw abrep ai hkrum na ra ai; hpun chye ai wa gaw hkala kau ai hkrum na ra ai. 10 Tawn ai nwa hpe n karang yang, n-gun grau dat ra nga ai: hpaji byeng-ya chyawm gaw, lam madun chye nga ai. 11 Lapu hpe garai n shayup ai, kawa yang, lapu ka ai wa gaw, hpa akyu n nga ai. 12 Hpaji rawng ai wa a ga gaw, htaphtuk nga ai; angawk ai wa a n-gup chyawm gaw, shi hpe mayu kau nga ai. 13 Shi tsun hpaw ai ga gaw, angawk ai ga, shi hpang jahtum na ga gaw, mana bu ai ga hkrai rai nga ai. 14 Angawk ai wa gaw, ga law law tsun nga ai; raitimung, byin na ra ai lam hpe shinggyim masha n chye nga ai: shi a htawmhpang e byin pru na ra ai lam, shi hpe kadai tsun lu a ta? 15 Angawk ai ni langai hte langai tinang a amu hta hki ba nga ma ai: shanhte gaw mare lam pyi n chye ma ai. 16 Mungdan e, na a hkawhkam wa ma naw rai nna, du salang ni jahpawt jau jau e shat sha nga ai majaw, nang dingnye lu ndai. 17 Bai, mungdan e, na a hkawhkam wa shangjet rai nna, du salang ni lu lai sha lai n re ai sha, n-gun ja na matu, ladaw ang ai aten e lusha ma ai majaw, nang a lu ndai. 18 Lagawn ai majaw, nta lapa ni tsam mat nna, lata n shamawt kam ai majaw, nta yun nga ai. 19 Kabu gara nga na matu, poi galaw nga nna, tsabyi jahku ngwi pyaw shangun nga ai: gumhpraw mung, lam shagu hpe dang nga ai. 20 Hkawhkam wa hpe kraw e pyi hkum dagam et; na a yup gawk kata e sut su ai ni hpe hkum dagam et: kaning rai nme law, ntsa malen pyen ai u, dai nsen hpe htawn tsun nna, singkaw tu ai baw, dai hpe shabrawng dan na mara ai.

11

1 Na a lusha hpe hka hta shayawng dat u; nhtoi gade n na yang, dai hpe bai mu na rin dai. 2 Marai sanit sha n rai, marai matsat hpe karan jaw u; kaning rai nme law, ga ntsa e n hkru ai hpa byin na hpe nang n chye ndai. 3 Sumwi ni ntsin hte hpring jang, ga ntsa de htu hkrat wa ai; hpun gaw dingda maga de daw wa tim, dingdung maga de daw wa tim, daw wa ai maga e taw nga ai. 4 Nbung madat ai wa gaw nli gat lu ai, n rai; sumwi mada ai wa gaw mam dan lu ai, n rai. 5 Nbung bung wa ai lam hte, gawng li ai num a hkritung e nrut nra ni kaning rai byin wa ai hpe, nang n chye lu ai zawn, yawng mayawng hpe hpan da ai Karai Kasang a magam bungli hpe mung, nang n chye lu ndai. 6 Jahpawt jau jau e nli gat u; shana aten hta mung, n gat ai, hkum nga et; kaning rai nme law, gara mahtang tu na n tu na kun, dai lahkawng yan maren tu kaba wa na kun, nang n chye ndai. 7 Gaja wa, nhtoi gaw dwi nga ai; myi gaw jan a nsam mu yang, pyaw lam rai nga ai. 8 Rai sa, masha wa gaw law law ning hkrung nga yang, dai yawng hte hta shi kabu gara nga mai ai raitimung, du na ra ai nsin sin ai nhtoi ni hpe naw dum nga u ga; dai nhtoi ni gaw law nga ai. Du na ra ai yawng hte gaw kaman lila rai nga ai. 9 Shabrang wa e, na a brang ram prat e kabu gara nga u; brang ram aten e na a myit masin ngwi pyaw nga nna, nang myit sharawng awng ai hte, na a myi madun ai de, hkan sa u; raitimung, dai lam yawng mayawng a matu, Karai Kasang nang hpe tara dara na ra ai, adum nga u. 10 Dai re ai majaw, na a myit masin hta na yawnhkyen ai hpe, na a hkum hkrang hta na aru ara hpe, yeng kau u: kaning rai nme law, brang ram aprat hte chyang ai kara gaw, kaman lila rai nga ai.

12

1 Na a brang ram prat e, na a Hpan Wa Ningsang hpe mung adum nga u: “Dai nhtoi ni hpe ngai n ra ni ai,” nga nna myit ru myit ra ai nhtoi ni garai n du ai hte, shaning ni garai n ni wa yang; 2 ajan hte ahtoi, shata hte shagan ni, garai n sin mat nna, sumwi ni marang jahtu ai hpang e garai n mung wa yang, shi hpe dum u: 3 Dai nhtoi ni hta nta sin ai ni gari wa nna, n-gun ja ai ni hkum htingkung na mara ai; mam rin ai ni n law ai majaw sim mat nna, hkuwawt hku kaw na mada azi yu ai ni sin mat na mara ai; 4 Lam chyinghka ni la da nga nna, mam rin ai nsen yawm nga ai; dai shaloi masha gaw, u ngoi ai nsen na jang, rawt nna, mahkawn mangoi ai shayi ma ni a nsen kaji wa na ra ai; 5 Gaja wa, masha gaw dai shaloi e tsaw ai shara hpe hkrit nna, lam hkan e hkrithpa hkrum na tsang na mara ai; lahkyang hpun pu hpraw wa nna, hkagrit garu ai n ji ai hte, shi myit kayut ai lam sim wa na ra ai: kaning rai nme law, shinggyim masha gaw shi a htani htana prat dingsa nta de sa wa magang nna, sharung shayawt ai ni gaw, mare lam hkan e kahkrang hkawm nga ma ai: 6 Gumhpraw sumri sumdam garai n dut mat nna, aja gawm garai n grawp mat yang, hka hpawk makau e di bu garai n waw mat nna, hka htung gawng garai n daw mat yang; 7 ga nhpu gaw ga de garai n htang wa ai hte, wenyi gaw, wenyi jaw ya ai Karai Kasang hpang de garai n wa wa gaw, Hpan Wa Ningsang hpe dum nga u law. 8 Kaman lila, kaman lila, yawng mayawng kaman lila hkrai rai nga ai, nga nna Tara Hkaw Sara nan tsun nga ai. 9 Dai hta n-ga, Tara Hkaw Sara gaw, hpaji rawng ai wa rai nga ai majaw, mung masha ni hpe sharin achyin ya nga ai; gaja wa, shi sumru yu nna sawk yu let, ga shagawp law law hpajang da nu ai. 10 Bai Tara Hkaw Sara gaw, htaphtuk ai sumtu ga hte, kangka ai myit hte ka da nga sai, tengman ai ga hpe mung, sawk manaw yu nga ai. 11 Hpaji rawng ai wa a ga gaw, majawn hte bung nga ai: sagu rem wa langai sha jaw da ai hte, masha hpung ni hpe shadum shahprang chye nna, htawn tsun ai sara ni a ga gaw, dit jung da ai hpri masen hte bung nga ai. 12 Dai hta n-ga, ngai sha e, dai zawn re ai ga hte sharin achyin hkam la u: laili laika law law hpe ka da na, n htum hkraw ai: laika law law sharin ai gaw, tinang hkum shaba ai hkrai rai nga ai. 13 Yawng mayawng ya shapraw ngut sai; ga kanu gaw da ndai rai nga ai: Karai Kasang hpe hkrit hkungga nna, shi hkangda ai ga hpe madat mara nga u; dai gaw shinggyim masha ni a lam madung rai nga ai. 14 Kaning rai nme law, Karai Kasang gaw makoi magap da ai amu yawng mayawng hpe, kaja ai raitimung, n kaja ai raitimung, tara tingnyang hta dawdan na ra ai.