HAGI

1

1 Dari hkawhkam hkaw dung ai, ni ning na shata kru a shawng shani e, myihtoi Hagi a n-gup hte, Yehowa mungga gaw, Yuda munggyi Shelatila kasha Zerubabela hte Yehozadak a kasha, hkinjawng agyi Yoshua hpang de du nna, 2 Zaw nawng zaw wa up ai Yehowa ning nga ai, Ndai amyu masha ni gaw, Aten garai n du ai, Yehowa a Nta hpe galaw na aten garai n du ai, nga nna tsun shajang ma ai, nga ai. 3 Dai shaloi e Yehowa a mungga gaw, myihtoi Hagi a n-gup hte du nna, 4 Ataw, Yehowa Nta gaw shingran naw katsi nga yang me, nanhte hkum nan, hpunpyen maka ka ai nta hta, rawng na aten du sa ni? 5 Dai re ai majaw, Zaw nawng zaw wa up ai Yehowa ning nga ai: Tinang lam sumru yu mu. 6 Nanhte law law gat hkai timung, kaji sha shu la lu myit dai; sha timung, n hkru kat myit dai; lu timung, hkru lu ai, n rai; bu hpun timung, lum ai n rai; shabrai sha ai wa gaw, tinang a shabrai hpe, waw ai tingsan hta bang da wu ai. 7 Zaw nawng zaw wa up ai Yehowa ning nga ai: Tinang lam sumru yu mu. 8 Bum de lung nna, ngau shaw nhtawm, ndai Nta hpe galaw mu: dai hta ngai sharawng awng nna, de a majaw nye a hpung shingkang danhkung na ra ai, nga nna Yehowa tsun ai. 9 Nanhte gaw law law lu na, myit mada timung, kaji sha lu myit dai; dai hpe dum hta bang yang, ngai kawut kau nngai. Hpa majaw rai ta? nga nna Zaw nawng zaw wa up ai Yehowa san nga ai. Nye a Nta gaw shingran naw katsi nga ninglen, nanhte langai hte langai, tinang a nta hpe sha tsang ai majaw, rai nga ai. 10 Dai rai nna, nanhte a jaw e lamu na mari n hkrat ai hte, lamu ga gaw nsi naisi n shatut nga ai. 11 Dai hta n-ga ngai gaw, ga ntsa e mung, bum lang ntsa e mung, nai mam ntsa e mung, tsabyi ru ntsa e mung, sau hpun ntsa e mung, mam nhpan ntsa e mung, masha ntsa e mung, yamnga ntsa e mung, makan mahkra ntsa e mung, jan gri na hkangda nngai. 12 Shaloi Shelatila kasha Zerubabela hte, Yehozadak a kasha, hkinjawng agyi Yoshua gaw, naw ngam nga ai mung masha ni mahkra hte rau, tinang a Karai Kasang a Yehowa ga hpe mung, tinang a Karai Kasang Yehowa shangun dat ai, myihtoi Hagi a ga hpe mung, madat mara nga nna, mung masha ni gaw Yehowa man e hkrit gari nga ma ai. 13 Dai rai nna Yehowa a kasa Hagi gaw, Yehowa tsun ai: Ngai nanhte hte rau rai nga nngai, ngu nna mung masha ni hpe Yehowa a mungga htawn tsun mu ai. 14 Shingrai Yehowa gaw, Yuda munggyi, Shelatila kasha, Zerubabela a wenyi hpe mung, Yehozadak a kasha, hkinjawng agyi Yoshua wenyi hpe mung, naw ngam nga ai mung masha ni mahkra a wenyi hpe mung, jasu nna, shanhte gaw, 15 Dari hkawhkam hkaw dung ai ni ning na shata kru a hkun mali ya e, tinang a Karai Kasang, Zaw nawng zaw wa up ai Yehowa a Nta hta amu galaw nga ma ai.

2

1 Ya shata sanit a hkun langai ya shani e, myihtoi Hagi a n-gup hte Yehowa mungga bai du nna, 2 Yuda munggyi Shelatila kasha, Zerubabela hpe mung, Yehozadak a kasha hkinjawng agyi Yoshua hpe mung, naw ngam nga ai mung masha ni hpe mung, ga tsun nna, 3 Ndai nta a shawng na hpung shingkang hpe mu yu ai wa, nanhte hta kadai naw hti nga a ta? Ya ndai kaning san nga a ta? Shadawn yu yang, nanhte a man e hpa n re ai zawn rai nga ai, n rai ni? 4 Raitimung Zerubabela e, n-gun dating u, nga nna Yehowa tsun ai: Yehozadak a kasha, hkinjawng agyi, Yoshua e, n-gun dating u; mung masha ni mahkra e, n-gun dating nna, bungli galaw mu, nga nna Yehowa tsun ai: 5 kaning rai nme law, Egutu mung na pru wa nna, nye a Wenyi nanhte hte rau shanu nga yang, ngai nanhte hte tawn da ai ga shaka hte maren, ngai nanhte hte rau rai nga nngai; hkum hkrit myit, nga nna Zaw nawng zaw wa up ai Yehowa tsun ai. 6 Dai hta kaga, Zaw nawng zaw wa up ai Yehowa ning nga ai: Gade n na yang, sumsing lamu hte ginding aga hpe, nammukdara hte hkarang hpe, ngai bai ashun na nngai: 7 maigan amyu ni mahkra hpe mung, ngai ashun na nngai; maigan amyu ni mahkra a hpu htum ai baw sa du nna, ngai gaw ndai Nta hpe hpung shingkang hte jahpring na nngai, nga nna Zaw nawng zaw wa up ai Yehowa tsun ai. 8 Gumhpraw yawng nye a rai nga ai, aja mung nye a rai nga ai, nga nna Zaw nawng zaw wa up ai Yehowa tsun ai. 9 Ndai nta a hpang jahtum na hpung shingkang gaw, shawng na hta grau kaba na ra ai, nga nna Zaw nawng zaw wa up ai Yehowa tsun ai: ndai shara hta e ngwi pyaw lam ngai tawn da na nngai, nga nna Zaw nawng zaw wa up ai Yehowa tsun ai. 10 Dari hkaw dung ai, ni ning na shata jahku a hkun mali ya shani e, Yehowa a mungga, myihtoi Hagi a n-gup hte du nna, 11 Zaw nawng zaw wa up ai Yehowa ning nga ai; Hkinjawng ni hpe tara lam san yu u: 12 Masha langai ngai, tinang a nba lawai hte chyoi pra ai shan makai nna la wa let, muk, shatmai, tsabyi jahku, sau, shahpa lama ma hpe, dai nba hte hkra yang, dai shahpa gaw chyoi pra na rai ni? ngu nna san yang, hkinjawng ni gaw, Chyoi pra na, n rai, ngu nna htan mu ai. 13 Bai Hagi gaw, Si mang hkra nna, n san n seng ai wa gaw, dai langai ngai hpe hkra yang, dai gaw n san n seng na rai ni? ngu nna san yang, hkinjawng ni gaw, N san n seng na ra ai, ngu nna shi hpe htan mu ai. 14 Shaloi Hagi gaw, Ndai amyu hte, ndai mung masha ni gaw nye a man e dai zawn rai nga ma ai; shanhte a lata galaw ai amu mahkra mung, dai zawn rai nga ai; ndai yang e shanhte nawng ya ai kumhpa mung, n san n seng nga ai, nga nna Yehowa tsun ai. 15 Dai rai yang, myit yu mu; Yehowa nawku Htingnu hta, nlung langai mi gaw langai mi a ntsa e garai n mara ai shani kaw nna, dai ni du hkra, sawn yu mu: 16 ndai aten laman e, n-gu dang hkun pru ai mam sumpum de sa du yang, dang shi sha lu la nga ai; bai, tsabyi yam manga shi la na matu, htumbyen de sa du yang, hkun sha lu la nga ai. 17 Ngai gaw nanhte galaw ai makan mahkra hpe, hkau pyi pyi ai, mam maru ru ai, sin hkrat ai tsin-yam hte shari timung, nanhte gaw ngai hpang de n kayin wa myit dai, nga nna Yehowa tsun ai. 18 Dai rai nna naw myit yu mu; shata jahku a hkun mali ya e, Yehowa a nawku Htingnu a npawt nhpang gaw da ai shani kaw nna ya du hkra, sawn yu mu: 19 mam dum hta, nai mam rawng sa ni? gaja wa, tsabyi ru, lakum hpun, hkainu si hpun hte tsanlun hpun ni, asi garai n si ma ai: raitimung, dai ni kaw nna, ngai nanhte hpe shaman ya na nngai, nga ai. 20 Ya shata jahku a hkun mali ya shani e, Yehowa a mungga, Hagi kaw bai du nna, 21 Yuda munggyi Zerubabela hpe htawn tsun u: Ngai gaw sumsing lamu hte ginding aga hpe ashun na nngai: 22 hkawhkam mungdan ni a tingnyang hpe, ngai gale galau kau na nngai: maigan amyu ni a hkawhkam mungdan ni a n-gun atsam hpe, ngai agrawp kau na nngai; hpyen leng ni hte dai hta jawn ai ni hpe, ngai gale galau di kau na nngai; gumra ni hte gumra jawn ai ni gaw, langai hte langai tinang a hpunau wa a nhtu hte kadawng hkrat na mara ai. 23 Zaw nawng zaw wa up ai Yehowa ning nga ai: Nye a shangun ma, Shelatila kasha, Zerubabela e, ndai shani e ngai nang hpe woi la nna, nye a dazik lachyawp zawn san da na nngai, nga nna Yehowa tsun ai: kaning rai nme law, ngai nang hpe lata la ni ai, nga nna, Zaw nawng zaw wa up ai Yehowa tsun ai.